Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 25 Φεβρουαρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 563/22-2-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου Τριανταφυλλίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση διπλών και τριπλών συντάξεων που χορηγούνται σε Βουλευτές και αιρετούς της τοπικής αυτοδιοίκησης. 2. Η με αριθμό 541/15-2-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Επικρατείας, σχετικά με την προσπάθεια ίδρυσης κομματικού κράτους. 3. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 4. Η με αριθμό 557/16-2-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την προσγείωση στρατιωτικών αεροπλάνων στη Ρόδο. 5. Η με αριθμό 553/16-2-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους Υπουργούς Εσωτερικών και Διοικητικής Ανασυγκρότησης και Παιδείας, Έρευνας και Θρησκευμάτων, σχετικά με τη λήψη μέτρων για τη διασφάλιση της καθαριότητας των σχολικών μονάδων και των εργασιακών δικαιωμάτων των καθαριστών/καθαριστριών που απασχολούνται στα σχολεία της Χώρας. 6. Η με αριθμό 549/16-2-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημήτριου Καμμένου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την καταβολή εμπράγματων εγγυήσεων για την αποφυλάκιση κατηγορουμένων. 7. Η με αριθμό 560/20-2-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με τη διαχείριση της χρηματοδότησης του Ελληνικού Ανοιχτού Πανεπιστημίου μέσω των προγραμμάτων ΕΣΠΑ από τις προηγούμενες διοικήσεις του Ιδρύματος. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 543/15-2-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την απένταξη από το ΕΣΠΑ του έργου «οδικός άξονας Ηράκλειο - Μεσαρά» και την καθυστέρηση ολοκλήρωσής του. 2. Η με αριθμό 548/16-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Γεωργίου Γερμενή προς τον Υπουργό Οικονομικών, σχετικά με την «πώληση του Αστέρα Βουλιαγμένης από το ΤΑΙΠΕΔ». 3. Η με αριθμό 562/22-2-2016 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με τη διάλυση ή μεταφορά των Πανεπιστημιακών Τμημάτων του Αγρινίου στην Πάτρα διαμέσου της μετακίνησης μελών ΔΕΠ. 4. Η με αριθμό 554/16-2-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με τα προβλήματα λειτουργίας του Κέντρου Υγείας Παρανεστίου στην Περιφερειακή Ενότητα Δράμας. 5. Η με αριθμό 550/16-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την Επιτροπή Αξιολόγησης και την Επιτροπή Επάρκειας των άρθρων 15 και 16 του Κώδικα περί Δικηγόρων και την υπέρμετρη καθυστέρηση εγγραφής στα μητρώα ασκούμενων πτυχιούχων Νομικής που έχουν αναγνώριση αντιστοιχίας πτυχίων από τον ΔΟΑΤΑΠ. 6. Η με αριθμό 520/9-2-2016 επίκαιρη ερώτηση της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Αγροτικής Ανάπτυξης και Τροφίμων, σχετικά με τη μείωση του πλαφόν παραγωγής βαμβακιού και την παράταση της προθεσμίας συγκομιδής για τα έτη 2014-2015. 7. Η με αριθμό 534/15-2-2016 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασίλειου Γιόγιακα προς τον Υπουργό Περιβάλλοντος και Ενέργειας, σχετικά με την παραμετροποίηση των τιμών πώλησης ηλεκτρικής ενέργειας από τους κατ' επάγγελμα αγρότες - ιδιοκτήτες φωτοβολταϊκών σταθμών. 8. Η με αριθμό 539/15-2-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθέριου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη «φυγή» των επενδύσεων. 9. Η με αριθμό 530/12-2-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την «έρευνα και διάσωση στο Αιγαίο». 10. Η με αριθμό 466/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ - ΑΝΕΛ στα χρεωκοπημένα κόμματα». 11. Η με αριθμό 408/18-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 12. Η με αριθμό 426/19-1-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία “WASTE SOLUTIONS”». 13. Η με αριθμό 429/19-1-2016 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων. 14. Η με αριθμό 497/8-2-2016 επίκαιρη ερώτηση του Βουλευτή Λαρίσης του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τα προβλήματα στο χώρο της υγείας, τις σοβαρές ελλείψεις στις μονάδες εντατικής θεραπείας (ΜΕΘ) και την ανάπτυξη του Εθνικού Οργανισμού Μεταμοσχεύσεων (ΕΟΜ). 15. Η με αριθμό 524/9-2-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημήτριου Καμμένου προς τον Υπουργό Οικονομίας, Ανάπτυξης και Τουρισμού, σχετικά με το πακέτο Γιούνκερ. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1944/15-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη μείωση των χρεώσεων στη χρήση πλαστικού χρήματος και συναλλαγών μέσω e - banking. 2. Η με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης. 3. Η με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών για τις διατραπεζικές μεταφορές χρημάτων και χρήσης καρτών. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί των άρθρων, των τροπολογιών και του συνόλου του σχεδίου νόμου του Υπουργείου Εσωτερικών και Διοικητικής Ανασυγκρότησης: «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης, προαγωγών και επιλογής προϊσταμένων (διαφάνεια - αξιοκρατία και αποτελεσματικότητα της Δημόσιας Διοίκησης) και άλλες διατάξεις». Στην χθεσινή συνεδρίαση συζητήθηκε και ψηφίστηκε το νομοσχέδιο επί της αρχής. Στη σημερινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα. Η διαδικασία έχει ως εξής: Θα μιλήσουν πρώτα οι εισηγητές και οι ειδικοί αγορητές επί των άρθρων και των τροπολογιών, κατόπιν οι εναπομείναντες ομιλητές επί της αρχής, οι οποίοι θα μιλήσουν και επί των άρθρων και επί των τροπολογιών και στη συνέχεια θα πάρουν τον λόγο όσοι τυχόν εγγραφούν επί των άρθρων και των τροπολογιών. Τον λόγο έχει ο εισηγητής του ΣΥΡΙΖΑ κ. Γεώργιος Παπαηλιού.
Κύριε Πρόεδρε, αν μου επιτρέπετε, είχαμε πει χθες ότι επί των τροπολογιών θα τοποθετηθεί ο Υπουργός, τουλάχιστον επ' αυτών που είναι έτοιμος.
Θα τοποθετηθώ σε λίγο.
Ωραία. Καλό είναι για να ξέρουν οι εισηγητές πώς τοποθετείται.
Ορίστε, κύριε Παπαηλιού, έχετε τον λόγο για οκτώ λεπτά.
Κύριε Πρόεδρε, κυρίες και κύριοι συνάδελφοι, παρακολουθώντας χθες τις ομιλίες των συναδέλφων της Αντιπολίτευσης και την επιχειρηματολογία τους, θα κατέληγε κανείς στο συμπέρασμα ότι πέραν επιμέρους αντιρρήσεων και ενστάσεων που πρόβαλαν, η ψήφος τους στο νομοσχέδιο επί της αρχής θα ήταν θετική. Επομένως, εκπλησσόμεθα με το «όχι» επί της αρχής. Παρά ταύτα, θα έλεγα ότι η έκπληξή μας δεν είναι πλήρης, δεδομένου ότι είναι γνωστό πως η Νέα Δημοκρατία ασκεί αντιπολίτευση για την αντιπολίτευση. Επιπλέον, το κόμμα της Νέας Δημοκρατίας και οι σύμμαχοί της προφασίζονται ότι συμφωνούν - και πάντως στα λόγια συμφωνούν - με τις διαπιστώσεις για τις παθογένειες της δημόσιας διοίκησης, για τις οποίες η Νέα Δημοκρατία, όπως και το ΠΑΣΟΚ, φέρουν από κοινού ακέραιη την ευθύνη. Αυτές οι παθογένειες οδήγησαν στην ανάγκη κατάθεσης του νομοσχεδίου. Επομένως, αν η Νέα Δημοκρατία ψήφιζε θετικά, θα ήταν σαν να αυτοπυροβολείτο μικροκομματικά. Πολιτικά, όμως, θα πραγματοποιούσε υπέρβαση που θα αναγνωριζόταν από όλους. Η Νέα Δημοκρατία, όμως, δεν το αντέχει, διότι το νομοσχέδιο διαμορφώνει ένα άλλο πλαίσιο για τη δημόσια διοίκηση που ανατρέπει όλα τα μέχρι σήμερα γνωστά. Ανατρέπει την κομματικοποίηση, την εξάρτηση της δημόσιας διοίκησης από την κομματική υπουργική αυθεντία. Και αυτό - επαναλαμβάνω - η Νέα Δημοκρατία δεν το αντέχει. Για τους καλοπροαίρετους πολίτες, αλλά και για τους φορείς, τους οποίους ακούσαμε, το νομοσχέδιο είναι κοινωνικά και οικονομικά αναγκαίο και πολιτικά επιβεβλημένο. Για πρώτη φορά η στελέχωση της δημόσιας διοίκησης αντιμετωπίζεται ολοκληρωμένα. Τέσσερα είναι τα κομβικά σημεία: Η δημιουργία του Εθνικού Μητρώου Επιτελικών Στελεχών Δημόσιας Διοίκησης ως δεξαμενής από την οποία θα αντλούνται τα επιτελικά στελέχη της, ο νέος τρόπος αξιολόγησης, η βαθμολόγηση, και ο νέος τρόπος επιλογής προϊσταμένων, η συμμετοχή και η κοινωνική λογοδοσία. Αυτή η νομοθετική παρέμβαση - η πρώτη μίας σειράς άλλων - φιλοδοξεί να επιφέρει ουσιαστική αλλαγή στο διοικητικό σύστημα. Η σημερινή κατάσταση είναι γνωστή και παραπέμπει στο μακρινό, αλλά και στο πρόσφατο, παρελθόν. Όλα συνδέονται με το πώς είχαν διαμορφωθεί οι σχέσεις της δημόσιας διοίκησης με τον άλλο πόλο του πολιτικοδιοικητικού συστήματος, την κυβέρνηση. Αυτές οι σχέσεις δεν έχουν αλλάξει εδώ και δεκαετίες. Είναι, δε, εν πολλοίς η αιτία των δεινών για την καθυστέρηση της δημόσιας διοίκησης και την εικόνα που παρουσιάζει. Η φύση αυτών των σχέσεων προσδιορίζεται από το στοιχείο της κομματικοποίησης και της εξάρτησης της δημόσιας διοίκησης από την εκάστοτε κυβέρνηση, ακόμα και από τον εκάστοτε Υπουργό, προϊόν των πελατειακών σχέσεων. Το πελατειακό φαινόμενο και η εξαρτημένη σχέση υποτέλειας από το πολιτικό, κομματικό σύστημα ήταν και είναι η αιτία όχι απλώς της κατάστασης του διοικητικού μηχανισμού, αλλά και της γενικότερης θέσης της χώρας. Η δημόσια διοίκηση δεν ήταν ποτέ υπηρέτης του λαού, αλλά όργανο του πολιτικού κατεστημένου, που τη θεωρούσε κτήμα του. Το κράτος δεν ήταν εγγυητής της συλλογικής προόδου, αλλά θύμα των κομματικών και παραπολιτικών μηχανισμών, που το αντιμετώπιζαν ως λάφυρο. Με την Κυβέρνηση ΣΥΡΙΖΑ - ΑΝΕΛ αυτή η μορφή εξαρτήσεων και σχέσεων, που παραπέμπει σε άλλες εποχές, φιλοδοξούμε να αποτελέσει παρελθόν. Σε αυτό το πλαίσιο, το νομοσχέδιο είναι ένα νομοσχέδιο ρήξης και προσδοκίας, ένα νομοσχέδιο που φιλοδοξεί να ενσταλάξει στη δημόσια διοίκηση τρεις έννοιες άγνωστες στην πράξη μέχρι σήμερα, αλλά αναγκαίες όσο ποτέ: αξιοκρατία, αξιοπιστία, εμπιστοσύνη. Και τώρα έρχομαι σε επιμέρους θέματα, άρθρα. Όσον αφορά τη θέση του γενικού γραμματέα, το άρθρο 6 του νομοσχεδίου αναφέρει ότι οι γενικοί και ειδικοί γραμματείς αναλαμβάνουν την εκτέλεση και τη διοικητική εφαρμογή της πολιτικής όπως αυτή καθορίζεται από την Κυβέρνηση. Είναι αυτονόητο ότι η νόμιμα εκλεγμένη Κυβέρνηση ασκεί πολιτική, καθορίζει τις πολιτικές επιλογές. Σε αυτό το πλαίσιο κινείται και πρέπει να κινείται η δημόσια διοίκηση. Και διερωτώμαι: Εσείς της Αντιπολίτευσης και ιδίως της Νέας Δημοκρατίας τι προτείνετε; Η δημόσια διοίκηση να αποτελεί καπετανάτο, αυτόνομο χώρο που ασκεί αυτόνομη πολιτική εκτός της πολιτικής της εκάστοτε Κυβέρνησης; Θα έλεγα ότι πρόκειται για καινοτόμα ιδέα! Να και μία μεταρρύθμιση που ομολογώ ότι δεν την είχαμε σκεφτεί: η δημόσια διοίκηση να εφαρμόζει άλλη πολιτική από αυτήν της Κυβέρνησης! Ας έρθουμε, όμως, στα σοβαρά. Η Νέα Δημοκρατία με τη θέση της για την προτεινόμενη αντικειμενική και αξιοκρατική επιλογή γενικών γραμματέων, πάει πιο πίσω ακόμα και από τις δικές της θέσεις που είχε διατυπώσει στο παρελθόν και πάντως αντιφάσκει προς εαυτήν. Ενώ μας κατηγορεί ότι στήνουμε κομματικό κράτος, όταν επιχειρούμε να απεμπλέξουμε την κορυφή της διοικητικής πυραμίδας από την εκάστοτε πολιτική ηγεσία του Υπουργείου και τον εκάστοτε Υπουργό, αντί να συναινέσει, για να είναι στοιχειωδώς συνεπής με όσα λέει, αλλά και την κοινή λογική, προτείνει ακριβώς το αντίθετο. Όσον αφορά την ένσταση ότι στο Εθνικό Μητρώο Επιτελικών Στελεχών δεν εντάσσονται στελέχη του ιδιωτικού τομέα, θα ήθελα να πω τα εξής: Αγαπητοί συνάδελφοι, δεν είμαστε μεροληπτικοί και πολύ περισσότερο ιδεοληπτικοί υπέρ των στελεχών του δημοσίου. Είμαστε, όμως, υπέρ του κράτους, της δημόσιας διοίκησης που να επιτελεί την αποστολή της στο πλαίσιο του Συντάγματος και των νόμων και να λειτουργεί υπέρ του δημοσίου συμφέροντος. Κατ' αρχάς, δεν αποκλείονται στελέχη του ιδιωτικού τομέα από θέσεις εκτελεστικών καθηκόντων νομικών προσώπων δημοσίου δικαίου, διευθυνόντων συμβούλων ανωνύμων εταιρειών, των οποίων η διοίκηση επιλέγεται από την Κυβέρνηση, δεδομένου ότι γι' αυτές τις θέσεις προκηρύσσεται διαγωνισμός στον οποίο μετέχουν και στελέχη του ιδιωτικού τομέα. Το Εθνικό Μητρώο αφορά στελέχη του δημοσίου τομέα με υψηλότατα προσόντα, που μπορούν να καταλάβουν θέσεις ευθύνης. Εξάλλου ο όρος αυτό δηλοί. Η δεξαμενή από την οποία θα αντληθούν τα στελέχη αυτά να είναι από τη δημόσια διοίκηση. Μέσω του Εθνικού Μητρώου η δημόσια διοίκηση αυτοπροσδιορίζεται, αφού στελέχη από τα σπλάχνα της με γνώση, συγκεκριμένη τεχνογνωσία και εμπειρία, τα οποία κουβαλούν το θετικό αξιακό φορτίο του δημοσίου που συνδέεται με την υπηρέτηση του δημοσίου συμφέροντος και την ανάληψη κοινωνικής ευθύνης, μπορούν να καταλάβουν τις συγκεκριμένες θέσεις. Η ορθολογική λειτουργία και αποτελεσματικότητα του δημόσιου τομέα δεν μπορεί να εξασφαλιστεί πάρα μόνο αν ο ίδιος ορίζει τους κανόνες, τις μεθόδους λειτουργίας και τα πρόσωπα - στελέχη που θα τον απαρτίζουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρακαλώ, κύριε Πρόεδρε, θα ήθελα δύο λεπτά ακόμα. Εν πάση περιπτώσει, δεν αρνούμεθα ότι θα μπορούσε να υπάρξει ένα άλλο μητρώο που θα περιλαμβάνει στελέχη της κοινωνίας με υψηλά προσόντα. Αυτό, όμως, είναι ένα άλλο ζήτημα. Αν εννοείτε να εντάξουμε στο Εθνικό Μητρώο στελέχη εταιρειών, οι οποίες μάλιστα συνδέονται ή επιδιώκουν να συνδεθούν με το δημόσιο ή να είναι ανταγωνιστικές προς συγκεκριμένες δραστηριότητές του, εμείς δεν συναινούμε. Εξάλλου, προκειμένου να αναλάβουν θέσεις ευθύνης στελέχη του ιδιωτικού τομέα πρέπει να διευκρινιστούν και να προσδιοριστούν οι σχέσεις δημόσιου και ιδιωτικού τομέα, ώστε να μην υπάρχουν εξαρτήσεις και «περίεργες» διαδρομές εκατέρωθεν που συνιστούν σχέσεις διαπλοκής και οι οποίες καταλήγουν σε φαινόμενα διαφθοράς. Η αλληλοδιείσδυση δημόσιου - ιδιωτικού τομέα, που παρήχθη ιδίως τα τελευταία χρόνια, με την επέλαση του νεοφιλελευθερισμού και την επιβολή επιτροπείας στη χώρα, ανέδειξε έναν εξαρτημένο από το δημόσιο κρατικοδίαιτο ιδιωτικό τομέα, αντιπαραγωγικό και ανασφαλή και φαινόμενα διαπλοκής και ένα εξαρτημένο από τα ιδιωτικά συμφέροντα δημόσιο με έλλειψη ή μειωμένο αίσθημα ευθύνης και με μεγάλη διαφθορά. Επιδιώκουμε, λοιπόν, το δημόσιο να επιτελεί την αποστολή του, να προασπίζει το δημόσιο συμφέρον, εξυπηρετώντας τον πολίτη στις συναλλαγές του με αυτό και στηρίζοντας την αναπτυξιακή προσπάθεια. Θα ήθελα, επίσης, να κάνω μία παρατήρηση, η οποία συνδέεται με το άρθρο που προβλέπει την κωδικοποίηση της νομοθεσίας, την αποκατάσταση εσωτερικής συνοχής του δικαίου, τη βελτίωση της ποιότητας και της διαδικασίας παραγωγής των νόμων και των κανονιστικών πράξεων, τη συστηματική ένταξη σε σύνολα κανόνων. Πρόκειται για ένα απολύτως αναγκαίο εγχείρημα και αυτό διότι η πανσπερμία διατάξεων, νόμων, υπουργικών αποφάσεων, ερμηνευτικών εγκυκλίων, που τις περισσότερες φορές συνδέονται με τον τρόπο νομοθέτησης ημών των ιδίων, έχουν καταστήσει το εν γένει θεσμικό νομοθετικό πλαίσιο μη προσιτό, δυσερμήνευτο, αντιφατικό, αδιαφανές, τόσο για τους πολίτες και τις επιχειρήσεις όσο και για την ίδια τη δημόσια διοίκηση.
Κύριε Παπαηλιού, σας παρακαλώ, ολοκληρώστε.
Τελειώνω, κύριε Πρόεδρε. Το ότι έχουν γίνει προσπάθειες στο παρελθόν για την ανασυγκρότηση της δημόσιας διοίκησης, δεν το αρνούμεθα. Απέβησαν, όμως, άκαρπες λόγω της έντεχνα υποκρυπτόμενης πολιτικής βούλησης για διατήρηση της κομματικής επιβολής και των πελατειακών σχέσεων. Η ίδρυση και λειτουργία του ΑΣΕΠ και της Εθνικής Σχολής Δημόσιας Διοίκησης αποτελούν σημαντικές εξαιρέσεις. Όμως, ας θυμηθούμε ότι ο αείμνηστος Αναστάσιος Πεπονής, του οποίου το όνομα φέρει και ο «νόμος Πεπονή», ο νόμος για το ΑΣΕΠ, παραιτήθηκε, καταγγέλλοντας το ίδιο του το κόμμα και την κυβέρνηση τότε του ΠΑΣΟΚ ότι προσπαθεί να υπονομεύσει το νόμο. Η παρούσα προσπάθεια συνιστά το πρώτο βήμα ενός ολοκληρωμένου εγχειρήματος για την αναμόρφωση της δημόσιας διοίκησης. Γι' αυτό υπάρχει ισχυρή πολιτική βούληση και γνώση. Και πάντως καταλήγω, όπως και χθες, ότι το παρόν νομοσχέδιο αποτελεί σημαντικό βήμα προς την κατεύθυνση της θεσμικής ανασυγκρότησης της χώρας. Τα κόμματα της Αντιπολίτευσης καλούνται να το στηρίξουν, αφού είναι γνωστό ότι η δημόσια διοίκηση είναι ο μεγάλος ασθενής του ελληνικού κράτους, αλλά και απαραίτητος μοχλός για την ανάπτυξη. Μόνο με τέτοιου είδους παρεμβάσεις μπορεί να θεραπευτεί. Σας ευχαριστώ και συγγνώμη για την υπέρβαση του χρόνου.
Σας ευχαριστούμε, κύριε Παπαηλιού. Θα πρέπει, όμως, να κάνω γνωστό στο Σώμα ότι έχουν δηλώσει να μιλήσουν επί των άρθρων, ως πρωτολογία, σαράντα οκτώ Βουλευτές. Και αντιλαμβάνεστε ότι δικαίωμα δευτερολογίας έχουν όλοι, δηλαδή και οι εισηγητές και οι ειδικοί αγορητές και οι Κοινοβουλευτικοί Εκπρόσωποι. Αν, λοιπόν, δεν εφαρμοστεί ο Κανονισμός για τον χρόνο, δεν πρόκειται να τελειώσουμε σήμερα. Πρέπει, όμως, και θα τελειώσουμε σήμερα. Κατά συνέπεια, παρακαλώ όλους να τηρήσουμε τον χρόνο σύμφωνα με ό,τι προβλέπει ο Κανονισμός. Οκτώ λεπτά, λοιπόν, είναι ο χρόνος ομιλίας για τους εισηγητές και τους ειδικούς αγορητές. Ο κ. Γεωργαντάς, εισηγητής εκ μέρους της Νέας Δημοκρατίας, έχει τον λόγο.
Κύριε Πρόεδρε, αν μου επιτρέπετε, επειδή ο Υπουργός, απ' ό,τι βλέπουμε, δεν είναι έτοιμος να τοποθετηθεί επί των τροπολογιών, ιδίως, δε, επί των υπουργικών, και η τοποθέτησή μας θα ήταν ελλιπής γιατί δεν έχουμε εικόνα για το ποιες θα αποδεχθεί, κάνω παράκληση - όχι μόνο δική μου, αλλά και των υπολοίπων εισηγητών, νομίζω - να μιλήσουν κάποιοι από τους ομιλητές και να τοποθετηθούμε αργότερα εμείς, όταν θα έχει τοποθετηθεί και ο Υπουργός. Αυτήν τη στιγμή είναι άνευ αντικειμένου κατά βάση να τοποθετηθούμε, όταν δεν ξέρουμε τι θα γίνει επί των τροπολογιών.
Αυτή είναι η άποψή σας. Είναι δεκτή και σεβαστή, αλλά θα προχωρήσουμε στους επόμενους ειδικούς αγορητές.
Κύριε Πρόεδρε, παρακαλώ τον λόγο.
Τον λόγο έχει ο κ. Παπαθεοδώρου.
Κύριε Πρόεδρε, ακριβώς επειδή έχουν έρθει αρκετές υπουργικές τροπολογίες, αλλά και άλλες οι οποίες θα πρέπει να δούμε αν γίνονται δεκτές από τον Υπουργό, προτείνω να συνεχιστεί ο κατάλογος των ομιλητών και να τοποθετηθούν οι εισηγητές αργότερα. Ευχαριστώ.
Σεβαστές οι θέσεις σας, αλλά πρέπει να ερωτηθούν όλοι κατά σειράν. Και αν όλοι παραχωρούν τη θέση τους, θα προχωρήσει η διαδικασία. Τον λόγο έχει ο κ. Αϊβατίδης, ειδικός αγορητής του Λαϊκού Συνδέσμου - Χρυσή Αυγή.
Ευχαριστώ, κύριε Πρόεδρε. Κύριε Πρόεδρε, κύριοι Υπουργοί, κυρίες και κύριοι Βουλευτές, θα επιχειρήσω μία επί των άρθρων σταχυολόγηση και ανάλυση, ξεκινώντας από το άρθρο 1 που αφορά στη σύσταση Εθνικού Μητρώου Επιτελικών Στελεχών Δημόσιας Διοίκησης. Έχω να παρατηρήσω ότι δεν συμπεριλαμβάνονται - ενώ θα μπορούσαν να συμπεριληφθούν - Έλληνες επιστήμονες και καθηγητές ξένων πανεπιστημίων, οι οποίοι θα μπορούσαν να καταλάβουν κάποιες θέσεις, όπως αυτές που προβλέπονται από τα σχετικά άρθρα. Επίσης, αναφέρεται ότι δεν εγγράφονται στο μητρώο άτομα τα οποία έχουν διάφορες τελεσίδικες καταδικαστικές ποινές. Θα έλεγα ότι με ποινική δίωξη για ένα κακούργημα, επί παραδείγματι, ή με κάποιο παραπεμπτικό βούλευμα, επίσης, θα αποτελούσε προϋπόθεση να μην συμπεριληφθούν και να εγγραφούν στο μητρώο τα άτομα αυτά. Όσον αφορά στο άρθρο 21, περί των αξιολογήσεων και την Ειδική Επιτροπή Αξιολόγησης, θα ήθελα να πω ότι το συγκεκριμένο σχέδιο νόμου προβλέπει αλλεπάλληλες αξιολογήσεις, αξιολογήσεις επί αξιολογήσεων, και ουσιαστικά οδηγεί τη δημόσια διοίκηση σε μία υπηρεσιακή εσωστρέφεια σε βάρος - θεωρώ - του δημοσίου και κοινωνικού συμφέροντος, του συμφέροντος του πολίτη. Όσον αφορά στο άρθρο 19 για τη συμβουλευτική συνέντευξη, έχω να παρατηρήσω πως δεν προκύπτει το ότι θα τηρούνται κάποια πρακτικά. Ίσως, λοιπόν, να πρέπει να γίνει σχετική πρόβλεψη. Για τα άρθρα 22 και 24 που αφορούν τη στοχοθεσία και τον κοινωνικό έλεγχο, πραγματικά ο κρατικός λειτουργός και ο υπάλληλος θα υποστούν τη μέγγενη αυτών των δύο άρθρων και θα πιεστούν υπηρεσιακώς. Αυτό πιστεύω ότι είναι εις βάρος και πάλι του δημοσίου συμφέροντος από τη στιγμή που η περιρρέουσα ατμόσφαιρα, η ατμόσφαιρα αυτή των μνημονίων δυσκολεύει γενικά τον πολίτη και φυσικά τον υπάλληλο και κρατικό λειτουργό. Σχετικώς με το άρθρο 25 περί προαγωγών, θα ήθελα να γίνω συγκεκριμένος και να αναφέρω ένα παράδειγμα που αφορά την Ιατροδικαστική Υπηρεσία, την οποία έχω υπηρετήσει επί δεκαέξι συναπτά έτη. Το έτος 2008 έγιναν κάποιοι διορισμοί. Η Διοίκηση και το Υπηρεσιακό Συμβούλιο Ιατροδικαστών είχαν αποφασίσει τότε να μην επιλεγεί ως επιτυχούσα μία υποψήφια η οποία είχε τα περισσότερα προσόντα με βάση τα δεδομένα τα οποία υπήρχαν, επειδή δεν είχε προσκομίσει φωτοαντίγραφο ταυτότητας, με την εξής συνέπεια, η συγκεκριμένη υποψήφια να προσφύγει στα διοικητικά δικαστήρια, να κερδίσει τη σχετική υπόθεση. Στη συνέχεια, δεν αποδέχθηκε τον διορισμό και οι ιατροδικαστές οι οποίοι είχαν διοριστεί τότε, το 2008, ενώ θα έπρεπε τον Ιούλιο του 2016 να πάρουν τον βαθμό Β΄, είναι καθηλωμένοι στον βαθμό Δ΄, τον εισαγωγικό βαθμό δηλαδή. Αυτό ακριβώς δείχνει την παθογένεια ενός συστήματος και πράγματι χρειάζονται τολμηρές λύσεις. Όσον αφορά στο άρθρο 42, ήθελα να κάνω την εξής παρατήρηση. Το άρθρο 42 περί Εθνικού Συμβουλίου για την Κωδικοποίηση και Αναμόρφωση της Ελληνικής Νομοθεσίας προβλέπει ως Πρόεδρο τον Υπουργό Εσωτερικών και Διοικητικής Ανασυγκρότησης. Εδώ ίσως θα έπρεπε και ο Υπουργός Δικαιοσύνης, Διαφάνειας και Ανθρωπίνων Δικαιωμάτων να συμπεριληφθεί στο συγκεκριμένο Συμβούλιο, αφού ομιλούμε περί νομοθεσίας. Όσον αφορά στα άρθρα 43, 46, 44 και 51, είναι άρθρα τα οποία έχουν ένα θετικό πρόσημο και είναι μεταξύ των άρθρων που θα σκεφθούμε να ψηφίσουμε τουλάχιστον «παρών». Θα ήθελα να περάσω στην τροπολογία που αφορά στο Υπουργείο Εξωτερικών για το εποχικό προσωπικό με σύμβαση εργασίας ορισμένου χρόνου, με υπέρτατο όριο τους οκτώ μήνες. Πράγματι, στο Προξενείο ειδικά της Ελλάδας στη Ρωσία επικρατεί ιδιαίτερα αυξημένος φόρτος εργασίας. Άκουσα τον Υπουργό να ομιλεί περί τεσσάρων - πέντε εκατομμυρίων Ρώσων οι οποίοι είναι διαθέσιμοι να επιλέξουν την Ελλάδα και άλλες χώρες, αφού το πρόβλημα με την Τουρκία και την Αίγυπτο είναι γνωστό. Οι προβλέψεις οι οποίες υπάρχουν αυτήν τη στιγμή είναι ότι το 2016 οι αφίξεις από τη Ρωσική Ομοσπονδία θα φτάσουν το πολύ το επίπεδο του έτους 2014. Θεωρώ, λοιπόν, ότι αυτό δεν είναι μία ιδιαίτερη επιτυχία της Κυβέρνησης, τη στιγμή που σήμερα ένα ευρώ είναι 84 ρούβλια, δηλαδή έχει κατά έναν τρόπο υποτιμηθεί. Παρότι οι αεροπορικές εταιρείες, η «AEROFLOT», η «AEGEAN», έχουν μειώσει τις τιμές, πιστεύω, όπως δήλωσε και η Γενική Γραμματέας Τουρισμού της Ρωσίας Ιρίνα Τιούρινα, ότι οι Ρώσοι τουρίστες θα επιλέξουν κατά μείζονα λόγο εσωτερικούς προορισμούς και συγκεκριμένα την Κριμαία, το Σότσι και την Αμπχαζία στη Μαύρη Θάλασσα. Τελειώνοντας, θα ήθελα να τονίσω προς τους Βουλευτές του ΣΥΡΙΖΑ κυρίως πως έχουν ελαστική πολιτική συνείδηση. Δεν μπορώ να καταλάβω πώς με ιδιαίτερη υπερηφάνεια ομιλούν για το συγκεκριμένο σχέδιο νόμου, όταν αυτό το σχέδιο νόμου κατατίθεται σε μία περιρρέουσα ατμόσφαιρα εξαιρετικά δυσχερή. Όταν πολλοί από αυτούς ανέκραζαν «ΕΟΚ και ΝΑΤΟ το ίδιο συνδικάτο», αποδέχονται τώρα το ΝΑΤΟ να εμφανίζεται και να επιχειρεί στο ελληνικό Αιγαίο. Η Χρυσή Αυγή θα αντιταχθεί σε όλες αυτές τις μεθοδεύσεις οι οποίες είναι εθνοφθόρες. Επαναλαμβάνω ότι η Χρυσή Αυγή είναι ο εθνοφρουρός εντός και εκτός του Κοινοβουλίου. Ευχαριστώ.
Ευχαριστώ, κύριε Αϊβατίδη.
Κύριε Πρόεδρε, θα μπορούσα να έχω τον λόγο;
Ορίστε, κύριε Υπουργέ, έχετε τον λόγο.
Κυρίες και κύριοι συνάδελφοι, λαμβάνω τον λόγο, για να διευκολύνουμε λίγο και τη ροή της συζήτησης. Θέλω να σας πω από το σύνολο των τροπολογιών που έχουν κατατεθεί μέχρι αυτήν τη στιγμή ποιες γίνονται δεκτές. Θα επανέλθω σε έναν δεύτερο κύκλο, διότι κάποιες πρέπει να τις διορθώσουμε νομοτεχνικά. Μπορούμε να έρθουμε σε επαφή, αν υπάρχει λόγος. Πιθανώς, επειδή μπορεί να υπάρχουν και κάποιες άλλες, μπορούμε να τις δούμε σε έναν δεύτερο χρόνο. Οι τροπολογίες που γίνονται δεκτές είναι οι εξής: Η τροπολογία με γενικό αριθμό 217 και ειδικό 2, η τροπολογία με γενικό αριθμό 218 και ειδικό 3, η τροπολογία με γενικό αριθμό 219 και ειδικό 4, η τροπολογία με γενικό αριθμό 221 και ειδικό 5, η τροπολογία με γενικό αριθμό 222 και ειδικό 6, η τροπολογία με γενικό αριθμό 223 και ειδικό 7, η τροπολογία με γενικό αριθμό 227 και ειδικό 10, η τροπολογία με γενικό αριθμό 228 και ειδικό 11, η τροπολογία με γενικό αριθμό 230 και ειδικό 13, η τροπολογία με γενικό αριθμό 234 και ειδικό 14, η τροπολογία με γενικό αριθμό 257 και ειδικό 27, η τροπολογία με γενικό αριθμό 256 και ειδικό 26, η τροπολογία με γενικό αριθμό 255 και ειδικό 25, η τροπολογία με γενικό αριθμό 254 και ειδικό 24, η τροπολογία με γενικό αριθμό 253 και ειδικό 23, η τροπολογία με γενικό αριθμό 252 και ειδικό 22, η τροπολογία με γενικό αριθμό 250 και ειδικό 20, η τροπολογία με γενικό αριθμό 245 και ειδικό 18 και τέλος, η τροπολογία με γενικό αριθμό 242 και ειδικό 17 με την επιφύλαξη ότι ενδεχομένως να χρειαστεί και κάποια βελτίωση. Όμως, κατ' αρχάς γίνεται δεκτή. Ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, ο κ. Παπαθεοδώρου δεν θέλει τώρα να μιλήσει. Κύριε Δελή, θα θέλατε εσείς τον λόγο; Σας ρωτώ, διότι οι άλλοι δύο εισηγητές επιφυλάχθηκαν να μιλήσουν αργότερα.
Εντάξει, κύριε Πρόεδρε.
Ορίστε, κύριε συνάδελφε, έχετε τον λόγο.
Κυρίες και κύριοι Βουλευτές, δυο από τις ελάχιστες φορές που ο κύριος Υπουργός απάντησε στην κριτική που ασκεί το Κομουνιστικό Κόμμα της Ελλάδας - η πρώτη αφορά την τελευταία επιτροπή στην οποία εξετάζαμε το νομοσχέδιο - αναρωτήθηκε και μας επισήμανε για την καπιταλιστική στρατηγική της τελευταίας εικοσιπενταετίας που είχε ως στόχο τη μείωση του κράτους, λέγοντας ότι έχουμε μια τάση στο μικρότερο κράτος και μια υποβάθμιση της διοίκησης λόγω του νεοφιλελευθερισμού. Αυτό που θέλουμε να ρωτήσουμε εμείς είναι αν η στρατηγική του καπιταλισμού για το κράτος, που υπήρξε πριν από αυτή η στρατηγική του λεγόμενου νεοφιλελευθερισμού, ήταν μια φιλολαϊκή στρατηγική. Σταμάτησε μήπως η καπιταλιστική εκμετάλλευση ή αυξανόταν τότε όσο αυξανόταν και η παραγωγικότητα της εργασίας; Εδώ καλά είναι να θυμηθούμε, κυρίες και κύριοι Βουλευτές, ότι η στρατηγική του εκτεταμένου κράτους που υλοποιήθηκε σε διάφορες χώρες της μεταπολεμικής καπιταλιστικής Ευρώπης, υλοποιήθηκε τόσο από σοσιαλδημοκρατικές, αλλά και από φιλελεύθερες κυβερνήσεις. Η στρατηγική, βεβαίως, αυτή ορίστηκε από τις τότε ανάγκες του συστήματος και εξυπηρέτησε πολλαπλούς στόχους, όπως και την καπιταλιστική ανάπτυξη, που ύστερα από το Β΄ Παγκόσμιο Πόλεμο απαιτούσε τεράστια κεφάλαια, γι' αυτό και έγινε αυτή η ανάπτυξη μέσω εκτεταμένων κρατικών επενδύσεων, αλλά και τη σταθερότητα του συστήματος, μέσω της ενσωμάτωσης πλατιών λαϊκών στρωμάτων, που δέχονταν βεβαίως την ευεργετική επίδραση των εργατικών κατακτήσεων από τις χώρες της σοσιαλιστικής οικοδόμησης. Τελικά, η συζήτηση για το μικρότερο ή το μεγαλύτερο κράτος στο πλαίσιο του καπιταλιστικού συστήματος είναι μία συζήτηση πολύ μακριά από τα συμφέροντα και τις ανάγκες των εργαζομένων, γιατί ο χαρακτήρας και ο ρόλος του κράτους δεν εξαρτάται από το μέγεθος ή την ποσότητά του, εξαρτάται και ορίζεται από το σε ποιανής τα χέρια βρίσκεται. Χθες ο κύριος Υπουργός απαντώντας στο ερώτημα που βάζει το ΚΚΕ «Για ποιον δουλεύει η κρατική διοίκηση, αυτό το κράτος;» απάντησε ότι αυτό γίνεται για το δημόσιο, ότι το δημόσιο θα δουλεύει ή δουλεύει υπέρ των λαϊκών αναγκών και του δημοσίου συμφέροντος. Από πού προκύπτει αυτό, κύριε Υπουργέ; Τι μας λέτε δηλαδή, ότι η γενική κυβερνητική και πολιτική γραμμή θα κινείται μέσα στη στρατηγική του κεφαλαίου και της Ευρωπαϊκής Ένωσης, ότι οι αντιλαϊκοί νόμοι και τα μέτρα θα έρχονται σωρηδόν, είτε με μνημόνια είτε χωρίς, και το δημόσιο και οι υπηρεσίες θα λειτουργούν υπέρ των λαϊκών αναγκών; Δεν θα εφαρμόζουν αυτούς τους νόμους και αυτά τα μέτρα; Δηλαδή, επειδή τα επιτελικά στελέχη θα επιλέγονται με τον όποιο διαφανή τρόπο, αυτό σημαίνει ότι αλλάζει ο χαρακτήρας του κράτους; Και τελικά ποιο είναι το κύριο για τους δημοσίους υπαλλήλους και για το λαό; Ο τρόπος επιλογής των κρατικών στελεχών ή το ποια πολιτική υπηρετούν και υπέρ ποίου; Την αξιολόγηση που τη συνδέετε απευθείας με τη στοχοθεσία δεν την εισάγετε ακριβώς για να υπηρετήσει πιστά αυτήν την πολιτική; Τον κρατικό μηχανισμό που θέλετε να εκσυγχρονίσετε δεν τον προορίζατε για τις γενικές ανάγκες του κεφαλαίου; Γι' αυτές δεν είναι και η όποια διαφάνεια, αξιοκρατία, αποτελεσματικότητα; Εμείς λέμε ότι γι' αυτό το κάνετε. Και αυτό ορίζεται όχι από τις επιθυμίες της προσωπικές τις δικές σας ενδεχομένως, αλλά από τη γενικότερη κυβερνητική πολιτική. Έχει ενδιαφέρον εδώ η συζήτηση που αναπτύχθηκε για το Μητρώο Επιτελικών Στελεχών, πρώτα, πρώτα γιατί βλέπουμε μία συμφωνία μεταξύ όλων των πτερύγων, πλην του ΚΚΕ. Και βεβαίως, οι διαφωνίες υπάρχουν για τη διαδικασία, για το ποιοι θα είναι, πότε θα ξεκινήσει κ.τ.λ.. Σε κάθε περίπτωση, πρέπει να πούμε εδώ ότι στα πρώτα δεκατρία άρθρα του νομοσχεδίου φαίνεται ότι από αυτό το Εθνικό Μητρώο Επιτελικών Στελεχών ο Υπουργός είναι αυτός τελικά ο οποίος θα επιλέγει τα ανώτερα κρατικά στελέχη, χωρίς να αποκλείεται και η επιλογή από τον ιδιωτικό τομέα. Και στο τέλος, βεβαίως, το κάθε στέλεχος κρατικό που επιλέγεται, θα υπογράφει και την ανάλογη συμφωνία δέσμευσης, με παρόντα πάντα τον Σύνδεσμο Ελλήνων Βιομηχάνων και τους εργοδοτικούς φορείς. Ερχόμαστε τώρα στην αξιολόγηση από το 2014-2024, τον αντιδραστικό κρατικό έλεγχο που έχει λίγο - πολύ όλα όσα είχαν και οι προηγούμενοι νόμοι, σχετικά με τη συμπεριφορά των υπαλλήλων εντός και εκτός υπηρεσίας - δεν διευκρινίζεται βέβαια αυτό - και τη συμβουλευτική συνέντευξη. Επιμένουμε να ρωτάμε για την ερμηνεία που δίνετε σ' αυτό το κριτήριο που εισάγετε περί διαχείρισης κρίσεων. Ρωτάμε συνεχώς και απάντηση δεν παίρνουμε για το τι ακριβώς εννοείτε. Υπάρχει, όμως, και κάτι άλλο, γιατί έγινε μεγάλη συζήτηση εδώ για το ότι παύει ο τιμωρητικός χαρακτήρας της αξιολόγησης. Πρέπει να θυμίσω εδώ ότι το άρθρο 95 του ν. 3728/2007, που είναι ο δημοσιοϋπαλληλικός κώδικας, ισχύει. Δεν αναθεωρείται. Και αυτό το άρθρο 95 λέει ότι ένας υπάλληλος που κρίνεται μη προακτέος στον ίδιο βαθμό για δυο συνεχόμενες φορές παραπέμπεται από το υπηρεσιακό συμβούλιο για απόλυση ή για υποβιβασμό του βαθμού του. Συνεπώς, αυτό πιθανά να μη χρειαζόταν να αναφερθεί μέσα σ' αυτό τον νόμο, αλλά υπάρχει και λειτουργεί. Βεβαίως και όσον αφορά τη στοχοθεσία στο ίδιο άρθρο, έχουμε εξηγήσει αναλυτικά ότι είμαστε κάθετα αντίθετοι όχι γενικά με το να θέτει κάποιος στόχους. Το ζήτημα είναι ποιους στόχους θέτεις. Και αυτοί οι στόχοι, όπως είπαμε, ορίζονται από τη γενικότερη κυβερνητική πολιτική. Και έρχεται και το άρθρο 24 που θεσμοθετεί το Παρατηρητήριο Δημόσιας Διοίκησης, το οποίο θα παρακολουθεί στενά αυτούς τους στόχους. Όσον αφορά τώρα το βαθμολόγιο, έχουμε τα άρθρα 25-28, τα οποία συνδέονται και με το βαθμολόγιο και με τη μισθολογική εξέλιξη των υπαλλήλων, όπως λέει και το πρόσφατα ψηφισμένο μισθολόγιο, και βεβαίως τα άρθρα 29-31 για τα κριτήρια επιλογής προϊσταμένων. Θα έλεγα ότι εδώ δεν αποφεύγετε και εσείς τον πειρασμό να βάλετε τέτοιες διατάξεις για να επιλέξετε και εσείς τα δικά σας παιδιά. Έρχομαι τώρα λιγάκι στις λεγόμενες λοιπές διατάξεις. Έφυγαν βεβαίως πέντε άρθρα, αλλά υπάρχουν και κάποιες τροπολογίες στις οποίες πρέπει να αναφερθούμε. Για τον λόγο αυτό, θα ζητήσω για ένα λεπτό ίσως, κύριε Πρόεδρε, την ανοχή σας. Φεύγει μεν το άρθρο 32, αλλά ο Υπουργός δήλωσε χθες ότι θα το επαναφέρει. Είναι ένα άρθρο που δίνει το δικαίωμα στον Υπουργό να προβαίνει σε υποχρεωτικές αποσπάσεις υπαλλήλων. Ενισχύει δηλαδή τη λεγόμενη «κινητικότητα». Στο άρθρο 33 εισάγετε τις υποχρεωτικές μετατάξεις μέσα από τη μεταβολή του φορέα διορισμού. Επιμένετε να το κρατάτε αυτό. Βεβαίως αυτό όμως οδηγεί απευθείας στην κατάργηση των οργανικών θέσεων. Επίσης, φεύγει το άρθρο 45 και μένει το άρθρο 44 για το Ανοιχτό Πανεπιστήμιο, το οποίο είναι βέβαια μία επιχείρηση και τίποτε άλλο, με πτυχία και με δίδακτρα. Αυτά αφορούν ιδιαίτερα το αντικείμενο λειτουργίας της δημόσιας διοίκησης. Το άρθρο 51 είναι μια ευθεία βολή στην απαξίωση του πτυχίου των ιστορικών και των αρχαιολόγων, από τη στιγμή που εισάγετε κι άλλα κριτήρια, όπως τα μεταπτυχιακά, για την πρόσληψη ή την κατάταξή τους. Εδώ θέλουμε να σημειώσουμε και να καταγγείλουμε, αν θέλετε, την απόσυρση του άρθρου 48 που ήταν ένα από τα ελάχιστα θετικά αυτού του νομοσχεδίου. Αυτή η απόσυρση στρέφεται ενάντια στους εργαζόμενους και ενάντια στους δημάρχους, αλλά και σε όσους αιρετούς στέκονται στο πλευρό τους. Στο σημείο αυτό, θα ήθελα να πω δύο λόγια και για την τροπολογία που φέρνει ο κ. Παππάς εδώ για την ΕΡΤ. Αυτή η τροπολογία δίνει τη δυνατότητα στους δημοσιογράφους της ΕΡΤ και του Αθηναϊκού Πρακτορείου να εργάζονται και στον ιδιωτικό τομέα. Τι άλλαξε και ενώ η Κυβέρνηση πανηγύριζε στον ιδρυτικό νόμο της ΕΡΤ για τη μονιμότητα των δημοσιογράφων, τώρα αλλάζει στάση; Μάλιστα, τα κριτήρια χορήγησης αυτής της άδειας θα προσδιοριστούν με υπουργική απόφαση. Τι επιπτώσεις θα έχει άραγε αυτό και για τις γενικότερες εργασιακές συνθήκες όσων δουλεύουν στην ΕΡΤ; Δεν διαμορφώνονται αντικειμενικές συνθήκες εξαγοράς και χειραγώγησης; Εδώ βεβαίως θα ήθελα να θυμίσω και τις τροπολογίες του ΚΚΕ. Τέλος, θα ήθελα να πω ότι εμείς καταψηφίζουμε όλα τα άρθρα του βασικού κορμού του νομοσχεδίου που αφορούν στη δημόσια διοίκηση. Και βεβαίως θα τοποθετηθούμε πιο αναλυτικά και πιο συγκεκριμένα για όσα άρθρα έχουν απομείνει, για τις λοιπές διατάξεις, αλλά και για τις τροπολογίες. Σας ευχαριστώ.
Ευχαριστώ κι εγώ, κύριε Δελή. Ο κ. Κόκκαλης, Βουλευτής των Ανεξαρτήτων Ελλήνων, έχει τον λόγο. Ορίστε, έχετε τον λόγο και κάνω παράκληση για οκτώ λεπτά, κύριε Κόκκαλη.
Ευχαριστώ, κύριε Πρόεδρε. Κυρίες και κύριοι συνάδελφοι, το Α΄ κεφάλαιο του σχεδίου νόμου περιλαμβάνει τη σύσταση του Εθνικού Μητρώου Επιτελικών Στελεχών Δημόσιας Διοίκησης και Διοικήσεων Νομικών Προσώπων, στο οποίο - όπως αναφέρθηκε - είναι περίπου σαράντα με πενήντα χιλιάδες οι δημόσιοι υπάλληλοι που εν δυνάμει μπορεί να συμμετάσχουν. Με βάση αυτό το μητρώο θα καλύπτονται διοικητικές θέσεις αυξημένης ευθύνης στο δημόσιο. Με τη σύσταση και τη δημιουργία του Εθνικού Μητρώου Επιτελικών Στελεχών, το οποίο θα στελεχωθεί από δημοσίους υπαλλήλους υψηλών προσόντων και τους αποφοίτους με βαθμό Α', θα αποτελεί τη βασική πηγή από όπου θα επιλέγονται οι γενικοί γραμματείς των Υπουργείων, οι πρόεδροι και τα μέλη των Διοικητικών Συμβουλίων όλων των νομικών προσώπων του δημοσίου και θα έχει ως θετικό αποτέλεσμα την ανεξαρτησία της δημόσιας διοίκησης από κομματικές παρεμβάσεις. Σημαντική, επίσης, καινοτομία είναι πως η επιλογή των υπαλλήλων θα γίνεται από ανεξάρτητο όργανο, το Ειδικό Συμβούλιο Επιλογής, με την αυξημένη και εγγυημένη συμμετοχή του ΑΣΕΠ. Με αυτόν τον τρόπο επιτυγχάνονται πολλαπλά οφέλη. Αρχικά λαμβάνει σάρκα και οστά η βασική αρχή της συνέχειας, αλλά και η ενότητα δράσης της δημόσιας διοίκησης. Ας μην λησμονούμε πως μέχρι πρότινος κάθε Κυβέρνηση εξασφάλιζε άμεσες λύσεις και τακτικές, όπου τα αποτελέσματά τους φαίνονταν μόνο εντός της τριετίας με σκοπό την ευνοϊκή μεταχείριση δικών της μόνο υπαλλήλων. Επίσης, παραμένει διακριτή η εκτελεστική από τη νομοθετική εξουσία και δεν παρεμβαίνει η μία στην άλλη με στόχο τη συνταγματική επιταγή για διάκριση των εξουσιών. Εκ του αποτελέσματος προωθείται η μείωση του ποσοστού της ενδεχόμενης διαπλοκής και διαφθοράς με αντίστοιχη αποτελεσματική λειτουργία του συστήματος μέσω διαφανών διαδικασιών. Επίσης, τα κριτήρια επιλογής όλων εκείνων που θα διεκδικήσουν καίριες θέσεις στον κρατικό μηχανισμό είναι σύμφωνα με τις αρχές αξιοκρατίας και της ισότητας του άρθρου 1 του Υπαλληλικού Κώδικα, ν. 3528/2007, η οποία δεν υπήρχε στο άρθρο 1 του προηγούμενου Υπαλληλικού Κώδικα και οι οποίες θα παρέμεναν κενό γράμμα, χωρίς την αντίστοιχη πρόβλεψη στο παρόν σχέδιο νόμου. Σημαντική επίσης, αλλαγή με τη διεύρυνση του κύκλου των προσώπων οι οποίοι θα ευνοηθούν από τις προωθούμενες ρυθμίσεις για την κατάληψη θέσεων ευθύνης δίνεται με το παρόν σχέδιο νόμου, παρά το γεγονός πως κατά τη διαβούλευση δεν προβλεπόταν κάτι τέτοιο. Κυρίες και κύριοι συνάδελφοι, υπάρχουν καινοτόμες ρυθμίσεις στο παρόν σχέδιο νόμου, όπως είναι τα κριτήρια και η διαδικασία αξιολόγησης υπαλλήλων - αναφέρομαι στο άρθρο 17- τα οποία περιλαμβάνονται σε τρεις κατηγορίες: Πρώτον, γνώση του αντικειμένου, ενδιαφέρον και δημιουργικότητα, διοικητική ικανότητα, επάρκεια, ολοκληρωμένη γνώση του διοικητικού έργου, αφοσίωση και ενδιαφέρον, πρωτοβουλία και καινοτόμες ιδέες. Δεύτερον, υπηρεσιακές σχέσεις και συμπεριφορά, άριστη επικοινωνία με τους υπόλοιπους υπαλλήλους και άμεση εξυπηρέτηση των πολιτών. Τρίτον, αποτελεσματικότητα, ποσοτική και ποιοτική εργασιακή απόδοση, διαχείριση κρίσεων, προστιθέμενη αξία διοικητικού έργου και βαθμός επίτευξης των στόχων που έχουν τεθεί ανάλογα με τη θέση του υπαλλήλου και τη συμμετοχή του στο συνολικό στόχο του τμήματός του. Η βαθμολογία ορίζεται από 0 έως 100. Επίσης, συνιστάται διεύθυνση Παρακολούθησης και Στατιστικής Ανάλυσης των βαθμολογιών αξιολόγησης υπό τη Γενική Διεύθυνση Διοίκησης Ανθρωπίνου Δυναμικού και υπάγεται στο Υπουργείο Εσωτερικών και Διοικητικής Ανασυγκρότησης. Η διεύθυνση αυτή επίσης εκδίδει ετήσιες οδηγίες αξιολόγησης, ενώ ελέγχει τις ακραίες τιμές και διορθώνει με απόφαση του Κοινοτικού Συμβουλίου Μεταρρύθμισης κατόπιν συντελεστών διόρθωσης. Έρχομαι στο άρθρο 18- ενδεικτικά αναφέρω κάποια συγκεκριμένα άρθρα, τα οποία εισάγουν καινοτόμες ρυθμίσεις - «κριτήρια και διαδικασία αξιολόγησης Προϊσταμένων Οργανικών θέσεων». Τα κριτήρια για τους Προϊσταμένους Οργανικών Μονάδων είναι διαφορετικά ενόψει της φύσης του αντικειμένου τους και των απαιτήσεων της θέσης αυτής. Συγκεκριμένα: Γνώση του αντικειμένου, αντίληψη, ενδιαφέρον και δημιουργικότητα, όπου εξετάζεται η επαγγελματική επάρκεια, η γνώση του αντικειμένου και η ικανότητα οργάνωσης, αξιολογείται η ορθή σύλληψη των προβλημάτων και η ανάπτυξη πρακτικών λύσεων, καθώς και η συνεχής βελτίωση και απόδοση, οι υπηρεσιακές σχέσεις και η συμπεριφορά, δηλαδή η επικοινωνία και η συμπεριφορά με τους πολίτες και προϊσταμένους, αλλά και υφισταμένους προφορικά ή και εγγράφως, διοικητικές ικανότητες και αποτελεσματικότητα. Με το άρθρο 19 καθιερώνεται η συμβουλευτική αξιολόγηση στην οποία συζητά ο προϊστάμενος με τον υφιστάμενό του τους τρόπους βελτίωσης και αξιοποίησής του υπαλλήλου του προς όφελος της διοίκησης. Στο άρθρο 20 προβλέπονται οι ενστάσεις. Κάθε υπάλληλος έχει δικαίωμα ένστασης, αν ο βαθμός του είναι κάτω του 70, στην οποία εκθέτει όλα τα περιστατικά τα οποία δικαιολογούν τους λόγους των αντιρρήσεών του. Με το άρθρο 21 συστήνεται και καθιερώνεται η Επιτροπή Αξιολόγησης. Προβλέπεται συνεπώς η σύσταση Επιτροπής Αξιολόγησης σε κάθε Υπουργείο, γενική και ειδική γραμματεία Υπουργείου, Αποκεντρωμένη Διοίκηση, Περιφέρεια ή αυτοτελή δημόσια υπηρεσία και κάθε νομικό πρόσωπο δημοσίου δικαίου το οποίο έχει υπηρεσιακό συμβούλιο. Στο άρθρο 22, προβλέπεται η περιβόητη στοχοθεσία. Καθορίζεται η διαδικασία θέσης των στόχων και τα ειδικότερα στάδια. Άρθρο 23, ολομέλειες διεύθυνσης και τμήματος. Αποτελούν συμβουλευτικά όργανα, στα οποία μετέχουν οι υπάλληλοι που κατέχουν την οργανική τους θέση σε αυτό το τμήμα. Συγκαλείται από τον αντίστοιχο προϊστάμενο τμήματος ή διεύθυνσης. Η Ολομέλεια της διεύθυνσης συνεδριάζει τρεις φορές ετησίως. Σκοπός είναι η αξιολόγηση της πορείας των στόχων της διεύθυνσης, ενώ εισηγητής είναι ο προϊστάμενος ή ο αρμόδιος υπάλληλος. Καινοτόμος ρύθμιση είναι το άρθρο 24, λογοδοσία και κοινωνικός έλεγχος, παρατηρητήριο δημόσιας διοίκησης. Καθιερώνεται η λογοδοσία, όπου η γνώμη των πολιτών μέσω ηλεκτρονικών εφαρμογών των κεντρικών σελίδων των Υπουργείων και στις ηλεκτρονικές συναλλαγές της δημόσιας διοίκησης διαμορφώνει πλέον την ποιότητα των υπηρεσιών, ενώ συνιστάται Παρατηρητήριο Δημόσιας Διοίκησης στο Εθνικό Κέντρο Δημόσιας Διοίκησης και Αυτοδιοίκησης. Σκοπός είναι μέσω των ομάδων έργων να αποτυπώνονται οι προτάσεις και παρατηρήσεις των πολιτών, των υπαλλήλων των υπηρεσιών, όπου συντάσσουν εκθέσεις και τις υποβάλλουν στον Υπουργό. Άρθρο 25, βαθμολογική διάρθρωση θέσεων. Άρθρο 26, βαθμολογική ένταξη - αναγνώριση προϋπηρεσίας. Το άρθρο 26 τροποποιεί το άρθρο 98 του Υπαλληλικού Κώδικα και το άρθρο 102 του Κώδικα Κατάστασης Δημοτικών και Κοινοτικών Υπαλλήλων ρυθμίζοντας θέματα της βαθμολογικής ένταξης. Συγκεκριμένα ορίζεται ότι οι υπάλληλοι που έχουν πριν από τον διορισμό τους χρόνο πραγματικής δημόσιας υπηρεσίας εντάσσονται μετά τη μονιμοποίησή τους μέχρι και τον αμέσως προηγούμενο καταληκτικό βαθμό, συνυπολογιζομένου τυχόν πλεονάζοντος χρόνου στον βαθμό αυτό ύστερα από εισήγηση του υπηρεσιακού συμβουλίου. Επίσης, προβλέπονται και προϋπηρεσίες σε συναφές αντικείμενο έως και εφτά έτη που έχει διανυθεί προ του διορισμού. Αυτό λαμβάνεται υπ' όψιν, εφόσον αποδεικνύεται. Σύστημα επιλογής προϊσταμένων. Άρθρο 29, προϊστάμενοι οργανικών μονάδων - διαδικασία και κριτήρια επιλογής προϊσταμένων. Αντικαθίστανται τα άρθρα 84 έως 86 του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων ΝΠΔΔ, που κυρώθηκε με το άρθρο 1ο του ν.3528/2007, καθώς και τα άρθρα 87 έως 89 του Κώδικα Κατάστασης Δημοτικών και Κοινοτικών Υπαλλήλων, που κυρώθηκε με το άρθρο 1ο του ν.3584/2007. Για την επιλογή των προϊσταμένων λαμβάνονται υπ' όψιν τέσσερις ομάδες κριτηρίων πολύ σημαντικές: πρώτον, μοριοδότηση βάσει τυπικών εκπαιδευτικών προσόντων και προσόντων επαγγελματικής κατάστασης, δεύτερον, μοριοδότηση βάσει εργασιακής και διοικητικής εμπειρίας, τρίτον μοριοδότηση βάσει αξιολόγησης, και τέταρτον μοριοδότηση βάσει συνέντευξης. Η επιλογή των προϊσταμένων γενικής διεύθυνσης γίνεται από το Ειδικό Συμβούλιο Επιλογής Προϊσταμένων και η επιλογή των προϊσταμένων διεύθυνσης γίνεται από το Συμβούλιο Επιλογής Προϊσταμένων. Είναι πολύ λίγος ο χρόνος για να αναπτύξουμε όλο το σχέδιο νόμου και τα άρθρα. Τα συζητήσαμε και στην επιτροπή. Το παρόν σχέδιο νόμου εξυπηρετεί την αρχή της αξιοκρατίας και της διαφάνειας. Όσα δεν είχαν γίνει τα προηγούμενα χρόνια τα φέρνει αυτή η Κυβέρνηση. Και ζητά την ψήφο όλων των κομμάτων της Αντιπολίτευσης, διότι πρέπει να βάλουμε ένα τέλος στην αναξιοκρατία, πρέπει να βάλουμε ένα τέλος στις πελατειακές σχέσεις. Και πρέπει να μάθουμε ότι η δημόσια διοίκηση δεν πρέπει να είναι για ένα και δύο χρόνια. Η δημόσια διοίκηση είναι μοχλός ανάπτυξης, η οποία θα βοηθήσει πάνω από όλα την πατρίδα μας. Σας ευχαριστώ πολύ.
Ευχαριστώ, κύριε Κόκκαλη ιδιαιτέρως και για τη συνέπεια στον χρόνο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Περάματος. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Γεωργιάδης, ειδικός αγορητής της Ένωσης Κεντρώων, έχει τον λόγο για οκτώ λεπτά. Και κάνω παράκληση, κύριε Γεωργιάδη, για τον χρόνο.
Ευχαριστώ, κύριε Πρόεδρε. Καλημέρα σε όλους, καλημέρα και σε όσους έχουν βρεθεί στα άνω θεωρεία. Κύριε Πρόεδρε, κύριοι Υπουργοί, αγαπητοί συνάδελφοι, θα ήθελα να ξεκινήσω κατ' αρχάς από μία παραδοχή, ότι το δημόσιο αυτήν τη στιγμή έχει τα χάλια του και το γνωρίζετε όλοι. Βρίσκονται λάθος άνθρωποι σε λάθος θέσεις, δεν υπάρχει καθόλου μηχανογράφηση και τεχνολογική υποδομή, υπάρχει ένα τεράστιο διαχειριστικό κόστος και επικρατεί πολύ μεγάλη γραφειοκρατία. Συμφωνούμε ότι και οι προκάτοχοί σας βεβαίως έχουν συντελέσει σε αυτό, αλλά ένα κράτος μπορεί να μπει στον πραγματικό μεσαίωνα ακόμα και μέσα σε λίγους μήνες. Το επιχείρημα «ναι, σιγά μην καταστρέψαμε εμείς αυτό το κράτος μέσα σε λίγους μήνες» δεν στέκει και θα πρέπει να σταματήσετε να το λέτε. Η χώρα καταστρέφεται ακόμα και μέσα σε μία μέρα με μία λάθος κίνηση. Αυτές οι πατέντες να αξιολογεί ένας δημόσιος υπάλληλος τον άλλο, πρέπει να εκλείψουν παντελώς από τον δημόσιο βίο. Πρέπει να εκλείψουν παντελώς και αυτό το λέω, γιατί αν θέλετε να τερματίσετε τελείως όλη αυτήν τη διαδικασία που θέλετε να επιβάλλετε, υπάρχει ένας τρόπος πολύ επαναστατικός. Θα σας πω πώς μπορεί να γίνει: Να βάλετε τον ίδιο τον υπάλληλο να βαθμολογεί τον εαυτό του. Εννοείται ότι υπάρχει ειρωνεία πίσω από αυτό. Θα σας πω ακριβώς πως μπορούμε, πέρα από τα αστεία και πέρα από την ειρωνεία, να λύσουμε πραγματικά αυτό το πρόβλημα. Η αξιολόγηση του προσωπικού του δημοσίου είναι ανάγκη να γίνει όπως γίνεται σε όλους τους αξιόπιστους οργανισμούς και επιχειρήσεις του σύγχρονου δυτικού κόσμου. Και επειδή δεν δείχνετε να το καταλαβαίνετε αυτό, θα σας φέρω ένα παράδειγμα. Τώρα πραγματικά θα ήθελα να με ακούσετε προσεκτικά. Δεν θα αναφέρω το όνομα της εταιρείας, θα αναφέρω μόνο το όνομα του μάναντζερ, ο οποίος εφάρμοσε την εν λόγω τεχνική, είναι ο Τζακ Γουέλτς, ο οποίος ανέλαβε μια μεγάλη γνωστή εταιρεία, διεθνούς κύρους, εμπορίας τεχνολογικών ειδών. Την ανέλαβε, λοιπόν, το 1981 και την οδήγησε επί είκοσι έτη σε απόλυτη επιτυχία, αυξάνοντας την αξία της κατά 4.000%. Στην αρχή παρατήρησε ένα τεράστιο ποσοστό αργομισθίας και υποπαραγωγικότητας. Ξέρετε τι έκανε; Απέλυσε μεγάλο ποσοστό αργόμισθων και έκτοτε στο ήδη υπάρχον προσωπικό από τους νεοπροσληφθέντες εφάρμοσε μόνιμο σύστημα αξιολόγησης με point system, από τις καθαρίστριες μέχρι τους διοικητές. Μιλάμε για άρση αργομισθίας. Αν δεν θέλετε να βλέπετε το δημόσιο σαν επιχείρηση, λυπάμαι, πραγματικά λυπάμαι.
Εμείς λυπόμαστε που βλέπετε το δημόσιο σαν επιχείρηση.
Πραγματικά λυπάμαι, γι' αυτό έχουμε φτάσει εδώ που έχουμε φτάσει.
Επειδή δεν είναι επιχείρηση.
Έκανε τερματισμό, δηλαδή, της υπαλληλικής σχέσης με τους εργαζόμενους οι οποίοι δεν έχουν αντικείμενο εργασίας, οι οποίοι δεν εργάζονται και μερικοί από αυτούς δεν προσέρχονται καν στο πόστο τους. Και δεν τελείωσε εκεί. Για να βεβαιωθεί ότι δεν θα υπάρξουν ξανά τέτοια φαινόμενα, προχώρησε σε θεσμοθέτηση διαρκούς αξιολόγησης. Ήταν σκληρός; Φυσικά και δεν ήταν σκληρός. Ήταν δίκαιος. Και όχι μόνον αυτό, ήταν και αντικαπιταλιστής ο ίδιος. Κατέκρινε δημόσια την τάση του σύγχρονου καπιταλισμού περί μετοχικής χρηματιστηριακής αξίας λέγοντας: «Η αξία μιας εταιρικής μετοχής είναι το πιο ηλίθιο πράγμα στον κόσμο. Η πραγματική αξία υπάρχει μόνον στους εργαζόμενους, στους πελάτες και στο προϊόντα της εταιρείας».
Πελάτης είναι ο κόσμος;
Ποια ήταν τα δύο σημαντικότερα προσόντα ενός καλού εργαζόμενου, σύμφωνα με τον ίδιο; Να δίνει πάντα παραπάνω από αυτό που ζητάνε. Το να δίνεις ακριβώς αυτό που ζητάνε είναι μία απλή απάντηση σε μία δεδομένη ερώτηση, πράγμα που δεν κάνει τη διαφορά. Και το να έχεις καλή διάθεση, γιατί κανείς δεν μπορεί να παράγει σε κλίμα μιζέριας. Αυτά τα βλέπουμε ότι λείπουν παντελώς από τον δημόσιο τομέα. Και όχι μόνον αυτά. Στην ουσία βλέπουμε ότι λείπουν και οι ίδιοι οι δημόσιοι υπάλληλοι. Συνεχώς βγαίνουν στην ειδησεογραφία περιπτώσεις αργομισθίας και ευτράπελης συμπεριφοράς. Στο παρελθόν έχω καταθέσει σχετικές περιπτώσεις, που έχουν δει το φως της δημοσιότητας. Πώς, λοιπόν, καταπολεμάμε αυτά τα καρκινώματα; Σίγουρα όχι με ασπιρίνες και σίγουρα όχι με αναλγητικά. Μόνο με ριζική αντιμετώπιση. Τι προτείνει, λοιπόν, η Ένωση Κεντρώων; Στην παγκόσμια βιβλιογραφία υπάρχει το σύστημα αξιολόγησης προσωπικού «360 degree». Όπως είπαμε, δεν χρειάζεται καν να ανακαλύψουμε τον τροχό. Επειδή δεν κρατάμε τις λύσεις για τον εαυτό μας και επειδή η γνώση είναι ελεύθερη, θα καταθέσω στα Πρακτικά όλες τις πηγές, τριάντα για την ακρίβεια βιβλιογραφικές πηγές, για το πώς εφαρμόζεται το συγκεκριμένο σύστημα. Και ελπίζω να βρεθεί έστω και ένας από εσάς να διαβάσει και να δει πώς εφαρμόζεται αυτό το σύστημα αξιολόγησης. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρόκειται για μία πολύπλευρη αξιολόγηση υπαλλήλων, η οποία περιλαμβάνει και την αυτοαξιολόγηση, αλλά όχι με τον ευτράπελο τρόπο που θέλετε να την κάνετε εσείς. Το σύστημα μιλάει για ανώνυμη αξιολόγηση όλων των υπαλλήλων από τους υπαλλήλους συναδέλφους τους. Πέρα απ' αυτό μιλάει και για αξιολόγηση από εξωτερικούς παράγοντες και κυρίως από τους ιδιώτες με τους οποίους αλληλοεπιδρά καθημερινά ο κάθε οργανισμός και αυτό σημαίνει αντικειμενικότητα, κύριοι. Βλέπουμε, όμως, στο νομοσχέδιο ότι η πρόθεσή σας για κοινωνική λογοδοσία είναι απολύτως προσχηματική. Επιπλέον, θα ήθελα να σταθώ σε ένα ουσιαστικό και σημαντικό σημείο. Ως γνωστόν η αποστολή του Εθνικού Κέντρου Δημόσιας Διοίκησης είναι η επαγγελματική κατάρτιση και εκπαίδευση του πάσης φύσεως προσωπικού. Η διετής εκπαίδευση στην Εθνική Σχολή Δημόσιας Διοίκησης έχει ως στόχο τη στελέχωση θέσεων ευθύνης στη δημόσια διοίκηση και την τοπική αυτοδιοίκηση από προσοντούχους υπαλλήλους και με τρόπο οριζόντιο. Επίσης, το γεγονός της υπαγωγής δημοσίων υπαλλήλων σε διαφορετικούς κλάδους ανάλογα με το αντικείμενο εργασίας δεν πρέπει να συνεπάγεται την ακύρωση της αποστολής της εκπαίδευσής τους και της επένδυσης του κράτους σε αυτούς. Για τους προαναφερθέντες λόγους εκ των πραγμάτων θέλουμε να προτείνουμε μία νομοτεχνική βελτίωση. Στο άρθρο 29 περί προϊσταμένων οργανικών μονάδων και διαδικασιών και κριτηρίων επιλογής τους, σχετικά με την παράγραφο 1 που αντικαθιστά το άρθρο 84 του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου, στο νέο άρθρο 84, στην παράγραφο 5 στο τελευταίο εδάφιο αναφέρει τα εξής: «Οι απόφοιτοι της Εθνικής Σχολής Δημόσιας Διοίκησης και Αυτοδιοίκησης μπορούν να συμμετέχουν ως υποψήφιοι στην προκήρυξη οποιασδήποτε θέσης ευθύνης ανεξαρτήτως τίτλου σπουδών που κατέχουν». Εμείς προτείνουμε να προστεθεί: «και του κλάδου στον οποίο υπάγονται.» Επίσης, σχετικά με την παράγραφο 4 που αντικαθιστά το άρθρο 87 του Κώδικα Κατάστασης Δημοτικών και Κοινοτικών Υπαλλήλων, που κυρώθηκε με το άρθρο πρώτο, στο νέο άρθρο 87 στην παράγραφο 5, στο τελευταίο εδάφιο αναφέρεται ότι: «Οι απόφοιτοι της Εθνικής Σχολής Δημόσιας Διοίκησης και Αυτοδιοίκησης μπορούν να συμμετέχουν ως υποψήφιοι στην προκήρυξη οποιασδήποτε θέσης ευθύνης ανεξαρτήτως τίτλου σπουδών που κατέχουν». Και εδώ προτείνουμε να συμπληρωθεί «και του κλάδου στον οποίο υπάγονται». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα κάνω πάνω από ένα λεπτό, κύριε Πρόεδρε. Καταθέτω την εν λόγω νομοθετική βελτίωση για τα Πρακτικά. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως βλέπετε, κυρίες και κύριοι, η Ένωση Κεντρώων κάνει προτάσεις, προτάσεις ουσίας και όχι απλά μηχανισμούς τακτοποίησης. Στο χέρι σας είναι να τις εφαρμόσετε και να ορθοποδήσει επιτέλους το ελληνικό κράτος και η χώρα μας, να μας σεβαστεί ο Έλληνας πολίτης και να εκτιμήσει τις υπηρεσίες που του προσφέρουμε, να σταματήσουμε να βλέπουμε υπαλλήλους με εφημερίδες στο χέρι, τηλέφωνο στο αυτί και γέλωτες και να ακούμε τι ψώνισαν από τη λαϊκή και τι έκανε η κουμπάρα και ο κουμπάρος και να παράξουν επιτέλους έργο. Και για άλλη μία φορά θα το τονίσω: Δεν αναφέρομαι σε όλους. Υπάρχει μία πολύ άξια μερίδα δημοσίων υπαλλήλων, που πραγματικά τιμούν τα χρήματα που παίρνουν από τον φορολογούμενο πολίτη. Δεν γίνεται όμως να δουλεύουν αυτοί στην πλάτη των αργόμισθων που κάθονται στο σπίτι τους ή αυτών που είναι ωσεί παρόντες στην εκάστοτε υπηρεσία. Έχουμε καταψηφίσει επί της αρχής το εν λόγω νομοσχέδιο και θα τοποθετηθούμε επί των άρθρων κατά τη διάρκεια της ψηφοφορίας. Σας ευχαριστώ πολύ.
Και εγώ ευχαριστώ. Η Αναπληρωτής Υπουργός Παιδείας δεν είναι εδώ. Θέλετε να έχετε τον λόγο τώρα ή μετά, κύριε Γεωργαντά;
Είμαστε έτοιμοι, κύριε Πρόεδρε.
Κύριε Γεωργαντά, κατά συνέπεια, έχετε τον λόγο για οκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, πρώτα θα κάνω μία τοποθέτηση επί όσων ελέχθησαν χθες από τους ομιλητές, ιδίως από τον Κοινοβουλευτικό Εκπρόσωπο του ΣΥΡΙΖΑ. Πρέπει να αποφασίσουμε τι έχει συμβεί τελικά με το δημόσιο σε σχέση με τη Νέα Δημοκρατία. Για κάποιους, είμαστε εμείς αυτοί που δημιουργήσαμε ένα κομματικοποιημένο δημόσιο, που θέλαμε να έχουμε ένα ελεγχόμενο δημόσιο. Από την άλλη, όμως, έρχονταν και μας κατηγορούν ότι εμείς περιορίσαμε τις δομές του δημοσίου, απολύσαμε υπαλλήλους, επιδιώξαμε την σμίκρυνση υπηρεσιών - να μου επιτραπεί η έκφραση - και ουσιαστικά κυνηγήσαμε δημοσίους υπαλλήλους. Επιδιώξαμε και την εξαθλίωσή τους και την απόλυσή τους. Και τα δύο αυτά δεν μπορούν να ισχύουν. Είναι αντιφατικά. Όποιος θέλει ένα κομματικοποιημένο δημόσιο είναι αυτός που το χαϊδεύει, είναι αυτός που το φροντίζει να είναι μεγάλο, γιατί είναι μια εκλογική πελατεία, είναι αυτός που φροντίζει να ικανοποιεί τις επιθυμίες, τις απαιτήσεις, τα αιτήματα - δίκαια ή όχι - των δημοσίων υπαλλήλων. Δεν μπορεί να ισχύουν και τα δύο. Και, βέβαια, για το τι τελικά ισχύει σε σχέση με το δημόσιο, νομίζω ότι είναι συνείδηση στην κοινωνία μας πώς μία μεγάλη μερίδα των δημοσίων υπαλλήλων έχει τοποθετηθεί στις τελευταίες εκλογικές αναμετρήσεις. Εμείς επιχειρήσαμε - και δεν ήταν εύκολο αυτό, ήταν δύσκολο - να κάνουμε πραγματικά έναν εξορθολογισμό του δημοσίου και σε σχέση με τις δομές και σε σχέση με τις στοχεύσεις και σε σχέση με την αξιολόγηση και σε σχέση με την αξιοποίηση όλου του ανθρώπινου δυναμικού του. Το επιχειρήσαμε με τομές, οι οποίες ήταν δύσκολες για εμάς, δύσκολες για πολλούς από τους υπαλλήλους δύσκολες για την κοινωνία να τις αποδεχτεί. Το επιχειρήσαμε, γιατί, ξέρετε, συνήθως ό,τι είναι προς βελτίωση στην πρώτη του εφαρμογή έχει ένα κόστος, έχει έναν πόνο. Ό,τι είναι όχι προς το καλό, ό,τι είναι εύκολο, τελικά δεν οδηγεί σε σωστές κατευθύνσεις. Κι εδώ βλέπουμε ότι οι όποιες παρεμβάσεις σας έρχονται, είναι παρεμβάσεις τις οποίες δεν αξιολογεί κάποια επίπτωση αρνητική, κάποια συνέπεια για όποιον δεν μπορεί να ανταποκριθεί, είτε σε σχέση με τα υπηρεσιακά του καθήκοντα είτε σε σχέση με την υπαλληλική του ιδιότητα, είτε σε σχέση με τη συμπεριφορά του προς τους συναλλασσόμενους πολίτες. Αυτό από μόνο του πρέπει να προβληματίσει άπαντες. Κύριε Υπουργέ, χθες αποσύρατε κάποια από τα άρθρα, ιδίως των λοιπών διατάξεων. Θα είμαι από αυτούς που θα πω ότι σας τιμά ότι τελικώς το πράξατε. Βεβαίως, νομίζω ότι ήταν μονόδρομος έτσι όπως εξελίχθηκε η διαδικασία, τουλάχιστον για μερικά από τα άρθρα αυτά. Και διαφυλάξατε τον εαυτό σας από το να βρεθεί εκτεθειμένος για μία επιλογή, η οποία θέλω να πιστεύω ότι δεν ήταν δική σας. Έγιναν και κάποιες διορθώσεις σε κάποια από τα άρθρα. Κάποιες προς το καλό, κάποιες δημιουργούν μια σύγχυση. Θα αναφερθώ λίγο στο άρθρο 36. Σωστά στο άρθρο 36 δίνεται η δυνατότητα σε όσους έχουν συνταξιοδοτηθεί και το επιθυμούν, να επανέλθουν χωρίς κρίση από κάποιο όργανο. Όμως, δημιουργούνται ζητήματα, τα οποία δεν λύνονται με την παρέμβασή σας τη συγκεκριμένη. Ένα ζήτημα είναι το ότι τους αποκλείετε από θέσεις ευθύνης. Εγώ το συζητώ αυτό, το βλέπω στη λογική του. Από την άλλη, όμως, σκεφτείτε κάποιον ο οποίος μέχρι πριν από πέντε μήνες ήταν προϊστάμενος σε μια υπηρεσία, που του δίνετε τη δυνατότητα να γυρίσει στην οργανική του θέση, στην οργανική του μονάδα, αλλά απλώς ως υπάλληλος. Ο προβληματισμός μου είναι πώς τελικά θα είναι χρήσιμος, πώς θα υπηρετήσει σε αυτήν τη θέση. Δηλαδή, τελικά κερδίζουμε κάτι από την επαναφορά υπαλλήλων δύο, τρία χρόνια πριν αποχωρήσουν οριστικά από το δημόσιο, όταν δεν τους δίνουμε τη δυνατότητα να ασκήσουν τα καθήκοντα τα οποία ασκούσαν τα προηγούμενα χρόνια; Αυτός είναι ο προβληματισμός μου. Δεν σας κρύβω ότι δεν έχω θέση επακριβώς επί του ζητήματος. Πάντως θεωρώ ότι η παρέμβασή σας είναι ημιτελής. Θα μπορούσαν ίσως να αξιολογηθούν τα επίπεδα ευθύνης και να δούμε ποιοι μπορούν να επανέλθουν στην ευθύνη, όταν το επίπεδο ευθύνης θα είναι μικρότερο και ποιοι να μην να μην μπορούν, όταν είναι μεγαλύτερο. Δεν ξέρω, αλλά θεωρώ ότι είναι ημιτελής. Θα δημιουργήσει ζητήματα και ουσιαστικά δεν θα προσφέρει κάτι στο δημόσιο. Επί των τροπολογιών σας, η αλήθεια είναι ότι χθες βιάστηκα να πω ότι υπήρχε αρνητικό ρεκόρ στις υπουργικές τροπολογίες. Τελικά, φτάσαμε αισίως στις δέκα μέχρι αυτήν τη στιγμή που μιλάμε. Δεν αποφύγαμε πάλι τον διψήφιο αριθμό υπουργικών τροπολογιών. Θέλω να αναφερθώ σε δύο εξ αυτών - η μία είναι υπουργική και η άλλη βουλευτική - , τις οποίες είπατε ότι τις κάνατε δεκτές. Όμως, θεωρώ ότι είναι μέγα λάθος να συνεχίσετε με την άποψή σας αυτή. Η πρώτη έχει να κάνει με την υπουργική τροπολογία με αριθμό 256 για την επιλογή των προϊσταμένων της Γενικής Γραμματείας Συντονισμού, που την υπογράφει ο κ. Φλαμπουράρης. Πολύ σωστά η αιτιολογική έκθεση αναφέρει ότι συγκεκριμένα αυτή η υπηρεσία διαφέρει όλων των άλλων υπηρεσιών. Είναι μία υπηρεσία, η οποία πρέπει να αναδεικνύει και τη συνέχεια της διεύθυνσης αυτής με το πολύ σοβαρό επιτελικό έργο το οποίο έχει. Με βάση αυτήν τη λογική έχουν επιλεγεί με τον προηγούμενο νόμο του 2013 μέσα από αξιολόγηση, όχι από τοποθέτηση, μέσα από συμβούλια, πρόσωπα, στα οποία δόθηκαν θέσεις ευθύνης χωρίς θητεία. Τώρα ερχόμαστε γι' αυτά τα πρόσωπα - αναιτιολόγητα, κατ' εμένα - ουσιαστικά να επαναπροκηρύξουμε αυτές τις θέσεις και υπάρχουν δύο ζητήματα. Το πρώτο ζήτημα είναι γιατί το κάνουμε, όταν η λογική της επιλογής ήταν η συνέχεια. Ουσιαστικά υποβαθμίζουμε αυτήν την υπηρεσία βάζοντάς την στο ίδιο καθεστώς με όλες τις άλλες υπηρεσίες. Αυτό κάνουμε. Το δεύτερο είναι αυτοί που έχουν την οργανική τους θέση και ως οργανική είναι η θέση ευθύνης, από εκεί και πέρα, πού θα χρησιμοποιηθούν; Η θέση ευθύνης τους είναι και η οργανική τους θέση. Τι θα γίνει με αυτούς τους υπαλλήλους; Η δεύτερη παρατήρησή μου, κύριε Υπουργέ, έχει να κάνει με την υπ' αριθμόν 222 βουλευτική τροπολογία, που αναφέρεται σε συγκεκριμένους υπαλλήλους των «Κτηριακών Υποδομών Α.Ε.». Γίνεται αναφορά σε μία τελεσίδικη δικαστική απόφαση και με βάση αυτήν ζητείται να παραμείνουν στις εργασίες τους ή να επανέλθουν. Δεν θυμάμαι τη διατύπωση. Όμως, έχω πληροφορηθεί ότι υπάρχει αρνητική εισήγηση από τον Άρειο Πάγο, από το Ακυρωτικό Δικαστήριο, στο οποίο έχει φτάσει η υπόθεση και το οποίο δεν δέχεται ουσιαστικά την εφετειακή απόφαση, την οποία επικαλούνται οι συνάδελφοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Παράκλησή μου είναι να δείτε αν υπάρχει πράγματι αυτό. Θεωρώ ότι η πληροφόρησή μου είναι αξιόπιστη. Βασικά θέλω να πω ότι υπάρχει εκκρεμότητα στον Άρειο Πάγο, δεν θέλω να πω ότι είναι γνωστή η αρνητική εισήγηση. Μόνο που υπάρχει εκκρεμότητα στον Άρειο Πάγο και δεν είναι αμετάκλητη απόφαση και είναι απλά τελεσίδικη, το να έρχεται σήμερα μια τροπολογία και να παρεμβαίνει σ' αυτό το ζήτημα θεωρώ ότι μας εκθέτει όλους. Παρακαλώ, κύριε Υπουργέ, τις δύο αυτές τροπολογίες, την υπουργική και τη βουλευτική, να τις αξιολογήσετε στη διάσταση στην οποία έχω θέσει. Ευχαριστώ πολύ.
Κι εγώ ευχαριστώ. Η κ. Αναγνωστοπούλου, Αναπληρώτρια Υπουργός Παιδείας, Έρευνας και Θρησκευμάτων, έχει τον λόγο για να υποστηρίξει την τροπολογία με θέμα: «Εισαγωγή στην τριτοβάθμια εκπαίδευση» του Υπουργείου Παιδείας.
Ευχαριστώ, κύριε Πρόεδρε. Κυρίες και κύριοι συνάδελφοι, η τροπολογία του Υπουργείου Παιδείας αφορά στη διεξαγωγή των πανελλαδικών εξετάσεων, των πανελληνίων εξετάσεων, και κυρίως αφορά στα επαγγελματικά λύκεια, στα ΕΠΑΛ και στους απόφοιτους της Λευκάδας, της δευτεροβάθμιας και των Γενικών και των Τεχνικών Λυκείων της Λευκάδας. Θέλω να πω πιο συγκεκριμένα για το άρθρο 13 του ν. 4186∕2013 ότι στην παράγραφο 1 του άρθρου αυτού οι υποψήφιοι εξετάζονται σε τέσσερα μαθήματα - και των ΕΠΑΛ και των γενικών λυκείων - εκ των οποίων τα δύο μαθήματα έχουν συντελεστή βαρύτητας 1,5 και τα άλλα δύο μαθήματα έχουν συντελεστή βαρύτητας 3,5. Αυτά καθορίζονται με απόφαση του Υπουργείου Παιδείας και δημοσιεύονται στην Εφημερίδα της Κυβέρνησης. Οι εξετάσεις διεξάγονται σε πανελλαδικό επίπεδο, κάτι που σημαίνει - και γι' αυτό εισάγεται αυτή η τροπολογία - ότι αφαιρείται η δέσμευση ότι στα ΕΠΑΛ ειδικά, όπως γινόταν μέχρι τώρα, προηγούνται οι ενδοσχολικές και ακολουθούν οι πανελλήνιες εξετάσεις. Τώρα όλες οι εξετάσεις και για τους δύο τύπους λυκείου γίνονται σε πανελλαδικό επίπεδο. Στη δεύτερη παράγραφο του ίδιου άρθρου αυτής της τροπολογίας αναφέρεται ότι όλα τα μαθήματα, τα οποία έχουν κοινή ύλη, συνεξετάζονται. Αυτό σημαίνει ότι και τα μαθήματα των ΕΠΑΛ, τα οποία έχουν κοινή ύλη - ακόμα και αν ο τίτλος του μαθήματος ή του βιβλίου είναι διαφορετικός - συνεξετάζονται με κοινή ύλη. Αυτές οι δύο παράγραφοι ισχύουν για το σχολικό έτος 2015-2016. Σε ό,τι αφορά την τέταρτη παράγραφο της τροπολογίας και ειδικά για το έτος 2016-2017, για τους μαθητές και τους απόφοιτους των γενικών λυκείων και των επαγγελματικών λυκείων της Διεύθυνσης Δευτεροβάθμιας Εκπαίδευσης της Λευκάδας, οι οποίοι θα υποβάλουν αίτηση - δήλωση για συμμετοχή στις πανελλαδικές εξετάσεις φέτος, προβλέπεται επιπλέον αριθμός εισακτέων για την εισαγωγή τους σε σχολές, τμήματα, στις κατευθύνσεις προς πανεπιστήμια, ΤΕΙ, ΑΣΠΑΙΤΕ και Εκκλησιαστικές Ακαδημίες. Να τονίσουμε εδώ ότι ισχύει μόνο για όσους έχουν εγγραφεί - ειδικά για αυτούς που είναι στη Γ΄ Τάξη του Λυκείου ή στη Δ΄ Τάξη του ΕΠΑΛ - μέχρι τις 17-1-2016. Επίσης, θα ήθελα να πω ότι μέχρι να τελειώσουν οι δηλώσεις - αιτήματα των μαθητών, δεν προσδιορίζεται ο τρόπος εισαγωγής ή ο αριθμός των εισακτέων και αυτό γιατί κάποιοι θα κάνουν αίτηση με το παλιό σύστημα και κάποιοι με το νέο. Μέχρι να ολοκληρωθούν, λοιπόν, οι αιτήσεις, δεν θα προσδιοριστεί ο αριθμός των εισακτέων. Θα προσδιοριστεί μετά, με υπουργική απόφαση. Ευχαριστώ.
Ευχαριστώ πολύ. Ο κ. Παπαθεοδώρου έχει τον λόγο.
Κύριε Πρόεδρε, κυρία και κύριοι Υπουργοί, κυρίες και κύριοι συνάδελφοι, θα ξεκινήσω με ένα μικρό σχόλιο σε σχέση με την τοποθέτηση του κυρίου Υπουργού χθες - εννοώ την καταληκτική του τοποθέτηση - όπου αναφέρθηκε στο γεγονός ότι όλες οι προηγούμενες νομοθετικές πρωτοβουλίες στον χώρο της δημόσιας διοίκησης και της διοικητικής μεταρρύθμισης ήταν σε πολύ μεγάλο βαθμό αποσπασματικές. Επειδή πράγματι θεωρώ ότι πρέπει να υπάρχει μία νηφάλια προσέγγιση και αυτού που έχει γίνει στη δημόσια διοίκηση, αλλά και των λαθών, έτσι ώστε να μπορέσουμε να αλλάξουμε κάποια πράγματα μέσα από το νομοθετικό έργο, θέλω να σας πω, κύριε Υπουργέ, ότι στη δημόσια διοίκηση τα τελευταία χρόνια έχουν υπάρξει μεγάλες μεταρρυθμίσεις, μεταρρυθμίσεις οι οποίες παρέμειναν, μεταρρυθμίσεις στις οποίες σήμερα στηρίζεται ένα μεγάλο μέρος της λειτουργίας του συστήματος της κρατικής διοίκησης, της ευρύτερης διοίκησης. Θα σας αναφέρω δύο βασικές, το ΑΣΕΠ και τη «ΔΙΑΥΓΕΙΑ», που είναι και οι δύο θεσμοί οι οποίοι «περπάτησαν», παρά το γεγονός ότι πολλές κυβερνήσεις θέλησαν είτε να συρρικνώσουν είτε να απομειώσουν τη δυναμική αυτών των δύο θεσμών. Επομένως, να συμφωνήσουμε ότι μία μεταρρύθμιση εξαρτά τη λειτουργία της και την επιτυχία της από τον τρόπο της εφαρμογής της. Γι' αυτό και προτείναμε - και έρχομαι στο δεύτερο σημείο αυτών που είπατε χθες - να υπάρχει μεγαλύτερη συναίνεση σε αυτά τα οποία σήμερα συζητάμε και έχετε εισάγει με το σχέδιο νόμου. Χθες είπατε ότι το μητρώο σχεδιάστηκε για το ανθρώπινο δυναμικό της δημόσιας διοίκησης. Πρωτίστως, βεβαίως. Κανένας δεν αμφισβητεί ότι το μητρώο έρχεται να αποκρυσταλλώσει δεξιότητες, ικανότητες, αλλά και να αποτελέσει μια μεγάλη δεξαμενή απ' όπου η δημόσια διοίκηση μπορεί να αντλεί τα ικανότερα στελέχη της. Από την άλλη πλευρά, όμως, ακριβώς επειδή αυτό το μητρώο απευθύνεται στο σύνολο της δημόσιας διοίκησης κι έχει να κάνει με τη στελέχωση θέσεων που έχουν επιτελικό ρόλο στη λειτουργία του κράτους γι' αυτό κι επανερχόμαστε με την πρότασή μας να συμπεριληφθούν και πρόσωπα τα οποία προέρχονται τόσο από τον ιδιωτικό τομέα όσο και από τον κοινωνικό τομέα σε πολύ μεγάλο βαθμό - αυτό είναι αναγκαίο - αλλά και από τους αιρετούς της τοπικής αυτοδιοίκησης. Είπατε επίσης χθες ότι η στοχοθεσία δεν πρέπει να αντιμετωπίζεται ως αυτοσκοπός και ότι δεν γίνεται αξιολόγηση προσώπων μέσα από αυτό το σχέδιο νόμου ή από τον νόμο που θα ψηφιστεί, αλλά γίνεται - το έχω σημειώσει - αξιολόγηση υπηρεσιών. Ναι, αλλά των υπηρεσιών προΐστανται πρόσωπα και αυτά τα πρόσωπα θα πρέπει να δίνεται η δυνατότητα να αξιολογούνται σε ένα ασφαλές εργασιακό περιβάλλον. Στο σημείο αυτό περνάμε στα συγκεκριμένα άρθρα τα οποία έχετε φέρει και νομίζω ότι χρειάζεται να ξανασυζητήσουμε τουλάχιστον την κατεύθυνση. Στο δεύτερο μέρος, σχετικά με την αξιολόγηση, οι ρυθμίσεις του σχεδίου νόμου δεν επιφέρουν καμμία τομή, κατά την άποψή μας. Αντίθετα, επαναφέρουν τη λογική του προεδρικού διατάγματος του 1992. Πιο συγκεκριμένα, καθιερώνονται εκ νέου τα καθορισμένα κριτήρια και επανεισάγεται η διαδικασία του πρώτου και του δεύτερου αξιολογητή, με την παράλληλη επανασύσταση της Ειδικής Επιτροπής Αξιολόγησης. Στην ουσία, εδώ παραβλέπετε την ανάγκη αξιολόγησης των υπαλλήλων σε σχέση με τις απαιτήσεις και την περιγραφή των θέσεων. Διότι αυτό έχει να κάνει με τη μεταρρύθμιση της δημόσιας διοίκησης, τι κάνει ποιος και σε ποια θέση. Επίσης, παραβλέπετε τον κίνδυνο - όπως έχουμε ξαναπεί - η πλειονότητα των δημοσίων υπαλλήλων να βαθμολογείται με υψηλή βαθμολογία, ακριβώς επειδή έχουμε ένα σύστημα που ξεκινάει και από πάνω και από κάτω και κάπου συγκρούεται στη μέση. Στο άρθρο 18, σχετικά με τα κριτήρια και τη διαδικασία αξιολόγησης των προϊσταμένων των οργανικών μονάδων, εισάγεται η ανώνυμη αξιολόγηση των προϊσταμένων από τους υφισταμένους. Μεταξύ άλλων, ο προϊστάμενος αξιολογείται για την ατομική του στοχοθεσία και όχι για τον βαθμό επίτευξης των στόχων της μονάδας στην οποία προΐσταται. Είναι αυτό το οποίο σας έλεγα προηγουμένως, ότι δεν αξιολογούμε μόνο υπηρεσίες. Αξιολογούμε επίσης την ικανότητα αυτού ο οποίος προΐσταται της υπηρεσίας. Το σημείο αυτό είναι πολύ σημαντικό διότι εμφιλοχωρεί η δυνατότητα υποκειμενικής και πιθανότατα πολιτικής παρέμβασης, για την αποδυνάμωση αξιολογικά και βαθμολογικά συγκεκριμένων προϊσταμένων και ιδιαίτερα προϊσταμένων σε υπηρεσίες και σε τμήματα τα οποία είναι ολιγομελή. Στο άρθρο 19 υιοθετείτε πριν από την ολοκλήρωση της αξιολόγησης την πραγματοποίηση συμβουλευτικής συνέντευξης, χωρίς να προβλέπεται επιμόρφωση του προϊσταμένου σχετικά με τη συνέντευξη. Παρά το γεγονός ότι τίθεται ως κριτήριο στην αξιολόγηση η επίτευξη της στοχοθεσίας, δίνεται παράλληλα η δυνατότητα να μην βαθμολογηθεί, εφόσον δεν έχουν τεθεί στόχοι για το έτος που αφορά στην αξιολόγηση. Στο άρθρο 22 περί στοχοθεσίας καταργείται ο νόμος του 2004. Παρ' όλα αυτά η προτεινόμενη διαδικασία για τον καθορισμό των στόχων, η οποία φθάνει μέχρι τους υπαλλήλους για την παροχή απόψεων, δεν αλλάζει επί της ουσίας τον νόμο, τον οποίο καταργεί, και φαντάζει μια διαρκής ανούσια θεσμική επικοινωνία για τρεις μήνες τουλάχιστον και με αμφίβολα τις περισσότερες φορές αποτελέσματα. Δεν αποφύγατε τον πειρασμό στο άρθρο 23 να προτείνετε τις ολομέλειες εργαζομένων στις διευθύνσεις και στα τμήματα ως συμβουλευτικά όργανα της διοίκησης. Προφανώς δεν βρισκόμαστε πλέον στη δεκαετία του '70 ή του '80, ώστε η διοίκηση να χρειάζεται έναν παράλληλο μηχανισμό διαβούλευσης και μάλιστα με τον πειρασμό εδώ να υπάρχουν και υποκαταστάσεις από συνδικαλιστικά όργανα. Σχετικά με το τρίτο κεφάλαιο, που αναφέρεται στο βαθμολόγιο και το σύστημα προαγωγών, μας κάνει εντύπωση ότι το Υπουργείο σας θέλει να απαλλαγεί πλήρως από τα στελέχη που έχουν ασκήσει διοίκηση και έχουν εμπειρία και η συνέντευξη επανέρχεται με υψηλή μοριοδότηση. Η βαθμολογική διάρθρωση των θέσεων οδηγεί στην επαναφορά της κατάστασης προ του 2011. Το βαθμολόγιο επανέρχεται στην παλαιότερη μορφή του και αποσυνδέεται από το μισθολόγιο τελικά, όπως ήταν μία πάγια θέση του Γενικού Λογιστηρίου του Κράτους, αλλά το ζήτημα που ανακύπτει είναι το εξής: Ποια η αξία ενός βαθμολογίου αποσυνδεδεμένου από το μισθολόγιο; Το σχέδιο νόμου προβλέπει σύνδεση βαθμολογίου με μισθολόγιο σε δύο σημεία. Ο υπάλληλος θα κριθεί προϊστάμενος οργανικής μονάδας έτσι ώστε να παίρνει επίδομα ευθύνης και δεύτερον, η υποβολή της υποψηφιότητας στο μητρώο στελεχών και η τοποθέτησή τους σε θέση ευθύνης πάλι έχει ένα επιμίσθιο. Και στις δύο περιπτώσεις όμως πιστεύω ότι θα πρέπει να ξαναδούμε τη δομή, την αρχιτεκτονική στο βαθμολόγιο. Θα σας κάνω μία πρόταση, κύριε Υπουργέ. Σε όλο το σχέδιο νόμου υπάρχει μία πρωτοκαθεδρία των αποφοίτων της Εθνικής Σχολής Δημόσιας Διοίκησης. Την ιδρύσαμε, τη στηρίζουμε, τη στηρίζω προσωπικά, γιατί από εκεί θα πρέπει να βγαίνουν τα στελέχη με προσόντα για τον δημόσιο τομέα. Δεν μπορεί όμως να είναι αυτό σε κάθε άρθρο. Δεν γίνεται αυτή η πρωτοπορία, αν θέλετε, για τη δημόσια διοίκηση, να έχει την πρωτοπορία σε κάθε θέση. Ξέρετε γιατί; Γιατί θα παράξει τα ίδια αποτελέσματα που είχαμε και προηγουμένως με το αρνητικό πρόσημο. Προηγουμένως τι κάναμε; Είχαμε ακυρώσει την Εθνική Σχολή Δημόσιας Διοίκησης. Την είχαμε ακυρώσει μέσα στην ιεραρχική διαδικασία της δημόσιας διοίκησης. Τώρα τη βάζουμε παντού. Ξέρετε, η υπερβολή από τη μία πλευρά δημιούργησε κακά αποτελέσματα, η υπερβολή από την άλλη νομίζω ότι κινδυνεύει να ακυρώσει το όλο εγχείρημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, σας παρακαλώ. Θέλω να μιλήσω και για δύο τροπολογίες. Θα περάσω στις τροπολογίες, κύριε Πρόεδρε, τις οποίες θεωρώ ότι θα πρέπει να συζητήσουμε εκτενέστερα. Η πρώτη τροπολογία είναι αυτή που φέρνει ο Υπουργός Επικρατείας κ. Παππάς και λέει ότι πράγματι για τους δημοσιογράφους που εργάζονται στην ΕΡΤ, στο ΑΠΕ και στη Γενική Γραμματεία Επικοινωνίας, η παράλληλη απασχόληση πρέπει να γίνεται κατόπιν αδείας από αντίστοιχο υπηρεσιακό συμβούλιο. Βεβαίως, ποιος λέει όχι; Ούτως ή άλλως αυτά τα όργανα, αυτές οι υπηρεσίες έχουν διοίκηση διορισμένη από το κράτος, διοίκηση διορισμένη από την Κυβέρνηση. Επομένως, μπορούν να ελέγξουν και την προσαρμογή τους στα κριτήρια αυτά. Φέρνετε όμως σήμερα μία τροπολογία η οποία αποσκοπεί όχι στο να μας πει ποια είναι τα κριτήρια, αλλά αντίθετα να προβλέψει ότι στο μέλλον θα υπάρχουν κριτήρια. Για ποιον λόγο; Για να χειραγωγήσουμε καλύτερα τους δημοσιογράφους που δουλεύουν σε αυτές τις υπηρεσίες ή για να πούμε: «προσοχή, τα κριτήρια που θα φέρω θα είναι κομμένα και ραμμένα στα μέτρα ορισμένων;». Νομίζω ότι αυτό θα πρέπει να το ξαναδούμε. Δεν ευνοεί ένα κλίμα συναίνεσης, εργασιακού ασφαλούς περιβάλλοντος. Η δεύτερη τροπολογία που έχει σημασία είναι η εξής: Εξαιρείται ο ΕΟΤ από το μητρώο. Εγώ θα σας έλεγα το εξής και τελειώνω με αυτό, γιατί δεν θέλω να καταχραστώ τον χρόνο, κύριε Πρόεδρε. Όταν η Εθνική Σχολή Δημόσιας Διοίκησης, για την οποία γίνεται τόσος λόγος - και εγώ σας είπα ότι τη στηρίζω - έχει τμήμα αποφοίτων τουριστικής πολιτικής και τουριστικής διοίκησης, είναι δυνατόν να εξαιρείτε τον ΕΟΤ από μία τέτοια θέση; Για ποιον λόγο; Το λέτε πάρα πολύ σωστά στην αιτιολογική έκθεση. Τον εξαιρείτε διότι θα πρέπει να λειτουργήσει σε ένα ανταγωνιστικό περιβάλλον και εκεί θα πρέπει να αντλήσουμε στελέχη από τον ιδιωτικό τομέα. Δεν είναι ανταγωνιστικό το περιβάλλον και σε άλλους τομείς της δημόσιας διοίκησης; Δεν θα μπορούσατε να έχετε ακριβώς την ίδια λογική για τη διεύρυνση του μητρώου και προς τον ιδιωτικό τομέα και προς τον κοινωνικό τομέα και προς την τοπική αυτοδιοίκηση; Κύριε Υπουργέ, νομίζω ότι θα πρέπει να αναγνωρίσουμε ότι υπήρξε σοβαρή προθυμία εκ μέρους σας να κατανοήσετε και τις τροπολογίες από τα κόμματα της Αντιπολίτευσης και εγώ αυτό προσωπικά το χαιρετίζω.
Ευχαριστούμε πολύ. Ο κ. Φωτήλας από το Ποτάμι, έχει το λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, χρησιμοποίησα στη χθεσινή μου επί της αρχής ομιλία τη γνωστή Έκθεση Βαρβαρέσου από το 1952 για να καταδείξω ότι τα προβλήματα της δημόσιας διοίκησης είναι χρονίζοντα. Η τωρινή Κυβέρνηση εξάλλου υπονόμευσε με κάθε τρόπο την εξυγίανση στο δημόσιο πατώντας - και είναι αλήθεια αυτό - και στα λάθη που έκαναν οι προηγούμενες κυβερνήσεις. Θέλω να υπογραμμίσω, όμως, ως προς το ζήτημα των καλών προθέσεων του ΣΥΡΙΖΑ για τη μη οικοδόμηση κομματικού κράτους, ότι η Κυβέρνηση ΣΥΡΙΖΑ - ΑΝΕΛ όχι μόνο δεν έχει βελτιώσει το προηγούμενο καθεστώς, αλλά συνεχίζει και χειροτερεύει την υπάρχουσα κατάσταση. Το αποδείξατε, άλλωστε, με τις διατάξεις που αναγκαστήκατε να αποσύρετε - άρθρα 32, 41, 45, 48, 50- υπό το βάρος της κατακραυγής για τις παρεκκλίσεις από την κείμενη νομοθεσία στις οποίες προβαίνετε. Έτσι, λοιπόν, αμφισβητούμε ευθέως τις καλές σας προθέσεις όσον αφορά τη δημιουργία σχετικού εθνικού μητρώου και τη διαδικασία επιλογής όσων εντάσσονται σε αυτό και εξηγήσαμε τη θέση μας, πως με τη μεταβατική διάταξη του άρθρου 13 αναβάλλετε για το μέλλον την εφαρμογή της αξιολόγησης, ενώ ταυτόχρονα γεμίζετε το δημόσιο με δικούς σας ανθρώπους. Υπάρχει επιπλέον τρόπος να προχωρήσει άμεσα η σχετική δημιουργία του μητρώου και όχι να πραγματοποιηθεί μετά από τόσους μήνες, όπως σας είπαμε, αν για παράδειγμα κάνετε χρήση της βάσης δεδομένων που έχετε από την Ενιαία Αρχή Πληρωμών, που είναι στη διάθεσή σας. Επιπλέον, σας προτείναμε, προκειμένου να αναβαθμίσουμε τη διαφάνεια και την εμπιστοσύνη των πολιτών στη δημόσια διοίκηση, τη δημιουργία ψηφιακού οργανογράμματος, έναν ψηφιακό χάρτη δηλαδή της δημόσιας διοίκησης, ώστε να μην μπορούν να μπαίνουν εμβόλιμα αυθαίρετα νέα τμήματα στη διοίκηση προς εξυπηρέτηση συντεχνιών μετά από απόφαση Υπουργού. Προχωρήστε, λοιπόν, σε ένα συνολικό σχέδιο και όχι σε «μπαλώματα». Όμως, φυσικά δεν το θέλετε αυτό. Σχετικά με το δεύτερο κεφάλαιο του νομοσχεδίου και το σύστημα αξιολόγησης για τους δημόσιους υπαλλήλους, παραμένουν οι δύο ενστάσεις μας, με πρώτη την απουσία ενός συνεκτικού περιγράμματος θέσης, καθώς η αξιολόγηση με μόνο κριτήριο την στοχοθεσία αποτελεί, όπως έχω πει ξανά, κενό γράμμα. Μάλλον, κύριε Υπουργέ, δεν έχετε καταλάβει τη διαφορά στοχοθεσίας και περιγράμματος θέσης, γιατί τότε θα αντιλαμβανόσασταν ότι στο παρόν σχέδιο νόμου δεν προβλέπεται περίγραμμα θέσεων. Παραμένει, επίσης, και η δεύτερη ένσταση, σχετικά με όσους υπαλλήλους θα αξιολογούνται ως ακατάλληλοι. Υποστηρίζουμε πως εφόσον μπαίνουν κριτήρια και βαθμολόγηση, πρέπει να υπάρχουν και αντίστοιχες συνέπειες. Στο τρίτο κεφάλαιο, σχετικά με τη βαθμολογική εξέλιξη και το σύστημα προαγωγών, αναγνωρίζουμε πως οι διατάξεις του βελτιώνουν τις υπάρχουσες, δίνοντας κίνητρα στους πραγματικά άξιους, με βάση τα προσόντα και την εμπειρία τους. Δεν ακούσαμε, όμως, τίποτα σχετικά με την ανάρτηση των σχετικών αποφάσεων για τις προαγωγές στη «ΔΙΑΥΓΕΙΑ», όπως προβλέπεται με την περίπτωση 5 της παραγράφου 6 του άρθρου 25. Για ποιον λόγο, κύριε Υπουργέ, εξαιρείτε τις σχετικές αποφάσεις των προαγωγών από τη «ΔΙΑΥΓΕΙΑ»; Θα ήθελα μια εξήγηση. Στο τέταρτο κεφάλαιο ισχύει η αναγκαιότητα ύπαρξης σαφών περιγραμμάτων θέσεων. Επιπλέον, θα θέλαμε να μας εξηγήσετε για ποιον λόγο εξαιρείτε, με το άρθρο 29 παράγραφος 4 περίπτωση 4, μόνο τον προϊστάμενο γενικής διεύθυνσης από την απαγόρευση επιλογής σε θέση προϊσταμένου οποιουδήποτε επιπέδου υπαλλήλου που αποχωρεί αυτοδικαίως από την υπηρεσία εντός ενός έτους από την ημερομηνία λήξης της προθεσμίας υποβολής υποψηφιοτήτων. Η διάταξη φαίνεται «φωτογραφική», αλλιώς θα έπρεπε να ισχύει και για τους διευθυντές και τους τμηματάρχες και όχι μόνο για τον γενικό διευθυντή. Επίσης, μας φαίνονται εύλογες οι ενστάσεις που έχει καταθέσει η ΠΟΜΗΤΕΔΥ, οι τεχνολόγοι μηχανικοί του δημοσίου, οι οποίοι ζητούν να τροποποιηθούν και να συμπληρωθούν οι διατάξεις του άρθρου 29 παράγραφος 1 και 4, ώστε να μην αποκλείονται υπάλληλοι ΠΕ ή ΤΕ από την κατάληψη θέσεων προϊσταμένων σε κλάδους συναφούς γνωστικού αντικειμένου, εφόσον έχουν επιλεγεί μετά από κρίση υπηρεσιακού συμβουλίου. Τέλος, στο άρθρο 29 θα θέλαμε να εξετάσετε τη δυνατότητα προσθήκης διάταξης για τοποθέτηση υπαρχιφύλακα στα καταστήματα κράτησης, μετά όμως από επιλογή από το αρμόδιο υπηρεσιακό συμβούλιο. Όπως σας ανέφερα, για τη θέση αυτή δεν προβλέπεται σχετικό επίδομα θέσης ευθύνης, ενώ η ίδια η θέση είναι απαραίτητη για να μπορέσει κάποιος να πάρει μετά τη θέση ευθύνης του αρχιφύλακα. Σχετικά με το πέμπτο και τελευταίο κεφάλαιο του σχεδίου νόμου που αποτελεί και το τμήμα με τα περισσότερα άρθρα - ακόμη και μετά τις αποσύρσεις άρθρων που κάνατε - επιμένουμε ότι αποτελεί αυτοτελώς λόγο καταψήφισης του σχεδίου νόμου και επιπλέον, ευτελίζεται η κοινοβουλευτική διαδικασία όταν περνούν τόσο σημαντικές διατάξεις χωρίς καμμιά διαβούλευση. Δεν αρνούμαι, βέβαια, πως υπάρχουν και διατάξεις προς όφελος συγκεκριμένων κατηγοριών, όπως οι επιτυχόντες του ΑΣΕΠ του 1997, που και εμείς θα ψηφίσουμε. Αποσύρατε - και σωστά - μετά τις εύλογες αντιδράσεις το άρθρο 32, λόγω και των αντισυνταγματικών προβλημάτων που έχει αυτή η διάταξη, καθώς το άρθρο 103 παράγραφος 4 του Συντάγματος απαγορεύει τη μετάθεση - απόσπαση υπαλλήλου χωρίς γνωμοδότηση υπηρεσιακού συμβουλίου. Η μόνη οριακή βελτίωση άρθρου στην οποία προβήκατε είναι στο άρθρο 36 για την παραμονή στην υπηρεσία υπαλλήλων για πέντε επιπλέον έτη και μέχρι τη συμπλήρωση, κατά ανώτατο όριο, του 67ου έτους. Και εκεί, όμως, πάλι ο Υπουργός θα αποφασίζει κάθε χρόνο για να δίνει παράταση στη σύνταξη, να τον έχουν συνεχώς ανάγκη, όχι μόνο μια φορά. Ας το ακούσουν αυτό οι πολίτες και ας βγάλουν τα συμπεράσματά τους. Ο Υπουργός θα κανονίζει κάθε χρόνο ποιοι θα παραμένουν στο επάγγελμά τους και ποιοι θα βγαίνουν στη σύνταξη. Όπως είπα και χθες, «είναι πολλές οι ψήφοι, Χριστόφορε»! Για το άρθρο 44, την υλοποίηση του προπτυχιακού προγράμματος που προβλέπεται, θα ήθελα να σας πω πως υπεύθυνο θα μπορούσε και θα έπρεπε να είναι το Εθνικό Κέντρο Δημόσιας Διοίκησης, που έχει τη σχετική τεχνογνωσία και υποδομή και όχι το Υπουργείο Εσωτερικών. Περνώ στις τροπολογίες, γιατί έχουν μεγάλο ενδιαφέρον και μερικές δείχνουν πραγματικά τις προθέσεις σας. Θέλω να μιλήσω για την τροπολογία που αφορά την εξαίρεση του ΕΟΤ από την εφαρμογή του μητρώου. Δηλαδή, το διοικητικό συμβούλιο θα ορίζεται πάλι από τον Υπουργό. Ξήλωμα πριν ακόμα αρχίζει να εφαρμόζεται το μητρώο. Το εκπληκτικό, όμως, είναι η αιτιολόγηση που προβάλλεται, όπου πραγματικά σηκώνω τα χέρια! Ενώ μας αραδιάσατε, κύριε Υπουργέ, και πολλοί Βουλευτές χθες, τα περί δήθεν αποκομματικοποίησης και ανάγκη μη συμπλήρωσης του μητρώου από τον ιδιωτικό τομέα, μας λέτε στην αιτιολογική έκθεση ότι ο ΕΟΤ πρέπει να υιοθετήσει σύγχρονες και ιδιωτικές μεθόδους διοίκησης. Ο ΕΟΤ, δηλαδή, είναι ένα άλλο, ξεχωριστό πράγμα; Αφού αναγνωρίζετε την ανάγκη αυτή - επαναλαμβάνω τα όσα είπε ο προηγούμενος συνάδελφος - γιατί δεν παίρνετε ανθρώπους του ιδιωτικού τομέα που ξέρουν τη δουλειά, ανθρώπους που να ανήκουν σε ένα μητρώο και να αξιολογούνται, αλλά καταφεύγετε πάλι στην επιλογή όλων των μελών του ΔΣ μέσω της αξιολόγησης τού ποιος είναι περισσότερο προσκείμενος στην Κυβέρνηση; Η παρέκκλιση αυτή δείχνει και ποιες είναι πραγματικά οι προθέσεις σας. Άλλωστε, σας το είπαμε ότι οι μεταβατικές διατάξεις και οι παρεκκλίσεις από τη νομοθεσία προδίδουν τη συνέχεια της καθεστωτικής νοοτροπίας σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας για δύο λεπτά, κύριε Πρόεδρε. Τι έχουν να πουν οι συνάδελφοι της Συμπολίτευσης για αυτή την εκτρωματική τροπολογία; Σχετικά με την τροπολογία του κ. Παππά για τους δημοσιογράφους και το ΕΚΟΜΕ έχω να σημειώσω τα εξής: Με την παράγραφο 2 το Εθνικό Κέντρο Οπτικοακουστικών Μέσων και Επικοινωνίας θα καθορίζει τώρα πως το σύνολο του περιεχομένου των εκπομπών, δηλαδή όλων των καναλιών, κρατικών και ιδιωτικών, θα περιέρχεται στο κράτος, ώστε να δημιουργηθεί Αρχείο Εθνικής Πολιτιστικής Οπτικοαουστικής Μνήμης και να μπορεί ο κάθε ενδιαφερόμενος να έχει πρόσβαση. Τι πιστεύετε ότι θα κερδίσουμε με αυτό; Ποιος ο λόγος ύπαρξής του; Μήπως για να βολέψουμε πάλι κάποιους φίλους; Γνωρίζετε πως, αν επιχειρήσετε κάτι τέτοιο, θα δημιουργηθούν προβλήματα από τους δημιουργούς των προγραμμάτων λόγω πνευματικής ιδιοκτησίας; Στην υπουργική τροπολογία με αριθμό 217, που αφορά στο σύστημα κατανομής των εσόδων από τους πλειστηριασμούς αδιάθετων δικαιωμάτων εκπομπών αερίων θερμοκηπίου για την περίοδο 2016-2020, το ποσοστό εσόδων που πηγαίνει στον Ειδικό Λογαριασμό ΑΠΕ του ΛΑΓΗΕ θα είναι 60%. Στην προηγούμενη εκδοχή του άρθρου 111 στο παράλληλο πρόγραμμα ήταν από 50% έως 60%, αφού έως 10% θα πήγαινε στις ενεργοβόρες βιομηχανίες. Το ποσοστό των εσόδων που πηγαίνει στις ενεργοβόρες βιομηχανίες είναι απροσδιόριστο, αφού θα καθορίζεται με υπουργική απόφαση. Μπορεί να κυμανθεί από 0% έως και 40%. Στην προηγούμενη εκδοχή του άρθρου 111 στο παράλληλο πρόγραμμα του Δεκεμβρίου ήταν έως 10%. Επομένως, με τη νέα εκδοχή ο Υπουργός, υπό την πίεση της ενεργοβόρας βιομηχανίας, αφήνει ανοιχτό το ενδεχόμενο να επιδοτεί την εν λόγω βιομηχανία με πολύ περισσότερο από 20 εκατομμύρια ευρώ ετησίως που προέβλεπε η υπουργική απόφαση του 2014, του κ. Μανιάτη. Μόνο την πίεση του δίκαιου αιτήματος της τοπικής αυτοδιοίκησης δεν νομίζω ότι νιώθει ο κ. Σκουρλέτης. Με επιστολή τους από τις 17-12-2015, πέντε δήμαρχοι των περιοχών με λιγνίτη ζητούν ποσοστό 20% των εσόδων από πλειστηριασμούς αδιάθετων δικαιωμάτων εκπομπών να διοχετεύεται για την τόνωση της απασχόλησης της περιοχής τους, στο πλαίσιο της αντιμετώπισης των κοινωνικών επιπτώσεων από τη μετάβαση στη μεταλιγνιτική εποχή. Είναι άλλωστε και προτροπή της Ευρωπαϊκής Ένωσης. Το κρίσιμο για εμάς, λοιπόν, κύριε Υπουργέ - και κλείνω με αυτό - και αυτό θα καθορίσει την ψήφο μας, είναι να βάλετε μέσα στην υπουργική τροπολογία ως χωριστή παράγραφο το αίτημα των πέντε ενεργειακών δήμων που στηρίζει. Σημειώνω πως για το θέμα έχει καταθέσει επίκαιρη ερώτηση, αλλά και απλή ερώτηση ο Βουλευτής μας, ο κ. Αμυράς, αλλά φυσικά ποτέ δεν πήρε απάντηση. Σας ευχαριστώ.
Ευχαριστώ, κύριε Φωτήλα.
Κύριε Πρόεδρε, μπορώ να έχω τον λόγο ένα λεπτό; Θέλω να απευθυνθώ στον κύριο Υπουργό.
Ορίστε, κύριε Θεοχαρόπουλε.
Κύριε Υπουργέ, θέλω να ζητήσω κάτι σε σχέση με τις τροπολογίες, γιατί είναι σημαντικό. Κύριε Υπουργέ, είναι δίπλα σας και ο κ. Παρασκευόπουλος, που σε ένα νομοσχέδιό του - προς τιμήν του κ. Παρασκευόπουλου - είχε ζητήσει, αν δεν κάνω λάθος, από όλους τους Υπουργούς που φέρνουν υπουργικές τροπολογίες, να έρθουν να τοποθετηθούν και να τις υποστηρίξουν, για να μπορέσουμε να προχωρήσουμε και να ξέρουμε τι γίνεται σε καθεμία τροπολογία. Αυτό έγινε στο Υπουργείο Δικαιοσύνης, σε ένα πρόσφατο νομοσχέδιο. Σας ζητούμε να κάνετε το ίδιο. Να ζητήσετε από τους Υπουργούς να έρθουν εδώ - υπάρχουν πολλές υπουργικές τροπολογίες, του κ. Σταθάκη, του κ. Παππά, του κ. Τσακαλώτου - να τις υποστηρίξουν, για να μπορέσει να γίνει συζήτηση πάνω σε αυτό. Σας το λέω, γιατί έχετε δεχθεί βουλευτικές τροπολογίες αυτές τις δύο ημέρες από διάφορα κόμματα, από τη Νέα Δημοκρατία, από το ΚΚΕ, από τη Δημοκρατική Συμπαράταξη, κάτι το οποίο δεν έγινε την Παρασκευή σε προηγούμενο νομοσχέδιο. Συνεπώς, επειδή δείχνετε διάθεση συζήτησης, σας ζητώ να καλέσετε αυτή τη στιγμή τους Υπουργούς να υποστηρίξουν τις τροπολογίες, αλλιώς να μην προχωρήσουμε.
Ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Παρασκευόπουλος έχει τον λόγο, για να υποστηρίξει τροπολογία της αρμοδιότητάς του. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Το σχέδιο νόμου, όπως εισάγεται και συζητείται, περιλαμβάνει διατάξεις οι οποίες αφορούν και τη βαθμολογική διάρθρωση των θέσεων των υπαλλήλων και τα συστήματα αξιολόγησης, προαγωγών και επιλογών. Δεν θίγει, όμως, τις ρυθμίσεις του ν. 2812/2000, δηλαδή του Κώδικα Δικαστικών Υπαλλήλων. Εν όψει της αλλαγής η οποία επέρχεται σήμερα στις γενικές ρυθμίσεις, υπάρχει μία ανάγκη εναρμόνισης και του Κώδικα Δικαστικών Υπαλλήλων με ρυθμίσεις οι οποίες συζητούνται σήμερα. Συγκεκριμένα, οι αλλαγές, τις οποίες προτείνουμε με την τροπολογία, αφορούν το άρθρο 20 του Κώδικα Δικαστικών Υπαλλήλων.
Κύριε Υπουργέ, τι αριθμό έχει η τροπολογία;
Η τροπολογία έχει μόλις τώρα εισαχθεί, έχει μόλις μοιραστεί, αλλά δεν βλέπω να έχει αριθμό επί του σώματος των τροπολογιών.
Είναι καινούργια.
Είναι καινούργια, ναι.
Είναι η τροπολογία με γενικό αριθμό 259.
Ευχαριστώ πολύ, κύριε συνάδελφε.
Δεν την έχουμε, κύριε Πρόεδρε.
Έχω ενημερωθεί ότι μόλις μοιράστηκε, αλλιώς δεν θα έπαιρνα τον λόγο, κύριε Καρρά. Αν δεν έχει μοιραστεί, μπορώ να ζητήσω να κρατηθεί…
Κύριε Καρρά, πρέπει να την έχετε. Έχει μοιραστεί.
Κύριε Πρόεδρε, έχω εδώ τον κατάλογο με τις τροπολογίες που έχουν διανεμηθεί και δεν υπάρχει.
Εντάξει. Θα σας δοθεί.
Μόλις μου εδόθη, κύριε Πρόεδρε. Ευχαριστώ.
Ωραία. Συνεχίστε, κύριε Υπουργέ.
Αυτή η ρύθμιση, λοιπόν, διασφαλίζει την εναρμόνιση του βαθμολογίου των δικαστικών υπαλλήλων με το γενικό βαθμολόγιο των υπαλλήλων, το οποίο ψηφίζεται σήμερα. Ειδικώς, η ρύθμιση της παραγράφου 3 της τροπολογίας κρίνεται αναγκαία, προκειμένου να μην καθυστερήσει η συγκρότηση των Υπηρεσιακών Συμβουλίων, τα οποία είναι αναγκαία για να αναδειχθούν οι αιρετοί εκπρόσωποι. Επίσης, η διάταξη της παραγράφου 4 είναι σκόπιμη, για να διενεργηθεί η κατάταξη των υπηρετούντων δικαστικών υπαλλήλων στους προβλεπόμενους από την παρούσα τροπολογία βαθμούς από την αρμόδια Υπηρεσία του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Πρέπει να σας πω ότι έχει προηγηθεί συζήτηση και με τους υπαλλήλους, με τα αρμόδια όργανα και τις ενώσεις τους. Η κατάταξη δεν περιλαμβάνει κάποια πρωτοτυπία ή κάτι το ιδιαίτερο. Οι υπάλληλοι κατατάσσονται επί τη βάσει των τυπικών τους προσόντων και επί τη βάσει του χρόνου της υπηρεσίας τους. Σας ευχαριστώ πολύ.
Ευχαριστώ κι εγώ, κύριε Υπουργέ.
Κύριε Πρόεδρε, θα μπορούσα να έχω τον λόγο;
Ζητάτε, όμως, τον λόγο εκτός Κανονισμού; Για ποιο λόγο;
Ζητώ τον λόγο για ένα λεπτό, κύριε Πρόεδρε, για την τροπολογία που κατέθεσε το Υπουργείο Παιδείας για τα ΑΕΙ και τα ΤΕΙ Λευκάδας.
Ναι, αλλά εκ του Κανονισμού δεν προβλέπεται, εκτός αν η Ολομέλεια της Βουλής αποφασίσει για το αντίθετο. Συμφωνεί το Σώμα να δοθεί ένα λεπτό στον κ. Καββαδά;
Κύριε Πρόεδρε, δεν θέλουμε αυτό να επηρεάσει και τη διαδικασία, επειδή πιθανόν να ζητήσουν κι άλλοι τον λόγο.
Βλέπετε ότι δεν υπάρχει ομοφωνία. Το Σώμα αποφάσισε κατά πλειοψηφία να δοθεί μόνο ένα λεπτό στον κ. Καββαδά, γιατί αυτό είναι εκτός Κανονισμού. Ορίστε, κύριε Καββαδά, έχετε τον λόγο μόνο για ένα λεπτό.
Ευχαριστώ πολύ, κύριε Πρόεδρε. Έχει περάσει ήδη ένα λεπτό. Ευχαριστώ πολύ και τους συναδέλφους. Κύριε Πρόεδρε, θέλω ως Βουλευτής Λευκάδας να αναφερθώ στην τροπολογία που κατέθεσε ο Υπουργός Παιδείας κ. Φίλης στο νομοσχέδιο του Υπουργείου Εσωτερικών που συζητάμε σήμερα. Με αυτή την τροπολογία ικανοποιείται ένα αίτημα που υπέβαλα και εγώ ο ίδιος προσωπικά στον Υπουργό, αλλά και πολλοί φορείς της Λευκάδας, και φυσικά οι γονείς. Αναφέρομαι στην παράγραφο 4 της τροπολογίας με γενικό αριθμό 218 και ειδικό αριθμό 3 με θέμα «Θέματα εισαγωγής…»…
Το θέμα ποιο είναι, κύριε Καββαδά; Ρωτάω γιατί έχετε μόνο ένα λεπτό.
Είναι γνωστό. Τα παιδιά αυτά, κύριε Πρόεδρε, δεν αντιμετωπίζονται χαριστικά ή ευνοϊκά. Είναι παιδιά που έχουν πληγεί, έχουν ταλαιπωρηθεί από τον σεισμό που έπληξε το νησί τον περασμένο Νοέμβριο.
Το θέμα σας ποιο είναι;
Αυτό λέω. Να ευχαριστήσω θέλω. Αντιμετώπισαν και συνεχίζουν να αντιμετωπίζουν από την αρχή της σχολικής χρονιάς δυσκολίες και με τις κτηριακές εγκαταστάσεις - αυτό θέλω να ακούσει το Σώμα, κύριε Πρόεδρε - και με τις ώρες διδασκαλίας - γιατί οι σεισμικές δονήσεις δεν έχουν σταματήσει - και με τις ώρες που θέλουν και πρέπει να αφιερώσουν στο διάβασμά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο κύριος Υπουργός Παιδείας έδειξε κατανόηση στο δίκαιο αίτημά μας. Ως Βουλευτής της Λευκάδας οφείλω να αναγνωρίσω ότι με την τροπολογία που καταθέσατε, οι μαθητές αυτοί παίρνουν ό,τι δικαιούνται ως σεισμόπληκτοι. Τα σωστά και τα καλώς καμωμένα πρέπει να λέγονται μέσα σε αυτή την Αίθουσα.
Ευχαριστώ, κύριε Καββαδά.
Ευχαριστώ πολύ, κύριε Πρόεδρε. Απλώς έπρεπε να ακουστεί στην Αίθουσα.
Ευχαριστούμε πολύ. Τον λόγο έχει ο κ. Τασούλας.
Η υπόθεση της δημοσίας διοικήσεως, κύριε Πρόεδρε, είναι εξαιρετικά σοβαρή και εξαιρετικά άχαρη, αν κρίνει κανείς από την προϊστορία των προσπαθειών διορθώσεώς της. Στην εισηγητική έκθεση του παρόντος νομοσχεδίου υπάρχει μία μνεία της εκδόσεως του καθηγητού Μακρυδημήτρη, η οποία περιλαμβάνει κατά τρόπο σχοινοτενέστατο όλες τις μελέτες οι οποίες είχαν γίνει και οι οποίες δεν υλοποιήθηκαν, για την αναμόρφωση της δημόσιας διοικήσεως από την πρόταση του Κυριάκου Βαρβαρέσου μέχρι πρότινος «προσπάθειες…» - όπως λέει ο ποιητής - «…σαν των Τρώων συφοριασμένες». Σήμερα η επιδείνωση της καταστάσεως καθιστά το παρόν νομοσχέδιο περίπου ασήμαντο, περίπου άσχετο με την κρισιμότητα του θέματος και αβαθές. Έχει ορισμένες διατάξεις οι οποίες παρουσιάζουν ένα μικρό ενδιαφέρον και τις οποίες θα ψηφίσουμε. Ωστόσο, ο βασικός στόχος του νομοσχεδίου αναβάλλεται για την 1η Ιουλίου του 2018. Δεν υπηρετεί η κομματική αντιμετώπιση της προεργασίας της εφαρμογής του νομοσχεδίου τις υπαγορεύσεις της εισηγητικής εκθέσεως. Τι εννοώ: Εάν πιστεύετε και έχει αξία ο θεσμός των επιτελικών υπαλλήλων, ας εφαρμοστεί από αυτό το καλοκαίρι και όχι από το καλοκαίρι μετά διετίας. Προφανώς, θέλετε να προικίσετε με προϋπηρεσία και βαθμολογίες θετικές εκείνους οι οποίοι είναι αρεστοί σε εσάς και οι οποίοι εν συνεχεία, έχοντας αυτή την προίκα της προϋπηρεσίας, θα αντιμετωπίσουν τον Ιούλιο - και μετά - του 2018 με ευνοϊκό για αυτούς τρόπο την υπαγωγή τους στην περίπτωση του επιτελικού στελέχους της διοικήσεως. Μία από τα ίδια λοιπόν, χωρίς αυτό να σημαίνει ότι υπολείπεται μικροψυχίας και γενναιότητας το θέμα της αξιολόγησης, όπου προφανώς θα επανέλθει ο κατακλυσμός των αρίστων και το θέμα του βαθμολογίου, το οποίο από τη στιγμή που δεν συνδέεται με το μισθολόγιο, έχει ελάχιστη αξία. Έχουμε, λοιπόν, μία πολύ άτολμη και βαδίζοντας στην πεπατημένη, θα έλεγα, απόπειρα διοικητικής μεταρρύθμισης, η οποία έχει μία πομπώδη φρασεολογία στην εισηγητική έκθεση, τόσο πομπώδη και τόσο γοητευτική που παραλίγο να μας πείσει και εμάς ότι είχατε καλές προθέσεις. Και πράγματι η Νέα Δημοκρατία θα ήταν απολύτως διατεθειμένη, στα πλαίσια και αυτής της συναινετικής αξιώσεως που έχουν οι περιστάσεις, να βάλει πλάτη πολύ πιο αποφασιστική, παρ' όλο που δεν έχουν καμμία σχέση, επαναλαμβάνω, οι προβλέψεις και οι διαπιστώσεις της εισηγητικής εκθέσεως με το κείμενο του νομοσχεδίου. Ακόμα και το θέμα του γενικού γραμματέα του Υπουργείου - που δεν αντιλαμβάνεστε ότι είναι κατ' εξοχήν πολιτικό πρόσωπο - , ακόμα και το θέμα της ιδεοληπτικής εξαίρεσης του ιδιωτικού τομέα από τη δυνατότητά του να συνεισφέρει με στελέχη στην κατάρτιση του πίνακα των επιτελικών στελεχών, όλα αυτά δείχνουν ότι είναι απλώς μια ασθενής απόπειρα - ασθενής εν σχέσει με το μέγεθος του προβλήματος - να διορθώσετε λάθη του παρελθόντος. Και με όλο αυτό το νομοθετικό μπουρδούκλωμα - γιατί αυτό θα πάρει ΦΕΚ μεθαύριο - θα δυσκολέψετε εκείνους οι οποίοι σύντομα - ελπίζω - θα επιχειρήσουν, με τη διαδικασία των καταργούμενων διατάξεων, να αναμορφώσουν πραγματικά τη δημόσια διοίκηση. Ουσιαστικά με αυτό το νομοσχέδιο προσθέτετε καταργούμενες διατάξεις στη μελλοντική νομοθετική αναμόρφωση της δημόσιας διοίκησης, η οποία προφανώς θα πρέπει να είναι πολύ πιο γενναία, πολύ πιο εκτεταμένη και πολύ πιο ριζική. Όλη αυτή η προσπάθεια που καταβάλλετε - και η οποία, προφανώς, δεν θα αποδώσει, γιατί ακόμα και η φιλοδοξία του Ιουλίου του 2018 σας απομακρύνει από την πιθανότητα εφαρμογής της - γίνεται μέσα σε μια ζοφερή πραγματικότητα για τη χώρα, η οποία ζοφερή πραγματικότητα καθορίζεται και επηρεάζεται από δύο κυρίως παράγοντες. Ο ένας παράγων είναι πόσο απροετοίμαστοι ήσασταν να κυβερνήσετε, αλλά καθόλου απροετοίμαστοι να προκαλέσετε εκλογές και να ρίξετε την προηγούμενη κυβέρνηση στα μισά της θητείας της, που ο κυρίαρχος λαός της είχε αναθέσει. Το απροετοίμαστο της κυβερνητικής σας θητείας δεν φαίνεται μόνο στο παρόν νομοσχέδιο, αλλά κυρίως στην πανικόβλητη αντιμετώπιση του προσφυγικού, η οποία περιορίζεται πλέον σε μετάθεση ευθυνών και στην περιχαρή ανακοίνωση του Πρωθυπουργού ότι έλυσε το θέμα και έπεισε τους Ευρωπαίους πριν από λίγες μέρες. Όμως, τελικά, η περιχαρής ανακοίνωση μετατρέπεται σε απεγνωσμένη καταγγελία εκ μέρους του Υπουργού Εθνικής Αμύνης ότι δεν τηρούνται τα συμφωνηθέντα. Δεν τηρείται μια συμφωνία την οποία είχε τη βιασύνη - για να μη χρησιμοποιήσω άλλη λέξη - να αφιερώσει στην ιερή μνήμη πεσόντων του Πολεμικού Ναυτικού και η οποία συμφωνία αφιερώθηκε σε ιερή μνήμη πριν συναφθεί, πριν αρχίσει να εφαρμόζεται. Και τώρα που βλέπουμε ότι όλες οι επιφυλάξεις και όλες οι γνώσεις που ως χώρα, ως έθνος, έχουμε για την Τουρκία δεν ελήφθησαν υπ' όψιν όταν νομίζαμε ότι έγινε συμφωνία και βλέπουμε την Τουρκία να υλοποιεί αυτό που παγίως κάνει στο Αιγαίο, να αμφισβητεί, δηλαδή, ελληνικά κυριαρχικά δικαιώματα και το δικαίωμα έρευνας και διάσωσης της Ελλάδας ανατολικά του εικοστού πέμπτου παραλλήλου, τώρα εκπλησσόμεθα και αρχίζουμε τις καταγγελίες προς το παγκόσμιο κοινό ότι είμαστε θύματα. Δεν είστε θύματα! Είστε η Κυβέρνηση που επεδίωξε και πέτυχε λυσσωδώς να πάρει την εξουσία και που γονατίζει κάτω από το βάρος των προβλημάτων! Το ένας σκέλος, λοιπόν, της αποτυχίας σας οφείλεται στο απροετοίμαστο. Το άλλο σκέλος οφείλεται στα τερατώδη ψέματα. Αυτό είναι η αντίδραση της κοινωνίας, η αντίδραση των αγροτών, η αντίδραση των παραγωγικών τάξεων, η αμηχανία την οποία έχετε όταν αντιμετωπίζετε μια κοινωνία η οποία - κακώς, κατά τη γνώμη μου - πίστεψε σε αυτά τα τερατώδη ψέματα και ξαναπίστεψε και ξαναματαπίστεψε μέσα στο 2015. Το απροετοίμαστο της Κυβέρνησης και τα τερατώδη ψέματα, σε συνδυασμό με τα θηριώδη προβλήματα, οδηγούν τη χώρα προς ένα μεγάλο αδιέξοδο. Και αυτό το αδιέξοδο δεν αντιμετωπίζεται ούτε καν με νομοσχέδια τολμηρά και γενναία στον τομέα που σας αφορά, κύριε Υπουργέ, όπως είναι η δημόσια διοίκηση. Είναι προβληματική η δημόσια διοίκηση. Ωστόσο, έχει και φωτεινές εξαιρέσεις, έχει και μεγάλα διαλείμματα που απέδωσε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η δημόσια διοίκηση επέτρεψε στο κράτος σε πολύ δύσκολες εποχές να αντιμετωπίσει το προσφυγικό θέμα μετά τη Μικρασιατική Καταστροφή. Η δημόσια διοίκηση περιέθαλψε τους πρόσφυγες αλλά και τους συμμοριόπληκτους της περιόδου του ανταρτοπολέμου. Η δημόσια διοίκηση ήταν εκείνη η οποία κατάφερε και στελέχωσε με στελέχη μεγάλου επιπέδου την προσπάθεια του κράτους να εντάξει τη χώρα στην Ευρωπαϊκή Ένωση.
Ολοκληρώστε, σας παρακαλώ, κύριε Τασούλα.
Υπήρξαν φωτεινές περίοδοι στη δημόσια διοίκηση. Προφανώς, με αυτό το νομοσχέδιο δεν προσθέτετε καμμία φωτεινή περίοδο ως φιλοδοξία υλοποίησης στη δημόσια διοίκηση. Προσθέτετε, κύριε Υπουργέ, μερικές υποψήφιες καταργούμενες διατάξεις για το νομοσχέδιο μιας άλλης κυβέρνησης, η οποία πραγματικά θα αναμορφώσει τη δημόσια διοίκηση. Σας ευχαριστώ.
Και εγώ σας ευχαριστώ. Προτού δώσω τον λόγο στον κ. Αθανασίου, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα οκτώ μαθητές και μαθήτριες και δύο εκπαιδευτικοί συνοδοί τους από το 7ο Δημοτικό Σχολείο Γέρακα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Αθανασίου, έχετε τον λόγο.
Ευχαριστώ, κύριε Πρόεδρε. Κύριοι συνάδελφοι, βρισκόμαστε εδώ σήμερα για να συζητήσουμε για την αξιοκρατία, τη στελέχωση του δημοσίου από τους καλύτερους και άλλες ευγενείς και καθολικά αποδεκτές έννοιες όπως ειδικά αναφέρονται και στην εισηγητική έκθεση. Για ακόμη μία φορά, όμως, η συζήτηση αυτή είναι προσχηματική γιατί γίνεται με όρους ΣΥΡΙΖΑ. Και θα εξηγήσω τι εννοώ. Κατ' αρχάς, επιτρέψτε μου να πω ότι κανείς από τους ομιλητές - εκτός από τον εισηγητή του ΣΥΡΙΖΑ και τον κ. Κόκκαλη από την κυβερνητική πλευρά - δεν αναφέρθηκε στην ουσία των διατάξεων και τις συνέπειες που μπορεί να έχουν. Δεν θέλω να πω ότι δεν έγινε κατανοητό, αλλά ίσως δεν έχουν μελετηθεί όπως θα έπρεπε. Γι' αυτό θα είδατε ότι και μερικές βασικές διατάξεις, όπως ήταν τα άρθρα 32 και 48, ύστερα από τη συζήτηση στην Επιτροπή, τις απέσυρε ο κύριος Υπουργός. Θυμηθείτε, όμως, κύριε Λάππα - και δεν αναφέρομαι σε εσάς αλλά γενικότερα - με τι μεγάλη ένταση υποστηρίχθηκαν αυτές οι διατάξεις στην επιτροπή. Και, όμως, σήμερα έγινε αντιληπτό ότι πρέπει να αποσυρθούν. Καλές είναι οι εκθέσεις ιδεών, αλλά τα ζητήματα που πρέπει να μας απασχολούν, είναι η πρακτική εφαρμογή και οι συνέπειες μιας διάταξης. Κατά την προσφιλή, λοιπόν, τακτική της Κυβέρνησης, πίσω από τις δήθεν αγαθές προθέσεις και διακηρύξεις της κρύβονται για πολλοστή φορά διατάξεις απολύτως αναξιοκρατικές και ρουσφετολογικές. Άρα, για όποιον προχωρήσει λίγο παραπάνω από τον τίτλο του νομοσχεδίου και τις κυβερνητικές εξαγγελίες σας, οι ευγενείς αξίες και διακηρύξεις πηγαίνουν περίπατο. Θα αναφερθώ και περαιτέρω σε μερικές από αυτές στη συνέχεια, αν και έχει αναφερθεί εκτενώς και ο εισηγητής μας, ο κ. Γεωργαντάς. Κατά δεύτερο λόγο, στις ευγενείς αυτές αξίες δεν πιστεύει πρώτα απ' όλους η Κυβέρνηση που τις νομοθετεί. Κυρίες και κύριοι της Κυβέρνησης, φέρνετε στη Βουλή ένα νομοσχέδιο με το οποίο καθορίζεται ο τρόπος ορισμού γενικών και ειδικών γραμματέων, καθώς και άλλων, ανωτάτων στελεχών της δημόσιας διοίκησης, με τρόπο που θεωρείτε αξιοκρατικό. Μάλιστα! Ας πούμε ότι είναι έτσι. Τότε, γιατί εξαιρείτε τη διακυβέρνησή σας από αυτό το πέπλο αξιοκρατίας για το οποίο πανηγυρίζετε; Είναι κάτι το οποίο τόνισα ευθύς αμέσως και στην επιτροπή. Γιατί δεν εφαρμόζετε όλες αυτές τις αρχές του νομοσχεδίου στα στελέχη που εσείς οι ίδιοι ορίσατε; Να διώξετε, επομένως, όσους προέρχονται από τον ιδιωτικό τομέα και να αφήσετε κενές τις υπόλοιπες θέσεις για κανένα εξάμηνο, μέχρι να κινηθεί η απολύτως γραφειοκρατική και, δυστυχώς, καθόλου αδιάβλητη διαδικασία που προτείνετε. Φαίνεται ότι η αξιοκρατία σας είναι για να εφαρμόζεται μόνο από τους άλλους! Ξέρετε ότι αυτός ο νόμος την Κυβέρνησή σας δεν την αφορά. «Ας έρθει η επόμενη κυβέρνηση να προσπαθήσει να εφαρμόσει έναν κακό και πρακτικά ανεφάρμοστο νόμο». Αυτό είναι το σχέδιό σας; Έτσι σκέπτεστε; Και όταν η επόμενη κυβέρνηση, που φυσικά δεν θα έχει ούτε ΣΥΡΙΖΑ ούτε ΑΝΕΛ στους κόλπους της, θα αναγκαστεί να τον τροποποιήσει - γιατί όπως προανέφερα είναι και κακός και ανεφάρμοστος ο νόμος αυτός - εσείς θα είστε στα κάγκελα και θα διαμαρτύρεστε για τη δήθεν κατάρρευση της αξιοκρατίας. Τα λέω αυτά για δύο λόγους: Πρώτον, για να καταγραφούν και δεύτερον, για να μην νομίζετε ότι η Αντιπολίτευση, αλλά και οι πολίτες τρώνε συλλήβδην κουτόχορτο και δεν καταλαβαίνουν τι κάνετε. Ακούστε, κυρίες και κύριοι συνάδελφοι: Εμείς συμφωνούμε στον καθορισμό ενός αδιάβλητου συστήματος ορισμού των ανωτάτων στελεχών της δημόσιας διοίκησης με την ευρεία έννοια, με δύο, όμως, πολύ βασικές ενστάσεις επί της αρχής. Πρώτον, θεωρούμε ότι η θέση του γενικού γραμματέα είναι και πρέπει να παραμείνει πολιτική. Ο Υπουργός οφείλει να ορίζει τον πιο στενό συνεργάτη του, ώστε να διασφαλίζεται ότι η ηγεσία του κάθε Υπουργείου μπορεί να συνεργαστεί και να κριθεί τόσο για την επιλογή της όσο συνολικά για το έργο της. Εξάλλου, όπως είναι διατυπωμένο το άρθρο 6 του νομοσχεδίου, κύριε Υπουργέ, αυτό ακριβώς λέει, ότι, δηλαδή, ασκεί την κυβερνητική πολιτική, πράγμα που γινόταν μέχρι σήμερα. Δεν βλέπω τον λόγο, λοιπόν, γιατί πρέπει να αποκλείεται. Περαιτέρω, ένας κακός γενικός γραμματέας έχει αρνητικές επιπτώσεις στο παραγόμενο έργο του Υπουργείου. Ωστόσο, ο ορισμός του γενικού γραμματέα δεν μπορεί να γίνει μόνο στη βάση του πόσα τυπικά προσόντα έχει. Αυτά είναι χρήσιμα, αλλά για τη θέση αυτή χρειάζονται κι άλλα στοιχεία. Το κυριότερο, όμως, είναι ότι δεν μπορούμε να θεωρούμε ότι οι θέσεις αυτές αφορούν μόνο στελέχη του δημόσιου τομέα και να αποκλείσουμε ερμητικά τον ιδιωτικό τομέα. Ο ιδιωτικός τομέας έχει στελέχη άξια, με γνώσεις. Και πολλοί είναι φορείς καινοτομίας. Δεν μπορούμε, τη στιγμή που η χώρα χρειάζεται περισσότερο από ποτέ την ώσμωση του ιδιωτικού και του δημόσιου τομέα, εσείς να προτείνετε ένα αρτηριοσκληρωτικό, γραφειοκρατικό μοντέλο. Προκηρύξτε, κύριε Υπουργέ, τις θέσεις κι ας επιλεγεί ο καλύτερος. Και όταν λέω «ο καλύτερος», εννοώ ο αντικειμενικά καλύτερος υποψήφιος, από όπου κι αν προέρχεται, και όχι ο καλύτερος δημόσιος υπάλληλος. Πάμε τώρα στο σύστημα αξιολόγησης, το βαθμολόγιο και την επιλογή προϊσταμένων. Επί της ουσίας εισάγει ψευτομεταρρυθμίσεις, καθώς δεν κάνουν τίποτε άλλο από το να επαναφέρουν τις βασικές αρχές παλαιοτέρων συστημάτων, που εφαρμόστηκαν και κρίθηκαν αποτυχημένα. Έχουμε, δηλαδή, ολική επαναφορά εννοιών όπως η αξιολόγηση προϊσταμένων βάσει κυρίως τυπικών και ουσιαστικών προσόντων, αξιολογήσεις υπαλλήλων, όπου όλοι θα κρίνονται άριστοι, γρήγορες προαγωγές για όλους, ανεφάρμοστες και ουτοπικές διαδικασίες, στοχοθεσία σε γενικές συνελεύσεις υπαλλήλων, για να μην ξεχνάμε ότι έχουμε σοσιαλιστικές κυβερνήσεις! Όλα αυτά, κυρίες και κύριοι συνάδελφοι, εφαρμόστηκαν και απέτυχαν. Το κυριότερο; Έφεραν το δημόσιο σε αυτή την κατάσταση. Και αντί να διεξάγετε , έναν εθνικό διάλογο για τις αλλαγές αυτές, ώστε όλοι μαζί να αποφασίσουμε πώς θα κάνουμε το δημόσιο να λειτουργεί καλύτερα προς όφελος των πολιτών πώς θα μπορούν οι άξιοι να προχωρούν και οι ανάξιοι να μην κρατούν πίσω τη δημόσια διοίκηση, εσείς φέρνετε νομοσχέδιο που μας επιστρέφει στην αγαπημένη σας δεκαετία, τη δεκαετία του 1980. Τότε που λεφτά υπήρχαν και ο σοσιαλισμός θα έφερνε την ανάπτυξη και την αξιοκρατία. Τελικά, όλοι θυμόμαστε ότι έφερε δυσβάσταχτο χρέος και φαυλοκρατία. Και προχωρώ στην περίοδο - κατακλείδα του νομοσχεδίου σας, τις λοιπές διατάξεις του τελευταίου κεφαλαίου. Με αυτές αποδομείται πλήρως η φιλοσοφία που το νομοσχέδιό σας λέτε πως έχει. Μπορείτε να μου εξηγήσετε, κυρίες και κύριοι συνάδελφοι, γιατί συμπεριλήφθηκαν οι διατάξεις - ανεξάρτητα αν σήμερα, ύστερα από την αντίδραση που είχαμε στην επιτροπή, απεσύρθησαν - των άρθρων 32 και 48; Και είδαμε ειδικά το άρθρο 48 με πόσο πάθος υποστηρίχθηκε από μερικούς. Και πολύ καλά κάνατε, κύριε Υπουργέ, και χαιρόμαστε που απεσύρθησαν αυτές οι διατάξεις, γιατί δημιουργούσαν τεράστια προβλήματα. Ήταν φωτογραφικές και άνθρωποι που παραπέμπονταν για ποινικά αδικήματα, όπως είναι η παράβαση καθήκοντος και η απιστία στην υπηρεσία - και αναφέρομαι στα άρθρα 226, 229 του Ποινικού Κώδικα - θα έμεναν αλώβητοι, χωρίς έλεγχο. Αυτό δεν σημαίνει ότι κάθε ένας που παραπέμπεται, είναι ένοχος. Εμείς σεβόμαστε το τεκμήριο της αθωότητας. Όμως, έπρεπε να κριθούν από τις δικαστικές αρχές. Όμως, στο άρθρο 38, που γίνεται η παράταση της προθεσμίας για την αξιολόγηση, παραλείπεται το ΑΣΕΠ. Μήπως θα έπρεπε το ΑΣΕΠ να παραμένει για να γίνεται η αξιολόγηση όπως υπήρχε μέχρι τότε; Στο άρθρο 40, σχετικά με αυτούς που ήταν σε διαθεσιμότητα. Τον χρόνο της διαθεσιμότητας τον υπολογίζετε ως χρόνο υπηρεσίας. Γιατί άραγε; Άρθρο 25, παράγραφος 3: Μήπως υποκρύπτεται επαναπρόσληψη όσων έχουν πλαστούς τίτλους; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, μισό λεπτό. Και τέλος, όσον αφορά στη στοχοθεσία στον «ΚΑΛΛΙΚΡΑΤΗ»: Στη στοχοθεσία που αφορά την Τοπική Αυτοδιοίκηση Α' και Β' Βαθμού καταργήσατε τα άρθρα 267 και 268, παράγραφοι 5 και 18 αντίστοιχα. Γιατί άραγε; Δεν είναι αντισυνταγματικό αυτό, όταν πλήττεται η αυτοτέλεια των οργανισμών τοπικής διακυβέρνησης; Τέλος, θα ήθελα να αναφερθώ στις τροπολογίες. Στην ουσία, κύριε Υπουργέ, εμείς δεν είμαστε κατά των υπαλλήλων. Δεν θα είχαμε αντίρρηση για την τροπολογία 222, αλλά δεν μπορείτε έτσι να ακυρώνετε δικαστικές αποφάσεις, είναι αντισυνταγματικό. Αφήστε να ευοδωθούν οι δικαστικές αποφάσεις, να δούμε τι θα πει και το Ακυρωτικό Δικαστήριο όπου εκκρεμούν και από εκεί και πέρα βλέπετε με ένα άλλο νομοθέτημα πώς μπορεί να γίνει μια νομοθετική ρύθμιση. Δεν είναι σωστό να ακυρώνονται εκκρεμείς αποφάσεις και δεν χαρακτηρίζει το κράτος δικαίου. Τώρα, όσον αφορά την τροπολογία στην οποία αναφέρθηκε ο κύριος Υπουργός Δικαιοσύνης, επειδή είναι πρόσφατη, έχει πάρα πολλά ζητήματα και αφορά τον οργανισμό δικαστηρίων και τους δικαστικούς υπαλλήλους, θα μας δοθεί η ευκαιρία στη δευτερολογία του εισηγητή μας να δούμε πώς θα την αντιμετωπίσουμε. Σας ευχαριστώ πολύ.
Ευχαριστούμε κι εμείς, κύριε Αθανασίου. Τον λόγο έχει ο κ. Συντυχάκης.
Ευχαριστώ, κύριε πρόεδρε. Το παρόν νομοσχέδιο, κατά την άποψη του Κομμουνιστικού Κόμματος Ελλάδας, είναι συνέχεια των ρυθμίσεων των προηγούμενων κυβερνήσεων της Νέας Δημοκρατίας και του ΠΑΣΟΚ, που έχουν ως βασική αποστολή τη μεγαλύτερη και πιο στέρεη πρόσδεση του αστικού κράτους στις ανάγκες και τις επιδιώξεις του μεγάλου κεφαλαίου, την ανάπτυξη δηλαδή της καπιταλιστικής οικονομίας. Αυτό το λεγόμενο σύστημα αξιολόγησης, που εισάγεται στο παρόν νομοσχέδιο στα άρθρα 14 έως 24, δεν έχει καμμία σχέση με την καλύτερη παροχή κοινωνικών υπηρεσιών, με ικανότερους δημόσιους υπάλληλους ούτε με την εξάλειψη των αιτιών που δημιουργούν τα εκρηκτικά λαϊκά προβλήματα. Δεν έχει καμμία σχέση με την ανάγκη της επιστημονικής, τεχνικής, επαγγελματικής στήριξης των εργαζομένων, της συστηματικής επιμόρφωσής τους, ώστε οι ίδιοι και οι δημόσιες υπηρεσίες να γίνουν σύγχρονες και καλύτερες στην παροχή αναβαθμισμένων κοινωνικών υπηρεσιών για τα λαϊκά στρώματα και τη νεολαία. Το επιχείρημα της πάταξης των παθογενειών της δημόσιας διοίκησης, της εξάλειψης της κομματικοποίησης, της αναξιοκρατίας, της γραφειοκρατίας, του πολιτικού υποσυστήματος, όπως αναφέρει η αιτιολογική έκθεση, είναι χωρίς αντίκρισμα. Αντιθέτως, η Κυβέρνηση επιδιώκει μεγαλύτερη διασφάλιση του ελέγχου της στον κρατικό μηχανισμό. Γιατί; Το κριτήριο της αποτελεσματικότητας στην αξιολόγηση που εισάγει το σχέδιο νόμου τόσο στη διαχείριση κρίσεων - εδώ έχουμε ένα ερωτηματικό, γιατί ακόμα δεν μας έχετε απαντήσει τι εννοείτε με αυτήν τη διαχείριση κρίσεων - όσο και στην επίτευξη στόχων σε ατομικό και οργανικό επίπεδο από πάνω μέχρι κάτω για όλα τα στελέχη και το υπαλληλικό προσωπικό στους τομείς και υπηρεσίες της δημόσιας διοίκησης αποσκοπούν στο να κρύψουν την ουσία αυτής της διοικητικής μεταρρύθμισης, τον αντιδραστικό χαρακτήρα της αξιολόγησης, το ρόλο των στελεχών της κρατικής διοίκησης αλλά και το διάτρητο του επιχειρήματος περί αξιοκρατίας. Τα παραπάνω, σε συνδυασμό τον επανακαθορισμό της βαθμολογικής διάρθρωσης των θέσεων, τα οποία συνδέονται με την εξέλιξη των μισθολογικών κλιμακίων και το νέο μισθολόγιο, κατηγοριοποιούν τους εργαζόμενους και πλήττουν τους χαμηλόμισθους. Από μόνο του αποτελεί απόδειξη ότι το νέο μισθολόγιο δεν είναι ενιαίο, αφού η μισθολογική εξέλιξη όλων των κατηγοριών δεν έχει ως αφετηρία τον ίδιο εισαγωγικό βαθμό και άρα, αντικειμενικά, ο μισθός συνδέεται με τον βαθμό. Στην πραγματικότητα το νομοσχέδιο στοχεύει σε ένα κράτος πιο αντιδραστικό και πιο λειτουργικό για τα μονοπώλια, την προώθηση της ανταγωνιστικότητας και της επιχειρηματικότητας στον χώρο του δημοσίου - άλλωστε τα ακούγαμε πριν από λίγο και εδώ μέσα στον χώρο, όπου οι διάφοροι «λαγοί» τείνουν προς αυτήν την κατεύθυνση - και ενισχύουν αυτήν την ανταγωνιστικότητα και επιχειρηματικότητα στο χώρο του δημοσίου, την ιδιωτικοποίηση περιουσιών, τις οποίες θα τις πληρώνει αδρά ο λαός, την καθυπόταξη και χειραγώγηση των δημοσίων υπαλλήλων, τη μισθολογική τους καθήλωση. Όπως η εθνική στρατηγική για τη διοικητική μεταρρύθμιση της Νέας Δημοκρατίας το προηγούμενο διάστημα, έτσι και το παρόν νομοσχέδιο των ΣΥΡΙΖΑ - ΑΝΕΛ ευθυγραμμίζεται πλήρως με τη δεκαετή αναπτυξιακή στρατηγική της Ευρωπαϊκής Ένωσης «Ευρώπη 2020». Η λεγόμενη εργαλειοθήκη του ΟΟΣΑ συμβάλλει καθοριστικά στην κατεύθυνση αυτή. Την ώρα που οι κυβερνήσεις αδειάζουν τα ταμεία δήμων, νοσοκομείων και σχολικών επιτροπών, την ώρα που τσακίζουν τον λαό με φόρους, χαράτσια, μειώσεις μισθών και συντάξεων, αφαιρούν το δικαίωμα στην κοινωνική ασφάλιση, στην ιατροφαρμακευτική περίθαλψη, στη μόρφωση των νέων, στην προσχολική αγωγή βρεφών και παιδιών, στην αναψυχή, είναι πρόκληση, ειδικά σε αυτές τις συνθήκες, το κόστος της αξιολόγησης να φτάνει ήδη στα 3,5 εκατομμύρια ευρώ και να δούμε. Κυρίες και κύριοι, η Κυβέρνηση, ο ίδιος ο Πρωθυπουργός, ο ΣΥΡΙΖΑ, που έβγαινε στα κεραμίδια, έλεγαν και συνεχίζουν να λένε ότι η αξιολόγηση υπαλλήλων και υπηρεσιών θα γίνεται στη βάση αντικειμενικών δεικτών. Αλήθεια; Ποιος καθορίζει σήμερα τι είναι αντικειμενικό; Οι ανάγκες του λαού για φτηνές και ποιοτικές υπηρεσίες, για ολόπλευρη μόρφωση, υγεία, κοινωνικές παροχές ή οι ανάγκες του κεφαλαίου για εμπορευματοποίηση, ιδιωτικοποίηση κοινωνικών δομών και υπηρεσιών, για ένα κράτος στρατηγείο που θα υπηρετεί με κάθε τρόπο την καπιταλιστική κερδοφορία; Την απάντηση τη γνωρίζουμε, τη ζούμε καθημερινά. Στο σημερινό άγριο εκμεταλλευτικό σύστημα, στο πλαίσιο της λυκοσυμμαχίας της Ευρωπαϊκής Ένωσης τα πάντα υποτάσσονται στις ανάγκες του κεφαλαίου και είναι εκατοντάδες οι οδηγίες της Ευρωπαϊκής Ένωσης διαχρονικά για ακόμα μεγαλύτερη, ταχύτερη προσαρμογή της δημόσιας διοίκησης στις απαιτήσεις των βιομηχάνων. Όσοι δεσμεύονται να περπατήσουν αυτόν τον δρόμο κοροϊδεύουν τους δημόσιους υπαλλήλους, υποκρίνονται όταν μιλάνε για μια άλλη, καλή, μη τιμωρητική αξιολόγηση υπέρ των εργαζομένων. Τέτοια ούτε υπήρξε ούτε μπορεί να υπάρξει. Η καλλιέργεια της αντίληψης ότι μπορεί στην ταξική κοινωνία να υπάρχει καλή, φιλολαϊκή αξιολόγηση είναι αντιεπιστημονική, αντιδιαλεκτική, γιατί αποσυνδέει την αξιολόγηση από την οικονομία, τις ισχύουσες καπιταλιστικές σχέσεις παραγωγής. Και για να βάλουμε τα πράγματα στη θέση τους, μιας και ορισμένοι μας ρωτούν πονηρά: «Δηλαδή εσείς υπερασπίζεστε το ισχύον καθεστώς στον δημόσιο τομέα;», το ΚΚΕ όχι μόνο δεν υπερασπίζεται αυτόν τον σημερινό δημόσιο τομέα, αλλά τον αντιμάχεται. Όποιος είναι ενάντια στην αξιολόγηση δεν σημαίνει ότι συμφωνεί με τον τρόπο που λειτουργούν σήμερα οι υπηρεσίες του αστικού κράτους που εξυπηρετεί τη στρατηγική της ανταγωνιστικότητας και της κερδοφορίας του κεφαλαίου. Δεν σημαίνει, επίσης, ότι καλύπτει όσους έχουν πλαστά πτυχία ή εμπλέκονται σε άλλες παρατυπίες για τις οποίες ευθύνη έχουν κυβερνήσεις και διοικήσεις δήμων. Η θέση του ΚΚΕ απέναντι σε αυτό είναι απολύτως ξεκάθαρη. Η επιλογή του σημερινού καπιταλιστικού δρόμου ανάπτυξης και του αντίστοιχου αντιδραστικού κρατικού μηχανισμού αναπόφευκτα διαμορφώνουν δομές που προσαρμόζονται στις ανάγκες εκείνων που κατέχουν την εξουσία, δηλαδή το κεφάλαιο. Άρα, το κράτος, η διοικητική του μεταρρύθμιση και κατ' επέκταση η αξιολόγηση, όχι μονάχα δεν έχουν ουδέτερα χαρακτηριστικά, αλλά λειτουργούν και τιμωρητικά και κατασταλτικά, δηλαδή ταξικά. Η αξιολόγησή σας, όπως και κάθε αξιολόγηση στο αστικό κράτος, δεν είναι ούτε καλή, ούτε αντικειμενική, ούτε δημοκρατική, αλλά είναι κακή, τιμωρητική, αντιδραστική για τα λαϊκά συμφέροντα. Η σύνδεση της αξιολόγησης με τη μισθολογική εξέλιξη και το βαθμό επίτευξης στόχων των υπαλλήλων οδηγεί στη συρρίκνωση μισθών και συντάξεων, στην εξέλιξη των αρεστών, όσων δηλαδή υποτάσσονται στις οδηγίες της Ευρωπαϊκής Ένωσης και στις απαιτήσεις του κεφαλαίου. Η αξιολόγηση οδηγεί στην εντατικοποίηση της εργασίας και μη τυχόν και βγάλει γλώσσα κανείς γιατί την έχει βαμμένη. Αυτό μπορεί να σημάνει υποχρεωτικές μετατάξεις για όσους βαθμολογούνται από μηδέν έως είκοσι τέσσερα, δηλαδή δεν πιάνουν τους στόχους, πράγμα που οδηγεί σε απολύσεις. Η συνέντευξη που εισάγεται στην πραγματικότητα πνιγεί την άλλη φωνή, την ελευθερία λόγου και έκφρασης. Αλλίμονο εάν εκφράσει υπάλληλος διαφορετική άποψη που εδράζεται σε ιδεολογία αντίθετη προς την κυρίαρχη, αφού το κριτήριο της καλής συμπεριφοράς, της διαχείρισης κρίσεων - που ακόμα δεν μας έχετε απαντήσει - , της υπεράσπισης του Συντάγματος και της ευρωπαϊκής ιδέας συνιστούν αδιαπραγμάτευτες αρχές και βασικές παραμέτρους αξιολόγησης. Το προπαγανδιστικό και επικοινωνιακό μοτίβο της αποκομματικοποίησης και αποπολιτικοποίησης, το πρόσταγμα της κοινωνικής λογοδοσίας, αξιοποιείται ως φύλο συκής για να κρύψει ότι η διοικητική μεταρρύθμιση της Κυβέρνησης, όχι μόνο δεν κόβει, αλλά αντιθέτως θρέφει τον ομφάλιο λώρο του κράτους με την οικονομία και την πολιτική στον καπιταλισμό για την προσαρμογή του κράτους και των εργασιακών συνθηκών των δημοσίων υπαλλήλων στις ανάγκες του κεφαλαίου. Αυτή είναι η μεγαλύτερη παθογένεια του κράτους και δεν θεραπεύεται. Αντιθέτως, ανατρέπεται. Ενισχύετε την επικίνδυνη αντίληψη που έχει διαμορφωθεί για τον εκπαιδευτικό, για τον νοσηλευτή, τον εργαζόμενο στην υπηρεσία καθαριότητας του δήμου ότι δεν δουλεύει πολύ, είναι ανεξέλεγκτος, δεν δίνει αναφορά σε κανέναν, έχοντας ως δεδομένο ότι ένα μέρος των δημοσίων υπαλλήλων έχουν κατορθώσει να το ενσωματώσουν στην αστική αντίληψη για τον ρόλο του κράτους σε εκφυλιστικά φαινόμενα, που το ίδιο το αστικό κράτος διαμόρφωσε και τροφοδότησε. Το ΚΚΕ - ολοκληρώνοντας, κύριε Πρόεδρε - αντιπαραθέτει τη δική του προγραμματική αντίληψη για το κράτος και τη διοίκηση, η οποία βασίζεται στην εργατική λαϊκή εξουσία, σε μια νέου τύπου οργάνωση της κοινωνίας και της οικονομίας με κοινωνικοποιημένα τα μέσα παραγωγής. Μια τέτοια λαϊκή εξουσία είναι που θα κατοχυρώνει και θα παίρνει και πρακτικά μέτρα, ώστε να εξασφαλίζεται η άσκηση του εργατικού και γενικότερα κοινωνικού ελέγχου και η ανεμπόδιστη άσκηση κριτικής σε αποφάσεις και χειρισμούς που εμποδίζουν την ανάπτυξη και ενίσχυση της λαϊκής οικονομίας. Αυτή είναι η ανώτερη μορφή δημοκρατίας από την αστική και πάνω απ' όλα εξασφαλίζει την άμεση λαϊκή συμμετοχή στις υποθέσεις της κοινωνίας. Η εξουσία με νέους λαογέννητους θεσμούς ασκείται από τα κάτω - από τον λαό - προς τα πάνω και όχι το αντίθετο που γίνεται σήμερα με την αστική δημοκρατία. Ευχαριστώ πάρα πολύ για την ανοχή σας.
Ευχαριστώ. Θα πρέπει να υπενθυμίσω ότι είναι πάνω από πενήντα αγορητές επί των άρθρων. Οι περισσότεροι δεν έχουν πρωτολογήσει ακόμα. Αντιλαμβάνεστε ότι η παραβίαση του χρόνου σημαίνει ότι δεν θα μιλήσουν πολλοί Βουλευτές. Παρακαλώ, σεβασμό στον χρόνο, που σημαίνει σεβασμό στον συνάδελφο ο οποίος περιμένει να μιλήσει. Παράκληση. Τώρα ο χρόνος ομιλίας είναι οκτώ λεπτά. Θα αναγκαστούμε να περιορίσουμε τον χρόνο. Τουλάχιστον, ας μείνουμε στα οκτώ λεπτά. Ο κ. Πρατσόλης έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θέλω εξαρχής να τονίσω την ανυπαρξία θέσεων της Αντιπολίτευσης για το παρόν νομοσχέδιο, κάτι που φάνηκε βέβαια και από τις εισηγήσεις των λιγοστών Βουλευτών της Αντιπολίτευσης που τοποθετήθηκαν και θα τοποθετηθούν γι' αυτό το νομοσχέδιο. Η επί δεκαετίες στρεβλή λειτουργία και οργάνωση της δημόσιας διοίκησης της χώρας έχει προκαλέσει τεράστια ζημιά τόσο στην ποιότητα εξυπηρέτησης των πολιτών όσο και στη δημοσιονομική μας ευστάθεια. Η πλέον δυσμενής συνέπεια, όμως, είναι η ηθική απαξίωση αυτού του συστήματος που στη συνείδηση των πολιτών ταυτίζεται με την αναξιοκρατία, τη φαυλότητα και την εξυπηρέτηση σκοπιμοτήτων. Η παθολογία αυτού του διοικητικού μηχανισμού είναι η βασική συνιστώσα οπισθοδρόμησης που συνέβαλε και επιτάχυνε και τη σημερινή κρίση. Η λειτουργική εσωστρέφεια, οι πελατειακές σχέσεις, τα φαινόμενα διαφθοράς, η κομματικοποίηση καθόλου δεν βοήθησαν στην προάσπιση και προαγωγή του δημοσίου συμφέροντος, που είναι η θεσμοθετημένη από το Σύνταγμα αποστολή της δημόσιας διοίκησης. Αντίθετα, αυτά τα εκφυλιστικά φαινόμενα έχουν οδηγήσει σε κρίση ταυτότητας, καθώς η έλλειψη ουσιαστικών και δομικών μεταρρυθμίσεων ενεθάρρυνε ουσιαστικά τις πελατειακές πρακτικές και την αναπαραγωγή δυσλειτουργιών και στρεβλώσεων, οι οποίες πολλές φορές είχαν τον μανδύα προσχηματικών αναδιοργανώσεων. Η πιο πρόσφατη από αυτές, που έγινε από τον σημερινό Πρόεδρο της Αξιωματικής Αντιπολίτευσης και τότε αρμόδιο Υπουργό Διοικητικής Ανασυγκρότησης, αντί να οδηγήσει σε ένα λειτουργικό και αξιοκρατικό Δημόσιο, ενέτεινε τις αδικίες, καθώς η «αξιολόγηση» αναδείκνυε στην ιεραρχική κλίμακα κολλητούς και αρεστούς, θεωρούσε αναγκαστικά ανεπαρκές ένα ποσοστό 15%, ενώ παράλληλα εξόντωσε υπαλλήλους με το καθεστώς των διαθεσιμοτήτων, των οποίων η αναπόφευκτη κατάληξη ήταν οι απολύσεις. Αυτό συνέβη εξαιτίας αφ' ενός της ιδεολογικής εμμονής για όσο το δυνατόν μικρότερο και φθηνότερο κράτος και αφ' ετέρου της ανομολόγητης επιλογής να προστατευθούν και να αναδειχθούν τα «δικά μας παιδιά» για άλλη μια φορά. Με τέτοιες υποκριτικές και φαύλες πρακτικές δεν γίνονται σίγουρα μεταρρυθμίσεις. Είναι, τουλάχιστον, υποκριτικό και ανήθικο - θα έλεγα - κάποιοι από την Αντιπολίτευση να κατηγορούν τη σημερινή Κυβέρνηση για ρουσφετολογικές προσλήψεις και οικογενειοκρατία. Έλεος, κύριοι! Αρκεί και μόνο να κοιταχτείτε μεταξύ σας. Υπάρχουν μέχρι και τέταρτης γενιάς Βουλευτές της ίδιας οικογένειας, που βέβαια συνοδεύουν και ένα ολόκληρο πελατειακό σύστημα, όπως το φτιάξατε χρόνια τώρα. Με το παρόν σχέδιο νόμου ρυθμίζονται κατά ενιαίο τρόπο, συστηματικό και ολοκληρωμένο, η αξιολόγηση, η βαθμολόγηση, η επιλογή των στελεχών σε συνάρτηση με τη σύσταση και οργάνωση του Εθνικού Μητρώου Επιτελικών Στελεχών, που συνιστά μια θεσμική καινοτομία, η οποία θα μεταβάλει πλήρως τον παραδοσιακό τρόπο λειτουργίας του διοικητικού συστήματος. Οι βασικοί πυλώνες του προτεινόμενου μεταρρυθμιστικού εγχειρήματος είναι: Το Εθνικό Μητρώο Στελεχών Δημόσιας Διοίκησης, το σύστημα αξιολόγησης, η βαθμολογική διάρθρωση θέσεων, το σύστημα επιλογής προϊσταμένων. Η μετάβαση από το κράτος - λάφυρο στο κράτος των πολιτών είναι το μεγάλο διακύβευμα του εθνικού μητρώου. Συγκεκριμένα, από το μητρώο θα προέρχονται υποχρεωτικά όσοι θα στελεχώνουν τόσο τις μονοπρόσωπες θέσεις διοίκησης, δηλαδή διοικητές, πρόεδροι, πρόεδροι διοικητικών συμβουλίων και διευθύνοντες σύμβουλοι, όσο και τις θέσεις μελών συλλογικών οργάνων, δηλαδή των διοικητικών συμβουλίων των φορέων αυτών. Όμως, πέραν της ύπαρξης του ίδιου του μητρώου, είναι η διαδικασία επιλογής που επιφέρει πραγματική τομή στα διοικητικά πράγματα της χώρας. Οι επιλογές των προσώπων δεν γίνονται πλέον ανεξέλεγκτα, αλλά μέσω του Ειδικού Συμβουλίου Επιλογής. Το νέο σύστημα αξιολόγησης κινείται στους αντίποδες των προηγουμένων. Είναι δομημένο με τέτοιο τρόπο, ώστε να αποβλέπει στη βελτίωση του υπαλλήλου, αλλά και συνολικά της υπηρεσίας και δεν έχει οποιονδήποτε τιμωρητικό χαρακτήρα. Εισάγει νέα στοιχεία, όπως η ολομέλεια των υπαλλήλων, η λογοδοσία και ο κοινωνικός έλεγχος της δημόσιας διοίκησης, ενώ προβλέπει στην πλήρη ανάπτυξή του και την αξιολόγηση των δομών από τους ίδιους τους πολίτες μέσω της σύστασης του Παρατηρητηρίου Δημόσιας Διοίκησης και Αυτοδιοίκησης. Τέλος, προβλέπεται και η αξιολόγηση των προϊσταμένων από τους υφισταμένους με συγκεκριμένα κριτήρια, ενώ θα υπάρχουν και μηχανισμοί ενστάσεων και επανεξέτασης για την προστασία του αξιολογούμενου από αστοχίες και κρούσματα αυθαιρεσίας. Με το προτεινόμενο σύστημα επιλογής προϊσταμένων αναπτύσσεται μια ισορροπημένη αρχιτεκτονική, βασισμένη στα τυπικά προσόντα, την εμπειρία, την αξιολόγηση και, τέλος, τη συνέντευξη. Σταματά δηλαδή να ισχύει ο σχεδόν αυτονόητος κανόνας της χειραγώγησης της διοίκησης προς όφελος πολιτικών και κομματικών επιδιώξεων. Κυρίες και κύριοι Βουλευτές, πέραν του βασικού κορμού του νομοσχεδίου, αξίζει κανείς να αναφερθεί στη σημασία κάποιων επιμέρους διατάξεων. Για πολλά χρόνια εκκρεμεί το ζήτημα των επιτυχόντων της προκήρυξης 8∕98, οι οποίοι περίμεναν μάταια τον διορισμό τους από τις προηγούμενες κυβερνήσεις. Καμμιά δε κυβέρνηση δεν μπήκε στον κόπο ν' αποκαταστήσει τους ανθρώπους αυτούς, οι οποίοι μετά βίας βιοπορίζονταν. Έτσι, λοιπόν, με το άρθρο 39 προβλέπεται η κατάταξη των επιτυχόντων σε νέο πίνακα διοριστέων, όπου με απόφαση του Υπουργού Εσωτερικών και Διοικητικής Ανασυγκρότησης θα διορίζονται σταδιακά. Με τους νόμους 4093∕2012, 4172∕2013, 4250∕2014 και 4316∕2014 θέσατε σε διαθεσιμότητα χιλιάδες δημοσίους υπαλλήλους. Με το άρθρο 40 του προς ψήφιση νομοσχεδίου αποκαθίσταται η αδικία όλων όσων επανήλθαν στην υπηρεσία με τον ν.4325∕2015 και ο χρόνος με τον οποίο τελούσαν υπό καθεστώς διαθεσιμότητας θεωρείται ως χρόνος πραγματικής υπηρεσίας και λογίζεται και για βαθμολογική, αλλά και μισθολογική εξέλιξη. Αποκαθίσταται η αδικία που είχε δημιουργηθεί με τον ν.4071∕2012, ο οποίος εξαιρούσε τους προέδρους των περιφερειακών συμβουλίων από την καταβολή της τυχόν διαφοράς που προέκυπτε στις αποδοχές της θέσης από την οποία προήλθαν. Έτσι, λοιπόν, προστίθεται στους δικαιούμενους προσαύξηση της αντιμισθίας και στους προέδρους των περιφερειακών συμβουλίων κατά το ποσό της διαφοράς και μέχρι το ύψος της αντιμισθίας του περιφερειάρχη σε περίπτωση που η αντιμισθία τους είναι μικρότερη των πάσης φύσεως αποδοχών της θέσης τους. Θυμίζω πως το αντίστοιχο θέμα είχε ρυθμιστεί για τους προέδρους των δημοτικών συμβουλίων με τον ν.4147 ∕2013. Κυρίες και κύριοι Βουλευτές, συνοψίζοντας, θα ήθελα να επισημάνω πως το σχέδιο νόμου που συζητάμε σήμερα αποτελεί μια ριζοσπαστική, προοδευτική, διοικητική μεταρρύθμιση. Μας δίνει την ευκαιρία να άρουμε τις αδικίες που λόγω σκοπιμοτήτων γεννούσαν τα συστήματα που ίσχυαν διαχρονικά, να χτίσουμε ένα σύγχρονο, λειτουργικό και αποτελεσματικό δημόσιο τομέα και κυρίως να αποκαταστήσουμε την εμπιστοσύνη ανάμεσα στον πολίτη και το κράτος. Σας ευχαριστώ.
Ευχαριστώ και εγώ. Τον λόγο έχει ο κ. Παππάς, Κοινοβουλευτικός Εκπρόσωπος της Χρυσής Αυγής, για την πρωτολογία και τη δευτερολογία του μαζί. Κύριε Παππά, δώδεκα λεπτά σας αρκούν;
Ναι, ευχαριστώ. Κύριε Πρόεδρε, ομιλούμε για το σχέδιο της Κυβέρνησης για το δημόσιο και τη δημόσια διοίκηση, στο οποίο τοποθετήθηκε άριστα ο εισηγητής μας, αναλύοντας τους λόγους της αρνητικής μας ψήφου. Είναι ένα σχέδιο νόμου, το οποίο ενισχύει ούτως ή άλλως τον κομματισμό στο αμαρτωλό ελληνικό δημόσιο, του οποίου οι παθογένειες ανάγονται στην εποχή της βαυαροκρατίας και εννοώ τη βαυαροκρατία του Όθωνα και όχι τη σημερινή, προς αποφυγήν παρεξηγήσεως. Πέραν, όμως, αυτού, το σχέδιο νόμου αποτελεί τη διαδικασία που χρησιμοποιεί η Κυβέρνηση ΣΥΡΙΖΑ για να ελέγξει το κράτος, για να δημιουργήσει έναν δικό του κομματικό στρατό, ο οποίος ξέρει άριστα να μεταλλάσσεται, να γίνεται από πράσινος μπλε, από μπλε ροζ και ούτω καθεξής. Εγνωσμένης, λοιπόν, της θέσεώς μας, θα ήθελα, κύριε Πρόεδρε, στο σημείο αυτό να κάνω κάποιες γενικές πολιτικές παρατηρήσεις, οι οποίες σχετίζονται και με τις τοποθετήσεις των πολιτικών Αρχηγών που έγιναν πρόσφατα και αφορούν την επικαιρότητα και την κατάσταση της χώρας. Κύριε Πρόεδρε, η κατάσταση πλέον στην Ελλάδα είναι οριακή. Η πατρίδα διατρέχει πια αληθινό κίνδυνο, κίνδυνο με ευθύνη των ανευθύνως κρατούντων και της ευρωπαϊκής νέας τάξης πραγμάτων. Ο συνδυασμός της ανεργίας, της οικονομικής ανέχειας, στην οποία έχουν οδηγήσει τον ελληνικό λαό τα τρία συνεχόμενα μνημόνια, μας προϊδεάζουν για το τι μέλλει γενέσθαι, για το τι πρόκειται να ζήσουμε και να δούμε τους επόμενους μήνες. Πρέπει να είμαστε έτοιμοι για τα χειρότερα. Συγχρόνως, πρέπει να είμαστε - και με τα λόγια μου αυτά αναφέρομαι στον ελληνικό λαό - και αποφασισμένοι. Η αγροτική εξέγερση πρέπει να σημειώσουμε ότι συνεχίζεται. Οι ακομμάτιστοι αγρότες, οι εθνικά σκεπτόμενοι αγρότες με ελληνικές σημαίες στα τρακτέρ δίνουν δυναμικό «παρών» στον αγώνα, δίνουν «παρών» στα μπλόκα και είναι αποφασισμένοι να συνεχίσουν μέχρι το τέλος, χωρίς να πέφτουν στην τηλεοπτική παγίδα της συνάντησης στο Μαξίμου, στην οποία ο κ. Τσίπρας κατά την προσφιλή του τακτική, μιμούμενος τις μεθόδους του Ανδρέα Παπανδρέου, είπε πολλά, χωρίς κατ' ουσίαν να πει ή να υποσχεθεί τίποτα. Το μείζον θέμα για την Ελλάδα και ειδικότερα για τους κυβερνώντες είναι αυτή τη στιγμή το θέμα της αξιολόγησης, στο οποίο η Κυβέρνηση έχει αποτύχει πλήρως. Η Κυβέρνηση, όμως, όπως έχει αποτύχει πλήρως και παταγωδώς στο θέμα της αξιολόγησης, έχει αποτύχει και στο λεγόμενο προσφυγικό. Τα προηγούμενα μνημόνια, τα προηγούμενα καταστροφικά χρόνια και ιδιαίτερα το πρόσφατο 2015 έφεραν τη χώρα μας στα τάρταρα της απαξίωσης με τα capital controls, με την απειλή του Grexit, με κατάληξη να συρθεί κατά τρόπο που δεν συνάδει με την ιστορική πορεία των Ελλήνων η χώρα μας σε ένα ακόμη πιο επαχθές μνημόνιο, το κακώς λεγόμενο «μνημόνιο της Αριστεράς». Διότι οι πάντες γνωρίζουν ότι αυτό το μνημόνιο τον Αύγουστο του 2015 ψηφίστηκε και από τη δήθεν αντιπολιτευόμενη Νέα Δημοκρατία και από όλες τις δυνάμεις του λεγομένου «συνταγματικού τόξου», πλην της Χρυσής Αυγής. Και παρ' όλο που οι πάντες θα περίμεναν τη στιγμή των διαπραγματεύσεων για την επιβολή του μνημονίου - της συμφωνίας, όπως τη λέτε εσείς - η ελληνική Κυβέρνηση να προέτασσε το μεταναστευτικό - και να σημειώσω ότι από την άνοιξη του 2015 ήταν σε έξαρση - να έχει όπλο το προσφυγικό, ώστε να πετύχει να έχει καλύτερους όρους στην αξιολόγηση και να υπάρξει, εν πάση περιπτώσει, μια ελάφρυνση του χρέους ή μια μείωση των μεγάλων απαιτήσεων των δανειστών και των επιτοκίων, καταλήξαμε στο σήμερα, στην ωμή πραγματικότητα που μας δείχνει ότι με ευθύνη της πρώτη φορά Αριστεράς, συνεπικουρουμένης και από τη νεοφιλελεύθερη Δεξιά, οδηγηθήκαμε σε μια κατάσταση πολύ χειρότερη από τα προηγούμενα. Φτάσαμε, κυρίες και κύριοι, στο σημείο ξεκάθαρα οι δανειστές να ζητούν 50% μείωση των συντάξεων, παρασκηνιακά να ακούγεται πως οι Ευρωπαίοι εξετάζουν και τη λύση ντροπής, της επιμήκυνσης του χρέους χωρίς μείωση επιτοκίων, δηλαδή εφαρμογή της τακτικής Βαρουφάκη περί αέναου χρέους, μια πολιτική καταστροφική, που θα οδηγήσει τα παιδιά μας, θα οδηγήσει την πατρίδα μας, το μέλλον της πατρίδας μας σε μια εσαεί ομηρία στη βούληση των Βρυξελλών και θα την καταστήσει για πάντα υποχείριο στις οικονομικές και άλλες πολιτικές των Ευρωπαίων και Αμερικανών νεοταξιτών. Και ενώ συμβαίνουν όλα αυτά τα αρνητικά, τα δύσκολα, η Κυβέρνηση διά του Υπουργού της κ. Κατρούγκαλου, αλλά και διά του ιδίου του Πρωθυπουργού τονίζει επίμονα ότι δεν θα υπάρξει καμία μείωση των συντάξεων. Το ασφαλιστικό νομοσχέδιο γνωρίζετε ότι είναι στον αέρα. Συνεχώς αναβάλλεται η κατάθεση και η ψήφισή του. Η μείωση των συντάξεων θεωρείται από την Κυβέρνηση «κόκκινη γραμμή». Επιτρέψτε μου να μην μειδιάσω, όπως θα ήταν το φυσιολογικό. Όλοι, όμως, εμείς οι Βουλευτές της Χρυσής Αυγής γνωρίζουμε, όπως και ολόκληρος ο ελληνικός λαός, τι σημαίνει «κόκκινη γραμμή» για τον κ. Τσίπρα και για τον κ. Καμμένο. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Στο προσφυγικό, αντί η Ελλάδα να κάνει το απολύτως φυσικό, αυτό που κάνουν και τα υπόλοιπα κράτη της Ευρώπης, αυτό που κάνουν και τα κράτη που δεν είναι στην Ευρωπαϊκή Ένωση, όπως είναι η FYROM, δηλαδή να κλείσει τα σύνορά της, να βάλει αυστηρούς όρους στην είσοδο των προσφύγων, των παρατύπων μεταναστών - χρησιμοποιώ αυτήν την παραλλαγή του όρου «λαθρομετανάστες», που έχετε εφεύρει - , έχει αφήσει τα χωρικά της ύδατα αφύλακτα. Η Ελλάδα έχει γίνει πάρκινγκ μεταναστών. Έχει μετατραπεί σε έναν απέραντο καταυλισμό, σε ένα hot spot προσφύγων. Και δεν είναι, κύριε Πρόεδρε, η έκφραση «πάρκινγκ προσφύγων» βαριά, για να ξεσηκωθούν κάποιοι «ευαίσθητοι» και να πουν να διαγραφεί από τα Πρακτικά. Άκουσα πριν από λίγο σε ραδιοφωνική εκπομπή δημοσιογράφο ο οποίος παρουσίασε και εξομοίωσε την Ελλάδα - ακούστε - με «προσφυγικό κουβά» της Ευρώπης. Φτάσαμε δε στο σημείο διαμορφωτές της κοινής γνώμης, συγγενείς εξ αγχιστείας πολιτικών προσώπων, να λένε ξεκάθαρα σε τηλεοπτικά δελτία ειδήσεων πως η χώρα είναι ένα απέραντο hot spot. Έτσι είπε η γνωστή τηλεπαρουσιάστρια, για να συμπληρώσει - μεταφέρω τα λόγια του, σε εισαγωγικά - ο συμπαρουσιαστής στο δελτίο ειδήσεων και να αναρωτηθεί: «Ο στρατός δεν βγήκε στο Παρίσι; Και εδώ πρέπει να γίνει κάτι. Να δείξουμε και στην Ευρώπη ότι η χώρα φυλάσσεται. Σε αυτό είναι πιο οργανωμένοι στα Σκόπια. Να ερωτηθεί ο Στρατός. Είναι θέμα πια εθνικής ασφαλείας.». Στο σημείο αυτό θα αναρωτηθεί ο μέσος πολίτης: Γιατί όλα αυτά; Μήπως προ του αδιεξόδου που θα ζήσει η χώρα μας τις επόμενες εβδομάδες βολεύει κάποιους στο εσωτερικό, αλλά και στο εξωτερικό, μια ακόμη παρένθεση, μια παρένθεση μνημονιακότερη των μνημονιακών κομμάτων και υπέρμαχος της Ευρώπης, του ΝΑΤΟ και της δημοκρατίας; Και ενώ γίνονται όλα αυτά, κύριε Πρόεδρε, έχουμε τον πλήρη αποκλεισμό της τρίτης πολιτικής δύναμης της χώρας, της Χρυσής Αυγής, τόσο από τα μέσα μαζικής ενημέρωσης όσο και εντός αυτού του ιδίου του Κοινοβουλίου. Δεν μας παραξενεύει, κυρίες και κύριοι. Το ότι μας πολεμάτε μας δείχνει και αποτελεί άλλη μία απόδειξη πως βαδίζουμε στον σωστό δρόμο. Και αυτό να είστε σίγουροι ότι το καταλαβαίνει ο ελληνικός λαός, ο οποίος, παρ' όλες τις στημένες δημοσκοπήσεις, πυκνώνει τις τάξεις του Λαϊκού Συνδέσμου, του λαϊκού εθνικιστικού κινήματος. Το βιώνω και εγώ στην επαφή μου με τον κόσμο, στις γειτονιές, στα καταστήματα, στη λαϊκή. Αναφέρομαι τουλάχιστον στην Αττική, διότι ως γνωστόν πεισματικά ο προϊστάμενος της Εισαγγελίας Εφετών Αθηνών, ο υπόδικος και ελεγχόμενος, γνωστός και ως «παναθηναϊκάκιας», κ. Ντογιάκος, συνεχίζει πέρα από κάθε λογική, αντισυνταγματικά, να εκτελεί τις προειλημμένες αποφάσεις του προστάτη του Αντώνη Σαμαρά και συνεχίζει να με έχει - άκουσον άκουσον! - σε περιορισμό εντός Αττικής. Στο σημείο αυτό, κύριε Πρόεδρε, τελειώνοντας, θέλω να κάνω και μια πρόταση, που ενδεχομένως αφορά τον Κανονισμό της Βουλής, αλλά πολύ περισσότερο θα αφορά την ενδεχόμενη Αναθεώρηση του Συντάγματος. Θέλω να αποφασιστεί - και κάνω την πρόταση - μια λογική και απαραίτητη αλλαγή σε ό,τι αφορά το πρωθυπουργικό αξίωμα. Δράττομαι της ευκαιρίας αυτής, διότι διάβασα άρθρο εκδότου μεγάλης εβδομαδιαίας εφημερίδας, που ευθαρσώς έγραψε: «Ο Σαμαράς διαχρονικά αντιμετώπιζε σοβαρά ψυχολογικά προβλήματα.». Θα πρέπει, λοιπόν, κύριε Πρόεδρε, να θεσπιστεί πιστοποιητικό υγείας για Υπουργούς και Πρωθυπουργούς, ό,τι ισχύει για τους υπόλοιπους δημοσίους υπαλλήλους, να περνάνε από επιτροπές ψυχολόγων - ψυχιάτρων, να υπόκεινται σε ψυχολογικά τεστ και τεστ νοημοσύνης. Κατόπιν αυτού του αποτελέσματος, να μπορεί να θέτει υποψηφιότητα για το ύπατο πολιτειακό αξίωμα της Κοινοβουλευτικής Δημοκρατίας οποιοσδήποτε ενδιαφερόμενος. Σας θυμίζω, κύριε Πρόεδρε, ότι και οι δυστυχείς ή, αν θέλετε, οι ευτυχείς τρόφιμοι του Δρομοκαΐτειου και του Δαφνιού δεν έχουν χάσει το δικαίωμα του εκλέγειν και εκλέγεσθαι. Μάλιστα, πρώτο κόμμα στο Δρομοκαΐτειο ήρθε η Νέα Δημοκρατία, αν δεν απατώμαι, και στο Ψυχιατρικό Νοσοκομείο Δαφνίου ήρθε ο ΣΥΡΙΖΑ. Ο απόλυτος διπολισμός - και πάρτε το με όποια έννοια θέλετε, είτε την πολιτική είτε την ιατρική. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα για λίγο την ανοχή σας. Βλέπω όμως ότι άλλαξε το Προεδρείο. Γεια σας, κύριε Κακλαμάνη. Αυτήν τη στιγμή που σας ομιλώ, στον Βόλο κατασκευάζονται νέα κέντρα φιλοξενίας. Είναι δώρο μήπως της νέας Υπουργού προς τους συντοπίτες της; «Κύριε Πρόεδρε, κυρίες και κύριοι, στο Αιγαίο, στην Ελλάδα φέρνετε ουσιαστικά στρατιωτικό διοικητή τον κ. Φούχτελ, κολλητό της κ. Μέρκελ, που θα ελέγχει την πατρίδα μου, θα ελέγχει τη δημοκρατία. Το ξέρω, εσείς έχετε υποταγεί, έχετε προσκυνήσει. Θέλετε να χώσετε ό,τι μπορείτε από τις κομπίνες και τις απάτες που κάνετε, αλλά δεν έχετε το δικαίωμα. Εδώ υπάρχει ελληνική σημαία. Αυτή η χώρα έχει Βουλή και δημοκρατία.». «Η θέση μου, την οποία εκφράζω εδώ και πάρα πολλά χρόνια, για τη δημιουργία σταθμού υποδοχής, είναι «όχι» σε σταθμό υποδοχής. Όπου δημιουργήθηκε σταθμός υποδοχής, την ίδια στιγμή αυξήθηκε η ροή των μεταναστών από την άλλη πλευρά. Δεν πρέπει να γίνει καταγραφή στα νησιά. Ταυτοποίηση στην Κω σημαίνει ότι, όπου τον βρουν, σε έξι μήνες θα τον ξαναφέρουν στην Κω. Θέλετε να πάρει η Κως την ευθύνη της ταυτοποίησης; Μα, δεν καταλαβαίνετε επιτέλους πια; Και για τη Ρόδο, προς Θεού, να μη γίνει καταγραφή εκεί. Είναι το τέλος του νησιού.». «Αυτοί έχουν σχέδιο, που εκτέλεσαν. Είναι να βάλουν την Ελλάδα μέσα στον κλοιό που έχτισαν μαζί με τους τραπεζίτες των μνημονίων. Είχαν συγκεκριμένο σχέδιο και το εκτέλεσαν οι απατεώνες μαζί με τους συνεργούς τους. Εμείς δεν υπογράψαμε κανένα μνημόνιο, δεν στείλαμε καμμία επιστολή, που να υποσχόμαστε ότι θα παραδώσουμε την πατρίδα μας. Είναι προδότες της χώρας. Και οι προδότες σε αυτόν εδώ τον τόπο δεν έχουν αύριο. Τους ενημερώνουμε, για να ετοιμάζουν τα αεροπλάνα τους και τα ελικόπτερά τους.». Τα παραπάνω ήταν, κυρίες και κύριοι, τρία αποσπάσματα από ομιλίες του κυβερνητικού εταίρου και θιασώτη των πολιτικών κυβιστήσεων κ. Πάνου Καμμένου, του θεατρικά ευκολοθιγόμενου Πάνου Καμμένου, για χαρακτηρισμούς εντός της περιβόητης Επιτροπής Εθνικής Άμυνας και Εξωτερικών Υποθέσεων. Είναι χαρακτηρισμοί, όμως, που ο ίδιος προκάλεσε, με την εθνικά επικίνδυνη και ανεύθυνη στάση του, με σκοπό να ελιχθεί και να μην απαντήσει στα καίρια ερωτήματα της Χρυσής Αυγής. Ενδεχομένως ο κ. Καμμένος να ικανοποιηθεί προσωπικά, αν του πω ψευδόμενος το εξής: Δεν είστε προδότης, κύριε Καμμένε, είστε όμως μεγάλος ψεύτης και λίαν επικίνδυνος για τα εθνικά συμφέροντα. Η Κυβέρνηση ΣΥΡΙΖΑ - ΑΝΕΛ είναι εθνικά επικίνδυνη. Μόνη επιλογή και ελπίδα είναι μια εθνική κυβέρνηση για τον λαό, με άξονα και πρόγραμμα το πρόγραμμα της Χρυσής Αυγής, επικαιροποιημένο, όπως αυτό θα παρουσιαστεί στο όγδοο συνέδριο του Λαϊκού Συνδέσμου στα τέλη Μαρτίου. Σας ευχαριστώ.
Κατ' αρχάς, για να μην ακούσω παράπονο ότι άφησα δύο λεπτά παραπάνω στον κ. Παππά, ο κ. Παππάς, ο κ. Παφίλης, ο κ. Παπαχριστόπουλος και ο κ. Δημήτριος Καρράς δεν μίλησαν εχθές. Κατόπιν τούτου, δικαιούνται να μιλήσουν δύο - τρία λεπτά παραπάνω σήμερα. Και πάλι η Βουλή έχει όφελος, καθώς, αντί για δώδεκα και οκτώ λεπτά, σύνολο είκοσι λεπτά, μιλούν για δεκατέσσερα λεπτά και άρα κερδίζουμε χρόνο για να μιλήσουν περισσότεροι Βουλευτές. Το λέω για να μην ακούσω παράπονα επειδή θα αφήσω από δύο - τρία λεπτά παραπάνω και στους άλλους Κοινοβουλευτικούς Εκπροσώπους. Αυτό είναι το ένα. Το δεύτερο είναι ότι, με συνεννόηση που έκανα με τον Πρόεδρο της Βουλής, θα προχωρήσουμε αρκετά σήμερα και πιθανόν είναι, αν όχι να εξαντληθεί ο κατάλογος, να μιλήσουν πάρα πολλοί συνάδελφοι, διότι πιθανότατα θα έχουμε και ομιλίες Αρχηγών. Άρα θα τραβήξει η σημερινή συνεδρίαση. Γι' αυτό μην έχετε άγχος ως προς αυτό. Τρίτον, παρ' ότι είναι εδώ μόνο ο κ. Βερναρδάκης και δεν τον αφορά αυτό που θα πω, γιατί είναι ο αρμόδιος Υπουργός, για τους Υπουργούς που έχουν δηλώσει να μιλήσουν, επειδή δεν έχουν να μιλήσουν για άρθρα, παρά μόνο για τροπολογίες, ο χρόνος, σε συνεννόηση με τον Πρόεδρο της Βουλής, δεν θα είναι παραπάνω από τρία λεπτά. Διότι μάλιστα είναι τροπολογίες τις οποίες ήδη ο Υπουργός τις έχει κάνει αποδεκτές. Παρά ταύτα, έχουν το δικαίωμα, αν θέλουν να την υποστηρίξουν ή να τη διευκρινίσουν, να μιλήσουν. Αλλά τα οκτώ λεπτά να τα ξεχάσουν, για να εξοικονομήσουμε, επίσης, χρόνο εις όφελος των Βουλευτών που έχουν εγγραφεί ως ομιλητές. Τέλος, καθώς δεν έχω τη δυνατότητα εγώ να κάνω ομιλία, θέλω να καταγραφεί και να ακούσετε το εξής, κύριε Υπουργέ. Άκουσα πολλά πράγματα εχθές εναντίον της τοπικής αυτοδιοίκησης και από δικούς μου συναδέλφους. Δεν είναι όμως έτσι τα πράγματα. Δεν συμμερίζομαι τις απόψεις αυτές. Όσοι έχουμε περάσει από την τοπική αυτοδιοίκηση, ξέρουμε ότι υπάρχουν συμβασιούχοι που πραγματικά καλύπτουν πάγιες και διαρκείς ανάγκες και μάλιστα σε δήμους οι οποίοι τώρα έχουν αναλάβει να κάνουν δουλειά που όφειλε να κάνει η πολιτεία - ιδιαίτερα στον κοινωνικό τομέα - και πολύ φοβούμαι ότι αυτό το άρθρο ήθελε βελτίωση και όχι απόσυρση.
Στο άρθρο 48 αναφέρεστε;
Ναι, στο άρθρο 48 αναφέρομαι, κύριε Υπουργέ. Ήθελε βελτίωση. Ας το πηγαίνατε σε τελεσίδικη απόφαση, να έφθανε μέχρι δεύτερου βαθμού. Κι επειδή ο κόσμος παρακολουθεί Βουλή, πρέπει να πούμε ότι δεν αποφάσιζαν ποτέ οι δήμαρχοι για τη μετατροπή των συμβάσεων. Δικαστικές αποφάσεις έλεγαν αν πρέπει να μετατραπούν ή όχι οι συμβάσεις των εργαζομένων στους δήμους. Απλά ήταν ποινικό αδίκημα και παράβαση καθήκοντος σε βαθμό κακουργήματος, αν δεν πήγαινε ως πολιτική αγωγή ο δήμος. Αυτό έφευγε στην ουσία με το άρθρο 48. Είναι η προσωπική μου άποψη. Ξέρω ότι το κόμμα μου έχει μια διαφορετική άποψη, αλλά εγώ ήθελα να καταγραφεί.
Κύριε Πρόεδρε, μπορώ να πάρω τον λόγο για τρία λεπτά, για να εξηγήσω σχετικά και με αφορμή αυτό;
Ναι, έχετε τον λόγο για τρία λεπτά από τη θέση σας. Τηρήσατε κι εχθές τον χρόνο. Σας δίνω και σήμερα.
Με αφορμή και αυτό το σχόλιο το οποίο κάνατε, θέλω να διευκρινίσω ορισμένα πράγματα, επειδή έχει γίνει μεγάλη συζήτηση. Έγινε μια εκτενής συζήτηση στις αρμόδιες επιτροπές. Έχουμε κατ' αρχάς το άρθρο 32. Ξεκινώ από αυτό. Το άρθρο 32 έλεγε ότι στο πλαίσιο του ίδιου Υπουργείου και των εποπτευόμενων φορέων του να μπορεί να γίνεται μια διαδικασία αποσπάσεων - προφανώς εθελούσιας απόσπασης ή εθελούσιας, εν πάση περιπτώσει, τοποθέτησης του υπαλλήλου - για την κάλυψη ορισμένων έκτακτων αναγκών που υπάρχουν στη δομή του Υπουργείου. Το άρθρο αυτό δέχθηκε κριτική, από την άποψη ότι είχε στην πρώτη του εκδοχή απόφαση Υπουργού. Το διορθώσαμε αυτό. Επικράτησε, όμως, μια δεύτερη, πιο συνετή άποψη, όλη η διαδικασία, επειδή πέρασε ο καιρός - αυτό θα μας ήταν χρήσιμο στις αρχές Γενάρη και τώρα έχουμε τον νόμο για την κινητικότητα - να επανέλθει στον νόμο για την κινητικότητα. Δεν πρόκειται για μια απόσυρση η οποία είναι οριστική. Θα επανέλθει στον νόμο για την κινητικότητα, με πιο θεσμοποιημένο και πιο διαφανή τρόπο και πάντοτε με τη συναίνεση των εργαζομένων. Και ακούω ότι γίνεται πολλή συζήτηση γι' αυτό. Το άρθρο 33, για το οποίο μίλησε ένας ομιλητής, νομίζω από το ΚΚΕ, θέλω να πω το εξής και το διευκρινίζω, για να ξέρουμε για τι μιλάμε: Δεν μιλάμε ούτε για κατάργηση των μετατάξεων ούτε για κατάργηση οργανικών θέσεων. Δεν υπάρχει κάτι τέτοιο. Τι έχουμε; Έχουμε παλαιούς διαγωνισμούς του ΑΣΕΠ. Έχουμε, δηλαδή, ανθρώπους οι οποίοι έχουν το δικαίωμα να διοριστούν. Επειδή, όμως, έχουν περάσει πολλά χρόνια και αυτοί οι άνθρωποι είναι αδιόριστοι, αλλά έχουν ενταχθεί δυνητικά σε κάποιους φορείς, πρέπει να έχει το δικαίωμα η πολιτεία να μπορέσει να το κάνει, κάνοντας μια εκτίμηση των αναγκών και εφόσον αυτοί θέλουν - δεν αλλάζει ο φορέας διορισμού τους - αν τους προταθεί αντί για το δικαστήριο να πάνε σε μια κοινωνική δομή, για παράδειγμα στο Υπουργείο Υγείας. Μιλώ για τους παλαιούς διαγωνισμούς του ΑΣΕΠ, που έχουν θεμελιώσει το δικαίωμα του διορισμού.
Ας διατυπωθεί έτσι τότε το άρθρο.
Μα δεν νομίζω ότι είναι έτσι. Το διαβάζω και το ξαναδιαβάζω και δεν μπορώ να καταλάβω γιατί γίνεται η παρεξήγηση.
Ολοκληρώστε και θα σας κάνω μια πρόταση πάνω σ' αυτό το θέμα.
Ο φορέας διορισμού των περιλαμβανομένων σε πίνακες διοριστέων του ΑΣΕΠ και των φορέων, κ.λπ., κατόπιν τεκμηριωμένου αιτήματος, μπορεί να αλλάξει. Αυτό λέει. Το λέει καθαρά. Θα αναφερθώ στο άρθρο 48. Χαίρομαι για την επισήμανση του Προέδρου. Θα τοποθετηθούν και άλλοι. Έχει γίνει μια εκτενής συζήτηση. Αποσύρθηκε, για να μπορέσει πράγματι να βελτιωθεί νομοτεχνικά και να μην έχουμε καμμία ένσταση επί θεμάτων συνταγματικότητας ή επί θεμάτων που αφορούν άλλους φορείς. Υπήρχαν κι άλλοι φορείς, πλην των ΟΤΑ, που είχαν αυτό το πρόβλημα. Είναι ένα μεγάλο ζήτημα, που πρέπει να εξεταστεί. Γι' αυτό ζητήσαμε τη συνδρομή του Υπουργείου Δικαιοσύνης, όπως νομίζω ότι θα έπρεπε να κάνει οποιοσδήποτε άνθρωπος ακούει τις ενστάσεις και τις παρατηρήσεις και πρέπει να επαναθεμελιώσει, ακριβώς για να μην υπάρχουν ζητήματα συνταγματικότητας. Θα επανέλθει, αλλά με έναν τρόπο που θα γίνεται αποδεκτός, αφού συζητηθεί με τα δικαστήρια, με τους ανθρώπους που εμπλέκονται με τη δημόσια διοίκηση και, προφανώς, σε πλήρη διαφάνεια εδώ. Ευχαριστώ.
Νομίζω ότι είναι μια ικανοποιητική απάντηση. Εγώ θα σας συνιστούσα - είναι δικό σας θέμα - να φωνάξετε μια μέρα στο Υπουργείο σας τους υπευθύνους του αντιστοίχου τομέα από όλα τα κόμματα και να καθίσετε να φτιάξετε και τα τρία άρθρα όπως πρέπει να φτιαχτούν. Νομίζω ότι δεν υπάρχει καμμία εμπάθεια από κανένα κόμμα.
Έχει αναλάβει πρωτοβουλία το Υπουργείο Δικαιοσύνης γι' αυτό.
Ωραία. Εντάξει. Ακόμα καλύτερα. Όταν τα φτιάξετε, λοιπόν, φέρτε τα ξανά, αφού συνεννοηθείτε με όλα τα κόμματα. Δεν υπάρχει κανένα κόμμα που να μη θέλει να δίνει δουλειά. Προχωρούμε στην κ. Αυλωνίτου, η οποία γνωρίζει πολύ καλά από χρονόμετρο, καθώς για δέκατα του δευτερολέπτου ή έπαιρνε χρυσό ή δεν έπαιρνε. Κατόπιν τούτου, πιστεύω ότι θα είναι συνεπής στον χρόνο.
Κύριε Πρόεδρε, όλοι οι Βουλευτές να έχουν τον ανάλογο χρόνο, όπως οι προηγούμενοι ομιλητές.
Δεν ξέρω για τους προηγούμενους ομιλητές. Εξήγησα όμως γιατί οι τέσσερις Κοινοβουλευτικοί Εκπρόσωποι που δεν μίλησαν, θα έχουν…
Για τους Βουλευτές λέω, κύριε Πρόεδρε.
Ναι, δεν ξέρω για τους ομιλητές. Ας επανέλθουμε στον χρόνο μας, γιατί είναι πενήντα τέσσερις σήμερα να μιλήσουν. Καλό είναι, λοιπόν, να μιλήσουν όσο το δυνατόν περισσότεροι συνάδελφοι. Με προϊδεάζετε, για να είμαι ελαστικός μαζί σας. Ορίστε, κυρία Αυλωνίτου, έχετε τον λόγο.
Ευχαριστώ πολύ, κύριε Πρόεδρε. Ως προερχόμενη κι εγώ από την τοπική αυτοδιοίκηση συμμερίζομαι απόλυτα την άποψή σας για το άρθρο 48 και περιμένουμε όλοι, κύριε Υπουργέ, σε επόμενο νομοσχέδιο να το επαναφέρετε. Το σημερινό νομοσχέδιο, που αφορά τη δημόσια διοίκηση σε σχέση με τη διαφάνεια, την αξιοκρατία και την αποτελεσματικότητά της, αποτελεί ίσως την πιο φιλόδοξη τομή που έχει επιχειρηθεί στη δημόσια διοίκηση τα τελευταία χρόνια. Εχθές, ακούγοντας τον κ. Γεωργιάδη, πραγματικά έλυσα κάθε απορία μου γιατί η Νέα Δημοκρατία και το ΠΑΣΟΚ χρησιμοποίησαν για την αξιολόγηση των δημοσίων υπαλλήλων την αντισυνταγματική μέθοδο του πλαφόν. Μας το είπε ξεκάθαρα ο άνθρωπος και δεν έχω κανέναν λόγο να το αμφισβητήσω. Ήταν απόλυτα ειλικρινής. Ήταν ανίκανοι να φέρουν εις πέρας τη διαδικασία αξιολόγησης με όρους δικαιοσύνης και με τον σωστό τρόπο. Αντίθετα εμείς είμαστε απόλυτα ικανοί να κάνουμε κάθε κρίση, κάθε αξιολόγηση με όρους διαφάνειας, με όρους αξιοκρατίας, με όρους δικαιοσύνης, με όρους αποτελεσματικότητας. Συνεχίζοντας ο κ. Γεωργιάδης, μας ανέλυσε εχθές την ιδεολογική του προσέγγιση, ανάλυση, εξήγηση γιατί θέλει λιγότερο δημόσιο. Γιατί, τάχα, αυτό θα βοηθούσε να ελαφρυνθούν οι φόροι των πολιτών. Και λέω εγώ ότι ο κ. Γεωργιάδης ηγείτο ενός μεγάλου κομματιού του δημόσιου τομέα, του σημαντικού τομέα της δημόσιας υγείας, που κατόρθωσε να τον μικρύνει, να τον συρρικνώσει, να τον μαζέψει, να τον κάνει τοσοδούλη, τέλος πάντων να τον κάνει αόρατο, αν όχι να τον διαλύσει. Εύλογα διερωτάται κανείς το εξής: Γιατί αυτό δεν συνόδευσε αντίστοιχα την ελάφρυνση των πολιτών όσον αφορά τη φορολογία τους; Προχωρώντας ακόμη τη σκέψη μου, αρχίζω να καταλαβαίνω γιατί η Νέα Δημοκρατία δεν ήθελε αυτή τη συνεργασία με τον κ. Μπόργιανς, ο οποίος προσφέρθηκε να βοηθήσει τη χώρα, να προσφέρει την τεχνογνωσία, προκειμένου να εντοπίσουμε τους φοροφυγάδες, να καταπολεμήσουμε τη φοροδιαφυγή, έτσι ώστε να αποκτήσει η χώρα περισσότερα έσοδα και να μη χρειάζεται να ανατρέξει στο να βάζει φόρους στους πολίτες ή να μειώσει το κοινωνικό κράτος. Διότι η Νέα Δημοκρατία ήθελε σκόπιμα, επίτηδες, τη διάλυση των δημοσίων Υπηρεσιών και πρωτίστως, ήθελε τη διάλυση των δημοσίων ελέγχων, των εφοριών της χώρας, του Σώματος Δίωξης Οικονομικού Εγκλήματος, έτσι ώστε να μην υπάρχει ικανός αριθμός στελεχών, ικανός αριθμός ελεγκτών, προκειμένου να κάνει εκείνες τις απαραίτητες έρευνες, να θέλει ατέλειωτο χρόνο να κάνει εκείνες τις διασταυρώσεις που χρειάζονται, έτσι ώστε να συγκαλύπτονται τα «δικά της παιδιά», που έχουν αδήλωτες, ανεξήγητες, υπέρογκες καταθέσεις στο εξωτερικό, όπως ο κ. Παπασταύρου, που ήθελαν άλλωστε να τον κλωνοποιήσουν. Ερχόμενη τώρα στο διά ταύτα, το νομοσχέδιο αυτό διακρίνει πάρα πολύ εύστοχα ανάμεσα στις απαιτήσεις ευσυνειδησίας, στην εκτέλεση των καθηκόντων όλων ανεξαιρέτως των δημοσίων υπαλλήλων και στις αυξημένες απαιτήσεις επιτελικής ικανότητας στην κορυφή της δημόσιας διοίκησης. Επιχειρεί να εξασφαλίσει τη διαφανή, αξιοκρατική, ακομμάτιστη επιλογή των ανθρώπων που θα στελεχώσουν τις κορυφαίες θέσεις δημόσιας διοίκησης, με τελικό στόχο τη μεγιστοποίηση της αποτελεσματικότητας. Αυτό το νομοσχέδιο επιχειρεί να πραγματοποιήσει όλα όσα επικροτούμε πάντα στα λόγια και λησμονούμε στην πράξη. Στην εφαρμογή αυτών των στόχων πρώτα γίνεται καταγραφή των δημοσίων υπαλλήλων που διαθέτουν τα ανάλογα προσόντα με την εγγραφή στο Εθνικό Μητρώο Επιτελικών Στελεχών της Δημόσιας Διοίκησης. Η ένταξη στο μητρώο γίνεται με κριτήρια σπουδών και επαγγελματικής εμπειρίας. Λαμβάνονται υπ' όψιν αυτόματα τυχούσες καταδίκες, ώστε να μην ξανασυμβεί στο μέλλον το απαράδεκτο φαινόμενο να καταλαμβάνουν καίριες θέσεις άνθρωποι που έχουν καταδικαστεί για βαριά αδικήματα. Στη συνέχεια, λαμβάνονται υπ' όψιν οι δύο τελευταίες αξιολογήσεις, διότι τα προσόντα του κάθε υποψηφίου αφορούν το παρόν, δεν είναι ζήτημα μόνο ιστορικού ενδιαφέροντος. Όσοι πληρούν τους παραπάνω όρους δύνανται να θέσουν υποψηφιότητα για επιτελικές θέσεις του δημοσίου, θέσεις γενικών γραμματέων, αναπληρωτών γενικών γραμματέων και ειδικών γραμματέων. Η επιλογή των υποψηφίων δεν γίνεται από την Κυβέρνηση, αλλά από το Ειδικό Συμβούλιο Επιλογής Διοικήσεων, που συγκροτείται στο πλαίσιο του ΑΣΕΠ. Το Ειδικό Συμβούλιο Επιλογής Διοικήσεων αξιολογεί τους υποψηφίους και επιλέγει τρεις, από τους οποίους ο αρμόδιος Υπουργός επιλέγει και ορίζει έναν. Με αντίστοιχη διαδικασία επιλέγονται τα μέλη διοικήσεων νομικών προσώπων δημοσίου δικαίου και νομικών προσώπων ιδιωτικού δικαίου. Όλα αυτά τα επιτελικά στελέχη διορίζονται για θητεία τεσσάρων ετών, με δικαίωμα μίας μόνο ανανέωσης. Προβλέπεται ακόμη για τα νομικά πρόσωπα δημοσίου και ιδιωτικού δικαίου η δυνατότητα τοποθέτησης προσώπων που δεν υπηρετούν στον δημόσιο τομέα, μετά από δημοσίευση εκδήλωσης ενδιαφέροντος. Περνούν, λοιπόν, κυρίες και κύριοι Βουλευτές, από πολλές κρησάρες τα πρόσωπα που θα στελεχώσουν τις βασικές επιτελικές θέσεις του δημοσίου και δεν μπορεί ο κάθε Υπουργός να διορίζει όπου θέλει, ακόμη και τον κηπουρό του, όπως αξίωνε στο παρελθόν ο βασιλιάς και όπως συνέχισαν να κάνουν επί δεκαετίες διάφοροι όψιμοι ρηγάδες του παλιού πολιτικού συστήματος. Εισάγεται ακόμη η διαδικασία αξιολόγησης με αντικειμενικούς όρους. Στο δικό μας νομοσχέδιο ο νομοθέτης δεν κάνει την Πυθία, ορίζοντας αυθαίρετα από πριν πόσοι υπάλληλοι οφείλουν να κοπούν, γιατί έτσι του αρέσει. Αντίθετα, ορίζονται αντικειμενικά κριτήρια και διαδικασία αξιολόγησης με αιτιολογημένες αξιολογήσεις. Προβλέπεται ακόμα η αμφίδρομη αξιολόγηση, καθώς δεν αξιολογεί μόνο ο προϊστάμενος τους υφισταμένους, αλλά και οι υφιστάμενοι τον προϊστάμενο. Προβλέπεται επίσης διαδικασία ενστάσεων του αξιολογούμενου ενώπιον της Ειδικής Επιτροπής Αξιολόγησης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τέλος, ορίζεται διαδικασία στοχοθέτησης της Υπηρεσίας, με βάση την οποία θα γίνεται στη συνέχεια η αξιολόγηση. Στόχος της διαδικασίας αξιολόγησης δεν είναι να τιμωρήσουμε κάποιον, για να κάνει ο κάθε Υπουργός τον καμπόσο, ούτε είναι στόχος μας να διώξουμε πολιτικούς αντιπάλους ή να μειώσουμε δαπάνες απολύοντας. Όπως δεν είναι στόχος μας και να δημιουργούμε θέσεις για δικούς μας διορισμούς. Στόχος μας είναι να δημιουργήσουμε αποτελεσματική και λειτουργική δημόσια διοίκηση με σεβασμό στον πολίτη και στον νόμο. Αυτός ο στόχος, κυρίες και κύριοι Βουλευτές, σέρνεται ανεκπλήρωτος από την εποχή του Καποδίστρια. Υπήρξαν κατά καιρούς στη χώρα μας αναλαμπές διοικητικής αριστείας αλλά και βαθιές χαράδρες κομματοκρατίας, τοπικισμού και ρουσφετιού.
Κλείστε όμως, κυρία συνάδελφε.
Τελειώνω. Ακόμα, δεν είναι λίγοι εκείνοι που μέσα σε αυτή την Αίθουσα αποδίδουν το πρόβλημα στη γεωγραφία, λέγοντας ότι φταίνε τα Βαλκάνια. Άλλοι το αποδίδουν στην ιστορία, λέγοντας ότι φταίνε οι Οθωμανοί. Αν θέλουμε να δούμε, όμως, στα αλήθεια…
Κυρία Αυλωνίτου, ολοκληρώστε όμως.
Τελειώνω σε δέκα δεύτερα, κύριε Πρόεδρε.
Σας δίνω τριάντα δεύτερα.
Αν θέλουμε, λοιπόν, να δούμε στα αλήθεια ποιο είναι το πρόβλημα και ποιος φταίει, ας βάλουμε έναν μεγάλο καθρέφτη σ' αυτή την Αίθουσα, γιατί εμείς φταίμε και όσοι έχουν βρεθεί σε αυτή την Αίθουσα προηγουμένως και φταίνε αναλογικά με τον χρόνο που έχει παραμείνει το κόμμα του καθενός στην Κυβέρνηση. Τελειώνοντας, κυρίες και κύριοι Βουλευτές, να πω ότι το σημερινό νομοσχέδιο έχει όλα εκείνα τα χαρακτηριστικά των μεγάλων νομοθετικών πρωτοβουλιών. Είναι φιλόδοξο, είναι αισιόδοξο, είναι αφιλοκερδές. Σας καλώ πραγματικά να κάνετε κάτι καλό γι' αυτόν τον τόπο. Είναι θετικό να το ψηφίσετε, να το υπερψηφίσετε εφ' όλης της ύλης. Σας ευχαριστώ.
Τον λόγο έχει η κ. Αναστασία Γκαρά. Είναι γνωστή η θέση μου για την κ. Αναστασία Γκαρά και τον κ. Γιάννη Κεφαλογιάννη - που εκ μέρους όλων των συναδέλφων τον συλλυπούμεθα για τον θάνατο εχθές του πατέρα του - ότι θα τους δίνω πάντα, όταν είμαι εγώ στην Έδρα, ένα - ενάμισι λεπτό παραπάνω, γιατί τραβάνε ό,τι τραβάνε στις ψηφοφορίες. Έχετε τον λόγο, κυρία Γκαρά.
Ευχαριστώ, κύριε Πρόεδρε. Φαντάζομαι ότι θα είμαι συνεπής στον χρόνο μου. Κυρίες και κύριοι συνάδελφοι, θα μου επιτρέψετε να μην αναφερθώ αναλυτικά στα άρθρα, αν και γίνεται η συζήτηση επί των άρθρων, καθώς από την όλη συζήτηση έχω αντιληφθεί πως υπάρχει δομική διάσταση απόψεων στο θέμα του τι δημόσιο θέλουμε. Αντιλαμβάνομαι ότι αρκετοί συνάδελφοί μου φοβούνται τις αλλαγές σε αυτή τη χώρα, φοβούνται να αλλάξουν το υπάρχον status quo. Έτσι, σήμερα κάνουμε μία συζήτηση για το δημόσιο, ένα δημόσιο το οποίο βρίσκεται στην καθημερινότητά μας και παίζει η λέξη και η έννοια στα χείλη μας συνεχώς. Δημόσιο, λοιπόν! Μία έννοια που δημιουργεί θετικές σκέψεις για τους περισσότερους συμπολίτες μας, δημόσιο αγαθό, δημόσιο σύστημα, δημόσια παιδεία, δημόσια υγεία. Πρόκειται για μία έννοια που παραπέμπει στην κοινή κτήση, στο συνανήκειν, σε αυτό που όλοι μοιραζόμαστε και όλοι υπερασπιζόμαστε. Αν ζουμάρει, βέβαια, ο φακός της σκέψης μας στη λέξη δημόσιο στην Ελλάδα, αρχίζουν να δημιουργούνται αρνητικές έννοιες: χάος, συναρμοδιότητες, υπογραφές, καθυστερήσεις, ελλιπής εξυπηρέτηση, στοίβες οι φάκελοι, παραπομπές, βόλτες από γραφείο σε γραφείο, γραφειοκρατία, «φακελάκια», «ο μπάρμπας στην Κορώνη», «βόλεμα» και άλλα πολλά γνωστά. Νομίζω ότι οι καλλιτέχνες της χώρας μας έχουν περιγράψει γλαφυρότατα τις σκηνές του δημοσίου και το υπάρχον σύστημα στον κινηματογράφο, στο θέατρο, στη μουσική αλλά και στη λογοτεχνία. Έτσι, μία θετική έννοια του δημοσίου και ένα εργαλείο δημόσιας διοίκησης που θα έπρεπε να είναι προσιτό, φιλικό και εξυπηρετικό προς όλους τους πολίτες κατάντησε βραχνάς για όλους μας. «Ωχ, μην μπλέξεις!», είναι μία από τις πιο συχνές φράσεις που χαρακτηρίζουν τον δημόσιο τομέα. Κυρίες και κύριοι συνάδελφοι, οι αιτίες είναι γνωστές γι' αυτή την κατάσταση. Το δημόσιο σύστημα διοίκησης μεγάλωσε μαζί με το κομματικό σύστημα στη χώρα και στελεχώθηκε με κομματικά κριτήρια. Ο Βουλευτής κρινόταν και εκλεγόταν από τους πόσους διορισμούς έκανε στο δημόσιο. Κομματικοί στρατοί φτιάχτηκαν για μία θέση στο δημόσιο. Μόνο κριτήριο αξιολόγησης ήταν η εντολή του Βουλευτή για την αναβάθμιση προϊσταμένων. Και από τη άλλη, η εξυπηρέτηση των πολιτών ήταν άμεσα εξαρτημένη από τη σχέση του εξυπηρετούμενου από τον Βουλευτή ή τον κομματάρχη κάθε περιοχής. Πόσες υποθέσεις έμειναν για μήνες και χρόνια στα συρτάρια, γιατί δεν τα έσπρωξε κάποιος Βουλευτής! Διαφορετικές ταχύτητες και στην εξυπηρέτηση, κομματικές ή ταξικές. Όποιος είχε λεφτά και «λάδωνε», έκανε και τη δουλειά του. Όποιος δεν έδινε τη μίζα κάτω από το γραφείο, ο φάκελός του χανόταν από ένα γραφείο σε άλλο γραφείο και ψαχνόμασταν όλοι μαζί να βρούμε τους φακέλους. Κομματικό λάφυρο, λοιπόν, το δημόσιο για το πολιτικό μας σύστημα με θύματα, δυστυχώς, τους συνεπείς και ηθικούς πολίτες. Παράλληλα, οι πολίτες πολλές φορές αντιμετωπίζουν ένα δημόσιο αδιάφορο, χωρίς συγκεκριμένες αρμοδιότητες, χωρίς κίνητρα, χωρίς πάθος για δουλειά και βελτίωση. Ένα τεράστιο σύστημα με ανθρώπινο δυναμικό με εξειδικευμένες γνώσεις πολλές φορές, το οποίο στην πλειονότητά του τοποθετείται σε λάθος Υπηρεσίες. Κυρίες και κύριοι συνάδελφοι, οι περισσότεροι από εμάς κάνουμε λόγο για μεταρρυθμίσεις σ' αυτή τη χώρα, κάνουμε λόγο για την ανάγκη εκσυγχρονισμού, προάσπισης και αναβάθμισης της ποιότητας του κράτους. Ιδού, λοιπόν, μια τομή στο σύστημα δημόσιας διοίκησης: Στη δική μου σκέψη ο δημόσιος τομέας ενός κράτους και οι Υπηρεσίες του πρέπει να είναι θεματοφύλακας κοινωνικών αξιών και να εργάζεται για την κοινωνική συνοχή. Πρέπει να είναι ένα σύστημα παραγωγικό, αξιοποιώντας τους κατάλληλους ανθρώπους στις κατάλληλες θέσεις. Θα πρέπει να εισάγουμε την καινοτομία, να εισάγουμε δράσεις για την εξυπηρέτηση των πολιτών από απόσταση και να κάνουμε ένα πιο φιλικό δημόσιο σύστημα προς τους πολίτες. Επίσης, πρέπει να είναι ένα σύστημα θελκτικό και για τους υπαλλήλους του. Να δίνει κίνητρα για μεγαλύτερη παραγωγικότητα και να αξιοποιεί τις γνώσεις και τις δεξιότητες του καθενός. Ακόμα, πρέπει να είναι μια δομή αξιοκρατική, θωρακισμένη από τη διαπλοκή και τη μίζα, μια δομή που θα προστατεύει τους ίδιους τους ανθρώπους της αλλά και θα δημιουργήσει ένα σύστημα αποκομμένο από κάθε κομματική παρέμβαση. Από την άλλη, εγώ προσωπικά θα ήθελα ένα δημόσιο σύστημα σύγχρονο, εξυπηρετικό και δίκαιο. Θα ήθελα Υπηρεσίες που δεν θα είναι τροχοπέδη στην υλοποίηση ιδιωτικών πρωτοβουλιών, επενδύσεων και μελετών. Ένα σύστημα που θα αντιμετωπίζει και θα εξυπηρετεί τους πολίτες με ισότητα, δικαιοσύνη και γνώση, ένα σύστημα αμερόληπτο και κυρίως παραγωγικό. Κι αν όλα αυτά ακούγονται στα αυτιά μας σαν όνειρο ή έκθεση ιδεών, στο χέρι μας είναι να το κάνουμε πράξη. Είναι στο χέρι των κομμάτων που κυβέρνησαν και προκάλεσαν την κομματικοποίηση του κράτους να αποδομήσουν την ίδια την πολιτική τους πρακτική. Είναι στο δικό μας χέρι να υλοποιήσουμε άμεσα τις νομοθετικές και θεσμικές πρωτοβουλίες που θα ψηφίσουμε σήμερα. Είναι στο χέρι των δημόσιων λειτουργών να συμβάλουν στη βελτίωση του συστήματος δημόσιας διοίκησης, είναι στο χέρι των πολιτών να διεκδικούν ένα παραγωγικό και αξιοκρατικό σύστημα και, τέλος, είναι στο χέρι όλων μας να εργαστούμε για μια μεγάλη τομή και μια μεταρρύθμιση προς όφελος όλων μας. Είμαστε έτοιμοι και πρόθυμοι να κόψουμε τον κομματικό γόρδιο δεσμό με το σύστημα δημόσιας διοίκησης; Είμαστε έτοιμοι να θωρακίσουμε το κράτος από τη διαπλοκή, αλλά στην πράξη; Είμαστε έτοιμοι να δημιουργήσουμε ένα καλύτερο περιβάλλον υπηρεσιών για τους πολίτες αλλά και για νέους επενδυτές, που τόσο επιθυμούμε να επενδύσουν και να δημιουργήσουν στη χώρα αυτή; Εσείς χρόνια τώρα, κύριοι της Αντιπολίτευσης, βολευόσασταν και τροφοδοτούσατε την ύπαρξή σας από την υπάρχουσα κατάσταση. Τώρα μας εγκαλείτε που δεν εφαρμόζουμε τις συγκεκριμένες ρυθμίσεις γρήγορα. Εσείς γιατί δεν τα κάνατε τόσα χρόνια; Εμείς, λοιπόν, είμαστε έτοιμοι και αποφασισμένοι. Είμαστε έτοιμοι να διορθώσουμε όλα τα κακώς κείμενα σ' αυτή τη χώρα, αποφασισμένοι να κάνουμε τομές και μεταρρυθμίσεις για τον εκσυγχρονισμό του κράτους, για την προστασία της κοινωνίας, για το όφελος των πολιτών. Είμαστε έτοιμοι και αποφασισμένοι να στήσουμε γερά θεμέλια, για να βγει η χώρα από την κρίση και να βαδίσει σε μια εποχή κοινωνικής δικαιοσύνης και ανάπτυξης. Είμαστε αποφασισμένοι μαζί με τον λαό να γυρίσουμε αυτή τη σελίδα. Και το σημερινό νομοσχέδιο είναι άλλη μια σελίδα του παράλληλου προγράμματος του ΣΥΡΙΖΑ. Και υπάρχουν ακόμα πολλές σελίδες που θα γυρίσουμε. Και το χέρι για να γυρίσει η σελίδα, θα το βάλει κυρίως ο λαός. Εσείς είστε έτοιμοι; Είμαστε έτοιμοι, λοιπόν, να βάλουμε το μαχαίρι στο κόκκαλο; Ευχαριστώ, κύριε Πρόεδρε, κυρίες και κύριοι συνάδελφοι.
Κυρία συνάδελφε, τελειώσατε πριν από τον χρόνο σας και δεν χρειάστηκε να σας κάνω χάρη. Εμείς σας ευχαριστούμε! Τον λόγο έχει τώρα η κ. Ευφροσύνη Καρασαρλίδου και μετά θα δώσω τον λόγο στον κ. Καρρά, στην κ. Δριτσέλη και αμέσως μετά στον κ. Παφίλη, ο οποίος επίσης δεν μίλησε χθες. Ορίστε, κυρία Καρασαρλίδου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε μια βαθιά τομή για το σύγχρονο ελληνικό κράτος, το σχέδιο νόμου για τη διαφάνεια, την αξιοκρατία και την αποτελεσματικότητα στη δημόσια διοίκηση. Το νομοσχέδιο έχει σαν στόχο τη διαχείριση του ανθρώπινου δυναμικού σε όλο τον δημόσιο τομέα. Ουσιαστικά απαντά στην έντονη ανάγκη αλλαγών και μεταρρυθμίσεων. Αποτελεί μια ιστορική καινοτομία, εφάμιλλη της ίδρυσης του ΑΣΕΠ, και είναι το αποτέλεσμα μιας πραγματικά ανοιχτής και πλατιάς διαβούλευσης με συνεχείς συζητήσεις αλλά και επαφές με όλους τους ενδιαφερόμενους φορείς. Οι βασικοί πυλώνες είναι: Πρώτον, η θέσπιση του Εθνικού Μητρώου Επιτελικών Στελεχών Δημόσιας Διοίκησης. Δεύτερον, η εφαρμογή νέων ρυθμίσεων αναφορικά με το σύστημα αξιολόγησης των υπαλλήλων και τη στοχοθεσία των Υπηρεσιών. Και, τρίτον, η θέσπιση ενός νέου συστήματος βαθμολογικής προαγωγής των υπαλλήλων και επιλογής των προϊσταμένων των οργανικών μονάδων. Συγκεκριμένα, το μητρώο θα αποτελεί μια δεξαμενή στελεχών και θα αφορά την κάλυψη θέσεων γενικών γραμματέων, αναπληρωτών, προέδρων, διοικητών νομικών προσώπων δημοσίου δικαίου, θέσεις οι οποίες ως κυβερνητικό και κομματικό φέουδο στελεχώνονταν μέχρι και σήμερα με διορισμούς από την εκάστοτε κυβέρνηση και ξηλώνονταν από την επόμενη. Αυτή την απαράδεκτη πρακτική όλων των προηγούμενων χρόνων έχει σαν στόχο να καταπολεμήσει η παρούσα ρύθμιση. Στόχος μας, δηλαδή, είναι να δημιουργηθεί μια ανοικτή λίστα ικανών ανθρώπων, ανεξάρτητα από κομματικά και ιδεολογικά κριτήρια. Η επιλογή των στελεχών θα γίνεται μέσω μοριοδότησης, ενώ ο διορισμός τους θα γίνεται κατόπιν απόφασης του Υπουργού και μετά τη γνωμοδότηση Ειδικού Συμβουλίου Επιλογής που θα καταρτιστεί. Στο νομοσχέδιο προβλέπεται τετραετής θητεία των στελεχών, με δικαίωμα ανανέωσης μια μόνο φορά, έχει, δηλαδή, ανώτατο όριο την οκταετία. Μια ακόμη αλλαγή που έρχεται αφορά την επιστημονικά τεκμηριωμένη αξιολόγηση, η οποία θα γίνεται με τρόπο διαφανή και με στόχο την πραγματική βελτίωση της δημόσιας διοίκησης. Η αξιολόγηση δεν θα αποτελεί πλέον μηχανισμό εξόδου του προσωπικού από τον δημόσιο τομέα ή άλλοθι για διοικητική και θεσμική αδράνεια. Αντίθετα, θα είναι ένα χρήσιμο εργαλείο ανάδειξης των πλεονεκτημάτων και θεραπείας των αδυναμιών των δημοσίων Υπηρεσιών. Από το καθεστώς της ατιμωρησίας και του τρόμου δημιουργούμε ένα καθεστώς συμμετοχικότητας και παραγωγικής ανάπτυξης. Δίνεται ένα τέλος στη σκόπιμη υπονόμευση της αξιολόγησης, στη μετατροπή της, δηλαδή, σε έμμεσο εκβιαστικό τρόπο. Είναι γεγονός ότι έχει υπάρξει μια τεράστια κακοδιαχείριση του δημόσιου τομέα κατά τη διάρκεια των προηγούμενων κυβερνήσεων. Ο σημερινός Πρόεδρος της Νέας Δημοκρατίας ως Υπουργός Διοικητικής Μεταρρύθμισης υπήρξε ο πιο πιστός συνεχιστής των παραδόσεων του κομματικού κράτους. Καθαίρεσε το σύνολο των προϊσταμένων της δημόσιας διοίκησης, για να διορίσει με διαδικασίες μη διαφανείς, μη αντικειμενικές, αυτούς που ο ίδιος επέλεξε. Η ανάγκη αλλαγής της νοοτροπίας σε όλους μας είναι επιτακτική. Πρέπει να καταλάβουμε ότι δεν μας ανήκει τίποτα, είμαστε απλοί διαχειριστές και, όσο καλύτερα κάνουμε εμείς τη δουλειά μας, τόσο περισσότερο θα ωφεληθεί το κράτος και κατ' επέκταση οι πολίτες. Πρέπει να γίνουν συγκρούσεις και υπερβάσεις, προκειμένου το πολιτικό σύστημα να φύγει από την πεπατημένη που ακολούθησε τα τελευταία χρόνια, δηλαδή τη λογική της νομής της εξουσίας. Ο στόχος μας είναι η αποκομματικοποίηση κι όχι η απολιτικοποίηση της δημόσιας διοίκησης. Το καθεστώς της κομματοκρατίας και της οικογενειοκρατίας παραπέμπει σε τριτοκοσμικές χώρες και όχι σε χώρα που ανήκει στον σκληρό πυρήνα της Ευρωπαϊκής Ένωσης. Στόχος, λοιπόν, του νομοσχεδίου είναι η κατοχύρωση της διαφάνειας, της επιστημονικότητας στην αξιολόγηση κι ο τερματισμός της στερεοτυπικής αντίληψης της μη παραγωγικότητας στον δημόσιο τομέα. Με το νομοσχέδιο θα δίνεται η δυνατότητα σε μεγάλες ομάδες ανθρώπων, που δεν είχαν ταυτιστεί με κομματική και πελατειακή εξάρτηση, να αναδείξουν τις ικανότητές τους και να λάβουν ενεργά μέρος στη συγκρότηση μιας σύγχρονης δημόσιας διοίκησης. Γιατί αυτό είναι το πρότυπο της αντίληψής μας για τις σχέσεις μεταξύ του κράτους και των πολιτών, γιατί είναι ζητούμενο η κατοχύρωση της διαφάνειας και της αξιοκρατίας, γιατί απαιτούμε την εξασφάλιση των υψηλών ουσιαστικών και τυπικών προσόντων των προϊσταμένων και γιατί μόνο μέσω της λίστας των στελεχών μπορεί το κράτος να αποκτήσει θεσμική μνήμη. Ας αποποιηθούμε, λοιπόν, τη διαχείριση του εφήμερου. Ας πράξουμε τα μέγιστα για την ουσιαστική βελτίωση του κράτους. Δεν έχουμε άλλον χρόνο για ξόδεμα. Αυτή είναι η πραγματική ευθύνη που πρέπει να αναλάβουμε. Και την αναλαμβάνουμε όσο δύσκολη και αν είναι, με ή χωρίς την Αντιπολίτευση. Απευθύνομαι στους συναδέλφους της Αντιπολίτευσης. Ελπίζουμε να μη μείνετε θεατές. Σας θέλουμε για μία ουσιαστική αντιμετώπιση των χρόνιων προβλημάτων και των αδιεξόδων που έχουν δημιουργηθεί σε αυτόν τον τόπο. Ας δώσουμε μία νέα πνοή στη χώρα μας. Ελπίζω να το έχουμε όλοι ανάγκη. Σας ευχαριστώ.
Ευχαριστώ πολύ. Κύριε Καρρά, έχετε τον λόγο. Σας βάζω εξαρχής τον παραπάνω χρόνο.
Ευχαριστώ πολύ, κύριε Πρόεδρε. Ερχόμεθα, λοιπόν, να δούμε το νομοσχέδιο. Διαβάζοντας την αιτιολογική έκθεση, όπως ξεκινάει ο καθένας που θέλει να εντρυφήσει σε ένα σχέδιο νόμου, βλέπουμε μια φιλόδοξη διάθεση. Επικαλείται την έκθεση Βαρβαρέσου στο ξεκίνημά του. Γνωστός ο Κυριάκος Βαρβαρέσος, γνωστή η οικονομική του πορεία και οι προϋποθέσεις που έθετε τότε για την ανάπτυξη της χώρας. Έλεγε, λοιπόν, ότι θα πρέπει να στηριχθούμε στη γεωργία, στον πρωτογενή τομέα, να τον αναπτύξουμε, ούτως ώστε σε δεύτερο στάδιο να αποκτήσει η τότε καθημαγμένη Ελλάδα και μια βιομηχανία. Φοβάμαι, όμως, ότι αυτή η ευχή του Βαρβαρέσου δεν μπόρεσε να επιτευχθεί. Βρισκόμαστε στο έτος 2016 και οι αγρότες ακόμα δεν έχουν αναπτύξει τον τομέα τους, δεν έχουν υποστηριχθεί από το κράτος και είναι έξω στα μπλόκα. Να μιλήσουμε για βιομηχανία; Επετεύχθη η βιομηχανία; Έχουμε Υπουργείο Ανάπτυξης. Έχουμε Υφυπουργό Βιομηχανίας. Οφείλουμε, όμως, να πούμε ότι πέντε μήνες μέσα στην Αίθουσα αυτή κάτι για τη βιομηχανία, γιατί αποβιομηχανοποιείται η χώρα, δεν ακούσαμε. Συνεπώς ας μείνουμε στην έκθεση Βαρβαρέσου στα ζητήματα της δημόσιας διοίκησης. Ας αφήσουμε κατά μέρος εκείνα στα οποία αναφερόταν για την οικονομική ανάπτυξη της χώρας. Δημόσια διοίκηση, λοιπόν. Είναι γνωστό ότι έχουμε μια πολυνομία στην Ελλάδα. Είναι γνωστό ότι έχουμε Κώδικα Καταστάσεως Δημοσίων Διοικητικών Υπαλλήλων. Εγώ τουλάχιστον θυμάμαι την πρώτη προσέγγιση που είχα. Ήταν ο παλιός κώδικας του 1953. Βλέπουμε ότι κατά καιρούς αλλάζει. Βλέπουμε ότι επαναλαμβάνονται διατάξεις. Και έρχεται σήμερα ένα σχέδιο νόμου, το οποίο μας λέει ότι θα συσταθεί ένα επιτελικό Μητρώο Στελεχών Δημόσιας Διοίκησης. Μου ακούγεται καλό. Όμως, μετατίθεται για τρία χρόνια. Όμως, βλέπουμε ότι όσοι καταγραφούν προέρχονται από τον δημόσιο τομέα. Τουτέστιν, ανακυκλώνονται πολλά πράγματα. Και στο τέλος, μας λέει και κάτι άλλο: Ότι ο Υπουργός θα επιλέγει από το τριπρόσωπο. Σαν να επιλέγουμε μητροπολίτη τις παλιές εποχές από το τριπρόσωπο, που πρότεινε η Ιερά Σύνοδος. Και θα κάνω αυτή την ιστορική αναδρομή, για να θυμηθούμε παλαιότερες περιόδους. Υπήρχε το τριπρόσωπο των υποψηφίων μητροπολιτών. Τι σήμαινε αυτό; Ότι πρότειναν στον βασιλέα τρεις υποψήφιους μητροπολίτες και μέσω του κυβερνητικού εκπροσώπου, που ήλεγχε την Εκκλησία, επέλεγε και έβγαινε το βασιλικό διάταγμα. Μήπως, λοιπόν, φτάνουμε σε ανάλογες περιπτώσεις και από το τριπρόσωπο που θα προτείνετε από το μητρώο επιτελικών στελεχών επιλέγει ο Υπουργός και αποκτά μία μεγαλύτερη εξουσία; Εμείς έχουμε εκφράσει την άποψή μας ότι τις διατάξεις, τον κορμό του νόμου, δεν πρόκειται να τις ψηφίσουμε, όχι μόνο γι' αυτό που σχηματικά ήδη επεσήμανα, αλλά και για έναν άλλο λόγο. Το θεωρούμε ανεπίκαιρο. Έρχεται σήμερα και λέει ότι θα ισχύσει μετά από τρία χρόνια. Κατά τη συζήτηση στις επιτροπές εξέφρασα την επιφύλαξή μου. Αφού λέει η Κυβέρνηση ότι θα φέρει μητρώο στελεχών, γιατί διατηρεί και τους γενικούς γραμματείς; Είχε την καλοσύνη, την ευγένεια ο Υπουργός να απαντήσει. Μου είπε ότι ο γενικός γραμματέας είναι μία υβριδική μορφή μεταξύ δημόσιας διοίκησης και πολιτικής. Ας το δεχθώ. Γιατί, λοιπόν, αφού θα διατηρήσουμε τον γενικό γραμματέα δεν φεύγουμε και από το μητρώο στελεχών, το οποίο να εφαρμοστεί πιο περιορισμένα σε άλλες κατηγορίες; Δεν θέλω να επιμείνω σε αυτό. Έχουν ειπωθεί πολλά, έχουμε συζητήσει, έχω εκφράσει και την άποψή μου στις επιτροπές. Για τα δύο επόμενα κεφάλαια του νομοσχεδίου, που αφορούν το βαθμολόγιο, το σύστημα αξιολόγησης, τις προαγωγές, δεν αισθανόμεθα ότι προσθέτουν κάτι. Τα όσα άκουσα, ιδίως από τους συναδέλφους της Πλειοψηφίας, ήταν ικανά, με την έννοια ότι εξέφρασαν την άποψη της Πλειοψηφίας, ότι πρέπει να ψηφιστεί το νομοσχέδιο, αλλά στη δική μου αντίληψη - συγχωρέστε με - δεν προσέθεσαν εκείνη την πνοή, την οποία τόσο η αιτιολογική έκθεση όσο και οι καλοί συνάδελφοι της Συμπολίτευσης θέλησαν να προσδώσουν σε αυτό το νομοσχέδιο. Εγώ το βλέπω, ξηρά, τεχνοκρατικά, αν θέλετε, ότι είναι μια επανάληψη παρελθούσης ρυθμίσεως και ίσως διευρύνει κάποιες εξουσίες του Υπουργείου ή των Υπουργών. Δεν έχει σημασία. Προχωρούμε σε άλλο θέμα. Κατά τη συζήτηση στις επιτροπές ετέθησαν και θέματα μιας σειράς διατάξεων πέραν του κορμού του νομοσχεδίου, τα οποία τα χαρακτήρισα - αν θέλετε - ότι αποτελούν εξυπηρετήσεις. Δεν ήμουν αρεστός ίσως σε αυτό, αλλά δυστυχώς η απόδειξη, η οποία έρχεται σήμερα με την απόσυρση διατάξεων - άκουσα και την άποψη του Υπουργού ότι θα τις επαναφέρει - και ιδιαίτερα όσον αφορά το άρθρο 48, σημαίνει ότι κάτι δεν πήγαινε καλά στην προσπάθεια αυτή. Θα πω και κάτι άλλο στο σημείο αυτό. Επιμένω, λοιπόν, ότι υπάρχουν και κρύβονται σκοπιμότητες σε διατάξεις οι οποίες έρχονται διάσπαρτες στο τελευταίο κεφάλαιο, στις λεγόμενες «λοιπές διατάξεις» του νόμου. Θα δώσω ένα παράδειγμα στην Αίθουσα. Προχθές συζητήσαμε το λεγόμενο «παράλληλο πρόγραμμα», υπό την έννοια της επιτάχυνσης του κυβερνητικού έργου. Είχα αντίρρηση ιδιαίτερα σε ένα άρθρο που αφορούσε τα κακουργήματα των αιρετών. Εξαλείφθηκε εκείνο το κώλυμα, το οποίο οδηγούσε όσους είχαν παραπεμφθεί για κακούργημα σε προσωρινή αργία μέχρι να δικαστούν. Ζήτησα, λοιπόν, τότε - και ο κ. κ. Λάππας το σχολίασε - να λέγεται ότι αναφερόμεθα στα υπηρεσιακά εγκλήματα. Όμως, ούτε και αυτό έγινε δεκτό. Ούτε για τα υπηρεσιακά εγκλήματα δέχτηκε η Κυβέρνηση να τίθενται σε αργία άνθρωποι οι οποίοι κατηγορούνται για κακουργήματα και το προχώρησε και αφαίρεσε αυτήν τη δυνατότητα θέσεως της αργίας. Θέλω να πω κάτι, είναι εκτός του νομοσχεδίου αυτού, αλλά έχει σημασία με τις ρυθμίσεις που έρχονται σήμερα. Γιατί έχει σημασία; Διότι, όταν παραπέμπεται κάποιος για κακούργημα, σημαίνει ότι είναι αμετάκλητη η παραπομπή του είτε με αμετάκλητο βούλευμα - και μιλώ για τους αιρετούς - είτε με αμετάκλητο κλητήριο θέσπισμα, στο οποίο έχει ασκήσει τα ενδικοφανή μέσα και έχουν απορριφθεί. Συνεπώς βλέπουμε ότι υπάρχουν προσπάθειες εξυπηρέτησης. Έχουμε και το άλλο ζήτημα σε αυτό το νομοσχέδιο: τον ορυμαγδό των τροπολογιών. Έχω μπροστά μου έναν κατάλογο. Έχουν καταγραφεί εννέα υπουργικές τροπολογίες και βλέπω και δύο ακόμα, που ήρθαν μετά και δεν είναι στον κατάλογο, άρα έντεκα. Και έχω και μία λίστα με τις τροπολογίες των συναδέλφων, που πράγματι προσπαθούν να βελτιώσουν ή, εν πάση περιπτώσει, να βοηθήσουν κάποιες κοινωνικές ομάδες. Βλέπω, λοιπόν, δεκαοκτώ τροπολογίες εκ των οποίων, αν δεν κάνω λάθος, οι περισσότερες θα γίνουν δεκτές. Δεν έχει σημασία. Συνεχίζεται, λοιπόν, αυτή η γνωστή κακοδαιμονία. Βρίσκουμε ένα νομοσχέδιο, η Κυβέρνηση έχει έτοιμες τροπολογίες - εμπρόθεσμες, εκπρόθεσμες, δεν έχει σημασία - και τις φέρνει και τις θέτει, ασχέτως του κορμού του νόμου, ασχέτως της φιλοσοφίας. Εδώ θα παραπονεθώ και θα το πω. Εχθές ετέθη ένα ζήτημα. Έφερε ο Αναπληρωτής Υπουργός Εξωτερικών μία τροπολογία, η οποία εκ πρώτης όψεως μου φάνηκε χρήσιμη, να διοριστούν, δηλαδή, ειδικοί διερμηνείς - ας τους ονομάσω έτσι - ή ειδικοί υπάλληλοι στις ξένες χώρες, για να επιταχύνουν το έργο - εκτός Ευρωπαϊκής Ένωσης και Σένγκεν προφανώς - της έκδοσης βίζας τουριστών, ιδίως από τις πρώην ανατολικές χώρες. Τι το πιο απλό; Ζήτησα από τον Προεδρεύοντα να μου δώσει για ένα λεπτό τον λόγο, προκειμένου να υποβάλω μια ερώτηση στον Υπουργό, γιατί ο Υπουργός δήλωνε ότι έπρεπε να φύγει, να ταξιδέψει στο εξωτερικό. Δεν μου δόθηκε ο λόγος. Λέω, λοιπόν, στον Προεδρεύοντα ότι θα πρέπει κάποιοι που προεδρεύουν να ξαναδιαβάσουν τον Κανονισμό, για να φρεσκάρουν τους γνώσεις τους. Διότι αυτό υπήρξε παραβίαση του Κανονισμού. Δεν θέλησα να δημιουργήσω ένταση μέσα στην Αίθουσα, αλλά αυτό θα το επαναλαμβάνω συνεχώς για το ζήτημα των τροπολογιών. Επιχειρείται η υφαρπαγή της ψήφου των Βουλευτών. Να ξέρετε, κύριε Υπουργέ - εκπροσωπείτε την Κυβέρνηση αυτήν τη στιγμή - ότι αυτός ο τρόπος νομοθέτησης δεν είναι ο καλός. Ίσως και να κρύβει πολλά. Σε ό,τι με αφορά, όμως, προσωπικά, προσβάλλει και την αξιοπρέπειά μου. Και οφείλω να σας το πω. Θέλω να έχω ως Βουλευτής το δικαίωμα γνώμης και ψήφου. Δεν μπορείτε να μου το στερείτε με τον τρόπο αυτόν. Διαβάζω, λοιπόν, τροπολογίες εδώ μέσα. Έχει καταλάβει κανείς - και απευθύνομαι στους συναδέλφους - τι σημαίνει η τροπολογία Σκουρλέτη για το σύστημα κατανομής εσόδων από πλειστηριασμούς αδιαθέτων δικαιωμάτων εκπομπών αερίων θερμοκηπίου; Να σας πω εγώ τι λέει; Λέει ότι θα παίρνουμε τα χρήματα από τους πλειστηριασμούς που θα κάνει το κράτος και, αντί να τα οδηγούμε σε περιβαλλοντικά έργα - διότι αυτά αποτελούν αδιάθετα δικαιώματα εκπομπών, τουτέστιν υπάρχει πληρωμή, είναι τέλος για ρύπους, οι οποίοι εκπέμπονται στην ατμόσφαιρα και από ελληνικές βιομηχανίες ακόμα - , θα τα πηγαίνουμε στον ΛΑΓΗΕ και στον ΑΔΜΗΕ. Θα πριμοδοτούμε, δηλαδή, πάλι τη ΔΕΗ με αυτόν τον τρόπο. Κατάλαβε κανείς τι κρύβει εδώ πέρα; Και λέει ότι το 60% των εσόδων αυτών θα πηγαίνει στον ΛΑΓΗΕ και στον ΑΔΜΗΕ. Γιατί να πηγαίνει εκεί; Να πάει σε έργα του Πράσινου Ταμείου.
Κύριε Καρρά, ήρεμα, μην πάθετε τίποτα.
Με συγχωρείτε.
Σας συγχωρώ. Για εσάς το λέω.
Ευχαριστώ πολύ. Αισθάνομαι λίγο σαν να αγορεύω σε ποινικό δικαστήριο. Ίσως θυμάμαι τα παλιά μου. Επανέρχομαι. Ας μας εξηγήσει κάποιος γιατί υπάρχει ανάγκη αυτά τα έσοδα να πηγαίνουν στον ΛΑΓΗΕ και στον ΑΔΜΗΕ, τα οποία επιβαρύνουν, τελικά, τους καταναλωτές του ηλεκτρικού ρεύματος και ιδιαίτερα τους οικιακούς καταναλωτές. Δεν θέλησε κανείς να μας το εξηγήσει αυτό. Επόμενη τροπολογία συναδέλφων. Οι συνάδελφοι που την υπογράφουν μου είναι καθ' όλα συμπαθείς και τους εκτιμώ. Μιλώ για την τροπολογία εκείνη που δίνει δικαίωμα σε αυτά τα μέλη των ανεξαρτήτων αρχών των οποίων έληξε η θητεία, να έχουν δικαίωμα εκ νέου υποψηφιότητας και επιλογής. Μα, μας διατυμπανίστηκε σε αυτήν την Αίθουσα ότι λήγουν οι θητείες των ανεξαρτήτων αρχών, γιατί πρέπει να λήξουν. Θα πρέπει, λοιπόν, οι θητείες αυτές - υπονοώντας ότι τα πρόσωπα αυτά ίσως είχαν και πολιτική καταγωγή ή κομματική, αν θέλετε, καταγωγή - να λήξουν, να εξυγιανθούν. Έγιναν κουβέντες εδώ για το ΕΣΡ, για την Επιτροπή Ανταγωνισμού, χίλια δυο πράγματα είπαμε. Και έρχεται σήμερα αυτή η τροπολογία - χωρίς να είναι υπουργική, μου φαίνεται ότι θα έπρεπε ο Υπουργός Επικρατείας να τη φέρει αυτή και όχι να ζητήσει από συναδέλφους - και μας λέει: «Ναι, αφήστε τους να επιλεγούν εκ νέου.». Δηλαδή, συνεννοηθήκαν πλέον ότι θα μπορούν αυτοί ή έκανε κάποιο λάθος η Κυβέρνηση και απομάκρυνε άτομα τα οποία ήταν αρεστά, φίλια προσκείμενα και σήμερα θέλει να τα επαναφέρει από την πίσω πόρτα; Δεν μπορώ να πω, λοιπόν, με την έννοια αυτή, ότι οι τροπολογίες, όπως έρχονται, εξυπηρετούν την καλή νομοθέτηση. Δεν μας δίδεται η δυνατότητα να κατανοήσουμε τι επιδιώκουν και ιδίως η σκοπιμότητα. Πρέπει να επαναλάβω ότι η νομοθέτηση δεν είναι μόνο το κείμενο του νόμου το οποίο έρχεται. Η διαφάνεια πρέπει να υπάρχει και στην αιτιολογία του λόγου για τον οποίο προτείνεται. Και όχι μόνο αυτό, αλλά η αιτιολογία συνήθως είναι το σπουδαιότερο και το σημαντικότερο στοιχείο για την κατανόηση. Έχουμε εδώ μέσα διατάξεις που λένε «καταργείται το άρθρο 15 του νόμου «χι», ούτως ώστε να επανέλθει σε ισχύ το άρθρο 16 του νόμου «ψι»». Θα πρέπει, λοιπόν, να έχει κανείς από πίσω του μία νομική βιβλιοθήκη, να έχει κοντά του ένα computer με μία πλήρη τράπεζα νομικών πληροφοριών, να ξενυχτάει και λιγάκι, γιατί όσο και να θέλει κανείς να δηλώνει ότι ξέρει πολλά δεν τα ξέρει, για να έρχεται εδώ να τοποθετηθεί. Εμείς έχουμε δηλώσει ότι δεν αποτελεί καθ' ημάς καινοτομία το σχέδιο νόμου, για τον λόγο ότι την καινοτομία και τη μεταρρύθμιση της δημόσιας διοίκησης τη θέτουμε σε προηγούμενα στάδια και περιλαμβάνω εκείνο το οποίο είχα πει. Ποιο ήταν το προηγούμενο στάδιο; Περιμέναμε - το είχα θέσει στον κ. Βερναρδάκη - να δούμε το κλαδολόγιο, τις ειδικότητες, να δούμε τους νέους οργανισμούς. Είχε την καλοσύνη να με διορθώσει.
Έρχεται.
Ας έρθουν όλα μαζί, κύριε Λάππα. Θα τα δούμε αυτά. Είπα, λοιπόν, εννιακόσιοι πενήντα κλάδοι, ειδικότητες στο δημόσιο. Είχα τρομάξει. Μου είπε ότι είναι χίλιοι τετρακόσιοι πενήντα. Τρόμαξα, τρέχω, κύριε Βερναρδάκη. Δεν μπορώ να το παρακολουθήσω πια. Με την έννοια αυτή, λοιπόν, για να μην καταπονήσω περισσότερο την Αίθουσα με τα λεγόμενά μου, έχουμε δηλώσει και στην επιτροπή ότι εμείς καταψηφίζουμε το νομοσχέδιο. Και θα τοποθετηθούμε στο τέλος επί ελαχίστων διατάξεων άρθρων, τα οποία θεωρούμε ότι μπορεί να συνεισφέρουν κάτι. Ως προς το ζήτημα των τροπολογιών - προσωπική άποψη εκφράζω, δεν εκφράζω θέση του κόμματος της Ενώσεως Κεντρώων - είμαι διατεθειμένος από εδώ και στο εξής με τον τρόπο με τον οποίο έρχονται οι τροπολογίες, να καταψηφίζω προσωπικώς εγώ το σύνολο, για να υποστηρίξω και να ενισχύσω τη θέση του Βουλευτή. Όσο κι αν είμαι νέος σε αυτή τη Αίθουσα, σέβομαι τον εαυτό μου και θέλω να καταλαβαίνω πλήρως τα κείμενα και να έχω τον απαιτούμενο χρόνο. Ευχαριστώ, κύριε Πρόεδρε, για την ανοχή σας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας», που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο του Βύρωνα. Η Βουλή τούς καλωσορίζει.
Κύριε Πρόεδρε, μπορώ να έχω τον λόγο, παρακαλώ;
Τι θέλετε, κύριε Φάμελλε;
Κύριε Πρόεδρε, επειδή γνωρίζω ότι θα έχω τον λόγο για δώδεκα συν δύο λεπτά, μπορώ να έχω τώρα τα δύο λεπτά, για να εξηγήσω κάτι στον κ. Παππά; Δεν θα τα ζητήσω μετά.
Στον κ. Παππά;
Να του εξηγήσω κάτι, για να μην υπάρχει παρανόηση. Στον κ. Καρρά, με συγχωρείτε.
Θα με εξέπληττε το άλλο. Για αυτό το λέω.
Με συγχωρείτε, κύριε Πρόεδρε και κύριε συνάδελφε.
Σας δίνω δύο λεπτά, λοιπόν, αλλά να τα τηρήσετε, κύριε Κοινοβουλευτικέ Εκπρόσωπε.
Ευχαριστώ, κύριε Πρόεδρε. Εκτιμώντας ιδιαίτερα την τοποθέτηση του κ. Καρρά, όσον αφορά την ανάγκη εξήγησης και συνεννόησης σχετικά με τις τροπολογίες, ειδικά τις εκπρόθεσμες, θα ήθελα να πω ότι την Πέμπτη στη Διάσκεψη των Προέδρων θα συζητηθούν τα θέματα των ανεξάρτητων αρχών, που καθορίζονται κι από το Σύνταγμα. Υπήρχαν κάποιες - αν θέλετε - διπλές αναγνώσεις ή διαφορετικές νομοθετικές ρυθμίσεις μέχρι τώρα, διότι ο νόμος του 2002 είχε απαγόρευση επιλογής για περισσότερες από δύο θητείες - άρα επέτρεπε δύο θητείες - , ενώ ο νόμος του 2012 είχε εξαετή θητεία, χωρίς ανανέωση. Επειδή, όπως γνωρίζετε, στη Διάσκεψη των Προέδρων πρέπει να προσδοκούμε και να επιδιώκουμε ει δυνατόν ομοφωνία ή τη μέγιστη δυνατή πλειοψηφία, των 4/5, και για να υπάρχει δυνατότητα να προτείνει κάποιο από τα υπόλοιπα κόμματα κάποιο μέλος ανεξάρτητης αρχής που είχε ήδη θητεία, ώστε να υπάρξει σύνθεση, προτείνουμε να δύναται να επαναληφθεί η θητεία ακόμη μία φορά. Αλλιώς, θα απαγορεύαμε σε όλα τα προηγούμενα μέλη - σε όλα, ούτε καν σε ένα - να μπορέσουν να επαναλάβουν τη θητεία τους. Δίνουμε, λοιπόν, τη δυνατότητα, για να υπάρχει σύνθεση την Πέμπτη, να δύναται να επαναληφθεί η θητεία ακόμη μία φορά. Άρα ανοίγουμε τη σύνθεση και τη δημοκρατική λειτουργία, νομίζω, με αυτή την τροπολογία και ελπίζουμε ότι θα συμφωνήσουν και τα άλλα κόμματα. Δεν εξυπηρετεί «δικούς» μας, προφανώς. Αφορά στελέχη ανεξάρτητων αρχών, πέρα από κομματικές δεοντολογίες, που μπορούν να συνθέσουν ξανά στο νέο μείγμα μια πρόταση και άλλου κόμματος. Άρα ανοίγουμε τη συζήτηση προς άλλα κόμματα.
Ευχαριστούμε για την ενημέρωση, αν και εκτιμώ ότι η μεγάλη ένσταση του κ. Καρρά δεν ήταν επ' αυτού. Ήταν επί της διαδικασίας. Γιατί σε αυτό, ναι μεν δεν έχετε άδικο, αλλά δεν ήταν άγνωστο. Ήταν γνωστό εδώ και πάρα πολύ καιρό και θα μπορούσε να έχει έρθει στην επιτροπή, να συζητηθεί, να ενσωματωθεί ως άρθρο στο νομοσχέδιο του κ. Βερναρδάκη στο κεφάλαιο 5, που είναι άλλα τριάντα άρθρα και να μην είχαμε να το συζητάμε τώρα εδώ. Τον λόγο έχει η κ. Παναγιώτα Δριτσέλη και μετά ο κ. Παφίλης. Κυρία Δριτσέλη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, το σημερινό νομοσχέδιο δίνει πραγματικά μια πάρα πολύ καλή ευκαιρία να μάθουμε και εμείς αλλά και οι πολίτες που μας παρακολουθούν - και να οδηγηθούμε σε πολύ χρήσιμα συμπεράσματα - πώς προσέγγιζε τη δημόσια διοίκηση η προηγούμενη κυβέρνηση και πώς αντιμετωπίζουμε εμείς το δημόσιο. Βέβαια για εμάς το συγκεκριμένο νομοσχέδιο έχει κυρίως ιδεολογικό πρόσημο. Και αυτό νομίζω ότι έγινε φανερό και στη συζήτηση εχθές, που ο κ. Βορίδης μάς πληροφόρησε ότι επιμένει - και φαντάζομαι ότι μίλησε εκ μέρους όλης της Κοινοβουλευτικής Ομάδας αλλά και του κόμματος - σε μια αξιολόγηση έτσι όπως την εισήγαγε και την ψήφισε η τότε κυβέρνηση με την πολιτική ηγεσία του τώρα Αρχηγού και τότε Υπουργού Διοικητικής Μεταρρύθμισης, του Κυριάκου Μητσοτάκη. Έχουμε, λοιπόν, μια πολύ μεγάλη ευκαιρία να θυμηθούμε ποια ήταν η προσέγγιση της προηγούμενης ηγεσίας και ποια είναι η προσέγγιση της σημερινής. Μάλιστα, πριν από λίγο ο κ. Αθανασίου, ομιλητής από τη Νέα Δημοκρατία, μας είπε ότι αυτό το νομοσχέδιο δεν υπερψηφίζεται από την Αξιωματική Αντιπολίτευση, γιατί γίνεται με όρους ΣΥΡΙΖΑ. Προφανώς και γίνεται με όρους ΣΥΡΙΖΑ. Και καταλαβαίνουμε ότι και η αξιοκρατία αλλά και η διαφάνεια σας προκαλούν ένα είδος αλλεργίας, γι' αυτό δεν μπορείτε ούτε να επιχειρηματολογήσετε αλλά ούτε να πείτε και στον ελληνικό λαό τι ακριβώς συμβαίνει με αυτό το νομοσχέδιο. Η προηγούμενη κυβέρνηση, λοιπόν, αντιμετώπιζε για πολλά χρόνια τον δημόσιο τομέα, τη δημόσια διοίκηση ως λάφυρο. Τελευταία, την αντιμετώπιζε ως δεξαμενή απολύσεων, ως εχθρό και όλα τα μέσα που την υποστήριζαν τότε, «τερατολογούσαν» για τους δημοσίους λειτουργούς, επικροτώντας τις απολύσεις των καθαριστριών, των εκπαιδευτικών, των σχολικών φυλάκων και ζητωκραυγάζοντας για τιμωρητική αξιολόγηση με το περιβόητο «υποχρεωτικό ποσοστό αρνητικής βαθμολόγησης», που όλοι θυμόμαστε, ποσοστό για το οποίο ακόμη και τώρα συνεχίζετε να επιχαίρετε και ακόμη να υποστηρίζετε. Η τότε κυβέρνηση είχε επιλέξει να στιγματίσει τη δημόσια διοίκηση και τους δημόσιους λειτουργούς, λειτουργώντας πραγματικά σαν δήμιος του δημόσιου τομέα. Και αυτή η απαράδεκτη και παραπλανητική στάση τιμωρήθηκε από τους πολίτες και, φυσικά, ο ΣΥΡΙΖΑ ήρθε και αποκατέστησε εκείνες τις αδικίες που είχαν συντελεστεί και με τις καθαρίστριες και με τους καθηγητές αλλά και με πολλούς άλλους. Ακόμη, όμως, και όταν η δική μας Κυβέρνηση καταργούσε αυτές τις αδικίες, η Νέα Δημοκρατία και τα άλλα κόμματα με μένος προσπαθούσαν να μπλοκάρουν αυτές τις αλλαγές. Όλοι θυμόμαστε τη μάχη, τη λυσσαλέα, που έδωσε ο τότε Κοινοβουλευτικός Εκπρόσωπος της αξιωματικής αντιπολίτευσης, ο κ. Κυριάκος Μητσοτάκης, για να μην περάσουν οι επαναπροσλήψεις, υπερασπιζόμενος, όπως ήταν φυσικό, άλλωστε, το έργο του ως Υπουργός. Είναι τουλάχιστον οξύμωρο να ακούμε ακόμη και σήμερα τον κ. Μητσοτάκη να μιλάει και να λέει ότι η ανάπτυξη θα έλθει μόνο μέσα από θέσεις εργασίας και μέσα από την καταπολέμηση της ανεργίας, όταν εκείνος ήταν υπεύθυνος για τις περισσότερες απολύσεις των τελευταίων ετών από τον δημόσιο τομέα. Σε συνέχεια, λοιπόν, της αποκατάστασης και της στήριξης του έργου της δημόσιας διοίκησης, η Κυβέρνηση με αυτό το νομοσχέδιο εισάγει τομές, οι οποίες αναβαθμίζουν το σύνολο της δημόσιας λειτουργίας, τομές, οι οποίες εμβαθύνουν την αποτελεσματικότητα του κράτους, αναβαθμίζουν το στελεχιακό δυναμικό της δημόσιας διοίκησης και υλοποιούν τον στόχο δεκαετιών για απεγκλωβισμό του κράτους από το γνωστό πελατειακό σύστημα, το οποίο είχαν δημιουργήσει τα κόμματα που σήμερα υποκριτικά συνεχίζουν να κουνάνε το δάχτυλο. Με το παρόν σχέδιο η αξιολόγηση γίνεται εργαλείο θετικής αναβάθμισης. Η δημόσια διοίκηση αποκτά σταθερότητα και τα πιο ικανά στελέχη της προωθούνται μέσω αντικειμενικών μηχανισμών σε επιτελικές θέσεις, θέσεις οι οποίες τα τελευταία σαράντα χρόνια διακυβέρνησης του δικομματισμού δίνονταν αποκλειστικά και μόνο στους «ημετέρους» με κομματικά βιογραφικά. Οι θέσεις διοικήσεων δημοσίων οργανισμών και φορέων κρίσιμων για την κοινωνία, όπως, για παράδειγμα, τα νοσοκομεία, για τα οποία υποτίθεται ότι η σημερινή Αντιπολίτευση κόπτεται, θα στελεχώνονται με διαδικασίες διαφάνειας, τις οποίες ο κάθε πολίτης θα μπορεί να παρακολουθεί, σε αντίθεση με το τι γινόταν με τις προηγούμενες κυβερνήσεις. Με το παρόν νομοσχέδιο αφήνουμε για πάντα πίσω τη λογική του μοιράσματος της κομματικής πίτας. Αξίζει να αναφέρουμε - για να θυμίσουμε σε ορισμένους που σήμερα παριστάνουν τους θεματοφύλακες της διαφάνειας - ότι οι διοικήσεις στις κρίσιμες αυτές δομές δίνονταν σε ανθρώπους πολλές φορές άσχετους με το αντικείμενο της διοίκησης την οποία αναλάμβαναν. Για να δώσω ένα παράδειγμα, χωρίς, φυσικά, να αναφερθώ σε ονόματα, θα μιλήσω για διοικητές νοσοκομείων που διορίζονταν - άσχετοι, φυσικά, με τον τομέα της διοίκησης - και συστήνονταν ως οικονομολόγοι, ενώ στην πραγματικότητα δραστηριοποιούνταν στον χώρο της διασκέδασης, έχοντας προϋπηρεσία στη διοίκηση καφετεριών. Το παράδειγμα αυτό φυσικά και δεν είναι τυχαίο. Αφορά συγκεκριμένο πρόσωπο, που διετέλεσε διοικητής μεγάλης δομής υγείας στο πρόσφατο παρελθόν και το οποίο, δυστυχώς, δεν είναι το μόνο. Με αυτό το νομοσχέδιο, λοιπόν, η επιλογή των στελεχών της δημόσιας διοίκησης θα γίνεται μέσω μητρώου, στο οποίο θα εντάσσονται οι δημόσιοι λειτουργοί με αντικειμενικά προσόντα και από εκεί θα επιλέγονται οι πιο κατάλληλοι μέσω μιας ανοιχτής και διαφανούς διαδικασίας. Ταυτόχρονα, εισάγεται ένα δίκαιο και εποικοδομητικό σύστημα αξιολόγησης κατ' αρχάς των επιτελικών στελεχών και, ταυτόχρονα, ένα σύστημα αξιολόγησης όλων των δημοσίων υπαλλήλων, με βασικά χαρακτηριστικά τη δημοκρατική λογοδοσία αλλά και την προώθηση της συλλογικότητας στο έργο της διοίκησης. Για την Κυβέρνηση η αξιολόγηση των δομών και του δυναμικού του δημοσίου τομέα δεν είναι μια τιμωρητική διαδικασία ούτε εισάγεται για να ικανοποιήσει ανομολόγητους πόθους απολύσεων, όπως έκανε η προηγούμενη κυβέρνηση. Εμείς θέλουμε η αξιολόγηση να αποτελεί κίνητρο για την επαγγελματική ολοκλήρωση των στελεχών του δημόσιου τομέα. Γι' αυτόν τον λόγο την εντάσσουμε σε ένα ολοκληρωμένο σύστημα, το οποίο επιβραβεύει την ατομική και συλλογική προσπάθεια. Με αυτές τις διατάξεις, ο δημόσιος λειτουργός θα μπορεί να βλέπει την προσπάθειά του να επιβραβεύεται και να έχει πρόσβαση στις θέσεις ευθύνης, που, μέχρι να έρθει η Κυβέρνηση της Αριστεράς μοιράζονταν σε κομματικούς φίλους ή, ακόμα χειρότερα, παραδίδονταν σε νύχια διαπλοκής, οδηγώντας έτσι το κράτος χειροδέσμιο στα μνημόνια. Μας χωρίζει, λοιπόν, άβυσσος από τις παλιές πολιτικές δυνάμεις στο θέμα του δημοσίου. Και αυτό εκφράζεται με το παρόν νομοσχέδιο. Η δική μας θεώρηση είναι ανθρωποκεντρική. Η δική σας ήταν μέχρι χθες πελατειακή για τους φίλους σας και τιμωρητική για όλους τους υπόλοιπους. Και αφού επί τριάντα πέντε χρόνια απομυζήσατε το κράτος, χρησιμοποιήσατε τη διοίκηση για πολιτικές επιδιώξεις, τα τελευταία πέντε χρόνια προσπαθήσατε να το καταστρέψετε, να το συκοφαντήσετε και να το διαλύσετε. Εμείς, λοιπόν, με σειρά νομοθετικών παρεμβάσεων, επαναφέραμε την αξιοπρέπεια στο δημόσιο αλλά και στους λειτουργούς του. Το παρόν νομοσχέδιο αποτελεί μία πραγματική μεταρρυθμιστική τομή, παρόμοια της οποίας έχει να σημειωθεί από τη Μεταπολίτευση. Προχωράμε στην αναβάθμιση της δημόσιας διοίκησης με πραγματική μεταρρυθμιστική διάθεση. Με αυτό το νομοσχέδιο συμβάλλουμε στη δημιουργία ενός σύγχρονου κράτους, απαλλαγμένου από τις παθογένειες του παρελθόντος, το οποίο θα λειτουργεί έχοντας στο κέντρο του τον άνθρωπο, το ικανό ανθρώπινο δυναμικό του.
Κυρία Δριτσέλη, ολοκληρώστε.
Τελειώνω, κύριε Πρόεδρε. Ένα τέτοιο δημόσιο έχει σήμερα ανάγκη και η κοινωνία και η οικονομία. Σας ευχαριστώ.
Και εμείς. Τον λόγο έχει ο κ. Θανάσης Παφίλης.
Είχαμε εκφράσει επανειλημμένα και δημόσια και σε αυτήν την Αίθουσα ως ΚΚΕ την ανησυχία μας για την έκρηξη του μεταναστευτικού - προσφυγικού προβλήματος. Επισημαίναμε - «στου κουφού την πόρτα», λέω εγώ, παρεμπιπτόντως - επανειλημμένα τον κίνδυνο μαζικού εγκλωβισμού στη χώρα μας προσφύγων και μεταναστών εξαιτίας της πολιτικής της Ευρωπαϊκής Ένωσης και της πολιτικής των κυβερνήσεων που ακολουθούσαν και ακολουθούν αυτή την πολιτική. Γι' αυτό και διαφωνήσαμε και με τις τελευταίες αποφάσεις. Σήμερα η πραγματικότητα, δυστυχώς, μας δικαιώνει. Όμως, πρέπει σε αυτή την Αίθουσα - αλλά κυρίως προς τον ελληνικό λαό - να σταματήσει το κρυφτούλι και η δημαγωγία, κυρίες και κύριοι των ευρωκομμάτων. Πρέπει να σταματήσει το κρυφτούλι, η δημαγωγία και η υποκρισία! Ποιος ευθύνεται, αλήθεια, για το προσφυγικό - μεταναστευτικό ρεύμα που είναι το μεγαλύτερο μετά τον Β΄ Παγκόσμιο Πόλεμο; Ποιος; Αυτοί οι άνθρωποι; Ποιος δημιούργησε την κατάσταση στη Συρία; Δεν ήταν η Ευρωπαϊκή Ένωση; Δεν ήταν οι Αμερικάνοι, δεν ήταν το ΝΑΤΟ, που ήθελαν να ανατρέψουν και τον Άσαντ; Ποιος δημιούργησε την κατάσταση στη Λιβύη; Ποιος στο Ιράκ; Ποιος στο Αφγανιστάν; Δεν είναι αυτοί οι ίδιοι; Όμως, τους στηρίζετε όλοι σας. Όλα τα κόμματα είστε και με την Ευρωπαϊκή Ένωση και με το ΝΑΤΟ. Και, μάλιστα, είστε ένθερμοι οπαδοί. Μετά από όλα αυτά, χθες ο κ. Καμμένος πίεζε το ΝΑΤΟ να κατέβει στη Μεσόγειο. Αλήθεια, δεν ξέρατε τι θα προκύψει αν κατέβει το ΝΑΤΟ - και γιατί θα κατέβει; - στα δικά μας τα μέρη - να το πω έτσι - στην Ελλάδα, δηλαδή, και στην Τουρκία; Δεν το γνωρίζατε; Εμείς είμαστε πολύ πιο έξυπνοι από εσάς και είχαμε πει ότι το ΝΑΤΟ δεν αναγνωρίζει σύνορα στο Αιγαίο, ότι η Τουρκία αμέσως θα γκριζάρει ζώνες, ότι η Τουρκία αμέσως θα βάλει θέμα, «δεν μπορούμε να κάνουμε διάσωση στο FIR Αθηνών»; Δεν τα ξέρατε αυτά; Εμείς, πώς τα ξέραμε; Τόσο φωστήρες είμαστε;
Είσαστε!
Τα ξέρατε και από πριν. Τότε γιατί αιφνιδιάζεστε τώρα όλοι σας με αυτά που κάνει η Τουρκία; Δεν ξέρετε, επίσης, ότι το ΝΑΤΟ δεν κατεβαίνει για το προσφυγικό ή κυρίως για το προσφυγικό, αλλά για να στηρίξει την Τουρκία, επειδή είναι η Ρωσία και την έχει μπλοκάρει, επειδή ετοιμάζεται να ανάψει μεγαλύτερη φωτιά και να γίνει μεγαλύτερος διαμελισμός της περιοχής; Τα ξέρετε. Όμως, εκεί, υποταγμένοι σε αυτούς! Από αυτούς ζητάτε να λύσουν το πρόβλημα. Δείτε ποια είναι και η τραγική ειρωνεία: Φώναζε ο κ. Ρέντσι στην Ιταλία για το προσφυγικό ρεύμα και χθες έδωσε άδεια στους Αμερικάνους να βομβαρδίσουν με μη επανδρωμένα σκάφη τη Λιβύη. Και αύριο θα κλαίει για τους Λίβυους που θα περνάνε στη Μεσόγειο. Δεν είναι υποκρισία αυτό το πράγμα; Τι είναι, άραγε; Τι φταίει, λοιπόν; Πώς θα λυθεί το πρόβλημα; Μπορεί να λυθεί; Δεν θα λυθεί. Οι επεμβάσεις και οι πόλεμοι θα γίνονται όσο κυριαρχεί το ιμπεριαλιστικό σύστημα. Θα μας πείτε: «Εντάξει, μέχρι να ανατραπεί, τι κάνουμε;». Εμείς, λοιπόν, είχαμε από την αρχή τοποθετηθεί και κάναμε πρόταση επίσημα και στις κυβερνήσεις και στον Πρόεδρο της Δημοκρατίας για το τι πρέπει να παλέψει και τι να ζητήσει η Ελλάδα, για το τι πρέπει να γίνει. Να πάνε οι πρόσφυγες και οι μετανάστες στις χώρες που θέλουν, οι οποίες είναι κυρίως υπεύθυνες, αυτές έκαναν τις επεμβάσεις. Δεύτερον, πώς θα πάνε; Είναι ένα ερώτημα. Η δική μας η πρόταση - ισχύει και τώρα, αλλά δεν ακούει κανένας - είναι να φύγουν απευθείας από εκεί όπου είναι συγκεντρωμένοι, δηλαδή από την Τουρκία, από την Ιορδανία και από τον Λίβανο, με μεσολάβηση του ΟΗΕ. Τέτοια διαδικασία θα πρέπει να ακολουθηθεί, με αυτόν τον μηχανισμό. Να δοθούν χρήματα, να φεύγουν απευθείας και να πηγαίνουν σε εκείνους στους οποίους θέλουν να πάνε και οι οποίοι δημιούργησαν και αυτά τα προβλήματα. Αυτή είναι μία θέση άμεση και όχι να περιμένεις. Απευθύνομαι στον ελληνικό λαό. Αλήθεια, άραγε, τι άλλο πρέπει να δουν; Ποιος τους πνίγει στη Μεσόγειο; Δεν είναι η Ευρωπαϊκή Ένωση; Ποιος κλείνει σήμερα τα σύνορα και μας δημιουργεί τεράστιο πρόβλημα; Δεν είναι η Ευρωπαϊκή Ένωση; Να στρέψει προς τα εκεί τα πυρά του. Απευθυνόμαστε και στα λαϊκά στρώματα, στους εργαζόμενους, και τους λέμε να μην αποπροσανατολίζονται από διάφορες φασιστικές και άλλες κραυγές. Αυτό είναι το φρικαλέο πρόσωπο του καπιταλισμού, αυτό που ζουν σήμερα, που πνίγονται χιλιάδες άνθρωποι, που φεύγουν από τα σπίτια τους. Αυτός είναι ο εχθρός, που είναι εχθρός για τους εργαζόμενους, που είναι άνεργοι, που δεν μπορούν να ζήσουν, που δεν έχουν να φάνε, που αντιμετωπίζουν όλα αυτά τα τεράστια κοινωνικά προβλήματα. Εκεί πρέπει να σημαδέψουν. Θύματα αυτού του καπιταλιστικού συστήματος είναι και οι πρόσφυγες και οι εργαζόμενοι στις ανεπτυγμένες ή στις λιγότερο ανεπτυγμένες καπιταλιστικές χώρες και προς τα εκεί πρέπει να στρέψουν τα πυρά τους. Επίσης, με δεδομένα όλα αυτά, πρέπει να εκφράσουν την αλληλεγγύη τους σε αυτόν τον κόσμο που είναι κατεστραμμένος. Πρέπει να υψώσουν τη φωνή και το ανάστημά τους κόντρα στον ρατσισμό και στην ξενοφοβία, που στην πραγματικότητα προσπαθεί να αθωώσει τους πραγματικούς εγκληματίες, που είναι ο ίδιος ο καπιταλισμός, το ίδιο αυτό σύστημα, που δεν διστάζει να σφάζει λαούς ολόκληρους, που δεν διστάζει να τους στέλνει στη φτώχεια και στην ανεργία. Αυτούς θέλουν να αθωώσουν και να βάλουν υπεύθυνους τους ανθρώπους οι οποίοι έχουν καταστραφεί. Να ξεκαθαρίσω και κάτι. Η δική μας θέση είναι να μείνουν εκεί, στις χώρες τους, να παλέψουν εκεί, να ανατρέψουν το σύστημα. Η θέση μας είναι να μη φεύγουν, να αγωνιστούν εκεί, για να ανατραπεί το σύστημα. Όμως, δεν το κάνουν ούτε μπορούμε να το υπαγορεύσουμε. Και από εκεί και πέρα υπάρχει και το θέμα το ανθρωπιστικό συνολικά. Να περάσω τώρα και στο νομοσχέδιο. Η αιτιολογική έκθεση είναι μνημείο, ένα ιδεολογικό μνημείο και όχι μόνο! Είναι μνημείο ενσωμάτωσης - και όχι μόνο ενσωμάτωσης - της Κυβέρνησης - του ΣΥΡΙΖΑ θα πω περισσότερο - και πλήρους στήριξης του ίδιου του καπιταλιστικού συστήματος και του πυρήνα του, που λέγεται κράτος. Τι σημαίνει «κράτος»; Κράτος σημαίνει οργανωμένη ταξική κυριαρχία. Είναι λενινιστικός όρος, αλλά πραγματικός. Τι είναι αυτό το κράτος, δηλαδή; Τι υπηρετεί όλα αυτά τα χρόνια και τι υπηρετεί και σήμερα; Αυτήν την ταξική κυριαρχία. Ποιος έχει την ταξική κυριαρχία; Η αστική τάξη δεν την έχει; Αυτοί που έχουν τον πλούτο στα χέρια τους. Εμείς δεν αιφνιδιαζόμαστε, βέβαια, γι' αυτήν τη μεταστροφή η οποία είναι ταχύτατη. Εδώ υποστηρίζετε και με επιχειρήματα, μάλιστα, ότι αυτό το κράτος μπορεί να γίνει και φιλολαϊκό. Και εξηγούμαι. Ας αρχίσουμε από τις παθογένειες που περιγράφει ο Βαρβαρέσος σε έκθεσή του το 1962 μέχρι σήμερα: ασφυκτική παρουσία της εκάστοτε πολιτικής ηγεσίας, αναξιοκρατία, συγκεντρωτισμός, γραφειοκρατία, έλλειψη ειδικευμένων στελεχών σε θέματα διοίκησης. Αυτές είναι οι παραδοσιακές παθογένειες. Πρόσθετες παθογένειες είναι ο κομματισμός, η διεύρυνση του αριθμού των μετακλητών, η απουσία κουλτούρας εξυπηρέτησης πολιτών, η κακονομία και - ένα από τα βασικότερα! - η κυριαρχία του πολιτικού υποσυστήματος έναντι του διοικητικού και ο μετασχηματισμός των κομμάτων - ακούστε «προοδευτική» και «αριστερή» αντίληψη! - από αντιπροσωπευτικά κοινωνικά μορφώματα σε κόμματα του κράτους. Αυτά φταίνε. Αυτό είναι το κράτος. Είναι πλήρης ιδεολογικός ευνουχισμός. Απευθυνόμαστε στους εργαζόμενους και κυρίως σ' αυτούς που νόμιζαν ή παρασύρθηκαν ότι θα κάνατε κάτι άλλο. Πλήρης ιδεολογικός ευνουχισμός ούτε μια κουβέντα. Γιατί αυτό το κράτος, με τις παθογένειες που είχε, όπως τις ονομάζετε, με τέτοια προβλήματα ή και χειρότερα - μέσα στο παιχνίδι είναι όλα αυτά - , υπηρέτησε όλα τα χρόνια τα συμφέροντα της κυρίαρχης τάξης. Ανάλογα με την περίοδο και τις κοινωνικές συνθήκες ήταν έτσι, αλλιώς ή αλλιώτικα, για να μην αρχίσω να περιγράφω. Δεν άλλαξε ποτέ. Ο βασικός τους στόχος και σκοπός υπηρετήθηκε με όλα αυτά τα προβλήματα, όπως θα υπηρετείται και από εδώ και στο εξής. Τι λέτε; Ότι θα φτιάξουμε ένα σύγχρονο κράτος, ότι έρχεται ο ΣΥΡΙΖΑ να φτιάξει ένα σύγχρονο κράτος. Η εισηγητική έκθεση τι λέει εδώ, στο διά ταύτα, για να μην πω όλα τα υπόλοιπα; Ότι θα αποτελέσει την απαρχή και την αφετηρία για μια συνολικά διαφορετική λειτουργία του κράτους. Τα είπαν και πάρα πολλοί Βουλευτές του ΣΥΡΙΖΑ, με πάθος μάλιστα. Θα είναι διαφορετικό το κράτος αλήθεια, κύριε Βερναρδάκη; Τι κράτος θα είναι; Θα είναι λαϊκό το κράτος που θα φτιάξετε; Εμείς λέμε ότι δεν θα κάνετε κάτι διαφορετικό. Κινείστε στην ίδια γραμμή με τους προηγούμενους. Στο χωριό μου λένε ότι η καλή ημέρα φαίνεται από το πρωί. Κατ' αρχάς, το νομοσχέδιό σας είναι μνημονιακή υποχρέωση. Για να το περάσετε, παίρνετε και άδεια από την Ευρωπαϊκή Ένωση και το κουαρτέτο τώρα, αλλιώς δεν περνάει. Φαντάζομαι ότι το κουαρτέτο έχει μεγάλη καούρα να φτιάξει ένα κράτος που θα εξυπηρετεί τον λαό και όχι την καπιταλιστική ανάπτυξη, όπως και εσείς που συνεχίζετε. Εμείς λέμε, λοιπόν, ότι είναι αντιδραστική αναδιοργάνωση του αστικού κράτους. Θέλουν πιο αποτελεσματικό κράτος σήμερα στην υπηρεσία της καπιταλιστικής ανάπτυξης και μάλιστα σε τέτοιες συνθήκες κρίσης, περιμένοντας μια ανάκαμψη, όταν και αν έρθει. Αυτό είναι αντικειμενικό. Δεν είναι θέμα τι ισχυρίζεται ο καθένας ή τι προθέσεις μπορεί να έχει. Αυτό είναι αντικειμενικό. Γιατί, ποιος έχει τα μέσα παραγωγής; Ποιος έχει την εξουσία; Την έχει μια χούφτα καπιταλιστές. Ο εκσυγχρονισμός, δηλαδή, ο οποίος γίνεται και που είναι απαραίτητος για το ίδιο το αστικό σύστημα, έχει στόχο να προσαρμόσει στις σημερινές συνθήκες τις ανάγκες του κεφαλαίου και όχι του λαού. Και αν ξαναπείτε ότι θα φτιάξετε φιλολαϊκό κράτος με τους καπιταλιστές στην εξουσία, μάλλον έχετε καταφέρει να τετραγωνίσετε τον κύκλο, πράγμα που δεν πέτυχε κανένας μέχρι τώρα. Εμείς λέμε, λοιπόν, ότι θα υλοποιεί αυτήν την αντιλαϊκή πολιτική, την οποία εφαρμόζετε με ή χωρίς μνημόνια, θα είναι πιο ταξικό και πιο αυταρχικό. Σε αυτές τις αλλαγές συμφωνούν και η Νέα Δημοκρατία και τα άλλα κόμματα που υποστηρίζουν το σύστημα. Κάνουν καυγά για τα δευτερεύοντα, και φαίνεται ότι κάνουν καυγά για τα δευτερεύοντα είτε επειδή μπορεί να αλλάξετε κάποιους δικούς τους είτε να βάλετε κάποιους δικούς σας είτε σε κάποια ψιλά πέρα από τα γενικότερα. Αυτός είναι ο καυγάς που γίνεται. Στρατηγικά συμφωνούν όλοι μαζί. Για να δούμε, λοιπόν, είμαστε υπερβολικοί σε αυτά που λέμε ή είμαστε κολλημένοι; Ας δούμε πρακτικά αν έχουμε δίκιο ή όχι. Ας πάρουμε για παράδειγμα το θέμα της αξιολόγησης. Πώς θα αξιολογούνται, με ποια κριτήρια οι δημόσιοι υπάλληλοι και τα στελέχη; Η αποτελεσματικότητά τους από τι θα κρίνεται ακριβώς; Για ποιο πράγμα θα βαθμολογούνται ως καλοί ή όχι στην αποτελεσματικότητα; Η στοχοθεσία τι είναι; Είναι εξειδίκευση της γενικότερης πολιτικής ανά Υπουργείο. Δεν είναι αντιλαϊκή αυτή η πολιτική; Δεν υπηρετεί την καπιταλιστική ανάπτυξη; Και αναφέρομαι στην πολιτική που εφαρμόζετε εσείς ή το ίδιο το σύστημα που κυριαρχεί. Ας πάμε, παραδείγματος χάριν, στα οικονομικά Υπουργεία. Πώς θα κρίνονται τα στελέχη και οι υπάλληλοι; Δεν θα κρίνονται με το αν προωθούν γρήγορα τις ιδιωτικοποιήσεις; Θα κρίνονται. Δεύτερον, δεν θα κρίνονται με το αν ξεμπλοκάρουν πολύ γρήγορα το απίστευτο χρήμα που δίνεται στα μονοπώλια και στους επιχειρηματικούς ομίλους και αν δεν δημιουργούν προβλήματα, για να κάνουν την υποτιθέμενη ανάπτυξη κ.λπ.; Δεν θα κρίνονται με το αν άρουν γρήγορα διάφορα εμπόδια για να προχωρήσει γρήγορα η καπιταλιστική ανάπτυξη; Γι' αυτό δεν θα κρίνονται; Όποιος είναι αποτελεσματικός και πηγαίνει γρήγορα θα είναι καλός. Αυτή είναι η πολιτική που θα εφαρμόσουν. Άρα, λοιπόν, μη λέμε τώρα για φιλολαϊκό κράτος και φιλολαϊκούς μηχανισμούς. Τέτοια θα είναι η κρίση που θα γίνεται! Ας πάμε στα ονομαζόμενα κοινωνικά Υπουργεία: Πώς θα κρίνονται στα νοσοκομεία, παραδείγματος χάριν, οι διοικητικοί υπάλληλοι; Με ποιο κριτήριο; Με το αν καταφέρνουν να ξοδεύουν όλο και λιγότερα. Πώς θα κρίνονται οι δάσκαλοι με βάση τον νόμο Διαμαντοπούλου όπως ήταν; Με το αν καταφέρνουν να βρίσκουν χορηγούς. Όποιος βρίσκει τους περισσότερους χορηγούς θα είναι καλύτερος. Επομένως έχουμε άδικο εμείς που λέμε ότι όχι μόνο δεν αλλάζει ο χαρακτήρας του κράτους και του κρατικού μηχανισμού, αλλά θα γίνεται χειρότερος; Και επειδή θα επιλέγονται, δηλαδή, τα στελέχη από το Εθνικό Μητρώο Στελεχών, τι θα αλλάξει στην ίδια τη λειτουργία του κράτους; Ποια ανάπτυξη θα υπηρετήσει; Δεν θα υπηρετήσει την καπιταλιστική ανάπτυξη, την πολιτική της Ευρωπαϊκής Ένωσης, αυτά που ζούμε σήμερα, τη βαρβαρότητα που ζούμε σήμερα; Στον ίδιο τομέα δεν θα κινηθεί; Θα κινηθεί ακριβώς στον ίδιο τομέα. Και πηγαίνω και στην κομματικοποίηση, για την οποία φωνάζουν όσοι φωνάζουν. Το είχαμε ξαναπεί από αυτό εδώ το Βήμα σε παλιότερο νομοσχέδιο για θέματα δημόσιας διοίκησης. Σήμερα το ότι λένε όλοι όχι στην κομματικοποίηση έχει μια βάση. Ποια είναι αυτή η βάση σήμερα; Η βάση είναι ότι σήμερα το σύστημα θέλει να διαμορφώσει και μέσα στον κρατικό μηχανισμό ανθρώπους που δεν θα έχουν, αν θέλετε, κομματική ταυτότητα, με την έννοια ότι θα ακούν το ένα ή το άλλο κόμμα που βρίσκεται στην κυβερνητική εξουσία. Θέλουν να διαμορφώσουν έναν τέτοιο μηχανισμό που θα πιστεύει, θα υποτάσσεται στο ίδιο το σύστημα και θα το υπηρετεί όχι επειδή τον υποχρεώνουν, αλλά θα το έχει ενσωματώσει στην ίδια του τη σκέψη. Νεογιάπηδες δηλαδή οι οποίοι λένε: «3% απολύσεις». Μα, τους λες ότι 3% σημαίνει δέκα χιλιάδες άνθρωποι. Λέει: «Δεν με ενδιαφέρει, η οικονομία δεν λειτουργεί αλλιώς». Τέτοιο στελεχικό δυναμικό θέλει να φτιάξει. Γι' αυτό και όλο αυτό το επονομαζόμενο «αποκομματικοποίηση», το οποίο κομψά ονομάζεται και «θεσμική μνήμη». Εμείς το σημειώνουμε και η ζωή θα αποδείξει αν έχουμε δίκιο ή άδικο. Αυτά προωθούνται σε όλες τις καπιταλιστικές χώρες. Αλλού, σε πιο ανεπτυγμένες οικονομίες, το έχουν πετύχει αυτό. Τέτοιους ανθρώπους θέλουν - δεν θέλω να πω όνομα - και ειδικά διευθυντικά στελέχη, οι οποίοι θα είναι αδίστακτοι να εφαρμόσουν τα συμφέροντα του ίδιου του καπιταλιστικού συστήματος, όχι επειδή τους υποχρεώνουν, αλλά επειδή τα πιστεύουν. Ανέλυσαν ο εισηγητής και οι ομιλητές μας τις άλλες πλευρές και δεν θέλω να σταθώ σε αυτές. Εμείς λέμε ότι φιλολαϊκό κράτος με τα μονοπώλια και την αστική τάξη στην εξουσία δεν μπορεί να υπάρξει ούτε υπήρξε ιστορικά ούτε και πρόκειται να υπάρξει. Αν δεν αλλάξει η εξουσία, δεν ανατραπεί δηλαδή αυτό το σύστημα, αν η οικονομία δεν περάσει στα χέρια του λαού, αν δεν κινείται με γνώμονα τις ανθρώπινες ανάγκες και όχι το καπιταλιστικό κέρδος, δεν πρόκειται να υπάρξει φιλολαϊκό κράτος και αυτό δεν έχει να κάνει με τους δημοσίους υπαλλήλους. Έχει να κάνει με τη συνολική λειτουργία του αστικού κράτους. Και προς αυτήν την κατεύθυνση λέμε ότι η δική μας πρόταση για τον σοσιαλισμό, για την εργατική λαϊκή εξουσία, λαμβάνοντας υπ' όψιν τη μεγάλη θετική και αρνητική πείρα του σοσιαλισμού που οικοδομήσαμε, θα φτιάξει πράγματι ένα κράτος, στο οποίο θα κάνει κουμάντο ο ίδιος ο λαός και που θα κινείται προς την ίδια κατεύθυνση. Και προς τα εκεί έχουν συμφέρον να παλέψουν οι εργαζόμενοι. Ευχαριστώ, κύριε Πρόεδρε.
Προσήλθε στην Αίθουσα και ζήτησε να πάρει τον λόγο ο Υπουργός κ. Κουρουμπλής και μάλιστα, καθ' οικονομίαν του χρόνου, αντί για δεκαοκτώ λεπτά, θα μιλήσει για δέκα λεπτά. Επειδή, κύριε Υπουργέ, έχω ήδη εκφωνήσει δύο συναδέλφους, τον κ. Κατσαφάδο και τον κ. Μπάρκα, εάν δεν σας επείγει κάτι, να τους ακούσουμε και αμέσως μετά θα σας δώσω τον λόγο.
Εντάξει.
Ευχαριστώ. Τον λόγο έχει ο κ. Κατσαφάδος και μετά ο κ. Μπάρκας και ο κύριος Υπουργός.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς, ας ξεκινήσουμε από μια παραδοχή. Όλοι θέλουμε η δημόσια διοίκηση να είναι πιο λειτουργική, πιο αποτελεσματική, πιο ποιοτική, λιγότερο κοστοβόρα και χρονοβόρα, μια δημόσια διοίκηση, η οποία θα είναι απαλλαγμένη από κομματικές παρεμβάσεις. Το υπό συζήτηση, όμως, νομοσχέδιο το οποίο φέρνετε, αντί να συνεχίσει τις μεταρρυθμίσεις της προηγούμενης κυβέρνησης και να διορθώσει και τυχόν αστοχίες, κάνει ακριβώς το αντίθετο. Εμφανίζετε την προσφιλή σας τακτική, φέρνετε ένα νομοσχέδιο με έναν πάρα πολύ ωραίο τίτλο, χρησιμοποιείτε πιασάρικες λέξεις, όπως «αξιοκρατία και διαφάνεια», κάτι όμως το οποίο δεν γίνεται στην πράξη με το νομοσχέδιο, το οποίο καταθέτετε. Διότι πόσο αξιοκρατικό και πόσο διαφανές είναι, κυρίες και κύριοι συνάδελφοι, να υπάρχουν άρθρα σε αυτό το νομοσχέδιο, τα οποία δεν έχουν περάσει από δημόσια διαβούλευση; Πόσο αξιοκρατικό και πόσο διαφανές είναι να μην υπάρχει έκθεση από το Γενικό Λογιστήριο του Κράτους για πολλά από αυτά τα οποία βάζετε σε αυτό το νομοσχέδιο; Πρόκειται για μια έκθεση, η οποία δεν υπάρχει, επειδή το Γενικό Λογιστήριο λέει ότι δεν δώσατε τα στοιχεία. Πραγματικά, φτάνουμε στο σημείο να αναρωτιόμαστε και να απορούμε, όταν ακούσαμε τον Υπουργό Διοικητικής Μεταρρύθμισης και εδώ στη Βουλή, αλλά και στις επιτροπές, να μιλάει και να λέει ότι η ιδέα του νομοσχεδίου είναι να προχωρήσει σε μια βαθιά τομή στη δημόσια διοίκηση, που κριτήριό της θα είναι η αποκομματικοποίηση και η αξιοκρατία. Αλήθεια, κύριε Υπουργέ, ποιες ήταν οι ενστάσεις σας, όταν διορίζατε όλους αυτούς τους συγγενείς, τους κουμπάρους, τους γαμπρούς, τους φίλους, όταν επιλέξατε τους διευθυντές εκπαίδευσης, όταν και όπως έχετε επιλέξει τους υπόλοιπους, οι οποίοι έχουν στελεχώσει τη δημόσια διοίκηση από την ημέρα που αναλάβατε την εξουσία; Αν πραγματικά θέλετε να είστε σωστοί απέναντι σε αυτά τα οποία ισχυρίζεστε και φέρνετε στο νομοσχέδιο, θέλω να ρωτήσω το εξής: Οι νέοι διοικητές των νοσοκομείων θα τοποθετηθούν με βάση το μητρώο; Οι νέοι γενικοί γραμματείς θα παραιτηθούν και θα επανατοποθετηθούν καινούργιοι με βάση το μητρώο; Και αν θέλετε να το κάνετε αυτό, γιατί φέρνετε το μητρώο να αρχίσει να λειτουργεί από το καλοκαίρι του 2018 και όχι από σήμερα; Όλα αυτά, λοιπόν, είναι εύλογα ερωτήματα, τα οποία δυστυχώς δεν μας απαντάτε, εκτός αν θέλετε να εφαρμοστεί το μητρώο όταν πλέον θα έχετε παραδώσει την εξουσία και θα έχετε, δυστυχώς, αφήσει και τη χώρα σε πολύ χειρότερο σημείο απ' ό,τι την παραλάβατε. Κυρίες και κύριοι συνάδελφοι, σε ό,τι έχει να κάνει με το μητρώο, φυσικά και δεν έχουμε καμμία αντίρρηση. Το μητρώο είναι ένας πάρα πολύ καλός δείκτης για να μπορέσουν να αξιολογηθούν όσο το δυνατόν καλύτερα οι δημόσιοι υπάλληλοι. Γιατί, όμως, να στελεχώνουν μόνο οι δημόσιοι υπάλληλοι υπηρεσίες και θέσεις ευθύνης και να είναι πρόεδροι και διοικητές και διευθύνοντες σύμβουλοι σε οργανισμούς, οι οποίοι έχουν την ανάγκη και από ανθρώπους, οι οποίοι μπορούν να προσφέρουν ακόμα περισσότερα; Γιατί να αποκλείουμε ένα μεγάλο κομμάτι της κοινωνίας; Γιατί να αποκλείουμε τους δικηγόρους, τους γιατρούς, τους πολιτικούς μηχανικούς, όλους αυτούς τους επιστήμονες, οι οποίοι έχουν βγει και έχουν πάει στο εξωτερικό και πραγματικά έχουν μεγαλουργήσει; Γιατί να θέλετε, λοιπόν, ακόμα και σε αυτόν τον κρίσιμο τομέα να εφαρμόσετε τις ιδεοληψίες σας και όχι το καλό το οποίο μπορούν να προσφέρουν κάποιοι άνθρωποι μέσα από αυτές τις θέσεις και για την πατρίδα και για την εκάστοτε κυβέρνηση; Σε ό,τι έχει να κάνει με τον γενικό γραμματέα - που λέμε ότι εμείς δεν πιστεύουμε ότι ο γενικός γραμματέας πρέπει να βγαίνει μέσα από το μητρώο των δημοσίων υπαλλήλων - εσείς οι ίδιοι στο άρθρο 6 λέτε ότι ο γενικός γραμματέας είναι ο συνδετικός κρίκος, είναι αυτός ο οποίος μεταφέρει τις εντολές και την κυβερνητική στρατηγική απέναντι σε όλα αυτά τα θέματα, τα οποία θα έχει να διαπραγματευτεί. Οπότε πώς γίνεται ο γενικός γραμματέας να μην είναι κατ' επιλογή του εκάστοτε Υπουργού; Βεβαίως και θα μπορούσε να είναι και μέσα από το μητρώο, αλλά είναι δυνατόν να στερείτε από τον Υπουργό ή να στερείτε από την όποια κυβέρνηση τη δυνατότητα να επιλέξει γενικό γραμματέα, ο οποίος θα μεταφέρει καλύτερα τις οδηγίες της κυβέρνησης και τις οδηγίες του πολιτικού του προϊσταμένου; Σε ό,τι έχει να κάνει, κυρίες και κύριοι συνάδελφοι, με το θέμα της αξιολόγησης και της επιλογής των προϊσταμένων αλλά και το βαθμολόγιο, θα ήθελα πάρα πολύ απλά να πω ότι μιλάμε για μια μεταρρύθμιση, η οποία μόνο μεταρρύθμιση δεν είναι και είναι επιστροφή στο παρελθόν. Επί της ουσίας, σε ό,τι έχει να κάνει με την αξιολόγηση, μιλάμε για την επαναφορά του προεδρικού διατάγματος 318/1992, το οποίο, όπως θυμάστε, δεν βοήθησε αρκετά για να μπορέσει να υπάρξει καλύτερη αξιολόγηση στους υπαλλήλους του δημοσίου τομέα. Αφήστε που και η μεγάλη πλειοψηφία των δημοσίων υπαλλήλων μέσα από αυτές τις διατάξεις αυτό το οποίο κατάφερνε είναι να αριστεύει, να αριστεύουν σχεδόν οι περισσότεροι. Σε ό,τι έχει να κάνει με την επιλογή των προϊσταμένων, επί της ουσίας επαναφέρετε εκεί το σύστημα Ραγκούση. Παίρνετε τις γραπτές εξετάσεις και τη δομημένη συνέντευξη και δημιουργείτε υπηρεσιακά συμβούλια, στα οποία συμμετέχουν αιρετοί, όπως έκανε και ο κ. Κατρούγκαλος στα πειθαρχικά συμβούλια. Θα ήθελα πραγματικά να ρωτήσω το εξής: Όλα αυτά τα πειθαρχικά συμβούλια που έχουν γίνει εδώ και έναν χρόνο που ασκείτε την εξουσία, τι έχουν αποφασίσει για δημοσίους υπαλλήλους, οι οποίοι είναι επίορκοι, για υποθέσεις δημοσίων υπαλλήλων, οι οποίοι θα έπρεπε να είχαν καταδικαστεί; Θα ήθελα να δω μια έκθεση με το πόσοι από αυτούς έχουν αποπεμφθεί ή βρίσκονται σε αργία. Σε ό,τι έχει να κάνει με τις λοιπές διατάξεις, θα ήθελα να σταθώ ενδεικτικά στο άρθρο 35, σύμφωνα με το οποίο διορίζετε αναδρομικά - και αυτό δεν ξέρω τι νομική βάση μπορεί να έχει - δύο δημοσιογράφους στο Υπουργείο Εσωτερικών, επειδή, όπως αναφέρεται στην αιτιολογική έκθεση, έχουν συγχωνευθεί τα δύο Υπουργεία Εσωτερικών και Διοικητικής Μεταρρύθμισης. Μα, υποτίθεται ότι η λογική των συγχωνεύσεων των Υπουργείων, κυρίες και κύριοι συνάδελφοι, είναι για να μειώσουμε και κάποια δαπάνη. Αλλιώς, είναι μόνο προσχηματική. Σημειωτέον ότι αυτοί οι δύο δημοσιογράφοι, σύμφωνα με την έκθεση του Γενικού Λογιστηρίου του Κράτους, θα μας στοιχίζουν 60.000 ευρώ ετησίως. Κυρίες και κύριοι συνάδελφοι, θα ήθελα να συγχαρώ τον Υπουργό, γιατί μετά τη μάχη, η οποία έγινε στις επιτροπές, αλλά και μετά τη χθεσινή συζήτηση, στο τέλος άλλαξε το άρθρο 36, αλλά και σταμάτησε τη λειτουργία των άρθρων 32 και 48. Κυρίες και κύριοι συνάδελφοι, μέσα σε αυτό το νομοσχέδιο δεν κρύβεται τίποτε άλλο παρά οι ιδεοληψίες, τις οποίες έχετε, λόγω της άποψης που έχετε ότι ο Υπουργός διαθέτει σχεδόν το αλάθητο. Ούτως ή άλλως, αυτά τα δύο άρθρα, τα οποία βγήκαν από το συγκεκριμένο νομοσχέδιο έδιναν τη δυνατότητα στον Υπουργό να αποφασίζει χωρίς υπηρεσιακά συμβούλια, να αποφασίζει μόνος του ποιοι άνθρωποι θα ξαναπιάσουν δουλειά, ποιοι άνθρωποι θα αξιολογηθούν, ποιοι άνθρωποι θα μετακινηθούν, ποιοι άνθρωποι θα μετατεθούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ξέρετε, οι εποχές αλλάζουν. Αυτό δείχνει και το προσφυγικό. Αυτό δείχνει η μεγάλη προσφυγική κρίση. Αν δεν αντιληφθείτε ότι για να ασκήσετε εξουσία κάτω απ' αυτούς τους κρίσιμους καιρούς αυτό το οποίο χρειάζεται είναι ρεαλισμός για να μπορέσουμε να εξαντλήσουμε τις πραγματικές δυνατότητες τις οποίες έχει η χώρα προκειμένου να φτιάξουμε ένα σύγχρονο δημόσιο, μια σύγχρονη κοινωνία και μένετε εγκλωβισμένοι στις ιδεοληψίες σας, το μόνο που θα καταφέρετε είναι να ξαναγυρίσετε εκεί που ήταν πραγματικά η θέση σας, στη θέση της Αντιπολίτευσης. Σας ευχαριστώ πολύ.
Τόσα χρόνια δεν το κάνατε ποτέ.
Ήρεμα, κύριε Παπαδόπουλε. Πηγαίνουμε καλά. Ο κ. Κωνσταντίνος Μπάρκας έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, θέλω να ξεκινήσω με ένα σχόλιο προς το ΚΚΕ. Είναι γεγονός ότι η Ανανεωτική Αριστερά με το ΚΚΕ όλα αυτά τα χρόνια έχουμε αρκετές διαφοροποιήσεις. Μία απ' αυτές τις διαφοροποιήσεις έχει να κάνει με τον ρόλο του κράτους και τη βιβλιογραφία που ο καθένας επιλέγει, ώστε να αναλύσει τι είναι το κράτος, ποιος είναι ο ρόλος του μέσα στην κοινωνία και ποιον ρόλο παίζει σε αυτήν την ταξική πάλη. Εγώ, λοιπόν, ως νεομαρξιστής και ως ανανεωτικός στην Αριστερά, διάβασα τον Πουλαντζά και το έργο του «Το Κράτος, η Εξουσία και ο Σοσιαλισμός». Μέσα αναφέρει διάφορα πράγματα. Ένα απ' αυτά λέει ότι, όπως έδειξε ο Λένιν, ο κυρίαρχος στόχος της επαναστατικής δράσης είναι η κρατική εξουσία και η αναγκαία προϋπόθεση κάθε σοσιαλιστικής επανάστασης είναι η καταστροφή του αστικού κράτους, αυτού του κράτους που έχει άμεση σχέση με την αστική τάξη. Συνεχίζοντας παρακάτω, λέει ότι ο δημοκρατικός δρόμος για τον σοσιαλισμό είναι ο ριζικός μετασχηματισμός του κράτους. Αυτό το νομοσχέδιο, λοιπόν, αυτό προσπαθεί να κάνει. Προσπαθεί να επέμβει μέσα στη διαχείριση, που έκαναν οι κυβερνήσεις στη χώρα για σαράντα χρόνια με την αντιταξική λογική, την οποία τοποθέτησαν στο κράτος. Αυτό το νομοσχέδιο προσπαθεί να επαναφέρει ορισμένα πράγματα, τα οποία έχουν να κάνουν με την αξιοκρατία και με το πώς το κράτος συνδράμει στην κοινωνία. Θα έλεγα ότι ακούστηκαν από Βουλευτές της Αντιπολίτευσης - συγγνώμη για το χαρακτηρισμό - χοντράδες. Ακούστηκε ότι θα πρέπει στο κράτος να μπει η αγορά και η αξιολόγηση να γίνεται όπως στις επιχειρήσεις, γιατί η αγορά έχει δείξει αυτόν τον καλό δρόμο, ώστε να μπορεί να λειτουργεί σωστά το κράτος. Εδώ οφείλω να πω ότι αυτοί οι συνάδελφοι έχουν πολύ μικρή μνήμη, διότι η αγορά είναι το ακριβώς αντίθετο παράδειγμα. Η αγορά δείχνει πώς μπορεί κανείς να κλέβει και πώς μπορεί να υπάρχει πλήρης ανομία στη λειτουργία όλων των δομών. Υπ' αυτήν την έννοια και όπως αυτό χαρακτηρίζεται από το Κέντρο, γιατί τα κόμματα του Κέντρου αναφέρουν αυτήν τη λογική, θεωρείται ότι όλες οι κοινωνικές παροχές πρέπει να έχουν άμεση σχέση με το κράτος. Είναι δεδομένο ότι αν δημιουργηθεί αυτή η σχέση, θα έχει μόνο ταξική λογική. Δηλαδή, αυτοί που έχουν τα χρήματα θα έχουν πρόσβαση στο κράτος, ενώ αυτοί οι οποίοι είναι απόκληροι της κοινωνίας, δεν θα έχουν καμμία πρόσβαση. Δηλαδή το κράτος θα πρέπει να λειτουργεί ως πελάτης. Το κράτος, όμως, δεν είναι επιχείρηση, δεν μπορεί να χωρίζει τους ανθρώπους ανάλογα με την ταξική λογική ή με τα χρήματα που έχουν. «Προίκα προϋπηρεσίας από υπαλλήλους του δημόσιου τομέα», ανέφερε ένας συνάδελφος, ο οποίος προφανώς γνωρίζει - άλλωστε είχαν μια τέτοια σχέση - ανθρώπους, οι οποίοι ήταν στον δημόσιο τομέα και οι οποίοι με κάποιους τρόπους κατάφεραν να πάρουν πτυχία ή να δημιουργήσουν εκείνη την προϋπηρεσία, ώστε πάντοτε να βρίσκονται ένα κλικ παραπάνω, σε σχέση με άλλους, όταν γινόταν κάποια αξιολόγηση. Μας χαρακτηρίζετε ως ανέτοιμους να κυβερνήσουμε και μας λέτε ότι προκαλέσαμε εμείς τις εκλογές. Θέλω να σας θυμίσω ότι η προηγούμενη κυβέρνηση ήταν αυτή, η οποία έχει τοποθετήσει ποσοστό απολύσεων στο δημόσιο, γιατί το δημόσιο ήταν κακό. Και συλλήβδην επί τέσσερα χρόνια γινόντουσαν χαρακτηρισμοί εναντίον του δημοσίου με τη λογική ότι όλοι είναι τεμπέληδες, ότι πρέπει να φύγουν και ότι πρέπει το κράτος να μειωθεί. Με αυτήν τη διαδικασία, με τη βίαιη μείωση του κράτους, όπως αυτή επετεύχθη από τον τωρινό Πρόεδρο της Αξιωματικής Αντιπολίτευσης, τον κ. Κυριάκο Μητσοτάκη, είχαμε ανθρώπους, οι οποίοι ήταν εκτός κράτους, εκτός δομών υγείας, οι οποίοι δεν μπορούσανε να προσφύγουν στο κράτος, ένα κράτος το οποίο ήταν δυσλειτουργικό, ακριβώς επειδή δεν υπήρχαν άνθρωποι για να μπορέσουν να εξυπηρετήσουν τους ανθρώπους. Άρα, όταν μιλάμε για «Γαργαντούα - Δημόσιο», θα έπρεπε να σκεφτούμε αυτούς τους κρατικοδίαιτους επιτελάρχες στον ιδιωτικό τομέα, οι οποίοι μόνο από το δημόσιο τρέφονταν όλα αυτά τα χρόνια. Τι είναι, λοιπόν, το δημόσιο; Πώς δημιουργήθηκε και πώς κατέληξε; Το δημόσιο, κατά τη δική μας άποψη, θα έπρεπε να είναι εκείνος ο πυλώνας παραγωγής πολιτικής και στήριξης των κοινωνικών ομάδων, οι οποίες βρίσκονται στα χρόνια της κρίσης στο στόχαστρο ενός πολιτικού συστήματος, το οποίο θεωρεί ότι αυτοί οι άνθρωποι πρέπει να είναι εκτός πολιτικής, εκτός κράτους. Εμείς, λοιπόν, θέλουμε ένα κράτος αξιοκρατίας. Θέλουμε ένα κράτος το οποίο θα στηρίζει τον πολίτη και θα βρίσκεται δίπλα στον πολίτη, όταν και όποτε το χρειάζεται. Θέλουμε ένα κράτος, το οποίο θα στηρίζει τις νέες δομές, την καινοτομία, τους νέους ανθρώπους, τους ανθρώπους οι οποίοι πάλεψαν, πήραν πτυχία, σπούδασαν και τώρα μπορούν επάξια να επανδρώσουν αυτό τον δημόσιο τομέα, οι οποίοι θα βοηθάνε όλους αυτούς που βρίσκονται αυτήν τη στιγμή εκτός πολιτικού συστήματος και εκτός κοινωνικών και πολιτικών δομών. Κυρίες και κύριοι Βουλευτές, τα θέματα που απασχολούν την ελληνική κοινωνία είναι πολλά. Εγώ θα ήθελα να σταθώ σε δύο. Όλοι θα συμφωνήσουμε ότι το μεταναστευτικό δεν μπορεί να αποτελεί χώρο πολιτικής αντιπαράθεσης και τρόπο στοχοποίησης της Κυβέρνησης. Για το μεταναστευτικό και γι' αυτές τις ροές των ανθρώπων, οι οποίοι έρχονται από πόλεμο, από εμπόλεμη ζώνη, δεν μπορεί να θεωρείται υπαίτια η Κυβέρνηση. Θα μπορούσε κάποιος να προβλέψει ότι όλος αυτός ο κόσμος θα έρθει προς τη χώρα μας; Πρέπει όλοι μας να αναλογιστούμε πού βρίσκεται η χώρα μας, ότι είναι το νοτιότερο άκρο των συνόρων της Ευρωπαϊκής Ένωσης, και τον τρόπο που διαχειρίστηκαν όλοι αυτοί οι άνθρωποι που βρίσκονται στα νησιά και την αλληλεγγύη που δείξανε απέναντι στους μετανάστες. Υπό αυτήν την έννοια, νομίζω ότι δεν μπορούμε να χαρακτηρίζουμε και να λέμε ότι για το κύμα των μεταναστευτικών ροών πρέπει να θεωρείται υπαίτια η Κυβέρνηση. Θεωρώ ότι όλοι μαζί πρέπει να σκύψουμε πάνω σε αυτό το πρόβλημα, έτσι ώστε να δημιουργήσουμε εκείνες τις δομές και να δείξουμε εκείνη την αλληλεγγύη απέναντι σε αυτόν τον κόσμο, ώστε να μην είναι μόνος του και, παρ' όλο που είναι διωγμένος από τη χώρα του, να μην βρεθεί μόνος τους, ένα ζεστό χέρι να είναι εκεί και να τους ακουμπήσει. Πρέπει να τους δείξουμε την αλληλεγγύη μας λοιπόν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνοντας, θέλω να πω ότι τις τελευταίες μέρες βρισκόμαστε μπροστά σε αποκαλύψεις για ένα σύστημα, το οποίο χρόνια τώρα λυμαινόταν τον δημόσιο κορβανά, λυμαινόταν το κράτος, ένα σύστημα, το οποίο εκβίαζε ανθρώπους και εκβίαζε δημόσιες δομές μόνο και μόνο για να μπορέσει να αποσπάσει χρήμα από την κρατική μηχανή. Κατά τη άποψή μου, έχουμε την πτώση αυτού του συστήματος, γιατί αυτή η Κυβέρνηση επέδειξε θάρρος απέναντι σε αυτούς τους ανθρώπους οι οποίοι με «λογικές νύχτας» επιτίθενται στην Κυβέρνηση, στη διαφορετική αντίληψη που έχουμε ότι εμείς θέλουμε να καταστρέψουμε, να διώξουμε αυτές τις λογικές από τον δημόσιο βίο. Και το τελευταίο τετράμηνο βλέπουμε μια λυσσαλέα επίθεση όλων σχεδόν των μέσων μαζικής ενημέρωσης, των μικρών ιστοσελίδων, προς την Κυβέρνηση, γιατί αυτή η Κυβέρνηση βάζει πραγματικά το μαχαίρι στο κόκαλο και θέλει να τελειώνουμε με αυτές τις λογικές. Και τελειώνω, κύριε Πρόεδρε, για ένα θέμα, το οποίο πρέπει κάποια στιγμή να κουβεντιάσουμε.
Τρίτη φορά μετράω τη λέξη «ολοκληρώνω» και είναι η τελευταία, κύριε Μπάρκα.
Ολοκληρώνω, κύριε Πρόεδρε. Κάποια στιγμή θα πρέπει να εξετάσουμε το θέμα αυτό. Υπάρχουν ή όχι κατατεθειμένες ερωτήσεις από δημοσιεύματα σε εφημερίδες για καταγγελίες σε Υπουργούς; Υπάρχουν, ναι ή όχι, από συγκεκριμένους Βουλευτές, από συγκεκριμένο πολιτικό κόμμα και συγκεκριμένα πολιτικά κόμματα που τώρα βρίσκονται στην Αντιπολίτευση; Υπάρχουν ή δεν υπάρχουν δημοσιεύματα για τα οποία η ίδια η εφημερίδα ζήτησε συγγνώμη μετά; Γι' αυτά δεν πρέπει να κάνουμε κάτι;
Τελειώστε, σας παρακαλώ! Είναι και άσχετο με το νομοσχέδιο.
Δεν πρέπει να εξηγήσουμε με ποιον τρόπο οι Βουλευτές ασκούν το κοινοβουλευτικό τους έργο; Σας ευχαριστώ πολύ.
Η φράση του κυρίου συναδέλφου «λογικές νύχτας» παρακαλώ να μπει εντός εισαγωγικών, με δική μου πρωτοβουλία, με την οποία συμφωνεί ο κ. Μπάρκας.
Ευχαριστώ, κύριε Πρόεδρε.
Θα πρέπει καμμιά φορά να σκεφτόμαστε και τον ιστορικό του μέλλοντος που διαβάζει τα Πρακτικά της Βουλής. Τον λόγο έχει ο κύριος Υπουργός.
Κύριε Πρόεδρε, κυρίες και κύριοι συνάδελφοι, συζητούμε ένα πάρα πολύ κρίσιμο ζήτημα που έχει να κάνει με έναν μεγάλο ασθενή, όπως έλεγε ο Γεώργιος Ράλλης, ο οποίος μετά από σαράντα χρόνια φαίνεται ότι ακόμα δεν έχει ιαθεί. Και αν παρακολουθήσει κανείς τις τοποθετήσεις όλων των αγορητών, θα διαπιστώσει ότι πραγματικά όλοι συμφωνούν ότι υπάρχει πρόβλημα. Και κανείς δεν πρέπει και δεν μπορεί να αμφισβητήσει ότι έγιναν προσπάθειες στο παρελθόν. Όμως, οι προσπάθειες συγκρούστηκαν και αποτράπηκαν από την ισχυρή λογική του κομματισμού. Αυτή είναι η αλήθεια, κυρίες και κύριοι συνάδελφοι! Αυτή είναι η πραγματικότητα στην οποίαν καλούμεθα σήμερα με ψυχραιμία και νηφαλιότητα να απαντήσουμε. Όμως, διαπιστώνω ιδιαίτερα από την πλευρά της Αξιωματικής Αντιπολίτευσης έλλειψη κουράγιου να αντιμετωπίσουν την πραγματικότητα και την αλήθεια, να αρθρώσουν έναν λόγο διορθωτικό, παρεμβατικό σε ένα νομοσχέδιο όπου αποδεικνύεται η γύμνια των επιχειρημάτων της Αξιωματικής Αντιπολίτευσης. Διότι ξέρουμε τι έφερε η Αξιωματική Αντιπολίτευση τον προηγούμενο χρόνο ως μεταρρύθμιση: ένα σχέδιο νόμου που στην ουσία υπάκουε στη λογική των ημετέρων, του κόμματος. Αυτή ήταν η μεταρρύθμιση που επιχειρούσε. Έρχεστε, λοιπόν, σήμερα με υποκρισία και με επιχειρήματα καταστροφολογίας. Δεν κατάλαβα, κυρίες και κύριοι συνάδελφοι! Μόνο εσείς είστε πατριώτες σε αυτόν τον τόπο; Με ποιο δικαίωμα αρθρώνετε έναν λόγο τόσο καταστροφικό, ενοχοποιώντας μια Κυβέρνηση που δεν έχει καλά - καλά έναν χρόνο στην εξουσία; Όλα αυτά τα δεινά αυτής της πατρίδας αυτή η Κυβέρνηση τα έφερε; Είναι και ντροπή! Χρειάζεται και λίγη αιδώς όταν ανεβαίνουμε σε αυτό το Βήμα και αρθρώνουμε λόγο, γιατί μας ακούει ο ελληνικός λαός. Και σας λέω ξανά ότι ο ελληνικός λαός δεν έχει μνήμη χρυσόψαρου. Καταλαβαίνει την αγωνία που καταθέτετε από την ανάγκη απογαλακτισμού σας από την εξουσία. Αυτό σας πονάει. Δεν αντέχετε να είστε στα έδρανα της Αντιπολίτευσης. Θα είστε για πολύ καιρό εκεί! Σας λέω να θυμηθείτε το '81. Έτσι λέγατε και το '81. Λέγατε ότι σε τρεις μήνες θα πέσει η κυβέρνηση, σε έξι μήνες, σε οκτώ, σε δέκα!
Ωραία πολιτική ταύτιση!
Θα μείνετε για πολύ καιρό στην Αντιπολίτευση, γιατί δεν έχετε επιχειρήματα. Διότι δεν αξιοποιείτε τον χρόνο της περιόδου στην Αντιπολίτευση, για να μπορέσετε πραγματικά να δείτε και τα λάθη και τις αδυναμίες. Αυτή είναι η ομορφιά της δημοκρατίας, κυρίες και κύριοι συνάδελφοι! Αυτή είναι η υγεία της δημοκρατίας! Κάθε φορά που ο λαός στέλνει ένα κόμμα στην Αντιπολίτευση του δίνει τη δυνατότητα και τον χρόνο να δει τα λάθη του, να ενδοσκοπήσει τις αδυναμίες του, να τις εντοπίσει, να τις διορθώσει, να ετοιμάσει έναν καινούριο λόγο. Ήταν λόγος αυτός; Άλλωστε, να σας πω κάτι; Είναι τόσο μεγάλη η αντίθεσή σας για αυτό το νομοσχέδιο και τόσα πολλά τα επιχειρήματά σας, που καταγράφεται από τον αριθμό των ομιλητών. Αυτό και μόνο καταδεικνύει ότι έρχεστε πολύ κουρασμένοι για να αντιπαρατεθείτε σε ένα νομοσχέδιο που πραγματικά επιχειρεί ουσιαστική τομή. Δεν σας άκουσα, δεν πείστηκα από τα επιχειρήματά που επιστρατεύσατε, τα κουρασμένα, για το ζήτημα του μητρώου στελεχών. Στο τέλος της κουβέντας αναγκάζεστε να λέτε ότι πράγματι είναι μια προσπάθεια, η οποία πραγματικά επιχειρεί να δημιουργήσει έναν αξιόπιστο και αξιόλογο μηχανισμό, μια δεξαμενή δηλαδή στελεχών, που θα πρέπει να αξιοποιούνται με τα πιο αντικειμενικά κριτήρια, όλοι αυτοί οι άνθρωποι, αυτός ο πλούτος του δημοσίου, που μέχρι σήμερα τον στραγγάλιζε η λογική των ημετέρων. Αυτή είναι η πραγματικότητα. Και αυτό φοβάστε, αυτό τρέμετε, γιατί επιτέλους θα δοθεί η δυνατότητα σε κάθε δημόσιο λειτουργό να αξιοποιηθεί και να προσφέρει στην πατρίδα μέσα από τις δυνατότητές του και την αντικειμενική κρίση των δυνατοτήτων του. Και έρχεστε και τι μας λέτε; Γιατί δεν βάζετε μέσα και τους ιδιωτικούς; Από τη μια μεριά λέμε να μην επιβαρύνουμε το δημόσιο και από την άλλη μεριά έρχεστε και μας λέτε βάλτε και τους ιδιωτικούς, τα ιδιωτικά στελέχη. Εμείς θέλουμε να περιορίσουμε την παρουσία των ιδιωτικών στελεχών. Και επειδή σας ακούω λαλίστατους συνεχώς για το θέμα των μετακλητών, ακούστε, κύριοι συνάδελφοι. Εγώ δεν θα μιλήσω σε προσωπικό επίπεδο για το τι γινόταν με τους μετακλητούς, αλλά εάν θέλετε να καταργήσουμε τους μετακλητούς από όλους και από την Κυβέρνηση και από τους Βουλευτές, να το πείτε. Επιτέλους, να το πείτε, να δούμε εάν το πιστεύετε αυτό που λέτε. Να καταλάβει ο ελληνικός λαός για τι πράγμα μιλάμε. Και να σας πω και για το συγκεκριμένο Υπουργείο, στο οποίο έχω την τιμή να προΐσταμαι: πενήντα οκτώ είναι τα στελέχη τα μετακλητά σε αυτό το Υπουργείο, σε όλα, σε Γραμματείς, Υπουργούς, Αναπληρωτές Υπουργούς, Υφυπουργούς. Ξέρετε πόσοι ήταν επί Νέας Δημοκρατίας; Θέλετε να τα καταθέσω επωνύμως, να φέρω τα ονόματα στη Βουλή; Ήταν εκατόν οκτώ. Και έχετε το θράσος να ανεβαίνετε στο Βήμα της Βουλής και να κάνετε αναφορές για αυτά τα ζητήματα. Ξανατολμήστε να το πείτε και θα σας απαντήσω εγώ αναλόγως και με ονόματα και με συγγενείς σας και με φίλους σας και με κολλητούς σας, αφού θέλετε έτσι να το πάμε. Κυρίες και κύριοι συνάδελφοι, από το άρθρο 1 έως το άρθρο 14, λοιπόν, είναι αυτή η καινοτόμος παρέμβαση για τη δημιουργία του μητρώου των στελεχών, από το οποίο πραγματικά θα στελεχώνονται - παρακαλώ να το προσέξετε αυτό - και τα γραφεία των Υπουργών και μέσα από διεργασίες και του ΑΣΕΠ και της Εθνικής Σχολής Δημόσιας Διοίκησης θα υπάρξουν διαδικασίες και λειτουργίες με τις οποίες θα αναβαθμίσουμε στον υψηλότερο βαθμό τους ανθρώπους αυτούς. Υπάρχει, όμως και ένα άρθρο, στο οποίο δεν είδα να κάνετε καμμία αναφορά, γιατί αυτά δεν σας αγγίζουν, το άρθρο 11, με το οποίο για πρώτη φορά η δημόσια διοίκηση εξασφαλίζει τη δυνατότητα - και αυτό είναι δημοκρατία και είναι πολιτικός πολιτισμός - σε κάθε άνθρωπο, με οποιαδήποτε ιδιαιτερότητα, είτε είναι τυφλός είτε είναι κινητικά ανάπηρος, να μπορεί να εξελίσσεται και αυτός, αφού έχει τα προσόντα και τις δυνατότητες και όχι επειδή είχε την ιδιαιτερότητα, να είναι στο περιθώριο. Αυτό είναι επανάσταση στο δημόσιο. Είναι μια ανατροπή συμπεριφορών και στάσεων ζωής απέναντι σε ένα σημαντικό τμήμα της κοινωνίας - και να το ακούσουν αυτό, οι άνθρωποι του χώρου αυτού - από αυτήν την Κυβέρνηση. Κυρίες και κύριοι συνάδελφοι, από το άρθρο 14 έως το 24 γίνεται η αξιολόγηση όλων των δημοσίων υπαλλήλων. Εμείς κρίνουμε ότι όλοι αυτοί οι άνθρωποι πρέπει να αξιολογηθούν. Γιατί ο καθένας, εάν του δώσουμε τη δυνατότητα, τον εκπαιδεύσουμε, όπως προβλέπει και το άρθρο 19, θα μπορέσει να διορθωθεί. Και δεν υποκρύπτει αυτό που είχατε εσείς, το 15%. Δεν μου λέτε, αυτούς τους εβδομήντα πέντε χιλιάδες ανθρώπους, οι οποίοι ήταν στο δημόσιο και τους οποίους θέλατε να απολύσετε ουσιαστικά, ο ΣΥΡΙΖΑ τους διόρισε; Για να ξέρουμε και τι λέμε όταν ανεβαίνουμε στο Βήμα. Νομίζετε ότι εσείς ορθοδρομείτε τον λόγο της αληθείας και σας ακούει ο ελληνικός λαός με ευλάβεια. Δεν ξέρει πώς λειτουργήσατε όλα αυτά τα χρόνια. Εδώ, λοιπόν, υπάρχει αξιολόγηση όλων και η δυνατότητα να βελτιωθούν όλοι. Υπάρχει, όμως, και κάτι πολύ σημαντικό στο άρθρο 24, σύμφωνα με το οποίο δίδεται η δυνατότητα να μιλήσει και ο πολίτης, να αξιολογήσει και ο πολίτης, κυρίες και κύριοι συνάδελφοι, τις υπηρεσίες. Και αυτό είναι μια καινοτομία που πρέπει να τη στηρίξουμε, γιατί ακριβώς ενεργοποιεί τον πολίτη, τον καθιστά ελεγκτή και της δημόσιας διοίκησης και της εξουσίας. Από το άρθρο 25 έως το 31 έχουμε, κυρίες και κύριοι συνάδελφοι, την απελευθέρωση του βαθμολογίου. Τι γινόταν μέχρι τώρα; Ουσιαστικά οι διαδικασίες τοποθέτησης προϊσταμένων γινόταν με ανάθεση. Αυτό θέλατε; Αυτό κάνουμε εμείς τώρα; Έχει καμμία σχέση η ανάθεση που κάνατε εσείς με την αξιολόγηση που προσφέρουμε αυτήν τη στιγμή και την απελευθέρωση του βαθμολογίου, ώστε πραγματικά να εξελίσσονται οι ικανοί και οι χρήσιμοι; Στη συνέντευξη, για την οποία ενοχοποιήσατε, πείτε μου τι γινόταν μέχρι σήμερα στη συνέντευξη. Εσείς ιδιαίτερα στον χώρο της Δεξιάς, που αρέσκεστε και λατρεύετε τον ιδιωτικό τομέα, πείτε μου αν υπάρχει ιδιωτικός τομέας που δεν έχει συνέντευξη. Απλώς τη συνέντευξη, όσες φορές τη θεσπίσατε, την κακοποιήσατε εσείς οι ίδιοι, γιατί θέλατε και εκεί να βάλετε χέρι, ας μου επιτραπεί η έκφραση. Έρχεται τώρα η Κυβέρνηση και φέρνει αυτήν τη διάταξη. Πείτε μας τι άλλο θέλετε να προσθέσουμε στη συνέντευξη για να κατοχυρωθεί, για να γίνει πιο αντικειμενική, για να μπορέσουμε πραγματικά να αξιολογήσουμε σωστά τους ανθρώπους. Εδώ πείτε μας τι έχετε να προσθέσετε. Δεν ακούω καμμιά πρόταση για διόρθωση. Για πρώτη φορά τα Πρακτικά αυτής της συνέντευξης - αφήστε που θα βαθμολογεί διαφορετικά ο κάθε κριτής - θα προσφέρονται στη δημοσιότητα, θα μπορούν να ελεγχθούν και έτσι διασφαλίζεται, σε μεγάλο βαθμό, η αντικειμενικότητα. Δεν άκουσα, κυρίες και κύριοι συνάδελφοι, κανέναν - και ειλικρινά μου έκανε εντύπωση - να μιλάει για το άρθρο 42. Υπάρχει πολίτης σε αυτήν τη χώρα που δεν πιστεύει ότι η γραφειοκρατία και η πολυνομία είναι οι δύο σιαμαίες αδελφές που βασανίζουν το δημόσιο και το καθιστούν αναποτελεσματικό και αντιπαραγωγικό;
Κύριε Υπουργέ, πρέπει να κλείνετε.
Ένα λεπτό, κύριε Πρόεδρε.
Το έχετε.
Εντάξει. Πώς θα χτυπήσουμε τη γραφειοκρατία, όταν, κυρίες και κύριοι συνάδελφοι, καμμία βάση δεδομένων του δημοσίου δεν «κουμπώνει» με την άλλη, δεν υπάρχει διαλειτουργικότητα; Ξοδεύτηκαν 7 δισεκατομμύρια ευρώ. Ποιος θα απολογηθεί για αυτά; Ποιος θα απολογηθεί για το ότι ξοδέψατε τα τελευταία δώδεκα χρόνια 7 δισεκατομμύρια από ευρωπαϊκά προγράμματα και δεν «κουμπώνει» η μία βάση δεδομένων του δημοσίου με την άλλη; Μέσα στο 2016, λοιπόν, θα έχουμε προχωρήσει αυτόν τον τομέα, για να απελευθερώσουμε παραγωγικές δυνάμεις. Συνιστούμε με το άρθρο 42- και δεν άκουσα ένα σχόλιο - την Εθνική Επιτροπή για την κωδικοποίηση της νομοθεσίας και της διοικητικής διαδικασίας, για τον περιορισμό της πολυνομίας, η οποία πραγματικά πνίγει και δημιουργεί αδιαφάνεια, δημιουργεί ένα καθεστώς πραγματικά αφόρητο στη λειτουργία του δημοσίου. Σε ό,τι αφορά το άρθρο 48, κυρίες και κύριοι συνάδελφοι, εμείς το αποσύραμε. Και άκουσα τον λαλίστατο κ. Βορίδη χθες να το εγκαλεί ότι αυτό είναι σημείο αδυναμίας. Ξέχασε ο κ. Βορίδης ότι εδώ σε αυτό το Βήμα - να του το θυμίσω, γιατί βλέπω ότι δεν έχει καλή μνήμη - ότι ήρθε μια μέρα και τρεις φορές ανέβαινε και απέσυρε άρθρα και ο Αναπληρωτής του τα επανάφερε; Τα ξέχασανε αυτά; Αν τα ξεχνάνε αυτοί, εμείς δεν τα ξεχνάμε. Το άρθρο 48, κυρίες και κύριοι συνάδελφοι, θα το επεξεργαστούμε πάλι, θα το συζητήσουμε και με εσάς και νομίζω ότι θα βρούμε κοινό τόπο. Γιατί αν το δούμε με ψυχραιμία όλοι, λύνει μια σειρά ζητήματα και αποκαθιστά και ορισμένες αδικίες. Κυρίες και κύριοι συνάδελφοι, νομίζω ότι αδικούμε τον εαυτό μας, όταν αντί να ερχόμαστε εδώ με προτάσεις, με βελτιωτικές θέσεις, για να συζητήσουμε ένα τόσο κρίσιμο ζήτημα που αφορά τη δημόσια διοίκηση, μας καταλαμβάνει αυτή η κομματική μανία ότι πρέπει να πούμε κάτι αρνητικό για να κερδίσουμε τις εντυπώσεις.
Κύριε Υπουργέ, παρακαλώ κλείστε.
Σας ευχαριστώ, κύριε Πρόεδρε.
Και εμείς. Να πάτε στο καλό. Προχωράμε ως εξής: ο κ. Μπαλλής, ο κ. Λάππας, η κ. Βούλτεψη. Θα μιλήσει μετά ο κ. Παπαχριστόπουλος ως Κοινοβουλευτικός Εκπρόσωπος, ο οποίος δεν μίλησε. Και μετά πάμε πάλι σε συναδέλφους και ανάλογα με το πώς θα έρθουν οι Υπουργοί. Ενημερώθηκα επισήμως ότι ο Πρωθυπουργός γύρω στις 19.00΄ θα μιλήσει, ο κ. Λεβέντης γύρω στις 17.30΄. Από τους υπόλοιπους πολιτικούς αρχηγούς το Προεδρείο δεν έχει ακόμα ενημέρωση. Ελάτε, κύριε Μπαλλή, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ποιος είναι ο πραγματικός πυρήνας των αντιρρήσεων της Αντιπολίτευσης, κυρίως της Αξιωματικής, επί αυτού του νομοσχεδίου; Ακούστηκαν επιμέρους κριτικές σε σημεία και άρθρα. Η αλήθεια, όμως, είναι ότι η αντίρρηση φαίνεται να είναι στη συνολική φιλοσοφία που έχει, στη φιλοσοφία της αποκομματικοποίησης, της αξιοκρατίας στην ανάδειξη στελεχών μέσα από τη δημόσια διοίκηση, της αναβάθμισης του ρόλου του δημόσιου υπαλλήλου σε όλες τις βαθμίδες της ιεραρχίας, στην αποκοπή των πελατειακών σχέσεων, δηλαδή στην ουσιαστική μεταρρύθμιση που θέλει να κάνει αυτό το νομοσχέδιο. Είναι ιδεολογική η θεώρηση, μας είπε χθες ο συνάδελφος εισηγητής της Νέας Δημοκρατίας εκφράζοντας την αντίρρηση της Αξιωματικής Αντιπολίτευσης για την επιλογή των Γενικών Γραμματέων των Υπουργείων μέσα από τη διοίκηση. Πρέπει, μας είπε, να είναι πολιτική επιλογή από τον Υπουργό, αφού πρόκειται για πολιτικά πρόσωπα. Αυτή, όμως, ακριβώς είναι η αντίληψη της νομής του κράτους από το κόμμα που κάθε φορά είναι στην κυβέρνηση. Δεν μπορεί να σταθεί αξιολόγηση χωρίς ποσόστωση, μας είπε επίσης ο κ. Άδωνις Γεωργιάδης χθες και άλλοι ομιλητές στη συνέχεια. Εννοούν, βέβαια, ποσόστωση με προκαθορισμένο ποσοστό αποτυχημένων στην αξιολόγηση. Είναι η αξιολόγηση με το σύστημα στοίβας. Το εφαρμόζει το Χάρβαρντ, μας είπε. Υπενθύμισε ο Κοινοβουλευτικός Εκπρόσωπός μας χθες ότι δεν μας είπε πως η «MICROSOFT» το απέρριψε λέγοντας ότι αυτό το σύστημα είναι κανιβαλιστικό. Δικαιολογημένη, βέβαια, η στήριξη στην ποσόστωση, διότι πρέπει να στηριχθεί η βασική επιλογή που είχε ο κ. Μητσοτάκης όταν επέβαλε την υποχρεωτική σφαγή στο δημόσιο. Διορίσατε παντού δικούς σας, είπαν άλλοι ομιλητές από την Αξιωματική Αντιπολίτευση. Αλήθεια, μιλάτε για σχοινί; Να πούμε για τους διορισμούς που κάνατε παραμονές των εκλογών, δυο μέρες προ των εκλογών; Να πούμε για το μετρό, να πούμε για τις ΔΕΚΟ και εκείνους τους διορισμούς, για τις τρύπες στο ΑΣΕΠ, για τις συνεχείς εκθέσεις του Ρακιντζή που αγνοήθηκαν; Μήπως να πούμε για τους κουμπάρους και τις κουμπαριές; Για τον ΟΠΑΔ; Έντεκα μέλη το διοικητικό συμβούλιο, οι οκτώ ήταν κουμπάροι μεταξύ τους. Να μιλήσουμε για τη στελέχωση των υπουργικών γραφείων με όλο το συγγενολόι των Υπουργών; Βάλατε εκατόν πενήντα διοικητές και υποδιοικητές στα νοσοκομεία, επανέλαβε χθες ο κ. Γεωργαντάς. Τον άκουσα με προσοχή. Θέλετε στ' αλήθεια να ανοίξουμε αυτήν τη συζήτηση για τους τρόπους διορισμού και για τα πρόσωπα που διορίστηκαν στις διοικήσεις των νοσοκομείων επί της δικής σας κυβέρνησης; Διότι αν είναι έτσι, θα πρέπει να μιλήσουμε και για τα πλαστά πτυχία των διορισμένων διοικητών, που ο κ. Βορίδης, όταν ανέλαβε με τη σειρά του Υπουργός Υγείας, ανακάλεσε τέτοιους διορισμούς. Συνολικά σε έξι νοσοκομεία στην Αττική ελέγχθηκαν οι διορισμοί διοικητών που δεν είχαν τα νόμιμα προσόντα, τα πανεπιστημιακά χαρτιά. Να μιλήσουμε για τους διοικητές που διορίσατε σε άλλες μονάδες υγείας με μόνο προσόν την κομματική ταυτότητα της ΟΝΝΕΔ; Στο ΚΑΤ τι έγινε με τους προσωπικούς φίλους του τότε Υπουργού, στο «Δρομοκαΐτειο», στο «Σισμανόγλειο», στον «Άγιο Παύλο» Θεσσαλονίκης, στο Νοσοκομείο Νοσημάτων Θώρακα της Πάτρας, στο Αγρίνιο, στο Νοσοκομείο Αχαΐας και σε πολλά άλλα; Να δούμε πώς διορίστηκαν τότε οι διοικητές, που τώρα μας εγκαλείτε για μια διαδικασία που δεν έχει ακόμα ολοκληρωθεί; Σωστά όμως κάνετε, κύριοι συνάδελφοι της Αξιωματικής Αντιπολίτευσης, και δεν το ψηφίζετε το νομοσχέδιο. Δεν ταιριάζει πράγματι στην ιδεολογία σας και στην αντίληψή σας για το κράτος, για τη διοίκηση, για τη διαφάνεια, για τον δημοκρατικό έλεγχο. Θα το κάνουμε εμείς. Θα το ψηφίσουμε εμείς, γνωρίζοντας ότι είναι ένα δύσκολο εγχείρημα. Διότι έχει κυρίως να αντιπαλέψει τη νοοτροπία που από συστάσεως του ελληνικού κράτους υπάρχει σχετικά με το κράτος, τη λειτουργία του, με την αποστολή του, αλλά και τη στελέχωσή του. Έχει να αντιμετωπίσει την καχυποψία των ίδιων των υπαλλήλων, λόγω κυρίως της κακής εφαρμογής ή της σκοπιμότητας των αξιολογήσεων του παρελθόντος. Έχει να αντιμετωπίσει, όμως, και την αντίληψη της ίδιας της κοινωνίας για το κράτος και τις δομές του, για τη λειτουργία του, για την αποτελεσματικότητά του, για τον τρόπο αντιμετώπισης του πολίτη. Έχει να σπάσει στεγανά δημοσιοϋπαλληλίας, μικροεξουσιών, αυταρχικότητας, αλλά και στοχεύσεων προσωπικών ανελίξεων. Πάνω από όλα, όμως, έχει τη δυσκολία να ισορροπήσει ανάμεσα σε αυτό που υπάρχει σήμερα ως προς το κράτος και ως προς αυτό που θέλουμε εμείς να δημιουργήσουμε. Αυτό που επιχειρούμε με την αξιολόγηση των τριακοσίων εξήντα μοιρών είναι η αλλαγή μοντέλου και αντίληψης στελέχωσης και διοίκησης με στόχο την ορθολογική οργάνωση και διαχείριση, την αποτελεσματικότητα της λειτουργίας και την αποδοτικότητα των υπηρεσιών και των υπαλλήλων, με κυκλική αξιολόγηση υπαλλήλων και δομών, με αποσύνδεση των προαγωγών από την επετηρίδα και μόνο, με σύστημα επιβράβευσης των ικανότερων. Είναι πραγματικά απαραίτητο και πρέπει να το ομολογήσουμε όλοι μας ότι πρέπει να υπάρξουν τομές και στο κράτος, στην οργάνωσή του, και στη διοίκηση, στον τρόπο λειτουργίας της. Πρέπει να εφαρμοστούν επιτέλους πολλά από όσα στο παρελθόν επισημάνθηκαν ως αναγκαία βήματα για την αναμόρφωση της διοίκησης: εκθέσεις που έμειναν στα συρτάρια, υποδείξεις που αγνοήθηκαν, προτάσεις που ερμηνεύθηκαν σκοπίμως λαθεμένα, όπως έγινε και στο πρόσφατο παρελθόν. Με τη δημιουργία του μητρώου στελεχών, το νέο σύστημα επιλογής προϊστάμενων και τον νέο τρόπο αξιολόγησης στόχος είναι η εξάλειψη του κομματικού κράτους και του συστήματος των πελατειακών σχέσεων, είναι η αύξηση της αποτελεσματικότητας και της ποιότητας, η ενίσχυση της διαφάνειας, η εξοικονόμηση και αξιοποίηση πόρων, η εξασφάλιση υψηλών τυπικών και ουσιαστικών προσόντων στις διευθύνσεις για αλλαγή της αντίληψης που θέλει το δημόσιο σήμερα να εξακολουθεί να είναι κομματικό φέουδο. Υπάρχουν, βέβαια, προϋποθέσεις για την επιτυχία αυτού του σχεδίου μας, προϋποθέσεις που έχουν να κάνουν με την αλλαγή νοοτροπίας και κουλτούρας των ίδιων των υπαλλήλων και της κοινωνίας, προϋποθέσεις που έχουν να κάνουν με την καλύτερη κατάρτιση και την ανάδειξη ικανοτήτων αξιολόγησης για τους αξιολογητές. Με αυτές τις προϋποθέσεις είμαστε διατεθειμένοι να δουλέψουμε και είμαστε βέβαιοι ότι θα τα καταφέρουμε. Βασιζόμαστε στη θέληση της κοινωνίας να σπάσει αυτό το σύστημα της φαυλοκρατίας και της αδιαφάνειας στο δημόσιο. Είναι θέμα της Αντιπολίτευσης εάν θα συνδράμει σε αυτήν την προσπάθεια ή εάν θα παραμείνει προσκολλημένη στα πρότυπα του χθες και στην υποστήριξη δομών που ευνοούν τις πελατειακές σχέσεις. Ευχαριστώ.
Κι εγώ ευχαριστώ. Ακολουθεί ο κ. Λάππας και η κ. Βούλτεψη. Αν έχει έρθει ο κ. Παπαχριστόπουλος, θα μιλήσει, αλλιώς θα δώσω τον λόγο σε εσάς, κύριε Φλαμπουράρη για δύο τρία λεπτά για την τροπολογία σας, παρ'ότι στον κατάλογο σάς έχουν τελευταίο και τον κ. Παππά από πάνω. Εγώ θέλω να αλλάξω τη σειρά, γιατί ο κ. Παππάς ήρθε τελευταίος, έτσι, για να δημιουργήσω και ενδοκυβερνητικό πρόβλημα μεταξύ Παππά και Φλαμπουράρη. Καταλάβατε;
Δεν υπάρχει πρόβλημα, κύριε Πρόεδρε.
Λοιπόν, έχετε τον λόγο κύριε συνάδελφε.
Ευχαριστώ κύριε Πρόεδρε. Κύριε Πρόεδρε, κύριε Υπουργέ, ξεκινάω με κάτι επειδή αναφέρθηκε στο όνομά μου ο κ. Βορίδης. Είπε ότι για το άρθρο 48 έχω έναν ιδιαίτερο φανατισμό και ένα ιδιαίτερο πάθος στην προάσπιση και στην υποστήριξή του. Ναι, το επαναλαμβάνω, υποστηρίζω τη φιλοσοφία, την αρχιτεκτονική και το νόημά του άρθρο 48, έχοντας μόνο μια επιφύλαξη για την παράγραφο 3 του άρθρου 48, που αναφέρεται στην επέμβαση του νομοθέτη στις εκκρεμείς ποινικές δίκες. Όλο το άλλο το άρθρο το υποστηρίζω ακόμη και σήμερα και πιστεύω ότι σύντομα θα έρθει ολοκληρωμένο και με μια νέα νομική αρχιτεκτονική για να το υποστηρίξουμε στη Βουλή. Αυτό για να το ξεκαθαρίσω μια και καλή. Δεύτερον, κύριοι της Νέας Δημοκρατίας, άκουσα από το πρωί σχεδόν όλους τους ομιλητές. Έχω την αίσθηση ότι δεν μπορείτε να υπερβείτε τον εαυτό σας. Γιατί δεν μπορείτε να υπερβείτε τον εαυτό σας; Επειδή δεν μπορείτε να υπερβείτε αυτό που λέμε διοικητικό και δημοκρατικό κεκτημένο. Και καλά κάνετε. Προασπίζεστε ένα παρελθόν και ένα παρόν, τα οποία σας βαρύνουν αφόρητα. Άκουσα τον κ. Τασούλα πριν, που είπε ότι το νομοσχέδιό μας - χρησιμοποίησε σε δύο φράσεις - είναι ασήμαντο και αβαθές. Του απαντώ, έστω και αν δεν είναι εδώ: Είναι πράγματι ασήμαντο, γιατί ήταν πολύ σημαντικότερη η διαχρονική κομματική άλωση του κράτους από το κόμμα του όσα χρόνια κυβερνούσε. Και είναι και αβαθές το νομοσχέδιό μας, γιατί είναι πράγματι βαθύτερη η πελατειακή σας αντίληψη για την άλωση των δομών του κράτους και της δημόσιας διοίκησης. Σας λένε ότι - ακόμα και σήμερα το ακούει και το καταλαβαίνει ο ελληνικός λαός - σε κάθε νομοσχέδιο, το οποίο φέρνει η Κυβέρνηση μας που εξορθολογίζει δομές, εκσυγχρονίζει υπηρεσίες, κάθεστε κι αντιστέκεστε με ένα ακραίο κατεδαφιστικό και καταιγιστικό λόγο. Ξέρετε γιατί το κάνετε; Γιατί προασπίζετε δομές που υπηρετήσατε και κάνετε τακτική οπισθοφυλακής. Φαίνεται ότι μελετάτε πάρα πολύ το σύστημα Κλαούζεβιτς. Να επιμείνετε. Εγώ σας λέω και εξηγώ πολιτικά γιατί το κάνετε. Ξέρετε γιατί το κάνετε; Το κάνετε γιατί καταργούμε δομές και δίκτυα μέσα από τα οποία εξυπηρετούνταν η πελατειακή σας αντίληψη. Πού οδηγούσε, τέλος πάντων; Οδηγούσε στη διαφθορά και στη διαπλοκή, τα γνωστά πράγματα. Αυτό ακριβώς σας τρομάζει: Η κατάργηση των δικτύων και των διαδρομών μέσα από τα οποία περνούσε η πελατειακή σας αντίληψη και η πελατειακή σας πρακτική. Ακριβώς το αντίθετο κάνει το παρόν νομοσχέδιο. Ξέρετε, πριν από δυόμισι χιλιάδες χρόνια ο πρώτος που όρισε την έννοια του δημόσιου λειτουργού ήταν ο Σωκράτης στην αρχαία Αθήνα. Δεν τον ακούσατε και δεν τον ακούτε ποτέ. Όρισε την έννοια του δημόσιου λειτουργού, σύμφωνα με την οποία το ατομικό συμφέρον του δημοσίου υπαλλήλου εξυπηρετείται μόνο αν ταυτίζεται με το δημόσιο συμφέρον και το δημόσιο αίσθημα. Να σας θυμίσω και κάτι για τη δημόσια διοίκηση που οικοδομήσατε; Όταν ιδρυόταν το ελληνικό κράτος, ακούστε μία φράση του Μακρυγιάννη: «Ποίον έθνος χωρίς διοίκησιν και νόμους ευδοκίμησεν και δεν εχάθη;» Αυτό κάνατε, λοιπόν, στα διακόσια χρόνια, από τα οποία ουσιαστικά τα τελευταία πενήντα και πλέον κυβερνάτε εσείς. Αυτό το κράτος δεν ευδοκίμησε και εχάθη, γιατί τέτοια δημόσια διοίκηση φτιάξατε όπως είναι και οι πολιτικές σας, όπως είναι οι πρακτικές σας. Δεν θα σας πούμε εμείς τίποτα για το παρελθόν. Θα σας πω αυτά που είπε ο Κώστας Σκανδαλίδης προχθές στην επιτροπή. Ακούστε το: «Από το 1980 όλες οι αλλαγές που θεσμοθετούνταν ήταν μερικές, τις οποίες η πολιτική εξουσία δεν τις ολοκλήρωνε, διότι άφηνε παραθυράκια στην εφαρμογή τους και αυτό είναι η ευθύνη προφανώς των κυβερνήσεων που κυβέρνησαν τη χώρα». Ο ΣΥΡΙΖΑ; Όχι, βέβαια. Όλοι έχουμε συνομολογήσει ότι αυτό το κράτος δεν το αλλάζουμε και αυτό έφερε τα πράγματα ως εδώ. Είναι η αχίλλειος πτέρνα της Αντιπολίτευσης. Είναι μία γάγγραινα, στην ουσία, στο πολιτικό σύστημα. Και έχετε να πείτε, κύριοι της Αντιπολίτευσης, γι' αυτήν τη γάγγραινα, γι' αυτό το σκάνδαλο, γι' αυτό το αρρωστημένο και ανώμαλο πολιτικό καθεστώς που υπάρχει στη δημόσια διοίκηση; Προτείνετε κάτι διαφορετικό; Τα βλέπετε όλα μαύρα, όπως είπε ο κ. Τασούλας, ασήμαντα και αβαθή στο νομοσχέδιό μας. Αυτό λέτε. Δεν προτείνετε κάτι. Πείτε μας κάτι. Τι εξορθολογίζει, κατά την αντίληψή σας, την πάσχουσα πράγματι δημόσια διοίκηση; Τι την εξορθολογίζει; Πείτε μας. Τι εκσυγχρονίζει τις δομές και τις υπηρεσίες; Πείτε μία πρόταση, κάτι, ένα επιχείρημα, να το ακούσει ο ελληνικός λαός. Τίποτα δεν κάνετε. Κάνετε τακτική οπισθοφυλακής, υποστηρίζοντας ένα ανώμαλο και αμαρτωλό παρελθόν. Τι συνέπειες είχαν αυτά που επισημαίνει ο Κώστας Σκανδαλίδης; Θα σας πω εγώ τι σημαίνουν: Γραφειοκρατία 7% επί του ΑΕΠ, που σημαίνει 13 δισεκατομμύρια. Όπως λέει ο κ. Ρακιντζής, 23 με 33 δισεκατομμύρια περίπου κοστίζει αυτή η πολιτική των τελευταίων πενήντα χρόνων στο θέμα της διαφθοράς και της διαπλοκής. Προσθέστε και τα 9 δισεκατομμύρια της εισφοροδιαφυγής. Έχουμε ουσιαστικά έναν λογαριασμό γύρω στα 40 δισεκατομμύρια, τα οποία μέσα σε δύο - τρία χρόνια θα έλυναν οριστικώς και τελεσιδίκως το θέμα του χρέους και των προβλημάτων που αντιμετωπίζει η χώρα. Εσείς ανεχόσαστε, εμείς, ανέχεται η κοινωνία , ανέχεται ο ελληνικός λαός ένα κράτος που μόνο τα τελευταία τριάντα χρόνια ψήφισε δεκαεπτάμισι χιλιάδες νόμους και υπήρξαν εκατόν είκοσι χιλιάδες εγκύκλιοι Υπουργών. Μόνο ο Οικοδομικός Κανονισμός, που διέπει - υποτίθεται - την οικονομική δραστηριότητα και ανάπτυξη της χώρας, έχει τριάντα μία χιλιάδες σελίδες. Αυτά είναι τα αποτελέσματα της κακοδιοίκησης και της κακοδιαχείρισης από τις προηγούμενες κυβερνήσεις. Να μην μείνουμε, όμως, σε αυτά. Να πάμε από εδώ και πέρα. Η ιδέα του νομοσχεδίου και η αρχιτεκτονική του είναι να κάνουν μια βαθιά τομή στη διοίκηση. Δεν το θέλετε, σας είπα για ποιον λόγο. Το είπαν και οι συνάδελφοι πριν. Δεν το αντέχει η πολιτική σας φιλοσοφία, η πολιτική σας αντίληψη για την έννοια του κράτους και των δομών και των υπηρεσιών του. Θέλετε ένα άλλο κράτος, αυτό που είχαμε μέχρι τώρα. Αυτό υποστηρίζετε με φανατισμό, να μην αλλάξει τίποτε, επιτέλους, στις δομές του κράτους. Επιμένετε και σήμερα. Βρίσκετε κάποια θέματα καλά ως ιστορία στην αιτιολογική έκθεση. Όμως, στις διατάξεις τελικά δεν λέτε «ναι» σε καμμία, όπως κάνατε άλλωστε σε όλα τα νομοσχέδια που έφερε ο ΣΥΡΙΖΑ από τον Γενάρη μέχρι σήμερα. Σε όλα, μα σε όλα, τηρείτε την ίδια τακτική οπισθοφυλακής. Τι να πω; Για το θέμα των εκατό δόσεων; Για το θέμα της ιθαγένειας; Για το σύμφωνο συμβίωσης; Για την επέμβαση που κάνουμε στα σωφρονιστικά καταστήματα, που και αυτά είναι θέματα δημόσιας διοίκησης; Πείτε μας πού είπατε «ναι» και πού προτείνατε μία εναλλακτική λύση. Σε ποιο θέμα, επιτέλους; Αυτά πρέπει να τα ακούει ο ελληνικός λαός και να τα έχει υπ' όψιν του. Όσον αφορά τον χρόνο εφαρμογής, είπε και ο Υπουργός και επαναλαμβάνω κι εγώ, κύριε Πρόεδρε, ότι είναι μία μεταρρύθμιση και μία νέα αρχιτεκτονική στον δημόσιο τομέα, που στηρίζεται σε τέσσερα πράγματα, σε τέσσερις μεγάλες παρεμβάσεις, όπως είπαμε: στο εθνικό μητρώο, στην αξιολόγηση, στη βαθμολόγηση, στο σύστημα επιλογής προϊσταμένων. Αν η Βουλή συμφωνούσε στη φιλοσοφία του νομοσχεδίου και στις βασικές διατάξεις, ιδίως στο εθνικό μητρώο και στην αξιολόγηση, θα βλέπαμε και τον χρόνο εφαρμογής. Ξέρετε γιατί; Η επιχειρηματολογία του κύριου Υπουργού τι σας λέει; Μιλάμε για δεκάδες χιλιάδες νομικά πρόσωπα δημοσίου και ιδιωτικού δικαίου της τοπικής αυτοδιοίκησης και του δημοσίου. Εάν λέγαμε «εφαρμόζεται αύριο», αυτές οι διοικήσεις τι θα γίνονταν; Θα ήταν ένα μεγάλο, ισχυρό σοκ, που δεν θα το άντεχε και η ίδια η δημόσια διοίκηση. Αυτός είναι, λοιπόν, ο λόγος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Και να σας πω και κάτι άλλο; Η μόνη επέμβαση που έκανε αυτή η Κυβέρνηση - και την κάνει τώρα με αντικειμενικά κριτήρια, πιστεύω εγώ - είναι η αλλαγή στα νοσοκομεία. Ούτε γενικούς διευθυντές άλλαξε ούτε διοικήσεις άλλαξε πουθενά! Τελειώνω, κύριε Πρόεδρε, με μία παρατήρηση μόνο σε αυτά που είπε ο εκπρόσωπος του ΚΚΕ. Είπε ο Υπουργός στην επιτροπή ότι οι μεγάλες ιδέες είναι μεγάλες όταν είναι εφικτές. Άκουσα την ανάλυση περί κράτους του φίλου Παφίλη που ήμασταν συμφοιτητές στο πανεπιστήμιο. Σας ερωτώ: Υπάρχει ή όχι ένα διαφορετικό επίπεδο συγκρότησης του καπιταλιστικού κράτους και ένα διαφορετικό επίπεδο συγκρότησης της δημόσιας διοίκησης; Είναι πολλά τα επίπεδα συγκρότησης. Εάν δεν είχε έννοια να επεμβαίνουμε στο να ανεβαίνει ένα επίπεδο συγκρότησης το κράτος και η διοίκηση, προς τι οι λαϊκοί αγώνες στους οποίους συμμετέχετε και υποστηρίζετε; Δεν ενδιαφέρεστε για τις σταδιακές αλλαγές του κράτους; Ήδη καταθέσατε δύο τροπολογίες σήμερα. Σε ποιο κρατικό και διοικητικό πλαίσιο θα κινηθούν οι τροπολογίες που φέρατε; Όταν καταρρεύσει το αστικό κράτος και πάμε στο δικό σας κράτος;
Κύριε Λάππα, ολοκληρώστε. Δεν θα ανοίξουμε τώρα φιλοσοφική έριδα με το ΚΚΕ.
Είναι μία αντίφαση στην οποία δεν απαντάτε.
Δεν είναι αντίφαση, αντίφαση βλέπετε εσείς.
Δεν απαντούν, κύριε Πρόεδρε. Θα ήθελα μία απάντηση. Πάντως, να ξέρετε ότι η Αριστερά διαχρονικά χρησιμοποιούσε μία φράση, «θα σας ταράξουμε στη νομιμότητα». Τη δική τους νομιμότητα! Ξέρετε γιατί; Διότι οι αρχές του Συντάγματος και των νόμων είναι καλές, η εφαρμογή τους πάσχει, κύριε Δελή.
Δεν είναι η Ολομέλεια για να κάνουμε αυτές τις κουβέντες.
Τελειώνω, κύριε Πρόεδρε.
Τελειώστε, όμως, παρακαλώ.
Είναι μία μεγάλη ευκαιρία η Βουλή να ψηφίσει αυτό το νομοσχέδιο. Είναι μία τομή που θα δρομολογήσει σημαντικές εξελίξεις σε όλα τα επίπεδα των δομών στις υπηρεσίες του ελληνικού δημοσίου. Ευχαριστώ.
Η κ. Σοφία Βούλτεψη έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, «των οικιών ημών εμπιπραμένων, ημείς άδομεν» και στην καθομιλουμένη, τα σπίτια μας καίγονται και εμείς τραγουδάμε! Δεν βρίσκω τίποτα πιο ταιριαστό για τη σημερινή περίσταση. Το ανέμελο τραγούδι της Κυβέρνησης συνεχίζεται από το περασμένο Σάββατο, όταν ενώ εκείνη ακριβώς την ημέρα είχαμε επισήμως προειδοποιηθεί για τον κίνδυνο να κλείσουν τα σύνορα, η Κυβέρνηση θεώρησε πως το σημαντικότερο που είχε να κάνει ήταν να συζητούμε στη Βουλή το δήθεν «παράλληλο πρόγραμμα», το οποίο έγινε η ταφόπλακα του δήθεν νόμου για την ανθρωπιστική κρίση, ο οποίος επίσης με τη σειρά του είχε γίνει ταφόπλακα του δήθεν «προγράμματος της Θεσσαλονίκης». Και τότε, το Σάββατο, είχε έρθει εδώ ο κύριος Πρωθυπουργός - και μαθαίνω ότι θα έρθει και σήμερα - και τι μας είπε από αυτό εδώ το Βήμα; «Δεν υπάρχουν ούτε θα υπάρξουν κλειστά σύνορα!». Αυτό μας είπε! Και σήμερα βρισκόμαστε στην κατάσταση, την οποία όλοι γνωρίζετε και κάνετε σαν να μη συμβαίνει. Συζητάτε για κάτι το οποίο δεν έχει αυτήν τη στιγμή την ίδια αξία με το άλλο θέμα, το οποίο απασχολεί όλο τον υπόλοιπο ελληνικό λαό. Και τι μας είχε πει λίγες μέρες νωρίτερα ο κ. Καμμένος; Μας είχε πει ότι με την εμπλοκή του ΝΑΤΟ λήγει το μεταναστευτικό ζήτημα και ότι έφεραν το ΝΑΤΟ, διότι δεν προλάβαιναν να αλλάξουν τον κανονισμό της FRONTEX. Έφεραν δηλαδή ολόκληρη συμμαχία στο Αιγαίο, επειδή δεν προλάβαιναν να αλλάξουν τον κανονισμό της FRONTEX και η συμμαχία θα ήταν πιο ευέλικτη. Τι γίνεται τώρα με το ΝΑΤΟ; Πού βρίσκεται το ΝΑΤΟ αυτήν τη στιγμή; Είναι κανείς σε θέση να μας πει; Ούτε επιχειρησιακό πρόγραμμα έχετε ούτε ξέρετε τι θα γίνει. Κάπου στο βάθος των τουρκικών διεκδικήσεων χάθηκε και αυτό. Και εμείς σήμερα εδώ συζητούμε για τη δημόσια διοίκηση. Ποιας χώρας; Και βέβαια, έχετε αποσύρει άρθρα. Και δεν πρόκειται για συνηθισμένες αποσύρσεις, κύριε Πρόεδρε. Διότι εδώ αποσύρθηκε άρθρο που παρενέβαινε, αν ψηφιζόταν, άμεσα στη δικαιοσύνη. Καταργούσε τη σε β΄ βαθμό δίκη, επέτρεπε στους δήμους να μην πάνε σε β΄ βαθμού δίκη και αυτό αποτελούσε άμεση παρέμβαση στη δικαιοσύνη και στο ίδιο το πολίτευμα. Και βέβαια, για άλλη μία φορά, όπως και με το παράλληλο πρόγραμμα, δίνεται η ευκαιρία, όπως ακούω από τις ομιλίες των συναδέλφων, να εκστασιάζονται και να είναι πολύ ευχαριστημένοι, διότι η Κυβέρνηση εφαρμόζει αριστερές πολιτικές. Και αυτό την ίδια ώρα που τα σύνορα έχουν κλείσει, η χώρα έχει μεταβληθεί σε ένα απέραντο hot spot, μετανάστες και πρόσφυγες κατεβαίνουν από την Ειδομένη και τώρα μαθαίνουμε ότι άλλοι έφυγαν από τη Λαμία με τα πόδια για την Ειδομένη. Άλλοι έρχονται με πούλμαν, άλλοι φεύγουν με τα πόδια. Γίνονται συνεννοήσεις πίσω από την πλάτη μας. ΝΑΤΟ δεν υπάρχει. Η αξιολόγηση καρκινοβατεί. Το Διεθνές Νομισματικό Ταμείο φεύγει για να μείνει. Έρχεται νέο μνημόνιο, μαθαίνω, κύριε Παππά, και εσείς είστε υπέρμαχος του να φύγει το ΔΝΤ. Τι θα κάνετε; Εσείς μας έχετε πει ένα σωρό φορές ότι το ΔΝΤ πρέπει να φύγει, να τελειώσει, να μην είναι στο πρόγραμμα και εδώ επίσημα χθες ο υπεύθυνος για την Ελλάδα άνθρωπος του Διεθνούς Νομισματικού Ταμείου είπε ότι θα φτιαχτεί ένα νέο πρόγραμμα, πώς θα ονομάζεται, και το οποίο θα είναι μνημόνιο - memorandum - και το οποίο θα έρθει να κουμπώσει στο άλλο μνημόνιο, το τρίτο που φέρατε στην Ελλάδα. Και εσείς τώρα μας λέτε φεύγει το ΔΝΤ, δεν θα κλείσουν τα σύνορα, έληξε το μεταναστευτικό με την εμπλοκή του ΝΑΤΟ - που δεν υπάρχει. Θα μου πείτε δεν είναι η πρώτη φορά που λέτε ψέματα. Η χώρα όμως βρίσκεται στο απόλυτο χάος και η Κυβέρνηση εξακολουθεί να ενδιαφέρεται μόνο για την προπαγάνδα και κάνει νέα «βαφτίσια». Στην περίπτωση του ΝΑΤΟ η επιχείρηση έγινε αποστολή. Στην περίπτωση της κοινωνικής αλληλεγγύης το ελάχιστο εγγυημένο εισόδημα βαφτίστηκε κοινωνικό εισόδημα αλληλεγγύης. «Βαφτίσια»! Η έγνοια δε του Υπουργού Επικρατείας είναι να καταθέτει τροπολογίες με τις οποίες κάθε φορά ελέγχει όλο και περισσότερο την ίδια την ενημέρωση. Από πέρυσι κινείται βάσει σχεδίου. Κατήργησε το Εποπτικό Συμβούλιο της ΕΡΤ, διορίζει ο ίδιος το διοικητικό της συμβούλιο, κατήργησε τα μέλη των ανεξαρτήτων αρχών, πέρασε τον νόμο που «ξεδόντιασε» το Εθνικό Συμβούλιο Ραδιοτηλεόρασης, κρατά στα χέρια του τις άδειες των ιδιωτικών καναλιών και ορίζει και τον αριθμό τους και το τίμημα, την τιμή εκκίνησης. Σήμερα φέρνει άλλη τροπολογία για τον έλεγχο της ενημέρωσης. Αλλάζει τον ίδιο, τον δικό του νόμο, τον οποίο εκείνος, ο κ. Παππάς, είχε ψηφίσει, για τον τρόπο απασχόλησης των δημοσιογράφων στα κρατικά μέσα ενημέρωσης, που ο ίδιος είχε ψηφίσει η απόφαση να λαμβάνεται και η άδεια να δίδεται μετά από άδεια των διοικητικών συμβουλίων ή των συμβουλίων της υπηρεσίας. Τώρα έρχεται και λέει ότι τα κριτήρια θα τα βάζει ο ίδιος ο Υπουργός. Άρα εδώ κατασκευάζονται καθαρά κρατικοί δημοσιογράφοι. Το θέμα είναι πάρα πολύ σοβαρό. Ολοκληρώνεται η επιχείρηση δημιουργίας κρατικών δημοσιογράφων, διότι όλοι τους ξέρουν ότι θα κινδυνεύουν να χάσουν τη δεύτερη εργασία τους αν αυτό που λένε ή γράφουν δεν αρέσει στον Υπουργό, που μπορεί κάθε φορά να βάζει ένα διαφορετικό κριτήριο, το οποίο δεν μας το λέει τώρα. Για εμάς, κυρίες και κύριοι συνάδελφοι, η ελευθερία του λόγου και της πληροφόρησης, η πολυφωνία, αποτελούν εμβληματική υπόθεση. Είναι υπόθεση εθνική η πολυφωνία, υπόθεση λειτουργίας του δημοκρατικού πολιτεύματος και δεν πρόκειται σε αυτό να κάνουμε εκπτώσεις. Η νομιμότητα και η πολυφωνία θα αποκατασταθούν. Και δεν μιλώ για την πολυφωνία όπως την αντιλαμβάνονται κάποιοι κυβερνητικοί, οι οποίοι θεώρησαν ότι μπορούσε πριν από τις εκλογές του Σεπτεμβρίου του ντιμπέιτ μεταξύ των Αρχηγών των δύο κομμάτων να έχει προηγηθεί η παρουσία αυτού του εκδότη, που σήμερα έχει συλληφθεί για εκβιασμούς, αλλά τότε ήταν καλός για να κάνει τον πολιτικό αναλυτή στην ΕΡΤ. Είχε μείνει ο κύριος αυτός ένα τέταρτο και ανέλυε και βυσσοδομούσε εις βάρος της Νέας Δημοκρατίας, την ημέρα που ήταν το ντιμπέιτ των δύο Αρχηγών. Τότε ήταν καλός; Ή μήπως αυτό αποτελεί εξυπηρέτηση της πολυφωνίας; Σήμερα είναι επικεφαλής κυκλώματος εκβιαστών;
Τον εισαγγελέα να ρωτήσετε. Τι ρωτάτε εμάς;
Ακούστε, πολιτική είναι η τέχνη του προβλέπειν. Το να μπαίνει σχολιαστής στην ΕΡΤ ο συγκεκριμένος αρκεί. Δεν χρειαζόταν να συλληφθεί. Γνωριζόμαστε όλοι μεταξύ μας σε αυτήν τη χώρα. Και επειδή γνωριζόμαστε όλοι, θα γίνουν αυτά που πρέπει όταν εσείς αποφασίσετε να παραδεχθείτε ότι δεν μπορείτε να κυβερνήσετε. [[Θόρυβος από την πτέρυγα του ΣΥΡΙΖΑ]] Ευχαριστώ, κύριε Πρόεδρε.
Να φωνάξουμε τον εισαγγελέα! Τα παράπονά σας στον εισαγγελέα.
Τον λόγο έχει ο κ. Παπαχριστόπουλος. Αμέσως μετά θα δώσω τον λόγο για τρία λεπτά στον κ. Φλαμπουράρη να αναπτύξει την τροπολογία του. Μετά θα μιλήσουν ο κ. Μπουκώρος, ο κ. Θεοφύλακτος, ο κ. Αρβανιτίδης και εναλλάξ οι Υπουργοί, τρεις Βουλευτές, ένας Υπουργός. Κύριε Παππά, μείνετε μαζί μας. Έχω ομόφωνη στήριξη άλλωστε από τους Βουλευτές του κόμματός σας. Κύριε Παπαχριστόπουλε, έχετε τον λόγο.
Ευχαριστώ, κύριε Πρόεδρε. Θα συμφωνήσω με τη συνάδελφο, ότι πράγματι βρισκόμαστε σε ιστορικές στιγμές, πολύ δύσκολες. Όλων φαντάζομαι το μυαλό είναι στο τι αντιμετωπίζει η χώρα αυτήν τη στιγμή. Πέρα από το γεγονός ότι αυτό το νομοσχέδιο είναι πάρα πολύ σοβαρό - ό,τι και να λέμε - πάνω απ' όλα στη σκέψη όλων μας πιστεύω ότι είναι οι δύσκολες στιγμές που περνάμε τώρα. Θέλω απλώς να θυμίσω τα γεγονότα και όχι χαρακτηρισμούς. Θέλω να θυμίσω ότι σύμφωνα με ομολογία του επικεφαλής της FRONTEX, οι ροές το τελευταίο τρίμηνο έχουν αυξηθεί δεκαοκτώ φορές και επίσης ότι μεσολάβησαν δύο, τρία γεγονότα που δεν πρέπει να ξεχνάμε. Το ένα ήταν το φοβερό χτύπημα στο Παρίσι. Το δεύτερο ήταν η κατάρριψη του ρωσικού αεροπλάνου στην έρημο του Σινά. Επίσης, πριν από τρεις ημέρες μέσα στη Δαμασκό, η οποία μέχρι τώρα τουλάχιστον φυλασσόταν, είδαμε τρομοκρατικά χτυπήματα που στοίχισαν τη ζωή σε δεκάδες ανθρώπους. Έγιναν δύο συμφωνίες, οι οποίες πραγματικά παραβιάστηκαν πριν αλέκτωρ φωνήσαι τρις. Η μία ήταν για το θέμα των συνόρων και της Σένγκεν. Είχαμε πάρει μία διαβεβαίωση για τις 6 Μαρτίου, η οποία με την πρωτοβουλία της Αυστρίας και τεσσάρων χωρών δεν τηρείται. Το δεύτερο είναι η χλευαστική ανακοίνωση που έκαναν οι Τούρκοι στρατιωτικοί κατά του πολιτικού τους προσωπικού σε σχέση με το ΝΑΤΟ. Αυτά είναι τα γεγονότα. Ζούμε μία πραγματικότητα για πολύ σκληρούς παίκτες. Για όσους δεν έχουν καταλάβει, όλη αυτή η προσπάθεια είναι ένας μαραθώνιος. Κοντά στην οικονομική κρίση, έρχεται το μεταναστευτικό ζήτημα. Εγώ ανήκω σε αυτούς που πιστεύουν ότι αυτός ο κόμβος δυσκολίας θα ξεπεραστεί. Πάνω απ' όλα αυτήν τη στιγμή χρειαζόμαστε ψυχραιμία. Δεν έχει νόημα η άσκοπη αντιπαράθεση, έτσι απλά για να φανούμε, κανένα νόημα. Θεωρώ τουλάχιστον θετική, σε επίπεδο προσφυγικού, την προσέγγιση που έκαναν οι Αρχηγοί τουλάχιστον των κομμάτων του δημοκρατικού τόξου. Για να ξεκαθαρίσουμε λίγο το τοπίο, θέλω να πω ότι θέλει αρετή και τόλμη αυτή η στιγμή. Θέλει ανθρώπους ψύχραιμους, σωστούς και σοβαρούς. Δεν ξεχνάμε ότι η Γερμανία με την Άνγκελα Μέρκελ, η Γαλλία με τον Ολάντ και η Ιταλία με τον Ρέντσι είναι μαζί μας. Έχουμε συμμάχους. Έχει μεγιστοποιηθεί η κίνηση των τεσσάρων χωρών, αλλά πιστεύω ότι δεν θα έχει αντίκρισμα. Επίσης, κάντε λίγο υπομονή γιατί πιστεύω ότι η συμμετοχή του ΝΑΤΟ, έτσι όπως επελέγη, θα λειτουργήσει τελικά θετικά. Κάποιοι βιάζονται να προεξοφλήσουν αποτυχίες. Ψυχραιμία και θα δείτε. Σε ό,τι αφορά το σημερινό νομοσχέδιο - για να έρθουμε στα δικά μας - είμαι από αυτούς που πραγματικά εύχομαι κάποια στιγμή να αλλάζουν οι κυβερνήσεις, αλλά η δημόσια διοίκηση να μπορεί να δουλεύει, όπως έγινε στην Ιταλία που άλλαζαν τη μία κυβέρνηση μετά την άλλη αλλά το κράτος δούλευε.
Βέλγιο.
Δεν ξέρω πότε θα φτάσουμε σε αυτό το επίπεδο, αλλά ξέρουμε όλοι ότι η δημόσια διοίκηση ήταν το λάφυρο κάθε κυβέρνησης, το λάφυρο κανονικά. Κάθε φορά που άλλαζε κυβέρνηση, καμμιά φορά και Υπουργός, άλλαζαν όλα για να μπορέσουμε να εξυπηρετήσουμε. Οι πελατειακές σχέσεις ήταν σήμα κατατεθέν σε αυτήν τη χώρα. Η λέξη αξιοκρατία είναι ανύπαρκτη. Κι έρχεται ένα νομοσχέδιο - εγώ δεν πιστεύω ότι ο κ. Βερναρδάκης θα λύσει το πρόβλημα της δημόσιας διοίκησης - που κάτι προσφέρει, κάτι πάει να κάνει. Ήμουν και στην επιτροπή για τον διορισμό στα ΕΛΤΑ κι άκουσα έναν παλιό κοινοβουλευτικό της Νέας Δημοκρατίας να εγκαλεί την Κυβέρνηση και τον Υπουργό, γιατί, λέει, ο διοικητής και διευθύνων σύμβουλος πώς τολμά και διορίζει κάποιους ανθρώπους που έχουν σχέση με τον κομματικό χώρο. Και λέω: «Ιδού πεδίο δόξης λαμπρό». Ελάτε στην πρώτη αναθεώρηση του Συντάγματος να κάνουμε μία δημόσια διοίκηση, η οποία να μην έχει σχέση με κόμματα. Ελάτε εδώ να το δούμε. Τι θέλω να πω; Σχετικά με το άρθρο 7 άκουσα πάρα πολλούς ομιλητές, όπως τον κ. Αθανασίου που είπε: «Τι είναι αυτά που λέτε; Γενικός Γραμματέας στο Υπουργείο και να επιλέγεται με αυτό τον τρόπο; Δεν γίνεται. Είστε λάθος». Είναι τόσο εθισμένοι με τον κομματισμό! Δεν είναι για εμένα μεγάλο, αλλά είναι μια προσπάθεια το να διαλέγεις τον ένα από τους τρεις και με το μητρώο και με όλα αυτά. Θέλω να πω ότι είναι μια προσπάθεια σε θετική κατεύθυνση. Πιστεύω ότι είναι ένα πρώτο θετικό βήμα. Έχει δουλέψει το Υπουργείο με τα στελέχη του γι' αυτό το βήμα. Άκουσα με μεγάλη προσοχή τους πάντες και θέλω να πω ότι είναι προς τη θετική κατεύθυνση και εμείς οι Ανεξάρτητοι Έλληνες θα το υπερψηφίσουμε. Δεν το συζητάμε. Θέλω μόνο να θυμίσω, επειδή άκουσα την προηγούμενη ομιλήτρια να μιλά για ενημέρωση και ότι το κυρίαρχο ζήτημα είναι - ο λύκος, λέει μια παροιμία, στην αναμπουμπούλα χαίρεται - ο κόσμος που βγήκε στους δρόμους. Και μην κοροϊδευόμαστε. Δεν ήρθαν στο Σύνταγμα ούτε εκατό χιλιάδες ούτε ένα εκατομμύριο κόσμος που έλεγαν. Δέκα με δεκαπέντε χιλιάδες ήταν, έτσι; Αν υπάρχει μεγαλύτερη συγκέντρωση από είκοσι πέντε χιλιάδες να έρθει κάποιος να μου το πει. Παρ' όλα αυτά, εμείς το σεβόμαστε. Και άκουσα για αντισυνταγματικότητες και διάφορα άλλα. Θέλω να αναφερθώ σε ένα γεγονός, ως απάντηση στην προηγούμενη ομιλήτρια. Στις 16-12-2008 με τον πιο σαφή τρόπο η Ευρωπαϊκή Ένωση δικαίωσε τότε, για όσους δεν ξέρουν, τον νόμο για τον βασικό μέτοχο. Ο εισηγητής αυτής της απόφασης, ο κ. Lenaerts, με μεγάλη λεπτομέρεια εξήγησε πως είχε δίκιο τότε η κυβέρνηση του Κώστα Καραμανλή και του τότε Υπουργού και σημερινού Προέδρου της Δημοκρατίας κ. Προκόπη Παυλόπουλου. Κανένας δεν το έμαθε, όχι στην Ελλάδα, αλλά ούτε σε αυτήν την Αίθουσα ούτε πουθενά. Όλοι είχαμε μείνει με την εντύπωση ότι είχε χαθεί αυτή η υπόθεση. Είδηση ήταν, είναι και παραμένει το δελτίο των 20.00΄ των συγκεκριμένων καναλιών. Αυτήν την είδηση δεν την έμαθε καμμιά εφημερίδα, παρά μόνο μια μικρή εφημεριδούλα που πουλά δέκα χιλιάδες φύλλα τη σχολίασε και κανένας άλλος. Και είναι και απάντηση, γιατί σε δύο ψηφοφορίες ο τότε Πρωθυπουργός της χώρας δεν ήρθε να ψηφίσει. Δεν θέλω να αναφερθώ στον κ. Μεϊμαράκη, γιατί μπορεί να είχε άλλους λόγους. Πόσο τυχαίο είναι αυτό; Το λέω γιατί ακούω πάρα πολλά για την ενημέρωση, τις αντισυνταγματικότητες και πάει λέγοντας. Και δεν θέλω να πω περισσότερα, να μην γυρίσω στο παλιό. Θέλω ακόμη να κάνω και μια παράκληση. Είναι και η φίλη μου η Κουντουρά εδώ; Έχει φύγει; Ξέρουμε ότι τρία εκατομμύρια εξακόσιες χιλιάδες τουρίστες δεν θα πάνε φέτος στην Τουρκία. Ξέρουμε ότι το προξενείο μας στη Μόσχα υστερεί και δεν έχει προσωπικό. Χρειαζόμαστε τουλάχιστον εκατόν είκοσι άτομα για να μπορούν να περνούν δώδεκα με δεκατρείς χιλιάδες βίζες την ημέρα. Έφερε, λοιπόν, μια τροπολογία ο Νίκος Ξυδάκης και είναι σε αυτό το νομοσχέδιο. Θα παρακαλούσα όλους, μηδενός εξαιρουμένου, να ψηφίσετε τη συγκεκριμένη τροπολογία. Να σας θυμίσω ότι η περσινή χρονιά δεν ήταν καλή για εμάς με τα γεγονότα που έγιναν, τα εμπάργκο κ.λπ.. Εισπράξαμε μόνο 550 εκατομμύρια και τίποτα περισσότερο και ήρθαν πολύ λίγοι τουρίστες, σε σχέση με το 2014 και το 2015, όταν ήρθαν πάνω από ένα εκατομμύριο τριακόσιες χιλιάδες Ρώσοι. Φέτος είναι στο χέρι μας, αν δουλέψουμε σωστά και με αυτήν την τροπολογία, να μπορέσει να προσλάβει τα εκατόν πενήντα άτομα εποχικό προσωπικό για οκτώ μήνες - κάτι που πρέπει να ψηφίσουμε όλοι σε αυτήν τη Βουλή - ώστε να έχουμε έσοδα όχι 1,3 εκατομμύρια, αλλά ίσως και 2 δισεκατομμύρια από την προσέλευση των Ρώσων τουριστών. Δεν θέλω να πω περισσότερα. Ευχαριστώ, κύριε Πρόεδρε.
Και εμείς ευχαριστούμε για την οικονομία του χρόνου. Κύριε Φλαμπουράρη, υποθέτω ότι θέλετε τον λόγο για την τροπολογία σας.
Μάλιστα, κύριε Πρόεδρε.
Ορίστε, έχετε τον λόγο για τρία λεπτά.
Πριν από την υπεράσπιση της τροπολογίας, θα ήθελα να κάνω μία αναφορά σε σχέση με μία παρατήρηση ή παρατηρήσεις που γίνονται από τη μεριά της Αξιωματικής Αντιπολίτευσης, που αφορούν το περιεχόμενο και της σημερινής μας δουλειάς και της προηγούμενης. Δηλαδή, υπάρχει η αντίληψη ότι στον βαθμό που έχουμε τρομακτικά προβλήματα, είτε σε σχέση με το προσφυγικό είτε σε σχέση με τα θέματα των σχέσεων με τους θεσμούς, δεν θα έπρεπε να προχωρήσουμε σε ενέργειες οι οποίες είναι αναγκαίες να γίνουν, για να μπορέσει πραγματικά να λειτουργήσει και το κράτος και η κοινωνία και η δημόσια διοίκηση. Θεωρώ ότι είναι μία άσκοπη αντιπολιτευτική τακτική. Αν θέλουμε πραγματικά να προχωρήσουμε και να αντιμετωπίσουμε τη δύσκολη περίοδο που περνά η χώρα μας, θα πρέπει αυτά τα θέματα να τα δούμε με μεγαλύτερη προσπάθεια εμβάθυνσης στα προβλήματα. Σε σχέση με τις δύο τροπολογίες: Η μία είναι απλή. Και οι δύο τροπολογίες είναι να εναρμονιστούν οι υπάλληλοι και οι διαδικασίες της Γενικής Γραμματείας Συντονισμού με το νέο νομοσχέδιο και με τις διατάξεις, οι οποίες μπαίνουν στο νέο νομοσχέδιο. Η μία τροπολογία έχει κοστολογηθεί. Είναι πάρα πολύ λίγα τα λεφτά. Για έναν χρόνο είναι περίπου 13.000 ευρώ με 20.000 ευρώ. Η τροπολογία αφορά την εναρμόνιση των υπερωριών των υπαλλήλων της Γενικής Γραμματείας με τους υπαλλήλους της Γενικής Γραμματείας της Κυβέρνησης, της Γενικής Γραμματείας του Πρωθυπουργού, διότι - και θέλω να τονίσω - πραγματικά όλη τη μέρα, Σάββατο και Κυριακή, οι υπάλληλοι της Γενικής Γραμματείας, συμμετέχοντας σε όλα σχεδόν τα σχήματα, τα οποία είναι αναγκαία να λειτουργήσουν με την παρουσία τους, έχουν μία συνεχή ενασχόληση. Γι' αυτό, λοιπόν, προτείνουμε να εναρμονιστούν οι υπερωρίες με αυτές που είπα προηγουμένως. Σας λέω ότι το κοστολόγιό τους δεν υπερβαίνει τις 15.000 ευρώ με 20.000 ευρώ τον χρόνο. Η δεύτερη τροπολογία αφορά το πώς επιλέγεται, πώς γίνεται η διαλογή στη Γενική Γραμματεία του υπαλληλικού προσωπικού. Μέχρι τώρα ήταν εύκολη η διαλογή. Διορίζονταν κάποιοι. Είναι καινούργια υπηρεσία η Γενική Γραμματεία. Το 2013 δημιουργήθηκε. Με μια απλή γνώμη του υπηρεσιακού συμβουλίου καθοριζόταν ο προϊστάμενος της συγκεκριμένης υπηρεσίας. Εμείς με την τροπολογία αυτή προτείνουμε να μη γίνεται έτσι, αλλά μέσα από την αξιολόγηση, η οποία προτείνεται και από τον Υπουργό με το καινούργιο νομοσχέδιο. Κατ' αρχάς, θεωρούμε ότι με αυτόν τον τρόπο πραγματικά εναρμονιζόμαστε με τις ανάγκες οι οποίες υπάρχουν. Δεύτερον, επέρχεται η αξιοκρατία ή επιδιώκουμε να έχουμε και την αξιοκρατία και στη Γενική Γραμματεία. Τέλος, θεωρούμε, μέσα από τη συνεργασία αυτών των πέντε φορέων, που θα είναι αυτοί οι οποίοι θα κρίνουν το δημοσιοϋπαλληλικό προσωπικό, ότι θα πρέπει και στη Γενική Γραμματεία να ισχύει το ίδιο. Με αυτήν την έννοια, λοιπόν, θεωρώ και προτείνω και στη Νέα Δημοκρατία - που την άκουσα ότι αρνήθηκε και πρότεινε να αποσυρθούν αυτές οι τροπολογίες - να τις δει καλύτερα. Θα δείτε ότι πρέπει να τις δεχθείτε και εσείς και να πούμε ότι θα προχωρήσουμε σε αυτό το θέμα όλοι μαζί. Ευχαριστώ.
Κι εγώ ευχαριστώ, κύριε Υπουργέ. Θα συμφωνήσω κι εγώ με την εισαγωγή σας, αλλά είμαι σίγουρος ότι κι εσείς θα συμφωνήσετε πως η πατρίδα βρίσκεται στη δυσκολότερη στιγμή της από τη Μεταπολίτευση και μετά, όχι κατ' ανάγκην εξαιτίας των εκάστοτε κυβερνώντων.
Συμφωνώ.
Τα τελευταία γεγονότα, έφεραν τα πράγματα έτσι. Γι' αυτό, όλοι μας πρέπει να είμαστε πολύ προβληματισμένοι.
Συμφωνώ απόλυτα σε αυτό που λέτε, κύριε Πρόεδρε. Θεωρώ, όμως, ότι η Κυβέρνηση, που είναι όχι απλώς προβληματισμένη, αλλά πάρα πολύ προβληματισμένη, με σοβαρότητα και με τις διεθνείς της επαφές προσπαθεί να αντιμετωπίσει αυτό το πάρα πολύ κρίσιμο θέμα.
Εντάξει. Εγώ τον προβληματισμό τον έθεσα σε όλο το πολιτικό σύστημα.
Όμως, αυτό που πρέπει να συνειδητοποιήσουμε όλοι είναι ότι πρέπει να αποδώσουμε τις ευθύνες εκεί που πραγματικά βρίσκονται και όχι να αποδίδουμε ευθύνες εκεί που δεν υπάρχουν. Δηλαδή, όταν ξέρουμε πολύ καλά ότι οι ροές δεν εξαρτώνται από εμάς, δεν πρέπει να καταγγέλλεται η δική μας Κυβέρνηση, διότι εχθές, για παράδειγμα, υπήρξαν τέσσερις χιλιάδες πρόσφυγες, οι οποίοι μπήκαν στα σύνορά μας.
Ωραία. Ας μην ανοίξουμε την κουβέντα.
Η μόνη λύση, την οποία αν την προτείνετε για να τη συζητήσουμε - εμείς δεν τη δεχόμαστε - είναι πραγματικά να μην αφήνουμε να έρχονται οι βάρκες. Κι ένας τρόπος υπάρχει, να τις τρυπάμε. Εμείς δεν πρόκειται να το κάνουμε!
Εντάξει. Για να μη δημιουργούνται εντυπώσεις, κανένας δεν το λέει αυτό μέσα σ' αυτή την Αίθουσα. Εν πάση περιπτώσει, φαντάζομαι ότι ο Πρωθυπουργός και οι Αρχηγοί θα τοποθετηθούν πάνω σε αυτό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 3ο Γυμνάσιο Πάτρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μπουκώρος. Συγγνώμη για την καθυστέρηση, κύριε συνάδελφε.
Ευχαριστώ πολύ, κύριε Πρόεδρε. Θα ξεκινούσα διαφορετικά. Όμως, μου έδωσε την ευκαιρία ο κ. Φλαμπουράρης να κάνω μία επισήμανση. Κύριε Υπουργέ, δεν κατηγορεί κανένας την Κυβέρνηση ΣΥΡΙΖΑ - ΑΝΕΛ για την αύξηση των προσφυγικών ροών. Για τη διαχείρισή τους σας κατηγορούμε, καθώς επιδεικνύετε παντελή έλλειψη δυνατότητας κάθε σχεδιασμού. Εχθές, το εθνικό οδικό δίκτυο γέμισε από καραβάνια καταταλαιπωρημένων προσφύγων, που δεν μπορούσαν να πάνε ούτε βόρεια, προς την Ειδομένη, ούτε να επιστρέψουν νότια, προς την Αθήνα. Στον Νομό Μαγνησίας, στα ΣΕΑ Αλμυρού, συμπληρώνουν σαράντα οκτώ ώρες πάνω από πεντακόσιοι εγκαταλειμμένοι πρόσφυγες. Επομένως για έλλειψη σχεδιασμού σάς κατηγορούμε. Ας έρθω στο νομοσχέδιο. «Διαφάνεια», «αντικειμενικότητα», «αποτελεσματικότητα». Ωραίες λέξεις, υψηλές στοχεύσεις. Όμως, είναι πολύ φιλόδοξο, κύριοι της Κυβέρνησης, να πιστεύετε ότι θα τις κατακτήσετε ή έστω ότι θα τις υπηρετήσετε αυτές τις αρχές και αυτές τις αξίες με το νομοσχέδιο που συζητάμε σήμερα. Έχετε επιδείξει ένα ταλέντο να φέρνετε νομοσχέδια με βαρύγδουπους τίτλους, «πιασάρικους» όπως λέμε στη δημοσιογραφική γλώσσα, οι οποίοι, όμως, σπανίως - αν όχι ποτέ - ανταποκρίνονται στο περιεχόμενο των νομοσχεδίων. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ποιο είναι το πρόβλημα, όμως, κυρίες και κύριοι; Ας είμαστε ειλικρινείς. Πέντε χρόνια πριν τη συμπλήρωση δύο αιώνων από την εθνική επανάσταση της παλιγγενεσίας μας και ο μεγάλος ασθενής παραμένει το ελληνικό δημόσιο. Πράγματι, έτσι είναι. Και οι ευθύνες είναι διαχρονικές και συνολικές, όμως, για την κατάντια του ελληνικού δημοσίου. Διότι μην καμώνεστε, κύριοι της συγκυβέρνησης, ότι προέρχεστε από παρθενογένεση και ότι δεν έχετε κάποιους πολιτικούς προγόνους, οι οποίοι κυβέρνησαν αυτό τον τόπο ή συμμετείχαν με οποιονδήποτε τρόπο στη διακυβέρνηση αυτού του τόπου. Εκτός κι αν η Κυβέρνηση ΣΥΡΙΖΑ - ΑΝΕΛ είναι κάποιοι Νεφελίμ, που ήρθαν από το υπερπέραν ή από κάποιον άγνωστο γαλαξία και δεν έχουν καμμία ευθύνη γι' αυτό τον τόπο. Δεν είναι έτσι. Οι ευθύνες οι δικές μας είναι σημαντικές, είναι μεγάλες. Τολμάμε και κάνουμε την αυτοκριτική τώρα από τη θέση της Αξιωματικής Αντιπολίτευσης. Όμως, ας μη σας διαφεύγει, κύριοι Υπουργοί, ότι εμείς κριθήκαμε και από τον ελληνικό λαό - όπως υπερηφανεύεστε - τρεις φορές το 2015. Το θέμα είναι τι κάνετε εσείς ως κυβερνώντες. Ο τίτλος του νομοσχεδίου, λοιπόν, δεν ανταποκρίνεται σε καμμία περίπτωση στο περιεχόμενό του. Δεν θα ήθελα να αναφερθώ διεξοδικά στα άρθρα και στις διατάξεις του νομοσχεδίου, γιατί μας κάλυψε απολύτως και ο εισηγητής μας και η Κοινοβουλευτική Εκπρόσωπός μας. Θα ήθελα, κύριε Υπουργέ, να αναφερθώ σε μια διάταξη που δεν υπάρχει στο νομοσχέδιο. Ναι, καλά ακούτε, σε μια διάταξη που δεν υπάρχει στο νομοσχέδιο! Φυσικά, δεν αναφέρομαι σε αυτές που αναγκαστήκατε να αποσύρετε. Αναφέρομαι σε μια διάταξη, η οποία, κατά την ταπεινή μου άποψη, θα έπρεπε να είναι ο ακρογωνιαίος λίθος του συγκεκριμένου νομοσχεδίου, που υποτίθεται ότι στοχεύει στην αποκομματικοποίηση του κράτους. Θα αρκούσε, κύριε Υπουργέ, μία και μόνο περιοριστική διάταξη, η οποία θα έθετε περιορισμούς σε πολιτευτές, Βουλευτές, πρώην Υπουργούς, στο να καταλαμβάνουν υψηλόβαθμες θέσεις στην ιεραρχία της δημόσιας διοίκησης, θέσεις γενικών γραμματέων, θέσεις προέδρων οργανισμών και διοικήσεων, θέσεις γενικών διευθυντών. Βεβαίως, και το αντίστροφο. Δηλαδή, μία διάταξη η οποία περιόριζε για ικανό χρονικό διάστημα γενικούς διευθυντές, μέλη διοικήσεων οργανισμών, προέδρους οργανισμών, και γενικούς γραμματείς να πολιτευτούν στην κεντρική πολιτική σκηνή και στην αυτοδιοίκηση. Μην αυταπατάστε, κύριε Υπουργέ, συνήθειες αιώνων δεν αλλάζουν με ένα νομοσχέδιο. Ο κάθε πρόεδρος οργανισμού, που θέλει να πολιτευτεί ή στοχεύει να πολιτευτεί, δεν κοιτάζει τον οργανισμό αλλά τον μηχανισμό που θα δημιουργήσει προκειμένου να εκλεγεί. Αφού άκουσα πολλούς επαίνους από συναδέλφους του ΣΥΡΙΖΑ γι' αυτή την πρόταση, που την κατέθεσα και στις επιτροπές, δεν είδα να κάνετε κάτι. Αυτό θα ήταν που θα έκοβε τον ομφάλιο λώρο ανάμεσα στο κράτος και στο κόμμα. Δεν το κάνετε! Δεν το τολμάτε! Μιλάτε για τομές, αλλά δεν επιδεικνύετε πολιτική τόλμη. Αυτό είναι πάγιο αίτημα της κοινωνίας επί δεκαετίες ολόκληρες, κύριε Υπουργέ. Και θα μπορούσαμε να συναινέσουμε όλοι μας, για να αποδείξουμε ότι το πολιτικό σύστημα είναι αποφασισμένο να αλλάξει τη χώρα και ότι δεν μας παίρνει άλλο, όπως λέει η νεολαία μας, να συνεχίζουμε κατά τον ίδιο τρόπο. Το νομοσχέδιό σας είναι «χαμηλών πτήσεων» νομοσχέδιο. Δεν αλλάζει πολλά πράγματα. Υπάρχει μια εμμονή στον δημόσιο τομέα, από τον οποίο θα αντλείτε στελέχη. Όμως, αν πράγματι πιστεύατε στη φιλοσοφία που περικλείει αυτό το νομοσχέδιο, γιατί δεν το εφαρμόζατε; Γιατί δεν εφαρμόζατε αυτή την τακτική ακόμα και πριν από το νομοσχέδιο; Πόσα στελέχη, πόσους λειτουργούς του δημοσίου τομέα, τον έναν χρόνο και πλέον που κυβερνάτε, τοποθετήσατε στις λεγόμενες «πολιτικές θέσεις»; Κανέναν! Τι προσπαθείτε να κάνετε; Ας μην κρυβόμαστε, κύριε Υπουργέ. Προσπαθείτε να δημιουργήσετε, για παν ενδεχόμενο, έναν κομματικό στρατό. Αυτό προσπαθείτε να κάνετε, μέσα από τα κριτήρια που βάζετε, το 2018, να υποχρεώσετε μερίδα κόσμου, που να μπορεί να καταλάβει αυτές τις θέσεις είτε είστε Κυβέρνηση είτε δεν είστε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Στην πολιτική τα πράγματα, όμως, είναι περισσότερο δυναμικά, κύριε Υπουργέ. Δεν θέλω να πω περισσότερα για το νομοσχέδιο. Όμως, όταν ζητάτε συναίνεση για τα μείζονα προβλήματα, που αντιμετωπίζει η χώρα, όπως είναι το προσφυγικό, το οικονομικό, το αγροτικό, δεν θα έπρεπε από ζητήματα χαμηλότερης πολιτικής στάθμης, όπως το συγκεκριμένο, να επιδιώκετε τη συναίνεση; Δεν δέχεστε τίποτα. Δεν ακούτε τίποτα. Είστε αυστηρά προσηλωμένοι σε αυτό που έχετε αποφασίσει από την αρχή. Πώς θα δημιουργηθεί κλίμα συναίνεσης για να αντιμετωπιστούν τα μεγαλύτερα, οξυμμένα και επείγοντα προβλήματα που αντιμετωπίζει σήμερα η χώρα μας; Και για να κλείσω, όπως ξεκίνησα, θα σας πω μόνο ότι δύο συνάδελφοι του ΣΥΡΙΖΑ κατέθεσαν μια τροπολογία για τα Κέντρα Διημέρευσης Ατόμων με Ειδικές Ανάγκες, η οποία χθες απορρίφθηκε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό δώστε μου, κυρία Πρόεδρε. Θα σας παρακαλούσα να τη δεχθείτε. Την κατέθεσαν οι συνάδελφοι από τη Μαγνησία και από το Κιλκίς. Θα τη στηρίξουμε και εμείς, γιατί δημιουργείται πραγματικό πρόβλημα στη λειτουργία αυτών των κέντρων, που υπάρχουν μόνο στον Βόλο και στο Κιλκίς. Για το μεταναστευτικό, κύριε Υπουργέ και κύριε Φλαμπουράρη, όπως σας είπα στην έναρξη της τοποθέτησής μου, σας κατηγορούμε για τη διαχείριση. Λένε τώρα οι Υπουργοί δεξιά και αριστερά: «Θα φτιάξουμε νέα hot spots, θα φτιάξουμε νέα κέντρα φιλοξενίας ανοιχτού τύπου». Μιλάμε για έναν κρυφό σχεδιασμό - δεν ενημερώνονται οι τοπικές κοινωνίες - με αποτέλεσμα αυτοί οι κρυφοί σχεδιασμοί να δημιουργούν μεγαλύτερες αντιδράσεις και συνωμοσιολογία απ' όσες θα δημιουργούσε ένας ξεκάθαρος σχεδιασμός τον οποίο θα γνώριζε ο ελληνικός λαός. Έχουμε το παράδειγμα του Βόλου και της Λάρισας. Ο Βόλος ξέρει από προσφυγιά και θα αναλάβει το βάρος που του αναλογεί. Όμως, ένα βάρος, όπως είναι το προσφυγικό για τη χώρα, κύριοι Υπουργοί της Κυβέρνησης, όσο περισσότερο μοιράζεται τόσο ελαφρύτερο γίνεται. Και αυτό δεν βλέπω να γίνεται, γιατί πρυτανεύουν μικροτοπικές πιέσεις, μικροπολιτικοί σχεδιασμοί και όλα αυτά. Θα έπρεπε ο σχεδιασμός να είναι αρτιότερος και πιο διαφανής, θα έπρεπε να είναι ενημερωμένος ο ελληνικός λαός, ώστε να κάνουμε το καθήκον μας και τα όσα μας αναλογούν - και ακόμα παραπάνω! - για να μην υπάρχει η εντύπωση ότι κάποιες περιοχές υπερφορτώνονται και κάποιες άλλες αδικούνται κ.ο.κ.. Είναι χαρακτηριστικό το παράδειγμα της δικής μας περιοχής. Σύσσωμη η κοινωνία θα αναλάβει το βάρος που της αναλογεί. Όμως, είπαμε ότι το μοιρασμένο βάρος, κύριοι Υπουργοί, είναι ελαφρύτερο. Αυτό θα πρέπει να το σκεφθείτε, γιατί δεν ξέρουμε ποια θα είναι η δυναμική της εξέλιξης του προβλήματος, όπως δεν ξέρουμε τι θα έχουμε να αντιμετωπίσουμε αύριο γι' αυτή τη βόμβα που ήρθε στα χέρια μας. Σας ευχαριστώ πολύ.
Κυρία Πρόεδρε, θα ήθελα τον λόγο.
Τι θέλετε, κύριε Φλαμπουράρη;
Επειδή ο κύριος συνάδελφος αναφέρθηκε σε εμάς, κυρία Πρόεδρε, θα ήθελα να πω δυο κουβέντες.
Αν όλοι οι Υπουργοί, που βρίσκονται εδώ, παίρνουν τον λόγο, κυρία Πρόεδρε, τελειώσαμε!
Ας ακούσουμε τι έχει να μας πει ο κύριος Υπουργός!
Μεθαύριο θα μιλήσουμε!
Μόνο δυο κουβέντες θα πω.
Ο αγορητής επιθυμεί να ακούσει τι θα πει ο κύριος Υπουργός. Ορίστε, κύριε Υπουργέ, έχετε τον λόγο.
Θα ήθελα να σας θυμίσω ότι εδώ και περίπου είκοσι μέρες όλη η Ευρώπη, η Ευρώπη η οποία είναι με την ανθρωπιά, με την αξιοπρέπεια, μας δίνει συγχαρητήρια, γιατί σε πάρα πολύ σύντομο χρονικό διάστημα ανταποκριθήκαμε στις ανάγκες και έχουν περάσει εκατοντάδες χιλιάδες πρόσφυγες από την Ελλάδα…
Κύριε Υπουργέ, η εθνική οδός ήταν γεμάτη πρόσφυγες χθες. Πώς ανταποκριθήκατε; Ταλαιπωρούνται μέσα στον ήλιο και τις καιρικές συνθήκες!
Σας λέω τι έχει γίνει. Και το δεύτερο είναι ότι εμείς πραγματικά έχουμε τελειώσει. Είστε έναν μήνα πριν. Έχουν τελειώσει και τα hot spots στα νησιά και τα ανοιχτά κέντρα φιλοξενίας και στα Διαβατά, και στο Σχιστό και στον Βοτανικό. Αυτά έχουν τελειώσει.
Μάλλον αγνοείτε την πραγματικότητα, κύριε Υπουργέ!
Μη λέτε πράγματα, τα οποία αφορούν έναν μήνα πριν.
Τις εικόνες δεν τις είδατε χθες, κύριε Υπουργέ; Τον κόσμο να περπατάει στην εθνική οδό δεν τον είδατε;
Ελάτε, κύριε συνάδελφε, δεν θα κάνουμε διάλογο τώρα γι' αυτό. Θα έχουμε την ευκαιρία να το συζητήσουμε, γιατί είναι ένα πάρα πολύ σοβαρό θέμα. Ευχαριστούμε, κύριε Υπουργέ. Ο κ. Θεοφύλακτος έχει τον λόγο. Μετά θα δώσω τον λόγο στον κ. Παππά για τρία λεπτά για την τροπολογία. Ορίστε, κύριε Θεοφύλακτε, έχετε τον λόγο.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, το παρόν νομοσχέδιο και η στάση όλων των πολιτικών κομμάτων αποδεικνύει τη διαφορά φιλοσοφίας. Αυτό θα πρέπει να το δει όλος ο ελληνικός λαός αλλά κυρίως οι δημόσιοι υπάλληλοι, τους οποίους και αφορά. Είναι ξεκάθαρο, δηλαδή, ότι η συντηρητική παράταξη και συγκεκριμένα η Νέα Δημοκρατία αντιμετωπίζει τον δημόσιο υπάλληλο από μια θέση εξουσίας και «εξουσίασης» και με μια διάθεση τιμωρητική και αυταρχική. Το απέδειξε και όσο ήταν στην εξουσία, το αποδεικνύει και τώρα με τις τοποθετήσεις της. Από την άλλη πλευρά, η δική μας Κυβέρνηση και ο δικός μας πολιτικός χώρος έχει μια φιλική αντιμετώπιση προς τον δημόσιο υπάλληλο, τον οποίο θεωρεί - και θα το δούμε και αναλυτικά, θα αναφερθώ ιδιαίτερα στις διατάξεις της αξιολόγησης - ως συνεργάτη. Όμως, αυτό δεν έγκειται μόνο στη δική μας σημερινή νομοθετική πρωτοβουλία. Είναι και στο χέρι των δημοσίων υπαλλήλων να κερδίσουν με τη συμπεριφορά τους τη συμμετοχή και την έννοια του συνεργάτη. Όταν, για παράδειγμα, προβλέπονται διατάξεις για ολομέλεια τμημάτων και για στοχοθεσία, στην οποία συμμετέχουν οι δημόσιοι υπάλληλοι, αν αυτές δεν υλοποιηθούν από τους ίδιους τους δημοσίους υπαλλήλους, θα μείνουν γράμμα κενό. Βέβαια, φαντάζομαι ότι από τη μεριά του Υπουργείου θα έχουμε εγκυκλίους ή πιθανά σεμινάρια των δημοσίων υπαλλήλων. Και πάλι, όμως, επειδή έχουμε ζήσει τη δημόσια διοίκηση και έχουμε δει ότι στο παρελθόν υπήρχαν κατά καιρούς προσπάθειες, με αγαθές προθέσεις, που έμεναν γράμμα κενό, θα πρέπει οι ίδιοι οι δημόσιοι υπάλληλοι - και απευθύνομαι σε αυτούς - ο καθένας ξεχωριστά στον επαγγελματικό του χώρο, αλλά και με τους συνδικαλιστικούς τους φορείς, να κερδίσουν αυτό που τους δίνουμε σήμερα. Και, βέβαια, καμμία ιδεοληψία δεν έχουμε εκτός από την προαγωγή των δημοσίων υπηρεσιών. Ας το βάλουν καλά στο μυαλό τους όλοι. Αυτό μας ενδιαφέρει και αυτό κάνουμε σήμερα. Και ας μην τα επικαλείται η Αντιπολίτευση - δήθεν - τον ιδιωτικό τομέα, ο οποίος βούλιαξε στη Μεταπολίτευση εξαιτίας των κυβερνήσεων της Νέας Δημοκρατίας και του ΠΑΣΟΚ. Δεν υπήρχε ιδιωτικός τομέας. Υπήρχε στρεβλή ανάπτυξη του ιδιωτικού τομέα. Ας μας πουν πώς γίνονταν οι προσλήψεις στις τράπεζες ή ακόμα και στα σουπερμάρκετ: με παρεμβάσεις των πολιτευτών και των Βουλευτών. Πήραν ποτέ οι ιδιωτικές εταιρείες - έκαναν προκηρύξεις; - φακέλους για να δουν προσόντα; Τίποτα! Ήταν διαπλοκή με το πολιτικό σύστημα. Όσον αφορά τις δήθεν επενδύσεις που επικαλούνται; Δεν ήταν επενδύσεις, λεηλασίες ήταν. Λεηλασίες χωρίς να σέβονται κανέναν περιβαλλοντικό όρο, με το να έχουν ανασφάλιστους τους εργαζόμενους, με το να μην αποδίδουν φορολογία. Αυτός είναι ο ιδιωτικός τομέας; Τελειώνει, λοιπόν, το καθεστώς του εργασιακού μεσαίωνα, που προσπάθησε να επιβάλει η προηγούμενη κυβέρνηση και στον χώρο του δημοσίου. Τελειώνει το κυνήγι των μαγισσών, που είχε εξαπολύσει η προηγούμενη κυβέρνηση εναντίον των δημοσίων υπαλλήλων. Τελειώνει η λογική ότι για όλα φταίει το δημόσιο, το οποίο παύει και να είναι ο «αποδιοπομπαίος τράγος» για όλα τα δεινά της κρίσης. Γιατί αυτό πρόσφερε και μόνο η εξαγγελία της λογικής των ποσοστώσεων επί υπουργίας του κ. Μητσοτάκη. Είχε διαλύσει όλο το δημόσιο. Ζούμε σε αυτή τη χώρα και το ζήσαμε: Όλες οι υπηρεσίες είχαν διαλυθεί. Είχε δημιουργηθεί ένα έντονο κλίμα καχυποψίας, φαγωμάρας ανάμεσα στους υπαλλήλους, με αλληλοκαρφώματα, χαφιεδισμό, ανάπτυξης σχέσεων συναλλαγής και ρουσφετολογικής λογικής μεταξύ υφισταμένων και προϊσταμένων. Και, φυσικά, αυτό έχει διαλύσει την απόδοση των υπηρεσιών, κάτι που σήμερα θεσμικά σταματάει και, μάλιστα, αντιστρέφεται. Όμως, αυτή είναι η λογική της συντηρητικής παράταξης, η λογική του «διαίρει και βασίλευε». Αντίθετα, εμείς κοιτάμε την καλύτερη παροχή του δημόσιου αγαθού των υπηρεσιών στον πολίτη. Ειδικότερα για την αξιολόγηση, δεν συνδέεται με διαθεσιμότητες και απολύσεις, δεν προβλέπονται ποσοστώσεις. Αυτή η λογική - το είπαν και άλλοι συνάδελφοι - που υιοθετήθηκε στην Αμερική τη δεκαετία του '80, απέτυχε και απορρίφθηκε. Η αξιολόγηση δεν είναι τιμωρητική, δεν είναι ατομοκεντρική. Προβλέπεται για πρώτη φορά αξιολόγηση και το προϊσταμένων από τους υφιστάμενους, όπως, επίσης, προβλέπεται και μηχανισμός παρακολούθησης των βαθμολογιών και των βαθμολογητών. Έχουμε, λοιπόν, μία σαφή υπαλληλοκεντρική διάσταση. Βλέπουμε τους υπαλλήλους, κατ' αρχάς, με θετική ματιά, ως φιλότιμους, ευσυνείδητους και με αίσθημα επαγγελματικής ευθύνης, με προσόντα που έχουν τώρα - ιδίως οι νεότεροι - και όχι ως αδιάφορους, ράθυμους, κλπ.. Σταχυολογώ λίγο τις διατάξεις για τα άρθρα 15 μέχρι 24 που αφορούν την αξιολόγηση. Οι αξιολογητές είναι οι δύο ιεραρχικά προϊστάμενοι. Η έκθεση αξιολόγησης περιλαμβάνει τους τίτλους σπουδών και την επιμόρφωση του υπαλλήλου, συνοπτική περιγραφή του έργου της οργανικής ομάδας, συνοπτική περιγραφή του έργου του αξιολογούμενου, τα στοιχεία της συνέντευξης και τη βαθμολογία ανάλογα με τη γνώση του αντικειμένου, τις υπηρεσιακές σχέσεις, τη συμπεριφορά και την αποτελεσματικότητα, αυτά είναι για τους υφισταμένους. Για τους προϊσταμένους είναι αυτά, συν τις διοικητικές ικανότητες. Επίσης, υπάρχουν και ασφαλιστικές δικλίδες, ότι όταν έχουμε χαμηλή βαθμολογία, πρέπει υποχρεωτικά αιτιολογείται και να θεμελιώνεται. Μάλιστα, συστήνεται με το άρθρο 17, παράγραφο 15 και η Διεύθυνση Παρακολούθησης και Στατιστικής Ανάλυσης, η οποία ενεργοποιείται ιδίως όταν βλέπει σταθερά άριστες ή σταθερά χαμηλές βαθμολογίες. Και σε αυτό έχει άδικο η Αντιπολίτευση που λέει ότι θα βαθμολογούνται όλοι με «άριστα», γιατί ακριβώς θα υπάρχει η Διεύθυνση αυτή που θα κάνει αυτή τη δουλειά. Τώρα, θα ήθελα στον χρόνο που μου απομένει, αφού αναφερθώ σε αυτό που ανέφερε και σήμερα ο Υπουργός, ο κ. Κουρουμπλής, στο άρθρο 24, ότι, δηλαδή, για πρώτη φορά έχει και ο πολίτης και οι κοινωνικοί και επαγγελματικοί φορείς λόγο για την αξιολόγηση των υπηρεσιών, να σταθώ έστω και για δύο λεπτά στην τροπολογία του Υπουργού Περιβάλλοντος και Ενέργειας με γενικό αριθμό 217 και ειδικό 2, για το σύστημα κατανομής των εσόδων από τους πλειστηριασμούς αδιάθετων δικαιωμάτων εκπομπών αερίων του θερμοκηπίου για την περίοδο 2016-2020. Πρόκειται για μία σωστή ρύθμιση. Όμως, θα πρέπει να λάβει υπ' όψιν της - είτε με την παρούσα τροπολογία είτε στο αμέσως επόμενο χρονικό διάστημα - την καταστροφή που έχει δημιουργηθεί στους νομούς που έχει δραστηριοποιηθεί η «ΔΕΗ Α.Ε.». Οι νομοί αυτοί είναι οι Κοζάνης, Φλώρινας, Αρκαδίας. Θα πρέπει κατά τη γνώμη μας - το έχουμε συζητήσει και συμφωνούν και οι πέντε ενεργειακοί δήμοι - ένα ποσοστό των αδιάθετων αυτών εκπομπών, είτε με τη μορφή έργων είτε αριθμητικά, να διατεθεί για την περιβαλλοντική αποκατάσταση και ανάταξη των περιοχών μας που έχουν καταστραφεί από τη δραστηριοποίηση της ΔΕΗ τις τελευταίες δεκαετίες, της οποίας το παραγωγικό μοντέλο ήταν ακριβώς αντίθετο από αυτό που ονομάζουμε «αειφορικό μοντέλο». Λειτούργησε ληστρικά στις περιοχές μας, κατέστρεψε τους υδροφόρους ορίζοντες, κατέστρεψε τη μελλοντική ύπαρξη των περιοχών μας. Το μέλλον αυτό είναι το σημερινό παρόν. Η μεταλιγνιτική εποχή στις περιοχές μας έχει έρθει και μοναδική ευκαιρία για να βρούμε χρηματοδοτικά εργαλεία, που θα διοχετευθούν στην περιβαλλοντική αποκατάσταση των περιοχών μας, είναι να διοχετευθεί ένα έστω ποσοστό από το σύστημα κατανομής εσόδων των αδιάθετων εκπομπών αερίων του θερμοκηπίου στις περιοχές μας. Ευχαριστώ πολύ.
Ευχαριστούμε. Τον λόγο έχει ο κ. Παππάς για τρία λεπτά.
Ευχαριστώ. Κυρίες και κύριοι Βουλευτές, θα ήθελα και εγώ να υπογραμμίσω ότι είναι πολύ περίεργο η ελληνική Κυβέρνηση να ακούει εγκώμια και συγχαρητήρια στο εξωτερικό για τον τρόπο διαχείρισης του προσφυγικού, όλοι στην Ευρώπη να κατηγορούν άλλες κυβερνήσεις για την τροπή που έχουν πάρει τα πράγματα σε σχέση με τα σύνορα, και εντός της χώρας η Αντιπολίτευση να κατηγορεί μόνο την ελληνική Κυβέρνηση. Νομίζω ότι είναι ένα θέμα πάρα πολύ ευαίσθητο και εδώ πέρα θα πρέπει να εξαντλήσουμε…
…(δεν ακούστηκε)
Μη διακόπτετε. …θα πρέπει να εξαντλήσουμε την ευθύνη μας σε σχέση με το πώς το χειριζόμαστε. Θέλω τώρα να πω δυο λόγια για τις τροπολογίες και την κριτική που έχει ακουστεί σχετικά με το Εθνικό Κέντρο Οπτικοακουστικών Μέσων. Κατ' αρχάς, έχει ψηφιστεί με τον ν.4339/2015, τον νόμο που αφορούσε και την αδειοδότηση των ιδιωτικών τηλεοπτικών σταθμών. Έχουν γίνει βήματα. Ο στόχος μας είναι να λειτουργήσει εντός του έτους, χωρίς βεβαίως να επιβαρύνει τον προϋπολογισμό, λειτουργώντας με αποσπασμένους δημοσίους υπαλλήλους και χωρίς να κοστίζει στον Έλληνα πολίτη. Ακούστηκε κριτική για το αρχείο. Πρέπει να ενημερώσω τον Βουλευτή από το Ποτάμι - αν δεν κάνω λάθος - ο οποίος εκτόξευσε κάποια βέλη κριτικής ότι πάμε πάλι να ελέγξουμε το τι παράγεται στην τηλεόραση, ότι υποδομές αρχειοθέτησης όλων των προγραμμάτων που εκπέμπονται στην Ελλάδα έχουν και οι ιδιωτικοί σταθμοί αυτή τη στιγμή. Είναι μια καλή τεχνολογία, είναι καλό να αρχειοθετούμε, να μπορούμε να ανακαλούμε. Αν - ας πούμε - ευδοκιμήσει η προσπάθεια συγκρότησης του Εθνικού Συμβουλίου Ραδιοτηλεόρασης, ένα ενιαίο και συγκροτημένο αρχείο θα μπορεί να είναι η πηγή, στην οποία να προστρέχει το Εθνικό Συμβούλιο Ραδιοτηλεόρασης για να ανακαλεί, να βλέπει τα προγράμματα και να αξιολογεί εάν πρέπει να καταλογίσει πρόστιμα ή όχι. Άρα να μη μεγαλοποιούμε τα πράγματα. Η άλλη τροπολογία αφορά την εσωτερική λειτουργία της Γενικής Γραμματείας Ενημέρωσης. Ευχαριστώ τον κύριο Υπουργό που την έκανε δεκτή. Δεν θα ήθελα να σταθώ. Το μόνο που θα πω είναι ότι είχαμε φαινόμενα εικοσαετούς ή υπερεικοσαετούς θητείας υπαλλήλων της Γενικής Γραμματείας Ενημέρωσης σε γραφεία Τύπου του εξωτερικού, πράγμα το οποίο είναι απαράδεκτο, διότι, όπως αντιλαμβάνεται το Σώμα, χάνουν κάθε επαφή με την Ελλάδα και πολύ δύσκολα μπορούν να ανταποκριθούν στα καθήκοντα. Σχετικά με το θέμα της παράλληλης απασχόλησης, μου έκανε πάρα πολύ μεγάλη εντύπωση που άκουσα κριτική, πραγματικά. Διότι και στη Γενική Γραμματεία Ενημέρωσης αλλά και στις άλλες υπηρεσίες, όπως το ΑΠΕ ή την ΕΡΤ, είχαμε τα φαινόμενα της διπλοθεσίας και της αργομισθίας. Δεν γίνεται εδώ και ενώπιον του ελληνικού λαού να κάνουμε ότι αυτά δεν υπήρχαν. Επιχειρούμε να κάνουμε τη ρύθμιση και λέμε ότι όποιος θέλει να έχει και δεύτερη απασχόληση πρέπει να μην είναι ανταγωνιστική με τη βασική, με την κύρια απασχόλησή του και η απολαβή να μην υπερβαίνει το 50% της συνολικής του απολαβής από την κύρια απασχόληση. Γιατί είναι κακό αυτό; Δεν ξέρουμε τα φαινόμενα, που ορισμένοι απλώς υπέγραφαν στην υπηρεσία τους και έβγαζαν την ημέρα τους στην ιδιωτική επιχείρηση, στην οποία εργάζονταν; Γιατί αυτό είναι κακό; Δεν θα αποφασίζει ο Υπουργός για το ποιος θα μπορεί να το κάνει αυτό, αλλά θα είναι οι κανόνες ενιαίοι. Καλώ την Αντιπολίτευση να ανοίξουμε έναν σοβαρό διάλογο, να μαζευτούμε και να συζητήσουμε - προφανώς όχι ενώπιον της Ολομέλειας - και να δούμε ποιοι κανόνες πρέπει πραγματικά να εφαρμοστούν. Φοβάμαι ότι η Αντιπολίτευση την έννοια της μεταρρύθμισης τη θυμάται μόνον όταν κυβερνάει και είναι έτοιμη να κόψει μισθούς και συντάξεις. Διότι όσες μεταρρυθμίσεις, οι οποίες προωθούν την ισονομία, τους κανόνες, τη ρύθμιση στην Ελλάδα, έχουμε εμείς προωθήσει, δεν τις υποστηρίζει. Υποστήριξε μήπως η Αντιπολίτευση το νομοσχέδιο της ρύθμισης του τηλεοπτικού τοπίου; Μέχρι πού θα υποστηρίξει το παρόν νομοσχέδιο, το οποίο πραγματικά βάζει σε μια νέα φάση τη δημόσια διοίκηση; Γιατί δεν θέλουμε να αδειοδοτηθούν τα κανάλια; Δεν κατάλαβα. Ποιοι είναι αυτοί που θα λειτουργούν με τα θαλασσοδάνεια εσαεί; Παρένθεση, επίσης. Ποιοι είναι αυτοί που θα νέμονται τη διαφήμιση των φορέων του δημοσίου μέσω λαθρόβιων διαδικτυακών σχημάτων; Και για το μητρώο του διαδικτύου ακούσαμε κριτική, με την οποία ρύθμιση συμφωνεί μαζί μας και η Ένωση των Επιχειρήσεων Ενημέρωσης του Διαδικτύου και η Ένωση Διαφημιζομένων Ελλάδος, για να μην έχουμε τα φαινόμενα εκβιασμών. Τολμάμε και γινόμαστε και τιμητές εδώ μέσα; Διότι οι εκβιαστές αυτοί, οι οποίοι τώρα απειλούν μητέρες μόνες με παιδιά είχαν και πολιτικές φτερούγες κάτω από τις οποίες ζεσταίνονταν στο παρελθόν. Δεν υπάρχει πλέον χώρος για τους εκβιαστές και δεν υπάρχει χώρος για τους εκβιαστές, διότι είναι αποφασισμένη η πολιτική ηγεσία, είναι αποτελεσματική η ηγεσία του Υπουργείου Δημόσιας Τάξης και είναι και άξιοι οι αξιωματικοί της Ελληνικής Αστυνομίας. Τελεία και παύλα! Χώρος για τέτοια φαινόμενα δεν υπάρχει. Όποιος θέλει να έχει πρόσβαση στη διαφήμιση του δημοσίου θα μπει στο μητρώο, θα έχει ΑΦΜ, θα έχει όνομα, θα έχει διεύθυνση, θα έχει εργαζόμενους, θα έχει εργασιακές σχέσεις και τότε θα έχει δικαίωμα, ναι, να κτυπάει και την πόρτα, επισήμως και διαφανώς, και των φορέων του δημοσίου για να παίρνει διαφήμιση. Διότι δεν υπάρχουν μόνο οι εκβιαστές του υποκόσμου, αλλά υπάρχουν και οι εκβιαστές που νομίζουν ότι ζουν και κυκλοφορούν σε σαλόνια, αλλά αυτά τα υποτιθέμενα σαλόνια, τα κατά φαντασίαν σαλόνια, είναι ο βούρκος μέσα στον οποίο έχουν μάθει να ζουν και να κάνουν τους εκβιασμούς τους και τις κωλοτούμπες τους. Ας καταλάβουν ότι άλλαξαν τα πράγμα. Τόσο το καλύτερο γι' αυτούς.
Τώρα τον λόγο έχει ο κ. Αρβανιτίδης, τον οποίο θα παρακαλέσω, αν όχι να περιορίσει τον χρόνο του, να τον εξαντλήσει στα επτά λεπτά, διότι μετά τον κ. Αρβανιτίδη γίνονται πέντε τα λεπτά. Μη διαμαρτύρεστε, κύριε Σαντορινιέ. Έχουν μείνει σαράντα ομιλητές, Υπουργοί, θα μιλήσουν και Αρχηγοί κομμάτων. Δεν είναι αυτοσκοπός το να μιλάμε.
Πέντε λεπτά ο κ. Αρβανιτίδης και επτά εγώ.
Όπως θέλεις, αγαπητέ κύριε συνάδελφε. Ποτέ δεν είχα πρόβλημα.
Και Κοινοβουλευτικοί.
Και Κοινοβουλευτικοί Εκπρόσωποι. Εγώ σας τα είπα. Προσπαθήστε. Όλοι για τον ίδιο λόγο εργαζόμαστε εδώ. Τον λόγο έχει ο κ. Αρβανιτίδης.
Κυρία Πρόεδρε, κυρίες και κύριοι συνάδελφοι, θα συμφωνήσω με τον Υπουργό κ. Παππά ότι οι προσφυγικές ροές είναι ένα πρόβλημα, το οποίο χρειάζεται εθνική συνεννόηση και υπερβαίνει τις δυνατότητες μιας κυβέρνησης. Βεβαίως, στην κατεύθυνση αυτή ήταν και η πρόταση της Προέδρου μας κ. Φώφης Γενηματά για τη σύγκληση του Συμβουλίου Πολιτικών Αρχηγών. Και, βέβαια, να υπενθυμίσω στον κ. Φλαμπουράρη, γιατί οφείλω να το κάνω, μιας και αναφέρθηκε στα Διαβατά και στο ανοικτό κέντρο φιλοξενίας, μιας και τυχαίνει μέχρι το 2009 να ήμουν δήμαρχος στην περιοχή αυτή, ότι λειτουργεί, ναι, από σήμερα το κέντρο αυτό, αλλά είναι εντυπωσιακό πώς νιώθουν οι κάτοικοι στην περιοχή, τους οποίους κατηγορήσαμε και για ρατσιστές, όταν ο Υπουργός Προστασίας του Πολίτη της Κυβέρνησης, ο κ. Τόσκας, τους πληροφόρησε ότι η επιλογή ανάμεσα στα σημεία, τα οποία προτάθηκαν από τους δημάρχους, είχε να κάνει επειδή η περιοχή ήταν μια φθηνή, υποβαθμισμένη περιοχή και ότι ήταν αδύνατο να πάει σε άλλη περιοχή, διότι οι άλλες περιοχές κατοικούνται από πατρικίους και όχι από πληβείους της δυτικής Θεσσαλονίκης, τους ανθρώπους της εργασίας. Προσέχουμε ιδιαίτερα για τα φαινόμενα ρατσισμού στην ελληνική κοινωνία, αλλά υπάρχει και ο εσωτερικός ρατσισμός, που είναι εξίσου επικίνδυνος. Περίμενα με ενδιαφέρον, κυρίες και κύριοι συνάδελφοι, τη σημερινή συζήτηση. Ο μεγάλος ασθενής θα δοκιμάσει μια ακόμα θεραπεία σε ένα από τα σημεία που πονάει εδώ και χρόνια. Η αποδέσμευση της δημόσιας διοίκησης από κομματικές εξαρτήσεις αποτελεί ένα στοίχημα που πάρα πολλοί έβαλαν σε αυτή τη χώρα, λίγοι όμως κατάφεραν να κερδίσουν. Η καθιέρωση του ΑΣΕΠ το 1994 από τον αείμνηστο Αναστάσιο Πεπονή αποτελεί ένα εξαιρετικά καλό παράδειγμα για όσους πραγματικά θέλουν να δώσουν τη μάχη αυτή. Εσείς, κύριε Υπουργέ, κύριε Βερναρδάκη, μάλλον δεν θέλετε. Γι' αυτό, αντί να δοκιμάζετε μια πραγματική θεραπεία, επιχειρείτε γιατροσόφια, τα οποία γνωρίζετε εκ των προτέρων ότι δεν θα έχουν αποτελέσματα. Προσπαθείτε να κολακεύσετε τα στελέχη της δημόσιας διοίκησης, γνωρίζοντας ότι πολλές από τις ρυθμίσεις είναι ανεφάρμοστες, όπως επισημαίνει τόσο η ΟΚΕ στην έκθεσή της όσο και πολλοί από τους φορείς που ακούσαμε στην ακρόαση στην επιτροπή. Ας ξεκινήσουμε, όμως, από τα βασικά. Η δημόσια διοίκηση, για να επιτελέσει τον πραγματικό της ρόλο, πρέπει να περιβάλλεται από την εμπιστοσύνη τής εκάστοτε πολιτικής ηγεσίας. Εσείς τι κάνετε; Ακριβώς το αντίθετο. Μεταφέρετε διαρκώς αρμοδιότητες της διοίκησης στους Υπουργούς για μια σειρά από ευαίσθητα θέματα. Τελευταίο και πιο τρανταχτό παράδειγμα είναι το νέο πλαίσιο στα μέσα μαζικής ενημέρωσης, στο οποίο οι αρμοδιότητες μιας ανεξάρτητης αρχής μεταβιβάστηκαν στον Υπουργό. Αυτό, συνάδελφοι της Συμπολίτευσης, πώς μπορούμε να το ονομάσουμε; Αλά καρτ εμπιστοσύνη στους θεσμούς; Τι νόημα έχει να προσπαθείτε με το ένα χέρι να λύσετε τα προβλήματα της διοίκησης, όταν με το άλλο την απογυμνώνετε από τις αρμοδιότητες που οφείλει και πρέπει να ασκεί; Η εμπιστοσύνη στους θεσμούς έχει γίνει εμπιστοσύνη στους κολλητούς και αυτό φαίνεται καθαρά στο πρώτο μέρος του νομοσχεδίου, στο οποίο προτείνετε ένα νέο σύστημα επιλογής γενικών γραμματέων και διοικήσεων των δημοσίων νομικών προσώπων. Αν διαβάσει κάποιος τα σχετικά άρθρα, θα διαπιστώσει ότι πρόκειται εν μέρει για μια αξιόλογη προσπάθεια. Πράγματι, η καθιέρωση του Μητρώου Επιτελικών Στελεχών θα μπορούσε υπό προϋποθέσεις να συμβάλει στη συνέχεια της δημόσιας διοίκησης, στην ενίσχυση της θεσμικής της μνήμης και την αποτελεσματικότητά της. Αν δείτε, όμως, τα ψιλά γράμματα, ο θησαυρός αποδεικνύεται άνθρακας για μια ακόμη φορά. Η Κυβέρνηση προτείνει να εφαρμοστεί το νέο σύστημα, αυτό που μας καλεί σήμερα να ψηφίσουμε, μόνο για τις κενές θέσεις και όχι για το σύνολο των θέσεων, όχι δηλαδή για όσους κατά κύριο λόγο η ίδια επέλεξε το προηγούμενο διάστημα. Η επίσημη δικαιολογία του Υπουργού είναι ότι αυτή η μεταβατική περίοδος δίνεται για να μη διακοπούν βίαια οι διοικήσεις και το έργο που επιτελούν. Όταν, κύριε Βερναρδάκη, η Κυβέρνησή σας ξήλωνε τις διοικήσεις σε ολόκληρο τον δημόσιο τομέα για να βάλει κομματικά στελέχη του ΣΥΡΙΖΑ, αυτό δεν ήταν κριτήριο; Ξηλώσατε διοικήσεις απόλυτα επιτυχημένες τη στιγμή που επιτελούσαν σημαντικό έργο, για να βολέψετε φίλους και συγγενείς. Στο ΕΣΡ ξηλώσατε ολόκληρη τη σύνθεσή του, παρ' ότι για πολλά μέλη δεν είχε λήξει η θητεία τους. Τώρα σας έπιασε ο πόνος; Εάν πραγματικά εννοείτε αυτά που λέτε, εφαρμόστε τις διατάξεις αυτές από αύριο και μάλιστα δώστε τη δυνατότητα σε πετυχημένα στελέχη και του ιδιωτικού τομέα να μπουν στο μητρώο. Οι γνώσεις και η εμπειρία που διαθέτουν μπορεί να συμβάλουν σημαντικά, εκτός και αν θεωρείτε ότι το δημόσιο κατέχει την απόλυτη γνώση για όλα και δεν χρειάζεται τη βοήθεια κανενός. Κυρίες και κύριοι συνάδελφοι, δεν θέλω να επεκταθώ. Άλλωστε, ο εισηγητής μας έχει καλύψει όλα τα θέματα. Ο καθένας μπορεί να βγάλει τα συμπεράσματά του. Επειδή, όμως, κύριε Υπουργέ, εμείς δεν κάνουμε μόνο κριτική, αλλά επισημαίνουμε και τα σωστά, θέλω να σημειώσω ότι οι ρυθμίσεις του άρθρου 26, μετά από τις νομοτεχνικές βελτιώσεις που καταθέσατε, ρυθμίζουν μια εκκρεμότητα που αφορά τους εργαζόμενους στο Νοσοκομείο «Παπαγεωργίου» στη Θεσσαλονίκη. Συγκεκριμένα, αναγνωρίζεται η προϋπηρεσία τους στο νοσοκομείο ως πραγματική δημόσια υπηρεσία, και σωστά, αφού οι προσλήψεις στο Νοσοκομείο «Παπαγεωργίου» γίνονται μέσω ΑΣΕΠ, το νοσοκομείο χρηματοδοτείται από τον κρατικό προϋπολογισμό και ανήκει στο ΕΣΥ. Άλλωστε, εξ όσων γνωρίζω, έχουν εκδοθεί αρκετές δικαστικές αποφάσεις, οι οποίες δικαιώνουν τους υπαλλήλους που προσέφυγαν. Κύριε Υπουργέ, υπάρχει ακόμα ένα θέμα σε εκκρεμότητα, το οποίο θα μπορούσε να ρυθμίσει το παρόν σχέδιο νόμου. Στο ΙΚΑ υπηρετούν σήμερα εκατόν δεκατρείς υπάλληλοι ως προσωπικό ασφαλείας. Το αντικείμενο της ειδικότητάς τους τείνει να εκλείψει, αφού δεν πραγματοποιούνται πλέον χρηματαποστολές και για τις ανάγκες φρούρησης και ασφάλειας των μονάδων του ιδρύματος απασχολούνται υπάλληλοι άλλων ειδικοτήτων. Επειδή ο οργανισμός έχει τεράστια έλλειψη σε διοικητικό προσωπικό, θα μπορούσατε να αξιοποιήσετε όσους υπαλλήλους έχουν τις αντίστοιχες δυνατότητες, εξαιρώντας τους από τις περιοριστικές διατάξεις του άρθρου 17 του ν.2622/1998. Μάλιστα, εξ όσων γνωρίζω, το θέμα σας το έχει θέσει και εγγράφως η διοίκηση του ιδρύματος. Τέλος, με το άρθρο 39 αποκαθίσταται μια αδικία και αρρυθμία της διοίκησης, για την οποία είχαμε αγωνιστεί ως ΠΑΣΟΚ από το 2006 με ερωτήσεις των συναδέλφων Βασίλη Κεγκέρογλου και Γιάννη Κουτσούκου και την πρόσφατη προσπάθεια της κ. Χριστοφιλοπούλου. Κλείνω με μία φράση: «Αν δεν κοιτάς εκεί που πρέπει να πας, θα πας απλά εκεί που κοιτάς». Ευχαριστώ.
Τον λόγο έχει ο κ. Σαντορινιός για πέντε λεπτά.
Κυρίες και κύριοι συνάδελφοι, πραγματικά είναι εντυπωσιακό ότι όλες οι πτέρυγες του Κοινοβουλίου τον τελευταίο καιρό έχουν γίνει όψιμοι εραστές του προγράμματος της Θεσσαλονίκης. Το ακούμε συχνά. Λοιπόν, αυτό το νομοσχέδιο έρχεται να υλοποιήσει τον τέταρτο πυλώνα του προγράμματος, τον πυλώνα για την αποκατάσταση της δημοκρατίας, τον πυλώνα για την αξιοκρατία, για την αποκατάσταση της αξιοπιστίας του δημόσιου τομέα. Πολλοί, βέβαια, θα μας πουν - και κυρίως από το ΚΚΕ - ότι αυτό το νομοσχέδιο αποτελεί μνημονιακή επιταγή. Όμως, αυτές τις μνημονιακές επιταγές τις είχαν και οι προηγούμενες κυβερνήσεις, αλλά ήταν αυτό το ποσοστό του μνημονίου που εξόρκιζαν, γιατί δεν τους εξυπηρετούσε, γιατί ήθελαν ένα κράτος - λάφυρο, μια δημόσια διοίκηση ατέρμονη, που δυσκόλευε τον πολίτη και εξυπηρετούσε απλά τη διαπλοκή. Για τον κ. Μητσοτάκη, τον Αρχηγό της Αξιωματικής Αντιπολίτευσης, η αξιολόγηση δεν ήταν παρά μόνο ένα φόβητρο και ένας τρόπος για να απολυθούν άνθρωποι, οι οποίοι δεν ήταν βολεμένοι στο σύστημά τους. Άλλωστε, δεν είναι τυχαίο ότι η αξιολόγηση δεν στάθηκε εμπόδιο για τον κ. Μητσοτάκη λίγες μέρες πριν τις εκλογές του Γενάρη να αλλάξει όλο το ανώτερο προσωπικό της δημόσιας διοίκησης και ταυτόχρονα να επιχειρήσει να καταστήσει αμετακίνητους τους κομματικά διορισμένους διοικητές. Κυρίες και κύριοι συνάδελφοι, το νομοσχέδιο που συζητάμε σήμερα επιχειρεί να βάλει ένα τέλος στον φαύλο τρόπο, με τον οποίο ιστορικά οι προηγούμενες κυβερνήσεις διαχειρίστηκαν τη δημόσια διοίκηση από τη Μεταπολίτευση μέχρι και σήμερα. Το κράτος, που δημιουργήθηκε, δεν αρμόζει στα ευρωπαϊκά δεδομένα, που συνεχώς τα επικαλείστε, ούτε απαντά στις ανάγκες της σύγχρονης κοινωνίας. Το δημόσιο υπέφερε και υποφέρει για χρόνια από την κομματοκρατία, την αναξιοκρατία, τον συγκεντρωτισμό, τη γραφειοκρατία και την έλλειψη στοχοθεσίας. Η μονόπλευρη μεταχείριση του δημοσίου σαν υποβοηθητικό εργαλείο της πολιτικής εξουσίας έθρεψε παράλληλα, εκτός διοίκησης, συστήματα διαφθοράς και εξάρτησης, συστήματα που ξεκινούσαν από το γνωστό «γρηγορόσημο», περνούσαν από τα χαρτάκια του Κουτσόγιωργα και έφταναν στο ανεβοκατέβασμα διοικητών και διευθυντών με το γνωστό σύστημα «4-2-1». Αυτό το αναποτελεσματικό κράτος φέρει τη υπογραφή και των δικών σας κυβερνήσεων. Έχετε κάνει το δημόσιο την πίσω αυλή σας. Μέχρι εδώ, όμως! Εμείς θα προασπιστούμε, τόσο την αρχή της δημόσιας διοίκησης όσο και το προσωπικό, που εργάζεται σ' αυτή, αλλά και τον πολίτη που θέλει τη δημόσια διοίκηση σύμμαχο και όχι εχθρό. Το νομοσχέδιο αυτό εισάγει τρεις βασικές καινοτομίες, που στόχο έχουν την επαναφορά της διοικητικής υπόστασης στο ελληνικό δημόσιο. Με διαφανείς διαδικασίες θα γίνεται από εδώ και στο εξής η στελέχωση των θέσεων ευθύνης. Με το Μητρώο Στελεχών θωρακίζεται το προσωπικό που έχει αυξημένα προσόντα, ώστε να μη γίνεται έρμαιο της αναξιοκρατίας. Όμως, πολύ περισσότερο θωρακίζεται η θεσμική ιδιότητα των θέσεων. Το Εθνικό Μητρώο Στελεχών Δημόσιας Διοίκησης συστήνεται και τηρείται ηλεκτρονικά από το ΑΣΕΠ, το οποίο είναι και αυτό που ουσιαστικά κάνει την επιλογή του προσωπικού με απόλυτη διαφάνεια. Στο δικό μας σχέδιο νόμου περιγράφεται ένα τέτοιο σύστημα αξιολόγησης, που από τον υφιστάμενο μέχρι και τα πιο υψηλά κλιμάκια της δημόσιας διοίκησης θα αξιολογούνται όλοι με αντικειμενικά και μετρήσιμα κριτήρια. Το αμφίδρομο σύστημα αξιολόγησης στοχεύει στην όσο το δυνατόν πιο αντικειμενική κρίση, αφού δεν είναι λίγες οι περιπτώσεις, όπου οι υφιστάμενοι, ασχέτως υπηρεσιακής τους ικανότητας, ευνοούνταν ή υποβαθμίζονταν αναλόγως με τις πολιτικές επιθυμίες κάποιων. Η εισαγωγή της στοχοθεσίας αφ' ενός θα δώσει το περίγραμμα, αλλά και το κίνητρο που έλειπε στις δημόσιες υπηρεσίες, αφ' ετέρου και για πρώτη φορά θα δώσει νόημα και ουσία στην αξιολόγηση, που δεν είναι τίποτε άλλο από την αποτελεσματική διοίκηση και την εξυπηρέτηση του πολίτη. Με το νομοσχέδιο αυτό εισάγεται, επίσης, ένα απολύτως αντικειμενικό και αξιοκρατικό σύστημα επιλογής προϊσταμένων και ανωτάτων στελεχών σε όλες τις βαθμίδες της δημόσιας διοίκησης με διαφάνεια και αντικειμενικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου μισό λεπτό ακόμα, κυρία Πρόεδρε. Κυρίες και κύριοι συνάδελφοι, το νομοσχέδιο αυτό δείχνει τη διαφορετική αντίληψη που έχουμε για τη δημόσια διοίκηση. Όταν κουνάτε το δάχτυλο σ' εμάς για τους διορισμούς συνεργατών Βουλευτών και Υπουργών, από σήμερα θα πρέπει να το στρέφετε στον εαυτό σας. Σήμερα βάζουμε τέλος στο κομματικό κράτος, που εσείς χτίσατε επί σαράντα χρόνια. Σήμερα νομοθετούμε μια δημόσια διοίκηση αξιοκρατική και αποτελεσματική στην υπηρεσία του πολίτη. Ευχαριστώ.
Ευχαριστούμε πολύ, κύριε Σαντορινιέ. Τον λόγο έχει ο κ. Στέφος.
Ευχαριστώ, κυρία Πρόεδρε. Κυρίες και κύριοι συνάδελφοι, συζητούμε και πρόκειται να ψηφίσουμε σήμερα ένα νομοσχέδιο που αφορά τη δομή και λειτουργία της δημόσιας διοίκησης, ένα νομοσχέδιο που σκοπό έχει να την καταστήσει αποτελεσματική μέσα από διαφανείς και αξιοκρατικές διαδικασίες λειτουργίας της. Δεν υπάρχει κανείς στην Αίθουσα αυτή που μπορεί να αμφισβητήσει πως δεκαετίες τώρα στη δημόσια διοίκηση κυριάρχησαν η λειτουργική εσωστρέφεια των υπηρεσιών της, οι πελατειακές σχέσεις, η διόγκωση της διαφθοράς, η κομματικοποίηση στην επιλογή των στελεχών διοίκησης. Όχι πολύ παλιά, βέβαια, για να διοριστείς στο δημόσιο, έπρεπε να είσαι κομματικός εγκάθετος της Νέας Δημοκρατίας ή του ΠΑΣΟΚ. Λίγο παλιότερα έπρεπε να διαθέτεις πιστοποιητικό κοινωνικών φρονημάτων. Κυρίες και κύριοι Βουλευτές, η Κυβέρνηση με την κατάθεση αυτού του νομοσχεδίου επιχειρεί να κλείσει τον φαύλο κύκλο της διοικητικής τελμάτωσης και της γραφειοκρατικής παρρησίας που οδήγησαν στην απώλεια της εμπιστοσύνης των πολιτών έναντι των δημοσίων θεσμών. Βασικοί άξονες του προτεινόμενου μεταρρυθμιστικού εγχειρήματος είναι το Εθνικό Μητρώο Επιτελικών Στελεχών, ένα δίκαιο σύστημα αξιολόγησης και όχι το τέρας που επιχείρησε να εισαγάγει ο κ. Μητσοτάκης, όταν ήταν Υπουργός, η ορθότερη βαθμολογική διάρθρωση θέσεων και το αντίστοιχο σύστημα προαγωγών και, τέλος, το αξιοκρατικό σύστημα επιλογής προϊσταμένων. Μέσα από τη σύσταση του Εθνικού Μητρώου Στελεχών επιχειρείται για πρώτη φορά στην ιστορία του ελληνικού κράτους η πλήρης εξάλειψη των κάθε είδους πελατειακών σχέσεων μεταξύ του πολιτικού συστήματος και της ανώτερης βαθμίδας της δημόσιας διοίκησης. Συνιστά δε κορυφαία και ιστορική μεταρρύθμιση, εφάμιλλη αυτής της ίδρυσης του ΑΣΕΠ. Το Εθνικό Μητρώο Επιτελικών Στελεχών απευθύνεται κυρίως στο σώμα των δημοσίων υπαλλήλων για δύο κυρίως λόγους. Ο πρώτος λόγος είναι πως η Κυβέρνηση εμπιστεύεται το στελεχικό δυναμικό των δημοσίων οργανισμών, την εμπειρία των εργαζομένων σε αυτό και τις ικανότητές τους, την επιστημονική τους συγκρότηση και εκτιμά πως είναι δυνατή η στελέχωση της διοικητικής πυραμίδας από τα σπλάχνα των δημοσίων υπαλλήλων, όχι μόνο με προσωπικό επιστημονικά επαρκές αλλά και εργασιακά έντιμο. Τόσο στην αρμόδια επιτροπή όσο και σήμερα εδώ στην Ολομέλεια ασκήθηκε η κριτική από την Αντιπολίτευση για τον αποκλεισμό ικανών ανθρώπων από τον ιδιωτικό τομέα. Κυρίες και κύριοι συνάδελφοι, τα παραδείγματα αλληλεπίδρασης ιδιωτικού και δημοσίου τομέα των πρόσφατων δεκαετιών, εκτός των πρακτικών διαπλοκής που ανέδειξαν, εμφάνισαν μειωμένο αίσθημα ευθύνης και λειτούργησαν ως φυτώρια διαφθοράς σε πάρα πολλές περιπτώσεις εις βάρος του δημόσιου τομέα. Ο δεύτερος λόγος σχετίζεται με την πολιτική βούλησή μας να μετασχηματίσουμε τις εν γένει δομές σε έναν αποτελεσματικό και ορθολογικά λειτουργικό διοικητικό μηχανισμό. Ποιος οργανισμός είναι δυνατόν να γίνει καλύτερος, αν δεν ορίζει ο ίδιος τις μεθόδους και τους κανόνες εσωτερικής λειτουργίας και εξέλιξής του, εξασφαλίζοντας ταυτόχρονα τη μέγιστη δυνατή εσωτερική συνεργασία; Θα πω τώρα δυο λόγια για το νέο σύστημα αξιολόγησης. Για πρώτη φορά με το νέο σύστημα αξιολόγησης δίνεται η δυνατότητα ουσιαστικής κρίσης της αποτελεσματικότητας των δημοσίων υπηρεσιών και των στελεχών τους, όχι με σκοπό την απόλυση των εργαζομένων, όπως ήθελε ο κ. Μητσοτάκης - ας μην ξεχνάμε το 15%, το 20%, το «δεν πειράζει και αν απολυθούν μερικοί δημόσιοι υπάλληλοι» - αλλά με σκοπό την παραγωγή και την εφαρμογή δημοσίων πολιτικών, στοχευμένων στις πραγματικές κοινωνικές και οικονομικές ανάγκες. Το σύστημα αξιολόγησης, που εισάγεται, αποτελεί εργαλείο ανάδειξης των πλεονεκτημάτων και θεραπείας των αδυναμιών των δημοσίων υπηρεσιών. Στόχος μας είναι η βελτίωση του ανθρώπινου δυναμικού της δημόσιας διοίκησης. Με αυτόν τον τρόπο μεταβαίνουμε από το καθεστώς που κυριαρχούσε - άλλοτε τρόμου με τις απολύσεις, άλλοτε ατιμωρησίας με τις συγκαλύψεις - στο καθεστώς συμμετοχικότητας και παραγωγικής ανάπτυξης που έχει ανάγκη η χώρα. Εκτιμώ ότι είναι ένα νομοσχέδιο το οποίο μπορεί να χρειαστεί βελτιώσεις στο μέλλον. Ωστόσο αποτελεί τομή στα δημόσια πράγματα και θέτει για πρώτη φορά τα θεμέλια για μια δημόσια διοίκηση ανεξάρτητη. Πριν τελειώσω, θα ήθελα να κάνω ένα πολιτικό σχόλιο, το οποίο είναι επίκαιρο. Διακρίνω αμηχανία στις τοποθετήσεις των εκλεκτών συναδέλφων της Νέας Δημοκρατίας. Προφανώς το προηγούμενο διάστημα των δεκατεσσάρων μηνών έχουν επενδύσει στη θεωρία του χάους: αυτή η Κυβέρνηση θα φύγει σε τρεις μήνες, αυτή η Κυβέρνηση θα φύγει σε έξι μήνες, στο δημοψήφισμα θα ηττηθεί, στις εκλογές θα ηττηθεί. Σήμερα συζητάτε για το προσφυγικό, για το οποίο σε καμμία από τις ομιλίες των συναδέλφων εντός της Βουλής ή στις τοποθετήσεις εκτός της Βουλής δεν είδα να προτείνεται μια λύση. Τι ακριβώς θέλετε να κάνουμε, τη στιγμή που κορυφαίοι πολιτικοί της Ευρώπης έχουν καταθέσει την άποψή τους, η οποία είναι υπέρ της Ελλάδος; Είχα πει πρόσφατα σε μια ομιλία μου - και επιτρέψτε μου με όλο τον σεβασμό να το επαναλάβω - ότι μπορεί να μην πηγαίνουμε στην εκκλησία διαρκώς και συχνά, έχουμε όμως τον άνθρωπο και το «αγαπάτε αλλήλους» μέσα στην ψυχή μας. Ευχαριστώ πολύ.
Ευχαριστούμε και εσάς, κύριε Στέφο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί τους από το 1ο ΕΠΑΛ Φαρκαδόνας Τρικάλων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ηγουμενίδης για πέντε λεπτά. Κύριε Ηγουμενίδη, σας «έφαγα» κάποια δευτερόλεπτα. Θα σας δώσω επιπλέον χρόνο.
Ευχαριστώ, κυρία Πρόεδρε. Κυρίες και κύριοι συνάδελφοι, το τελευταίο διάστημα γινόμαστε μάρτυρες μιας σειράς μεμονωμένων μεν, ωστόσο ακραίων και αντιδημοκρατικών ενεργειών τύπου «Καρφίτσας», μεταξύ των οποίων είναι και οι προπηλακισμοί Βουλευτών. Και επειδή με αφορά και εμένα προσωπικά θα ήθελα να σταθώ σε τέσσερα σημεία: Πρώτον, τέτοιες μεμονωμένες ενέργειες ούτε εκφράζουν ούτε προέρχονται από το κίνημα των αγροτών και τις μέχρι σήμερα κατακτήσεις του ευρύτερου λαϊκού κινήματος. Το αντίθετο θα έλεγα. Τέτοιου είδους ενέργειες δυσφημούν τον αγώνα και στρέφονται ενάντια στο κίνημα. Δεύτερον, χθες ο εκπρόσωπος του κόμματος της Ένωσης Κεντρώων είπε - και διαβάζω από τα Πρακτικά της Βουλής: «Μιας και αναφέρθηκα στους αγρότες, υπάρχει και το σχετικό βίντεο για το πώς συμπεριφέρθηκαν σε εμάς οι αγρότες στον Εύηνο και το πώς συμπεριφέρθηκαν σε συνάδελφό σας που πήγε να βγει στο "ΚΡΗΤΗ TV"». Δεν μου συμπεριφέρθηκαν έτσι πηγαίνοντας για το "ΚΡΗΤΗ TV". Με περίμεναν όταν έβγαινα έξω, μετά το τέλος του δελτίου ειδήσεων. Πιθανώς το βάθος της πολιτικής ανάλυσης του εκπροσώπου του κόμματος της Ένωσης Κεντρώων φτάνει απλώς στο γεγονός ότι εντελώς αυθόρμητα από διάφορα σημεία του Νομού Ηρακλείου βρέθηκαν εκεί δεκαπέντε, είκοσι άτομα. Ας το δεχτώ. Εντάξει, αυτοί απλώς ήθελαν να δουν τις ειδήσεις, έξω από το κανάλι. Οι κάμερες του καναλιού τι περίμεναν απ' έξω, αφού μόλις πριν από λίγο τους είχα μιλήσει μέσα; Απάντησε στην τοποθέτησή του ο προεδρεύων της διαδικασίας εκείνη τη στιγμή, ο κ. Κακλαμάνης. Η τοποθέτησή του με καλύπτει απολύτως και γι' αυτό τον λόγο δεν ζήτησα εχθές τον λόγο επί προσωπικού. Ωστόσο ο κ. Γεωργιάδης συνεχίζει: «Σας έχω μια λύση για το πώς μπορείτε να περνάτε από τα μπλόκα. Αυτή τη στιγμή, μιας και ανοίγει το Τριώδιο, μιας και έρχονται οι Απόκριες, μπορείτε να βγείτε και να προμηθευτείτε μάσκες του Προέδρου». Δεν έχει νόημα να το καταθέσω στα Πρακτικά. Είναι από τα Πρακτικά της χθεσινής συνεδρίασης. Δεν ξέρω, κύριε Γεωργιάδη, αν χρησιμοποιείτε τη μάσκα του κεντρώου για να καλύψετε την ακροβασία σας με φασιστικές αντιλήψεις! [[Χειροκροτήματα από την πτέρυγα του ΣΥΡΙΖΑ]] Δεν ξέρω αν η άπελπις προσπάθειά σας να τεκμηριώσετε την αντι - ΣΥΡΙΖΑ τοποθέτησή σας, σας οδηγεί να παίξετε για άλλη μία φορά - γιατί το έχετε ξανακάνει ειδικά εσείς και προσωπικά - με το αυγό του φιδιού, με τη στάση σας να υποθάλπει φασίζουσες συμπεριφορές. Ωστόσο το θέμα δεν είναι προσωπικό, επειδή αυτή η τοποθέτηση έγινε από εσάς ως εκπροσώπου κόμματος. Έτσι, πέρα από το ότι οφείλετε προσωπικά να ανακαλέσετε, νομίζω ότι οφείλει και το κόμμα σας διά του Προέδρου - και θα το περιμένω - να καταδικάσει και τέτοιες φασιστικές συμπεριφορές και τέτοιες τοποθετήσεις, όπως η δική σας. [[Χειροκροτήματα από την πτέρυγα του ΣΥΡΙΖΑ]] Τρίτον, όπως αντιλαμβάνεστε, κύριοι συνάδελφοι, πολλά από τα μέσα μαζικής επικοινωνίας και τοπικά, εννοώ της Κρήτης, και πανελλήνιας εμβέλειας ζήτησαν την άποψή μου. Ωστόσο, πιστεύω, κυρίες και κύριοι συνάδελφοι, ότι τέτοια γεγονότα ουσιαστικά απειλούν τη δημοκρατία και δεν μπορούν να είναι επομένως αντικείμενο ή εργαλείο αύξησης της τηλεθέασης. Γι' αυτό και η συνειδητή επιλογή μου να μην απαντήσω σε κανένα κανάλι. Γι' αυτό και η συνειδητή επιλογή μου να απαντήσω από το Βήμα του Κοινοβουλίου σηκώνοντας, αν το θέλετε, και το γάντι που πέταξε ο εκπρόσωπος του κόμματος των λεγόμενων Κεντρώων. Κυρίες και κύριοι συνάδελφοι, η μικρή ομολογουμένως προσωπική μου διαδρομή είναι ανοικτή σε όλους και όποιος τη δει, μπορεί να καταλάβει ότι σ' αυτή τη διαδρομή από τα φοιτητικά μου χρόνια δεν υποκύπτω σε πιέσεις, δεν υποκύπτω σε εκβιασμούς και δεν με τρομοκρατούν οι απειλές, από όπου και αν προέρχονται. Επίσης, έχω μάθει σ' αυτή μου τη διαδρομή να υποτάσσω το μερικό στο γενικό, τη μειοψηφία στην πλειοψηφία. Όλοι όσοι μέσα από την προσδοκώμενη υποχώρησή μου στις φοβέρες τους, επιδιώκουν την αποσταθεροποίηση της κυβερνητικής πλειοψηφίας και την πυροδότηση ενδεχόμενων πολιτικών εξελίξεων, ας το ακούσουν και από αυτό εδώ το Βήμα από εμένα πολύ καλά. Απευθύνονται σε λάθος άτομο! [[Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, κλείνω. Δώστε μου λίγο χρόνο, έστω επί προσωπικού. Η κυβερνητική πλειοψηφία, η Κυβέρνηση, που κορμός της είναι η Αριστερά, ούτε κινδύνεψε ούτε κινδυνεύει ούτε πρόκειται να κινδυνεύσει από εμένα. Αυτή είναι η πολιτική μου θέση, αυτή τη θέση καταθέτω στον λαό μας και γι' αυτή μου τη θέση θα κριθώ από τον λαό μας. Τέλος, επιτρέψτε μου, κυρίες και κύριοι συνάδελφοι - προφανώς δεν θα σταθώ καθόλου στο θέμα του νομοσχεδίου - να εκφράσω ένα μεγάλο ευχαριστώ και από αυτήν εδώ τη θέση, σ' αυτό το κύμα, το τσουνάμι - θα έλεγα - συμπαράστασης, του οποίου γίνομαι αποδέκτης το τελευταίο διήμερο. Είναι κόσμος, συμπολίτες μας, θεσμικοί παράγοντες από την τοπική αυτοδιοίκηση, από το συνδικαλιστικό κίνημα, από τους αγρότες από την περιοχή του Ηρακλείου, άνθρωποι που ξεπερνούν, αν το θέλετε, τα πολιτικά όρια του ΣΥΡΙΖΑ και πραγματικά τους ευχαριστώ γι' αυτό. Παράλληλα μ' αυτό το κύμα συμπαράστασης, γίνομαι αποδέκτης μιας προσπάθειας και μιας επιθυμίας ανθρώπων να εκφράσουν την αποδοκιμασία τους σ' αυτή την ακραία αντιδημοκρατική συμπεριφορά. Σε αυτούς τους ανθρώπους θα ήθελα να συστήσω ψυχραιμία. Στα δύσκολα σημεία των καιρών, σε κρίσιμες ιστορικές στιγμές - και τέτοιες, κύριοι συνάδελφοι, πιστεύω ότι είναι αυτές που ζούμε - έχουμε χρέος να κρατήσουμε την πιο νηφάλια, την πιο ψύχραιμη και την κοινωνικά πιο χρήσιμη στάση. Νομίζω ότι έχουμε χρέος να περιφρουρήσουμε τη δημοκρατία. Σας ευχαριστώ.
Τον λόγο έχει ο κ. Ριζούλης. Και παρακαλώ να προσέχουμε τον χρόνο.
Ευχαριστώ, κυρία Πρόεδρε. Το νομοσχέδιο για τον εκσυγχρονισμό της δημόσιας διοίκησης αποτελεί μια μεταρρυθμιστική τομή για την ελληνική πραγματικότητα. Σε αυτή την πρόταση χρησιμοποίησα τη λέξη «τομή» για έναν και μόνο λόγο, γιατί ακούσαμε πολλά περί αξιοκρατίας, από την Αξιωματική Αντιπολίτευση κυρίως, κι εδώ θα πρέπει να κάνουμε αντιπαραβολή με τον όρο «καρατόμηση» που στην ουσία αυτοί χρησιμοποιήσαν όλα τα προηγούμενα χρόνια. Και δεν το πιάνω από τη Μεταπολίτευση, αλλά από τα τελευταία πέντε έξι χρόνια. Για πρώτη φορά το πεδίο της δημόσιας διοίκησης με το νομοσχέδιο ρυθμίζεται κατά τρόπο ενιαίο, συστηματικό και ολοκληρωμένο. Δεν θα αναφερθώ στους τομείς και τους άξονες, καθώς πολλοί συνάδελφοί μου έχουν μιλήσει μέχρι τώρα και ο χρόνος είναι λίγος. Για να μην ξεχνιόμαστε, όμως, θα πω πάλι κάτι που έχει πει και ο Πρωθυπουργός από αυτό το Βήμα και πολλοί συνάδελφοί μου εχθές και σήμερα στη Βουλή. Η λογική της αξιολόγησης και της συμπεριφοράς στο δημόσιο από την Αντιπολίτευση φάνηκε από τον Πρόεδρο της Νέας Δημοκρατίας Κυριάκο Μητσοτάκη. Θα το πούμε και θα το ξαναπούμε. Ποια ήταν η λογική; Θερίζουμε προϊσταμένους διευθυντές στη δημόσια διοίκηση, για να βάλουμε τους δικούς μας και σήμερα ερχόμαστε και μιλάμε για την αξιολόγηση και για το αν το νομοσχέδιο της Κυβέρνησης ΣΥΡΙΖΑ θα βρει τρόπους, ώστε να βάζει δικούς της ανθρώπους. Επίσης, είναι ένα νομοσχέδιο που στοχεύει στην αξιοκρατική επιλογή στελεχών και όχι ένα προσχηματικό εφεύρημα για να οδηγήσει σε απολύσεις. Και απευθύνομαι στον κ. Βορίδη, που μίλησε εχθές υπέρμαχος για το 15%. Και όσοι ήμασταν στο δημόσιο εκείνη την εποχή - εγώ στο σχολείο, άλλοι στην τοπική αυτοδιοίκηση και αλλού - όταν ήρθε εκείνη η περίφημη αξιολόγηση - απόλυση, καθόμασταν και μετριόμασταν και λέγαμε: Πόσοι είμαστε στο σχολείο; Είκοσι; Είκοσι επί 15% κάνει τρεις. Άντε να βρούμε τώρα ποιος θα φύγει από εδώ. Το ίδιο έγινε σε όλο το δημόσιο. Ευτυχώς που μερικοί διευθυντές σταθήκαν στο ύψος τους, είτε στα σχολεία είτε αλλού, και δεν το υπέγραψαν και είχαμε και αρκετούς οι οποίοι χρησιμοποιήθηκαν από την τότε κυβέρνηση για να περάσουν εκφοβισμό στους δημοσίους υπαλλήλους, με βάση το περίφημο 15%, για το οποίο πολύ θα ήθελα να το δει ο κ. Βορίδης. Ποιος ήταν ο στόχος αυτού του 15%; Να πιαστούν οι δημοσιονομικοί στόχοι. Σιγά μη στόχευε στο να βελτιώσουμε τη δημόσια διοίκηση. Στόχευε στο να κόψουμε τους μισθούς και να διώξουμε, άρον άρον, κόσμο με οποιονδήποτε τρόπο, ανακαλύπτοντας ανίκανους και άχρηστους στο δημόσιο προσχηματικά, για να ξεμπερδεύουμε με τα δημοσιονομικά. Και να κάνω και ένα απλοϊκό ερώτημα τώρα. Αν έφευγε εκείνο το 15% από τα σχολεία και την τοπική αυτοδιοίκηση, τι θα γινόταν στο ενδιάμεσο; Είχαμε εξήντα, εβδομήντα, εκατό χιλιάδες εκπαιδευτικούς και θα έφευγε το 15%, όπως και από τη δημόσια διοίκηση. Πού θα πήγαινε αυτό; Αυτό θα πήγαινε εκεί που ήταν ο πραγματικός στόχος, να μετακυλίσουμε στον ιδιωτικό τομέα κοινωνικές παροχές, δημόσια αγαθά, την παιδεία, την υγεία. Προσέξτε τώρα. Τι είχε πει ο Αντιπρόεδρος της Νέας Δημοκρατίας στη συνέντευξή του; «Αν βρω πλεονάζοντες από την ενοποίηση ΕΟΠΥΥ και κέντρων υγείας, προφανώς και θα τους απολύσω. Σιγά μην αφήσω τη δόξα στον Τόμσεν». Είπε και «αν», να τον δικαιολογήσω. Εδώ η δόξα στην πολιτική κερδίζεται, σύμφωνα με τη Νέα Δημοκρατία, από απολύσεις. Αν απολύεις κόσμο και τον πετάς έξω, τότε παίρνεις δόξα. Και έγινε αυτό από την προηγούμενη κυβέρνηση; Πώς δεν έγινε! Επαγγελματική εκπαίδευση: Δεν χρειάστηκε να αξιολογήσουμε τη δομή εκεί. Την τελειώσαμε με τη μία, διώξαμε τους εκπαιδευτικούς στον δρόμο, κλείσαμε τα σχολεία και τι έγιναν τώρα τα παιδάκια; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα κλείσω με αυτό. Δεν προλαβαίνω να τα πω όλα. Και τι έγιναν τα παιδάκια που πήγαιναν στα σχολεία; Υπάρχει η ιδιωτική εκπαίδευση. Για όλα; Όχι. Γι' αυτά που μπορούν να πληρώσουν. Τα άλλα; Μίλησε για ταξικό μίσος. Τι χειρότερο ταξικό μίσος, τέτοιες εποχές με τέτοια κρίση, από το να αφήνεις παιδιά χωρίς επαγγελματική εκπαίδευση και να τους λες να πάνε στα ιδιωτικά! Και αυτά που δεν είχαν να πληρώσουν; Αυτή είναι η λογική και για την κοινωνία και για τη λειτουργία του δημοσίου. Κλείνω με αυτή την πρόταση. Η Κυβέρνηση και η Αριστερά έχουν εμπιστοσύνη στο ανθρώπινο δυναμικό της χώρας και τον κόσμο της δημόσιας διοίκησης. Γι' αυτό και δημιουργούν τα θεσμικά εργαλεία, ώστε να κατοχυρώσουν τη θέση του σε ένα περιβάλλον διαφάνειας και αξιοκρατίας. Ευχαριστώ.
Ευχαριστούμε, κύριε Ριζούλη. Τώρα τον λόγο έχει ο κ. Εμμανουηλίδης. Δεν είναι εδώ. Τον λόγο έχει ο κ. Χρήστος Αντωνίου. Κάνω παράκληση να τηρείται το πεντάλεπτο του χρόνου ομιλίας.
Ευχαριστώ, κυρία Πρόεδρε. Θα προσπαθήσω να είμαι σύντομος. Κύριε Υπουργέ, κυρίες και κύριοι Βουλευτές, συζητούμε σήμερα ένα νομοσχέδιο που φιλοδοξεί να αποτελέσει τομή για έναν κρίσιμο τομέα της χώρας μας, όπως είναι αυτός της δημόσιας διοίκησης. Οι παθογένειες του χώρου είναι γνωστές, έχουν επισημανθεί από όλους και κυρίως, από τους δέκτες των υπηρεσιών, που είναι οι πολίτες αυτής της χώρας. Υπερβολική γραφειοκρατία, πολυνομία, αναξιοκρατία, έλλειψη αναπτυξιακής λογικής είναι μερικά μόνο από τα συμπτώματα του χώρου. Έχουμε ένα κράτος, το οποίο στοιχειωδώς δυσκολεύεται να ανταποκριθεί στον ρόλο του. Το ποιοι ευθύνονται για την κατάσταση αυτή ίσως δεν είναι της ώρας να το αναλύσουμε. Μπορούμε, ωστόσο, να επισημάνουμε ότι απλώς είναι αυτές οι πολιτικές δυνάμεις που κυβέρνησαν αυτόν τον τόπο για πάρα πολλές δεκαετίες. Το να περιγράφουμε, όμως, τα προβλήματα δεν αποτελεί λύση. Πρέπει να πάρουμε αποφάσεις στην κατεύθυνση της θέσπισης μιας σοβαρής μεταρρυθμιστικής προσπάθειας προς μια σύγχρονη δημόσια διοίκηση, που θα μπορεί να ανταποκρίνεται στη νέα εποχή, στις νέες συνθήκες και να αποτελέσει τον αναπτυξιακό βραχίονα της χώρας. Πρώτη προτεραιότητα είναι η πάταξη του κομματικού και πελατειακού κράτους. Η δημόσια διοίκηση, κυρίες και κύριοι Βουλευτές, δεν μπορεί να θεωρείται το λάφυρο της εκάστοτε εξουσίας. Δεν μπορεί να αποτελεί χώρο κομματικού ανταγωνισμού και χώρο αναπαραγωγής και διεύρυνσης της κομματικής ισχύος. Χρειάζεται να φυσήξει νέος αέρας, να περάσει μια διαφορετική λογική, να θεσπιστούν κανόνες σε μια κατεύθυνση όπου το κράτος θα είναι δίπλα στον πολίτη, δίπλα στους κοινωνικούς και παραγωγικούς φορείς και μακριά από λογικές κομματικής χειραγώγησης. Για τους παραπάνω λόγους απαιτείται μια σοβαρή τομή στον τρόπο διαχείρισης και ανάδειξης του έμψυχου δυναμικού που υπηρετεί στη δημόσια διοίκηση και τους φορείς της, με τη θέσπιση κανόνων διαφάνειας και αξιοκρατίας. Σε αυτή την κατεύθυνση έρχεται να απαντήσει το παρόν νομοσχέδιο. Ποια είναι τα στοιχεία που μπορούν να αλλάξουν τη λογική και τον τρόπο λειτουργίας του κράτους και πώς απαντά το παρόν νομοσχέδιο; Ξεκινώντας από την κορυφή της πυραμίδας, σοβαρή μεταρρυθμιστική τομή αποτελεί το Εθνικό Μητρώο Επιτελικών Στελεχών, που καταρτίζεται με διαφανείς και αξιοκρατικές διαδικασίες. Από το μητρώο αυτό θα στελεχώνονται τα Υπουργεία και οι δημόσιοι οργανισμοί σε επίπεδο γενικών γραμματέων και διοικητών, που μέχρι τώρα ήταν πολιτικά πρόσωπα, προερχόμενα από την εκάστοτε κυβέρνηση. Είναι μια από τις σοβαρότερες μεταρρυθμίσεις που εισάγονται στη δημόσια διοίκηση τα τελευταία χρόνια και μπορεί να αλλάξει και να επηρεάσει όλη τη λειτουργία της διοικητικής πυραμίδας των φορέων του δημοσίου. Είναι μια μεταρρύθμιση αντίστοιχου επιπέδου με την καθιέρωση του ΑΣΕΠ. Εδώ οι συνάδελφοι της Νέας Δημοκρατίας πρέπει να απαντήσουν σε μια αντίφαση. Από τη μια είναι αντίθετοι στη θέσπιση του Μητρώου Επιτελικών Στελεχών, επιμένοντας στη θέση ότι οι γενικοί γραμματείς πρέπει να είναι πολιτικά, κομματικά πρόσωπα και από την άλλη θέλουν άμεση εφαρμογή του μητρώου. Είναι δικό σας θέμα να αποφασίσετε τι τελικά θέλετε, κύριοι συνάδελφοι της Νέας Δημοκρατίας. Υπάρχει, όμως και ο λαός που ακούει και κρίνει. Σοβαρή, επίσης, τομή συνιστά το σύστημα αξιολόγησης και κοινωνικού ελέγχου. Στο σύστημα αξιολόγησης των υπαλλήλων και των στελεχών του δημοσίου για πρώτη φορά εισάγονται λογικές αμφίδρομης αξιολόγησης από πάνω προς τα κάτω, αλλά και από κάτω προς τα πάνω. Μέσω των ολομελειών τμημάτων - διευθύνσεων εισάγεται ο δημοκρατικός έλεγχος και η συλλογική ευθύνη και προσπάθεια για την επίτευξη των στόχων της κάθε υπηρεσίας και του κάθε τομέα, όπως έχουν καθοριστεί και κρίνεται μέσα από τις προτάσεις και ιδέες ο καλύτερος τρόπος υλοποίησης του έργου των υπηρεσιακών μονάδων. Τέλος, καινοτομία που εισάγεται με το νομοσχέδιο είναι ο κοινωνικός έλεγχος από τους δέκτες των υπηρεσιών της δημόσιας διοίκησης, δηλαδή από τους πολίτες και τους κοινωνικούς φορείς μέσω της δημόσιας ακρόασης και άλλων ρυθμίσεων που θεσμοθετούνται. Έτσι μειώνεται και εξασθενίζει η παθογένεια της εσωστρέφειας και της αυτοαναφορικότητας των υπηρεσιακών μονάδων και γίνεται πλέον συνείδηση ότι ο σκοπός της δημόσιας διοίκησης είναι να υπηρετεί τον πολίτη και την κοινωνία και όχι τους υπαλλήλους. Σημαντικό στοιχείο που εισάγεται, επίσης, είναι η στοχοθεσία των υπηρεσιών. Η στοχοθεσία, ο έλεγχος και η αξιολόγηση γενικά των υπηρεσιακών μονάδων ως προς τον βαθμό υλοποίησης των στόχων είναι μια τεχνική μάνατζμεντ και διοίκησης που έχει εισαχθεί από τον ιδιωτικό τομέα της οικονομίας και εφαρμόζεται στις δημόσιες υπηρεσίες των περισσότερων ευρωπαϊκών κρατών. Η όλη διαδικασία έχει στοιχεία δημοκρατικού προγραμματισμού, καθ' ότι στον προγραμματισμό και τον έλεγχο υλοποίησης συμμετέχουν όλα τα επίπεδα διοίκησης μέσω των ολομελειών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, κυρίες και κύριοι συνάδελφοι, θέλω να κάνω μια επισήμανση και μια έκκληση προς όλες τις πτέρυγες. Αρκετό έδαφος έχουμε χάσει ως χώρα εξαιτίας της κακής κατάστασης της δημόσιας διοίκησης. Είναι ώρα να συμφωνήσουμε σε κάποιες βασικές αρχές και κάποιους βασικούς άξονες, έτσι ώστε ο χώρος της κρατικής διοίκησης και του ευρύτερου δημόσιου τομέα να παραμείνει έξω από το πεδίο του κομματικού ανταγωνισμού. Οι μεταρρυθμίσεις που προτείνονται από το παρόν νομοσχέδιο πρέπει να αποτελέσουν την αφετηρία για μια σύγχρονη, δημοκρατική, αποτελεσματική δημόσια διοίκηση στην υπηρεσία της οικονομικής και κοινωνικής ανάπτυξης της χώρας. Ευχαριστώ.
Τον λόγο έχει ο κ. Πάλλης.
Ευχαριστώ, κυρία Πρόεδρε. Κυρίες και κύριοι συνάδελφοι, το νομοσχέδιο που ψηφίζουμε σήμερα έρχεται να βάλει τη δημόσια διοίκηση σε μια νέα τροχιά. Είναι κοινή διαπίστωση όλων μας και μέσα και έξω από την Αίθουσα ότι αυτό το κακοφτιαγμένο, κακοποιημένο δημόσιο που φτιάξατε, κύριοι της Αντιπολίτευσης, και μεταχειριστήκατε με τον πιο άθλιο τρόπο όλα αυτά τα χρόνια, έχει δύο δομικά προβλήματα: την κομματικοποίηση και τη γραφειοκρατία. Αυτό συνοψίζεται σ' όλο αυτό που ζούσαμε τα προηγούμενα χρόνια και έχει να κάνει και με την επιμονή σας για την είσοδο στα μητρώα ιδιωτών του κρατικοδίαιτου ιδιωτικού τομέα. Αυτό κάνατε τόσα χρόνια. Ταυτόχρονα είναι γεγονός ότι όλα τα προηγούμενα χρόνια υπήρξαν νομοθετικές πρωτοβουλίες, εκ των οποίων άλλες ψηφίστηκαν και εν μέρει εφαρμόστηκαν και άλλες δεν ψηφίστηκαν, αλλά αποσύρθηκαν, όπως έγινε με τον νόμο Μητσοτάκη πριν από έναν χρόνο περίπου εν μέσω απεργιών και γενικής κατακραυγής. Το μόνο που ήθελε να επιτύχει ο κ. Μητσοτάκης και ήταν στη φιλοσοφία του ήταν οι απολύσεις. Είναι λογικό, λοιπόν, η Νέα Δημοκρατία να μην το ψηφίσει το νομοσχέδιο, κατ' αρχάς γιατί έχει ιδεολογική αντίθεση με πολλά σημεία του νομοσχεδίου, ενώ ταυτόχρονα επιθυμεί να διατηρήσει το υπάρχον καθεστώς για τους γενικούς γραμματείς. Θέλει να εντάξει και επιπλέον ανθρώπους μέσω της πρότασης για το μητρώο για τον ιδιωτικό τομέα. Θέλει να έχει το περιθώριο να παρεμβαίνει, χωρίς να μας πει βέβαια αν προτείνει και για τον ιδιωτικό τομέα και τους μισθούς που παίρνουν οι δημόσιοι υπάλληλοι. Αν αυτό είναι πρότασή τους, πρέπει να το ξεκαθαρίσει. Το ΠΑΣΟΚ από την πλευρά του, πιο έμπειρο όλα αυτά τα χρόνια στη δημιουργία του κομματικού κράτους, προσπαθεί με τις προτάσεις του να περισώσει ό,τι έχει απομείνει από τον μηχανισμό που χρόνια έφτιαχνε και έτσι να επιβιώσει και αυτό το ίδιο. Βέβαια, δεν είδα κάποιον συνάδελφο εδώ από το ΠΑΣΟΚ. Νομίζω ότι το να απουσιάζουν από την Αίθουσα σε ένα τέτοιο νομοσχέδιο είναι λίγο προβληματικό. Όμως, κανένας από τους δύο δεν τολμά σήμερα να ζητήσει απολύσεις. Τον ρόλο έχουν αναλάβει τα λεγόμενα «κόμματα του κέντρου», που με περίσσιο λαϊκισμό θέτουν αυτό το ζήτημα της νεοφιλελεύθερης επιλογής των απολύσεων υποχρεωτικά από το δημόσιο. Προσχηματική είναι η άρνηση σε όλα τα επίπεδα, κυρίες και κύριοι της Αντιπολίτευσης. Στη διαδικασία συζήτησης του νομοσχεδίου στην επιτροπή τοποθετηθήκαν όλοι οι ενδιαφερόμενοι φορείς σε ένα περιβάλλον χωρίς διαμαρτυρίες, λαμβάνοντας υπ' όψιν και την υποχρέωσή μας για την ψήφιση του νομοσχεδίου, αλλά και με ρεαλισμό βλέποντας την υπάρχουσα κατάσταση στο ελληνικό δημόσιο και λαμβάνοντας υπ' όψιν και τη συνέχεια του κράτους. Μας κατηγορείτε ότι φέρνουμε ένα νομοσχέδιο, για το οποίο οι μόνες αντιδράσεις είναι μέσα σ' αυτή την Αίθουσα. Και είναι συγκεκριμένες οι αντιδράσεις. Υπάρχει υποκρισία, λοιπόν, κυρίες και κύριοι συνάδελφοι. Υπάρχει μεγάλη υποκρισία από την Αντιπολίτευση, που βλέπει το δημόσιο να περνά σταδιακά σε μια νέα τροχιά, όπου δεν θα μπορεί να παρεμβαίνει πια. Δεν αναφέρομαι φυσικά στο ΚΚΕ - το οποίο και αυτό απουσιάζει από την Αίθουσα - γιατί έχει μια άλλη θεώρηση για την κοινωνία και το πώς πρέπει να μετεξελιχθεί, ενώ ταυτόχρονα προσπαθεί να συμβάλει με διάφορες προτάσεις. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα μιλήσω γρήγορα για τα λοιπά άρθρα. Δεν θα μιλήσω για όλα αυτά τα λοιπά άρθρα που κανένας δεν είπε καμμία κουβέντα εδώ πέρα και που τακτοποιούν προβλήματα που χρόνιζαν και που διευκολύνουν σε πολύ μεγάλο βαθμό τη λειτουργία του δημοσίου και της αυτοδιοίκησης. Δεν μας μιλήσανε για εκείνους του ΑΣΕΠ, τους οποίους δεν πήραν τελικά γιατί θέλανε να πάρουν τα «δικά τους παιδιά» κάποιοι. Θα μιλήσω, όμως, για το άρθρο 48. Και να μιλήσουμε για την ουσία του άρθρου αυτού και την αναγκαιότητα ψήφισής του. Εδώ θα αναφέρω τόσο την τοποθέτηση του κ. Κακλαμάνη, από τη θέση του Προέδρου, που διαφοροποιήθηκε από το κόμμα της Νέας Δημοκρατίας, όσο και των συναδέλφων από το Κομμουνιστικό Κόμμα Ελλάδος, που επιμένουν στο να παραμείνει το άρθρο. Θα αρκεστώ στην τοποθέτηση του Υπουργού για τη νομοτεχνική βελτίωση που πρέπει να συμπεριλάβει και άλλους φορείς. Όπως και για το άρθρο 32, που καλώς θα επανέλθει και πρέπει να επανέλθει. Και, ναι, αυτό κάνουμε, κύριοι συνάδελφοι. Είναι επιλογή μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κυρία Πρόεδρε. Θέλω να κάνω ένα μικρό σχόλιο, σε σχέση με θέματα ατζέντας εκτός νομοσχεδίου. Κύριοι συνάδελφοι της Αντιπολίτευσης, ο ρατσισμός και η ξενοφοβία δεν βοηθούν τη χώρα. Καταλάβετέ το. Πολιτικά πρόσωπα και ΜΜΕ - και ξέρουμε το παιχνίδι με τα ΜΜΕ - προσπαθούν να τρομοκρατήσουν τον κόσμο που έχει μια άλλη στάση μέσα στην κοινωνία. Εκφράζετε, κύριοι της Αξιωματικής Αντιπολίτευσης, τους πιο συντηρητικούς κύκλους της Ευρώπης, που πάνε να τη διαλύσουν. Και να προσέχετε πώς μιλάτε. Θα σας ενημερώσουν οι αρμόδιοι. Και εκεί θα πρέπει να μείνει η κουβέντα μας. Ευχαριστώ.
Τον λόγο έχει ο κ. Μηταφίδης.
Αγαπητοί συνάδελφοι και αγαπητές συναδέλφισσες, για λόγους οικονομίας χρόνου αλλά και ουσίας, θα ήθελα να συνυπογράψω κατ' αρχάς τα όσα είπε ο προλαλήσας συνάδελφος κ. Πάλλης για το άρθρο 48, που κακώς - κατά τη γνώμη μου - αποσύρθηκε. Θα μπορούσαν, νομίζω, τα όποια προβλήματα, από ό,τι άκουσα, συνταγματικότητας του άρθρου να είχαν θεραπευθεί. Όσοι έχουμε υπηρετήσει στην τοπική αυτοδιοίκηση ξέρουμε τι σημαίνει αυτό. Θα αποτελούσε και μια πράξη απελευθέρωσης των αιρετών. Αγαπητέ κύριε Υπουργέ, την ίδια στιγμή που συζητάμε εδώ για την ανασυγκρότηση της δημόσιας διοίκησης σε μια διαφορετική βάση από ό,τι την έχουμε γνωρίσει ως τώρα, ως έναν γραφειοκρατικό μηχανισμό, λάφυρο του εκάστοτε κυβερνώντος κόμματος, την ίδια στιγμή, που την προηγούμενη εβδομάδα ψηφίσαμε το λεγόμενο «παράλληλο πρόγραμμα», την επιτάχυνση του κυβερνητικού έργου, ιδιαίτερα για να ανακουφίσουμε τους χειμαζόμενους συμπολίτες μας, όλοι οι μηχανισμοί επιβράδυνσης στο βαθύ κράτος λειτουργούν ανασχετικά, ώστε να μην προχωρήσουμε. Θέλω να γίνω συγκεκριμένος. Έχει προκύψει ένα σοβαρό πρόβλημα με εργαζόμενους και με το γεγονός ότι, ενώ υπάρχουν αμετάκλητες δικαστικές αποφάσεις, που υποχρεώνουν το δημόσιο και τους δήμους να πληρώνουν τους εργαζόμενους αορίστου χρόνου, λόγω της μεγάλης καθυστέρησης στην ολοκλήρωση της διαδικασίας κατάταξής τους, όπως προβλεπόταν από τον ν.4057/2012, δεν μπορούν να πάρουν τα δεδουλευμένα τους. Κραυγαλέα περίπτωση εδώ στην Αθήνα είναι οι καθαρίστριες του Υπουργείου Εργασίας, που παραμένουν επί επτά μήνες απλήρωτες, όπως και εξήντα άλλοι στη Θεσσαλονίκη και σε πολλές άλλες περιοχές της χώρας. Κατά τη γνώμη μου αυτά είναι ασυμβίβαστα με μια κυβέρνηση της Αριστεράς. Την ίδια στιγμή, μάλιστα, που ο Άρειος Πάγος έχει κρίνει ότι οι αμετάκλητες δικαστικές αποφάσεις θα πρέπει να εκτελούνται χωρίς καμμιά καθυστέρηση από το δημόσιο και τους ΟΤΑ, όπως ορίζει το Σύνταγμα και ο ν.3068/2012, απειλώντας μάλιστα με πρόστιμο το δημόσιο. Έτσι, οι εργαζόμενοι, που πέτυχαν στον δικαστικό τους αγώνα απέναντι στο δημόσιο και τους δήμους, είναι όμηροι της κωλυσιεργίας της διοίκησης και της άρνησης των επιτρόπων του Ελεγκτικού Συνεδρίου να υπογράψουν τα εντάλματα για να πληρωθούν τους μισθούς τους, ενώ παρέχουν κανονικά την εργασία τους. Είμαστε, δηλαδή, πολλά κράτη σε συσκευασία του ενός! Ο παραλογισμός αυτός εξωθεί εκ νέου τους εργαζόμενους σε συνεχείς δικαστικούς αγώνες. Αναγκάζονται να εκδίδουν προσωρινές διαταγές - μάλιστα, τώρα με την αποχή των δικηγόρων δεν έχουν ούτε καν αυτή τη δυνατότητα - για να καταφέρουν το αυτονόητο, δηλαδή να λάβουν τα δεδουλευμένα τους, ενώ λόγω της παρατεταμένης αποχής των δικηγόρων, όπως σας είπα, αναγκάζονται να παραμένουν απλήρωτοι. Γι' αυτά τα ζητήματα, αγαπητοί συνάδελφοι, είχα καταθέσει δύο τροπολογίες, οι οποίες δυστυχώς δεν είχαν την αναμενόμενη αντιμετώπιση, ενώ λύνουν ζητήματα, τα οποία είμαστε υποχρεωμένοι να λύσουμε. Θα τις καταθέσω στα Πρακτικά ευελπιστώντας να συμπεριληφθούν στο επερχόμενο, όπως άκουσα, νομοσχέδιο για την κινητικότητα, επειδή λύνουν ζητήματα. [[Στο σημείο αυτό ο Βουλευτής κ. Τριαντάφυλλος Μηταφίδης καταθέτει για τα Πρακτικά τις προαναφερθείσες τροπολογίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και θα κλείσω, αγαπητοί συνάδελφοι, με ένα μήνυμα από τη Θεσσαλονίκη, τη γενέθλια πόλη μου, όπου το γνωστό μισαλλόδοξο εθνικιστικό μπλοκ υπό τις ευλογίες του γνωστού Μητροπολίτη Άνθιμου και υπό τις ιαχές της Χρυσής Αυγής σηκώνει πάλι τη σημαία της ξενοφοβίας και της μπαγιάτικης εθνικοφροσύνης, από την οποία ταλαιπωρήθηκε τόσα χρόνια αυτός ο τόπος. «Οι διεθνείς εξελίξεις…» - λέει το ψήφισμα του δημοτικού συμβουλίου το οποίο εκδόθηκε κατά πλειοψηφία - «…έχουν φέρει τον τόπο μας στο κέντρο μιας κρίσης, κατά την οποία οφείλουμε όλοι να επιδείξουμε σύνεση, ψυχραιμία και να προτάξουμε ανθρωπιστικές αξίες. Οι λόγοι μίσους και η στοχοποίηση των μεταναστών και των προσφύγων δεν συμβάλλουν στην αρμονική συνύπαρξή τους με τους κατοίκους και στη δημιουργική αντιμετώπιση του ζητήματος. Με το σκεπτικό αυτό καλούμε τους πνευματικούς και θρησκευτικούς φορείς της πόλης να συμβάλλουν στην καλλιέργεια κλίματος κατανόησης και ανθρωπισμού». Σας ευχαριστώ.
Ευχαριστούμε, κύριε Μηταφίδη. Τον λόγο έχει ο κ. Τσόγκας Γεώργιος.
Ευχαριστώ, κυρία Πρόεδρε. Κυρίες και κύριοι συνάδελφοι, δυστυχώς βρισκόμαστε στο ίδιο έργο θεατές. Παρακολουθούμε την αγωνία της Αντιπολίτευσης να ασκήσει αντιπολίτευση. Παρακολουθούμε μια ανώφελη, ανερμάτιστη και τελικά κακόπιστη προσπάθεια της Αντιπολίτευσης, μια παντελώς αντιπαραγωγική πολιτική συμπεριφορά, η οποία έχει ως μοναδικό στόχο να βλάψει την Κυβέρνηση πολιτικά και όχι να συνεισφέρει με τις προτάσεις της στη μεγιστοποίηση της κοινωνικής ευημερίας, που είναι το ζητούμενο εκ του θεσμικού της ρόλου. Παρακολουθούμε μια στείρα ρεβανσιστική συμπεριφορά της Αντιπολίτευσης, πόρρω απέχουσα από τους παραδεδεγμένους κανόνες λειτουργίας του Κοινοβουλίου. Ακολουθείται η ίδια τακτική που ακολουθήθηκε και στο νομοσχέδιο για το παράλληλο πρόγραμμα, μια σκληρή και κακόπιστη κριτική, μια άγονη αντιπαράθεση, ανύπαρκτες προτάσεις, επικοινωνιακή διαχείριση και μόνο, απόλυτη αδιαφορία για τις κατά τεκμήριο θετικές διατάξεις του νομοσχεδίου και την εν γένει αρχιτεκτονική του. Χαρακτηριστικά παραδείγματα του πλήρους αδιεξόδου και της ανυπαρξίας σοβαρής κριτικής είναι το γεγονός, ότι ομιλητές της Νέας Δημοκρατίας ξόδεψαν και ξόδευαν το 1/2 περίπου του χρόνου που τους αναλογούσε σε κριτική για το άρθρο 48 που αποσύρθηκε. Μιλούσαν, δηλαδή, για ένα άρθρο, που δεν υπήρχε στη συζήτηση. Ήταν δηλαδή εν γνώσει τους εκτός θέματος. Αυτό, κατά την άποψή μου, συνιστά μια μεταμοντέρνα εκδοχή της ρήσης «αγωνία ψάλτου βηξ». Επίσης ο κ. Γεωργιάδης επιτέθηκε με ιδιαίτερη σφοδρότητα στον κύριο Υπουργό, για θέματα που ανάγονταν στη συζήτηση που έγινε στην επιτροπή. Ποιος; Ο κ. Γεωργιάδης, λες και δεν γνωρίζουμε τα φοβικά ακροδεξιά σύνδρομά του. Άλλοι ασχολήθηκαν με το προσφυγικό, πάλι εκτός θέματος σκοπίμως, διότι οι αντιρρήσεις στο νομοσχέδιο είναι ελάχιστες έως ανύπαρκτες. Και τέλος, δεν μπορώ να μην αναφερθώ σε μια σχέση αναλογίας με την τοποθέτηση που έκανε ο Περισσός για το παράλληλο πρόγραμμα που ακολουθείται και σήμερα στο υπό ψήφιση νομοσχέδιο, λέγοντας με απίστευτη ελαφρότητα το εξόχως αποκαρδιωτικό ευφυολόγημα «έτσι δεν πολεμιέται ο καπιταλισμός». Και έρχομαι επί του νομοσχεδίου. Δεν νομίζω ότι υπάρχει κάποιος στην Αίθουσα του Κοινοβουλίου, που να μπορεί έστω και ελάχιστα πειστικά να ισχυριστεί ότι η δημόσια διοίκηση στη χώρα μας δεν πρέπει να αλλάξει. Το ζήτημα είναι προς ποια κατεύθυνση. Πρόκειται για νομοσχέδιο εμπνευσμένο, όχι τόσο για την απόλυτη τελειότητά του - όσον αφορά την κάλυψη των θεμάτων που πραγματεύεται - αλλά - κατά τη γνώμη μου - για τη σύλληψη και την εφαρμογή του συνόλου του οικοδομήματος, τη μεταρρύθμιση της δημόσιας διοίκησης. Εάν τυχόν υπάρχουν ατέλειες στις λεπτομέρειές του, αυτό ακριβώς δείχνει και τη θετικότητά του ως προς την κεντρική του φιλοσοφία. Έτσι για πρώτη φορά η δημόσια διοίκηση έχει την ευκαιρία να λειτουργήσει με πρωτοποριακή λογική, να πάψει να είναι ένας αργοκίνητος, παραλυμένος και ανίκανος γραφειοκρατικός μηχανισμός με αποστεωμένες δομές και να συμβάλει στην επεξεργασία δημοσίων πολιτικών, ανταποκρινόμενη στις απαιτήσεις των καιρών. Σήμερα η Κυβέρνηση αντιλαμβανόμενη πλήρως την ανάγκη ύπαρξης ενός ολοκληρωμένου, εφαρμόσιμου και αξιόπιστου προγράμματος διοικητικής αναδιοργάνωσης με σκοπό την εύρυθμη λειτουργία της δημόσιας διοίκησης, προχώρησε στη θέσπιση του παρόντος νομοσχεδίου, με την τολμηρή και ρηξικέλευθη πρόταση περί της απολιτικοποίησης και της αποκομματικοποίησης της δημόσιας διοίκησης, ταυτόχρονα με τη γενικευμένη πολιτική και κοινωνική κρίση εντός και εκτός συνόρων, με τη συνοχή της Ευρώπης να κινδυνεύει να χαθεί στα νερά του Αιγαίου, όταν πολλές φορές μηδένισε το κοντέρ της αλληλεγγύης, και παρ' όλα αυτά ο ΣΥΡΙΖΑ να επιμένει στα φιλοσοφικά του αρχέτυπα και να αρνείται τους αριθμούς και να ενδιαφέρεται μόνο για τους ανθρώπους, κατά τη γνωστή έκκληση Μητσοτάκη. Κυρίες και κύριοι συνάδελφοι, κεντρικοί και κυρίαρχοι στόχοι και άξονες του προτεινόμενου εγχειρήματος, είναι οι εξής. Το Εθνικό Μητρώο Επιτελικών Στελεχών της Δημόσιας Διοίκησης, το σύστημα αξιολόγησης των υπαλλήλων, η βαθμολογική αναδιάρθρωση των θέσεων, το σύστημα επιλογής των προϊσταμένων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Σχετικά με το εθνικό μητρώο. Η σύσταση και η τήρηση του μητρώου αποσκοπεί στην πραγμάτωση της αξιοκρατικής στελέχωσης των δημόσιων υπηρεσιών και συνυφαίνεται άρρηκτα με την συναφή με αυτήν αρχή της αποτελεσματικότητας της δράσης της δημόσιας διοίκησης. Εξοβελίζονται έτσι οι παραδοσιακές πρακτικές του ευνοιοκρατικού και πελατειακού χαρακτήρα κατά τη στελέχωση των επιτελικών θέσεων του δημοσίου και οι θέσεις στελεχώνονται κατά τρόπο αξιοκρατικό και κοινωνικά δίκαιο. Το μητρώο συνιστάται και τηρείται ηλεκτρονικά από το Ανώτατο Συμβούλιο Επιλογής Προσωπικού, το ΑΣΕΠ, και έτσι έχει αυξημένη κάλυψη. Αποβλέπει στη μεγαλύτερη δυνατή εξυπηρέτηση και ικανοποίηση του δημόσιου συμφέροντος, προσδοκώντας ότι ένας δημόσιος τομέας με τον στελεχιακό αυτό προσδιορισμό και αίσθημα κοινωνικής ευθύνης, θα λειτουργήσει προς όφελος του ιδιωτικού τομέα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κυρία Πρόεδρε, εάν έχετε την καλοσύνη. Αντιθέτως η μέχρι σήμερα συνύπαρξη του ιδιωτικού και δημόσιου τομέα ανέδειξε φαινόμενα διαπλοκής, αφού ο δημόσιος και ο ιδιωτικός τομέας τελικά αλληλοεξαρτήθηκαν προκαλώντας μη παραγωγικές δομές. Εξάλλου στόχος είναι η βελτίωση και ο μετασχηματισμός της δημόσιας διοίκησης και των δομών της προς την κατεύθυνση της αποτελεσματικής και ορθολογικής λειτουργίας της. Υπό αυτές τις διατάξεις η δημιουργία του μητρώου συνιστά μία ριζική διαρθρωτική αλλαγή. Δεν έχω χρόνο να αναφερθώ για την αξιολόγηση ούτε για τη βαθμολογική διάρθρωση και το σύστημα επιλογής των προϊσταμένων και θα τελειώσω με το εξής, ότι το άρθρο 48, κατά τη δική μου ταπεινή νομική άποψη, κακώς εξαιρέθηκε. Ξέρετε γιατί; Διότι εφόσον στον νομοθέτη αρκεί η ύπαρξη πρωτόδικης απόφασης με την οποία διατάσσεται η παραμονή ή η επάνοδος εργαζομένων στην εργασία τους, τότε είναι φυσική συνέπεια η άρση του αξιοποίνου της παραγράφου 3. Πρόκειται για την ίδια ρύθμιση που κάνει κι η παράγραφος 3. Εάν, λοιπόν, δεχόμεθα ως συνταγματικό το εδάφιο της παραγράφου 2, τότε η παράγραφος 3 είναι νομικό επακόλουθο και κακώς κατά τη δική μου άποψη, εξαιρέθηκε. Φαντάζομαι ότι θα επανέλθει σύντομα με κάποιες άλλες προδιαγραφές. Κυρίες και κύριοι συνάδελφοι, είναι αναντίρρητη αλήθεια ότι το κράτος εξελίσσεται μαζί με την κοινωνία και σήμερα αποτελεί ισχυρή κοινωνική απαίτηση η λειτουργία της δημόσιας διοίκησης να γίνεται με όρους διαφάνειας και ανταγωνιστικότητας, σε αγαστή συνεργασία και ισορροπία με τον ιδιωτικό τομέα. Το παρόν νομοθέτημα του Υπουργείου Εσωτερικών και Διοικητικής Ανασυγκρότησης πρέπει να ιδωθεί ως το προκαταρκτικό στάδιο της αλλαγής της κοινωνίας μας, γι' αυτό και σας καλώ να το υπερψηφίσετε. Σας ευχαριστώ πολύ.
Τον λόγο έχει ο κ. Συρίγος για πέντε λεπτά.
Κυρία Πρόεδρε, κύριε Υπουργέ, κυρίες και κύριοι συνάδελφοι, αρχίζω με δύο γενικές αναφορές, που χαρακτηρίζουν έστω συμβολικά το πλαίσιο κράτος, διοίκηση, πολίτες. Όταν λέω «διοίκηση» εννοώ και τους υπαλλήλους μέσα. Στην πρώτη, τοπικού χαρακτήρος, κεντρικό ρόλο θα κατείχε μια επίσκεψη συμβολική στην πλατεία Κλαυθμώνος. Στη δεύτερη, κεντρικό ρόλο θα είχε μια ανάγνωση του γνωστού έργου «Η μύτη» του Νικολάι Γκόγκολ, όπου ένας μεγάλος ανώτατος υπάλληλος της τσαρικής γραφειοκρατίας ξυπνάει ένα πρωί και του λείπει η μύτη του και ψάχνει να τη βρει. Η μύτη έχει βγει στην Αγία Πετρούπολη, βασανίζει τους πολίτες, μπαίνει σε ένα αμάξι, του ζητά διάφορα πράγματα και μεσολαβεί μια ιστορία μέχρι ο γραφειοκράτης αυτός να ξαναβρεί τη μύτη του. Λέει πολλά όλο αυτό. Τα λέω ως γενικούς προβληματισμούς στο πεδίο που συζητάμε και στο οποίο έρχεται να βάλει ικανοποιητική τάξη το συζητούμενο νομοσχέδιο. Κυρίες και κύριοι συνάδελφοι, σταχυολογώ κατωτέρω κάποιους τίτλους άρθρων, που εκτιμώ ότι δίνουν το στίγμα των ρυθμίσεων του συζητούμενου νομοσχεδίου και συνακόλουθα το χαρακτηρίζουν, περιγράφουν με ενάργεια τους στόχους και τη φιλοσοφία του. Η δημόσια διοίκηση όπως όλοι παραδέχεστε, πιστεύω ότι πάσχει, διότι χαρακτηρίζεται το μεν από εγγενείς παθογένειες και δυσλειτουργίες, αποτέλεσμα χρόνιων κακών πολιτικών που συνίστανται και σε μεγέθη μη πολιτικά, όπως η έλλειψη ευθύνης ή η αδυναμία κοινωνικού ελέγχου και η βραδύτητα αλλά και σε μεγέθη εξόχως πολιτικά, όπως ο κομματισμός και η ευνοιοκρατία. Και πριν και μετά το 1911 και έκτοτε αυτά ήταν τα χαρακτηριστικά της, διότι οι εκάστοτε κομματικές γραφειοκρατίες, ανερχόμενες στην κυβέρνηση, πίστευαν ότι είχε συσταθεί υπέρ τους ισόβιος επικαρπία επί του συνταγματικού χωραφίου, όπως θα έλεγε και ο Ροΐδης, και έτσι έκαναν ό,τι ήθελαν, παραγνωρίζοντας το δημόσιο συμφέρον. Όμως είπα πάρα πολλά. Θα παραθέσω τους τίτλους των άρθρων που χαρακτηρίζουν το νομοσχέδιο: Άρθρο 1, σύσταση Εθνικού Μητρώου Στελεχών Δημόσιας Διοίκησης. Το άρθρο 3 αναφέρει στη δεύτερη παράγραφό του «Η τήρηση του Μητρώου… ανήκει στο ΑΣΕΠ», που είναι ανεξάρτητη αρχή. Άρθρο 7, διαδικασία επιλογής Γενικών Γραμματέων, αναπληρωτών Γενικών Γραμματέων και Ειδικών Γραμματέων. Στην παράγραφο 2- εγώ το βλέπω έτσι, υπάρχουν αντιρρήσεις από την πλευρά των συναδέλφων της Αντιπολιτεύσεως - η επιλογή από τον ιδιωτικό τομέα εμφανίζεται ως επικουρική λύση. Κατά την άποψή μου, θα ήταν και λίγο προσβλητικό στα υπηρετούντα στελέχη της διοικήσεως οποιαδήποτε άλλη λύση. Άρθρα 10 και 12, σε συνδυασμό, Ειδικό Συμβούλιο Επιλογής Διοικήσεων - σύνθεση και συγκρότηση εξασφαλιστική της αμερολήπτου λειτουργίας τους αφού πάλι εμπλέκεται το ΑΣΕΠ. Άρθρο 23, ολομέλειες διεύθυνσης και τμήματος. Για τη συμμετοχή σε αυτές δεν καταβάλλεται υπερωριακή αποζημίωση. Άρθρο 24, λογοδοσία και κοινωνικός έλεγχος - παρατηρητήριο δημοσίας διοικήσεως. Δίνουμε έμφαση στην ακρόαση των δημοσίων φορέων. Άρθρο 29, προϊστάμενοι οργανικών μονάδων - διαδικασία και κριτήρια επιλογής προϊσταμένων. Τέλος στο άρθρο 42, η σύσταση εθνικού συμβουλίου για την κωδικοποίηση και αναμόρφωση της ελληνικής νομοθεσίας θεωρώ ότι είναι ένα κεντρικό σημείο, το οποίο θα οδηγήσει ως εργαλείο σε μία καθολική μεταρρύθμιση. Κυρίες και κύριοι συνάδελφοι, συζητούμε ένα ακόμη νομοσχέδιο που μέλλει να γίνει νόμος του κράτους. Μπορεί το δικό μας έργο να σταματάει εδώ αλλά η εφαρμογή του νόμου είναι το επόμενο και το κύριο πεδίο της δοκιμασίας του. Εύχομαι και ελπίζω τούτος ο βέλτιος, ο καλός νόμος, να προχωρήσει και να εφαρμοστεί. Το ίδιο ισχύει και για άλλες νομοθετικές ρυθμίσεις, που έχουν γίνει στην παρούσα και στην προηγουμένη κοινοβουλευτική περίοδο, που συνήθως προσκρούουν σε χρόνιες παθογένειες της πολιτικής ζωής, σε συμφέροντα ποικίλα και προφάσεις εν αμαρτίαις. Πιστεύω ότι αρχίζει σήμερα μια μεταρρύθμιση την οποία πρέπει να στηρίξουμε. Ευχαριστώ πολύ.
Ευχαριστούμε. Υπήρχαν δύο συνάδελφοι που ήταν σε ενημέρωση Υπουργού και δεν πήραν τον λόγο. Τον ζητάνε, παρ' όλο που δεν ήταν εδώ όταν εκφωνήθηκαν. Θα σας τον δώσω για τρία λεπτά.
Κυρία Πρόεδρε, θα μπορούσα να πάρω τον λόγο για κάποιες τροπολογίες και νομοτεχνικές βελτιώσεις;
Ελάτε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Έχω κατ' αρχάς κάποιες νομοτεχνικές βελτιώσεις. Οι δύο αφορούν το κυρίως σώμα του νομοσχεδίου. Η τρίτη αφορά την τροπολογία του συναδέλφου μου κ. Παππά για τα οπτικοακουστικά. Αυτές είναι οι νομοτεχνικές βελτιώσεις. Τις καταθέτω και παρακαλώ να μοιραστούν.
Τώρα να σας πω για κάποιες τροπολογίες οι οποίες γίνονται δεκτές.
Μας λέτε αν είναι βουλευτικές ή υπουργικές;
Νομίζω ότι είναι υπουργικές αυτές. Διαβάζω τα νούμερα των τροπολογιών: 258/28, 263/33, 262/32, 261/31, 260/30, 259/29.
Την 264 την είπατε;
Δεν είπα. Ποια είναι η 264;
Των κυρίων Μεϊκόπουλου και Παραστατίδη. Είναι βουλευτική τροπολογία, Βουλευτών του ΣΥΡΙΖΑ.
Είναι τροπολογία βουλευτική αυτή. Όχι, δεν την είπα. Να κάνω και μια διευκρίνιση για την τροπολογία στην οποία έγινε αναφορά το πρωί, που αφορούσε τους αρχαιοφύλακες στο Μουσείο της Αμφίπολης. Δεν γίνεται δεκτή, κατόπιν συνεννοήσεως και με τους Βουλευτές και θα επανέλθει σε ευθετότερο χρόνο για να δούμε αυτή τη λύση, γιατί είναι ένα πρόβλημα το οποίο πρέπει να το λύσουμε.
Κύριε Εμμανουηλίδη, έχετε τον λόγο για τρία λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, όταν το θράσος περισσεύει, λιγοστεύει δραματικά η αυτοκριτική ή - πιο σωστά - όταν λείπει η αυτοκριτική, τότε το θράσος περισσεύει. Και, πράγματι, είναι απύθμενη η περίσσεια πολιτικού θράσους της Νέας Δημοκρατίας και του ΠΑΣΟΚ. Δεν επέδειξαν το παραμικρό ίχνος αυτοκριτικής για τα έργα και τις ημέρες τους ως προς τον τρόπο που αντιμετώπισαν τον καίριο για τη δημόσια ζωή τομέα της δημόσιας διοίκησης. Αντί της οφειλόμενης συγγνώμης για όλα τα εγκλήματα που επέφεραν σε βάρος της κοινωνίας, δημιουργώντας μια δημόσια διοίκηση κομμένη στην προκρούστεια κομματική κλίνη, φορτωμένοι με ένοχες πελατειακές σχέσεις, με φαινόμενα διαφθοράς, με κομματικοποίηση σχεδόν του συνόλου των επιλογών, οπλισμένοι με το μόνο όπλο που τους είχε απομείνει, δηλαδή το θράσος, τολμούν να ψελλίσουν τον κούφιο αντιπολιτευτικό τους λόγο. Το μόνο καταφύγιο στη συζήτηση του προς ψήφιση νομοσχεδίου, κυρίες και κύριοι της Νέας Δημοκρατίας και του ΠΑΣΟΚ, είναι η αιδήμων σιωπή. Είναι το ελάχιστο που σας έχει απομείνει, εάν θέλετε να διασώσετε τα όποια ψήγματα της πολιτικής σας σοβαρότητας. Όμως για ποια σοβαρότητα εκ μέρους σας να μιλήσουμε, όταν κατά τις κρίσιμες στιγμές της διαπραγμάτευσης της 12ης Ιουλίου, ως επισπεύδοντες μάς πιέζατε να προχωρήσουμε σε μια όποια συμφωνία με τους θεσμούς κι όταν την 14η Αυγούστου ψηφίσατε τους δεσμευτικούς όρους της συμφωνίας και από την επόμενη έχοντας περιέλθει σε στρατηγικό αδιέξοδο, αρνείστε να στηρίξετε την υλοποίηση της συμφωνίας, ώστε να βγει όσο το δυνατόν πιο γρήγορα η χώρα από τον μνημονιακό λαβύρινθο; Πρέπει, επιτέλους, να αντιληφθείτε ότι το τυφλό αντιπολιτευτικό σας μένος μόνο προβλήματα για τη χώρα και τον λαό μας δημιουργεί. Βρείτε επιτέλους τον πολιτικό σας προσανατολισμό και βηματισμό. Η πολιτική σας επιβίωση δεν μπορεί να στηριχτεί στον πολιτικό τυχοδιωκτισμό με τον οποίο λειτουργείτε. Οι στιγμές είναι ιδιαίτερα κρίσιμες. Απαιτούν στοιχειώδη υπευθυνότητα. Αυτή τη κοινωνική υπευθυνότητα έρχεται να υπηρετήσει το προς ψήφιση νομοσχέδιο, που αφορά τη δημόσια διοίκηση. Η μεταρρύθμιση του ΣΥΡΙΖΑ στη δημόσια διοίκηση αποσκοπεί σε μια δημόσια διοίκηση που θα είναι αξιοκρατικά οργανωμένη και θα διαθέτει ικανά και κατάλληλα στελέχη. Μονάχα έτσι θα μπορεί να εκπληρώσει το συνταγματικά κατοχυρωμένο θεσμικό της ρόλο, ο οποίος δεν είναι άλλος από την ικανοποίηση και προάσπιση του δημοσίου και κοινωνικού συμφέροντος. Το προτεινόμενο μεταρρυθμιστικό εγχείρημα έχει τέσσερις πυλώνες. Τη δημιουργία Εθνικού Μητρώου Επιτελικών Στελεχών Δημόσιας Διοίκησης, το σύστημα αξιολόγησης, τη βαθμολογική διάρθρωση θέσεων και το σύστημα επιλογής των προϊσταμένων. Τελειώνοντας, με λίγα λόγια, το προτεινόμενο σχέδιο νόμου εισάγει θετικές και κρίσιμες καινοτομίες στη δημόσια διοίκηση με μοναδικό στόχο την ενίσχυση της διαφάνειας και της αξιοκρατίας αλλά και την εξυπηρέτηση του πολίτη ως τελικού δικαιούχου των υπηρεσιών του δημοσίου. Θα καταγραφεί ως μια σημαντική συμβολή στη βελτίωση της δημόσιας διοίκησης, του μεγάλου ασθενούς του τόπου, όπως έχει ήδη επισημάνει ο Πρωθυπουργός. Κυρίες και κύριοι Βουλευτές, η χώρα μας τούτες τις μέρες βιώνει την παράνοια μιας απάνθρωπης συμπεριφοράς εκ μέρους των χωρών εκείνων που πρωτοστατούν σε αντιανθρώπινες πολιτικές και συμπεριφορές. Χρέος μας είναι να σταθούμε σε αξίες ανθρωπιστικές και να αποκρούσουμε όλη αυτή τη φρίκη του υφέρποντος φασισμού, με τον οποίο διαχειρίζονται δυνάμεις της Ευρώπης ανθρώπινες τύχες. Ο ΣΥΡΙΖΑ προς αυτή τη κατεύθυνση κάνει έναν αγώνα, πραγματικά, που δείχνει το ανθρώπινο πρόσωπο της κοινωνίας. Και σε αυτόν τον αγώνα ζητούμε τη στήριξη όλων. Ευχαριστώ.
Κύριε Μορφίδη, έχετε τον λόγο για τρία λεπτά.
Ευχαριστώ πολύ, κυρία Πρόεδρε. Συνάδελφοι και συναδέλφισσες, έχοντας υπηρετήσει τριάντα χρόνια στην πρώτη γραμμή του δημοσίου τομέα, νομίζω ότι θα μπορούσα να γράψω βιβλίο για την πολυνομία, τις αντικρουόμενες αρμοδιότητες, την αναξιοκρατία, τις λάθος αξιολογήσεις και την κομματοκρατία, που ίσχυαν όλα αυτά τα χρόνια που εγώ τουλάχιστον τον υπηρετώ. Και, βεβαίως, η κομματοκρατία ήταν σε πολύ μεγάλο και άκρατο θα έλεγα βαθμό. Τώρα έρχεται ένα νομοσχέδιο, που προσπαθεί να βάλει μια τάξη και να αποτινάξει τα βαρίδια και τις παθογένειες του παρελθόντος. Και αντί να συμφωνήσουμε ότι αυτό είναι κάτι το οποίο πρέπει να γίνει, έχουμε μία αντίδραση. Και έχουμε μια αντίδραση, που θεωρώ ότι γίνεται μόνο και μόνο, γιατί κάποιοι θεωρούν ότι πρέπει τα δικά τους παιδιά - οι άνθρωποι οι οποίοι έχουν κριθεί από προηγούμενες κυβερνήσεις - να παραμείνουν ανέγγιχτοι και να συνεχίσουν την πορεία την οποία προηγούμενες κυβερνήσεις είχαν χαράξει. Και, δυστυχώς, την είχαν χαράξει σε λάθος κατεύθυνση. Θα ήθελα να πω δυο κουβέντες για το μητρώο στελεχών. Έχοντας ζήσει, βεβαίως, και δεκάδες τοποθετήσεις - κομματικές πάντα - γενικών διευθυντών - και όχι μόνο με την αλλαγή κάθε κυβέρνησης αλλά και με τις αλλαγές του εκάστοτε Υπουργού - θεωρώ ότι είναι επιβεβλημένο να φτιάξουμε το μητρώο επιτελικών στελεχών. Και μάλλον έχουμε αργήσει. Είναι κάτι που έπρεπε να έχει γίνει πολλά χρόνια πριν. Όσον αφορά στην πρόταση που ακούω για τα στελέχη από τον ιδιωτικό τομέα, νομίζω ότι είναι πάρα πολύ δύσκολο στο δημόσιο να συνεισφέρουν και να προσφέρουν άνθρωποι οι οποίοι προέρχονται από τον ιδιωτικό τομέα. Πρώτον, θα ήταν πολύ κακό για τους υπαλλήλους που ήδη υπηρετούν, οι οποίοι έχουν φτάσει σε ένα πολύ καλό επίπεδο και πλέον έχουν διδακτορικά, μεταπτυχιακά. Νομίζω ότι αυτοί είναι που πρέπει να έχουν τον πρώτο λόγο. Δεύτερον, παίρνουμε ανθρώπους οι οποίοι έχουν μάθει σ' ένα διαφορετικό τρόπο λειτουργίας - διοικητικό - σ' ένα διαφορετικό τρόπο χειρισμού του προσωπικού και κυρίως σ' ένα διαφορετικό τρόπο οικονομικής διαχείρισης, να τους βάλουμε στο δημόσιο. Μέχρι αυτοί να μάθουν πώς λειτουργεί το δημόσιο, θα έχει περάσει ένα κρίσιμο χρονικό διάστημα, στο οποίο δεν θα καταλαβαίνουν καν πού βρίσκονται. Συναδέλφισσες και συνάδελφοι, οι δημόσιοι υπάλληλοι τα τελευταία χρόνια δέχονται έναν πόλεμο, μία πολεμική. Δουλεύουν κυρίως με αυταπάρνηση, με πολύ λίγα λεφτά και είναι πολύ λιγότεροι απ' ό,τι στο παρελθόν. Έχουν καταφέρει, όμως, να κρατήσουν όρθιες τις δομές υγείας, παιδείας, την τοπική αυτοδιοίκηση, που είναι κρίσιμες για τη λειτουργία του κράτους. Σε όλους αυτούς νομίζω ότι χρωστάμε αυτή τη μεταρρύθμιση, για να συνεχίσει το δημόσιο να βαδίζει προς ένα καλύτερο μέλλον. Σας ευχαριστώ πάρα πολύ.
Ο κ. Γάκης έχει τον λόγο για πέντε λεπτά και μετά ο κ. Γιόγιακας.
Ευχαριστώ, κυρία Πρόεδρε. Δεν θα ήθελα να μιλήσω πάνω στο νομοσχέδιο, γιατί ακούστηκαν προτάσεις και τοποθετήσεις. Θέλω μόνο να κάνω μία διαπίστωση. Είναι ένα από τα λίγα νομοσχέδια στο οποίο φαίνεται ότι γίνεται συζήτηση, πραγματική συζήτηση. Έχουμε έναν Υπουργό, ο οποίος ακούει, λαμβάνει υπ' όψιν του τις παρατηρήσεις, διορθώνει και αποσύρει άρθρα, τα οποία εκτιμάει στην πορεία της συζήτησης ότι δεν θα έπρεπε να υπάρχουν. Αυτό δείχνει το μέγεθος της δημοκρατίας, ένα υγιές στοιχείο του Κοινοβουλίου μας. Εγώ θα ήθελα, όμως, να βάλω ένα ζήτημα στον τρόπο που γίνεται η διαδικασία της νομοθέτησης και της παρέμβασης των Βουλευτών. Κινδυνεύουμε, όταν παίρνουμε μία πρωτοβουλία να καταθέσουμε κάποιες προτάσεις ή κάποιες τροπολογίες, να θεωρούμαστε ότι καταθέτουμε προτάσεις ρουσφετολογικού χαρακτήρα. Όμως, θεωρώ ότι αυτό θα πρέπει να αλλάξει και μεταξύ μας. Θα πρέπει να υπάρξουν εκείνοι οι προστατευτικοί μηχανισμοί, έτσι ώστε και οι Βουλευτές να καταθέτουν προτάσεις, να συμβάλλουν, δηλαδή, στη διαμόρφωση του κοινοβουλευτικού έργου. Οι τροπολογίες, λοιπόν, των Βουλευτών θα πρέπει να περνούν μέσα από ένα μηχανισμό συγκέντρωσης. Αν αυτό δεν είναι εύκολο να γίνει εκείνη τη στιγμή - να γίνουν αποδεκτές ή όχι - θα πρέπει να συγκεντρώνονται, να επεξεργάζονται και, στο τέλος, αν απορρίπτονται, θα πρέπει να απορρίπτονται με ένα αιτιολογικό, όχι έτσι. Διότι όταν εμείς τις καταθέτουμε, κάνουμε μία αιτιολογική έκθεση, γιατί προτείνουμε να κατατεθούν αυτές οι τροπολογίες. Κύριε Υπουργέ, έχω καταθέσει δύο τροπολογίες, εκ των οποίων τη μία εδώ και δύο, δυόμισι χρόνια, όσο είμαι στο ελληνικό Κοινοβούλιο. Μάλιστα, κατατίθεται κατ' επανάληψη στα νομοσχέδια του Υπουργείου Εσωτερικών. Είναι μία τροπολογία, που έχει το χαρακτηριστικό ότι υπογράφεται από τους Βουλευτές όλων των κομμάτων της Δωδεκανήσου. Όλων των κομμάτων! Δεν είναι, δηλαδή, μία τροπολογία, που είναι της Πλειοψηφίας σήμερα ή της αντιπολίτευσης χθες. Την υπογράφουν οι Βουλευτές της Νέας Δημοκρατίας και οι Βουλευτές του ΠΑΣΟΚ. Αυτή η τροπολογία αναφέρεται στην αποκατάσταση της δικαιοσύνης απέναντι σε κάποιους συναδέλφους μας εργαζόμενους, οι οποίοι έτυχε να δουλεύουν σε κάποια δημοτική επιχείρηση ύδρευσης. Αυτές, με βάση τον νόμο του «ΚΑΛΛΙΚΡΑΤΗ», ενσωματώθηκαν στην καινούργια ΔΕΥΑ στη Ρόδο, γιατί οι έντεκα δήμοι έγιναν ένας. Οι έξι ΔΕΥΑ, λοιπόν, που λειτουργούσαν, έγιναν μία. Εντάχθηκαν, λοιπόν, αυτοί οι εργαζόμενοι στην καινούργια ΔΕΥΑ με βάση τον νόμο του «ΚΑΛΛΙΚΡΑΤΗ», ο οποίος τους έδινε αυτήν τη δυνατότητα. Μάλιστα, προέβλεπε ότι η ένταξή τους γίνεται ανεξαρτήτως του τρόπου πρόσληψής τους. Έτσι παρ' ότι υπήρχε πρόβλημα στη μετατροπή των συμβάσεων από ορισμένου χρόνου σε αορίστου με βάση τον νόμο του Παυλόπουλου, θεωρήθηκε μετά από καταγγελίες, ότι αυτές οι μετατροπές ήταν αντισυνταγματικές και αυτοί οι άνθρωποι απολύθηκαν. Όμως εκείνο που θέλουμε να αποκαταστήσουμε με αυτή τη τροπολογία είναι αυτή τη αδικία, διότι η ίδια η πολιτεία τους έδωσε τη δυνατότητα μετά το 2006 και μέχρι το 2012, να εργάζονται κανονικά στην καινούργια δουλειά τους και άρα να έχουν δικαιώματα και να έχουν δημιουργήσει εκείνες τις συνθήκες τις οικογενειακές αλλά και τις προσωπικές, για να μπορέσουν να αντεπεξέλθουν σε αυτές. Θεωρούμε, λοιπόν, πως θα πρέπει να γίνει δεκτή η πρόταση, αυτοί οι εργαζόμενοι - για να ξεφύγουμε και από πιθανές αντισυνταγματικότητες - εκείνων των επιχειρήσεων - που είναι πενήντα επτά στον αριθμό στη Δωδεκάνησο και στην Κέρκυρα - να αποκατασταθούν και να επαναπροσληφθούν όχι με βάση τις αρχικές διατάξεις αλλά να δώσουμε τη δυνατότητα στην επιχείρηση να τους προσλάβει με καινούργια δεδομένα. Ήδη - και το καταθέτω για τα Πρακτικά της Βουλής - υπάρχει απόσπασμα και απόφαση της Δημοτικής Επιχείρησης Ύδρευσης της Ρόδου, που ζητάει νομοθετική παρέμβαση για αυτό το πρόβλημα, μια και στη Ρόδο η καινούργια ΔΕΥΑ έχει να διαχειριστεί και το φράγμα Γαδουρά και επομένως έχει αυξημένες ανάγκες προσωπικού. [[Στο σημείο αυτό ο Βουλευτής κ. Δημήτριος Γάκης καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η δεύτερη τροπολογία αναφέρεται, επίσης, σ' ένα πρόβλημα των εργαζομένων του δημοσίου στις παραμεθόριες και στις δύσκολες περιοχές. Ξέρετε ότι με βάση το άρθρο 64 του ν.1943/1991 οι δημόσιοι υπάλληλοι μπορούσαν να παίρνουν επιχορήγηση για την αγορά ή την κατασκευή κατοικίας στις παραμεθόριες περιοχές μέχρι το 40% της αξίας της οικίας τους. Ήταν ένα κίνητρο που δόθηκε τότε, για να μπορέσουν να μετακινηθούν εργαζόμενοι του δημοσίου τομέα στις παραμεθόριες περιοχές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου ένα λεπτό ακόμη, κυρία Πρόεδρε. Ήρθε, όμως, η ζωή και τα έφερε λίγο ανάποδα. Ποια είναι τα ανάποδα; Ενώ υπήρχε δέσμευση, ότι θα πρέπει αυτοί οι εργαζόμενοι να υπηρετήσουν στην παραμεθόριο τουλάχιστον δέκα χρόνια από τη λήψη του δανείου τους, με βάση τις πρόωρες συνταξιοδοτήσεις αναγκάστηκαν να φύγουν και να μη συμπληρώσουν τα δέκα χρόνια από τη λήψη του δανείου. Ζητούμε, λοιπόν, να υπάρξει μία ρύθμιση που να αναγνωρίζει τα εξής: Πρώτον, στον συνολικό χρόνο της δεκαετίας, της υποχρεωτικής, δηλαδή, παραμονής αυτών των συναδέλφων, να μη λαμβάνεται υπ' όψιν η λήψη άδειας ανατροφής - γιατί αφαιρούν και αυτόν τον χρόνο - όπως και ο χρόνος μετακίνησης από μία υπηρεσία της παραμεθορίου σε άλλη υπηρεσία της παραμεθορίου. Ενώ ήταν στην παραμεθόριο, αφαιρούνταν ο χρόνος της δεύτερης περιοχής. Δεύτερον, ζητούμε σε περίπτωση συνταξιοδότησης των υπαλλήλων αυτής της κατηγορίας, αυτοί οι υπάλληλοι να μετρούν χρόνο υπηρεσίας στην παραμεθόριο - δεκαετία - από την αρχή της σταδιοδρομίας τους, δηλαδή η δεκαετία να μην υπολογίζεται από την ημέρα λήψης του δανείου αλλά να πηγαίνει λίγο πίσω, από την ημέρα μετακίνησης ή τοποθέτησής τους.
Ολοκληρώστε, κύριε συνάδελφε.
Και σε αυτή τη περίπτωση, επίσης - και τελειώνω, κυρία Πρόεδρε - θα πρέπει με την τρίτη παράγραφο να διευκρινιστεί ποιος είναι ο δόλος, ώστε κάποιος δημόσιος υπάλληλος - αν αποδειχθεί ότι είχε δόλο ή υπήρξε αμέλεια - να πρέπει να επιστρέψει τα χρήματα. Αυτή τη στιγμή, κύριε Υπουργέ, απειλούνται περίπου δώδεκα συνάδελφοί μας να χάσουν τα σπίτια τους, γιατί πρέπει να επιστρέψουν το ποσό του δανείου, το οποίο δεν το έχουν. Απειλούνται, δηλαδή, ότι θα γίνει κατάσχεση στα σπίτια τους. Νομίζω ότι δεν έχει οικονομικό κόστος και ότι μπορεί αυτό να γίνει αποδεκτό με μία δεύτερη σκέψη. Αλλιώς πρέπει να βάλουμε αυτές τις προτάσεις σε μία σοβαρή διαδικασία συζήτησης και επεξεργασίας. Ευχαριστώ πολύ.
Ο κ. Γιόγιακας έχει τον λόγο. Παρακαλώ να ετοιμάζεται ο κ. Μεϊκόπουλος
Κυρίες και κύριοι συνάδελφοι, επιτρέψτε μου για αρχή δύο σύντομα σχόλια για τη νομοθετική διαδικασία. Είναι θετικό, ότι σε σχέση με την αρχική μορφή του νομοσχεδίου που δόθηκε σε δημόσια διαβούλευση, διορθώθηκαν ορισμένες ατέλειες που είχαμε επισημάνει. Για παράδειγμα, στο πρώτο μέρος η σύνθεση του Εθνικού Συμβουλίου Επιλογής Διοικήσεων έγινε πιο συμβατή με το επίπεδο των υποψηφίων και περιέχει περισσότερες εγγυήσεις ανεξαρτησίας. Επίσης δόθηκε η δυνατότητα, να είναι υποψήφια και στελέχη του ιδιωτικού τομέα, τουλάχιστον για τις θέσεις εκτελεστικών καθηκόντων σε εποπτευόμενα νομικά πρόσωπα δημοσίου και ιδιωτικού δικαίου. Από την άλλη, είδαμε για άλλη μία φορά να «μπαίνουν από το παράθυρο» - ως πέμπτο μέρος - διατάξεις, που δεν είχαν τεθεί στη δημόσια διαβούλευση και δεν έχουν σχέση με το αντικείμενο του νομοσχεδίου, χωρίς τεκμηρίωση, χωρίς κοστολόγηση και σε ορισμένες περιπτώσεις ούσες παράνομες και αντισυνταγματικές. Δυστυχώς επειδή αυτή η πρακτική έχει γίνει κοινός τόπος για τη συγκυβέρνηση, δεν μας προκαλεί ούτε έκπληξη ούτε απορία! Σε ό,τι αφορά τώρα την ουσία του νομοσχεδίου, υπάρχουν ρυθμίσεις που είναι βαρίδια και για την αξιοκρατία και για την αποτελεσματικότητα αλλά και για τη διαφάνεια. Η αξιοκρατία, κυρίες και κύριοι συνάδελφοι, διασφαλίζεται και με την τυποποίηση των διαδικασιών αξιολόγησης. Τέτοια τυποποίηση δεν υπάρχει στον τρόπο επιλογής για τις θέσεις υψηλής ευθύνης. Πώς θα αποτιμώνται τα τυπικά προσόντα; Είναι το επιστημονικό ή το ερευνητικό έργο πιο σημαντικά από τη διοικητική εμπειρία και πότε; Πόση βαρύτητα έχει το βιογραφικό έναντι της συνέντευξης; Αξιοκρατία σημαίνει, επίσης, ότι διασφαλίζεται ίση πρόσβαση και ίση μεταχείριση. Γι' αυτό - και παρά τις διορθώσεις - συνεχίζει να αποτελεί μειονέκτημα με αποτέλεσμα να μην μπορούν στελέχη εκτός δημοσίου τομέα να διεκδικήσουν θέση γενικού αναπληρωτή ή ειδικού γραμματέα. Αυτές οι θέσεις πρέπει να είναι ανοιχτές στο μεγαλύτερο δυνατό κομμάτι των ικανών, καταλλήλων και προσοντούχων επαγγελματιών. Διότι η χώρα μας έχει ακόμα πολλούς τέτοιους, παρά την επίμονη προσπάθειά σας να τους διώξετε από τη χώρα. Και πάλι, όμως, για ποια αξιοκρατία μπορείτε να μιλάτε, κύριοι της συγκυβέρνησης, όταν η ενεργοποίηση του μητρώου θα αφορά μόνο τις κενές θέσεις; Άραγε θα έχουν μείνει κενές θέσεις ή θα φροντίσετε να τις έχετε καλύψει; Πρόβλημα τυποποίησης υπάρχει και στον τρόπο επιλογής προϊσταμένων, με τη διαφορετική βαρύτητα που έχουν οι διαφορετικές ομάδες κριτηρίων. Έτσι, η προσωπική συνέντευξη μπορεί να έχει πολύ μεγαλύτερη βαρύτητα από τις σπουδές και την επαγγελματική κατάρτιση του κρινομένου. Είναι αυτό αντικειμενικό; Αφήνω το γεγονός ότι σε ορισμένες περιπτώσεις αφήνεται ανοιχτή η επιλογή προσώπων με μηδαμινή διοικητική εμπειρία. Βαρύτητα, λοιπόν, στην αξιοκρατία αλλά βαρύτητα και στην αποτελεσματικότητα, γιατί η αποτελεσματικότητα περνάει μέσα και από την απλότητα των διαδικασιών. Εδώ, όμως, υπάρχουν διαδικασίες και μηχανισμοί, που μόνο απλοί δεν είναι. Πόσο αποτελεσματικό είναι ένα σύστημα αξιολόγησης, που διατηρεί όλα τα μειονεκτήματα των προηγούμενων συστημάτων, βαθμολογώντας με «άριστα» τη μεγάλη πλειονότητα των υπαλλήλων; Γιατί επαναφέρετε παλαιότερες διατάξεις για τη στοχοθεσία, που ποτέ δεν λειτούργησαν στην πράξη; Επομένως, κυρίες και κύριοι συνάδελφοι, δεν μπορεί να υπάρξει αποτελεσματικότητα δίχως να υπάρχει απλότητα στις διαδικασίες και ταχύτητα στους χρόνους. Ας έλθουμε τώρα στο θέμα της διαφάνειας. Η διαφάνεια είναι αποτέλεσμα και της λογοδοσίας. Εδώ λογοδοσία δεν υπάρχει. Λογοδοσία στην πράξη σημαίνει συγκεκριμένοι μηχανισμοί, διαδικασίες και κριτήρια. Είναι άλλο πράγμα η δυνατότητα του πολίτη να έχει λόγο για την εξυπηρέτησή του από μια δημόσια υπηρεσία και άλλο το πώς οι εκπρόσωποι της δημόσιας διοίκησης αναλαμβάνουν απέναντι στους πολίτες την ευθύνη αυτών που κάνουν ή αυτών που δεν κάνουν για την εξυπηρέτησή τους. Τα συμπεράσματα, κυρίες και κύριοι συνάδελφοι, είναι τα εξής: Πρώτα απ' όλα έχουμε χρέος ως Αντιπολίτευση να είμαστε αυστηροί και επιφυλακτικοί, καθώς η συγκυβέρνηση δεν μας έχει πείσει για τη φροντίδα της να στελεχώσει τη δημόσια διοίκηση με αξιοκρατία και διαφάνεια. Δεύτερον, τα κενά στη στελέχωση των θέσεων ευθύνης και η μη άμεση καθολική εφαρμογή του μητρώου, μας λέει ένα πράγμα: Η συγκυβέρνηση θέλει να κρατήσει τη δημόσια διοίκηση κάτω από τον ασφυκτικό έλεγχό της και βαφτίζει ως «μεταρρύθμιση» κάτι που ούτε η ίδια πιστεύει αλλά μπορεί να το επικαλείται για να ρίχνει στάχτη στα μάτια των ανυποψίαστων, ότι δήθεν αποπολιτικοποιεί τη δημόσια διοίκηση. Σας ευχαριστώ.
Τον λόγο έχει ο κ. Μεϊκόπουλος.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, τις τελευταίες δεκαετίες, αρχής γενομένης από τη Μεταπολίτευση και μετά, αναπτύχθηκε ένα ιδιαίτερα πλούσιο πολιτικό λεξιλόγιο, μια πολύ πλούσια πολιτική ορολογία, που ήταν συνυφασμένη με το ελληνικό δημόσιο. Ιδιαίτερα τα τελευταία πέντε χρόνια οι λέξεις που επικρατούν είναι απλότητα, αποτελεσματικότητα και δικαιοσύνη. Αυτό το τρίπτυχο που σας ανέφερα, δεν αποτελεί κάποια εφεύρεση του ΣΥΡΙΖΑ. Δεν είναι κάποια καινοτομία. Ανέκαθεν οι ελληνικές κυβερνήσεις - ιδιαίτερα την τελευταία εξαετία - χρησιμοποίησαν αυτές τις τρεις λέξεις κατά κόρον, προκειμένου να πουν ότι, «Τώρα ερχόμαστε εμείς να κάνουμε την τομή η οποία θα εξορθολογίσει το δημόσιο». Στο δημόσιο, λοιπόν, διάλογο ακούγοντας αυτές τις λέξεις πολλές φορές, ο κόσμος δεν δίνει και ιδιαίτερη σημασία, διότι με το πέρασμα των χρόνων και χωρίς να γίνεται απολύτως τίποτα, αυτές οι λέξεις έχασαν το νόημά τους, έγιναν κενές περιεχομένου και κανένας πλέον δεν πείθεται για την πρόθεση της οποιαδήποτε πολιτικής εξουσίας, να δώσει τέλος σε αυτό που ονομάζουμε φαυλότητα και παθογένεια μέσα στο ελληνικό δημόσιο. Έχω, λοιπόν, την εντύπωση ότι με το παρόν νομοσχέδιο, με την παρούσα νομοθετική πρωτοβουλία της Κυβέρνησης γίνεται μια πρώτη αρχή, ένα πρώτο βήμα, προκειμένου να μπει τέλος σε φαυλότητες που έχουν αναπτυχθεί τα τελευταία χρόνια, ιδιαίτερα την πενταετία του μνημονίου στο ελληνικό δημόσιο. Υπάρχουν παθογένειες; Προφανώς και υπάρχουν. Η εξήγηση που δίνεται, ιδιαίτερα από την Αξιωματική Αντιπολίτευση, είναι ότι οι παθογένειες αυτές υπάρχουν, επειδή είναι ένα υπερδιογκωμένο δημόσιο και γι' αυτόν τον λόγο είναι και αναποτελεσματικό και δεν είναι λειτουργικό. Η αλήθεια, βέβαια, είναι ότι όλες αυτές τις δεκαετίες και ιδιαίτερα τα τελευταία έτη το δημόσιο αντιμετωπίστηκε ως φέουδο, αντιμετωπίστηκε ως ένα πεδίο, όπου έγιναν εκατοντάδες πειραματισμοί και ιδιαίτερα τα τελευταία χρόνια, που πλέον δεν υπήρχε δυνατότητα να διορίζονται κατά χιλιάδες οι δημόσιοι υπάλληλοι, στις θέσεις ευθύνης υπήρχαν διορισμοί ανάλογα με την κοινοβουλευτική δύναμη των κομμάτων. Όταν υπήρχε ο πάλαι ποτέ κραταιός δικομματισμός, τη συντριπτική πλειοψηφία στις θέσεις ευθύνης τις έπαιρνε το πρώτο κόμμα και κάποιες το δεύτερο. Όταν καταλήξαμε στην τρικομματική συγκυβέρνηση, είχαμε το περιβόητο τέσσερα - δύο - ένα. Έτσι, λοιπόν, με τις παρούσες κατευθύνσεις και με τους παρόντες βασικούς άξονες που δίνονται από τη δική μας νομοθετική πρωτοβουλία, νομίζω αντιμετωπίζεται με μια πρώτη δέσμη θετική μέτρων μια χρόνια παθογένεια, η οποία ουδέποτε είχε αγγιχθεί στο παρελθόν. Για να γίνω και πιο κατανοητός, αυτό που προωθούμε μπορούμε να το χωρίσουμε σε τρεις βασικούς άξονες. Ο πρώτος άξονας, αφορά τη σύσταση ενός Εθνικού Μητρώου Επιτελικών Στελεχών Δημόσιας Διοίκησης, ο δεύτερος άξονας, αφορά ένα νέο σύστημα αξιολόγησης των υπαλλήλων και ο τρίτος, ένα νέο σύστημα επιλογής προϊσταμένων. Τι είναι το Εθνικό Μητρώο Επιτελών Στελεχών Δημόσιας Διοίκησης; Θα εντάσσονται πολύ απλά, οι υπάλληλοι με αυξημένα και εκπαιδευτικά προσόντα, που αυτοί πλέον θα στελεχώνουν από εδώ και στο εξής τις επιτελικές θέσεις του κράτους. Έτσι, λοιπόν, με ένα πολύ σοβαρό τρόπο μπαίνει τέλος στη μακρόχρονη παράδοση της κομματικοποίησης των θέσεων ευθύνης. Ένα σημείο στο οποίο θα ήθελα ιδιαίτερα να σταθώ, είναι η κριτική, η σφοδρή θα έλεγα, που δεχθήκαμε για την απουσία δυνατότητας άντλησης στελεχών από τον ιδιωτικό τομέα για αυτές ακριβώς τις επιτελικές θέσεις. Στην ουσία, λοιπόν, μας έκριναν, γιατί δεν στελεχώνουμε τις δημόσιες δομές με ελεύθερες επιλογές και μάλιστα χωρίς κριτήρια, όπως συνέβαινε συνήθως μέχρι και σήμερα. Απαντάμε, λοιπόν, πολύ απλά, ότι ο δημόσιος τομέας έχει ένα πολύ ισχυρό ανθρώπινο δυναμικό. Αυτοί είναι οι διαθέσιμοι πόροι του και αυτούς πάμε να αξιοποιήσουμε. Γιατί ο εξορθολογισμός στον δημόσιο τομέα σημαίνει βασικά και εξορθολογισμός των δικών του πόρων. Μα θα πει κάποιος: «Υπάρχουν και εκτός του δημοσίου τομέα ικανοί και προσοντούχοι». Και φυσικά υπάρχουν. Γι' αυτόν ακριβώς τον λόγο το μητρώο είναι ανοιχτό και ορίζεται στο νομοσχέδιο και η δυνατότητα άντλησης στελεχών από τον ιδιωτικό τομέα στην επιλογή των διευθυνόντων συμβούλων για τα νομικά πρόσωπα ιδιωτικού δικαίου αλλά ακόμα και για τα νομικά πρόσωπα δημοσίου δικαίου με εκτελεστική αρμοδιότητα. Όσον αφορά τον δεύτερο άξονα που αφορά το σύστημα αξιολόγησης, η αξιολόγηση για εμάς, κυρίες και κύριοι συνάδελφοι, δεν συνδέεται πλέον με διαθεσιμότητες ή απολύσεις, όπως παλαιότερα. Πάρα πολύ απλά και ξεκάθαρα εμείς προτείνουμε ένα σύστημα βελτιωτικό κι όχι τιμωρητικό. Γιατί το προσωπικό αξιολογείται μεν στη βάση παραμέτρων, όπως τα τυπικά και τα ουσιαστικά προσόντα του κάθε υπαλλήλου και τις εκθέσεις αξιολόγησης των προϊσταμένων του, αλλά στην τελική αξιολόγηση για πρώτη φορά θα προσμετράται και η βαθμολόγηση που θα έχουν οι προϊστάμενοι από τους άμεσα υφισταμένους τους. Και αυτή η αμφίδρομη αξιολόγηση πιστεύω ότι θα αποτελέσει ένα κρίσιμο εργαλείο για τη βελτίωση της παραγωγικότητας των υπαλλήλων και την αποτελεσματικότητα της δημόσιας διοίκησης, που θα φέρουν με τη σειρά τους την αναβάθμιση των παρεχόμενων υπηρεσιών προς τους πολίτες. Κυρίες και κύριοι συνάδελφοι, κλείνοντας, δεν λέω πως το συγκεκριμένο νομοσχέδιο αποτελεί πανάκεια αλλά ούτε και εξαντλούμε την όλη μας νομοθετική πρωτοβουλία στο παρόν νομοσχέδιο. Είναι μια πρώτη δέσμη μέτρων, η οποία αναλόγως με τα χρόνια που θα περνάνε, θα διορθώνεται, θα βελτιώνεται. Εκείνο που έχει σημασία να καταλάβουμε όλοι, είναι ότι επιτέλους στην εφαρμοσμένη πολιτική γίνεται πράξη το εξής: Αυτή η χρόνια παθογένεια της ιστορικής πλατείας Κλαυθμώνος επιτέλους αρχίζει και παίρνει τέλος. Ευχαριστώ πάρα πολύ.
Ευχαριστούμε. Τον λόγο έχει ο κ. Σαρίδης.
Κυρία Πρόεδρε, κύριε Υπουργέ, κυρίες και κύριοι συνάδελφοι, για ακόμη μια φορά αναγκάζομαι να ξεκινήσω την ομιλία μου, διαπιστώνοντας πως δεν φθάνουν οι καλές προθέσεις, για να κάνει κανείς την αλλαγή και πως οι λέξεις κινδυνεύουν να χάσουν μέσα εδώ ολοκληρωτικά το νόημά τους. Βέβαια μετά από μια πρώτη ανάγνωση του παρόντος νομοσχέδιου, οφείλει να αναγνωρίσει κανείς πως η δημιουργία και μόνο του μητρώου, είναι μια τομή για τη δημόσια διοίκηση. Όπως, όμως, είπε η κ. Μέρκελ στον κ. Τσίπρα, όταν τον πήρε τηλέφωνο - όταν το ΝΑΤΟ ήλθε στο Αιγαίο, για να του πει ότι έρχεται το ΝΑΤΟ στο Αιγαίο - στις λεπτομέρειες κρύβεται και ο διάβολος. Η προχειρότητά σας αποδεικνύεται τακτικά. Δεν ακούσατε τον συνάδελφο Κεγκέρογλου στην επιτροπή την Παρασκευή και τη Δευτέρα βγάλατε εγκύκλιο με τα λόγια του. Σας φώναζαν οι συνάδελφοι στις επιτροπές για το απαράδεκτο των άρθρων 32, 35 και 48 και τελικά τα αποσύρατε άρον - άρον. Τα αποσύρατε, όμως, μέσα στην Ολομέλεια θέλοντας να δείξετε, ενδεχομένως, ένα παράδειγμα καλής πρακτικής από την Κυβέρνηση, δηλαδή, πως η Κυβέρνηση ακούει τις ανησυχίες της Αντιπολίτευσης. Μα αν ακούγατε, όμως, τις ανησυχίες της Αντιπολίτευσης, τότε αυτά τα άρθρα θα είχαν φύγει από την επιτροπή και δεν θα είχαν έλθει μέσα στην Ολομέλεια. Ο συνάδελφος κ. Καρράς σάς έκανε μια σειρά προτάσεων, για το πώς να αποφύγετε αρκετές κακοτοπιές. Δεν μας ακούσατε. Δεν μας πείθετε πως σέβεστε την Αντιπολίτευση. Την ίδια στιγμή που μιλάτε για αποπολιτικοποίηση της δημόσιας διοίκησης, ορίζετε τη θέση του γενικού γραμματέα ως πρόσωπο να εφαρμόζει την πολιτική της Κυβέρνησης. Αυτοαναιρείστε, λοιπόν, εδώ. Επίσης δεν μας εξηγήσατε τελικά, γιατί να μην ισχύουν αυτά που προβλέπει το παρόν νομοσχέδιο και για τις υπόλοιπες γενικές γραμματείες, τις ειδικές και αυτοτελείς γραμματείες. Η συμμετοχή του ΑΣΕΠ στη διαδικασία μοιάζει προσχηματική και πως γίνεται μόνο και μόνο, για να καρπωθεί η Κυβέρνηση λίγο από τη συγκεκριμένη μεταρρύθμιση, από το κύρος του ΑΣΕΠ. Αν, πράγματι, θέλατε να οικοδομήσετε ένα σταθερό και αξιόπιστο πλαίσιο, τότε θα αφήνατε το ίδιο το ΑΣΕΠ ουσιαστικά μόνο του. Αποφασίσατε να δώσετε τη δύναμη στον Υπουργό, να αποφασίζει για το από ποιους έτοιμους να βγουν στη σύνταξη, θα μπορεί να κρατάει για χρόνο που του χρειάζονται. Ακούστηκαν πολλά σχόλια πάνω σε αυτό. Εγώ θα πω μόνο ένα. Έτσι ανοίγετε τον δρόμο στη νέα γενιά; Στο άρθρο 7 μας λέτε, πως η ΕΣΕΔ θα εκτιμά την εν γένει προσωπικότητα των υποψηφίων. Δεν αντέξατε τελικά ούτε κι εσείς, προσθέσατε έναν επιθετικό προσδιορισμό «συμβουλευτική» στη συνέντευξη και νομίζετε πως κρύψατε το γεγονός, πως τελικά ό,τι και να λέμε, ό,τι και να νομοθετούμε, οι αποφάσεις θα παίρνονται πίσω από κλειστές πόρτες και με κομματικά ενδεχομένως κριτήρια. Στο άρθρο 44, αν και μας λέτε από πού θα βρείτε τα χρήματα για να ανοίξετε προπτυχιακά προγράμματα για τους δημόσιους υπαλλήλους, κατηγορία ΔΕ στο Ανοιχτό Πανεπιστήμιο, εντούτοις δεν μας λέτε πόσοι θα είναι αυτοί και πόσο θα κοστίσει η φοίτησή τους. Ουσιαστικά αφήνετε μια πόρτα ανοιχτή, για να εξυπηρετήσετε καταστάσεις με εύσχημο πρόσχημα την διά βίου μάθηση και αυτοβελτίωση των δημοσίων υπαλλήλων. Το άρθρο 26, εμπεριέχει την παραδοχή πως το δημόσιο οφείλει να αναγνωρίζει την προϋπηρεσία έως και επτά χρόνων σε εκείνα τα στελέχη που προέρχονται από τον ιδιωτικό τομέα. Η μη σύνδεση, όμως, αυτής της αναγνώρισης με το νέο μισθολόγιο και η μετάθεση των εφαρμοστικών αποφάσεων στην υπογραφή σχετικού προεδρικού διατάγματος, δημιουργεί συνθήκες εκτροπής, καθώς αφ' ενός τα στελέχη θεωρούν ότι τους κοροϊδεύετε, αφ' ετέρου τους αφαιρείτε και ένα από τα βασικότερα κίνητρα για να συμμετάσχουν στη δημόσια διοίκηση. Από τη μια, αποκλείετε από το μητρώο τα στελέχη του ιδιωτικού τομέα, από την άλλη, ζητάτε τη γνώμη τους, χωρίς να προβλέπετε την αξιοποίηση της γνώμης αυτής. Με το άρθρο 26 τους λέτε, πως, ενώ είναι ικανοί και έχουν τα τυπικά προσόντα με το παραπάνω, το μόνο που έχουν να ελπίζουν, είναι μια τυπική και γραφειοκρατική αναγνώριση της προϋπηρεσίας. Όπως, αντιστοίχως, όταν μιλάτε για λογοδοσία, τελικά μιλάτε για ένα τεράστιο κουτί παραπόνων, με το οποίο δεν θα ασχολείται κανείς. Τουλάχιστον, είναι ψηφιακό. Παραδεχόμαστε όλοι πως το δημόσιο βρίσκεται σε μια άθλια κατάσταση. Είναι ανεδαφικό να ελπίζετε, πως μπορεί αυτό το δημόσιο να προχωρήσει σε αυτοκάθαρση. Δεν έχει τη δυνατότητα να το κάνει, αλλά και αν γίνει κάποια προσπάθεια, είναι καταδικασμένη να αποτύχει, καθώς προβλέψατε να γίνει η εφαρμογή του παρόντος νόμου το 2018. Δεν καταλαβαίνετε τι συνθήκες δημιουργεί αυτό στη δημόσια διοίκηση; Δεν καταλαβαίνετε πως έτσι ενισχύεται το πελατειακό κράτος και βάζει τα θεμέλια, όχι για να εξασφαλίσετε τη συνέχεια του κράτους αλλά για να βάλετε απλά μια αριστερή σφραγίδα στην ασυνέχειά του; Θα κάνω ένα σχόλιο για τον ρόλο που θα παίξει η αξιολόγηση που προτείνετε στο δημόσιο. Πείτε μας τι θα κάνετε μ' αυτούς που τελικά κρίνονται ανεπαρκείς, τι θα γίνει με εκείνους που θα αποτύχουν ακόμα και σ' αυτήν τη λειψή διαδικασία αξιολόγησης. Υπάρχουν δημόσιοι υπάλληλοι οι οποίοι λυμαίνονται το κράτος. Αυτοί ξεκίνησαν να διαβάζουν το νομοσχέδιο με μία ερώτηση στο μυαλό. Τι θα μου κάνουν αν συνεχίσω το τροπάριο αυτό;. Βρήκαν την απάντηση στο άρθρο 18 περί αξιολόγησης προϊσταμένων και είναι η εξής: Τίποτα, απολύτως τίποτα. Μιλάνε μαζί μας και οι αργόμισθοι σήμερα. Εμείς στην Ένωση Κεντρώων δεν επιθυμούμε να είμαστε ισοπεδωτικοί. Εγώ τουλάχιστον προσπαθώ να εντοπίσω τα σωστά και τα δίκαια, όπου τα βρω. Πραγματικά αυτοί οι εννιά άνθρωποι εκεί πέρα, προσπαθούν να το κάνουν αυτό. Η Ένωση Κεντρώων προσπαθεί. Δεν θέλουμε να απαξιώνουμε την προσπάθεια της Κυβέρνησης, όμως δεν μας αφήνετε. Δεν θέλετε τη συζήτηση, κύριοι της Κυβέρνησης. Όσο επιμένετε να προχωράτε με τους εκατόν πενήντα τρεις Βουλευτές, νομιμοποιώντας δήθεν μεταρρυθμίσεις όπως, για παράδειγμα, τους τρεις αντιπροέδρους του Ανοικτού Πανεπιστημίου χωρίς διδακτικές υποχρεώσεις, δεν θα έχετε την απαραίτητη στήριξη του λαού. Δεν έχετε ούτε τη θέληση να προχωρήσετε στις απαραίτητες αλλαγές αλλά ούτε τελικά και την τεχνογνωσία. Τα τελευταία εικοσιτετράωρα έλαβαν χώρα γεωπολιτικές εξελίξεις που θα κρίνουν, μεταξύ άλλων, και το μέλλον της Ελλάδας. Όλα γύρω σας δείχνουν πως δεν θα αντέξετε και μαζί σας δυστυχώς δεν θα αντέξει αυτή η χώρα. Δεν φταίτε εσείς για όλα αλλά φταίτε και εσείς. Δεν ήσασταν καλή αντιπολίτευση, είστε κακή Κυβέρνηση. Προχωρήστε σε μία θαρραλέα κίνηση, προχωρήστε στη δημιουργία μιας οικουμενικής κυβέρνησης. Κάντε το για να σωθεί η χώρα, κάντε το για τα παιδιά μας. Σας ευχαριστώ πολύ.
O κ. Παπαφιλίππου έχει τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, η δημόσια διοίκηση που με τις ενέργειές της και τη δράση της αποσκοπεί στην ικανοποίηση αφ' ενός του δημοσίου συμφέροντος και αφ' ετέρου των λαϊκών αναγκών, διέπεται και οφείλει να ενεργεί βάσει ορισμένων θεμελιωδών αρχών. Οι πιο σημαντικές αρχές είναι, όπως γνωρίζετε, η αρχή της νομιμότητας η οποία εκφράζει τη σχέση μεταξύ νομοθετικής και εκτελεστικής εξουσίας στο πλαίσιο του κράτους δικαίου και οι αρχές της ισότητας, της διαφάνειας, της αμεροληψίας, της χρηστής διοίκησης, της καλής πίστης και της δικαιολογημένης εμπιστοσύνης του διοικουμένου. Τα στελέχη της δημόσιας διοίκησης υποχρεούνται να δρουν αμερόληπτα και με πολιτική ουδετερότητα κατά την άσκηση των καθηκόντων τους, σύμφωνα με το άρθρο 29 παράγραφος 3 του Συντάγματος. Ωστόσο παρατηρείται και διαπιστώνεται εδώ και πάρα πολλά χρόνια, μια συνεχής αναντιστοιχία μεταξύ του τρόπου που η δημόσια διοίκηση θα έπρεπε να ενεργεί και του τρόπου με τον οποίον ενεργεί, με αποτέλεσμα να αποκλίνει από τον κύριο σκοπό της, που είναι φυσικά η εξυπηρέτηση του πολίτη. Αυτή η παθογένεια εντοπίζεται στην τυπολατρική προσήλωση στη γραφειοκρατία, η οποία οδηγεί στην αναποτελεσματικότητα και στη σχεδόν εσκεμμένη χρονική καθυστέρηση υλοποίησης του έργου της. Οδηγεί επίσης στην αδιαφάνεια και στη μεροληψία, οι οποίες τρέφονται και αναπαράγονται από το πελατειακό σύστημα που εγκαθιδρύθηκε στη χώρα μας από της ιδρύσεως του ελληνικού κράτους. Το συζητούμενο νομοσχέδιο φιλοδοξεί να ανατρέψει το επικρατούν και παγιωμένο καθεστώς της παθογένειας, της αντιπαραγωγικότητας και των πελατειακών σχέσεων και στοχεύει σε μία ουσιαστική δημοκρατική διοικητική μεταρρύθμιση. Οι βασικοί πυλώνες του προτεινόμενου μεταρρυθμιστικού εγχειρήματος είναι. Το Εθνικό Μητρώο Επιτελικών Στελεχών Δημόσιας Διοίκησης - που στο εξής θα το αποκαλώ μητρώο - το σύστημα αξιολόγησης, η βαθμολογική διάρθρωση των θέσεων και το σύστημα επιλογής προϊσταμένων. Λόγω του περιορισμένου χρόνου που έχω στη διάθεσή μου, θα αρκεστώ στη συνοπτική αναφορά μόνο του πρώτου πυλώνα, δηλαδή του μητρώου. Η σύσταση του μητρώου που αποτελεί έναν καινοτόμο θεσμό, είναι ιδιαιτέρως σημαντική, καθώς θα αποτελέσει πρακτικά μία πρώτη χαρτογράφηση των προσώπων που πληρούν τα προβλεπόμενα από το σχετικό νόμο τυπικά προσόντα και τα οποία θα αξιολογούνται βάσει αυτών, διασφαλίζοντας έτσι την αξιοκρατία. Παράλληλα η υποβολή ηλεκτρονικής έκθεσης από τον ενδιαφερόμενο υποψήφιο ως προϋπόθεση εγγραφής σ' αυτό, διασφαλίζει την ισότητα. Η ηλεκτρονική τήρηση και τα σχετικά με αυτή από το ΑΣΕΠ εγγυάται τη διαφάνεια. Η συμμετοχή δε του Εθνικού Κέντρου Δημόσιας Διοίκησης στην επιλογή επιτελικών στελεχών αναβαθμίζει τόσο τον ρόλο αυτού, όσο και την ίδια τη διαδικασία επιλογής. Και αυτό γιατί αποτελεί τον εθνικό στρατηγικό φορέα ανάπτυξης του ανθρώπινου δυναμικού της δημόσιας διοίκησης και της τοπικής αυτοδιοίκησης, δεδομένου ότι στόχος του είναι να συμβάλλει ουσιαστικά στην ανάπτυξη μιας αποτελεσματικής διοίκησης, που διασφαλίζει υψηλή ποιότητα υπηρεσιών προς τους πολίτες προς όφελος της ισόρροπης ανάπτυξης και της κοινωνικής συνοχής. Όπως πολύ ορθά τόνισε άλλωστε και ο Υπουργός κ. Βερναρδάκης στην αρμόδια επιτροπή, το ΕΚΔΔΑ αποτελεί τον επιστημονικό σύμβουλο του ελληνικού δημοσίου πάνω στη διαχείριση αυτών των θεμάτων. Δυστυχώς, κύριοι συνάδελφοι, δεν είναι αρκετός ο χρόνος να ολοκληρώσω την ομιλία και θα τελειώσω λέγοντας τα εξής. Από τα όσα συνοπτικά προανάφερα και κυρίως από τα όσα αναλυτικότερα ανέφεραν ήδη οι συνάδελφοι της Συμπολίτευσης και ο αρμόδιος Υπουργός, προκύπτει ότι με το συζητούμενο νομοσχέδιο επιχειρείται, πραγματικά, μια ουσιαστική δημοκρατική μεταρρύθμιση στη δημόσια διοίκηση την οποία έχει απόλυτη ανάγκη η χώρα μας. Όποιος, λοιπόν, από τους συναδέλφους των κομμάτων της Αντιπολίτευσης θέλει μια διοίκηση, η οποία να δρα μέσα στα όρια της νομιμότητας, μακριά από τις πολιτικές σκοπιμότητες και μικροκομματικές συγκυρίες, να ενεργεί με διαφάνεια και αμεροληψία και πάνω από όλα, όποιος θέλει μια διοίκηση αποτελεσματική, που να εκτελεί το έργο της προς όφελος του πολίτη αλλά και του δημοσίου συμφέροντος, ήρθε η ώρα να αρθεί στο ύψος των περιστάσεων ξεπερνώντας μικροκομματικές σκοπιμότητες και να υπερψηφίσει το παρόν νομοσχέδιο. Ευχαριστώ.
Τον λόγο έχει ο κ. Δαβάκης.
Θα ήθελα να περιοριστώ απλώς σε μια προταθείσα τροπολογία την οποία συνυπέγραψα μαζί με τον συνάδελφο κ. Αθανασίου. Χαίρομαι, γιατί ο κύριος Υπουργός την έκανε δεκτή, γιατί ρυθμίζει και λύνει απλά ζητήματα, που πολλές φορές φαντάζουν σαν γιγάντιες υποθέσεις της τοπικής αυτοδιοίκησης. Η συγκεκριμένη διάταξη αφορά σε συγκεκριμένες οφειλές των αιρετών οργάνων της τοπικής αυτοδιοίκησης, για τις οποίες έχει καταλογιστεί οριστικά, χωρίς όμως αυτές οι σχετικές παραβατικές δαπάνες να συναρτώνται με κάποιο δόλο αλλά έγιναν στο πλαίσιο άσκησης των καθηκόντων των συγκεκριμένων οργάνων. Με τη διάταξη αυτή - που και πάλι λέω ότι χαίρομαι, γιατί έγινε δεκτή από τον κύριο Υπουργό - διευκολύνεται υπό το πρίσμα της αναλογικής εφαρμογής και της υφιστάμενης σχετικής νομοθετικής ρύθμισης η εκκαθάριση απαιτήσεων Οργανισμών Τοπικής Αυτοδιοίκησης από τους παραπάνω οφειλέτες. Χαίρομαι, λοιπόν, γιατί ο κύριος Υπουργός την έκανε δεκτή μετά από μία συνεννόηση την οποία είχαμε και νομίζω ότι αυτό θα επιλύσει αναλογικά πολλά ζητήματα, που αφορούν αντίστοιχα όργανα της τοπικής αυτοδιοίκησης. Σας ευχαριστώ.
Ευχαριστούμε και εμείς. Τον λόγο έχει ο κ. Μανιάτης.
Ο κ. Παπαδόπουλος μου δίνει τον χρόνο και του κ. Δαβάκη, κυρία Πρόεδρε. Κυρίες και κύριοι συνάδελφοι, ο εισηγητής μας ο κ. Παπαθεοδώρου περιέγραψε και κατέγραψε τη θέση μας για το συγκεκριμένο νομοσχέδιο. Εγώ, κυρίως, θα αναφερθώ σε μια τροπολογία την οποία έχει υπογράψει ο κ. Σκουρλέτης. Πριν από αυτό, όμως, επιτρέψτε μου να υποκύψω στον πειρασμό και να κάνω μια αναφορά στη «φούσκα» του παράλληλου προγράμματος που έσκασε, τη «φούσκα» των δήθεν ανασφάλιστων που δήθεν ασφάλιζε η Κυβέρνηση την Παρασκευή με το καινούργιο νομοσχέδιο. Τώρα, σήμερα, έχουμε μια τροπολογία πάνω από επτά σελίδες, η οποία λέει ακριβώς αυτό που ο κ. Κεγκέρογλου και η κ. Χριστοφιλοπούλου σας έλεγαν την Παρασκευή. Τι πρέπει να κάνουμε για να λύσουμε τα συγκεκριμένα προβλήματα; Τα έχει πει και ο κ. Κουτσούκος, ο εισηγητής μας. Τα έχουμε πει όλοι. Αν, λοιπόν, δεν μπορούμε να συνεννοηθούμε στα απλά, τα πρακτικά, εκεί που είναι προφανές ότι συμφωνούμε και προσπαθούμε να επιφέρουμε βελτιώσεις, πώς θα μπορέσουμε να συνεννοηθούμε στα μεγαλύτερα; Το πολύ μεγαλύτερο, το μείζον, κυρίες και κύριοι συνάδελφοι, είναι η τραγωδία του προσφυγικού. Θέλω να είμαι απόλυτα σαφής σε αυτές τις ιστορικά κρίσιμες στιγμές. Η επικεφαλής της Δημοκρατικής Συμπαράταξης, κ. Γενηματά, χθες ζήτησε από τον Πρόεδρο της Δημοκρατίας να συνεισφέρει, έτσι ώστε να συγκληθεί το Συμβούλιο των Πολιτικών Αρχηγών. Λυπάμαι. Ομολογώ ότι, ως απλός πολίτης, περίμενα ο κύριος Πρωθυπουργός μόνος του να ζητήσει όχι απλώς τη σύγκληση του Συμβουλίου των Πολιτικών Αρχηγών αλλά να ζητήσει από τους υπόλοιπους πολιτικούς Αρχηγούς να βρίσκονται σε μια διαρκή συνεδρίαση. Κυρίες και κύριοι συνάδελφοι, το προσφυγικό ξεπερνά τις ικανότητες και τη δυνατότητα παρέμβασης της σημερινής ελληνικής Κυβέρνησης. Και είμαι βέβαιος, ότι ξεπερνάει και τις δυνατότητες του συνόλου του πολιτικού συστήματος της χώρας, ξεπερνά πια τις δυνατότητες όλης της Ελλάδας έτσι όπως εμείς την ξέρουμε ως μια οργανωμένη πολιτεία και κοινωνία. Για να συμβάλλουμε θετικά στην επίλυση του προσφυγικού, πρέπει πρώτον, να απευθυνθούμε στον Ελληνισμό απανταχού της γης και να ζητήσουμε τη θετική του συνεισφορά. Θα πω δυο - τρία συγκεκριμένα παραδείγματα. Ασφαλώς να απαιτήσουμε την ενεργοποίηση όλων των μηχανισμών της Ευρωπαϊκής Ένωσης. Για το τελευταίο που είναι το πιο εύκολο, δεν αντιλαμβάνομαι γιατί η ελληνική Κυβέρνηση δεν έχει δώσει εντολή σε όλους τους Υπουργούς που συμμετέχουν σε συμβούλια Υπουργών, όπως για παράδειγμα στο Συμβούλιο Υπουργών Μεταφορών, στο Συμβούλιο Υπουργών Γεωργίας, στο Συμβούλιο Υπουργών Εσωτερικής Τάξης, να υπάρξει έκτακτη σύγκληση των επιμέρους θεματικών συμβουλίων Υπουργών, προκειμένου να προσδιοριστούν οι επιπτώσεις αλλά και οι τρόποι αντιμετώπισης από το κάθε επιμέρους Υπουργείο σε όλη την Ευρώπη του τεράστιου προβλήματος της προσφυγικής κρίσης. Η Ελλάδα είναι η πρώτη χώρα που έχει κάθε όφελος να υπάρξει μια τέτοια σύγκληση. Να κάνω ένα σχόλιο για το προηγούμενο. Αγαπητές και αγαπητοί συνάδελφοι, τα καλά μυαλά του Ελληνισμού μέσα από την αναγκαιότητα και οι δημιουργικοί του άνθρωποι σε μεγάλο βαθμό είναι στο εξωτερικό. Έχει προικιστεί από ένα απίστευτο θετικό λόμπι. Θα σας δώσω μερικά μόνο παραδείγματα. Στον επιχειρηματικό τομέα, δεν μπορούμε να βρούμε δέκα πολύ γνωστούς, πανίσχυρους Έλληνες επιχειρηματίες, να τους ζητήσουμε να βγουν στο CNN στο BBC και να υποστηρίξουν τις θέσεις της Ελλάδας; Στον ακαδημαϊκό τομέα, δεν μπορούμε να ζητήσουμε από τον κ. Νανόπουλο και τους πρυτάνεις Έλληνες που είναι σε ξένα πανεπιστήμια, να βγουν στον ακαδημαϊκό χώρο και τα μέσα ενημέρωσης και να υποστηρίξουν την Ελλάδα; Στον χώρο του πολιτισμού, στον Γαβρά, στην Αρβελέρ δεν μπορούμε να τους ζητήσουμε να κάνουν αυτό, που είμαι βέβαιος ότι θέλουν όλοι αυτοί οι Έλληνες να κάνουν αλλά δεν έχουν από ποιον να συντονιστούν; Προτείνω, λοιπόν, να αξιοποιήσουμε όλες τις δυνάμεις του Ελληνισμού και όλες τις δυνατότητες που μας δίνει το ευρωπαϊκό πλαίσιο και υλοποιώντας την πρόταση που έχουμε καταθέσει ως Δημοκρατική Συμπαράταξη, με τον κεντρικό συντονισμό του Συμβουλίου Πολιτικών Αρχηγών, να δούμε πώς μπορούμε να αντιμετωπίσουμε αυτή τη τεράστια κρίση που έχουμε μπροστά μας. Θα αναφερθώ μόνο σε μια τροπολογία από το σύνολο του σώματος του νομοσχεδίου που συζητάμε. Είναι μια τροπολογία που αφορά στον τρόπο με τον οποίον θα χειριστεί η Κυβέρνηση γύρω στα 150 εκατομμύρια ευρώ κάθε χρόνο. Μιλούμε για την αντιστάθμιση ρύπων, δηλαδή, τα κίνητρα με τα οποία θα αποτρέψουμε βαριές ενεργοφόρες ελληνικές βιομηχανίες να φύγουν στο εξωτερικό, αφού δεν μπορούν να ανταγωνιστούν το μικρότερο κόστος - παράδειγμα της Τουρκίας - κι έναντι αυτού, να τους δώσουμε αυτό που μετά από προσπάθεια δική μας, ενέκρινε η Ευρωπαϊκή Ένωση, δηλαδή, μια στήριξη οικονομική της τάξεως των 15-20 εκατομμυρίων κάθε χρόνο ώστε να παραμείνουν εδώ. Κατά συνέπεια, στο πρώτο μέρος της τροπολογίας του κ. Σκουρλέτη, ασφαλώς και συμφωνούμε να δοθεί η στήριξη. Το κάναμε εμείς, δώσαμε 15 εκατομμύρια το 2014. Εκεί, όμως, πια που έχουμε μια απίστευτη προσπάθεια αδιαφάνειας και ύποπτου χειρισμού του δημοσίου χρήματος, είναι στο δεύτερο μέρος της τροπολογίας, όπου ο κύριος Υπουργός τι μας λέει; Δείτε, παρακαλώ, κυρίες και κύριοι συνάδελφοι του ΣΥΡΙΖΑ. Μας ζητά το 40% των 150 εκατομμυρίων, δηλαδή περίπου 60 εκατομμύρια κάθε χρόνο, να εξουσιοδοτήσουμε τον Υπουργό να τα χειριστεί εν λευκώ, λέγοντάς μας: «Θα αποφασίσω σε ποιον φορέα θα τα δώσω», δεν μας λέει καν σε ποιον φορέα. Και, δεύτερον, δεν μας λέει καν με ποια κριτήρια ο συγκεκριμένος φορέας θα κάνει την κατανομή των 60 εκατομμυρίων. Κατά συνέπεια δεν ξέρουμε ούτε σε ποιον θα δοθεί η εξουσιοδότηση ούτε με ποιες διαδικασίες θα διαχειρίζονται τα περίπου 60 εκατομμύρια ευρώ κάθε χρόνο. Η πιο απλή λύση θα ήταν η εξής: Για παράδειγμα, ο Υπουργός έχει διορίσει κομματική διοίκηση στο κέντρο ανανεώσιμων πηγών ενέργειας, έχει διορίσει επίσης κομματική διοίκηση, άρα της εμπιστοσύνης του, στο Πράσινο Ταμείο.
Πού το ξέρεις ότι είναι κομματική;
Γιατί δεν εκχωρεί αυτήν τη δυνατότητα στις δικές του διοικήσεις και την κρατάει για άγνωστη εταιρεία; Μήπως άραγε η εταιρεία, η μοναδική εταιρεία που δεν έχει κανονισμό λειτουργίας, είναι η περίφημη ΔΕΠΕΝΕ, όπου διευθύνων σύμβουλος είναι ο σύζυγος της κ. Καφαντάρη; Επειδή δεν θέλω να πιστέψω ότι είναι έτσι όπως το λέω, καλούμε τον Υπουργό τον κ. Σκουρλέτη, για να στηρίξουμε και τη συγκεκριμένη τροπολογία, να μας δηλώσει, σε ποια εταιρεία του δημοσίου της δικής του επιλογής, θα δώσει τη δυνατότητα να διαχειριστεί τα 60 εκατομμύρια και με ποια απλά, βασικά κριτήρια, διαφανή κριτήρια, η εταιρεία αυτή θα κάνει την κατανομή, έτσι ώστε η υπουργική απόφαση που θα βγάλει ο Υπουργός, να υπακούσει σε στοιχειώδεις κανόνες εύρυθμης λειτουργίας και κατανομής του δημοσίου χρήματος. Ευχαριστώ πολύ.
Θα ξανακάνω έκκληση για τον χρόνο. Στο σημείο αυτό, κυρίες και κύριοι συνάδελφοι, θα σας διαβάσω μια ανακοίνωση για κυβερνητική μεταβολή από τον Πρωθυπουργό, τον κ. Αλέξη Τσίπρα. «Έχουμε την τιμή να παρακαλέσουμε όπως ανακοινώσετε στο Σώμα ότι με το 18/24-2-2016 προεδρικό διάταγμα, που δημοσιεύθηκε στο ΦΕΚ 27/24-2-2016 (τ. Α΄), πρώτον, έγινε αποδεκτή η παραίτηση που υπέβαλε ο Παναγιώτης Σγουρίδης του Σγουρή από τη θέση του Υφυπουργού Υποδομών, Μεταφορών και Δικτύων και απαλλάχθηκε από τα καθήκοντά του, και δεύτερον, διορίσθηκε η Μαρίνα Χρυσοβελώνη του Γεωργίου στη θέση της Υφυπουργού Υποδομών, Μεταφορών και Δικτύων. Ο Πρωθυπουργός, Αλέξης Τσίπρας».
Κυρία Πρόεδρε, θα μπορούσα να έχω τον λόγο για μισό λεπτό, να κάνω μια ανακοίνωση;
Παρακαλώ, έχετε τον λόγο, κύριε Υπουργέ, για να μιλήσετε για τις τροπολογίες.
Να μας τις πείτε με τη σειρά για να τις δούμε, κύριε Υπουργέ.
Ναι τις έχω ανακοινώσει ήδη αλλά επειδή υπήρχε η 262, την οποία είχε υποστηρίξει ο κ. Φλαμπουράρης και δεν την είχα αναφέρει, θέλω να πω ότι αυτή που απέσυρα - κατόπιν συνεννοήσεως και με τους δύο καταθέτοντες Βουλευτές - ήταν η 242, την οποία είχαμε κάνει δεκτή το πρωί. Επίσης, θέλω να πω, ότι γίνεται δεκτή και η τροπολογία 264/34, που αφορά τα άτομα με αναπηρία.
Ορίστε, κύριε Παπαδόπουλε, έχετε τον λόγο, για πέντε λεπτά αυστηρά. Μετά ακολουθεί η κ. Σταματάκη.
Θα ήθελα να πω δυο λόγια κι εγώ, μετά τον Νίκο Ηγουμενίδη, για ακραίες συμπεριφορές που συνέβησαν και στα Τρίκαλα, από κάποιους που νομίζουν ότι με απειλές θα μας τρομάξουν, για το πώς θα εκφράσουμε τη συνείδησή μας. Τούτη τη δύσκολη περίοδο για τον λαό και τη χώρα δεν έχουμε κανένα δικαίωμα οι Βουλευτές, να μη ρωτάμε τη συνείδησή μας για το τι θα κάνουμε, για το τι ωφελεί τον λαό και τη χώρα, για το τι είναι προτιμότερο, όταν έχουμε επίγνωση των διλημμάτων που μπαίνουν. Και αν το καλοκαίρι μερικοί από εμάς - και εγώ μαζί - είχαμε κάποιους ενδοιασμούς για τις επιλογές που κάναμε, είχαμε ερωτήματα, απαντούσαμε ότι κάθε τι άλλο θα ήταν χειρότερο για τον λαό και τη χώρα, τώρα με την έκρηξη του προσφυγικού προβλήματος στη Μεσόγειο, στο Αιγαίο, στην Ευρώπη κατανοούμε πάρα πολύ καλά ότι αυτό που κάναμε, ήταν μια σωστή επιλογή, γιατί υπάρχει πια η πρώτη Κυβέρνηση στην ενωμένη Ευρώπη, η οποία με τον Πρωθυπουργό της κάνει το προσφυγικό πρόβλημα ευρωπαϊκό πρόβλημα, αποφασίζει με βάση τoν ανθρωπισμό, τον ουμανισμό, την αλληλεγγύη αντί του ακραίου ωφελιμισμού που βάζουν άλλες πλευρές και δείχνει ένα δρόμο για την Ευρώπη που πρέπει να οικοδομήσουμε. Το σχέδιο νόμου, αγαπητοί συνάδελφοι, συνεχίζει τις τολμηρές κοινοβουλευτικές πρωτοβουλίες που συμβάλλουν στην αναγέννηση μιας κατεστραμμένης χώρας με τεράστιες, όμως, δυνατότητες. Πρόκειται για μια σοβαρή μεταρρύθμιση στη δημόσια διοίκηση, εντελώς αναγκαία για να άρει συσσωρευμένες παθογένειες και να υπηρετήσει το παράλληλο προς τα σαράντα οκτώ προαπαιτούμενα των δανειστών κυβερνητικό πρόγραμμα συνολικής ανασυγκρότησης, που ξεκίνησε με την ΠΝΠ και κορυφώθηκε με τη ψήφιση του σχεδίου νόμου για την επιτάχυνση του κυβερνητικού έργου. Ακούσαμε με προσοχή την κριτική στελεχών της Αντιπολίτευσης για τις τομές που γίνονται και κυρίως για το ποιους θα περιλαμβάνει το Εθνικό Μητρώο Επιτελικών Στελεχών της Δημόσιας Διοίκησης, για τον ρόλο των γενικών γραμματέων, για τα κριτήρια επιλογής προϊσταμένων και τον τρόπο αξιολόγησης και πολλά άλλα στη συνέχεια. Με εντυπωσίασε η άποψη του κ. Γεωργαντά, να γίνονται διοικητές στα νοσοκομεία όσοι περιλαμβάνονται στο εθνικό μητρώο, το οποίο κατά τη γνώμη του οφείλει να εμπλουτιστεί και με στελέχη του ιδιωτικού τομέα. Δεν γνωρίζω αν έχετε προσέξει τα κριτήρια, τα οποία θέτει η δημόσια πρόσκληση ενδιαφέροντος για την επιλογή διοικητών και αναπληρωτών διοικητών στα νοσοκομεία. Θα διαπιστώσετε ότι τα κριτήρια που απαιτούνται είναι όλα εκείνα που ήδη συζητούνται και εδώ και ήδη προτάθηκαν: η γνώση του αντικειμένου, η επιστημονική και διοικητική επάρκεια, οι ειδικές σπουδές, η συνεργασία με τους ασθενείς και τους δημόσιους λειτουργούς της υγείας, η ανιδιοτέλεια, η υπηρέτηση της υγείας ως δημόσιου αγαθού. Στην πρόσκληση ανταποκρίθηκαν πάνω από χίλιοι υποψήφιοι να διοικήσουν τα νοσοκομεία της χώρας και σε αυτούς περιλαμβάνονται και στελέχη του ιδιωτικού τομέα υγείας, στελέχη που αποφοίτησαν από την Εθνική Σχολή Δημόσιας Υγείας και την Εθνική Σχολή Δημόσιας Διοίκησης, στελέχη με μεταπτυχιακά στην οργάνωση και διοίκηση υπηρεσιών υγείας, στην οικονομία της υγείας, αυτοδιοικητικά στελέχη που προτείνατε να περιληφθούν στο μητρώο και στελέχη που κρίθηκαν πρόσφατα από την Επιτροπή Αξιολόγησης και δεν συγκαταλέγονται στους δώδεκα από τους εβδομήντα έναν διοικητές που υπήρχαν και έχουν παραμείνει. Ξέρουμε ότι θα κριθούμε και εμείς για τις επιλογές που θα κάνει το Υπουργείο Υγείας μετά τις εκθέσεις της Επιτροπής Αξιολόγησης, όμως ήδη υπάρχει μια ποιοτική διαφορά από την επιλογή του 4-2-1 της κυβέρνησης ΝΔ - ΠΑΣΟΚ - ΔΗΜΑΡ. Μερικοί όμως έχουν το θράσος να ξαναγυρνάνε στον τόπο του εγκλήματος, όπως έκαναν μερικοί που τόλμησαν να βγάλουν και μαύρη βίβλο για τα ζητήματα της υγείας, στην οποία δυστυχώς πρωταγωνιστεί ο κ. Άδωνις Γεωργιάδης. Εμείς θα αποδείξουμε ότι έχουμε μια εντελώς διαφορετική πολιτική συμπεριφορά. Θέλουμε, κύριε Υπουργέ, να δείξουμε ότι και στην αξιολόγηση των προϊστάμενων διευθύνσεων στα νοσοκομεία, όπου δώσαμε μια πρόταση να δοθεί έμφαση στα ποιοτικά κριτήρια και όχι σε εκείνα της προϋπηρεσίας σε θέση προϊσταμένων, τις οποίες το κομματικό και πελατειακό κράτος το οποίο παραλάβαμε, τις έδινε στους ημέτερους της πολιτικής εξουσίας και νομίζουμε ότι μπορεί πραγματικά να αντικατασταθεί με τις προτάσεις αυτές σε νομοτεχνική βελτίωση το άρθρο 29. Οφείλουμε, λοιπόν, καταλήγοντας να υπερασπίσουμε την τολμηρή διοικητική μεταρρύθμιση που αποτελεί μέρος του εναλλακτικού μας σχεδίου παραγωγικής, διοικητικής αναπτυξιακής ανασυγκρότησης του παράλληλου κυβερνητικού προγράμματος, που ορισμένους τους δαιμονίζει. Ευχαριστώ πολύ.
Τον λόγο θα πάρει η κ. Ελένη Σταματάκη και μετά ο κ. Κουτσούκος. Κυρία Σταματάκη, έχετε τον λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, μέχρι πριν από λίγο καιρό το Βέλγιο δεν είχε κυβέρνηση, γιατί τα κόμματα δεν είχαν συμφωνήσει σε κάποιο κυβερνητικό συνασπισμό. Ωστόσο ο κρατικός μηχανισμός λειτουργούσε χωρίς κανένα πρόβλημα. Παροιμιώδης είναι η αντίστοιχη ικανότητα του κρατικού μηχανισμού της Γαλλίας και της Γερμανίας αλλά και της Δανίας και της Φινλανδίας να λειτουργεί αποτελεσματικά, ανεξάρτητα από την κεντρική διοίκηση, στηριζόμενος στη συστηματική διαφάνεια, στη λήψη αποφάσεων σε όλα τα επίπεδα διακυβέρνησης και σε μια ισχυρή κοινωνία πολιτών. Σκεφθείτε τώρα μια Ελλάδα χωρίς κυβέρνηση. Κανείς δεν θα έπαιρνε απόφαση για το παραμικρό, χωρίς τις υπογραφές των αρμοδίων πολιτικών προσώπων. Δεν είναι μόνο η γραφειοκρατία, ο κατακερματισμός αρμοδιοτήτων και ο κακός συντονισμός των δημοσίων υπηρεσιών, αλλά και μια μερίδα ανθρώπων που είχαν συνηθίσει να συντάσσονται πίσω από την εκάστοτε πολιτική εξουσία, μια εξουσία, που όταν επιτέλους ερχόταν η ώρα να βάλει τάξη, νομιμοποιούσε την αυθαιρεσία και κάλυπτε οποιαδήποτε παρατυπία. Χρήμα, εξουσία, ρουσφέτι, μίζα. Παθογένειες της δημόσιας διοίκησης της χώρας μας, που ήταν πάντα προσκολλημένη στο κόμμα που έπαιρνε την κοινοβουλευτική Πλειοψηφία. Το μεγάλο ερώτημα ήταν πάντα πώς αλλάζει αυτή η κατάσταση, πώς η αλλαγή αυτή δεν θα είναι πρόσκαιρη μέχρι μια άλλη κυβέρνηση να έρθει να την αλλάξει, πώς θα σπάσει αυτός ο κύκλος πελατειακών σχέσεων και πολιτικών επιδιώξεων και θα ενισχυθεί ο επιτελικός ρόλος της δημόσιας διοίκησης, πώς θα πάψει η δημόσια διοίκηση να είναι όμηρος της εναλλαγής κομμάτων στην κυβέρνηση και θα διασφαλιστεί η αυτονομία και η συνέχειά της. Με βάση αυτά τα ερωτήματα συζητάμε σήμερα και θέλουμε να θέσουμε τις βάσεις για την ανάταξη του διοικητικού συστήματος της χώρας μας, του μεγάλου ασθενούς, όπως συνηθίζεται να λέγεται χρόνια τώρα, τον οποίο ποτέ κανένας δεν θέλησε ή δεν μπόρεσε να τον γιατρέψει, πέρα από τις κατά καιρούς ασπιρίνες που του δόθηκαν. Ποιες ήταν όμως και είναι οι παθογένειες που οδήγησαν στη σημερινή δομική κρίση της δημόσιας διοίκησης; Ήταν και είναι ο έλεγχος μέχρι παράλυσης της δημόσιας διοίκησης από την εκάστοτε πολιτική ηγεσία, η αναξιοκρατία σε όλες τις βαθμίδες της διοίκησης από την πρόσληψη μέχρι το τέλος της θητείας, η γραφειοκρατία, ο συγκεντρωτισμός και η πολυνομία, η έλλειψη σοβαρής πολιτικής διαχείρισης ανθρώπινων πόρων, ο κομματισμός και η ιδιοτέλεια που ποδοπατούσε το βασικό ρόλο της δημόσιας διοίκησης, δηλαδή της εξυπηρέτησης του πολίτη. Όλα τα παραπάνω, μαζί με τη μείωση του ανθρώπινου δυναμικού, χωρίς να λαμβάνονται υπ' όψιν τα αποτελέσματα στην ποιότητα και την ποσότητα των παροχών και της εξυπηρέτησης του πολίτη, οδήγησαν στην παραπάνω κρίση. Σε αυτήν την κρίση καλούμαστε να δώσουμε λύσεις. Χρειάζεται κυρίως να αποκαταστήσουμε την απώλεια εμπιστοσύνης των πολιτών έναντι των δημοσίων θεσμών. Αυτό το νομοσχέδιο λοιπόν, φιλοδοξούμε να αποτελέσει την απαρχή και την αφετηρία, ώστε να τεθούν οι βάσεις για μια συνολικά διαφορετική λειτουργία του κράτους, έτσι ώστε η δημόσια διοίκηση να λειτουργήσει ως μοχλός ανάπτυξης και προόδου της χώρας μας. Ένα τέτοιο νομοσχέδιο, κυρίες και κύριοι συνάδελφοι, μόνο μία Κυβέρνηση της Αριστεράς θα μπορούσε να φέρει στη Βουλή για τους παρακάτω λόγους: Γιατί διατηρεί αλώβητο, όσο κι αν επιχειρείται να διαβληθεί, το ηθικό πλεόνασμα. Δεν χρωστάει σε κανέναν, δεν ήρθε στην κυβέρνηση ως αποτέλεσμα συνέργειας συντεχνιακών ομάδων και διαπλεκομένων συμφερόντων, αλλά ως γνήσιο τέκνο της ανάγκης για αλλαγή της κατάστασης στην οποία το παλιό πολιτικό σύστημα οδήγησε τη χώρα μας. Γιατί έχουμε απόλυτη εμπιστοσύνη στις ικανότητες και στις δυνατότητες της πλειοψηφίας των πολιτών που εργάζονται στη δημόσια διοίκηση. Γιατί πιστεύουμε στις αρχές τις αξιοκρατίας, της διαφάνειας και της ισότητας, αρχές που διέπουν το παρόν νομοσχέδιο από την αρχή του μέχρι το τέλος του. Γιατί δεν θέλουμε να έχουμε καμμιά εξουσία, αλλά απεναντίας θέλουμε η κάθε εξουσία να πηγάζει από τον λαό και να ασκείται μέσω των δημοκρατικών θεσμών, με τη συμμετοχή και με τον έλεγχο του λαού. Οι νομοθετικές μας ρυθμίσεις, λοιπόν, είναι αναγκαίες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Έχει τελειώσει ο χρόνος μου, θα σας συνιστούσα όμως, κύριε Υπουργέ, ο παρών νόμος να εφαρμοστεί άμεσα. Από χθες έπρεπε να είχε ξεκινήσει ο εκσυγχρονισμός της δημόσιας διοίκησης. Ας μπουν σήμερα σε εφαρμογή οι βάσεις για μια διαφορετική λειτουργία του κράτους κι εδώ είμαστε να διορθώσουμε αδυναμίες και προβλήματα που είναι πιθανόν να διαπιστωθούν στην πορεία. Κυρίες και κύριοι συνάδελφοι, θέλω κλείνοντας - και ζητώ συγγνώμη, κυρία Πρόεδρε, γιατί έχει εξαντληθεί ο χρόνος μου - από αυτό το Βήμα και ως Βουλευτής του Πειραιά, να δηλώσω υπερήφανη για τον τρόπο που οι συμπολίτες μου και οι συμπολίτισσές μου κάτω στο λιμάνι του Πειραιά υποδέχονται καθημερινά τους πρόσφυγες και τους μετανάστες που έρχονται από τα νησιά μας. Θέλω να εκφράσω την ευγνωμοσύνη μου στο Λιμενικό και σε όλους τους κρατικούς φορείς που με ασφάλεια, με ηρεμία, οδηγούν τους ανθρώπους στα ασφαλή κέντρα φιλοξενίας, που ήδη έχουν αρχίσει και λειτουργούν. Το ένα από αυτά είναι στο Πέραμα. Η βοήθεια των αλληλέγγυων είναι συγκλονιστική και είμαι υπερήφανη, πραγματικά, που ζω σε αυτή την πόλη. Θα ήθελα να πω στους συναδέλφους της Αντιπολίτευσης κάποια στιγμή, κύριοι συνάδελφοι, καλό είναι να κατέβετε στον Πειραιά, να δείτε τον τρόπο που υποδέχονται όλοι οι φορείς της πόλης μας, τους πρόσφυγες που φτάνουν στο λιμάνι μας. Ευχαριστώ.
Τον λόγο έχει ο κ. Κουτσούκος, μετά είναι ο κ. Παυλίδης και μετά η κ. Κεφαλίδου, για να είσαστε όλοι κοντά και να προχωράμε.
Κυρίες και κύριοι συνάδελφοι, το λεγόμενο σύστημα των λαφύρων, το γνωστό spoil system, είναι συνώνυμο της ιστορίας της συγκρότησης τους νεοελληνικού κράτους. Έχουν μείνει παροιμιώδεις οι διαμάχες του Δηλιγιάννη και του Βούλγαρη στο τέλος του 18ου αιώνα, όπως επίσης, έχουν μείνει και είναι ιστορικά καταγραμμένες εκείνες οι παρεμβάσεις των μεγάλων μεταρρυθμιστών, που επιχείρησαν να αλλάξουν αυτό το σύστημα των λαφύρων, με κορυφαία τη συνταγματική μεταρρύθμιση του Ελευθερίου Βενιζέλου, για να παύσουν πλέον οι εργαζόμενοι στο δημόσιο να είναι όμηροι των κυβερνήσεων και αν μαζεύονται στην πλατεία Κλαυθμώνος, που ξέρετε ότι από εκεί πήρε το όνομά της. Βέβαια, αυτή η μεγάλη μεταρρύθμιση που ήθελε να διασφαλίσει τη νομιμότητα και την αμεροληψία των δημοσίων λειτουργών, διαστρεβλώθηκε στην πορεία του χρόνου από την ατιμωρησία. Γι' αυτό, όμως, δεν φταίει η μεταρρύθμιση, φταίνε αυτοί που είχαν την ευθύνη να την εφαρμόζουν σωστά. Θέλω να πω, κύριε Υπουργέ, ότι η δημόσια διοίκηση στη χώρα μας, η οποία με βάση και την ρήση, που επαναλήφθηκε πολλές φορές σε αυτή την Αίθουσα, της έκθεσης Βαρβαρέσου, του «μεγάλου ασθενή» μετά τον πόλεμο, θέλει συνεχώς να μεταρρυθμίζεται όχι μόνο για να παρακολουθεί τις εξελίξεις, να προσαρμόζεται δηλαδή στον αναπτυξιακό και κοινωνικό ρόλο και στις συνθήκες της εποχής, αλλά να καταπολεμά τις παθογένειες που συνεχώς δημιουργούνται στο εσωτερικό της, εάν οι μεταρρυθμίσεις δεν έχουν μία ταχύτητα που δεν επιτρέπουν την ενσωμάτωσή τους. Και αυτό, κύριε Υπουργέ, θέλει συγκρούσεις. Και δυστυχώς, εσείς μπορεί να είστε ένας άνθρωπος που έχετε σχέση με την πολιτική επικοινωνία και έχετε καταγραφεί θετικά σε αυτόν τον τομέα, στον τομέα, όμως, των μεταρρυθμίσεων, της εφαρμοσμένης πολιτικής, επιτρέψτε μου να κάνω την πρόβλεψη ότι ο ιστορικός του μέλλοντος δεν θα θυμηθεί να γράψει τίποτα. Για ποιον λόγο, όμως, να το κάνει αυτό; Γιατί έχει κάποια εμπάθεια μαζί σας; Όχι, κύριε Υπουργέ και αγαπητοί συνάδελφοι της Πλειοψηφίας. Διότι οι μεταρρυθμίσεις είναι αυτές που απαιτούν συγκρούσεις. Όταν ο αείμνηστος Πεπονής με τον νόμο 2190 έκανε μία μεγάλη μεταρρύθμιση που άλλαξε μια παθογένεια της δημόσιας διοίκησης, το να διορίζουν δηλαδή τα κόμματα που εναλλάσσονταν στην εξουσία, έγιναν μεγάλες συγκρούσεις και στο επίπεδο της κοινωνίας και στο εσωτερικό του κυβερνώντος κόμματος. Και είχα την τιμή να υποστηρίξω αυτήν τη μεταρρύθμιση και να με μνημονεύει ο αείμνηστος. Για πείτε μου εσείς, κύριε Υπουργέ, με ποιους συγκρούεστε με αυτή τη ρύθμιση για το μητρώο των στελεχών, το οποίο είναι μια σωστή σύλληψη; Και την έχει καταθέσει και το ΠΑΣΟΚ. Μπορεί να μην την υλοποίησε όσο είχε την ευθύνη να κυβερνήσει, γιατί δεν το επέτρεψαν οι συγκυρίες, αλλά θα μπορούσε να είναι μια μεγάλη μεταρρύθμιση, η οποία θα αποπολιτικοποιούσε ένα επίπεδο της διοίκησης, αυτό των γενικών γραμματέων, το οποίο όντως πρέπει να αποπολιτικοποιηθεί. Και συμφωνούμε με τη βασική ιδέα. Δεν συμφωνούμε με τη Νέα Δημοκρατία - όπως αντιλαμβάνεστε - σε αυτό. Για να το κάνετε, όμως, αυτό κύριε Υπουργέ, πρέπει να δείξετε στην πράξη ότι το πιστεύετε. Και εσείς δεν το πιστεύετε. Το μεταθέτετε για τους επόμενους. Αλλά ξέρετε, ότι οι μεγάλες μεταρρυθμίσεις εδώ στη χώρα συνεχώς μετατίθεντο για τους επόμενους και οι επόμενοι τις άλλαζαν για να εφαρμόζουν τις δικές τους, που ήταν καλύτερες, και να τις πάνε στους μεθεπόμενους. Και έτσι δεν περπάτησε καμμία μεγάλη μεταρρύθμιση. Δείτε την ιστορία των αξιολογήσεων και του βαθμολογίου. Να ξεκινήσουμε από τον Αλέκο Παπαδόπουλο, από τον Ραγκούση που έκανε ένα σύστημα αυστηρά αξιοκρατικό και να πάμε στον Μητσοτάκη κ.ο.κ. Άρα, κύριε Υπουργέ, εάν θέλατε να μας πείσετε και εμάς και το Κοινοβούλιο και να ψηφίσουμε ότι θέλετε να εφαρμόσετε μία σωστή μεταρρύθμιση στη σύλληψή της, έπρεπε: Πρώτον, αυτή η μεταρρύθμιση να είναι ανοιχτή σε όλους και όχι κλειστή σε μία γραφειοκρατία. Δεύτερον, να έχει άμεση εφαρμογή. Εσείς φροντίσατε πρώτα να τους διορίσετε και μετά θα αξιολογήσουμε τους επόμενους. Και μάλιστα για να μην σας ξεφύγει και κανένας και γίνει κανένα λάθος - όπως τόνισε χθες ο Κοινοβουλευτικός μας Εκπρόσωπος κ. Θεοχαρόπουλος - φέρνετε και νομοτεχνική βελτίωση. Μη τυχόν, δηλαδή, παραιτηθεί κανένας και πρέπει να τον αξιολογήσουμε, να τον διορίζει ο Υπουργός. Δεύτερο θέμα, το σύστημα της αξιολόγησης και του βαθμολογίου μάς οδηγεί από μία πολιτική του ενός άκρου, δηλαδή, τη λεγόμενη καμπύλη Γκάους που επιχείρησε να εφαρμόσει ο κ. Μητσοτάκης με τα ποσοστά, σε ένα σχήμα για το οποίο η εκτίμησή μου είναι ότι δεν θα εφαρμοστεί, καθώς δεν θα υπάρχουν οι στρατηγικοί σχεδιασμοί των Υπουργείων. Ήδη ο ψηφισμένος νόμος δεν υλοποιείται και άρα δεν θα μπορεί να υπάρχει στοχοθεσία και σε επίπεδο διεύθυνσης και σε επίπεδο τμήματος. Και πολύ φοβάμαι ότι και αυτή τη μεταρρύθμιση την μεταφέρετε για τους επόμενους. Γι' αυτό δεν πρόκειται να σας γράψει η Ιστορία, κύριε Βερναρδάκη. Γι' αυτό τον λόγο. Δεν αμφισβητούμε τις προθέσεις σας. Επαναλαμβάνω, όμως, ότι οι μεταρρυθμίσεις θέλουν συγκρούσεις, για τις οποίες δεν είστε διατεθειμένοι να τις κάνετε, γιατί πρέπει να συγκρουστείτε με την πλειοψηφία. Νομοθετείτε για τους επόμενους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τελειώνω, κυρία Πρόεδρε, για να μην καταχραστώ τον χρόνο, μια και εξελίχθηκε έτσι η συζήτηση. Για ένα άλλο ζήτημα, κύριε Υπουργέ, δεν πρέπει να είστε περήφανος. Το Υπουργείο Διοικητικής Μεταρρύθμισης είναι αυτό που έχει την ευθύνη της κωδικοποίησης της νομοθεσίας και της εφαρμογής του νόμου για την καλή νομοθέτηση. Πρέπει να ρωτήσετε παλιούς υπαλλήλους του Υπουργείου να σας πουν τι ήταν ο Ραπτάρχης. Ήταν το σύστημα των κινητών φίλων που κωδικοποιούσε τη νομοθεσία. Τώρα που έχουμε, λοιπόν, τεράστια ανάπτυξη των ηλεκτρονικών μέσων ούτε αυτή την κωδικοποίηση δεν μπορείτε να κάνετε ως Υπουργείο. Και δέχεστε σε ένα μεταρρυθμιστικό νομοσχέδιο πλειάδα τροπολογιών λες και είμαστε παραμονές εκλογών, λες και πέφτει αύριο η Κυβέρνηση. Εγώ δύο παρατηρήσεις θέλω να κάνω μόνο για τις τροπολογίες. Η μία, αυτή που έχει να κάνει με την αυτοδίκαιη απόλυση στα εξήντα επτά, είναι πάρα πολύ σωστή, γιατί έτσι εναρμονίζουμε το καθεστώς. Αλλά η ενδιάμεση λύση που έχετε, όπου αυτοί που πρέπει να επιστρέψουν, πρέπει να σας ζητήσουν την άδεια και να τους εγκρίνετε, δεν είναι ένα ρουσφετολογικό καθεστώς; Για ποιον λόγο το κάνετε; Και θα τελειώσω με τούτο. Χαίρομαι διότι μία πρωτοβουλία που είχαμε ξεκινήσει από το 2006 για να επιστρέψουν οι επιτυχόντες της προκήρυξης αριθμός 8/1997, επιτέλους μετά την πάροδο τόσων χρόνων δικαιώνεται. Με αυτά ήθελα να τελειώσω, κυρία Πρόεδρε, και σας ευχαριστώ για τη μικρή ανοχή.
Σειρά έχει ο κ. Παυλίδης που δεν είναι εδώ. Τον λόγο έχει η κ. Κεφαλίδου και θα ακολουθήσουν ο κ. Θηβαίος και ο κ. Κυριαζίδης.
Ευχαριστώ, κυρία Πρόεδρε. Κυρίες και κύριοι συνάδελφοι, καταρρέουμε. Μπορεί αθόρυβα, σιωπηλά, μεθοδικά, αλλά καταρρέουμε και ο γδούπος θα ακουστεί στο τέλος. Είναι απίστευτο πόσο δεν δείχνει να ενδιαφέρει την Κυβέρνηση η πολύπλευρη κατάρρευση που βιώνει η χώρα. Ο πλανήτης σείεται, ο κόσμος αλλάζει με καταιγιστική ταχύτητα, η ανθρώπινη δυστυχία έχει ριζώσει μέσα στα σπίτια μας και η γαληνοτάτη Αριστερά συνεχίζει να ζει στο παράλληλο σύμπαν της και να σκορπά δεξιά και αριστερά - κατά προτίμηση αριστερά - το συλλογικό μας υστέρημα. Η γενναιοδωρία της Κυβέρνησης είναι ανάλογη της υψηλής ιστορικής αποστολής που φαντασιώνεται ότι έχει. Όσο για τους αποδέκτες είναι πολλοί, γνωστοί και συγκεκριμένοι. Η χώρα άλλη μια φορά στραγγίζεται, για να βολευτούν εκλεκτοί, συγγενείς και λοιποί ημέτεροι. Σήμερα «ταχταρίζουμε» τους δημοσίους λειτουργούς, που επιμένουν να παραμένουν ανεπαρκείς, ενώ χιλιάδες νέοι με προσόντα και όρεξη είναι άνεργοι ή έχουν μεταναστεύσει, για να μπορέσουν να ζήσουν. Το παρόν σχέδιο νόμου έρχεται μετά βαΐων και κλάδων. Ίσως γιατί πρέπει να γιορτάσουμε την πανηγυρική προσχώρηση στο πελατειακό σύμπαν της Κυβέρνησης του ηθικού πλεονεκτήματος και της ισότητας των ευκαιριών. Αφού, λοιπόν, κυρίες και κύριοι της Κυβέρνησης, πρώτα διορίσατε όλους τους συγγενείς σας, τους φίλους τους, αφού βγάλατε κάμποσες κομματικές υποχρεώσεις, έφθασε και η περίφημη ώρα για το Εθνικό Μητρώο Επιτελικών Στελεχών Δημόσιας Διοίκησης κ.λπ., για να φέρετε την πολυπόθητη αξιοκρατία στην δημόσια διοίκηση. Όμως, τι και αν έφτασε η ώρα; Στα λόγια όλοι μπορεί να συμφωνούμε για την αδήριτη ανάγκη το κράτος να δουλεύει, η διοίκηση να λειτουργεί ανεξάρτητα από την πολιτική συγκυρία, αλλά αυτό πρέπει να είναι κανόνας άμεσης εφαρμογής, όχι στόχος για το απώτερο μέλλον. Συμφωνούμε: Πρέπει να καταργηθούν οι κομματικοί γενικοί γραμματείς, να καταργηθούν οι κομματικοί διοικητές και όλα τα άλλα. Είναι αδιανόητο, νομίζω, η αλλαγή ενός Υπουργού να σημαίνει και παράλυση στη διοίκηση. Άλλωστε, εμείς βάλαμε τους κανόνες για την αποκομματικοποίηση της δημόσιας διοίκησης μέσω πρωτοβουλιών όπως ΑΣΕΠ, «ΔΙΑΥΓΕΙΑ», opengov, λειτουργία των ΚΕΠ, έλεγχος δημόσιων συμβάσεων και προμηθειών στα δημόσια έργα. Τι κάνει, λοιπόν, η Κυβέρνηση γι' αυτό; Αφού πρώτα τοποθέτησε εξήντα δυο κομματικά στελέχη σε θέσεις γενικών γραμματέων, έρχεται με αυτό το νομοσχέδιο και θέλει να δεσμεύσει τις επόμενες κυβερνήσεις, τις κυβερνήσεις του μέλλοντος. Πώς εξασφαλίζετε τη διαφάνεια και αξιοκρατία ως προς την πλήρωση θέσεων ευθύνης, όταν πετάτε το μπαλάκι στην επόμενη κυβέρνηση; Στην αξιολόγηση των υπαλλήλων και προϊσταμένων οργανικών μονάδων προβλέπεται ένα σύστημα στοχοθεσίας, βαρύγδουπο και μεγαλοπρεπές μεν, με ολομέλειες υπηρεσιών και με συμβουλευτικές συνεντεύξεις, αλλά ανεφάρμοστο στο άμεσο μέλλον δε. Στο παρόν νομοσχέδιο δεν υπάρχει καμμία δυνατότητα να συμπεριληφθούν στο Μητρώο Επιτελικών Στελεχών Δημόσιας Διοίκησης στελέχη προερχόμενα από τον ιδιωτικό τομέα, πράγμα που πάρα πολλοί συνάδελφοι έχουν αναδείξει και το ερώτημα είναι: Γιατί; Ακούσαμε τον κύριο Υπουργό να λέει ότι όταν ξεκινά κανείς να κάνει μία αναδιοργάνωση, θα ξεκινήσει με το υπάρχον δυναμικό, με τους ανθρώπους που έχει, με τους πόρους που έχει. Ποιον πειράζει, όμως, να συμπεριλάβουμε άξιους ανθρώπους, που έχουν αποδείξει την αποτελεσματικότητά τους στον ιδιωτικό τομέα, πέρα από τους δημοσίους υπαλλήλους, που ξέρετε πολύ καλά ότι είτε περάσουν είτε δεν περάσουν την αξιολόγηση παραμένουν δημόσιοι υπάλληλοι; Εισάγετε ένα μπερδεμένο, αλλά επιστημονικό σύστημα μοριοδότησης, όπου η μοριοδότηση του υπαλλήλου γίνεται βάσει φυσικών φακέλων και όχι βάσει ηλεκτρονικού συστήματος. Είναι εκπληκτικό γιατί δεν το θέλουμε και ηλεκτρονικό. Ξέρετε, οι φάκελοι, τα χαρτιά, πολλές φορές χάνονται, δεν τα βρίσκουμε όταν χρειάζονται. Έχετε γενικώς μία απέχθεια σε ό,τι αφορά την ηλεκτρονική καταγραφή, άρα τη διαφάνεια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Το κερασάκι σε αυτό το νομοσχέδιο είναι το τελευταίο τμήμα του με τις ετερόκλητες και άσχετες διατάξεις, αυτό που ονομάζετε λοιπές διατάξεις, όπου εκεί έχετε αποσύρει, έχετε φέρει προς συζήτηση στο μέλλον διάφορες διατάξεις και φυσικά σωρεία τροπολογιών. Σήμερα μάλιστα καταθέσατε καινούργια τροπολογία που ενώ στο παράλληλο πρόγραμμα σας ζητούσαμε να τη συμπεριλάβετε, δεν το κάνατε και αφορά στην ιατροφαρμακευτική περίθαλψη ανασφάλιστων. Σας πήρε τέσσερις μέρες για να το αντιληφθείτε. Μετά από όλα αυτά, λοιπόν, ρωτώ: Ποιος μπορεί να πιστέψει στη μεταρρυθμιστική σας πρόθεση, όταν έρχεστε μόνοι σας και επιβεβαιώνετε αυτό που όλοι ήδη γνωρίζουμε καλά; Δεν υπάρχει καμμία διάθεση μεταρρύθμισης και πού να τη βρείτε άλλωστε. Είστε κρατικές από τα γεννοφάσκια σας και εθισμένοι σε ένα κράτος - αγελάδα, σε ένα κράτος - πατερούλη. Με ποιες παραστάσεις μπορείτε να σχεδιάσετε και να υλοποιήσετε μία αποτελεσματική σύγχρονη δημόσια διοίκηση; Κυρίες και κύριοι συνάδελφοι, η πραγματική οικονομία που αγωνιά καθημερινά δεν μπορεί να συνεχίσει να τρέφει ένα κράτος υδροκέφαλο, παρασιτικό, ένα κομματικό κράτος. Παρά τις μεγαλόστομες διακηρύξεις σας, οι δικαιολογίες σας για όλες τις προχειρότητες που νομοθετείτε, είναι μία: Τα ίδια κάνατε και εσείς. Προφανώς έτσι αντιλαμβάνεστε τον ιστορικό σας ρόλο, να κάνετε όσα λάθη δεν κάναμε μήπως τελικά και μείνει κανένα λάθος που δεν θα έχει διαπραχθεί σε αυτή τη χώρα! Αν πιστεύετε σε αυτό το νομοσχέδιο, αν απηχεί τις απόψεις σας και το χρειάζεται η χώρα, γιατί δεν το εφαρμόζετε από σήμερα κιόλας; Δυστυχώς, την απάντηση τη ξέρουμε και δεν σας τιμά. Ο τόπος δεν πρόκειται να σηκώσει κεφάλι, όσο πετάμε την καυτή πατάτα στον επόμενο. Γιατί αυτό κάνετε σήμερα. Χρειάζεται γενναιότητα για να παραδεχθούμε τα λάθη μας και αποφασιστικότητα για να τα διορθώσουμε. Και εμείς ως Δημοκρατική Συμπαράταξη το ξέρουμε πολύ καλά αυτό και το ζούμε. Τότε και μόνο τότε υπάρχει μία μικρή πιθανότητα αυτός ο τόπος να μπορέσει να σηκώσει κεφάλι. Δεν λέω ότι είναι εύκολο, είναι όμως αναγκαίο. Είναι αυτό που πρέπει να γίνει.
Ολοκληρώνετε παρακαλώ.
Μέχρι εκείνη τη μαγική στιγμή, στην καλύτερη των περιπτώσεων, όσοι μείνουμε και δεν μεταναστεύσουμε, θα ζούμε μέσα στην κατήφεια, στα ερείπια μιας χώρας με ένδοξο παρελθόν, αλλά με πολύ αμφίβολο μέλλον. Ευχαριστώ πολύ.
Κυρίες και κύριοι συνάδελφοι, παρακαλώ να σεβαστείτε τον χρόνο. Ο κ. Θηβαίος έχει τον λόγο.
Αγαπητοί συνάδελφοι, πραγματικά δεν ήξερα ότι σήμερα με το νομοσχέδιο αυτό βάζουμε χέρι στο ένδοξο παρελθόν. Με μεγάλη έκπληξη τα άκουσα αυτά τα πράγματα, έχω μείνει άφωνος. Θέλω να διαβεβαιώσω τους συναδέλφους της Δημοκρατικής Συμπαράταξης ότι στα δύο χρόνια η Κυβέρνηση των ΣΥΡΙΖΑ - ΑΝΕΛ θα υλοποιεί το νομοσχέδιο. Δεν ξέρω, θα διαψευστούν οι ελπίδες τους. Συζητάμε σήμερα ένα πολύ σημαντικό νομοσχέδιο για τη χώρα μας που για πρώτη φορά μετά τη Μεταπολίτευση γίνεται προσπάθεια για μία ουσιαστική δημοκρατική μεταρρύθμιση στον πολύπαθο χώρο της δημόσιας διοίκησης. Δεν υπάρχει Έλληνας πολίτης που να μην έχει αντιμετωπίσει με εχθρικό τρόπο τη γραφειοκρατία, την ανικανότητα μέρους της διοίκησης, την πολυνομία, τη διαφθορά, την κομματική διάκριση. Στο διάστημα της κρίσης τα φαινόμενα αυτά διογκώθηκαν. Η συνταγή των προηγούμενων κυβερνήσεων ήταν μείωση του δημόσιου τομέα, που ανάγκασε ένα αξιόλογο δυναμικό σε συνταξιοδότηση και το χειρότερο είναι ότι δεν έγινε καμμία προσπάθεια εξισορρόπησης ανάμεσα στον υπερτροφικό δημόσιο τομέα και σε αυτόν που είχε πραγματικές ανάγκες. Προχώρησαν σε απολύσεις καθαριστριών και εκπαιδευτικών από τη μία και αύξησαν τους ημετέρους μετακλητούς συνεργάτες σε Υπουργεία και νομικά πρόσωπα δημοσίου δικαίου. Προχώρησαν σε μία τιμωρητική αξιολόγηση, βάζοντας προκαταβολικά ποσοστά για τους άξιους και ανάξιους υπαλλήλους. Γιατί, λοιπόν, σήμερα αντιδρά με σφοδρότητα η Αντιπολίτευση στο προτεινόμενο μεταρρυθμιστικό εγχείρημα; Συγκεκριμένα, τι σημαίνει το Εθνικό Μητρώο Επιτελικών Στελεχών Δημόσιας Διοίκησης; Παύει ο διορισμός γενικών γραμματέων και διοικήσεων στα Υπουργεία και νομικά πρόσωπα δημοσίου δικαίου. Δηλαδή, καταργείται το κομματικό κράτος στη διοίκηση, στο οποίο για πάρα πολλές δεκαετίες στηρίχθηκαν η Νέα Δημοκρατία και το ΠΑΣΟΚ, συμπαρασύροντας ολόκληρη τη χώρα και εντείνοντας μια από τις μεγαλύτερες παθογένειες του ελληνικού κράτους. Μπαίνει φρένο στη γραφειοκρατία και την ταλαιπωρία των πολιτών. Δηλαδή, σταματάει η παρέλαση από τα υπουργικά και βουλευτικά γραφεία για τα αυτονόητα δικαιώματα του πολίτη. Καταλαβαίνουμε πάρα πολύ καλά την αγωνία της Αντιπολίτευσης, καθώς σαράντα χρόνια οικοδόμησαν την ίδια την πολιτική τους ύπαρξη σε αυτό το πελατειακό σύστημα. Ερχόμαστε στο σοβαρότατο θέμα της αξιολόγησης. Οι προηγούμενες κυβερνήσεις έκλιναν την λέξη αυτή σε όλες τις πτώσεις. Όμως, την ήθελαν πράγματι; Μόνο ως δικαιολογία για απολύσεις. Στην ουσία δεν την ήθελαν ποτέ και δεν την θέλουν την αξιολόγηση, που εμείς εισάγουμε σε αυτό το νομοσχέδιο. Δεν την ήθελαν γιατί η αξιολόγηση θα χαλούσε το πελατειακό σύστημα, που εξέθρεψαν, θα κατέστρεφε την ρουσφετολογική πρακτική τους, θα καθιστούσε περιττά τα «κατόπιν ενεργειών μας» με τα οποία πολιτεύτηκαν τόσα χρόνια. Ένα είναι σίγουρο: Ο κ. Μητσοτάκης του εκσυγχρονισμού και των μεταρρυθμίσεων είναι τόσο μεταρρυθμιστής όσο και «ο μπάρμπας από την Κορώνη». Αυτό είναι σήμερα που ζούμε και αυτό είναι που σήμερα θέλουμε να αλλάξουμε. Θέλω, αγαπητοί συνάδελφοι, να σταθούμε σε ένα θέμα που έχει γίνει πολλή καπηλεία μέχρι σήμερα. Η Αντιπολίτευση όταν της δόθηκε η ευκαιρία δεν ντράπηκε να επιτεθεί στους μετακλητούς υπαλλήλους της Κυβέρνησης, ξεχνώντας πως ο αριθμός τους μειώθηκε δραστικά επί των ημερών της Κυβέρνησης ΣΥΡΙΖΑ - ΑΝΕΛ. Επίτηδες θόλωσε τα νερά, μιλώντας παραπλανητικά και γενικά για διορισμούς στο δημόσιο, συγχέοντας εκ του πονηρού τους προσωρινούς διορισμούς των μετακλητών με τους μόνιμους διορισμούς, που αυτή χρόνια υπηρέτησε στο δημόσιο, τους κομματικούς. Η Κυβέρνηση αυτή έχει αποδείξει πως δεν φοβάται να συγκρουστεί με ισχυρά συμφέροντα και με χρόνιες παθογένειες που έχουν ταλαιπωρήσει τη χώρα μας. Το νομοσχέδιο αυτό είναι ένα ουσιαστικό βήμα προς έναν δημόσιο τομέα, για τον οποίο θα μπορούν να είναι υπερήφανοι όλοι οι Έλληνες, για ένα δημόσιο που δεν θα είναι εχθρός αλλά σύμμαχος του πολίτη, για ένα δημόσιο που δεν θα κάνει διακρίσεις, δεν θα λαδώνεται, δεν θα άγεται και φέρεται από την εκάστοτε πολιτική εξουσία. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Τελειώνοντας, θέλω να θυμηθώ πραγματικά το πάθος με το οποίο ολοκλήρωσε την ομιλία του ο κ. Βορίδης, όταν είπε χαρακτηριστικά «φανατικά όχι, δεν ψηφίζω αυτό το νομοσχέδιο». Το καταλαβαίνουμε πάρα πολύ καλά γιατί πρέπει να καταλάβει η Αντιπολίτευση ότι αυτή η Κυβέρνηση με τα νομοσχέδια που φέρνει δεν δημιουργεί μόνο πολιτικό θέμα και πρόβλημα στην Αντιπολίτευση, αλλά θέτει από ό,τι φαίνεται σήμερα και υπαρξιακό πρόβλημα.
Ευχαριστούμε πολύ, κύριε συνάδελφε. Τον λόγο έχει ο κ. Κυριαζίδης από τη Νέα Δημοκρατία.
Ευχαριστώ, κύριε Πρόεδρε. Συναδέλφισσες και συνάδελφοι, επειδή έγιναν ιδιαίτερες αναφορές για το προσφυγικό - μεταναστευτικό, υπήρξε και μια έγκλιση της Νέας Δημοκρατίας από πλευράς του Υπουργού του κ. Φλαμπουράρη αλλά και από τον φίλο μου, τον Υπουργό Νίκο Παππά, απευθύνομαι ειλικρινά προς τους συναδέλφους μου της Νέας Δημοκρατίας ιδιαίτερα, διότι, συναδέλφισσες και συνάδελφοι, αυτό υπέστημεν όταν η περίφημη διαπραγμάτευση για την οικονομία, εκείνο το τετράμηνο, κατέληξε σε μια παταγώδη αποτυχία για τη χώρα και αναγκαστήκαμε εκ των υστέρων όλοι μαζί εδώ, ή μάλλον οι περισσότεροι, οι διακόσιοι είκοσι δύο, να συνδράμουμε διότι το θέμα αφορούσε την ύπαρξη της χώρας, την επιβίωσή της. Και γι' αυτό έρχεστε σήμερα πάρα πολλές φορές να εγκαλείτε τη Νέα Δημοκρατία αλλά και τα άλλα κόμματα γιατί συνήργησαν σε μια κοινή εθνική προσπάθεια και εμείς πρέπει να απολογηθούμε για αυτό! Δυστυχώς, συναδέλφισσες και συνάδελφοι της Νέας Δημοκρατίας, το ίδιο θα συμβεί και με το προσφυγικό - μεταναστευτικό. Το ακούσαμε εδώ μέσα σήμερα. Δεν είδαμε ποτέ την Αξιωματική Αντιπολίτευση, ο ΣΥΡΙΖΑ τότε, εξερχόμενη της χώρας να ενισχύσει μια εθνική θέση. Το μόνο που ακούγαμε έξω ήταν ένα διαρκές «κατηγορώ». Και βεβαίως, ακούγαμε και τις περίφημες εκείνες αναφορές κατά των ηγετών της Ευρώπης, του Ολάντ, της Μέρκελ κ.ο.κ., συντροφιά με τους Podemos, με το Die Linke κ.λπ., κ.λπ., κ.λπ. Το ίδιο δυστυχώς έχουμε και τώρα με το προσφυγικό - μεταναστευτικό. Έχουμε μια εθνική θέση, την είδατε και έξω από τη χώρα. Από την άλλη πλευρά, δεν μπορεί εδώ εσωτερικά να μην υπάρχει ένας διάλογος, να μην υπάρχει ένας έλεγχος προς εσάς για τον τρόπο τον οποίο αντιμετωπίσατε το όλο ζήτημα. Δεν είναι δυνατόν να μην γίνονται αναφορές ότι ξαφνικά ανακαλύψατε κατά τον Αύγουστο πως υπάρχει ένα τέτοιο ζήτημα. Τώρα μας εγκαλείτε κιόλας, διότι συνεργήσαμε και στο ζήτημα αυτό. Αυτό φάνηκε σήμερα. Έρχομαι στο νομοσχέδιο, κύριε Πρόεδρε. Λέγεται πολύ συχνά ότι η δημόσια διοίκηση είναι ένας μεγάλος ασθενής στο ελληνικό κράτος. Φαινόμενα αναξιοκρατίας, μεροληψίας, σήψης, διαφθοράς, παραβατικών συμπεριφορών και άλλα πολλά καταγγέλλονται καθημερινά, φαινόμενα πραγματικά νοσηρά για τα οποία κανείς πιστεύω εξ ημών και εκ των φορολογουμένων Ελλήνων που συντηρούν τη δημόσια διοίκηση δεν χαίρεται όταν παρουσιάζονται. Όμως, εδώ γεννάται το πρώτο σοβαρό ερώτημα. Έχουμε συνειδητοποιήσει ότι τα φαινόμενα αυτά δεν αρκεί απλώς να τα εξορκίζουμε; Έχουμε συνειδητοποιήσει ότι χρειάζονται ριζικές τομές; Θέλουμε, δηλαδή, να πατάξουμε επί της ουσίας τα φαινόμενα αυτά; Με άλλα λόγια, θέλουμε να κάνουμε καλά τον ασθενή ή εν τέλει επιλέγονται συνειδητά φάρμακα και λύσεις που επιδεινώνουν την κατάστασή του, προκειμένου να του χαϊδέψουμε τα αυτιά, θρέφοντας το κομματικό κράτος, τον νεποτισμό, την αδιαφάνεια, την αναξιοκρατία και τη διαφθορά; Συναδέλφισσες και συνάδελφοι, με λύπη διαπιστώνω ότι παρά το γεγονός ότι το νομοσχέδιο φέρει παράτιτλο «Διαφάνεια, αξιοκρατία και αποτελεσματικότητα της Δημόσιας Διοίκησης» μόνο αυτό δεν θα επιτύχει και είναι καταδικασμένο να αποτύχει. Γιατί; Παρά τους ισχυρούς και ηχηρούς τίτλους, τις βαρύγδουπες εκφράσεις, τις κενές περιεχομένου κορώνες εκ μέρους της Κυβέρνησης και την αισιοδοξία των συναδέλφων του ΣΥΡΙΖΑ, οι διατάξεις του οδηγούν σε ένα νέο κομματικό κράτος και σε ένα κομματικό παρασύστημα, δυστυχώς, υπογείων διαδρομών. Αντί τα μαθήματα του παρελθόντος - που τονίστηκαν και από την πλευρά μας πάρα πολλές φορές - να μας γίνουν συνείδηση, δυστυχώς το νομοσχέδιο αυτό οδηγεί προς μια διοικητική αντιμεταρρύθμιση, ξηλώνοντας κυριολεκτικά τις προσπάθειες των τελευταίων κυβερνήσεων να βάλουν μια τάξη στην αταξία του δημοσίου. Τουτέστιν, το παρόν νομοσχέδιο πέραν του ωραίου τίτλου και της άρτιας από πλευράς θεωρίας αιτιολογικής έκθεσης όχι μόνο δεν προσθέτει κάτι, αντιθέτως αφαιρεί και ακυρώνει την προσπάθεια που είχε καταβληθεί για να μπει επιτέλους μια τάξη στο δημόσιο. Και τι θα πετύχετε με τις υπό ψήφιση διατάξεις; Έναν μεγαλύτερο εναγκαλισμό της πολιτικής εξουσίας και των κυβερνητικών κομματικών υποσυστημάτων με τη δημόσια διοίκηση, παρά τις περί αντιθέτου εξαγγελίες τις Κυβέρνησης κι όλα αυτά σε βάρος της αξιοκρατίας, της πραγματικής διαφάνειας αλλά και της επιβαλλόμενης αντικειμενικότητας. Άλλωστε πρόσφατα γίναμε μάρτυρες όλοι για το πώς εννοεί η Κυβέρνηση τη διαφάνεια, την πολιτική ουδετερότητα, όταν εν μια νυκτί αποφάσισε να καθαιρέσει τον Αρχηγό της Ελληνικής Αστυνομίας και δεκάδες στελέχη της Ελληνικής Αστυνομίας με πλούσιο, κοινά αποδεκτό έργο, με αποφάσεις που εκδόθηκαν δυστυχώς κακήν κακώς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και βεβαίως, αυτά προέκυψαν και συνέβησαν και στην Πυροσβεστική. Αυτό το έγγραφο που θα καταθέσω είναι χθεσινή αναφορά της Πανελλήνιας Ομοσπονδίας Αξιωματικών. Δώσαμε αγώνες, κύριε Πρόεδρε, για να υπάρχει μια διακομματική επιτροπή για τις κρίσεις. Δεν βοηθήσατε και δεν βοηθάμε προς αυτήν την κατεύθυνση. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι κραυγαλέα, θα έλεγα και ανησυχητική η αναφορά…
Ολοκληρώστε σε ένα λεπτό, κύριε Κυριαζίδη.
Συγγνώμη, κύριε Πρόεδρε, αλλά δυστυχώς αυτή είναι η σκληρή πραγματικότητα και είμαι υποχρεωμένος να τρέξω για τα ζητήματα του νομοσχεδίου. Κύριε Πρόεδρε, το νομοσχέδιο αναπτύχθηκε από πλευράς του εισηγητή μας με έναν ιδιαίτερα εμπεριστατωμένο τρόπο, αλλά δυστυχώς, συναδέλφισσες και συνάδελφοι, ενώ οι λαοί πιστεύουν πιότερο τα αυτιά τους, παρά τα μάτια τους, πιότερο τον μύθο, παρά τα γεγονότα, πιότερο τη φαντασία τους από την κρίση τους - έτσι είχε πει ένας μεγάλος μας ποιητής - , δυστυχώς, σιγά σιγά αυτά έχουν τελειώσει. Τελειώνουν για όλους μας, συναδέλφισσες και συνάδελφοι. Όσο και αν προσπαθείτε μέσα από την προπαγάνδα, την υποσχεσιολογία - όπλα και χαρίσματα που ομολογουμένως χρειάζεται άριστα η «Κυβέρνηση της Αριστεράς», εντός πολλών εισαγωγικών - το ψέμα δεν είναι δυνατόν να επισκιάσει την αλήθεια. Για να εξετάσουμε, λοιπόν, την αξιοκρατία που εισάγετε με το παρόν νομοσχέδιο, κάνουμε την αναφορά για το Μητρώο των Στελεχών της Δημόσιας Διοίκησης, τους οποίους εξαιρείτε - αναφέρομαι στον ιδιωτικό τομέα - και αναφέρθηκε κι ο συνάδελφος κ. Συρμαλένιος. Γίνεται αναφορά σε ζητήματα που έχουν να κάνουν ιδιαίτερα με θέματα ουσίας. Παραδείγματος χάριν, σε κάθε περίπτωση που συστήνονται Συμβούλια Επιλογής Διοικήσεων στο ΑΣΕΠ, γιατί δεν συγκροτείται η πλειοψηφία από τα μέλη ανεξάρτητης αρχής…
Κύριε Κυριαζίδη, πρέπει να κλείσετε. Μιλάτε επτά λεπτά.
Κύριε Πρόεδρε, οφείλω να κάνω τις αναφορές αυτές, διότι είναι ένα νομοσχέδιο…
Οφείλετε, κύριε συνάδελφε, αλλά «οφείλουν» και εκείνοι που έπονται. Να τους δώσουμε την ευκαιρία να «οφείλουν» κι αυτοί.
Ένα λεπτό, κύριε Πρόεδρε, ευχαριστώ. Συνιστά τομή στη δημόσια διοίκηση η δυνατότητα που παρέχεται στον εκάστοτε Υπουργέ να αποσπά και να τοποθετεί ελευθέρως τους δημοσίους υπαλλήλους; Και έρχομαι στο σύστημα της αξιολόγησης. Τι καινούργιο εισάγετε αλήθεια; Ποια είναι η μεταρρυθμιστική σας τομή; Ποια η λογική του γκρεμίσματος του υφισταμένου αυστηρού, αλλά εν πολλοίς δικαίου συστήματος αξιολόγησης; Τι θα κερδίσει το κράτος, ο πολίτης, ο διοικούμενος, αλλά και ο δημόσιος υπάλληλος που εκτελεί άψογα τα καθήκοντά του με νέες αλλαγές; Η απάντηση είναι απλή. Τίποτα. Κι όχι μόνο αυτό, αλλά δυστυχώς δημιουργούνται ζητήματα από το παράθυρο και δημιουργούνται μπαλκονόπορτες κομματισμού και εναγκαλισμού της δημόσιας διοίκησης.
Έχετε τελειώσει, κύριε Κυριαζίδη. Μιλάτε οκτώ λεπτά.
Τελειώνω, κύριε Πρόεδρε.
Κάντε το κλείσιμο.
Κύριοι της Κυβέρνησης, διαπιστώνω με λύπη ότι φάσκετε και αντιφάσκετε, λέτε και ξελέτε και αυτό το βλέπει ο κόσμος, το βλέπει η κοινωνία και οι δημόσιοι υπάλληλοι. Το βλέπουν όλοι και επιπλέον, δεν μπορείτε να κρυφθείτε πίσω από τα όμορφα λόγια και τις κούφιες θεωρητικολογίες. Αν υπήρχε όσκαρ αντιμεταρρύθμισης, η Κυβέρνησή σας θα ήταν φαβορί. Λυπάμαι, κύριε Πρόεδρε, που ένα τέτοιο νομοσχέδιο δεν μπορεί να έχει τη δική μου ψήφο, την οποία ενδεχομένως θα έπρεπε να έχει για ένα τεράστιο ζήτημα που αφορά σταθερές σε αυτήν τη χώρα, όπως είναι η δημόσια διοίκηση. Όμως, δεν μπορώ να ψηφίσω θετικά. Ευχαριστώ.
Ευχαριστούμε. Τον λόγο έχει ο κ. Τσίρκας και στη συνέχεια ο κ. Σκουρλέτης για κάποιες αναφορές.
Ευχαριστώ, κύριε Πρόεδρε. Κυρίες και κύριοι Βουλευτές, μετά από πέντε μήνες της δεύτερης διακυβέρνησης της Αριστεράς, βρισκόμαστε μπροστά σε άκρως αποκαλυπτικές πτυχές της δημόσιας οικονομικής και κοινωνικής ζωής, λίστες φοροδιαφυγής επιτέλους στο φως με Έλληνες καταθέτες, κυκλώματα εκβιασμού, διώξεις για επίμαχες δανειοδοτήσεις. Είναι προφανές πως το κλίμα αλλάζει και αλλάζει με αέρα δημοκρατίας, αλλάζει με αίσθημα δικαίου, κάτι που ακόμη και οι διοικήσεις των μέσων μαζικής ενημέρωσης επιλέγουν να αποσιωπήσουν. Και συνεχίζουμε με το σημερινό νομοσχέδιο. Αυτή η Κυβέρνηση συνεχίζει το έργο της αποκομματικοποίησης του κράτους, που ήδη έχει ξεκινήσει και έρχεται να ανατρέψει πολλές από τις παθογένειες που ταλανίζουν για δεκαετίες τη δημόσια διοίκηση. Πρόκειται για ένα σχέδιο, που προωθεί τη διαφάνεια, την αξιοκρατία, την αποτελεσματικότητα. Γιατί και το κράτος και η δημόσια διοίκηση, βρίσκονται εδώ και πάρα πολλά χρόνια σε βαθιά κρίση, κρίση προσανατολισμού, κρίση στρατηγικής, κρίση δομής. Παραλάβαμε, είναι γνωστό, ένα κράτος με απαρχαιωμένη δομή, προσανατολισμένο να εξυπηρετεί τα εκάστοτε κόμματα εξουσίας και όχι τις ανάγκες του πολίτη, βασισμένο εξ ολοκλήρου στις πελατειακές σχέσεις. Είμαστε, όμως, αποφασισμένοι - και το δείχνει αυτό η Κυβέρνηση με το νομοσχέδιο αυτό - να προχωρήσουμε και να κάνουμε το μεγάλο βήμα για τον εκσυγχρονισμό του κράτους και της δημόσιας διοίκησης. Όραμά μας και στόχος μας είναι η δημιουργία ενός κράτους που εξυπηρετεί τις πραγματικές ανάγκες των πολιτών και χαράζει μια αναπτυξιακή πορεία για τη χώρα. Δυστυχώς, από την πλευρά της Αξιωματικής Αντιπολίτευσης, με επικεφαλής τον κ. Μητσοτάκη, συνεχίζουν σε αυτήν την ακραία νεοφιλελεύθερη πορεία της Νέας Δημοκρατίας. Διότι δεν ξεχνάμε ότι ο κ. Μητσοτάκης, ως Υπουργός στην κυβέρνηση Σαμαρά, ήταν εκείνος που ανέλαβε να θυσιάσει στο βωμό του νεοφιλελευθερισμού τον δημόσιο τομέα, μέσω της διαθεσιμότητας, των απολύσεων χιλιάδων εκπαιδευτικών, καθαριστριών, σχολικών φυλάκων, εργαζομένων με χαμηλούς μισθούς. Απορρύθμισε, λοιπόν, κύριε Κυριαζίδη, τη δημόσια διοίκηση και ερχόμαστε σήμερα εμείς να μεταρρυθμίσουμε αυτό το φαύλο καθεστώς που ταλανίζει τη χώρα επί δεκαετίες. Κυρίες και κύριοι Βουλευτές, αυτό το νομοσχέδιο επικεντρώνεται σε ένα μοντέλο διοίκησης με διευρυμένο κοινωνικό ρόλο, με αναβαθμισμένες δομές. Βασικός πυλώνας αυτού του σχεδίου είναι το Εθνικό Μητρώο Επιτελικών Στελεχών Δημόσιας Διοίκησης, το σύστημα αξιολόγησης, η βαθμολογική διάρθρωση των θέσεων, το σύστημα επιλογής προϊσταμένων. Εισάγεται για πρώτη φορά η αξιολόγηση δομών και προσώπων, η επιλογή επιτελικών στελεχών κορυφής, η ανάδειξη στελεχών, τα οποία ρυθμίζονται με τέτοιον τρόπο, ώστε να δημιουργείται ένα σύστημα δίκαιο, ολοκληρωμένο και μεθοδικό. Αυτό γίνεται με τη σύσταση του εθνικού μητρώου που ανατρέπει αυτήν την απαρχαιωμένη δομή και τον ξεπερασμένο τρόπο οργάνωσης και λειτουργίας του κράτους και της δημόσιας διοίκησης. Γίνεται, λοιπόν, δεκτό και πραγματικότητα ένα πάγιο αίτημα για την επαναφορά της νομιμότητας και της διαφάνειας. Απαγκιστρώνεται η λειτουργία του δημόσιου τομέα από την εκάστοτε πολιτική ηγεσία με τη δημιουργία αυτού του εθνικού μητρώου και με την ένταξη, εφόσον το επιθυμούν, υποψηφίων για την κάλυψη τέτοιων διοικητικών θέσεων αυξημένης ευθύνης. Η αξιοκρατία και η αποτελεσματικότητα, λοιπόν, μπαίνουν στο επίκεντρο της λειτουργίας της δημόσιας διοίκησης. Πολύ πρωτοποριακό. Οι θέσεις των γενικών γραμματέων, αναπληρωτών και ειδικών γραμματέων στελεχώνονται με μέλη αυτού του μητρώου. Δεν θα είναι πλέον υβρίδιο πολιτικού διοικητικού θεσμού, αλλά θα αποτελούν τη συνέχεια και τη θεσμική μνήμη της δημόσιας διοίκησης. Εμείς ερχόμαστε να αξιολογήσουμε τις δομές, με σκοπό να αναβαθμίσουμε και να επιμορφώσουμε τους δημόσιους υπαλλήλους. Όπως είπε και χθες ο Υπουργός, δεν είναι καθήκον μας να τους πετάξουμε στον δρόμο αλλά οφείλουμε να τους επιμορφώσουμε και να τους εντάξουμε στις δομές που υπάρχει ανάγκη, ώστε να λειτουργήσει ολοκληρωμένα το δημόσιο σύστημα. Με αυτόν τον τρόπο στηρίζουμε το ανθρώπινο δυναμικό της δημόσιας διοίκησης, με στόχο να αποκτήσει νέο ρόλο με ουσιαστικές ευθύνες και δικαιώματα. Καθιστούμε τον πολίτη συμμέτοχο στον έλεγχο και την κοινωνική λογοδοσία που πρέπει να δίνει η δημόσια διοίκηση. Ο πολίτης πρέπει να καταναλώνει αυτές τις καλές ή κακές υπηρεσίες όχι ως πελάτης αλλά ως πολίτης και γίνεται συμμέτοχος σε αυτήν τη διαδικασία κοινωνικού ελέγχου. Θεσμοθετείται, λοιπόν, η συμμετοχή του πολίτη στη δημόσια διοίκηση και με τον τρόπο αυτό η λειτουργία της καθίσταται δημοκρατικότερη, με μεγαλύτερη διαφάνεια και πάντα σε συνεννόηση με την κοινωνία. Κλείνοντας, κύριε Πρόεδρε, θα πω ότι αυτή η νέα «αρχιτεκτονική» στον δημόσιο τομέα μάς πηγαίνει πολλά βήματα μπροστά. Αποτελεί μια μακροχρόνια μεταρρύθμιση που αποσκοπεί σε ριζικές αλλαγές για μια διαφορετική δημόσια διοίκηση. Εξάλλου, είναι πάγια θέση μας και όραμά μας και μεγάλο στοίχημα για την Κυβέρνηση της Αριστεράς να το πετύχουμε αυτό, μια δημόσια διοίκηση ανεξάρτητη, αξιοκρατική, διαφανή, απαλλαγμένη από κάθε μορφή πελατειακού κράτους, μακριά από την κλεπτοκρατία και την κομματοκρατία, βασισμένη στην κοινωνική συμμετοχή και τον διαρκή έλεγχο. Σας ευχαριστώ πολύ.
Ευχαριστούμε τον κ. Τσίρκα. Τον λόγο έχει για επτά λεπτά ο Υπουργός κ. Σκουρλέτης.
Κυρίες και κύριοι συνάδελφοι, πώς θα σας φαινόταν αν ένας πρώην Υπουργός δεν γνώριζε ότι αυτό το οποίο έχει θεσπιστεί στην Ευρωπαϊκή Ένωση εδώ και χρόνια στο πλαίσιο της πολιτικής για την κλιματική αλλαγή, οι δημοπρασίες, τα ποσά που προκύπτουν από τις δημοπρασίες για τα πιστοποιητικά ρύπων, ελέγχονται από την Ευρώπη και πρέπει να δίνονται για συγκεκριμένες πράσινες δράσεις; Το αναφέρω αυτό, για να σας θέσω το ερώτημα ποιος είναι αυτός ο Υπουργός. Τον ακούσατε πριν από λίγο. Είναι ο πρώην Υπουργός κ. Μανιάτης, ο οποίος με ένα περίσσευμα και με ένα πλεόνασμα θράσους έθεσε ερώτημα σχετικά με την κατατεθειμένη τροπολογία που υπάρχει στο συγκεκριμένο νομοσχέδιο που συζητάμε σήμερα και προβλέπει την κατανομή αυτών των ποσών. Έθεσε, λοιπόν, το ερώτημα: «Μα, καλά, πού θα πάνε αυτά; Μήπως θέλετε να τα δώσετε σε τίποτα δικές σας εταιρείες;». Αυτό ειλικρινά, αν δεν δείχνει άγνοια, δείχνει μια φτηνή πολιτική διάθεση αντιπολίτευσης. Στη συγκεκριμένη τροπολογία προβλέπουμε ότι το 60% από αυτά τα ποσά - από τις δημοπρασίες πιστοποιητικών αερίων - θα πηγαίνουν στον ειδικό λογαριασμό για τις ΑΠΕ. Είναι αυτό το ΕΤΜΕΑΡ που πληρώνουμε όλοι στους λογαριασμούς μας. Ένα μέρος από το υπόλοιπο ποσό θα πηγαίνει στο ταμείο που ψηφίσαμε να συσταθεί τον προηγούμενο Νοέμβριο, το ταμείο για την εξοικονόμηση ενέργειας, για την ενεργειακή ανταποδοτικότητα. Ήταν ένα ταμείο με το οποίο είχε διαφωνήσει ο κ. Μανιάτης, διότι, ενώ ήταν υποχρεωμένος, όσο ήταν αυτός στο Υπουργείο, να ενσωματώσει τη συγκεκριμένη οδηγία, δεν το έκανε και, προφανώς, τώρα δεν είχε και το θάρρος να συμφωνήσει με τη σύσταση αυτού του ταμείου. Μάλιστα τότε είχε ακουστεί: «Μα, καλά γιατί δεν πηγαίνουν στο Πράσινο Ταμείο που υπάρχει ήδη»; Να σας πω γιατί δεν πηγαίνουν στο Πράσινο Ταμείο. Γιατί από τα χρήματα που πηγαίνουν στο Πράσινο Ταμείο μόνο το 2,5% έχει το δικαίωμα να τα κατευθύνει σε αντίστοιχες δράσεις, διότι το υπόλοιπο, με βάση τις συμφωνίες που εδώ και πάρα πολλά χρόνια έχει υπογράψει η χώρα, πηγαίνουν για τη δημοσιονομική σταθεροποίηση. Ένα άλλο μέρος, που θα καθορίζει την υπουργική απόφαση από τα χρήματα αυτά, θα πηγαίνει ως αντιστάθμισμα προς τη βιομηχανία η οποία πληρώνει για την αγορά αυτών των συγκεκριμένων πιστοποιητικών. Αυτό είναι όλο, απολύτως διαφανές με σίγουρη στόχευση και θα έλεγα με μία αναγκαία τελικά αποτελεσματική προσπάθεια να λειτουργήσει το συγκεκριμένο μέτρο. Χαρακτήρισα πριν τον κ. Μανιάτη ότι ή δεν ήξερε ή, εν πάση περιπτώσει, ήθελε να κάνει μια φθηνού τύπου αντιπαράθεση. Δεν αρκέστηκε, όμως, σε αυτό. Μας ανέφερε και κάτι άλλο. Είχε το θράσος έναν νόμο ψηφισμένο από το 2010, που προέβλεπε ότι από τις ανανεώσιμες πηγές ενέργειας, όπου υπάρχουν μεγάλα αιολικά ή υδροηλεκτρικά πάρκα, παρακρατείται το 1% και δίνεται στους κατοίκους των περιοχών αυτών που ανήκουν στις συγκεκριμένες εγκαταστάσεις - αυτός ο νόμος είναι ψηφισμένος από το 2010- είχε, λοιπόν, το θράσος εμείς, που μόλις χθες υπογράψαμε αυτά τα πάνω από 18 εκατομμύρια ευρώ να πάνε, επιτέλους, να πιστωθούν…
Ένα χρόνο έπρεπε να έχεις υπογράψει!
Παρακαλώ! Δεν φτάνει που λέτε ψέματα και παραπλανάτε τον κόσμο, διακόπτετε κιόλας!
Τα λεφτά…
Είχατε, λοιπόν, το θράσος να μας πείτε για τα λεφτά που από το 2010 παρακρατούσατε και δεν τα είχατε δώσει και να μας εγκαλέσετε γιατί το κάναμε.
Και περιμένουν τα λεφτά…
Μη φωνάζετε και μη διακόπτετε, κύριε Κουτσούκο.
Και λέει ο κ. Μανιάτης: «Μα, εγώ υπέγραψα το 2014 μία ΚΥΑ» την οποία και αναφέρετε. Μόνο που η ΚΥΑ είναι μια καλή διάθεση προθέσεων, αλλά δεν έχει μέσα τους πίνακες των αποδεκτών. Δεν υπήρχε τίποτα από αυτό. Και τότε, επειδή αντιλαμβανόταν ότι έρχονταν οι εκλογές και επέρχεται η συντριβή, βγήκε από το γραφείο του μία απόφαση την οποία γύρισαν πίσω οι υπηρεσίες και μιλάει για 20 εκατομμύρια ευρώ οφειλόμενα, απλώς και μόνο για να ξεγελάσει τους ψηφοφόρους του. Είναι ένα κλασικό δείγμα γραφής του πώς λειτουργήσατε, κύριοι της προηγούμενης κυβέρνησης. Βεβαίως, είναι συνηθισμένη αυτή η πρακτική. Λέμε ένα ψέμα, εγκαλούμε την Κυβέρνηση, αναπαράγεται από τα διαπλεκόμενα μέσα μαζικής ενημέρωσης - το βλέπουμε όλοι αυτό το διάστημα - κι έτσι θεωρούμε ότι μπορούμε να σταθούμε στο πολιτικό προσκήνιο. Προσέξτε να δείτε, αυτού του είδους οι πρακτικές πια είναι γνωστές. Όλοι αντιλαμβάνονται πως κάθε συριζαίο επαρχιώτη Βουλευτή, όταν πηγαίνει το Σαββατοκύριακο στον τόπο καταγωγής του, όλως τυχαίως βρίσκεται μια κάμερα και τον περιμένει. Όλως τυχαίως! Όλοι αντιλαμβάνονται γιατί αυτήν τη στιγμή για τα χρεοκοπημένα κανάλια «νυν υπέρ πάντων ο αγών», για να διατηρήσουν τα κεκτημένα τους. Να γνωρίζετε κάτι: Ήσασταν η διαπλοκή και είμαστε η ανατροπή της. Αυτό το ξέρει ο κόσμος και γι' αυτό, παρ' όλο ότι έχει τις ενστάσεις του για την πολιτική, παρ' όλο που διαμαρτύρεται - και δικαιολογημένα - για πλευρές αυτής της πολιτικής μας, την ίδια στιγμή δίνει περιθώριο χρόνου να δοκιμαστεί και να αξιολογηθεί αυτή η προσπάθεια. Είναι μια προσπάθεια που, μέσα από τις αντιφάσεις της, επιδιώκει με νύχια και με δόντια πάντοτε να κάνει τον ίδιο τον λαό κοινωνό σε αυτές τις αποφάσεις. Και αυτή είναι η μεγάλη ποιοτική διαφορά της σημερινής Κυβέρνησης, ότι δεν απέκρυψε ούτε μία στιγμή το δικό της σχέδιο προεκλογικά. Προσπαθεί να βάλει τη χώρα σε έναν άλλο δρόμο. Κυρίες και κύριοι συνάδελφοι, νομίζω ότι οι στιγμές είναι κρίσιμες και απαιτούν περισσότερο μια στάση ευθύνης παρά μία φθηνή πολιτική παρέμβαση, η οποία στερείται εναλλακτικών προτάσεων, στερείται ενός σαφούς στίγματος και, κυρίως, απλώς και μόνο ποντάρει σε μία καλώς εννοούμενη - θα έλεγα εγώ - δυσαρέσκεια που προκύπτει μέσα από τις δυσκολίες της συγκυρίας. Πιστεύουμε πολύ περισσότερο απ' ό,τι εσείς στην ωριμότητα αυτού του λαού και έχουμε δείξει ότι μπορούμε τελικά μαζί του να κάνουμε εκείνες τις επιλογές οι οποίες θα ανοίξουν μια άλλη προοπτική για τη χώρα. Σας ευχαριστώ.
Ευχαριστούμε τον κ. Σκουρλέτη. Ο κ. Στύλιος έχει τον λόγο και ύστερα η κ. Κατσαβριά, επειδή μίλησε Υπουργός.
Κύριε Πρόεδρε, κυρίες και κύριοι συνάδελφοι, ανεβαίνω στο Βήμα μετά την τοποθέτηση του Υπουργού και δεν μπορώ να μην προσπαθήσω να βγάλω κάποια συμπεράσματα από τον τρόπο του, το ύφος του και τον τόνο του. Γνωρίζουμε όλοι, το γνωρίζετε κι εσείς, το βιώνει κι η ελληνική κοινωνία ότι η Κυβέρνηση είναι απόλυτα εγκλωβισμένη. Δεν μπορεί να πάει ούτε μπρος ούτε πίσω. Ποια είναι τα δεδομένα που την καθιστούν απόλυτα εγκλωβισμένη; Είναι η αξιολόγηση, η οποία, σύμφωνα με τον Υπουργό Οικονομικών της Κυβέρνησης, αν δεν ολοκληρωθεί μέχρι το Μάιο, θα έχουμε πρόβλημα. Είναι και το προσφυγικό ζήτημα, που είναι ένα ακανθώδες και μεγάλο θέμα. Αντί, λοιπόν, η Κυβέρνηση να έρθει και να προσπαθήσει να δημιουργήσει ένα κλίμα συνεννόησης, σύνθεσης, συναίνεσης ή τουλάχιστον χαμηλών τόνων και ομαλής συζήτησης, έρχεται στο Κοινοβούλιο και προσπαθεί να σηκώσει τους τόνους, να βρει εσωτερικούς αντιπάλους, να βρει εσωτερικούς εχθρούς, να μας πει ότι αυτή πολεμά, παλεύει, διεκδικεί, χτυπάει τη διαπλοκή. Και καλά κάνει και τη χτυπάει. Εξάλλου, γνωριζόμαστε όλοι μεταξύ μας εδώ. Προσωπικά δεν είχα καμμία σχέση, δεν έχω και δεν πρόκειται να έχω ποτέ με τη διαπλοκή. Όμως, με αυτά τα οποία λέτε, κύριοι συνάδελφοι, πιστεύετε ότι λύνετε τα προβλήματα των Ελλήνων πολιτών; Δηλαδή, αντιμετωπίζετε το ζήτημα της ανεργίας, όταν έχουμε ενάμισι εκατομμύριο ανέργους αυτήν τη στιγμή; Δίνετε λύση, βρίσκετε κάποια πρόταση, έχετε κάποιο σχέδιο στο προσφυγικό; Όχι. Άρα, τι προσπαθούμε να κάνουμε; Κάνουμε εξαγωγή στους Έλληνες πολίτες μιας συγκρουσιακής κατάστασης, για να ξεφύγουμε από τη δύσκολη θέση που βρισκόμαστε. Θα το πω εντός εισαγωγικών. «Πετάμε, δηλαδή, την μπάλα στην κερκίδα» και νομίζουμε ότι μ' αυτόν τον τρόπο έχουμε καταφέρει να κερδίσουμε τις εντυπώσεις. Ο ελληνικός λαός, όμως, κυρίες και κύριοι συνάδελφοι, είναι εκεί έξω και είναι κριτής. Ακούει, βλέπει, παρακολουθεί και ελέγχει όλους. Κι εμείς, ως Αξιωματική Αντιπολίτευση, αρκούμαστε στον ελεγκτικό μας ρόλο, να καταδείξουμε τα κακώς κείμενα από την Κυβέρνηση. Συζητούμε σήμερα το νομοσχέδιο με τίτλο: «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης, προαγωγών και επιλογής προϊσταμένων (διαφάνεια, αξιοκρατία και αποτελεσματικότητα της Δημόσιας Διοίκησης)». Είναι ηχηρός και βαρύγδουπος τίτλος, χωρίς όμως περιεχόμενο. Ανταποκρίνεται ο τίτλος στο περιεχόμενο; Εγώ πιστεύω ότι δεν ανταποκρίνεται. Μια δεύτερη παρατήρηση: Είναι το συγκεκριμένο νομοσχέδιο μια μνημονιακή υποχρέωση; Είναι μια μνημονιακή υποχρέωση. Εσείς ήσασταν κατά του μνημονίου. Μήπως υπάρχει και ένα καλό μέρος του μνημονίου, το οποίο αποδέχεστε και έρχεστε να το υλοποιήσετε; Σας θυμίζω δε ότι στο μνημόνιο, που υπογράψατε το καλοκαίρι και που ψηφίστηκε ξημερώματα της 14ης Αυγούστου, λέει ότι θα πρέπει να το ενστερνιστείτε και να το αφομοιώσετε. Εύχομαι και ελπίζω οι συνάδελφοι του ΣΥΡΙΖΑ, πραγματικά, να το έχουν αφομοιώσει. Γιατί εμείς δεν πιστεύουμε στο συγκεκριμένο νομοσχέδιο; Έχουμε συγκεκριμένες αντιρρήσεις. Ποια είναι η αντίρρηση; Η πρώτη αντίρρηση αφορά στον χρόνο εφαρμογής του νομοσχεδίου. Αν το πιστεύατε, θα έπρεπε να εφαρμοστεί από χθες, διότι εσείς και κάθε κυβέρνηση που έρχεται, έρχεται για να πάει τη χώρα μπροστά, για να βελτιώσει τα κακώς κείμενα. Έρχεται για να προχωρήσουμε στο μέλλον. Δεν έρχεται για να ακολουθήσει την πεπατημένη των προηγούμενων κυβερνήσεων. Διαφορετικά, δεν θα γινόταν καμμιά εναλλαγή. Αντί, λοιπόν, να έρθετε και να διορθώσετε τις παθογένειες - και παθογένεια ήταν η διορισμένη δημόσια διοίκηση - έρχεστε και λέτε «το πάμε για το 2018 και βλέπουμε». Δεύτερη μεγάλη ένσταση που έχουμε, κυρίες και κύριοι συνάδελφοι, είναι ότι για τις θέσεις των γενικών γραμματέων και των ειδικών γραμματέων, που είναι πολιτικές θέσεις, δεν δέχεστε στο εθνικό μητρώο να καταχωρισθούν και επιτυχημένα στελέχη από τη δημόσια διοίκηση. Τι δείχνετε με αυτό; Δείχνετε έλλειψη θάρρους, δείχνετε έλλειψη τόλμης και δείχνετε ότι δεν θέλετε να αντιμετωπίσετε το πρόβλημα. Σας επισημαίνω και σας δίνω ένα στοιχείο: Σύμφωνα με την τελευταία έκθεση του ΟΑΣΑ, το κόστος της γραφειοκρατίας στη χώρα μας ανέρχεται σε 6,8% του ΑΕΠ, όταν ο μέσος όρος της γραφειοκρατίας στις υπόλοιπες είκοσι επτά ευρωπαϊκές χώρες είναι μόλις 3,5%. Τι σημαίνει αυτό με νούμερα, αριθμούς και με ποσά; Σημαίνει γύρω στα 10 δισ. του ΑΕΠ. Σημαίνει ένα επιπλέον κόστος επιβάρυνσης στις επιχειρήσεις του ιδιωτικού τομέα, γύρω στα 5-6 δισεκατομμύρια, χρήματα που τα έχει πολύ μεγάλη ανάγκη η ελληνική οικονομία και τα στερείτε από τη νέα γενιά της πατρίδας μας. Τι θα έπρεπε, λοιπόν, να περιλαμβάνει το συγκεκριμένο νομοσχέδιο;
Κύριε Στύλιο, μιλήστε άλλο ένα λεπτό και κλείστε. Έχει τελειώσει ο χρόνος σας.
Δεν βλέπω τον χρόνο μου.
Συμπληρώθηκε ο χρόνος σας, απλώς τον έκλεισα εγώ.
Εντάξει, ευχαριστώ. Λέω, λοιπόν, πολύ συγκεκριμένα, κύριε Πρόεδρε, και τελειώνω - αν τον αφήνατε, θα μπορούσα να είμαι πιο ακριβής στον χρόνο και να τον πετύχω, διότι δεν ξεπερνώ τον χρόνο ποτέ - με τρία ζητήματα: Πρώτον, την ύπαρξη διαφάνειας. Δεν πιστεύουμε ότι η Κυβέρνηση μάχεται για τη διαφάνεια και ενθαρρύνει τη διαφάνεια. Θυμόμαστε παραμονές Χριστουγέννων τι ψηφίσατε όσον αφορά τη «ΔΙΑΥΓΕΙΑ». Θα μπορούσατε να πάρετε το νήμα και να προχωρήσετε πιο πέρα. Δεύτερον, την ύπαρξη αξιολόγησης στο σύνολο της δημόσιας διοίκησης, και στα πρόσωπα αλλά και στις δομές. Τρίτον, μια μεγάλη και βασική παράμετρος, η ηλεκτρονική διακυβέρνηση. Διότι στο επίκεντρό μας είναι να κάνουμε καλύτερη τη δημόσια διοίκηση, να υπηρετήσουμε το δημόσιο συμφέρον και να το κάνουμε αυτό με αντικειμενικές διαδικασίες, με ένα αντικειμενικοποιημένο σύστημα, που η ηλεκτρονική διακυβέρνηση και η τεχνολογία μας δίνει αυτήν τη δυνατότητα. Κυρίες και κύριοι συνάδελφοι, θα έπρεπε σήμερα εδώ πέρα το μήνυμα να είναι συνεννόηση. Θα έπρεπε να είναι το μήνυμα ότι «θέλουμε επενδύσεις στη χώρα» και αυτό το πετυχαίνουμε με μια καλύτερη δημόσια διοίκηση. Δυστυχώς, αυτό δεν συμβαίνει. «Δειλοί, μοιραίοι και άβουλοι αντάμα», όπως λένε και οι στίχοι του Βάρναλη, «προσμένουμε, ίσως, κάποιο θαύμα». Ευχαριστώ πολύ, κύριε Πρόεδρε.
Η κ. Κατσαβριά - Σιωροπούλου έχει τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, η συζήτηση του παρόντος νομοσχεδίου για τον εκσυγχρονισμό της δημόσιας διοίκησης και για ένα δημόσιο που θα είναι σύμμαχος του πολίτη, φέρνει αναπόφευκτα στο μυαλό του κάθε πολίτη μια, συνήθως, δυσάρεστη εικόνα ή εμπειρία από την επαφή του με τις δημόσιες υπηρεσίες. Και φυσικά, η συνήθης επιχειρηματολογία προσωποποιεί τις ευθύνες κι ενοχοποιεί - ποιον άλλον; - τον δημόσιο υπάλληλο. Με αυτόν τον τρόπο επιχειρείται σκόπιμα ο αποπροσανατολισμός από την πραγματική συζήτηση, που αφορά το κράτος, τον τρόπο συγκρότησής του και τα συμφέροντα που υπηρετεί. Χωρίς αμφιβολία, είναι ο έλεγχος του κράτους που τροφοδοτεί την πολιτική αντιπαράθεση και τις πολιτικές συγκρούσεις, καθώς οι κρατικές δραστηριότητες συνδέονται με κάθε πτυχή της κοινωνικής, της οικονομικής και της πολιτιστικής ζωής. Συνακόλουθα, ο ρόλος τους κράτους αποτελεί τη βάση πάνω στην οποία χτίζονται και οι πολιτικές αντιλήψεις, θεωρίες και πρακτικές. Στο σημείο αυτό, θέλω να επισημάνω ότι κατά το παρελθόν, οι πολιτικές των κυβερνήσεων της Νέας Δημοκρατίας και του ΠΑΣΟΚ χρησιμοποίησαν το κράτος ως περιουσιακό τους στοιχείο, προκειμένου να εδραιώσουν τις πολιτικές τους επιδιώξεις, που δεν είχαν άλλο σκοπό παρά μόνο την ανακύκλωσή τους στην εξουσία. Δεν τους έφτανε, όμως, αυτό. Με την πλήρη υποταγή τους στα μεγάλα συμφέροντα και την ακόρεστη δίψα τους για εξουσία οδήγησαν τη χώρα στην υπερχρέωση, τα μνημόνια, τον περιορισμό της εθνικής κυριαρχίας, την οικονομική συρρίκνωση και την κοινωνική εξαθλίωση. Ταυτόχρονα, μας λένε ότι φταίει το μέγεθος του κράτους, ο αριθμός των δημοσίων υπαλλήλων, οι μισθοί στον ιδιωτικό τομέα και οι συντάξεις και όχι τα χρόνια διακυβέρνησής τους, που επικράτησε η διαπλοκή, η διαφθορά και η αδιαφάνεια. Γι' αυτό άλλωστε στα μνημόνιά τους προέβλεψαν συρρίκνωση του κράτους στο 33%, όταν στην Ευρώπη ο μέσος όρος είναι 45%. Γι' αυτό περιέκοψαν μισθούς και συντάξεις πάνω από 40%. Γι' αυτό ο σημερινός Πρόεδρος και ο Αντιπρόεδρος της Νέας Δημοκρατίας, που εφάρμοσαν πιστά τις πολιτικές των απολύσεων και της καταστροφής του δημόσιου συστήματος υγείας, επιμένουν και σήμερα σε νέες περικοπές συντάξεων και σε κατάργηση των επικουρικών. Όταν, για παράδειγμα, λένε ότι δεν ψηφίζουν το ασφαλιστικό, αυτό εννοούν. Όταν ευθυγραμμίζονται με το ΔΝΤ και μιλούν για εξοικονόμηση πόρων από τις δαπάνες, αυτό ακριβώς εννοούν, δηλαδή περισσότερη φτώχια, μεγαλύτερη εξαθλίωση για τον κόσμο της εργασίας. Κυρίες και κύριοι συνάδελφοι, ακριβώς στον αντίποδα βρίσκεται η δική μας αντίληψη, το όραμα και η πολιτική της δικής μας Κυβέρνησης, όπως αποτυπώνεται και στο συζητούμενο νομοσχέδιο που λίγοι θα πίστευαν ότι θα ψηφιζόταν ποτέ στην Ελλάδα. Για πρώτη φορά εδώ και σαράντα χρόνια η δημόσια διοίκηση ανεξαρτητοποιείται, αυτονομείται, παύει να είναι φέουδο της εκάστοτε κυβέρνησης. Επιχειρείται η ουσιαστική καθιέρωση των αρχών της διαφάνειας, της ισότητας και της αξιοκρατίας στον τρόπο επιλογής και εξέλιξης του στελεχιακού δυναμικού της δημόσιας διοίκησης. Το νομοσχέδιο αποτελεί μια τεράστια μεταρρυθμιστική τομή για την Ελλάδα. Με βασικό κριτήριο την αποκομματικοποίηση, επιχειρούμε να πραγματοποιηθεί η διαχείριση του ανθρώπινου δυναμικού του δημοσίου, ενώ στόχος μας είναι η δημιουργία ενός ολοκληρωμένου και αξιόπιστου προγράμματος διοικητικής αναδιοργάνωσης. Ένας από τους βασικούς πυλώνες του νομοσχεδίου είναι αναμφισβήτητα, όπως ορίζεται στο άρθρο 1, η σύσταση του Εθνικού Μητρώου Επιτελικών Στελεχών Δημόσιας Διοίκησης. Η λογική του εθνικού μητρώου αφορά σε στελέχη της δημόσιας διοίκησης και έχει μεγάλο δημοσιονομικό όφελος. Είναι άξιο λόγου ότι οι γενικοί γραμματείς των Υπουργείων, οι πρόεδροι, οι αντιπρόεδροι, οι διοικητές και όλοι οι επικεφαλής των νομικών προσώπων δημοσίου δικαίου θα αντλούνται από το Εθνικό Μητρώο Επιτελικών Στελεχών, βάσει της μοριοδότησής τους και της καταλληλόλητάς τους. Για όσους μας προσάπτουν ότι δεν αξιοποιούμε στελέχη του ιδιωτικού τομέα θα τους πούμε ότι ο ιδιωτικός τομέας θα συνεισφέρει στη στελέχωση των νομικών προσώπων ιδιωτικού δικαίου, όπου προβλέπονται θέσεις διευθύνοντος συμβούλου ή αναπληρωτή διευθύνοντος συμβούλου. Πολύ σημαντική καινοτομία είναι η εφαρμογή του συστήματος αξιολόγησης. Κυρίες και κύριοι συνάδελφοι, έχοντας υπηρετήσει για πολλά χρόνια τον δημόσιο τομέα με πίστη και αξιοπρέπεια, μπορώ να πω ότι θα ήμουν πολύ χαρούμενη, αν υπήρχε η δυνατότητα όλα αυτά τα χρόνια να αξιολογηθώ, κάτι που δεν έγινε ποτέ. Με νέα οργανογράμματα και περιγράμματα θέσεων, θα είναι πλέον εφικτό να αξιολογούνται τόσο οι υφιστάμενοι όσο και οι προϊστάμενοι, εντός της υπηρεσίας αλλά και από τους πολίτες, προκειμένου να υπάρχει αντικειμενικότητα και αμεροληψία στις ανάλογες θέσεις. Η Κυβέρνηση δείχνει εμπιστοσύνη στο ανθρώπινο δυναμικό της δημόσιας διοίκησης και του επιτρέπει να λειτουργεί θεσμικά, ανεξάρτητα, με συνείδηση της ευθύνης του, ώστε το κράτος να αποκτήσει συνέχεια. Όποιος γνωρίζει στοιχειωδώς τις βασικές αρχές της διοίκησης ανθρώπινων πόρων, του λεγόμενου human resources, εύκολα κατανοεί ότι το παρόν νομοσχέδιο εισάγει σημαντικές καινοτομίες και υιοθετεί σύγχρονες μεθόδους management. Από την κορυφή έως την βάση της δημόσιας διοίκησης ο υπάλληλος παίρνει την θέση που του αξίζει μέσα από διαφανείς, συλλογικές και αξιοκρατικές διαδικασίες.
Παρακαλώ, να ολοκληρώσετε. Έχετε υπερβεί τον χρόνο σας.
Θα ήθελα μισό λεπτό ακόμα, κύριε Πρόεδρε. Ο πολίτης, η κοινωνία και η οικονομία μπορούν βάσιμα πλέον να προσδοκούν ότι το κράτος, η δημόσια διοίκηση θα είναι ένα αξιόπιστο εργαλείο, σύμμαχος και αρωγός στην προσπάθεια για την έξοδο από την κρίση, στην ανάπτυξη και την κοινωνική δικαιοσύνη. Σας ευχαριστώ. Ευχαριστούμε πολύ, κυρία Κατσαβριά.
Τον λόγο έχει ο κ. Δανέλλης.
Κύριε Πρόεδρε, θα ήθελα τον λόγο επί προσωπικού.
Όχι, κύριε Μανιάτη, δεν έχετε τον λόγο.
Θέλω τον λόγο επί προσωπικού.
Δεν υπάρχει προσωπικό, κύριε Μανιάτη.
Παρακαλώ να μου δώσετε ένα λεπτό, για να τεκμηριώσω…
Τι να τεκμηριώσετε; Είπατε εσείς έντονα, τυπικά με την εμπειρία που έχετε και είπε και ο Υπουργός ό,τι νόμιζε ότι έπρεπε να πει.
Ο κ. Σκουρλέτης δήλωσε ότι έχω προσωπική άγνοια επί θεμάτων…
Δεν σας έθιξε προσωπικά. Με συγχωρείτε. Αλίμονο αν η άγνοια είναι προσωπικό μεταξύ μας.
Κύριε Πρόεδρε, θέλω ένα λεπτό να αποδείξω μόνο γιατί η άγνοια αφορά τον κύριο Υπουργό με το δελτίο Τύπου το χθεσινό το δικό του που…
Ήδη μιλάτε. Το έχετε το ένα λεπτό και μιλάτε.
Επί ένα χρόνο ο ίδιος λιαζόταν και δεν έκανε τίποτα. Παρακαλώ μπορώ να έχω ένα λεπτό;
Το έχετε ήδη, έχετε ξεκινήσει, αλλά προσωπικό δεν υπάρχει. Να συνεννοούμαστε.
Υπάρχει απολύτως προσωπικό.
Κανένα προσωπικό. Ουσία υπάρχει. Πείτε την. Δεν υπάρχει θέμα. Έχετε τον λόγο.
Κύριε Πρόεδρε, ο Υπουργός κ. Σκουρλέτης απέφυγε να απαντήσει στην καταγγελία που έκανα κατά την ομιλία μου ότι ζητά από το Σώμα να του εκχωρήσουμε εν λευκώ και με αδιαφάνεια τη διαχείριση 60 εκατομμυρίων ευρώ κάθε χρόνο από φορέα τον οποίο δεν ονοματίζει και με κριτήρια τα οποία δεν ονοματίζει, από χρήματα που θα προκύψουν στο ελληνικό δημόσιο εξαιτίας της πώλησης δικαιωμάτων ρύπων. Επειδή, λοιπόν, απορία ψάλτου βηξ ο κ. Σκουρλέτης επέλεξε να απαντήσει επί ενός άλλου θέματος και χαίρομαι γι' αυτό, στο οποίο όμως, δεν αναφέρθηκα. Όμως, χθες εξέδωσα ανακοίνωση και είπα το εξής πολύ απλό: Ο κ. Σκουρλέτης, όπως και άλλος Υπουργός της Κυβέρνησης επί ένα χρόνο λιαζόταν, διότι όταν ανέλαβε η Κυβέρνηση ΣΥΡΙΖΑ - ΑΝΕΛ μετά τις εκλογές του Ιανουαρίου βρήκε στο συρτάρι της 18 εκατομμύρια ευρώ που είχαν συλλεγεί το 2012, το 2013 και το 2014 από τα τέλη που εισπράττει το κράτος από τα αιολικά πάρκα και βρήκε και δημοσιευμένη και υπογεγραμμένη από εμένα και δημοσιευμένη στο Φύλλο Εφημερίδας της Κυβέρνησης την υπουργική απόφαση για να κατανείμει τα χρήματα αυτά στα περίπου είκοσι πέντε χιλιάδες φτωχά νοικοκυριά των διακοσίων εβδομήντα δύο ορεινών χωριών της χώρας. Αντί, λοιπόν, ο κ. Σκουρλέτης να πάρει τα χρήματα και να τα διανείμει, εδώ κι ένα χρόνο δεν κάνει απολύτως τίποτα, διότι έπρεπε να μεσολαβήσει ένας χρόνος να φανεί ότι είναι έργο ΣΥΡΙΖΑ όχι έργο των προηγουμένων κακών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Χθες, λοιπόν, εξέδωσε ένα δελτίο Τύπου στο οποίο λέει με σαφήνεια ότι, «Εκδίδω και κατανέμω τα χρήματα, εφαρμόζοντας την υπουργική απόφαση και μόνο αυτήν που υπέγραψε ο Μανιάτης και δημοσιεύθηκε στο Φύλλο Εφημερίδας της Κυβέρνησης». Κατά συνέπεια του επιστρέφω απολύτως τους χαρακτηρισμούς, λέγοντάς του ότι η άγνοια αφορά τον ίδιο, αλλά η ευθύνη του απέναντι στον ελληνικό λαό και τους Έλληνες πολίτες των ορεινών χωριών που έπρεπε να τους έχει δώσει αυτά τα χρήματα που είναι περίπου 700 με 800 ευρώ για κάθε νοικοκυριό είναι λάθος του τεράστιο.
Μην το επαναλάβετε. Τρίτη φορά είναι τα ορεινά χωριά.
Στην πραγματικότητα συνιστά πολιτική σκοπιμότητα για να πουλήσει σε ψηφοφόρους ως δήθεν έργο του ΣΥΡΙΖΑ κάτι που δεν δικαιούται να το πράξει. Ευχαριστώ πολύ, κύριε Πρόεδρε.
Κι όμως, κοιτάξτε, στο «άγνοια» απαντήσατε με «λιάσιμο», με «πουλάει» κ.λπ.. Το έχετε καταλάβει; Δείτε την ομιλία σας για να δείτε ότι τρία προσωπικά θα μπορούσαν να στηθούν αν για το άγνοια δικαιολογείται προσωπικό. Αφήστε το τώρα.
Κύριε Πρόεδρε, παρακαλώ τον λόγο.
Μετά τον κ. Δανέλλη θα επανορθώσει ξανά ο κ. Σκουρλέτης.
Κύριε Πρόεδρε, να το κλείσουμε τώρα.
Όχι, όχι. Δεν θα το κλείσουμε τώρα. Μετά τον κ. Δανέλλη θα το κλείσουμε.
Θα χαθεί η συνέχεια. Θα τηρήσω τον χρόνο.
Δεν χάνεται τίποτα. Τον χρόνο θα το σεβαστείτε, αλλά θα πείτε κάτι που ύστερα θα συνεχιστεί.
Θα έχουμε και suspense, κύριε Σκουρλέτη.
Επιτρέψτε μου, για να καταλάβει ο κόσμος.
Αφήστε το, μετά.
Κύριε Δανέλλη, συμφωνείτε;
Τι να συμφωνεί;
Είπα ότι αν μιλήσετε μετά, θα έχετε δημιουργήσει και suspense, θα είναι καλύτερο και το κλίμα. Αν επιμείνετε, όμως, βεβαίως.
Επιμένω.
Εντάξει, αφού επιμένετε. Μεταξύ φίλων… Τον λόγο έχει ο Υπουργός Περιβάλλοντος και Ενέργειας κ. Πάνος Σκουρλέτης.
Φαίνεται ότι η άγνοια επιβεβαιώνεται για δεύτερη φορά. Έχω εδώ ένα δελτίο Τύπου που είχε βγει επί υπουργίας του κ. Μανιάτη στις 5 Ιανουαρίου του 2015 όπου το ποσό που λέει τώρα, τα 18 εκατομμύρια που υποτίθεται ότι είχε μαζέψει ο κ. Μανιάτης μετά κόπων και βασάνων - δεν είχε κάνει τίποτα απολύτως - το αναφέρει ο ίδιος σε 13.390.731 ευρώ. Ανακρίβεια, λοιπόν, δεύτερη. [[Στο σημείο αυτό ο Υπουργός Περιβάλλοντος και Ενέργειας, κ. Παναγιώτης (Πάνος) Σκουρλέτης καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Μανιάτη, κάνατε μία υπουργική απόφαση απλά και μόνο, για να πείσετε τους ψηφοφόρους ότι κάτι κάνετε, ενώ τους είχατε ξεχάσει και τους κοροϊδεύατε τα προηγούμενα χρόνια, από νόμο του 2010. Ξέρετε τι σημαίνει, πρακτικά, το γεγονός ότι δεν υλοποιήθηκε αυτός ο νόμος; Σημαίνει ότι τώρα πια, με τα χρήματα που θα πάρουνε στα ακριτικά χωριά, σε ορισμένες περιπτώσεις, για τρία, τέσσερα, πέντε, έξι χρόνια, ο κόσμος δεν θα πληρώνει το ρεύμα της ΔΕΗ. Κι αυτό το αγνοήσατε. Δεύτερον, το άλλο που είπα και δεν απαντήσατε και σκοπίμως δεν το καταλάβατε, έχει να κάνει με την άγνοια που φαίνεται πάλι να υπάρχει σε σχέση με το ποιος επιτηρεί - και είναι η Ευρωπαϊκή Ένωση - το πού πηγαίνουν τα χρήματα και αν πηγαίνουν αυστηρά για πράσινες δράσεις, από τα πιστοποιητικά και από τις δημοπρασίες των πιστοποιητικών αερίου. Ευχαριστώ.
Κύριε Πρόεδρε, μπορώ να έχω τον λόγο;
Όχι, κύριε Μανιάτη. Δεν υπάρχει περίπτωση. Μονομαχίες πρώην και νυν Υπουργών δεν θα επιτρέψω.
Εξαπατά το Σώμα.
Το ίδιο γίνεται και στις επιτροπές. Σας παρακαλώ.
Ψεύδεται ασυστόλως!
Σας παρακαλώ. Υπάρχουν και οι Βουλευτές.
Για ένα λεπτό, κύριε Πρόεδρε.
Κανένα λεπτό. Κύριε Δανέλλη, έχετε τον λόγο.
Ο Υπουργός αναφέρει…
Παρακαλώ, βγάλτε μια ανακοίνωση ή μιλήστε έξω.
Εγώ δηλώνω στο Σώμα ότι ψεύδεται ο κύριος Υπουργός. Εφαρμόζει αυτό ακριβώς που ψηφίσαμε. Μάλιστα, το είχε καταψηφίσει.
Σας παρακαλώ, κύριε Μανιάτη. Εσείς είστε και ευπρεπής και έμπειρος. Κύριε Δανέλλη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, φοβάμαι πως η άρνηση συμφιλίωσης με την πραγματικότητα, που χαρακτηρίζει και το πολιτικό μας σύστημα και την κοινωνία, είναι πλέον τόσο ισχυρή, που τείνει να προσομοιάσει με έναν ιδιότυπο πολιτικό αυτισμό. Παρά τις διαβεβαιώσεις που δόθηκαν στον Πρωθυπουργό, μόλις τέσσερις μέρες πριν, πως μέχρι την έκτακτη Σύνοδο Κορυφής της 6ης Μαρτίου δεν επρόκειτο να γίνει μονομερής ενέργεια, το κλείσιμο των βορείων συνόρων μας είναι ήδη πραγματικότητα. Η Τουρκία φαίνεται ότι δυναμιτίζει τη συμφωνία για την εμπλοκή του ΝΑΤΟ στον έλεγχο των ροών στο Αιγαίο, διευκολύνοντας ακόμα μεγαλύτερο αριθμό προσφύγων και μεταναστών προς την Ελλάδα. Οι Βρυξέλλες μίλησαν ήδη για ανθρωπιστική κρίση και τη διάθεσή τους, άμεσα, να ανταποκριθούν στις ανάγκες που δημιουργεί αυτή η κρίση. Είναι μια ανθρωπιστική κρίση που θα είναι πραγματική, κυρίες και κύριοι συνάδελφοι, όχι αυτή που αντιλαμβανόσαστε στα καθ' ημάς ως τέτοια, μερικούς μήνες πριν. Η χώρα μας βρίσκεται μπροστά στον εφιάλτη της μετατροπής της σε αποθήκη απελπισμένων ανθρώπων. Στις πρωτόγνωρα δύσκολες αυτές στιγμές, οι αγρότες κλιμακώνουν τις ακραία βίαιες συμπεριφορές τους στα μπλόκα - και μιλάμε για τους αγρότες των μπλόκων, όχι συνολικά για τους αγρότες - ως καλοί μαθητές του αντιμνημονιακού χυλού, παραλύοντας κάθε οικονομική δραστηριότητα. Εμφανίζονται ανίκανοι να αντιληφθούν ότι οι κραυγές αγωνίας, μόλις χθες, του Πανελληνίου Συνδέσμου Εξαγωγέων αφορούν στην καταστροφή, σε πολύ μεγάλο βαθμό, συναδέλφων τους, παραγωγών αγροδιατροφικών προϊόντων. Κι επειδή «μωραίνει Κύριος ον βούλεται απολέσαι» και μέσα στα σημεία, συνολικά, των καιρών, η Πρόεδρος του Αρείου Πάγου, η κ. Θάνου, κατέθεσε μήνυση εναντίον του καθηγητή Συνταγματικού Δικαίου, κ. Σταύρου Τσακιράκη, για επικριτικό σχόλιό του, μήνες πριν, στο ιστολόγιό του, σχετικά με την επιστολή - θυμάστε - που έστειλε στους Προέδρους Ανωτάτων Δικαστηρίων των χωρών μελών της Ευρωπαϊκής Ένωσης, μια πράξη ούτως ή άλλως πρωτοφανή για τα δικαστικά χρονικά της Ευρωπαϊκής Ένωσης, συγχέοντας την άσκηση κριτικής, που αποτελεί δικαίωμα του κάθε πολίτη, εξάλλου, για κάθε δημόσιο πρόσωπο, με την εξύβριση και δυσφήμιση. Η πράξη της αποτελεί επικίνδυνο θεσμικό ολίσθημα. Ζητά από συναδέλφους της να δικάσουν έναν νομικό και προτείνει ως μάρτυρα έναν δικαστή, την Πρόεδρο της Ένωσης Δικαστών και Εισαγγελέων.
Παρακαλώ, κάντε ησυχία. Κύριε Δανέλλη, έχετε τον λόγο.
Υπενθυμίζω ότι με πρόσφατη νομοθετική ρύθμιση αποφασίσατε να μπορεί η Πρόεδρος του Αρείου Πάγου από μόνη της να ασκεί πειθαρχική δίωξη κατά οποιουδήποτε δικαστή. Έχετε αντιληφθεί άραγε σε τι ολισθηρό δρόμο βάζουμε τη χώρα με τις επιλογές σας; Είναι επιλογές καθεστωτισμού και αυταρχισμού, που πολύ απέχουν της λειτουργίας της δημοκρατίας, αλλά και των αξιακών κωδίκων της Αριστεράς, κύριοι συνάδελφοι. Θα πρέπει να παραδεχθούμε, κυρίες και κύριοι συνάδελφοι, ότι η συζήτηση του συγκεκριμένου νομοσχεδίου αποκαλύπτει άλλο ένα παράδοξο. Δεν υπάρχει πτέρυγα της Βουλής που να μην συμφωνεί πως απαιτείται άμεση και ουσιαστική μεταρρύθμιση του δημοσίου τομέα, μια μεταρρύθμιση που αποτελεί προϋπόθεση για την έξοδο της χώρας από την κρίση, αλλά και για την αποκατάσταση της εμπιστοσύνης των πολιτών προς τη δημόσια διοίκηση, που σήμερα αποτελεί πηγή προβλημάτων. Συμφωνούμε όλοι ότι το ελληνικό δημόσιο χαρακτηρίζεται από υδροκεφαλισμό δημοσίων υπηρεσιών, πελατειακές σχέσεις, έλλειψη σχεδιασμού, ανορθολογισμό, φαινόμενα διαφθοράς και άκρατη κομματικοποίηση. Εν ολίγοις, όλοι συμφωνούμε ότι πρόκειται για τον «μεγάλο ασθενή». Η ιστορία, όμως, αποδεικνύει ότι, ενώ συμφωνούμε στην ασθένεια, διαφωνούμε απόλυτα στη θεραπεία. Παραδοσιακά, όλες οι κυβερνήσεις είτε αναβάλλουν τη θεραπεία είτε κάνουν εκπτώσεις στα όσα εξαγγέλλουν ή θεσμοθετούν. Φοβάμαι ότι και εσείς σήμερα δεν ξεφεύγετε από τον κανόνα, δίνοντας το μήνυμα στην κοινωνία ότι τελικά αυτό το δημόσιο, έτσι όπως είναι, βολεύει το πολιτικό σύστημα στο σύνολό του. Πώς αλλιώς εξηγείται - ας πούμε ένα παράδειγμα - η νυχτερινή τροπολογία του Υπουργείου Οικονομίας Ανάπτυξης και Τουρισμού, που κατ' ουσίαν ξηλώνει το «πουλόβερ» του συζητούμενου νομοσχεδίου, προτού καν αυτό ολοκληρωθεί; Η εξαίρεση του ΕΟΤ από την εφαρμογή του εθνικού μητρώου επιτελικών στελεχών δημόσιας διοίκησης επιτρέπει και πάλι στον Υπουργό να ορίζει το διοικητικό συμβούλιο, χωρίς καμμία αξιοκρατική διαδικασία. Είναι αυτές οι σύγχρονες μέθοδοι διοίκησης του ιδιωτικού τομέα, όπως διατείνεται στην αιτιολογική έκθεση της τροπολογίας; Εδώ απλώς έχουμε μία καραμπινάτη ρουσφετολογική πελατειακή εξυπηρέτηση σε βάρος του ίδιου του νομοθετήματός σας. Και χθες το βράδυ είχα την ευκαιρία να πω ότι μόνοι σας αδικείτε αυτό το οποίο λέτε ότι θέλετε να κάνετε. Και χθες βράδυ συμφωνήσαμε - νομίζω - ότι η μεταρρύθμιση του δημοσίου τομέα είναι η μητέρα των μεταρρυθμίσεων, που θα μας βάλει σε μια ευρωπαϊκή κανονικότητα. Φοβάμαι ότι γράφετε με το ένα χέρι και σβήνετε με το άλλο, γιατί γρήγορα ανακαλύψατε και εσείς αυτό που ίσχυε διαχρονικά, ότι το χάος στη δημόσια διοίκηση είναι ο πιο σίγουρος τρόπος εδραίωσης μιας κυβέρνησης στην εξουσία. Στο άρθρο 36, το οποίο προβλέπει την επιστροφή στελεχών στο δημόσιο και την παραμονή τους στην υπηρεσία για πέντε επιπλέον έτη μέχρι και τη συμπλήρωση του ανωτάτου ορίου των εξήντα επτά ετών, υπάρχει μια σχετική οριακή βελτίωση. Παραμένει, όμως, το εξωφρενικό να αποφασίζει ο Υπουργός κάθε χρόνο σε ποιον θα δίνει παράταση παραμονής στην υπηρεσία μέχρι τη συνταξιοδότησή του. Και μιλάμε περίπου για δεκαπέντε χιλιάδες άτομα, τα οποία θα εξαρτώνται από την εν λόγω υπουργική απόφαση. Πρόκειται, προφανώς, για μια ιδιότυπη επιστροφή στην εποχή της πλατείας Κλαυθμώνος με αριστερά χαρακτηριστικά. Βεβαίως, είναι πολύ θετικό ότι επιτέλους, μετά από είκοσι χρόνια σχεδόν προβαίνετε στην αποκατάσταση μιας αδικίας. Θυμάμαι ότι είχε απασχολήσει και εμένα απ' αυτά εδώ τα έδρανα είκοσι χρόνια πριν - ήμουν τότε Βουλευτής του Συνασπισμού - η αποκατάσταση της αδικίας για όλους εκείνους τους επιτυχόντες του διαγωνισμού του ΑΣΕΠ το 1997. Και δεκαοκτώ χρόνια - για να είμαι ακριβής - μετά έρχεται η στιγμή της δικαίωσης; Πρέπει να ολοκληρωθεί, βεβαίως, αυτή η πράξη δικαίωσης. Θα υπερψηφίσουμε την τροπολογία που κατέθεσε το Υπουργείο Εξωτερικών χθες, γιατί όντως υπάρχει πρόβλημα. Υπάρχει πρόβλημα με την έκδοση της νέας Ευρωπαϊκής βίζας για τους επισκέπτες κυρίως από τη Ρωσία και των άλλων χωρών των BRICS με τα νέα βιομετρικά χαρακτηριστικά, που απαιτεί βεβαίως και προσωπικό - που δεν υπάρχει - και υλικοτεχνική υποδομή. Εδώ να επισημάνω, όμως - ευχόμενοι ότι όλα θα πάνε καλά και δεν θα έχουμε τις ανατροπές στον εξαιρετικά ευαίσθητο τομέα του τουρισμού, που είναι και ο μόνος που λειτουργεί και φέρνει ακόμα εισόδημα - ότι μεταξύ 15 Μαΐου και 15 Σεπτεμβρίου, δηλαδή σε περίπου εκατόν δέκα εργάσιμες ημέρες, υπολογίζεται ότι πρέπει να εκδοθούν αυτές οι νέου, ειδικού τύπου βίζες για τουλάχιστον χίλια άτομα. Και αυτό σημαίνει ότι η ημερήσια παραγωγή περνά τις εννέα χιλιάδες βίζες. Άρα, θα πρέπει να είμαστε σε κάθε περίπτωση προετοιμασμένοι. Kαι να επισημάνω εδώ ότι θα μπορούσαμε να είχαμε αυτή την προετοιμασία, γιατί ξέραμε ότι υπάρχει αυτή η νέα πραγματικότητα, τα νέα δεδομένα για τους επιθυμούντες να μας επισκεφθούν από την αγορά της Ρωσίας. Κλείνοντας, κυρίες και κύριοι συνάδελφοι, οι κίνδυνος να καταστούμε και εμείς ένα failed state, δυστυχώς, όσο και αν κανείς έλεγε λίγες μέρες πριν ότι είναι θέμα εφιάλτη και στη σφαίρα του φανταστικού, είναι πλέον ορατός. Πριν από τρεις - τέσσερις ημέρες ο Πρόεδρος του SPD και Αντικαγκελάριος της Γερμανίας, ο κ. Γκάμπριελ είπε: «Προς Θεού, μην οδηγούμε με τις επιλογές μας την Ελλάδα στην χορεία των ακυβέρνητων κρατών». Ας φροντίσουμε, κυρίες και κύριοι συνάδελφοι, κυρίες και κύριοι της Κυβέρνησης, σε ό,τι μας αφορά να μην δημιουργούμε τις προϋποθέσεις που θα μας οδηγήσουν σ' αυτόν τον εφιάλτη. Σας ευχαριστώ.
Ευχαριστούμε, κύριε Δανέλλη. Η κ. Παπανάτσιου θα πάρει τώρα το λόγο. Ύστερα θα μιλήσει ο κ. Φάμελλος. Όπως έχετε ήδη καταλάβει, θα μιλά ένας Βουλευτής και μετά ένας Κοινοβουλευτικός Εκπρόσωπος. Ύστερα, μετά τον επόμενο Βουλευτή, θα μιλήσει η κ. Κεραμέως και ύστερα ο κ. Θεοχαρόπουλος. Κυρία Παπανάτσιου, έχετε το λόγο.
Ευχαριστώ, κύριε Πρόεδρε. Αγαπητοί συνάδελφοι, στεναχωρούμε κάποιους συναδέλφους εδώ μέσα, όπως την προηγούμενη συναδέλφισσα της Δημοκρατικής Συμπαράταξης, που γκρεμίζουμε το κράτος - λάφυρο, ένα μοντέλο που οικοδομήσατε με συνέπεια και συστηματικότητα καθ' όλη τη διάρκεια της Μεταπολίτευσης. Ευτυχώς, όμως, που ο ελληνικός λαός δεν έχει μνήμη χρυσόψαρου και με το πιο πρόσφατο, το περιβόητο 4-2-1, θυμάται παρά πολύ καλά. Πολλοί από εμάς, που είμαστε από την επαρχία και εκεί ξέρετε ότι γνωριζόμαστε πολύ καλά μεταξύ μας, ξέρουμε ποιος διόρισε ποιον. Είναι γεγονός, βέβαια, ότι την τελευταία πενταετία ο δημόσιος τομέας βρέθηκε στο μάτι του κυκλώνα ακραία νεοφιλελεύθερων πολιτικών, οι οποίες υιοθετήθηκαν από τις προηγούμενες κυβερνήσεις. Γίναμε μάρτυρες των μαζικών απολύσεων και της θέσης δημοσίων υπαλλήλων σε διαθεσιμότητα, χωρίς καμμία λογική και της καθαίρεσης προϊσταμένων και διευθυντών εν μια νυκτί, χωρίς καμμία ουσιαστική αξιολόγηση. Αυτή η Κυβέρνηση αποδεικνύει καθημερινά ότι το μόνο που χρειάζεται τελικά, για να αλλάξουν τα πράγματα σ' αυτόν τον τόπο, είναι η πολιτική βούληση. Το πρώτο νομοσχέδιο της Κυβέρνησης για το δημόσιο μετά τις εκλογές της 20ής Σεπτεμβρίου κινείται ακριβώς προς αυτήν την κατεύθυνση. Δεν είναι καθόλου τυχαία τα σχόλια που κατατέθηκαν την πρώτη ημέρα της δημόσιας διαβούλευσης. Πλήθος πολιτών σχολίασε το σχέδιο νόμου πάρα πολύ θετικά. Το νομοσχέδιο διαρθρώνεται σε τρία σκέλη: Σύσταση Μητρώου Επιτελικών Στελεχών Δημόσιας Διοίκησης, αξιολόγηση δομών και δημοσίων υπαλλήλων, επιλογή προϊσταμένων. Η ριζικότερη αλλαγή που έρχεται στο δημόσιο με το νομοσχέδιο αφορά τη σύσταση του παραπάνω μητρώου, το οποίο θα αποτελείται από υπαλλήλους υψηλών προσόντων. Θέσεις γενικών, αναπληρωτών γενικών και ειδικών γραμματέων Υπουργείων, προέδρων, διοικητών, διευθυνόντων συμβούλων και μελών διοικήσεων των νομικών προσώπων θα στελεχώνονται αποκλειστικά με μέλη του. Σχετικά με την αξιολόγηση, η οποία για πρώτη φορά θα είναι αμφίδρομη, θα ήθελα να πω ότι κάθε προϊστάμενος θα αξιολογεί, αλλά και θα αξιολογείται από τους άμεσους υφισταμένους του. Τέλος, το σύστημα επιλογής προϊσταμένων θεσπίζει μοριοδότηση με τέσσερις ομάδες κριτηρίων: Τυπικά προσόντα, εμπειρία, συνέντευξη, αξιολόγηση. Η επιλογή των προϊσταμένων γενικής διεύθυνσης γίνεται από το ειδικό συμβούλιο επιλογής προϊσταμένων μετά από πρόσκληση ενδιαφέροντος με διαφάνεια. Θα ήθελα εδώ να αναφερθώ σε κάποια σημεία του νομοσχεδίου, τα οποία θεωρώ ότι έχουν ιδιαίτερη σημασία. Συνέντευξη. Στόχος της συνέντευξης είναι η διαπίστωση των ικανοτήτων των δημοσίων υπαλλήλων και η βελτίωσή τους και όχι η τιμωρία και η απόλυση. Μάλιστα, το νομοσχέδιο προβλέπει ρητά την αξιοκρατική και διαφανή διαδικασία με την οποία αυτή θα διενεργείται. Ολομέλειες τμημάτων και διευθύνσεων. Είναι γνωστό ότι οι αποφάσεις που λαμβάνονται στο υψηλότερο επίπεδο της δημόσιας διοίκησης συχνά εγκλωβίζονται στο στάδιο υλοποίησης εξαιτίας της έλλειψης συνεργασίας, μεταξύ διευθύνσεως και τμημάτων. Αυτό ακριβώς έρχεται να διορθώσει, θεσπίζοντας τις ολομέλειες στις οποίες δικαίωμα συμμετοχής έχουν όλοι οι υπάλληλοι. Βαθμολογική διάρθρωση. Το βαθμολόγιο επανέρχεται στους έξι βαθμούς και αποσυνδέεται από το μισθολόγιο. Στόχος είναι η ηθική αποκατάσταση των δημοσίων υπαλλήλων, που στο σύνολό τους απώλεσαν δυο βαθμούς στο όνομα των μνημονιακών δεσμεύσεων των προηγουμένων κυβερνήσεων και η επανέναρξη της επαγγελματικής τους εξέλιξης. Κλείνοντας, κύριοι συνάδελφοι, θα ήθελα να τονίσω ότι εμείς ως Κυβέρνηση δεν έχουμε τη λογική της αναπαραγωγής ενός πελατειακού συστήματος, το οποίο έχει οδηγήσει τη χώρα σε αδιέξοδο. Το παρόν νομοσχέδιο είναι μια πρώτη προσπάθεια, για να αποτρέψει τις πελατειακές και κομματικές σχέσεις και κάθε λογής προσχηματικούς ή επίπλαστους αποκλεισμούς ικανών δημοσίων υπαλλήλων, ενώ ανατρέπει νομοθετήματα με ξεπερασμένες μεθοδεύσεις τιμωρητικού χαρακτήρα και υποχρεωτικές βαθμολογικές ποσοστώσεις. Το νομοσχέδιο αυτό, λοιπόν, έρχεται να εντάξει σε ένα συνολικό σχέδιο αυτό που λέμε διαχείριση ανθρώπινου δυναμικού σε όλο τον δημόσιο τομέα. Να βάλει τη δημοκρατία και την αξιοκρατία σε πρώτο πλάνο στη δημόσια διοίκηση, έννοιες που σε εσάς, κυρίες και κύριοι της Αντιπολίτευσης είναι σχεδόν άγνωστες. Ο στόχος σας τα προηγούμενα χρόνια ήταν να φορτώσετε τις δικές σας κομματικές αμαρτίες στα χέρια ενός δήθεν πολυδάπανου και δυσκίνητου δημόσιου τομέα. Χωρίς σχέδιο και μελέτη διώξατε μέσα σε μια νύχτα υπαλλήλους από υπηρεσίες που σήμερα στενάζουν από τον όγκο δουλειάς και ταλαιπωρούν τον τελικό αποδέκτη, τον πολίτη. Τον δημόσιο τομέα τον φτιάξατε κατ' εικόνα και καθ' ομοίωση και αυτό σήμερα εδώ τελειώνει. Η δημοκρατία, η αξιοκρατία και ο εκσυγχρονισμός με διαφάνεια υπεισέρχονται σε πρώτο πλάνο από τη σημερινή Κυβέρνηση και όσο και να φωνασκείτε, όλοι οι υπάλληλοι ξέρουν, νιώθουν και καταλαβαίνουν πως αυτό το νομοσχέδιο γίνεται προς το αμοιβαίο όφελος, τόσο των ιδίων, αλλά και των πολιτών. Ευχαριστώ πολύ.
Ευχαριστούμε την κ. Παπανάτσιου. Ο κ. Φάμελλος έχει το λόγο για οκτώ λεπτά. Παρακαλώ να τηρούν όλοι το χρόνο, έτσι ώστε να μπορέσουμε να ανταπεξέλθουμε.
Κύριε Πρόεδρε, για εμένα το είπατε μάλλον, σας ευχαριστώ πολύ. Κύριοι Υπουργοί, κυρίες και κύριοι Βουλευτές, θα μου επιτρέψετε να ξεκινήσω από το νομοσχέδιο και στο τέλος, αν έχω χρόνο, θα κάνω κάποιο γενικότερο σχόλιο. Συζητάμε σήμερα, για δεύτερη μέρα το νομοσχέδιο αυτό της μεγάλης διοικητικής μεταρρύθμισης που αφορά στην αξιολόγηση των υπαλλήλων, στην αξιολόγηση της λειτουργίας του δημοσίου στο θέμα του βαθμολογίου, στην εξέλιξη των προϊσταμένων, αλλά και στο Μητρώο των Επιτελικών Στελεχών. Νομίζω, όμως, πως πρέπει να ξεκαθαρίσουμε κάποια πράγματα θεσμικά. Πρώτον, το συγκεκριμένο νομοσχέδιο μπήκε με πλήρη δημοκρατική διαδικασία ανάρτησης, διαβούλευσης, ενημέρωσης της κοινωνίας και χωρίς καμμία παράβαση του Κανονισμού και του Συντάγματος, κυρία Κεραμέως. Αν θεωρείτε ότι έχει γίνει οποιαδήποτε παράβαση, ορίστε το Βήμα της Ολομέλειας. Δεν κάνατε καμμία προσφυγή κατά του Κανονισμού και κατά του Συντάγματος. Γιατί στερήσατε την Ολομέλεια από ένα τέτοιο δημοκρατικό δικαίωμα; Βέβαια, πρέπει να προσθέσω ότι το νομοσχέδιο αυτό συζητήθηκε πλήρως στις επιτροπές, πλήρως στην Ολομέλεια, με δημοκρατικά δικαιώματα για όλα τα κόμματα της Αντιπολίτευσης και πλήρως κοστολογημένο, όπως επαρκώς περιγράφηκε από τον Υπουργό. Δεύτερο θέμα. Το νομοσχέδιο αυτό δεν είναι μια μικρή ρύθμιση, είναι ένα κομμάτι του παράλληλου προγράμματος, το οποίο είχε εξαγγελθεί πριν από τον Ιανουάριο του 2015. Είναι άξονας της μεγάλης δημοκρατικής αλλαγής στη χώρα μας, γιατί περιλαμβάνει το βασικό στοιχείο της επιστροφής της αξιοκρατίας στο δημόσιο. Είναι δημοκρατικό, συμμετοχικό και δίνει ίσες ευκαιρίες. Τρίτο θέμα. Δεν είναι μνημονιακή υποχρέωση, είναι δημοκρατική μας υποχρέωση και αυτό το λέω και προς τους συναδέλφους του Κομμουνιστικού Κόμματος. Είναι κοινωνική και δημοκρατική μας υποχρέωση. Είναι βαθιά δημοκρατικό, γιατί ανατρέπει νεοφιλελεύθερες λειτουργίες του δημοσίου, που και εσείς είχατε κατακρίνει και είναι δημοκρατικό και φιλεργατικό, γιατί για πρώτη φορά δίνει δυνατότητα αξιολόγησης των προϊσταμένων από τους υφιστάμενους, από τους εργαζόμενους μέσα στην ιεραρχία της δημόσιας διοίκησης και βέβαια, γιατί αποκαθιστά την αξιοκρατία και τη δικαιοσύνη στο δημόσιο, ώστε ο εργαζόμενος, ο εργάτης, ο άνεργος, ο μικρομεσαίος επιχειρηματίας να μην έχει ανάγκη το ρουσφέτι, να εξυπηρετείται ισότιμα. Αυτό δεν θέλουμε; Να μην είναι ο μεγαλοϊδιοκτήτης, ο μεγαλοβιομήχανος πιο μπροστά στη δημόσια διοίκηση. Νομίζω ότι αυτό επιτυγχάνουμε, αγαπητοί συνάδελφοι. Ποιες είναι οι μεγάλες αλλαγές που δεν έγιναν επαρκώς κατανοητές και πρέπει να τις επαναφέρουμε στη συζήτηση; Το νομοσχέδιο αυτό μπορεί με το Μητρώο Επιτελικών Στελεχών και με την θέση του διοικητικού γραμματέα, όπως περιγράφεται από τον Υπουργό, να αποκαταστήσει και να διατηρήσει τη θεσμική μνήμη μέσα στα Υπουργεία. Η θεσμική μνήμη αυτή προέρχεται από στελέχη του δημόσιου τομέα αποκλειστικά από τον κατάλογο των επιτελικών στελεχών, χωρίς συμμετοχή του ιδιωτικού τομέα, είναι η κορυφή της διοικητικής πυραμίδας και δεν αλλάζει με τις εκλογές. Και βέβαια, για να μην γίνεται καμμία παρανόηση, με άλλο νομοσχέδιο που θα αφορά στα κυβερνητικά όργανα, η Κυβέρνηση θα έρθει να νομοθετήσει για τους μετακλητούς, δηλαδή αυτούς που μέχρι τώρα είχαμε συνηθίσει να λέμε Γενικούς Γραμματείς και για όλη τη στελέχωση του δημόσιου τομέα όσον αφορά την πολιτική διοίκηση. Ξεκάθαρα πράγματα, λοιπόν. Ο δημόσιος τομέας διοικητικά διοικείται από δημόσιο υπάλληλο, δεν μπαίνουν τα πολιτικά στελέχη, δεν κομματικοποιείται η δημόσια λειτουργία. Δεύτερο ζήτημα είναι ο χρόνος εφαρμογής. Μπήκαν πολλά ερωτήματα, όπως γιατί έως δύο χρόνια; Μα, πάρα πολύ απλά, γιατί δεν καταλάβατε τι διαβάζατε. Εφόσον πρέπει να αξιολογηθούν οι υπάλληλοι, να δημιουργηθούν φύλλα αξιολόγησης μετά από ετήσια λειτουργία ανά κύκλου έτους, πώς θα γινόταν η κατάταξη των υπαλλήλων στις θέσεις διοικητικής ευθύνης, χωρίς τεστ, χωρίς τα δελτία αξιολόγησης; Προφανώς, με τους διορισμένους που είχατε εσείς ως προϊσταμένους, άρα με δοτά κριτήρια βαθμολογίας. Αυτό θέλατε; Τα δικά σας παιδιά να τακτοποιήσετε πάλι. Εμείς, λοιπόν, λέμε πολύ απλά: Θα γίνει ένας κύκλος αξιολόγησης και το πολύ σε δύο χρόνια θα έχει εφαρμοστεί παντού, αλλά για τις θέσεις των διοικητικών γραμματέων, για τους επικεφαλής της πυραμίδας, εφαρμόζεται τώρα. Εμείς τολμάμε. Θα το ψηφίσετε; Το δικό σας προχωράμε και υλοποιούμε, αλλά όχι με πιασμένα τα πόστα από τα δικά σας παιδιά. Μη δημόσιος τομέας. Μπορεί να συμμετέχει στη διοίκηση; Η απάντησή μας είναι ότι ο ιδιωτικός τομέας της οικονομίας, που εσείς θέλατε - μπορεί να θέλατε να φέρετε μέχρι και τον κ. Χριστοφοράκο Γενικό Γραμματέα σε κάποιο Υπουργείο - όχι δεν μπορεί να συμμετέχει. Μας συγχωρείτε, αυτά τελείωσαν στην Ελλάδα.
Φέρατε κανέναν δημόσιο υπάλληλο τώρα εσείς; Στους πεντακόσιους, έχετε έναν δημόσιο υπάλληλο;
Χριστοφοράκο γενικό γραμματέα δεν θα έχουμε στην Ελλάδα. Είναι ξεκάθαρο.
Μην προσωποιούμε τα πράγματα. Προχωρήστε, κύριε Φάμελλε.
Έχετε δίκιο, κύριε Πρόεδρε. Ο μη δημόσιος τομέας σαφώς και έχει ρόλο. Γιατί; Γιατί πολύ απλά προχωρήσατε τόσα χρόνια και προσπαθήσατε να διώξετε τους νέους επιστήμονες στο εξωτερικό, να μη γίνουν προσλήψεις στο δημόσιο, να μην έχουμε επιστήμονες, να μην έχουμε καινοτομία. Οι σκέψεις μας, λοιπόν, είναι ότι για τη στελέχωση των νομικών προσώπων, όχι τους διοικητικούς γραμματείς, θα διευρύνουμε το μητρώο. Εξάλλου για τις εκτελεστικές θέσεις επιτρέπεται η αξιοποίηση της γνώσης του μη δημόσιου τομέα.
Κύριε Τριανταφυλλίδη, σας παρακαλώ. Μιλάει ο κ. Φάμελλος.
Να ξεκαθαρίσουμε, όμως, ότι από την κοινωνία και την επιστήμη προφανώς θα χρησιμοποιούμε στελέχη στο δημόσιο. Από την οικονομία και τους μάνατζερ που έχουν συμφέροντα, όχι. Θα γίνει ξεκάθαρος κώδικας δεοντολογίας, θα γίνει ξεκάθαρο τι είναι σύγκρουση συμφερόντων και σε αυτό το πλαίσιο ναι, προφανώς και οι δημόσιοι υπάλληλοι - επιστήμονες είναι τα παιδιά της χώρας μας που θέλουμε να τα κρατήσουμε εδώ, είναι οι επιστήμονες που θα μπουν και θα στελεχώσουν και το δημόσιο τομέα. Φθάνουμε στο τελευταίο, όσον αφορά το πόσο συγκεκριμένο είναι. Βασική μας ανάγκη και αγάπη γι' αυτό το νομοσχέδιο ήταν να είναι συγκεκριμένα και αντικειμενικά τα κριτήρια. Πώς γίνεται αυτό; Διαβάστε ακόμα μία φορά πριν ψηφίσετε. Στα άρθρα 17 και 18 περιγράφεται ότι η στοχοθεσία, η παραμετροποίηση δηλαδή του στόχου που βάζει ο κάθε υπάλληλος και η κάθε υπηρεσία, είναι βασικό κριτήριο, για να μπορέσει να αξιολογηθεί και να μην υπάρχει κανένα υποκειμενικό κριτήριο από κανέναν πολιτικό πατερούλη. Όμως, κύριες και κύριοι Βουλευτές, κινδυνεύει να υποβαθμιστεί η συζήτηση αυτή από ένα γενικότερο πολιτικό περιβάλλον. Προφανώς, το προσφυγικό και η διεθνής κρίση στη Συρία, αλλά και το αγροτικό, το ασφαλιστικό, οι δυσκολίες της συμφωνίας, ακόμα και η ένταση - και θα έλεγα πρώτα απ' όλα η ένταση - της σύγκρουσης της Κυβέρνησης με τη διαφθορά υποβαθμίζουν λίγο αυτή τη συζήτηση. Για μας είναι ξεκάθαρη και η εντολή που λάβαμε το Σεπτέμβριο, είναι ξεκάθαρη και αναμενόμενη και η αντίδραση. Είναι απαράδεκτο δημοσιεύματα να χαρακτηρίζουν την Κυβέρνηση των τεσσάρων μηνών προσωρινή, επειδή η ανεξάρτητη δικαιοσύνη διερευνά θαλασσοδάνεια, που οι προηγούμενες κυβερνήσεις άφηναν κάποιους μεγαλοεκδότες να παίρνουν, ενώ ταυτόχρονα τα ίδια κέντρα προσπαθούν να δημιουργήσουν την αγιογραφία του κ. Μητσοτάκη, την οποία δεν πετυχαίνουν, παρά τα πριβέ γεύματα, παρά την αναμετάδοση από τηλεοπτικό σταθμό των τιτιβισμάτων του κ. Μητσοτάκη. Άκουσον - άκουσον! Αυτή είναι δεοντολογία! Ξέρετε γιατί; Πολύ απλά, γιατί ο λαός ξέρει ότι ο κ. Μητσοτάκης είναι ιδιωτική ασφάλιση, κατάσχεση των επιδοτήσεων για να πληρωθούν οι εισφορές των αγροτών στον ΟΓΑ και βέβαια καθαίρεση των γενικών διευθυντών σε όλο το δημόσιο για να βάλει γενικούς διευθυντές στο Υπουργείο του, τους τελευταίους στη βαθμολογία. Επειδή βρισκόμαστε σε δύσκολη κατάσταση, πιστεύω ότι χρειάζεται ισχυρή πολιτική διοίκηση στη χώρα με αυτόνομη ευρωπαϊκή παρουσία. Δεν χρειάζεται ούτε ο κλητήρας του κ. Σόιμπλε ούτε ο αναμεταδότης των ξενοφοβικών, σπασμωδικών και απαράδεκτων φωνών της Αυστρίας και των χωρών του Βίζενγκραντ, όπως αναμετάδωσε ο κ. Άδωνις Γεωργιάδης σε αυτήν την Αίθουσα εδώ χθες. Χρειάζεται προοδευτική, σύγχρονη και δημοκρατική κυβέρνηση, την Κυβέρνηση του Αλέξη του Τσίπρα, του ΣΥΡΙΖΑ, των Ανεξαρτήτων Ελλήνων και των Οικολόγων Πρασίνων, που έχει τέσσερις φορές επικυρωθεί τον τελευταίο ενάμιση χρόνο. Η ένταση, η αγωνία, όμως και η διεκδίκηση, όπως εκφράζεται σε πολλούς τομείς της κοινωνικής ζωής, έχει και παρεκτροπές, έχει και διάφορες άλλες αναγνώσεις. Οι αγώνες δεν έχουν καμμία σχέση με στημένα επεισόδια, με θερμά επεισόδια, με βιαιοπραγίες που δημιουργούνται στημένα και από στελέχη της αντιπολίτευσης το τελευταίο διάστημα. Γνωρίζουμε πολύ καλά ότι δημιουργούνται για λόγους εντυπώσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Όμως, επειδή μιλάμε για κάποιες κατεκτημένες αξίες της κοινωνίας, δεν μπορούμε να μείνουμε αμέτοχοι στην αμφισβήτηση του δικαιώματος της γνώμης, της δημοκρατικής έκφρασης της γνώμης και της πολιτικής τοποθέτησης. Και οφείλουμε όλοι, ως ελάχιστη δημοκρατική τοποθέτηση, να καταδικάσουμε τις πράξεις βίας, προπηλακισμών και βανδαλισμών από όπου κι αν προέρχονται. Και τα κινήματα οφείλουν να διαχωρίσουν τη θέση τους, γιατί πιστεύω ότι οι αγρότες που συζήτησαν επιτέλους με τον Πρωθυπουργό αυτήν την βδομάδα, μετά από τέσσερες βδομάδες αναμονής του Πρωθυπουργού, κατάλαβαν ότι το κλίμα του διαλόγου είναι η δημοκρατία στη χώρα. Δεν αντιστοιχούν όλα αυτά στις δημοκρατικές κατακτήσεις της χώρας μας και δεν πρέπει να χαρίζουμε τους αγώνες στους χρυσαυγίτες - και το επισημαίνω και προς τις υπόλοιπες πολιτικές δυνάμεις. Μην παίζετε εύκολα το παιχνιδάκι της Χρυσής Αυγής και του φασισμού. Θέλω να αναφερθώ ιδιαίτερα και στον συνάδελφο από την Ένωση Κεντρώων, ο οποίος επανέλαβε κάτι τέτοιο.
Δεν θα αναφερθείτε, κύριε Φάμελλε. Παρακαλώ πολύ, κάντε ένα κλείσιμο, χωρίς να αναφερθείτε, διότι όλοι θα θέλουν…
Επειδή αυτό το σφάλμα…
Να διαγραφεί αυτό από τα Πρακτικά, όπως έχουν διαγραφεί και άλλα πράγματα!
Θα διαγραφούν και τα προηγούμενα από τα Πρακτικά. Παρακαλώ, τελειώστε, κύριε συνάδελφε.
Μάλιστα. Επειδή μπορεί, πατώντας πάνω στην αγωνία των πολιτών κάποιος να επιδοκιμάζει τους προπηλακισμούς και να οδηγεί προς αυτούς, χρειάζεται μια μεγάλη προσοχή. Δεν πρέπει να επιδεικνύουμε και δεν πρέπει να ηρωοποιούμε…
Αναφέρθηκε στην αντιπολίτευση.
…τη βία, τον φανατισμό και τον φασισμό. Και πρέπει όλοι εμείς εδώ…
Έχεις στοιχεία για αυτά που λες;
Κύριε Φάμελλε, έχετε τελειώσει.
…να υπερασπιστούμε την ελευθερία και τα δημοκρατικά δικαιώματα που έχει κατακτήσει ο λαός μας.
Να έχεις στοιχεία γι' αυτά που λες! Δεν είμαστε όλοι ίδιοι!
…γιατί έχουμε τη δυνατότητα να προχωρήσουμε σε μια κοινή πορεία και γνωρίζουν πολύ καλά οι συνάδελφοι σε τι αναφερόμαστε.
Να θυμηθείς την Κερατέα.
Η δημοκρατική μεταρρύθμιση της διοίκησης είναι ένα πρώτο σημαντικό βήμα μεταρρύθμισης. Πάρα πολλά θα ακολουθήσουν, αλλά θα πρέπει να υπερασπιστούμε πρώτα απ' όλα τα δημοκρατικά αγαθά της χώρας μας…
Έχετε τελειώσει.
…και την ενιαία παρουσία της στο εξωτερικό. Σας ευχαριστώ.
Τον λόγο έχει ο κ. Δημητριάδης και ύστερα η κ. Κεραμέως.
Ο κ. Δημητριάδης δεν είναι εδώ, κύριε Πρόεδρε. Ασθενεί το παιδί του.
Τότε, θα πάρει τον λόγο η κ. Κεραμέως. Παρακαλώ πολύ, οι Κοινοβουλευτικοί Εκπρόσωποι να δίνουν το παράδειγμα και να σκέφτονται και τους Βουλευτές. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεννιά μαθήτριες και μαθητές και τέσσερις συνοδοί εκπαιδευτικοί από το Γυμνάσιο Βολίμων Ζακύνθου. Η Βουλή σας χαιρετάει. [[Χειροκροτήματα απ' όλες τις πτέρυγες της Βουλής]] Κυρία Κεραμέως, έχετε τον λόγο για οκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, θα ξεκινήσω απαντώντας σε διάφορες χθεσινές αιτιάσεις του κ. Φάμελλου κι αυτό για να μην μείνουν αναπάντητες. Κύριε Φάμελλε, χθες, αντί να μας μιλήσετε για την ουσία του νομοσχεδίου, αυτού του άκρως σημαντικού νομοσχεδίου, όπως λέτε, και αντί να απαντήσετε σε συγκεκριμένα θέματα τα οποία είχαμε θέσει, επιδοθήκατε σε προσωπικές επιθέσεις. Αναφερθήκατε στον κ. Μυλωνάκη, σύμβουλο του Προέδρου, του κ. Μητσοτάκη, στο πλαίσιο της υποτιθέμενης κομματικοποίησης του κράτους εκ μέρους του κ. Μητσοτάκη, επειδή είχε παράλληλη θέση στην Επιτροπή Ανταγωνισμού. Μάλλον δεν ξέρετε, κύριε Φάμελλε, ότι ο κ. Μυλωνάκης ήταν πρώτα σύμβουλος του κ. Μανιτάκη. Τον θυμόσαστε τον κ. Μανιτάκη; Υπουργός της Δημοκρατικής Αριστεράς.
Ε, και;
Δεν σας διέκοψα. Και όταν ο κ. Μητσοτάκης παρέλαβε το Υπουργείο…
Σας παρακαλώ, σταματήστε από κάτω! Κυρία Κεραμέως, έχετε τον λόγο.
Όταν ο κ. Μητσοτάκης παρέλαβε το Υπουργείο Διοικητικής Μεταρρύθμισης, τον κράτησε. Τι απέδειξε; Απέδειξε έμπρακτα ότι κοιτάει πάνω και πέρα από κόμματα, κάτι που εσείς δεν ξέρετε να κάνετε. Αν αμφιβάλλετε, ορίστε και το σχετικό ΦΕΚ, που αποδεικνύει τον διορισμό του κ. Μυλωνάκη ως συμβούλου του κ. Μανετάκη. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, αναφερθήκατε σε δύο συγγενείς του κ. Μητσοτάκη. Κύριε Φάμελλε, θέλετε πραγματικά να μιλήσουμε για τοποθετήσεις συγγενών και φίλων στην Κυβέρνησή σας; Να σας θυμίσω την ομιλία του κ. Βαρβιτσιώτη, της 5ης Μαΐου 2015, που απαρίθμησε πάνω από εξήντα έξι διορισμούς συγγενών και κομματικών στελεχών του ΣΥΡΙΖΑ, σε μόλις τρεις μήνες διακυβέρνησης; Μόλις τρεις μήνες διακυβέρνησης! Καταθέτω στα Πρακτικά τη σχετική ομιλία. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τρίτον, αναφερθήκατε επίσης, στους μετακλητούς του κ. Μητσοτάκη επί υπουργίας του στο Υπουργείο Διοικητικής Μεταρρύθμισης και είπατε ότι είναι πενήντα ένας. Το ίδιο είχε πει και ο ίδιος ο Πρωθυπουργός στις 27 Ιανουαρίου στη Βουλή, στην προ Ημερησίας Διατάξεως συζήτηση για το ασφαλιστικό. Ότι οι μετακλητοί του κ. Μητσοτάκη ήταν πενήντα ένας και του κ. Βερναρδάκη ήταν δύο. Επανακαταθέτω, κύριε Φάμελλε, το ίδιο έγγραφο που καταθέσατε εσείς χθες. Αναφέρεται συγκεκριμένα ότι οι μετακλητοί του κ. Μητσοτάκη ήταν μόλις δέκα, αλλά και όλους να προσθέσετε - και τους αποσπασμένους ακόμα σας λέω εγώ - πόσοι βγαίνουν; Είκοσι επτά. Είναι οι μισοί από αυτούς που επικαλείται ο Πρωθυπουργός. Και ξέρετε, πρόκειται για υπουργική απόφαση του νυν Προέδρου της Βουλής, του κ. Βούτση. Άρα, μάλλον κάτι δεν ξέρετε να μετράτε. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα μπορούσα να συνεχίσω, κύριε Φάμελλε και να καταθέσω και τα ΦΕΚ που αποδεικνύουν ότι οι μετακλητοί του κ. Βερναρδάκη δεν είναι δύο, όπως είχε πει ο κύριος Πρωθυπουργός, αλλά είναι σαφώς περισσότεροι. Και ότι μάλιστα και εκεί υπάρχουν περιπτώσεις παράλληλης άσκησης καθηκόντων με άλλες θέσεις του δημοσίου. Αλλά, φυσικά αυτό επιτρέπεται και για κάποιο λόγο, αυτό δεν σας αρέσει. Αλλά δεν θα τα καταθέσω αυτά τα ΦΕΚ, κύριε Φάμελλε, γιατί δεν θέλω να πέσω σε αυτό το επίπεδο και γιατί σέβομαι τον κύριο Υπουργό. Καλά κάνει και έχει συμβούλους για να επιτελέσει το έργο του. Ας κρατήσουμε επιτέλους ένα επίπεδο πολιτικού διαλόγου. Μια κουβέντα για το Πανεπιστήμιο Χάρβαρντ και την ποσόστωση. Δεν θέλω να μπω στην ουσία τού αν είναι καλή η μέθοδος αξιολόγησης η ποσόστωση ή όχι. Σας είπε χθες ο κ. Γεωργιάδης ότι ακόμα και το Χάρβαρντ εφαρμόζει ποσοστώσεις. Και το αμφισβητήσατε. Επειδή είχα την εξαιρετική τιμή να φοιτήσω σε αυτό το πανεπιστήμιο, μπορώ να σας πω και να σας διαβεβαιώσω ότι είχαμε ποσοστώσεις και ότι όλοι διαβάζαμε πολύ σκληρά και μεθοδικά, προκειμένου να αποδειχθεί ποιοι από εμάς αξίζουν να διακριθούν.
Στο εκπαιδευτικό έργο. Στο διοικητικό είχατε;
Και αν δεν πιστεύετε εμένα, ορίστε και η επίσημη βαθμολογική πολιτική του Πανεπιστημίου Χάρβαρντ. Την καταθέτω στα Πρακτικά.
Είναι ψευδές αυτό που λέτε.
Σας παρακαλώ.
Εδώ όμως, είμαστε για να μιλήσουμε για ένα συγκεκριμένο νομοσχέδιο. Πρώτα από όλα, θα απαντήσω σε κάτι που είπε ο κ. Φάμελλος για το διαδικαστικό. Είπατε, κύριε Φάμελλε, ότι δεν υπάρχουν καθόλου διαδικαστικά θέματα. Μου κάνει μεγάλη εντύπωση. Θέλετε να μας απαντήσετε, το κεφάλαιο Ε΄, αυτά τα είκοσι τρία άρθρα, τέθηκαν ποτέ σε δημόσια διαβούλευση; Τέθηκαν ποτέ σε δημόσια διαβούλευση; Όχι.
Δεν τέθηκαν!
Συνιστά παράβαση; Συνιστά παράβαση. Πρώτο θέμα. Δεύτερον, οι περισσότερες διατάξεις του κεφαλαίου Ε΄, κύριε Φάμελλε, έχουν ή δεν έχουν έκθεση Γενικού Λογιστηρίου του Κράτους; Δεν συνοδεύονται από έκθεση του Γενικού Λογιστηρίου του Κράτους. Δεν έχουμε ιδέα τι θα κοστίσουν. Αυτό συνιστά παράβαση και του Κανονισμού της Βουλής και του Συντάγματος. Και μπαίνω στην ουσία. Δυστυχώς, δεν έλαβα χθες απαντήσεις σε συγκεκριμένα θέματα ουσίας που έθεσα, σε σχέση με συγκεκριμένες διατάξεις του σχεδίου νόμου. Δεν έλαβα καμμία απάντηση για το ότι εξαιρείτε τις αυτοτελείς γενικές γραμματείες από το μητρώο, άρθρο 6. Δεν έλαβα καμμία απάντηση για το ότι δεν τίθενται καθόλου όροι και προϋποθέσεις για την ανανέωση της θητείας όσων έχουν επιλεγεί σε επιτελικές θέσεις, άρθρο 7, παράγραφος 3. Δεν έλαβα καμμία απάντηση για το γεγονός ότι θέσεις που ενδεχομένως κενωθούν τώρα, ούτε γι' αυτές ακόμα δεν θα εφαρμοστεί το μητρώο, άρθρο 13, παράγραφος 3. Δεν έλαβα καμμία απάντηση για το πώς θα διασφαλίσετε ότι δεν θα πάρουν όλοι οι δημόσιοι υπάλληλοι 9,5 και 10. Καμμία απάντηση. Και καμμία απάντηση για το πώς θα παρακολουθείτε τους βαθμούς επίτευξης της στοχοθεσίας, άρθρο 22. Επίσης, καμμία απάντηση για τη μη μισθολογική αναγνώριση της προϋπηρεσίας στον ιδιωτικό τομέα, άρθρο 26. Και φυσικά, καμμία πειστική απάντηση για το καίριο ζήτημα, για τον αποκλεισμό του ιδιωτικού τομέα από το Μητρώο, παρά μόνο επιβεβαιώσεις της ιδεοληψίας σας, ότι δηλαδή το δημόσιο συμφέρον μπορεί να εξυπηρετηθεί μόνο από τους δημόσιους υπαλλήλους. Κύριε Υπουργέ, σας μιλήσαμε χθες με κάθε ειλικρίνεια και σας είπαμε ότι θα ήμασταν διατεθειμένοι να στηρίξουμε αυτό το νομοσχέδιο, υπό τρεις προϋποθέσεις. Η γενική προϋπόθεση ήταν αν μας πείθατε πραγματικά ότι αυτό το οποίο επιδιώκετε είναι να αποπολιτικοποιήσετε τη δημόσια διοίκηση. Και σας ζητήσαμε για να το αποδείξετε αυτό, τρεις ενέργειες. Πρώτον, να συμπεριλάβετε τον ιδιωτικό τομέα στο μητρώο. Δεύτερον, να εφαρμόσετε αύριο το μητρώο για όλες τις θέσεις. Αν πραγματικά πιστεύετε αυτό που κάνετε, αν πραγματικά πιστεύετε ότι είναι αποτελεσματικό μέτρο, δεν έχετε παρά να το εφαρμόσετε από την επόμενη μέρα. Τρίτον, σας ζητήσαμε την απόσυρση του άρθρου 48, που ευτυχώς αποσύρθηκε. Θα συνεχίσω με τις τροπολογίες, τις οποίες είδαμε από χθες αργά το απόγευμα να πολλαπλασιάζονται. Θα κάνω μία αναφορά στις τροπολογίες με γενικούς αριθμούς 252 και 263, για τον ΕΟΤ και την ΕΥΠ. Κύριοι της Κυβέρνησης, εισάγετε εξαίρεση, προτού ακόμα ψηφιστεί ο νόμος για τον ΕΟΤ και την ΕΥΠ και μας λέτε ότι αυτός ο συγκλονιστικός νόμος, που πανηγυρικά σήμερα εισηγείστε, δεν θα εφαρμόζεται στον ΕΟΤ και στην ΕΥΠ. Τόσο πολύ πιστεύετε στο εγχείρημά σας, κύριοι της Κυβέρνησης, τόσο πολύ πιστεύετε στην αποπολιτικοποίηση της διοίκησης που προτού καν ψηφιστεί ο νόμος, βγάζετε εξαιρέσεις; Για να συνοψίσουμε, σ' αυτό το περίφημο νομοσχέδιο, το οποίο δεν έχει καν ακόμα ψηφιστεί και το οποίο περήφανα εισηγείστε στη Βουλή, μας λέτε πρώτον, ότι δεν θα εφαρμοστεί κανονικά ως το καλοκαίρι του 2018, δεύτερον, ότι δεν θα εφαρμοστεί σε αυτοτελείς γενικές γραμματείες, τρίτον, ότι δεν θα εφαρμόζεται στη Γενική Γραμματεία Συντονισμού, τέταρτον, ότι δεν θα εφαρμόζεται στον ΕΟΤ, πέμπτον, ότι δεν θα εφαρμόζεται στην ΕΥΠ. Τελικά, κύριε Υπουργέ, σε ποιον εφαρμόζεται το παρόν νομοσχέδιο; Αφού το πιστεύετε τόσο πολύ, γιατί τελικά περιορίζετε τόσο πολύ το πεδίο εφαρμογής του; Θα πω μία κουβέντα για φωτογραφικές τροπολογίες. Αναφέρομαι στην τροπολογία του κ. Παππά με γενικό αριθμό 228 και ειδικό αριθμό 11. Με την παράγραφο 6 της εν λόγω τροπολογίας εξαιρούνται της υποχρεωτικής μετάθεσής τους στην Ελλάδα - άκουσον άκουσον! - δημοσιογράφοι οι οποίοι έχουν προϋπηρεσία μεγαλύτερη των δεκατεσσάρων ετών σε γραφεία Τύπου και επικοινωνίας ή σε ελληνική διπλωματική αρχή και γνωρίζουν αραβικά, αλλά γνωρίζουν και την κινέζικη γλώσσα και υπηρετούν σε γραφείο Τύπου χώρας στην οποία ομιλείται η αντίστοιχη γλώσσα. Κύριοι της Κυβέρνησης, υπάρχει και ένα όριο στις φωτογραφικές διατάξεις. Τολμώ να πω ότι η διάταξη αυτή είναι σχεδόν τόσο φωτογραφική όσο αυτή που ψηφίσατε πριν από μερικές εβδομάδες και είχα την τιμή να είμαι η μοναδική σ' όλη την επικράτεια στην οποία είχε εφαρμογή. Θυμίζω την περίπτωση αυτή, γιατί με πολύ μεγάλο ενδιαφέρον είδα άλλη μία τροπολογία που αφορά τις ανεξάρτητες αρχές, αλλά όλως τυχαίως ήταν στην ακριβώς αντίθετη κατεύθυνση από την τροπολογία που ψηφίσατε πριν από μερικές εβδομάδες. Είναι η τροπολογία με γενικό αριθμό 257 και ειδικό αριθμό 27. Στην τροπολογία που είχατε θεσπίσει προς τιμή μου, τερματίσατε πρόωρα εν ενεργεία μέλος της Επιτροπής Ανταγωνισμού συγκεκριμένα, μόνο της Επιτροπής Ανταγωνισμού, κατά παράβαση του νόμου και του Συντάγματος. Σ' αυτήν την τροπολογία έρχεστε τώρα και επιτρέπετε σε μέλη συνταγματικά κατοχυρωμένων ανεξάρτητων αρχών, που συγκεκριμένα έχουν επιλεγεί από τη Διάσκεψη των Προέδρων για μία θητεία, τι να κάνουν; Να μπορέσουν να εκτίσουν και δεύτερη θητεία. Θέλετε, κύριοι υπογράφοντες την τροπολογία - και κύριε Φάμελλε, γιατί κι εσείς υπογράψατε - να μας πείτε ακριβώς για ποια μέλη του ΑΣΕΠ πρόκειται; Γιατί ξέρουμε ότι πρόκειται για το ΑΣΕΠ. Να ξέρουμε τουλάχιστον για ποιους συγκεκριμένα νομοθετεί η Βουλή, ή τουλάχιστον - και κλείνω μ' αυτό - αναγνωρίστε ότι πάτε να διορθώσετε τα δικά σας λάθη, τη δική σας ιδεοληψία, που είχε οδηγήσει στο να τερματίσετε τις θητείες των μελών αυτών, των συγκεκριμένων μελών, πριν από λίγους μήνες και τώρα απλά συνειδητοποιήσατε το λάθος σας και πάτε να το διορθώσετε. Ευχαριστώ πολύ.
Κυρία Κεραμέως, με συγχωρείτε. Επειδή αναφερθήκατε σε μένα, θέλετε κάποια διευκρίνιση σ' ένα σημείο; Δεν κατάλαβα ακριβώς. Επίσης, επειδή έχω ανάμειξη σ' αυτό το θέμα, να σας πω ότι η τροπολογία για τις ανεξάρτητες αρχές δεν αφορά σε καμμία περίπτωση το ΑΣΕΠ.
Αλλά;
Αφορά πολύ συγκεκριμένες καταστάσεις οι οποίες έχουν δημιουργηθεί και επειδή βρισκόμαστε σε συμφωνία για να λύσουμε θέματα, από αύριο κιόλας, από κοινού έχουμε καταθέσει αυτήν την τροπολογία. Εννοώ διακομματικά.
Κι εμείς πιθανότατα θα στηρίξουμε αυτήν την τροπολογία.
Γι' αυτό σας το λέω. Να το κλείσουμε ως παρένθεση.
Ναι, ναι.
Κάτι άλλο είχατε πει που αφορούσε εμένα.
Είναι μία υπουργική σας απόφαση, την οποία προσκόμισε και κατέθεσε στα Πρακτικά χθες ο κ. Φάμελλος και αφορά τους μετακλητούς υπαλλήλους του κ. Μητσοτάκη. Δεν…
Α, καλά, εντάξει. Ευχαριστώ πολύ. Κύριε Βερναρδάκη, θέλετε να πείτε κάτι για τις τροπολογίες;
Δεν θέλω να μιλήσω. Θέλω μόνο να κλείσω το θέμα των τροπολογιών, να πω για τις τελευταίες που γίνονται δεκτές. Την τροπολογία 265/35 την ανέφερα προηγουμένως, αλλά για κάποιο λόγο δεν καταγράφηκε. Ακόμα, γίνονται δεκτές οι υπουργικές τροπολογίες 266/36, 267/37 και 268/38.
Κλείσαμε;
Ναι.
Για σήμερα και για το νομοσχέδιο αυτό;
Γιατί τόσο σύντομα, κύριε Πρόεδρε; Έχουμε ώρα ακόμη.
Έχουμε την υπόσχεσή σας, κύριε Υπουργέ;
Ελπίζω ναι.
Το «νομίζω» τώρα…
Ελπίζω, ελπίζω.
«Ελπίζω»; Ακόμα καλύτερα. Ο κ. Κουμουτσάκος είναι εδώ; Όχι. Ο κ. Δημητριάδης δεν είναι εδώ επίσης. Τον λόγο έχει ο κ. Θεοχάρης και ύστερα ο κ. Θεοχαρόπουλος. Ο κ. Θεοχάρης θα μιλήσει ως απλώς ομιλητής. Θα κάνει χρήση του πενταλέπτου πολύ αυστηρά. Εν όψει και του Συνεδρίου, κρατήστε για εκεί….
Και άλλοι, κύριε Πρόεδρε, είχαν ανοχή. Προς Θεού!
Εν όψει και του Συνεδρίου, κρατήστε για εκεί τη διάθεσή σας για να τα πείτε όλα.
Θα τα πούμε στο Συνέδριο. Δεν είναι για τη Βουλή αυτά. Κυρίες και κύριοι συνάδελφοι, η ελληνική δημόσια διοίκηση νοσεί και χρειάζεται βαθιές τομές. Σε αυτό τουλάχιστον συμφωνούμε. Μόλις πριν λίγες μέρες η έκθεση της Παγκόσμιας Τράπεζας για την ελληνική δικαιοσύνη κατέταξε τη χώρα μας ως τέταρτη χειρότερη από τις σαράντα επτά χώρες του ΟΟΣΑ, με τετρακόσιες χιλιάδες υποθέσεις που εκκρεμούν, χίλιες πεντακόσιες ογδόντα ημέρες κατά μέσο όρο για να μπορέσει να εκδικαστεί μία υπόθεση. Τα κόμματα την έχουν διαβρώσει τη δημόσια διοίκηση. Εσείς, καλώς ή κακώς, συνεχίζετε τα ίδια και χειρότερα. Ο κ. Κουτσούκος προηγουμένως αναφέρθηκε στον κ. Βενιζέλο και την επανάσταση του 1911 με το Σύνταγμα το οποίο καθιέρωσε κάποιας μορφής ανεξαρτησία στη δημόσια διοίκηση και σταμάτησε την πλατεία Κλαυθμώνος. Αν διαβάσουμε τις ομιλίες του Βενιζέλου από εκείνη την εποχή, τα ίδια προβλήματα περιγράφει με αυτά που βιώνουμε ακόμα και σήμερα. Πρέπει επιτέλους να ολοκληρωθεί η επανάσταση του Βενιζέλου. Όχι κομματικές απολύσεις, όχι κομματικές προσλήψεις, όχι κομματικές διοικήσεις. Οι φόροι δεν θα μικρύνουν όσο το δημόσιο κοστίζει ακριβά. Το δημόσιο δεν θα κοστίζει λιγότερο ό,τι και να σας λένε οι μεταρρυθμιστές, όσο τα «κομματόσκυλα» - κατά το κοινώς λεγόμενο - κάνουν κουμάντο. Το μέγεθος του δημοσίου συντηρείται από τους κομματικούς στρατούς. Χρειαζόμαστε μεταρρύθμιση. Τι συνιστά, όμως, μεταρρύθμιση; Θα πρέπει να απαντά στα προβλήματα με ένα ριζοσπαστικό και καινοτόμο τρόπο, ιδιαίτερα όταν αυτά τα προβλήματα ταλανίζουν τη χώρα μας επί δεκαετίες. Στην αιτιολογική έκθεση περιγράφονται οι παθογένειες της ελληνικής δημόσιας διοίκησης, σύμφωνα βέβαια με εκθέσεις του ‘62 και του '64. Είναι λυπηρό βέβαια το ότι εξακολουθούν να είναι επίκαιρα κείμενα που γράφτηκαν πενήντα πέντε χρόνια πριν, αλλά, όπως είδαμε, το ίδιο ισχύει και με λόγους εκατόν πέντε ετών: Ασφυκτική παρουσία της πολιτικής ηγεσίας, αναξιοκρατία, συγκεντρωτισμός, γραφειοκρατία, απουσία διαχείρισης ανθρωπίνων πόρων. Δεν λύνεται τίποτα από αυτά. Φέρνετε ένα νομοσχέδιο που βάζετε πρώτον, λογική επετηρίδας, πέρα από κάθε έννοια αξιοκρατίας, δηλαδή προσθέτετε αγκυλώσεις. Δεύτερον, εισάγετε προβληματικά κριτήρια και τρίτον, το κάνετε αργά για να έχετε τον χρόνο να βάλετε τους δικούς σας ανθρώπους, ώστε αυτές οι αγκυλώσεις να μην επιτρέπουν στους ανθρώπους αυτούς να φύγουν ακόμα και όταν θα έχετε φύγει εσείς. Ας δούμε και το μοναδικό σημείο που θέλετε να χαρακτηριστεί ως καινοτομία, που είναι το Μητρώο των Επιτελικών Στελεχών. Έχει ένα ενδιαφέρον το ότι δημιουργείτε μια δεξαμενή άντλησης ανθρώπων με υψηλά προσόντα και περιορίζετε θεωρητικά με αυτόν τον τρόπο το περιθώριο λάθους. Καλό θα ήταν βέβαια, να δούμε σε ποια άλλη χώρα υπάρχει ένα τέτοιο Μητρώο Επιτελικών Στελεχών και να μας πείτε πού είναι και τι σκοπούς εξυπηρετεί. Επίσης, ποιο είναι το πρόβλημα το οποίο λύνει; Να μας εξηγήσει κάποιος, δηλαδή, ποιο ήταν το πρόβλημα, το οποίο χωρίς το Μητρώο Επιτελικών Στελεχών δεν μπορούσαμε να λύσουμε. Να βάλουμε προσόντα σε κάθε θέση ανάλογα - θέλετε να βάλουμε ελάχιστα προσόντα; - , να γίνεται η επιλογή του προσώπου και να τοποθετείται στη θέση. Τι άλλο χρειάζεται; Μένει, λοιπόν, να δούμε πώς αυτό θα εφαρμοστεί. Ακούσαμε ότι ο Υπουργός θέλει να κάνει πιο γρήγορη την εφαρμογή, αλλά είναι κακό αυτό για τη δημόσια διοίκηση. Όμως, δεν καταλαβαίνουμε γιατί δεν μπορεί να εφαρμοστεί πιλοτικά. Αν θέλει να το εφαρμόσει, να το εφαρμόσει άμεσα από τώρα. Οι εξαιρέσεις βέβαια είναι άπειρες. Αναφέρθηκε η . Κεραμέως. Κάπου εκεί εξαντλείται ο μεταρρυθμιστικός χαρακτήρας αυτού του νομοσχεδίου. Οι λοιπές διατάξεις μας επαναφέρουν στη δοκιμασμένη επιστροφή στο παρελθόν. Καταργήσατε τον ν. 4024 και ξαναγυρίζετε στην επετηρίδα, όπως είπα. Επαναφέρετε τα πράγματα στην πρότερη κατάσταση, βαθμολογική εξέλιξη με τα χρόνια και τα τυπικά προσόντα και τίποτα άλλο. Σύστημα αξιολόγησης θεωρητικό στηριγμένο σε τυπικά προσόντα και σε γενικές έννοιες, όπως αποτελεσματικότητα, υπηρεσιακές σχέσεις και συμπεριφορά. Καμμία καινοτομία. Τίποτα από το νομοσχέδιο δεν υπονοεί έστω ότι υπάρχει στη σκέψη της Κυβέρνησης ο σχεδιασμός αποδοτικότητας και θέσης. Ο Υπουργός μίλησε για αναγκαιότητα οργανογραμμάτων. Δεν είδαμε όμως την αναγκαιότητα αυτή να μετουσιώνεται έστω σε μια καινοτομία: Τη δυνατότητα των γενικών γραμματέων να αλλάζουν τα οργανογράμματα, εφόσον δεν προκαλούν επιπρόσθετο κόστος. Αντίθετα, έχουμε τους νέους όρους, όπως «ολομέλειες διευθύνσεων και τμημάτων» και αναρωτιέμαι αν έχετε δεσμευθεί για αποκομματικοποίηση και αποπολιτικοποίηση. Αυτό το πετυχαίνετε; Βλέπουμε δηλαδή ουσιαστικά πενταμελή και δεκαπενταμελή σχολείων. Και πάλι η αξιολόγηση δεν οδηγεί πουθενά. Τελειώνω, κύριε Πρόεδρε. Τι γίνεται αν ένας υπάλληλος κριθεί ανεπαρκής; Ο προϊστάμενος προτείνει μέτρα βελτίωσης. Εισάγετε τη δομημένη συνέντευξη στο άρθρο 29 και έχουμε τις επιφυλάξεις μας, καθώς δεν έχουμε δει να χρησιμοποιείται με σωστό τρόπο η συνέντευξη αυτή. Τα δικά σας δείγματα γραφής δεν είναι ενθαρρυντικά. Κυρίες και κύριοι συνάδελφοι, έχω εμπειρία διοίκησης στο ελληνικό δημόσιο. Σας λέω, λοιπόν, πως το πρόβλημα της ελληνικής δημόσιας διοίκησης είναι πρώτα πρόβλημα οργάνωσης και θεσμών και όχι έλλειψης ανθρωπίνου δυναμικού, που υπάρχει πάρα πολύ και με πολύ καλά προσόντα. Έχουν γαλουχηθεί όμως γενιές προϊσταμένων με ευθυνοφοβία και ατολμία απέναντι στους υφισταμένους.
Κύριε Θεοχάρη, παρακαλώ.
Τελειώνω, κύριε Πρόεδρε. Την ίδια ώρα, οι άνθρωποι στο δημόσιο αντιμετωπίζονται ως απλά εργατικά χέρια και τα προσόντα τους χρησιμεύουν μόνο για την περίοδο των κρίσεων και ως τρόπος αύξησης των μορίων που θα πάρουν. Σε όλες αυτές τις παθογένειες δυστυχώς δεν δίνετε καμία λύση. Σας ευχαριστώ.
Ευχαριστώ. Καλωσορίζω και στα κυβερνητικά έδρανα την αγαπητή κυρία Χρυσοβελώνη. Ο κ. Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης, έχει τον λόγο.
Κύριοι Υπουργοί, κύριοι Βουλευτές, θα ήθελα να ξεκινήσω πραγματικά από το προσφυγικό, γιατί η σημερινή μέρα δείχνει ότι δεν είναι μόνο ένα κρίσιμο ζήτημα, αλλά μια βραδυφλεγής βόμβα και για την Ευρώπη και για τη χώρα μας. Δυστυχώς, στην Ευρωπαϊκή Ένωση υπάρχουν ακραίες φωνές. Η Ευρώπη δεν έχει αντιληφθεί ότι είναι ένα ζήτημα από το οποίο τρίζουν τα θεμέλια του ευρωπαϊκού οικοδομήματος. Αρκετές χώρες της Ευρωπαϊκής Ένωσης θέλουν κλειστά σύνορα. Υπάρχει ζήτημα από ορισμένες χώρες σε σχέση με τη Σένγκεν. Εμείς λέμε σταθερά ότι απαιτείται περισσότερη Σένγκεν και όχι λιγότερη Σένγκεν. Στο θέμα αυτό έχουμε μια υπεύθυνη στάση η Δημοκρατική Συμπαράταξη. Καταθέσαμε προτάσεις σε όλα τα επίπεδα, στην Ευρωπαϊκή Ένωση, στη χώρα μας με συνεχείς συναντήσεις και ζητήσαμε να υπάρχει εθνική συνεννόηση. Ζητήσαμε επίσης και σύγκληση του Συμβουλίου Πολιτικών Αρχηγών. Ελπίζω και να γίνει το Συμβούλιο Πολιτικών Αρχηγών και αυτή τη φορά να υπογράψουν όλοι το κοινό ανακοινωθέν για το προσφυγικό, γιατί την προηγούμενη φορά η Νέα Δημοκρατία δεν το υπέγραψε. Είναι ένα ζήτημα, λοιπόν, εθνικό. Η ελληνική Κυβέρνηση έχει κάνει πολλά λάθη. Υπήρχε προχειρότητα, υπήρξαν αυταπάτες, καθυστερήσεις για πολύ μεγάλο χρονικό διάστημα. Αυτή τη στιγμή όλη η χώρα έχει μετατραπεί σε ένα hotspot. Ζούμε πραγματικά μια ανθρωπιστική κρίση και τώρα, κυρίες και κύριοι Βουλευτές βλέπουμε τι είναι ανθρωπιστική κρίση. Γιατί είναι άλλο να έχεις μια βαθιά οικονομική κρίση και άλλο να έχεις μια πραγματικά ανθρωπιστική κρίση και κυρίως πρέπει να δείξουμε τον ανθρωπισμό μας και να το αντιμετωπίσουμε με μια εθνική γραμμή. Προτού πω κάποια πράγματα για το νομοσχέδιο - τα είπαμε και χθες επί της αρχής - θέλω να τονίσω κάποια ζητήματα, τα οποία έχουν τεθεί. Άκουσα τον Υπουργό Εσωτερικών κ. Κουρουμπλή. Ήρθε εδώ και με ένα πολύ επιθετικό ύφος προς τους Βουλευτές της Αντιπολίτευσης είπε τονίζοντας «θα καθίσετε πάρα πολύ στην Αντιπολίτευση, όπως έγινε το 1981».
Ε, βέβαια, ξέρει αυτός.
Αγαπητοί Βουλευτές, φίλες και φίλοι του ΣΥΡΙΖΑ, συμφωνείτε με αυτήν την τοποθέτηση του Υπουργού σας; Αυτή είναι η αντίληψη του ΣΥΡΙΖΑ; Πιθανόν να αφορούσε κι εσάς η συγκεκριμένη αναφορά. Δεν εξηγείται αλλιώς. Είναι μια αλαζονική στάση. Κύριε Βερναρδάκη, επειδή ξέρετε καλά από δημοσκοπήσεις, θα έπρεπε να ξέρετε και να γνωρίζει η Κυβέρνηση - και να βοηθάει και τον Υπουργό Εσωτερικών - ότι η κοινωνία αυτήν τη στιγμή βρίσκεται σε ένα άλλο στάδιο και η κοινωνία αυτήν τη στιγμή προσπαθεί να βρει λύσεις και είναι απογοητευμένη. Εμείς σας λέμε, λοιπόν, ότι σε κάθε περίπτωση θα υπάρχει προοδευτική λύση. Υπάρχει προοδευτική λύση για την κοινωνία. Δεν θα είναι εγκλωβισμένοι οι προοδευτικοί πολίτες της χώρας μας. Η Δημοκρατική Συμπαράταξη προσπαθεί σε όλα τα θέματα να έχει προοδευτικές προτάσεις, με στόχο την κοινωνική συνοχή, με στόχο μια ανάπτυξη, η οποία λαμβάνει υπόψη την ιδιωτική οικονομία, αλλά με αρχές, με κανόνες ανταγωνισμού, όχι με τον κρατισμό και βεβαίως όχι με τον λαϊκισμό. Και αναφέρομαι στον λαϊκισμό, απ' όπου κι αν προέρχεται, γιατί τον ζήσαμε και τον ζούμε. Πρόσφατα, οι αγρότες, άλλη μια κοινωνική τάξη που βρίσκεται στους δρόμους σήμερα και δημιουργούνται προβλήματα, είδαν τον Πρωθυπουργό και είδαμε μερικά από τα μέτρα να είναι, για παράδειγμα, η δημιουργία βιβλίων εσόδων εξόδων, που πρότεινε ο Πρωθυπουργός, έτσι ώστε να επιλυθεί το πρόβλημα. Σοβαρά; Τα βιβλία εσόδων εξόδων, τα οποία είναι μια ψηφισμένη διάταξη και στην οποία ήσασταν αντίθετοι όλα τα προηγούμενα χρόνια, την προτείνατε αυτήν τη στιγμή ως το δέκατο έκτο μέτρο από τα είκοσι πέντε στους αγρότες;
Αυτό καταλάβατε; Να κάνετε αντιπολίτευση, αλλά όχι αυτό το πράγμα! Προς Θεού!
Εδώ, λοιπόν, χρειάζεται σοβαρότητα. Να πάμε, λοιπόν, κυρίες και κύριοι στα σημερινά. Καταθέσατε τροπολογίες. Καταθέσατε πολλές τροπολογίες υπουργικές και σας είπα πρώτα - πρώτα ότι είναι θετικό γεγονός το ότι εσείς αποδεχθήκατε και τροπολογίες βουλευτικές των κομμάτων της Αντιπολίτευσης, ενώ οι περισσότεροι Υπουργοί δεν το έχουν κάνει τις προηγούμενες φορές. Αυτό είναι ένα από τα γεγονότα που είπαμε ότι είναι θετικά. Όμως, θέλω θα σας πω για δύο - τρία πραγματάκια. Ο κ. Σταθάκης, ο Υπουργός Οικονομίας, Ανάπτυξης και Τουρισμού, κατέθεσε μια τροπολογία για τον ΕΟΤ. Και κατατέθηκε μια τροπολογία για την ΕΥΠ. Και οι δύο τροπολογίες εξαιρούν τους συγκεκριμένους οργανισμούς από το μητρώο. Μάλιστα, ζητήσαμε όταν κατατίθενται τροπολογίες, να έρχονται να τις υποστηρίζουν. Ο Υπουργός Δικαιοσύνης σε προηγούμενο νομοσχέδιο το είχε κάνει. Όποιος Υπουργός δεν είχε έρθει να υποστηρίξει την τροπολογία, δεν την είχε κάνει αποδεκτή. Τώρα δεν το πράξατε. Τις συγκεκριμένες τροπολογίες δεν ήρθαν να τις υποστηρίξουν. Θα σας πω στη συνέχεια για το μητρώο. Σας λέω, λοιπόν, το εξής: Κι ενώ φέρνετε αυτήν τη συγκεκριμένη ρύθμιση, ήδη υπάρχουν οι εξαιρέσεις. Ήδη υπάρχουν. Σήμερα, ακόμα δεν το έχουμε ψηφίσει κι έρχονται οι εξαιρέσεις. Και μάλιστα, έρχονται εξαιρέσεις, ακούστε με τι επιχειρηματολογία! Για παράδειγμα, αναφέρει η αιτιολογική έκθεση για ιδιωτικές μεθόδους διοίκησης - αναγκαίες γι' αυτόν τον λόγο - σε σχέση με τον ΕΟΤ. Μα, γι' αυτό ακριβώς σας λέγαμε ότι θα πρέπει να μπαίνουν και ιδιωτικά στελέχη, θα πρέπει να μπαίνει και ο ιδιωτικός τομέας και να μην είναι μόνο θέμα του δημοσίου. Το δημόσιο συμφέρον δεν σημαίνει ότι εξαιρείται ο ιδιωτικός τομέας. Κι έτσι βεβαίως θα είχε επιλυθεί και το συγκεκριμένο θέμα. Έρχεται τροπολογία για την παιδεία, σε σχέση με τον αριθμό των εξεταζόμενων μαθημάτων, ενώ έχουμε εθνικό διάλογο για την παιδεία. Ενώ αυτήν τη στιγμή, λοιπόν, έχουμε διάλογο για την παιδεία, γίνονται τα μαθήματα από έξι σε τέσσερα και αυτό το οποίο γίνεται εις βάρος των μαθητών, με τις συνεχιζόμενες και ξαφνικές αλλαγές. Κυρίες και κύριοι Βουλευτές, το υπό ψήφιση νομοσχέδιο, παρά κάποιες θετικές διατάξεις που παραμένουν αποσπασματικές, δεν φαίνεται να ανταποκρίνεται στις προθέσεις του, τουλάχιστον όπως αυτές έχουν περιγράφει στην αιτιολογική έκθεση. Σε πολλές περιπτώσεις δε, οι διατάξεις του δημιουργούν τουλάχιστον προβληματισμό ως προς τις αρχές δικαίου που επικαλείται, ενώ παράλληλα έρχονται σε αντίθεση με μια σειρά άλλων νομοθετικών ρυθμίσεων. Σήμερα θα πω μόνο ένα ενδεικτικό παράδειγμα, καθώς αναλύσαμε πολλά και στη χθεσινή ημέρα, σχετικά με το μητρώο. Η αιτιολογική έκθεση αναφέρει τη μορφοποίηση και λειτουργία ενός συστήματος πολυσυλλεκτικού. Όπως παρατηρεί η Επιστημονική Υπηρεσία της Βουλής, για λόγους ίσης μεταχείρισης, θα έπρεπε να γίνει δεκτό ότι όλοι οι υπάλληλοι - λειτουργοί, ερευνητές, επιστήμονες - του Δημοσίου που διαθέτουν τα απαιτούμενα προσόντα, ακόμα και όσοι υπάγονται σε ειδικό καθεστώς κι εξαιρούνται από το σύστημα αξιολόγησης που εισάγει το υπό ψήφιση νομοσχέδιο, πρέπει να έχουν την ευκαιρία να διεκδικούν επιτελικές θέσεις, της κεντρικής διοίκησης και του ευρύτερου δημόσιου τομέα. Επιπλέον, ορίζεται ότι δύναται να εγγράφονται στο μητρώο, κατά παρέκκλιση των ειδικών προϋποθέσεων που τίθενται για τους τακτικούς πολιτικούς υπαλλήλους, το επιστημονικό προσωπικό των ανεξάρτητων αρχών. Πώς τεκμηριώνεται αυτή η παρέκκλιση, δεν το ακούσαμε. Ενώ εντάσσεται το επιστημονικό προσωπικό των ανεξάρτητων αρχών αποκλείεται λοιπό ειδικό επιστημονικό προσωπικό που υπηρετεί στο δημόσιο, δημιουργώντας και προβληματισμούς συνταγματικής φύσεως, καθώς δεν παρέχεται αιτιολογία αυτής της ευνοϊκότερης μεταχείρισης. Πώς τεκμηριώνεται αυτή η ευνοϊκότερη μεταχείριση; Δεν το είδαμε. Άνιση, επίσης, μεταχείριση γίνεται του ειδικού επιστημονικού προσωπικού που υπηρετεί στο δημόσιο έναντι του αντίστοιχου διοικητικού προσωπικού. Συγκεκριμένα, η Επιστημονική Υπηρεσία της Βουλής παρατηρεί ότι το να δεχτεί κανείς ότι οι εργαζόμενοι σε θέσεις του δημοσίου εντάσσονται αδιακρίτως και υπό τους αυτούς όρους στο μητρώο είτε ανήκουν στο διοικητικό είτε στο ειδικό επιστημονικό προσωπικό δεν είναι σύμφωνο με το Σύνταγμα, αναφορικά, όχι μόνο με το είδος και τον αριθμό των προσόντων εκπαίδευσης και κατάρτισης, αλλά και με τη φύση και το είδος των αρμοδιοτήτων που τους έχουν ανατεθεί. Μιλάμε για συγκεκριμένα προβλήματα, για συγκεκριμένα ζητήματα τα οποία σας θέσαμε. Σας έθεσα, μάλιστα, ένα ερώτημα για μια νομοτεχνική βελτίωση που φέρατε για την περίπτωση της κένωσης των ως άνω θέσεων στο μητρώο που εξαιρείτε και λέτε με τις παλιές διατάξεις για όποιες δεν έχουν γίνει. Σας είπα ότι γι' αυτό δεν υπάρχει άλλη εξήγηση. Το κάνετε μην τυχόν σας ξεφύγει κανένας και υπάρξει αξιοκρατία. Δεν υπάρχει άλλη εξήγηση. Σας ζήτησα, λοιπόν, εδώ να τοποθετηθείτε, να πείτε ξεκάθαρα γιατί το παραπέμπετε στο μέλλον και δεν είχαμε καμμία απάντηση. Να μην μιλήσω για το άρθρο 32, το οποίο ζητήσαμε να το αποσύρετε, που δίνει αυθαίρετες υπερεξουσίες μετακίνησης και κατά παρέκκλιση κείμενων διατάξεων και το οποίο μας είπατε ότι θα το επαναφέρετε στο νομοσχέδιο για την κινητικότητα στο επόμενο χρονικό διάστημα. Εδώ τώρα που το συζητάμε: Τώρα είστε υπέρ της κινητικότητας; Γιατί το 2012 θυμάμαι να υποστηρίζετε τις διαμαρτυρίες απέναντι στην κινητικότητα. Και επειδή αναφερθήκατε, αγαπητή Κοινοβουλευτική Εκπρόσωπε της Νέας Δημοκρατίας, να σας πω το εξής.
Κύριε Θεοχαρόπουλε, αγαπητός και εσείς, αλλά έχετε μιλήσει εννέα λεπτά και δεκαπέντε δευτερόλεπτα.
Ολοκληρώνω, κύριε Πρόεδρε. Μια τελευταία φράση θέλω να πω. Δυστυχώς, έχουμε ιδεολογικές εμμονές της Νέας Δημοκρατίας για απολύσεις και ποσοστά αξιολόγησης 60-30-10 προαποφασισμένα, τα οποία ήθελε να περάσει ο κ. Μητσοτάκης. Από την άλλη, έχουμε αυταπάτες του ΣΥΡΙΖΑ, οι οποίες δεν οδηγούν πουθενά για όλα αυτά τα ζητήματα, για μια αξιολόγηση την οποία δεν την προχωρά έτσι όπως πρέπει να την προχωρήσει. Οι πολίτες δεν θα μείνουν εγκλωβισμένοι, υπάρχει προοδευτική λύση. Σας ευχαριστώ πάρα πολύ.
Ευχαριστούμε πολύ. Τον λόγο έχει ο κ. Κεγκέρογλου.
Κύριε Πρόεδρε, θα ήθελα τον λόγο.
Τι θέλετε, κύριε Γεωργιάδη;
Θα ήθελα τον λόγο επί προσωπικού.
Για ποιο λόγο;
Διότι έγινε μια αναφορά στο όνομά μου από τον συνάδελφο τον κ. Ηγουμενίδη, με εκφράσεις υβριστικές και θα ήθελα τον λόγο επί προσωπικού.
Τι σας είπε;
Αναφέρθηκε στο πρόσωπο μου ως «φασίστας» και θα ήθελα να εξηγήσω δύο πράγματα.
Όχι, δεν το καταλάβατε.
Δεν το κατάλαβα; Υπάρχει και άρθρο στο οποίο έγινε σχετική αναφορά περί «αυγό του φιδιού», ότι φοράω τη «μάσκα», για «τις φασιστικές τάσεις που έχω» με βάση τα λεγόμενά μου και θα ήθελα να αναφερθώ επ' αυτού.
Ορίστε, έχετε τον λόγο για να διευκρινίζονται τα πράγματα.
Κατ' αρχάς οφείλω να πω ότι με έκπληξή μου πληροφορήθηκα αυτά ιδιαίτερα από τον κ. Ηγουμενίδη, γιατί είναι ένας επιστήμων και ένας άνθρωπος τον οποίο σέβομαι. Δεν αναφέρθηκα, κατ'αρχήν, επί προσωπικού στο όνομά του. Έτσι; Αυτό είναι το πρώτο πράγμα.
Όταν μιλάς για cosa nostra…
Το δεύτερο πράγμα που θέλω να πω είναι ότι θέλω να ξεκαθαρίσω κάτι. Σε καμμία των περιπτώσεων δεν επικροτούμε καμμία μορφή βίας προς κανέναν συνάδελφο, ανεξαρτήτου παράταξης. Όσον αφορά το κομμάτι του φασισμού, είναι το μόνο που θα συμφωνήσω με τα λεγόμενα του κ. Ηγουμενίδη. Εχθές απλά προέδρευε ο κ. Κακλαμάνης, ο οποίος είπε ότι δεν επικροτεί κανένας τέτοιες βίαιες ιδεοληψίες, αλλά από εκεί και πέρα να πάμε στο προκείμενο. Φασισμός είναι όταν μιλάμε για πραγματικά γεγονότα στα οποία έκανα εγώ κάποια αναφορά; Εγώ είπα ότι πήγαμε εμείς στα μπλόκα. Μας υποδέχθηκαν με θέρμη οι αγρότες και έκανα μια αναφορά, σε αντίθεση με κάποιους συναδέλφους, τους οποίους δεν τους υποδέχονται έτσι. Και το μόνο που είπα ήταν ότι βρέθηκα εκεί. Για παράδειγμα, εχθές στην Κρήτη τι έγινε; Αρνείστε, κύριε Ηγουμενίδη, ότι επιτεθήκαν προς εσάς; Δεν το επικροτώ, σε καμμία των περιπτώσεων, και το λέω δημοσίως αυτήν τη στιγμή, για να είμαι ξεκάθαρος σε καμμία των περιπτώσεων. Το καταδικάζω αυτό. Και ίσα - ίσα που στα μπλόκα που πήγαμε…
Μάλιστα, ευχαριστούμε.
Δώστε μου ένα λεπτό, για να ολοκληρώσω.
Δεν επιτέθηκαν σε μπλόκο. Επιτέθηκαν με μπλόκο έξω από ιδιωτικό σταθμό στημένοι και μικρή σχέση έχοντες με αγρότες. Δεν είναι μπλόκα. Έτσι; Κρατηθείτε!
Κρατιόμαστε.
Τρεις εβδομάδες κρατιέστε, αλλά θυμάστε κάποια πράγματα, τα οποία κάποια στιγμή θα πρέπει να εξηγήσετε.
Άλλοι πρέπει να τα εξηγήσουν αυτά.
Συγγνώμη, κύριε Πρόεδρε, αλλά για να ενισχύσω κιόλας το επιχείρημα αυτό…
Όταν τελειώσετε, θα πω κάτι στους συναδέλφους, διότι καλό είναι…
…(δεν ακούστηκε)
Θα το δείτε.
Αυτό που θα πω τώρα, θα ήθελα να μην καταγραφεί στα Πρακτικά. Το λέω καθαρά, για να μην θεωρηθεί ότι προκαλώ. Εχθές είπα ότι δεν θέλω να αναφέρω τι είπαν οι αγρότες, γιατί οι αγρότες είπαν επί λέξει …
Κύριε Ψαριανέ, σας παρακαλώ.
Όχι, να μας δουλεύει κιόλας.
Κύριε Πρόεδρε, να ολοκληρώσω;
Ολοκληρώστε, κύριε συνάδελφε.
Αυτό που είπαν οι αγρότες - και ξαναλέω να μη γραφτεί στα Πρακτικά ήταν - «…». Εγώ δεν έκανα κάποια τέτοια αναφορά. Το λέω για να το ενισχύσω. Να σας εξηγήσω και με βάση τον Μπαμπινιώτη τι σημαίνει φασισμός, γιατί δεν μπορεί να λέγονται τέτοιες εκφράσεις ειδικά μέσα στο Κοινοβούλιο.
Ευχαριστώ πάρα πολύ. Το προσωπικό έληξε. Αναλύσατε για δεύτερη φορά την άποψή σας.
Παρακαλώ γι' αυτές τις εκφράσεις να ανακαλέσει ο κ. Ηγουμενίδης.
Ναι, εντάξει, ωραία.
Και όσον αφορά το ότι ήμουν ειρωνικός και είπα να φορέσουν μάσκες, δεν νομίζω ότι είναι κάτι στο οποίο πρέπει να αναφερθούμε αυτήν τη στιγμή. Ούτε προκαλεί ούτε είναι φασιστικό.
Εντάξει, ευχαριστούμε.
Τη βία την καταδικάζω και το λέω δημοσίως αυτή τη στιγμή. Δεν το συζητάμε αυτό.
Εντάξει, αλλά με συγχωρείτε, κύριε Γεωργιάδη επειδή ήδη διευκρινίσατε, σας παρακαλώ ο εντυπωσιασμός όταν μιλάμε από μικροφώνου πρέπει να έχει τα όριά του, γιατί αν ένας αγρότης ή οποιοσδήποτε πει «θα σας κρεμάσω ανάποδα στο Σύνταγμα» και αυτό ερχόμαστε και το αναμεταδίδουμε, χωρίς να είναι η άποψή μας, το οποίο το διευκρινίζουμε την επόμενη ημέρα από μικροφώνου. Θέλει συγκράτηση και το καταλαβαίνετε. Είστε έξυπνος άνθρωπος. Εντάξει;
Εγώ το καταλαβαίνω και γι' αυτό το λόγο δεν κάνω αναφορά ακριβώς τι ειπώθηκε από τους αγρότες. Και σε σεβασμό προς το πρόσωπο του συναδέλφου δεν είπα ότι αφορά το συγκεκριμένο συνάδελφο ό,τι έγινε.
Αυτό διευκρινίστηκε. Κύριε Ηγουμενίδη, κάτι θέλατε να πείτε. Έχετε το λόγο για πολύ λίγο, όμως, παρακαλώ.
Σας διαβάζω: «Υπάρχει και σχετικό βίντεο για το πώς συμπεριφέρθηκαν σε εμάς οι αγρότες στον Εύηνο και το πώς συμπεριφέρθηκαν σε συνάδελφό σας - απευθυνόμενος σε Βουλευτές του ΣΥΡΙΖΑ - που πήγε να βγει στο ΚΡΗΤΗ TV». Αν δεν ήμουν εγώ, σε ποιον αναφερθήκατε;
Αυτό είναι φασιστικό;
Διευκρινίστηκαν τα περί φασιστικού, τα περί βίας.
Όχι, δεν διευκρινίστηκαν.
Εδώ μέσα δεν χρειάζεται… Αίσχος!
Κύριε Αμυρά κι εσείς είστε πολύ εντυπωσιακός από μικροφώνου, μην είστε κι από κάτω.
Εγώ, κύριε Πρόεδρε, έθεσα ένα θέμα.
Συνεχίστε, κύριε Ηγουμενίδη, έχετε τον λόγο. Παρακαλώ.
Πέρα από το ότι, κατά τη γνώμη μου, όφειλε και πολύ καλά έκανε, ως όφειλε προσωπικά, να ανακαλέσει ο κ. Γεωργιάδης, μίλησε και τοποθετήθηκε έτσι απευθυνόμενος στους Βουλευτές του ΣΥΡΙΖΑ ως εκπρόσωπος του Κόμματος της Ένωσης Κεντρώων. Για να μην τους αποκαλώ, λοιπόν, λεγόμενους κεντρώους, περιμένω να ανακαλέσει ο Αρχηγός του κόμματος, ο εκπρόσωπος του κόμματος. Δεν είναι προσωπικό το ζήτημα.
Όσον αφορά τι; Δεν υπάρχει κάτι προσωπικό να ανακαλέσει κάποιος άλλος.
Κύριε Ηγουμενίδη, όταν λείπει ο Αρχηγός του κόμματος, ο Κοινοβουλευτικός Εκπρόσωπος εκπροσωπεί.
Ανακάλεσε προσωπικά, δεν ανακάλεσε ως εκπρόσωπος του κόμματος. Εγώ με αυτήν την έννοια το λέω.
Πρέπει να ανακαλέσετε εσείς τις υβριστικές εκφράσεις προς το πρόσωπό μου.
Εντάξει. Μην ταλαιπωρείτε και τις στενογράφους, γιατί δεν ακούγονται αυτά. Κύριε Γεωργιάδη, σας παρακαλώ. Ο κ. Κεγκέρογλου, ήρεμος και ωραίος, έχει τον λόγο.
Ηρεμία.
Έχετε τον λόγο, κύριε Κεγκέρογλου.
Ευχαριστώ, κύριε Πρόεδρε. Θα ξεκινήσω από τα τελευταία. Συμφωνώ απολύτως μαζί σας ότι όλος ο πολιτικός κόσμος πρέπει να καταδικάσει και τους προπηλακισμούς και τις αντισυγκεντρώσεις και όλα όσα γίνονται εις βάρος Βουλευτών και άλλων πολιτικών προσώπων.
Από παλιά.
Είσαι και δικηγόρος; Και εκλαμβάνω τη νουθεσία του Προέδρου ως μια δήλωση με αναδρομική ισχύ, κύριε Πρόεδρε.
Θα σας πω κάτι, όταν τελειώσετε την ομιλία σας.
Όποτε θέλετε, διακόπτετε. Δεν υπάρχει κανένα πρόβλημα. Την εκλαμβάνω ως δήλωση με αναδρομική ισχύ «εάν δεν είχε γίνει από εσάς». Διότι, καλώς ή κακώς, πολλά στελέχη της παράταξής σας είχαν εμπλακεί παλαιότερα, αν όχι ως πρωταγωνιστές, με άλλες ιδιότητες. Θα σας πω μόνο ότι - κάτι που έχει κριθεί και δικαστικά - η «αυγοβόλος» στο Ρέθυμνο του κ. Όθωνα, η οποία πήγε στο δικαστήριο, ήταν μέλος της Συντονιστικής Επιτροπής του ΣΥΡΙΖΑ στο Ρέθυμνο και όταν έγινε η δίκη πήγε στο δικαστήριο ο κ. Κριτσωτάκης να την υπερασπιστεί. Άρα, θεωρώ πάρα πολύ θετική τη σημερινή σας παρέμβαση και αφορά ασφαλώς όλες τις προηγούμενες περιόδους. Ο διάλογος, η πολιτική αντιπαράθεση, η σύνθεση, ιδιαίτερα στην κρίσιμη περίοδο που περνάμε, είναι ο μόνος δρόμος για να δώσουμε λύσεις και να αντιμετωπίσουμε τα προβλήματα. Η όξυνση, η πόλωση, η άγονη αντιπαράθεση δεν φέρνουν κανένα αποτέλεσμα. Γι' αυτό εμείς, και ως βασική πολιτική γραμμή ετούτη την περίοδο, έχουμε την εθνική συνεννόηση, ούτε τον αυταρχισμό που οδηγεί σε μονομέρειες κυβερνητικές, αλλά ούτε και τις βιαστικές λύσεις που ακούν στο όνομα «εκλογές». Εθνική συνεννόηση, πέρα κι έξω από το ζήτημα που έχει να κάνει με κυβερνήσεις και συνεργασίες κι οτιδήποτε άλλο. Είναι άλλο θέμα αυτό. Όσοι θέλουν να προβοκάρουν την αναγκαία γραμμή για την εθνική συνεννόηση, αναφέρονται αμέσως στα ζητήματα συγκυβερνήσεων. Αυτό έχει ανάγκη η χώρα. Αυτό πρέπει να δούμε και στο Κοινοβούλιο. Ανέφερα το παράδειγμα, χθες που μίλησα, της Παρασκευής και του Σαββάτου για το παράλληλο πρόγραμμα. Με επίμονο τρόπο, πράγματι, είχα μιλήσει για το θέμα των ανασφάλιστων που είναι στα ασφαλιστικά ταμεία, αλλά έχουν χάσει την ασφαλιστική ικανότητα. Δεν με άκουσε το Υπουργείο ούτε την Παρασκευή, ούτε το Σάββατο, ούτε κανείς συνάδελφος. Κι αναγκάστηκε το Υπουργείο Εργασίας να φέρει σήμερα τροπολογία. Έφερε σήμερα τροπολογία παράταση της ισχύος του ν.4254 για τους ανασφάλιστους όλων των ταμείων και μας δικαίωσε, μετά από τρεις μέρες, γι' αυτή μας την επιμονή. Γιατί αυτός ο διάλογος, αυτή σύνθεση, αυτή η διάταξη να μην ήταν στην ώρα της, με βάση την πρόταση που κάναμε, με επίμονο τρόπο; Είναι ένα μικρό παράδειγμα αυτό. Θα πω ότι ο Υπουργός έχει αποδεχθεί προτάσεις και σήμερα, σε αυτή τη συζήτηση που γίνεται, και έδειξε δείγματα διαφορετικής συμπεριφοράς. Παρεισέφρησαν, όμως, τροπολογίες, που είναι περισσότερες από τον αριθμό των άρθρων, παρεισέφρησαν διατάξεις που έχουν εντελώς άσχετο περιεχόμενο από το νομοσχέδιο κι αυτό οδηγεί μια επιχειρούμενη μεταρρύθμιση σε υποτίμηση. Δυστυχώς, υποτιμάται η επιχειρούμενη μεταρρύθμιση από την ίδια τη διαδικασία της συζήτησης και της συγκρότησης του συγκεκριμένου νομοσχεδίου. Γι' αυτό, λοιπόν, λέω ότι με βάση και την εμπειρία και την παράδοση, αν θέλετε - κι έχει η παράταξή μας μεγάλη παράδοση στις μεταρρυθμίσεις σε αυτόν τον τόπο - όχι μόνο για το ΑΣΕΠ που ακούστηκε, όχι μόνο για τη «ΔΙΑΥΓΕΙΑ» που μιλήσαμε πολλοί, τις ανεξάρτητες αρχές, όχι μόνο για τις αλλαγές που έχουν να κάνουν με την ίδρυση της περιφερειακής αυτοδιοίκησης στην Ελλάδα, σε πολλούς τομείς, αλλά ταυτόχρονα και για τα πολλά λάθη, για τα οποία μίλησα, όλων των κυβερνήσεων, από τον Καποδίστρια μέχρι σήμερα, που δεν άφησαν πραγματικά να δομηθεί και το σύστημα αξιολόγησης και επιλογής των στελεχών της διοίκησης με ανάλογο τρόπο, όπως αυτόν του ΑΣΕΠ. Μεγάλη μεταρρύθμιση θα ήταν αν εντασσόταν στο ΑΣΕΠ όλο αυτό το σύστημα. Δεν εντάσσεται, δυστυχώς. Κι όχι μόνο δεν εντάσσεται, αλλά μεταφέρεται και στο μέλλον για το 2018. Μπορεί να είναι σωστό, δεν ξέρω, αλλά έρχεται αμέσως σε ένα σύστημα και φέρνει εξαιρέσεις σε ΕΟΤ, ΕΥΠ, στη Γενική Γραμματεία Συντονισμού. Είναι άλλο πράγμα - λέει - η Γενική Γραμματεία Συντονισμού, έχει ιδιαιτερότητα. Τι ακριβώς έχει και δεν ξέρουμε; Και ανατρέπεται αμέσως όλη αυτή η ιστορία. Έτσι, λοιπόν, ολοκληρώνοντας την τοποθέτησή μου θέλω να πω για το Μητρώο Στελεχών. Ειπώθηκαν κάποια πράγματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγα δευτερόλεπτα, κύριε Πρόεδρε. Θα ξεκινήσουμε - λέει ο Υπουργός - από το σπίτι μας. Θα βάλουμε μόνο του δημοσίου. Και έγινε και ένας βομβαρδισμός καταγγελιών για την αγορά. Μα, και τώρα οι γενικοί γραμματείς είναι από την αγορά. Να ξεκινήσουμε, λέει, από το σπίτι μας. Δηλαδή, οι πολίτες δεν έχουν καμμία σχέση με το δημόσιο; Το δημόσιο τους πολίτες, τους ιδιώτες, δεν τους βλέπει με το ίδιο μάτι με τους δημόσιους λειτουργούς; Είναι διαφορετικό το μάτι; Να ολοκληρώσω λέγοντας ότι έχει στοιχεία στην αξιολόγηση, τα οποία, δυστυχώς, είναι αντιφατικά. Μία παρατήρηση: Λέτε, κύριε Υπουργέ - θα ήθελα λίγο την προσοχή σας - ότι αυτοί που έχουν παρακολουθήσει σεμινάρια του ΕΚΔΔΑ και του Ινστιτούτου παίρνουν κάποια μοριοδότηση. Πολύ καλά. Οι εκπαιδευτικοί - για να δείτε τις αντιφάσεις - που τους κάνουν το μάθημα και τα σεμινάρια δεν παίρνουν κανένα μόριο, όπως και οι καθηγητές που κάνουν μάθημα στην Εθνική Σχολή Δημόσιας Διοίκησης. Αυτοί δεν παίρνουν κανένα μόριο. Οι μαθητές παίρνουν. Εάν είναι, λοιπόν, αυτό το πράγμα που λέτε ορθολογικό και αξιοκρατικό, να το πιστέψετε. Κλείνω με το άρθρο 39, που αποκαθιστά μία μεγάλη αδικία για την οποία έχουμε παλέψει εδώ, από την εποχή που ο Πρόεδρος της Δημοκρατίας, κ. Παυλόπουλος, ήταν στο Υπουργείο - δεν ξέρω πώς το έλεγαν τότε - Διοικητικής Μεταρρύθμισης, μέχρι σήμερα. Και είναι προς τιμήν του Υπουργού ο οποίος αποδέχθηκε να αποκαταστήσει αυτό το θέμα. Προσέξτε μόνο, κύριε Υπουργέ, επειδή μπορεί να έχει εμπλοκή, να δείτε την έκδοση της υπουργικής απόφασης που προβλέπεται σε συνεργασία με το ΑΣΕΠ, ούτως ώστε να είναι συμβατή με αυτά που πρέπει να υλοποιηθούν. Ευχαριστώ, κύριε Πρόεδρε, και για τον χρόνο.
Κύριε Κεγκέρογλου, δεν αναφέρομαι καθόλου σε εσάς, που πράγματι με ψύχραιμη και έμπειρη φωνή και επί της ουσίας αναφερθήκατε στα ζητήματα. Είμαι, όμως, υποχρεωμένος να πω κάτι που αφορά πλήθος γεγονότων, τα οποία συνέβησαν τις τελευταίες εβδομάδες στα γραφεία του κόμματος του ΣΥΡΙΖΑ και σε στελέχη του ΣΥΡΙΖΑ σε πολλές πόλεις της Ελλάδας, συνήθως κατά τις 20.00΄ η ώρα το βράδυ. Θέλω να πω με ευθύτητα - διότι αρκετοί εξ ημών και το ΄11 και το ΄12, το ΄13 ήμασταν και εδώ και έξω από εδώ και γνωρίζουμε πάρα πολύ καλά και δεν έχουμε διχογνωμία στα γεγονότα - ότι σε γεγονότα που συνέβησαν σε προηγούμενες περιόδους σε σχέση με άλλα κόμματα, με τα γραφεία τους, τα στελέχη τους και λοιπά, υπήρχε ένα στοιχείο σαφέστατα αποτρεπτικό, καταγγελτικό και στηλίτευσής τους απ' όλα τα μέσα μαζικής ενημέρωσης εκείνη την εποχή, αν θυμάστε, μερικές φορές μάλιστα - αλλά αυτό δεν πειράζει όταν πρόκειται για πράξεις βίας - καθ' υπερβολή. Ενώ αντίθετα υπάρχει μια ειδοποιός, ποιοτική διαφορά, ότι αυτές τις εβδομάδες υπάρχει ανοιχτή προτροπή, χωρίς ψυχραιμία, χωρίς ανοχή, στο τι γίνεται σε αυτά τα γραφεία και σε αυτές τις επιθέσεις που δέχονται στελέχη και το κόμμα του ΣΥΡΙΖΑ. Το ότι δεν έχουν υπάρξει απαντήσεις και δεν έχουν υπάρξει επεισόδια, είναι προφανές ότι οφείλεται σε ψυχραιμία που έχει επιδειχθεί ενδεχομένως απ' όλες τις πλευρές ή και στη στηλίτευση από τις ηγεσίες των πολιτικών δυνάμεων ή και στην τύχη. Πάντως δεν μπορεί να συνεχιστεί αυτή η κατάσταση και να υπάρχουν εδώ ομιλίες που εξισώνουν καταστάσεις, οι οποίες είναι ποιοτικά - επαναλαμβάνω - διαφορετικές, διότι το αποτρεπτικό από το προτρεπτικό…
Ο κ. Κατρούγκαλος…
Σας παρακαλώ, κύριε Κωνσταντινόπουλε. Μιλάω για τα κανάλια. Εσείς γιατί παίρνετε τον λόγο; Καταλαβαίνετε; Αντιλαμβάνεστε τι σας λέω;
Κύριε Πρόεδρε…
Κύριε Κωνσταντινόπουλε, ξέρετε τι σας λέω; Το καταλάβατε; Παρακολουθείτε τρεις εβδομάδες κανάλια να παρακολουθούν και να προτρέπουν σε βιαιοπραγίες;
…(δεν ακούστηκε)
Προφανώς εσείς δεν έχετε σχέση. Γιατί επενέβητε πάντως; Καταλάβατε; Επειδή, λοιπόν, δεν πρέπει να εξισώνουμε καταστάσεις… [[Θόρυβος στην Αίθουσα]] Σας ευχαριστώ πολύ! Καθένας μας να παίρνει την ευθύνη του.
Κύριε Πρόεδρε, μια κουβέντα.
Θυμόμαστε τις κρεμάλες…
Μην εξεγείρεστε τόσο πολύ!
Κύριε Πρόεδρε, μία κουβέντα. Εγώ ως Γραμματέας της Κοινοβουλευτικής Ομάδας του ΠΑΣΟΚ θυμάμαι ότι δεν υπήρξε ούτε μία καταγγελία.
Σε ποιο θέμα αναφέρεστε;
Δεν υπήρξε ούτε μία καταγγελία ούτε μία δήλωση από τον ΣΥΡΙΖΑ, όταν προπηλακίστηκα από τη Χρυσή Αυγή εδώ, σ' αυτήν την Αίθουσα.
Είναι…
Ήρεμα, κύριε Ψαριανέ, κύριοι συνάδελφοι! Υποθέτω, απ' αυτά που αντηλλάγησαν τώρα, έστω και εν θερμώ, ότι δέχεστε απολύτως ότι υπάρχει ποιοτική διαφορά στον προτρεπτικό και αποτρεπτικό λόγο από την εικόνα, την επικοινωνία και τα κανάλια. Μόνο σ' αυτό αναφέρθηκα. Αφήστε τα άλλα. Το τι είπε κάθε πολιτική δύναμη τότε, ήρθε μία, δύο και τρεις φορές στον λαό και αποτιμήθηκε και το ξέρετε πάρα πολύ καλά. Κύριε Κωνσταντινόπουλε, έχετε τον λόγο για δύο λεπτά ως δευτερολογία.
Κύριε Πρόεδρε, θα πω μία κουβέντα μόνο σε συνέχεια αυτών που είπατε και θα τελειώσω. Η δήλωση του Πρωθυπουργού, που έχει γίνει, ότι δεν θα μπορούμε να βγούμε από τα σπίτια μας - και το κλείνω το θέμα αυτό - ήταν δήλωση του κ. Τσίπρα. Όσο για τον κ. Κατρούγκαλο, πάρτε το βίντεο, να δείτε τι έλεγε στον κ. Πρετεντέρη. Κύριε Σκουρλέτη, έχετε καταθέσει μία τροπολογία, την 217/2 και θα σας πω ένα αίτημα, όχι μόνο δικό μας αλλά και του ΣΥΡΙΖΑ, για τις λιγνιτικές περιοχές, στην Κοζάνη, στην Αρκαδία και στη Φλώρινα. Καταθέσατε - και ελπίζω να το κάνετε αποδεκτό - για το σύστημα κατανομής των εσόδων από τους πλειστηριασμούς αδιάθετων δικαιωμάτων εκπομπών αερίων θερμοκηπίου για την περίοδο 2016-2020. Όπως γνωρίζετε, κύριε Υπουργέ, τα επόμενα χρόνια το μεγαλύτερο τμήμα της λιγνιτικής ισχύος, σύμφωνα με τις δεσμεύσεις της χώρας, θα μειωθεί. Δηλαδή, στην περιοχή μου, στη Μεγαλόπολη, θα κλείσουν δύο λιγνιτικοί σταθμοί 600 μεγαβάτ. Κατανοείτε ότι αυτές οι αλλαγές θα επηρεάσουν την οικονομική ζωή του τόπου και, όπως και στελέχη σας και Βουλευτές του ΣΥΡΙΖΑ έλεγαν, θα πρέπει να βρεθούν αντισταθμιστικά οφέλη. Μέσα απ' αυτήν τη διαδικασία, όπως έχει γίνει σε πολλές ευρωπαϊκές χώρες και σας τα είπαν και οι δήμαρχοι σήμερα - και οι δήμαρχοι δεν είναι της Κοζάνης, ούτε της Αντιπολίτευσης - υπάρχουν προτάσεις και είναι συμβατές με την κοινοτική οδηγία. Έτσι ένα μικρό ποσοστό να πάει προς αυτές τις περιοχές, που θα έχουν μεγάλο θέμα με την ανεργία, ώστε να υπάρχει πλάνο για την απασχόληση. Κύριε Υπουργέ, δεν ζητάμε 20%, γιατί κατανοώ ότι το 20% είναι ένα πολύ μεγάλο ποσοστό. Σας είπαν οι δήμαρχοι σήμερα - και το είπαμε με συναδέλφους Βουλευτές και του ΣΥΡΙΖΑ και της Νέας Δημοκρατίας που συναντηθήκαμε την προηγούμενη εβδομάδα - ότι θα μπορούσε να είναι και 5% και 6% και 7% και 8%. Δυστυχώς, όμως, αγαπητοί συνάδελφοι, ο Υπουργός - και ενημερωθήκαμε από τους δημάρχους - στην αρχή έλεγε ότι δεν είναι συμβατό με την κοινοτική νομοθεσία, ενώ είναι συμβατό, δεν αποδέχθηκε αυτήν την πρόταση. Ερωτώ τους συναδέλφους του ΣΥΡΙΖΑ απ' αυτές τις περιοχές: Όλα αυτά που λέγατε τόσα χρόνια για αντισταθμιστικά οφέλη, για τη μεταλιγνιτική εποχή, ήταν ψέματα; Τι θα κάνετε απέναντι σ' αυτά που ο Υπουργός δεν αποδέχεται; Κύριε Υπουργέ, έστω και την τελευταία στιγμή, σας ζητώ να αποδεχθείτε ένα μικρό ποσοστό ως αντισταθμιστικό όφελος γι' αυτές τις περιοχές. Σας ευχαριστώ πολύ.
Ευχαριστώ. Κύριε Σκουρλέτη, σας παρακάλεσε, έστω και την τελευταία στιγμή, να γίνει. Ορίστε, κύριε Σκουρλέτη, έχετε τον λόγο.
Όλα αυτά που λέγαμε τα χρόνια αυτά για την ανάγκη να υπάρξουν πολιτικές και σχεδιασμοί, ώστε στις συγκεκριμένες περιοχές, οι οποίες έχουν περιβαλλοντικά επιβαρυνθεί όσο δεν λέγεται, ισχύουν. Αλλά προσέξτε, είναι τελείως διαφορετικό να έρχεται μία πρόταση, με το ποσοστό του 20% που ομολογήσατε πριν από λίγο και εσείς ότι είναι πάρα πολύ μεγάλο…
Οι δήμαρχοι σάς ζητούν 5% και 6%.
Μισό λεπτό. Να μην προσδιορίζετε πού θα πηγαίνουν αυτά τα λεφτά. Αυτά τα λεφτά θα πηγαίνουν στους δήμους; Εγώ κουβέντιασα, όχι μόνο σήμερα αλλά και άλλες φορές, με τους δημάρχους και τους είπα ότι αυτό που πρέπει να υπάρξει είναι να κατευθυνθούν προς συγκεκριμένες δράσεις, που είναι επιτρεπτές και συμβατές με την ευρωπαϊκή νομοθεσία. Τέτοιος σχεδιασμός δεν κατατέθηκε. Αντίθετα, τους είπα ότι πρέπει να μελετήσουμε - και έχω δώσει αντίστοιχη εντολή προς τη διοίκηση της ΔΕΗ - να κοιτάξουμε το θέμα του ειδικού τιμολογίου για την περιοχή, το οποίο μπορεί να δράσει με πάρα πολύ καταλυτικό τρόπο στα ζητήματα της ανάπτυξης. Ένα ειδικό τιμολόγιο με μεγάλες εκπτώσεις σε παραγωγικές δραστηριότητες στην περιοχή. Όσον αφορά τη συγκεκριμένη πρόταση, θα έλεγα ότι μπορεί να ενσωματωθεί ένα μέρος της μέσα από την πρόταση που έχουμε κάνει για τη συγκρότηση του ειδικού ταμείου για την εξοικονόμηση ενέργειας, όπου εκεί μπορούμε να δούμε έναν ιδιαίτερο σχεδιασμό γι' αυτές τις περιοχές. Το αποδέχθηκαν αυτό οι δήμαρχοι και μάλιστα είπαν στις 8 ή 9 Απριλίου - αν δεν κάνω λάθος - που θα κάνει ο Δήμος Κοζάνης μία ημερίδα, μέχρι τότε να πάμε με συγκεκριμένες προτάσεις. Αλλά προτάσεις οι οποίες δεν είναι σχεδιασμένες να τις πετάμε απλώς και μόνο έτσι, νομίζω ότι δεν μπορούν να γίνουν τελευταία στιγμή …
Ευχαριστούμε πολύ.
Αυτά έχουμε πει, αυτά λέμε και αυτά θέλουμε να πούμε.
Ωραία, δόθηκαν οι διευκρινίσεις. Κυρίες και κύριοι συνάδελφοι, έκλεισε και ο κύκλος των Κοινοβουλευτικών Εκπροσώπων. Έχει κλείσει και όλος ο κατάλογος των ομιλητών, εκτός του κ. Γρέγου, αν δεν κάνω λάθος. Κύριε Γρέγο, εάν θέλετε, μιλήστε, για να μείνουν ύστερα μόνον οι ομιλίες όσων Αρχηγών - και θα ξεκινήσουμε από τον Πρωθυπουργό - έχουν ζητήσει να μιλήσουν και θα κλείσει ύστερα η συνεδρίαση. Ο κ. Γρέγος έχει τον λόγο.
Ευχαριστώ, κύριε Πρόεδρε. Επειδή μιλάμε για βία και κυρίως για επιλεκτική βία, θέλω να καταγγείλω άλλη μία δολοφονική επίθεση σε βάρος περιφερειακού συμβούλου του κόμματός μας, αυτήν τη φορά στον Βόλο. Στόχος ήταν και ο Βουλευτής της Χρυσής Αυγής, κ. Παναγιώτης Ηλιόπουλος, και φυσικά για ακόμη μία φορά δεν έγινε καμμία σύλληψη, καμμία προσαγωγή και καμμία τιμωρία. Κύριε Υπουργέ - είστε και παρών - επιτέλους, κάτι πρέπει να γίνει! Εμείς, που έχουμε τη μεγάλη τιμή να βρισκόμαστε στις τάξεις της Χρυσής Αυγής, δηλώνουμε ότι αυτές οι δολοφονικές επιθέσεις δεν πρόκειται να μας σταματήσουν. Απαιτώ - και είστε όλοι παρόντες εδώ, και οι Υπουργοί και όλοι οι Βουλευτές - να καταδικάσετε αυτήν την πράξη. Ευχαριστώ.
Ευχαριστούμε, κύριε Γρέγο.
Κύριε Πρόεδρε, είναι η δεύτερη φορά που γίνεται μέσα σε μία εβδομάδα δολοφονική επίθεση.
Μιλάτε εκτός μικροφώνου. Αν θέλετε να σημειωθούν στα Πρακτικά, να σημειωθούν. Είναι δεδομένο και δεν είναι ανάγκη να είναι επαναλαμβανόμενο. Όπως όλες οι πράξεις βίας, είναι καταδικαστέα. Παρακαλώ πολύ, τον λόγο έχει ο Πρωθυπουργός κ. Τσίπρας.
Κυρίες και κύριοι Βουλευτές, είμαι, δυστυχώς, αναγκασμένος για μία ακόμη συνεδρίαση να ξεκινήσω την παρέμβασή μου, όχι από το θέμα συζήτησης αλλά από το μεγάλο θέμα της συγκυρίας, το μεγάλο θέμα των ημερών, που δεν είναι άλλο από την προσφυγική κρίση και από τις δυσκολίες, την αδυναμία διαχείρισης αυτής της κρίσης από το σύνολο της Ευρώπης, από την Ευρωπαϊκή Ένωση. Διότι πρέπει να παραδεχθούμε ότι μέχρι στιγμής η διαχείριση της κρίσης από την Ευρώπη είναι απογοητευτική και σήμερα φαίνεται πλέον καθαρά, ότι κάποιοι δεν κατανοούν ότι οι κοινοί μας κανόνες είτε ισχύουν για όλους είτε δεν υπάρχουν κανόνες. Κάποιοι δεν κατανοούν ότι οι κοινές μας συμφωνίες είτε τηρούνται από όλους είτε δεν υπάρχουν συμφωνίες. Δεν μπορούμε να ξεχάσουμε - κανείς στην Ευρώπη δεν μπορεί να ξεχάσει και κανείς στην Ελλάδα δεν μπορεί να ξεχάσει - ότι η Ελλάδα το καλοκαίρι βρέθηκε στο απόσπασμα, στο όνομα των κοινών κανόνων και στο όνομα της αρχής ότι οι συμφωνίες πρέπει να τηρούνται. Δεν μπορούμε να ξεχάσουμε αυτό που μας επαναλάμβαναν διαρκώς - pacta sunt servanda - και ξαφνικά σήμερα αποδεικνύεται ότι η πίεση για εφαρμογή των συμφωνηθέντων και των κανόνων είναι κάτι που αφορά, μάλλον, ορισμένους, δεν αφορά όλους. Κατά την άποψή μου - και θα το πω ευθέως - έχει συμβεί κάτι ακόμα χειρότερο - και είναι ντροπή για την λειτουργία της Ευρώπης - να αποφασίζουν οι ηγέτες στις Συνόδους Κορυφής και αργότερα αυτές οι αποφάσεις να ακυρώνονται από τις αποφάσεις κάποιων παρασυνάξεων ή κάποιων συνεννοήσεων μεταξύ των επικεφαλής της αστυνομίας μόνο κάποιων κρατών, και μάλιστα κρατών όχι μόνον της Ευρωπαϊκής Ένωσης αλλά και κρατών μη μελών της Ευρωπαϊκής Ένωσης που βρίσκονται στην βαλκανική διαδρομή. Όπως επίσης, δεν μπορώ να μην αναφερθώ στο γεγονός ότι είναι απαράδεκτο από την πλευρά μιας χώρας με μεγάλη ιστορία στην Ένωση, της Αυστρίας, να συγκαλεί παρασυσκέψεις για το προσφυγικό χωρίς τη συμμετοχή των άμεσα ενδιαφερόμενων χωρών, για ένα θέμα που, αν μη τι άλλο, μπορεί να υπάρχουν διαφορετικές απόψεις, αλλά είναι κοινή ομολογία ότι δεν μπορεί να λυθεί χωρίς τη μέγιστη δυνατή συνεννόηση, τη μέγιστη δυνατή συναίνεση και συνεργασία μεταξύ των κρατών - μελών της Ένωσης και ειδικότερα αυτών που αφορά άμεσα. Θέλω, λοιπόν, να μιλήσω όχι με γλώσσα σκληρή αλλά με γλώσσα υπεύθυνη, όπως θα μιλούσε - φαντάζομαι - κάθε Ευρωπαίος πολιτικός ή αρχηγός κράτους, επικεφαλής κυβέρνησης, που σέβεται την ευρωπαϊκή διαδικασία αλλά και τα κυριαρχικά δικαιώματα της χώρας του. Θέλω να πω ότι η Ελλάδα δεν μπορεί παρά να απαιτήσει από εδώ και στο εξής από τους εταίρους μας να συμπεριφέρονται υπεύθυνα, ακριβώς όπως υπεύθυνα συμπεριφερόμαστε και εμείς, σε μια κρίση, η οποία έχει φορτώσει σε μια μικρή χώρα βάρος πολύ μεγαλύτερο απ' αυτό που της αναλογεί. Πρέπει, λοιπόν, να απαιτήσουμε άμεσα να εφαρμοστούν, χωρίς άλλη χρονοτριβή και χωρίς παρεκκλίσεις, το σύνολο όσων συμφωνήθηκαν. Από δω και στο εξής δύο μέτρα και δύο σταθμά δεν μπορεί να γίνονται αποδεκτά. Ή θα βρισκόμαστε σε μια Ένωση με κοινούς κανόνες για όλους, που όλοι θα τους τηρούμε, ή ο καθένας θα κάνει του κεφαλιού του, αδιαφορώντας για τις συνέπειες. Κυρίες και κύριοι συνάδελφοι, εμείς δεν είμαστε διατεθειμένοι να ανεχτούμε το δεύτερο ενδεχόμενο. Θέλω από σήμερα να ξεκαθαρίσω από το Βήμα της Βουλής ότι η Ελλάδα δεν πρόκειται να συναινέσει από εδώ και στο εξής σε συμφωνίες, αν δεν κατοχυρωθεί ο υποχρεωτικός διαμερισμός των βαρών και της ευθύνης αναλογικά στα κράτη - μέλη. Από τη δική μας πλευρά, δεν υπάρχει αμφιβολία ότι κάναμε και θα κάνουμε ό,τι περνάει από το χέρι μας, ώστε να δώσουμε ουσιαστική βοήθεια, ζεστασιά, ανθρωπιά, ασφάλεια, σε κυνηγημένους και ξεριζωμένους ανθρώπους. Και θα είμαστε οι πρώτοι, όπως είμαστε μέχρι στιγμής, που θα υλοποιήσουμε τις δεσμεύσεις μας τόσο απέναντι στις ανθρώπινες αξίες και στους πρόσφυγες, όσο και απέναντι στους εταίρους μας. Αυτό που δεν πρόκειται, όμως, να κάνουμε είναι να αποδεχθούμε τη μετατροπή της χώρας μας σε μια μόνιμη αποθήκη ψυχών και την ίδια στιγμή να συνεχίζουμε στην Ευρώπη και στις Συνόδους Κορυφής να λειτουργούμε σαν να μην συμβαίνει τίποτα. Δεν πρόκειται, λοιπόν, να ανεχθούμε ότι μια σειρά από χώρες όχι μόνο θα χτίζουν φράχτες και τείχη στα σύνορα, αλλά ταυτόχρονα δεν θα δέχονται να φιλοξενήσουν ούτε έναν πρόσφυγα, δεν θα δέχονται να μοιραστούν το βάρος. Αυτό δεν πρόκειται να το επιτρέψουμε να συνεχιστεί. Και προφανώς, πριν φύγω για την έκτακτη Σύνοδο Κορυφής στις 7 του Μάρτη, θα ζητήσω τη σύγκληση του Συμβουλίου των Πολιτικών Αρχηγών, όπως κι άλλες δυνάμεις κι άλλοι πολιτικοί Αρχηγοί έχουν ζητήσει, προκειμένου να υπάρξει η μέγιστη δυνατή συναίνεση και σύγκλιση σε ό,τι αφορά τη θέση της χώρας στη Σύνοδο. Και βεβαίως σε αυτήν τη συνάντηση, υπό τον Πρόεδρο της Δημοκρατίας, πρόκειται να ζητήσω να συμφωνήσουμε από κοινού, η Ελλάδα στη Σύνοδο να απαιτήσει απόφαση για υποχρεωτική αναλογική συμμετοχή στο relocation και στο resettlement των προσφύγων απ' όλες τις χώρες της Ένωσης. Αν κάποιοι νομίζουν ότι μπορούν να σηκώνουν φράχτες και να ρίχνουν όλο το βάρος σε μια χώρα, επειδή η γεωγραφική της θέση την έχει οδηγήσει σε μια αντικειμενική αδυναμία, να γνωρίζουν ότι αυτό δεν είναι ανεκτό κι ότι η Ελλάδα θα αντιδράσει. Νομίζω ότι αυτός είναι και ο μοναδικός τρόπος, βρίσκοντας, βεβαίως, και συμμαχίες - γιατί υπάρχει μια σειρά από χώρες, δεν είμαστε απομονωμένοι, δυνάμεις και κυβερνήσεις που συμπαραστέκονται σε αυτό το δίκαιο αίτημα - όχι μόνο να αποφύγουμε δυσάρεστες εξελίξεις για την Ελλάδα αλλά δυσάρεστες εξελίξεις για την Ευρώπη, να αποφύγουμε την επιστροφή της Ευρώπης σε σκοτεινές εποχές, που θεωρούσαμε ότι έχουν παρέλθει. Διότι ξέρετε, η ξενοφοβία, ο ρατσισμός, οι φράχτες, η άνοδος των νεοναζί και της λαϊκιστικής ακραίας δεξιάς είναι μια πραγματικότητα στην Ευρώπη που προαναγγέλλει εξελίξεις, που κυοφορούνται, δυσάρεστες για το μέλλον. Και δεν μπορεί να αγνοήσουμε το γεγονός, ότι αυτός ο σκοταδισμός έρχεται εισαγόμενος από τον ευρωπαϊκό Βορρά και από το ευρωπαϊκό Κέντρο και στον Νότο και στη χώρα μας. Οφείλουμε, πιστεύω όλοι μας, όλοι όσοι αναγνωρίζουμε την ανάγκη να υπερασπιστούμε δημοκρατικές αξίες και ιδανικά, να δώσουμε τη μάχη, προκειμένου να σταματήσει αυτή η επέλαση και να ρίξουμε φως στο σκοτάδι που πάνε κάποιοι να δημιουργήσουν. Δεν μπορώ, κυρίες και κύριοι συνάδελφοι, να μην αναφερθώ σε ένα ανατριχιαστικό γεγονός που συνέβη από κάποιους αρρωστημένους εγκέφαλους, μιμητές της Κου Κλουξ Κλαν, που έκαναν την αθλιότερη των πράξεων στο Κέντρο Μετεγκατάστασης Προσφύγων που έχει στηθεί στο Σχιστό, και μάλιστα στο όνομα χριστιανικών ιδεωδών. Έβαλαν δίπλα σε αυτό το φρικιαστικό σύμβολο, του κομμένου κεφαλιού γουρουνιού, τον σταυρό. Ανόητοι και θλιβεροί υπάνθρωποι, επικαλούνται τη θρησκεία και την πατρίδα και σας καλώ να τους καταδικάσουμε, διότι δεν έχουν το δικαίωμα να επικαλούνται ούτε τη θρησκεία ούτε την πατρίδα oι πατριδοκάπηλοι! Διότι, ο πυρήνας του Χριστιανισμού είναι η αγάπη προς τον συνάνθρωπο και η πατρίδα είναι μια πατρίδα, που έχει υποφέρει από προσφυγιά, από μετανάστευση και ξέρει από ξεριζωμό, και δεν θα το επιτρέψουμε. [[Χειροκροτήματα από την πτέρυγα του ΣΥΡΙΖΑ]] Θα έχουμε, όμως, την ευκαιρία να συζητήσουμε το επόμενο διάστημα και όπως δήλωσα το προηγούμενο Σάββατο, είμαι στη διάθεση των Πολιτικών Αρχηγών για διαρκή ενημέρωση. Ήδη έχω μιλήσει με τον κ. Μητσοτάκη και την κ. Γενηματά. Είμαι στη διάθεση και των άλλων Αρχηγών, προκειμένου να τους ενημερώσω. Θέλω, όμως, κυρίες και κύριοι συνάδελφοι, να σας πω ότι σε αυτό το κλίμα της γενικευμένης πανευρωπαϊκής κρίσης και της απειλής για συνοριακούς ελέγχους και για τείχη στα σύνορα μεταξύ των κρατών της Ευρωπαϊκής Ένωσης, η χώρα έχει να αντιμετωπίσει και τις συνέπειες της οικονομικής κρίσης και τον μεγάλο αγώνα και τις δυσκολίες να βγούμε από αυτά τα αδιέξοδα, ολοκληρώνοντας μία δύσκολη συμφωνία. Θέλω, λοιπόν, να καταστήσω σαφές εξαρχής, ότι σέβομαι απόλυτα και υπερασπίζομαι το δικαίωμα όλων των πολιτών να υπερασπίζονται και να διεκδικούν δικαιώματα. Σήμερα ενημερώθηκα για μια παρέμβαση της Εισαγγελέως Πρωτοδικών. Τη σέβομαι απόλυτα, καθότι προφανώς είχε μοναδικό μέλημα την τήρηση της νομιμότητας.
Του Αρείου Πάγου.
Της Εισαγγελέως του Αρείου Πάγου, με συγχωρείτε, της κ. Κουτζαμάνη. Προφανώς, τα κίνητρά της ήταν η τήρηση της νομιμότητας, δεν υπάρχει αμφιβολία. Ωστόσο, όταν έχουμε να κάνουμε με κινητοποιήσεις μιας κοινωνικής ομάδας, που αισθάνεται ότι πρέπει να διεκδικήσει τα δικαιώματά της, οφείλουμε να είμαστε προσεκτικοί. Είμαι υπέρμαχος της άποψης ότι με την πειθώ που έρχεται μέσα από τον διάλογο, μπορούμε να λύνουμε τα προβλήματα. Εντούτοις, όμως, δεν μπορώ να μην σχολιάσω το γεγονός ότι, όταν κάποιοι μας απειλούν, κουνώντας το δάκτυλο ότι θα περιορίσουν τις ροές των προσφύγων, δημιουργώντας συνωστισμό στα βόρεια σύνορά μας και κλείσιμο συνόρων, δεν μπορεί αυτό στο όνομα οποιασδήποτε, της καλύτερης δυνατής, της αγνότερης και ηθικότερης διεκδίκησης, να το διαπράττουμε μόνοι μας. Και αναφέρομαι στο κλείσιμο των συνόρων στον Προμαχώνα. Πιστεύω ακράδαντα ότι αγώνες, που μπορεί να έχουν αποτέλεσμα, είναι οι αγώνες που δεν στρέφονται εναντίον του κοινωνικού συνόλου και της χώρας, αλλά παίρνουν μαζί το κοινωνικό σύνολο και υπερασπίζονται το πατριωτικό συμφέρον.
Πρώτος διδάξας είσαι.
Παρακαλώ, όχι σχόλια, κύριε Κυριαζίδη. Κρατηθείτε, σας παρακαλώ πολύ.
Συνεπώς, δεν μπορώ παρά να μην απευθύνω κάλεσμα στη συνέχιση του διαλόγου, ώστε να βρεθούν λύσεις, αλλά και στην προσπάθεια οι κινητοποιήσεις να έχουν μορφές δράσης που δεν στρέφονται εναντίον της χώρας και του κοινωνικού συνόλου. Μιας και μίλησα για την ανάγκη συνέχισης του διαλόγου με τους κινητοποιημένους αγρότες, επιτρέψτε μου, να πω επί της ουσίας ορισμένα πράγματα, ενημερώνοντας και την Εθνική Αντιπροσωπεία, για το ότι διεξήχθη με ένα μέρος των κινητοποιημένων αγροτών μια, θέλω να πιστεύω, ουσιαστική συζήτηση, η οποία πρέπει να είναι ουσιαστική, επαναλαμβάνω, και όχι παράλληλοι μονόλογοι. Διότι στόχος όλων μας πρέπει να είναι να βρεθούν δίκαιες και εφαρμόσιμες λύσεις και όχι να παίξουμε πολιτικά παιχνίδια. Στην προχθεσινή μου συνάντηση με εκπροσώπους των αγροτών, τούς είπα ότι έχουν πραγματικά δίκαιους λόγους να αγωνιούν και να διεκδικούν και ότι αυτήν την αγωνία ειλικρινά τη μοιράζομαι μαζί τους, διότι το βασικό πρόβλημα της χώρας είναι η καταστροφή του εθνικού πλούτου που συντελέστηκε την πενταετία 2010-2015, όπου χάσαμε το 25% του εθνικού πλούτου και από 245 δισεκατομμύρια ευρώ ΑΕΠ, πήγαμε στα 175 δισεκατομμύρια ευρώ ΑΕΠ. Εβδομήντα δισεκατομμύρια λιγότερα παράγει η χώρα. Αν δεν ανατραπεί αυτή η συνθήκη, αν δεν επανεκκινήσουμε την οικονομία, αν δεν κινητοποιήσουμε την παραγωγή, κακά τα ψέματα, δεν βγαίνουμε από την κρίση, δεν θα μπορέσουμε να αυξήσουμε ούτε τους μισθούς, ούτε τις συντάξεις, ούτε να ανακάμψουμε. Αυτή είναι η μόνη αλήθεια στην οποία όλοι θα συμφωνήσουμε. Γι' αυτόν τον λόγο, πιστεύω ότι ο αγροτικός τομέας είναι και πρέπει να είναι προτεραιότητα, σημαντικός πυλώνας της προσπάθειας για την πολυπόθητη παραγωγική ανασυγκρότηση. Αλλά δεν είναι μόνο η κινητοποίηση της παραγωγής η προτεραιότητα. Ταυτόχρονα πρέπει να γίνει και δίκαιη διανομή των βαρών. Αυτό αποτελεί προϋπόθεση όχι μόνο για την προώθηση της ισότητας, αλλά και για την κινητοποίηση της οικονομίας. Θέλω, λοιπόν, πραγματικά να σας καλέσω να δούμε μαζί τους πίνακες εκείνους που αφορούν τα δηλωτέα εισοδήματα βάσει των δηλώσεων των ίδιων των αγροτών, βάσει των οποίων φορολογούνται. Εκεί θα διαπιστώσουμε κάτι εξαιρετικά δυσάρεστο, ότι η συντριπτική πλειοψηφία του αγροτικού κόσμου, αυτών που δηλώνουν έσοδα από αγροτικές δραστηριότητες, είναι σε πολύ, πολύ χαμηλά επίπεδα. Σχεδόν οι μισοί, λίγο πάνω από το μισό, το 54%, κάνουν δηλώσεις μέχρι 5.000 ευρώ το χρόνο, το 92% μέχρι 10.000 ευρώ, το 95% μέχρι 16.000, το 96,6-97% μέχρι 20.000 ευρώ. Κατέθεσα, λοιπόν, στους αγρότες μία σειρά προτάσεων, είκοσι πέντε τον αριθμό, που αφορούν την ουσία που είναι η επανεκκίνηση της παραγωγής και η βοήθεια που χρειάζονται για την επανεκκίνηση της παραγωγής, η αρωγή που χρειάζονται, αλλά και ως προς αυτό το οποίο τους κινητοποιεί, τους κάνει να αγωνιούν, τους κάνει να βγαίνουν στο δρόμο, δηλαδή η συρρίκνωση του εισοδήματός τους, η αγωνία ότι ο συνδυασμός ασφαλιστικού και φορολογικού θα φέρει περαιτέρω συρρίκνωση του εισοδήματος. Τους κατέθεσα μία πρόταση ώστε να αντιμετωπιστεί με δίκαιο τρόπο η δεδομένη οικονομική στενότητα και ο συνδυασμός ασφαλιστικού και φορολογικού να μην επιβαρύνει, αλλά να ελαφρύνει τη μεγάλη πλειοψηφία των αγροτών, αυτούς δηλαδή που έχουν εισοδήματα κάτω από είκοσι χιλιάδες ευρώ το χρόνο. Ρώτησα, λοιπόν, τους εκπροσώπους, αν αυτή η πρόταση τούς ικανοποιεί, αν τη βλέπουν θετικά. Είναι μία πρόταση, η οποία παραδειγματικά θα σας πω ότι για τους μισούς σχεδόν των αγροτών που έχουν εισόδημα 5.000 ευρώ, τους δίνει σχεδόν μισά βάρη απ' αυτά που έδιναν μέχρι σήμερα, όχι απ' αυτά που θα έδιναν με βάση τη συμφωνία, σε συνδυασμό φορολογικού και ασφαλιστικού, γι' αυτούς που έχουν ως 10.000 ευρώ, 1.000 ευρώ λιγότερα το χρόνο τα βάρη, γι' αυτούς που έχουν εισόδημα 15.000 ευρώ, σχεδόν 300 ευρώ λιγότερα τα βάρη. Ξέρετε τι μου απάντησαν; Οι μισοί μου απάντησαν καταφατικά. Οι άλλοι μισοί δεν ικανοποιήθηκαν. Τότε ρώτησα έναν εξ αυτών τυχαία: «Ποιο είναι το ετήσιο εισόδημα που δηλώνεις;» Μου απάντησε 50.000 ευρώ. Κυρίες και κύριοι συνάδελφοι, να ξεκαθαρίσουμε κάτι και να πούμε αλήθειες. Δεν μπορούμε να προστατεύσουμε το 5% του αγροτικού κόσμου. Θα προστατεύσουμε το 90% του αγροτικού κόσμου, αλλά όχι το 5%, το 6% και το 7%. Δεν μπορούν να προστατευτούν αυτοί που έχουν τέτοια εισοδήματα. [[Χειροκροτήματα από την πτέρυγα του ΣΥΡΙΖΑ]] Να πούμε αλήθειες επιτέλους! Και η μεγάλη πλειοψηφία που είναι στα μπλόκα, έχει εισοδήματα 5.000 ευρώ, 6.000 ευρώ, 7.000 ευρώ, 10.000 ευρώ. Δεν έχουν ούτε 20.000 ευρώ, ούτε 30.000, ούτε 40.000 ευρώ. Αλλά πρέπει να μάθει την αλήθεια, για ποιους παλεύουμε και ποιους αγωνιζόμαστε. Και όταν ζήτησαν ένα διάλειμμα για να μας φέρουν εναλλακτικές προτάσεις, επανήλθα στην Αίθουσα καταθέτοντας την εναλλακτική πρόταση, σε ό,τι αφορά την πιθανότητα αφορολογήτου 12.000 ευρώ στο εισόδημα συν 12.000 ευρώ επιπλέον για τις επιδοτήσεις, δηλαδή 24.000 ευρώ αφορολόγητο. Ε, δεν μπορούμε, κυρίες και κύριοι συνάδελφοι, να μιλάμε γι' αυτά τα νούμερα, για κανέναν, ακόμα και για τους αγρότες που πρέπει να τους στηρίξουμε. Αλλά να στηρίξουμε τη μεγάλη μάζα, που έχει ανάγκη να στηριχθεί, και όχι κάποιους οι οποίοι περιφέρονται στα μέσα ενημέρωσης έχοντας επιδοτήσεις 80.000 ευρώ, 90.000 ευρώ, 100.000 ευρώ. Αλλά είναι μια μειοψηφία του αγροτικού κόσμου αυτή. Γι' αυτό και αύριο θα συναντήσω εκ νέου και τους αγρότες από το μπλόκο της Νίκαιας, που γνωρίζω από την αγωνιστική διαδρομή ορισμένων εξ αυτών, που σέβομαι, ότι η έγνοια τους είναι η μικρή και μεσαία αγροτιά και όχι τα μεγάλα εισοδήματα. Και εύχομαι τουλάχιστον ως προς αυτό, να βρούμε λύσεις, διότι στα άλλα θέματα έχουμε μεγάλες διαφωνίες και είναι γνωστές. Και βεβαίως, κυρίες και κύριοι συνάδελφοι, δεν θέλω να αφήσω ασχολίαστο όχι την ένταση που δημιουργήθηκε, αλλά το γεγονός ότι, ενώ η μεγάλη πλειοψηφία των αγροτών αγωνιά με δίκαια αιτήματα, μία πολύ μικρή μειοψηφία στήνει παραστάσεις, προσκαλώντας τις κάμερες με καμιά εικοσαριά - τριανταριά άτομα, σε Βουλευτές του ΣΥΡΙΖΑ. Θέλω να τους πω ότι δεν είναι αποδοτικό και ότι είναι τσάμπα κόπος. Γιατί; Γιατί οι Βουλευτές του ΣΥΡΙΖΑ δεν είναι ούτε επαγγελματίες πολιτικοί, ούτε καριερίστες, ούτε λαμόγια, ούτε δέχονται ή θα δεχθούν ποτέ απειλές και εκβιασμούς. Έχουν βγει μέσα από τον λαό και αγωνιούν για το λαό. [[Χειροκροτήματα από την πτέρυγα του ΣΥΡΙΖΑ]] Και μιας και μίλησα για απειλές και εκβιασμούς, δεν μπορώ παρά να μην αναφερθώ στο γεγονός ότι κάτι έχει αρχίσει και κινείται σε ό,τι αφορά αυτό το σάπιο σύστημα και πολλοί έχουν αρχίσει να φοβούνται. Θέλω, λοιπόν, να δώσω συγχαρητήρια στην Ελληνική Αστυνομία για την εξάρθρωση ενός δικτύου κυνικών εκβιαστών που διαχειρίζονταν και διένεμαν κρατικό χρήμα και διαφήμιση. Και θέλω να επαναλάβω κάτι που έχω πει πολλές φορές σε αυτήν εδώ την Αίθουσα: Το σύστημα της διαφθοράς των εκβιαστών και της διαπλοκής θα ξηλωθεί κλωστή - κλωστή από τις προσπάθειες αυτής της Κυβέρνησης! [[Χειροκροτήματα από την πτέρυγα του ΣΥΡΙΖΑ]] Ζητώ συγγνώμη, αλλά είναι τόσα τα θέματα, που σε ένα τόσο κρίσιμο νομοσχέδιο τομή που αφορά στη δημόσια διοίκηση έχω εξαντλήσει μεγάλο μέρος του χρόνου μου στο προσφυγικό. Κυρίες και κύριοι συνάδελφοι, δεν υπάρχει αμφιβολία ότι έχει εξαντληθεί η συζήτηση σε μεγάλο βαθμό τόσο στις επιτροπές όσο και στην Ολομέλεια. Γνωρίζετε όλοι σας πολύ καλά ότι η δημόσια διοίκηση είναι - έχει ειπωθεί πολλές φορές - ο «μεγάλος ασθενής» στη χώρα μας. Οι δυσλειτουργίες βαραίνουν, βεβαίως, αυτό το πολιτικό κατεστημένο που έχει δημιουργήσει αυτές τις δυσλειτουργίες. Όμως αφορούν όλους μας αυτές οι δυσλειτουργίες. Μιλώ για τις δυσλειτουργίες φορολογικής διοίκησης, μιλώ για τη γραφειοκρατία, τις δαιδαλώδεις διαδικασίες, τις πελατειακές σχέσεις. Όλα αυτά μαζί, δημιούργησαν μία εικόνα διάλυσης και δεν επέτρεψαν την οικοδόμηση σχέσεων εμπιστοσύνης μεταξύ πολιτών και δημοσίου. Εμείς, λοιπόν, σήμερα ξεκινάμε τη διοικητική μεταρρύθμιση με ένα νομοσχέδιο - τομή, που παρά τις μεγαλόστομες εξαγγελίες πολλές φορές από λογής εκσυγχρονιστές σ' αυτήν εδώ την Αίθουσα δεν τολμήθηκε ποτέ. Είναι μία τομή, για να μπορέσει το ελληνικό κράτος, επιτέλους, να σταθεί στα πόδια του, μακριά από τις πρακτικές που όλοι έχουμε ζήσει στο παρελθόν. Γι' αυτόν τον λόγο συγκροτείται το Εθνικό Μητρώο Στελεχών Δημόσιας Διοίκησης. Μάλιστα, τα μέλη του θα στελεχώνουν όλες τις επιτελικές θέσεις του κράτους. Γι' αυτό εισάγεται ο θεσμός του διοικητικού γενικού γραμματέα. Είναι μία ριζοσπαστική πράξη. Προβλέπεται ότι τα μέλη των διοικήσεων όλων των νομικών προσώπων του δημοσίου προέρχονται κατά κύριο λόγο από το μητρώο. Θα υπάρχει θεσμική μνήμη πια σε κάθε Υπουργείο, κάτι το οποίο συμβαίνει σε αρκετές χώρες της Ευρωπαϊκής Ένωσης αλλά, δυστυχώς, όχι στη χώρα μας. Εισάγεται ένα νέο σύστημα αξιολόγησης της δημόσιας διοίκησης, το οποίο στον αντίποδα του προηγούμενου τιμωρητικού συστήματος στοχεύει στην βελτίωση των παρεχόμενων διοικητικών υπηρεσιών επ' ωφελεία του πολίτη. Εισάγεται επίσης, ένα απολύτως αντικειμενικό και αξιοκρατικό σύστημα επιλογής προϊσταμένων σε όλες τις βαθμίδες της δημόσιας διοίκησης. Είναι επιλογή που προκύπτει από ένα ισορροπημένο σύστημα μοριοδότησης των υπαλλήλων μεταξύ τυπικών προσόντων, προϋπηρεσίας, αξιολόγησης και διαδικασίας συνέντευξης. Θεσπίζεται νέο βαθμολόγιο δημοσίων υπαλλήλων, το οποίο αποσυνδέεται από το μισθολόγιο και συνδέεται με την αξιολόγηση με θετικό τρόπο. Αναβαθμίζεται το Εθνικό Κέντρο Δημόσιας Διοίκησης το οποίο αποκτά ρόλο παρατηρητηρίου της δημόσιας διοίκησης. Το παρόν νομοσχέδιο - δεν είναι υπερβολή να πω και θα το πω - αποτελεί τομή στην ιστορία της Μεταπολίτευσης σε ό,τι αφορά στο κράτος, τη δημόσια διοίκηση. Χαράσσουμε μία διαχωριστική γραμμή με τις πελατειακές και ρουσφετολογικές πρακτικές του παρελθόντος και διαχωριστικές γραμμές με εκείνες τις πρακτικές που οδήγησαν στον σφιχτό εναγκαλισμό του πολιτικού συστήματος στη δημόσια διοίκηση και εξέθρεψαν, βεβαίως, σωρεία φαινομένων κακοδιοίκησης και διαφθοράς. Χαράσσουμε διαχωριστική γραμμή στη λογική των κουμπάρων, στην λογική των πελατειακών σχέσεων αλλά και αυτών που συνήθιζαν να κάνουν το κράτος πελάτη και βεβαίως, στη λογική των συστημάτων νομής της κρατικής εξουσίας με τα συστήματα 4-2-1 και λοιπά. Στόχος μας είναι να φέρουμε το ΑΣΕΠ παντού, σε κάθε θέση. Και πραγματικά σήμερα εκπλήσσομαι βλέποντας ότι σε ένα τόσο κρίσιμο νομοσχέδιο, σε μια τόσο κρίσιμη στιγμή για τη χώρα, βέβαια, σε μια κρίσιμη συνεδρίαση, αλλά και σε ένα νομοσχέδιο κρίσιμο, που αφορά το χαρτοφυλάκιο που είχε ως Υπουργός στην προηγούμενη κυβέρνηση, ο κ. Μητσοτάκης απουσιάζει. Δεν έρχεται καν στη Βουλή, να μας πει τις θέσεις του, να τοποθετηθεί, να πει ποιο είναι το όραμά του το εκσυγχρονιστικό, να πει τι έκανε αυτός ως Υπουργός, τι γίνεται τώρα, αν θα ψηφίσει, γιατί δεν θα ψηφίσει τα άρθρα που δεν θέλει να ψηφίσει. Απουσιάζει. Είχα συνηθίσει μέχρι τώρα να βλέπω τους Πρωθυπουργούς να απουσιάζουν, για να μην τους ασκηθεί αντιπολίτευση και κριτική στη Βουλή από την αντιπολίτευση. Τώρα, απουσιάζει ο Αρχηγός της Αντιπολίτευσης! Δεν πειράζει, είναι σημείο των καιρών. Ας απουσιάζει. Αν θέλει παράλληλο διάλογο, εντάξει, παράλληλο διάλογο. Εγώ, όμως, δεν μπορώ παρά να αναφερθώ σε αυτήν τη λυσσώδη προσπάθεια, που είχε γίνει τις τελευταίες μέρες και μήνες, να αναδειχθεί η σκαιότατη προσπάθεια κομματικοποίησης του κράτους από τον ΣΥΡΙΖΑ, και να αναφερθώ στο γεγονός ότι εδώ έχουμε τα επίσημα στοιχεία. Όλη αυτή η συζήτηση περί των μετακλητών υπαλλήλων. Δηλαδή ποιων; Των στενών συνεργατών, που δεν είναι δημόσιοι υπάλληλοι. Εδώ κάνουμε μια τομή για την αξιολόγηση των υπαλλήλων και για να έχουμε ιεραρχικά ψηλά στη δημόσια διοίκηση - ακόμα και στα Υπουργεία - λειτουργούς δημόσιους υπαλλήλους, και μιλάτε για τους μετακλητούς. Κι έρχομαι, λοιπόν, εδώ με αδιάψευστα στοιχεία. Πού είστε, κύριε Λεβέντη, που τα παρακολουθείτε αυτά. Δεν ξέρω αν είναι εδώ. Και ο κ. Λεβέντης έχει δουλειά σήμερα; Τι γίνεται; Όλοι δουλειά έχουν. Πού είναι, που τα παρακολουθεί και συγκρίνει; Το 2014, λοιπόν, το κόστος στο Δημόσιο από τους μετακλητούς υπαλλήλους επί κυβερνήσεως Σαμαρά, είναι 15.196.000 ευρώ. Τώρα είναι 10.850.000 ευρώ. Μείωση ετήσιου κόστους κατά 28,6%. Παρακαλώ να κατατεθεί στα Πρακτικά. [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, δεν πήραμε και απάντηση ούτε για το ποιο ήταν αυτό το μεγάλο εκσυγχρονιστικό όραμα, που έκανε τον κ. Μητσοτάκη ως Υπουργό Διοικητικής Μεταρρύθμισης να αλλάξει - λίγο πριν την πολιτική αλλαγή που ερχόταν και όλοι το έβλεπαν - τους διευθυντές, δεκάδες διευθυντές μέσα σε μια νύχτα, με μια υπογραφή, αλλά ούτε και πώς γίνεται ο κ. Βερναρδάκης να κάνει μια τόσο δύσκολη δουλειά και να φέρνει αυτήν τη μεταρρύθμιση, αλλά να έχει τρεις μετακλητούς και όχι πενήντα, όπως είχε ο κ. Μητσοτάκης που δεν έδωσε ποτέ απάντηση γι' αυτό. [[Χειροκροτήματα από την πτέρυγα του ΣΥΡΙΖΑ]] Δεν είναι εδώ, για να μας απαντήσει. Κυρίες και κύριοι συνάδελφοι, δεν πειράζει, όμως. Είναι προφανές ότι η ηγεσία της Νέας Δημοκρατίας προτιμά για άλλη μια φορά να σιωπήσει σε ένα κρίσιμο θέμα, που αφορά όχι μόνο το παρελθόν αλλά και το μέλλον του τόπου. Διότι η διάρθρωση του κράτους, η διοίκηση, είναι κρίσιμο θέμα και μία μεταρρύθμιση που πολλοί στην Ευρώπη, πραγματικά, περιμένουν χρόνια να δουν να συμβαίνει στην Ελλάδα. Όμως, θα ήθελα, κλείνοντας, να αναφερθώ και σε ένα θέμα, για το οποίο θέλω να πιστεύω ότι δεν είναι τόσο εύκολο για τον κ. Μητσοτάκη - παρά το γεγονός ότι απουσιάζει σήμερα - να σιωπήσει. Πριν από λίγη ώρα έλαβα μια επιστολή στο Γραφείο μου. Ο Γενικός Γραμματέας Πρωθυπουργού, είναι άλλος από τον Γενικό Γραμματέα Πρωθυπουργού που υπήρχε στο Μαξίμου επί κυβερνήσεως Σαμαρά και έδινε εντολές στον πρόξενο της χώρας στη Γερμανία, να μην παραλάβει υλικό που αφορά φοροφυγάδες. Αυτές είναι οι αποδείξεις, τα επίσημα έγγραφα του ελληνικού κράτους, στις οποίες αναφέρεται ο κ. Πλεξίδας, Πρόξενος της χώρας μας στη Γερμανία εκείνη την εποχή, λέγοντας ότι «από το Γραφείο του Πρωθυπουργού τότε ο Γενικός Γραμματέας Πρωθυπουργού μου απάντησε να μην παραλάβω». Βγήκε επισήμως και ο κ. Μητσοτάκης προχθές, αλλά φαντάζομαι επισήμως και η Νέα Δημοκρατία, και τι μας είπε; Μας είπε ότι οι εκκλήσεις τότε του κ. Μπόργιανς προς τον Έλληνα Πρόξενο και οι συνακόλουθες εκκλήσεις του Έλληνα Προξένου προς τον Διευθυντή του Γραφείου του τότε Πρωθυπουργού, του κ. Μπούρα, δεν αφορούσαν κάποιο συγκεκριμένο υλικό, κάποια cd, αφορούσαν know how, παροχή τεχνογνωσίας. Πριν από λίγη ώρα, λοιπόν, στις 19.15΄ το απόγευμα, πήρα ένα γράμμα από τον κ. Μπόργιανς στο Γραφείο στο Μαξίμου, ο οποίος μας λέει - και μάλιστα με σαφήνεια - ότι όχι μόνο συνάντησε και μίλησε με τον τότε Πρόξενο, κ. Πλεξίδα, αρκετές φορές, αλλά και πολύ ρητά, με σαφήνεια ότι δεν του πρόσφερε μόνο τεχνική συνεργασία, αλλά και βοήθεια για την επεξεργασία στοιχείων που βρίσκονταν τότε αποθηκευμένα σε cd. Το καταθέτω στα Πρακτικά. [[Στο σημείο αυτό ο Πρόεδρος της Κυβέρνησης, κ. Αλέξης Τσίπρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο κ. Πλεξίδας, Πρόξενος τότε, ενημέρωσε…
Αυτά δίνονται γραπτά, κύριε Πρωθυπουργέ.
Μην αγωνιάτε! Και γραπτά και προφορικά! Θα σας δοθεί η δυνατότητα να απαντήσετε και να απολογηθείτε στον ελληνικό λαό για την προστασία που είχατε τόσα χρόνια σε όσους φοροδιαφεύγουν! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο κ. Πλεξίδας, λοιπόν, ενημέρωσε το Μαξίμου τότε και το Μαξίμου απέρριψε την πρόταση. Νομίζω, κυρίες και κύριοι συνάδελφοι, ότι τα λόγια περιττεύουν.
Κάντε ησυχία, σας παρακαλώ!
Είναι αρκετά σαφές και για εσάς, γι' αυτό και δυσανασχετείτε, τι σημαίνει αυτό, όσο και για εμάς είναι σαφές τι σημαίνει αυτό, γι' αυτό και δεσμευόμαστε ότι δεν υπάρχει περίπτωση να αφήσουμε αυτήν την υπόθεση να κλείσει έτσι απλά! Όλα στο φως! Τα ψέματα τελείωσαν! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και αν κάποιοι συνεχίζουν τούτες τις μέρες - γιατί έχουν συνηθίσει, τα ίδια έκαναν σε όλους - να μας απειλούν, λέγοντας μας «είστε προσωρινοί», αλίμονο! Δημοκρατία έχουμε! Όλοι είμαστε προσωρινοί στη Δημοκρατία. Όλοι μας κρινόμαστε στο φως και μας κρίνει ο ελληνικός λαός. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Τους απαντάμε ότι εμείς το ξέρουμε ότι είμαστε προσωρινοί και κρινόμαστε. Καιρός να μάθετε εσείς, ότι τελείωσε αυτό που νομίζατε ότι θα είναι μόνιμο, η ασυλία σας και η εξουσία σας. Τελείωσε άπαξ και δια παντός!
Κύριε Πρόεδρε, θα ήθελα τον λόγο.
Να σας πω ότι προηγούνται οι Αρχηγοί. Θα μου επιτρέψετε με όλο τον σεβασμό να δώσω τον λόγο στην κ. Γενηματά. Μετά είναι ο κ. Θεοδωράκης. Κυρία Γενηματά, ως Πρόεδρος της Δημοκρατικής Συμπαράταξης, έχετε τον λόγο.
Ευχαριστώ, κύριε Πρόεδρε.
Κυρία Γενηματά, μισό λεπτό. Σας παρακαλώ, κύριοι συνάδελφοι, να κάνουμε λίγη ησυχία. Όσοι είναι να μείνουν, να μείνουν ήσυχοι. Ευχαριστώ, κύριοι συνάδελφοι. Μπορούμε να συνεχίσουμε. Κυρία Γενηματά, έχετε τον λόγο.
Ευχαριστώ, κύριε Πρόεδρε. Παρακολουθήσαμε τον Πρωθυπουργό να μιλάει για σαράντα ένα λεπτά. Αναρωτιόμουν πραγματικά γιατί ήρθε σήμερα να μιλήσει στη Βουλή, μέχρι που είδα το κλείσιμο της ομιλίας του. Είναι φανερό ότι το μόνο που ενδιαφέρει είναι να κουνάνε απειλητικά χαρτιά ο ένας στον άλλο και να δηλητηριάζουν την πολιτική ζωή του τόπου. Απαξιώνετε την πολιτική ζωή του τόπου σε μια κρίσιμη στιγμή για την Ελλάδα κι αν έχετε πραγματικά τα κότσια και τη δύναμη να κλείσετε τις ιστορίες με το παρελθόν, ελάτε να συνυπογράψετε όλοι την πρόταση για εξεταστική επιτροπή του ΠΑΣΟΚ από το 2000 μέχρι σήμερα, αλλιώς σταματήσετε επιτέλους αυτό το δηλητήριο. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Έξι χρόνια σηκώνει τον σταυρό του μαρτυρίου ο ελληνικός λαός και ακούει συνεχώς εκθέσεις ιδεών.
Έκανε παραποίηση του κειμένου!
Κυρία Μπακογιάννη, σας παρακαλώ να μη διακόπτουμε.
Δεν ντρέπεται;
Κυρία Μπακογιάννη, δεν είναι ευγενικό αυτό.
Κυρία Μπακογιάννη, αν θέλετε, όταν ολοκληρώσω.
Με συγχωρείτε, κυρία Γενηματά, αλλά ο Πρωθυπουργός έκανε παραποίηση του κειμένου.
Η κ. Μπακογιάννη ψεύδεται.
Μετά την ολοκλήρωση της τοποθέτησής μου, λύστε τους λογαριασμούς και τις διαφορές σας, αλλά όχι την ώρα που μιλάω. Σας παρακαλώ πολύ! Έλεγα, λοιπόν, ότι ο ελληνικός λαός σηκώνει ένα σταυρό μαρτυρίου εδώ και χρόνια και περίμενε σήμερα να έρθει ο Πρωθυπουργός να πει συγκεκριμένα πράγματα. Όμως για άλλη μια φορά αποδεικνύεται ότι οι Έλληνες στήριξαν τις ελπίδες τους σε ψεύτικα λόγια και υποσχέσεις.
Ντροπή σας! Και στον Πρωθυπουργό ντροπή!
Κύριοι συνάδελφοι, δεν είναι δυνατόν να προχωρήσουμε έτσι. Ζητώ συγγνώμη που σας διακόπτω, κυρία Γενηματά.
Κύριε Πρόεδρε, σας παρακαλώ πάρα πολύ να επιβάλετε την τάξη. Νομίζω πως είναι τελείως απαράδεκτο αυτό που συμβαίνει. Πάρτε τα έγγραφά σας, συνεννοηθείτε στα γραφεία σας και ελάτε να απαντήσετε με όποιον έχει την εξουσιοδότηση να απαντήσει.
Συγγνώμη, κυρία Πρόεδρε, αλλά αφορά κι εσάς.
Μετά! Είναι φανερό ότι η θηλιά απλώς σφίγγει ακόμα περισσότερο στο λαιμό του ελληνικού λαού. Η οικονομία βυθίζεται, η αξιολόγηση καρκινοβατεί, μεγάλες κοινωνικές ομάδες βρίσκονται στους δρόμους και σε όλο αυτό προστίθεται τώρα και η διαχείριση της προσφυγικής κρίσης. Κύριε Πρωθυπουργέ, ελπίζω να παρακολουθείτε τη συνεδρίαση από το γραφείο σας, κατά την προσφιλή σας τακτική όλο το τελευταίο διάστημα. Οδηγείτε τη χώρα για άλλη μια φορά σε αδιέξοδο και οδηγείτε τον ελληνικό λαό σε απελπισία και οργή. Ναι, ανέλαβα την πρωτοβουλία να ζητήσω τη σύγκλιση του Συμβουλίου Πολιτικών Αρχηγών, γιατί είναι φανερό ότι η Κυβέρνηση δεν μπορεί να αντιμετωπίσει την κατάσταση που έχει διαμορφωθεί. Δεν σας εμπιστευόμαστε.
Κύριοι Υπουργοί, σας παρακαλώ.
Επαναλαμβάνω και σήμερα, είναι απαραίτητη η εθνική συνεννόηση και η χάραξη εθνική στρατηγικής για την κατάσταση που διαμορφώνεται, η οποία μπορεί να οδηγήσει σε εθνική τραγωδία. Άνοιξαν θέματα που μπορεί να οδηγήσουν σε εθνική και ανθρωπιστική κρίση.
Είναι απαράδεκτο αυτό!
Κύριοι Υπουργοί, κυρία Μπακογιάννη, λίγος σεβασμός σας παρακαλώ. Δεν είναι δυνατόν να προχωρήσουμε έτσι. Συγγνώμη, κυρία Γενηματά.
Η εικόνα αυτή είναι πριν απ' όλα απογοητευτική για τον ελληνικό λαό, για το επίπεδο της συζήτησης, για την απαξίωση όλων των άλλων κομμάτων, για την προσπάθεια να χτιστεί εδώ ξανά ένας δικομματισμός, ένας μικρός δικομματισμός, μία πόλωση που δεν δίνει απαντήσεις στα προβλήματα του ελληνικού λαού. Είναι απαράδεκτο αυτό που συμβαίνει σήμερα, την ώρα που θα έπρεπε να μιλάμε για εθνική συνεννόηση, για εθνική στρατηγική. Άνοιξαν θέματα που μπορεί να οδηγήσουν σε εθνική και ανθρωπιστική κρίση και προσπαθείτε να πετάξετε την μπάλα στην εξέδρα; Η εικόνα είναι δραματική αυτήν τη στιγμή και στα νησιά και στην Αθήνα και στον Πειραιά και στα σύνορα. Ο πανικός, βεβαίως, δεν είναι ποτέ καλός σύμβουλος. Χρειάζεται ψυχραιμία, αλλά χρειάζεται και εγρήγορση, χρειάζεται βαθιά μελέτη της κατάστασης που έχει δημιουργηθεί. Είναι αλήθεια ότι υπάρχει προσπάθεια από τις ακραίες, σκληρές φωνές της Ευρώπης, να αξιοποιήσουν την ολιγωρία και τα λάθη της Κυβέρνησης για να φορτώσουν στην πλάτη του ελληνικού λαού τη διαχείριση ενός ζητήματος το οποίο είναι και διεθνές και ευρωπαϊκό. Οι Αυστριακοί Υπουργοί Εσωτερικών και Εξωτερικών είναι βαθιά εκτεθειμένοι με τις μονομερείς αποφάσεις τους. Επιτέθηκαν σήμερα ξανά στην Ελλάδα για πλημμελή φύλαξη των συνόρων. Δεν είπαν, όμως, κουβέντα για την ευθεία παραβίαση από την Τουρκία της συμφωνίας με την Ευρωπαϊκή Ένωση και, βεβαίως, δεν είπαν κουβέντα για το γεγονός ότι η Τουρκία τινάζει στον αέρα τον επιχειρησιακό σχεδιασμό του ΝΑΤΟ. Οι Ούγγροι ανακοίνωσαν σήμερα δημοψήφισμα, για το εάν θα δεχθούν ή όχι να εφαρμόσουν την ποσόστωση που τους αναλογεί, για την μετεγκατάσταση των προσφύγων. Η μία μονομερής ενέργεια μετά από την άλλη. Και ο σχεδιασμός της Ευρωπαϊκής Ένωσης αυτήν τη στιγμή βρίσκεται τελείως στον αέρα. Η Ευρώπη παρακολουθεί αμήχανη και η Κυβέρνηση αυτήν τη στιγμή είναι πανικόβλητη, πελαγωμένη. Θα πρέπει να μπει επιτέλους ένα τέλος σε όλο αυτό. Χρειάζεται συνεννόηση στο εσωτερικό και δραστηριοποίηση όλων στο εξωτερικό. Είναι γνωστό ότι εμείς έχουμε πάρει πρωτοβουλίες, εδώ και πάρα πολύ καιρό. Χρειάζεται, όμως, αυτό να γίνει από όλους, συντονισμένα, συντεταγμένα, με ένα ενιαίο σχέδιο. Επιβάλλεται η Σύνοδος των Πολιτικών Αρχηγών που έχω ζητήσει και επιβάλλεται να γίνει το συντομότερο δυνατό και πάντως, οπωσδήποτε, πριν από τις 6 Μαρτίου. Διότι χθες το βράδυ ο Πρωθυπουργός στην τηλεφωνική μας επικοινωνία, μου είπε ότι σκέφτεται να γίνει και μετά τις 6 Μαρτίου. Αναρωτιέμαι, εάν έχει έρθει η καταστροφή στις 6 Μαρτίου, να συζητήσουμε τι την επομένη; Η Δημοκρατική Συμπαράταξη θα καταθέσει και πάλι προτάσεις επικαιροποιημένες, στη βάση των εξελίξεων, κατά τη διάρκεια αυτής της συνάντησης. Είναι επιτακτική η ανάγκη επανεκκίνησης της ελληνικής προσφυγικής και μεταναστευτικής πολιτικής, για να διορθωθούν τα λάθη και οι παραλείψεις της Κυβέρνησης. Να γίνει επανεκκίνηση, όμως, με νέα χαρακτηριστικά, χωρίς ιδεοληψίες αυτή τη φορά, στηριγμένη στην ευρωπαϊκή πολιτική, στην ευρωπαϊκή ατζέντα για τη μετανάστευση. Η αναθεώρηση της Συνθήκης του Δουβλίνου - το αναφέρω πολύ επιγραμματικά, γιατί αυτά πρέπει να συζητηθούν αναλυτικά στο Συμβούλιο των Πολιτικών Αρχηγών - θα πρέπει να οδηγήσει σε μόνιμο ευρωπαϊκό μηχανισμό μετεγκατάστασης προσφύγων, που είναι η μοναδική βιώσιμη και μόνιμη λύση για τον επιμερισμό προσφύγων στην Ευρωπαϊκή Ένωση και στη συνέχεια και εκτός αυτής. Και για να γίνει αυτό, πρέπει να παρέμβουμε εγκαίρως, όχι εκ των υστέρων, με επεξεργασμένες θέσεις. Η Ελλάδα πρέπει να καλύψει πολύ γρήγορα τον χαμένο χρόνο. Θα πρέπει να αναζητήσουμε συμμάχους, ακόμα κι εκεί που φαίνεται ότι το κλίμα αυτή τη στιγμή δεν είναι θετικό για εμάς, αλλά πρέπει να το παλέψουμε. Αυτό το πράξαμε και θα συνεχίσουμε να το κάνουμε και με τους Ευρωπαίους σοσιαλιστές. Οι περισσότεροι εξ αυτών εξακολουθούν να είναι σημαντικοί σύμμαχοι της χώρας μας. Δυστυχώς, η χώρα μας πρέπει τώρα να αντιμετωπίσει μαζί με την ίδια την προσφυγική κρίση και τις συνέπειες των λανθασμένων πολιτικών και το γεγονός ότι έχουμε μειωμένη αξιοπιστία, ακριβώς επειδή χειριστήκαμε με αυτόν τον τρόπο την κατάσταση μέχρι σήμερα. Είστε σε αδιέξοδο. Η εξωτερική πολιτική δεν γίνεται με tweets. Τα πολιτικά κόμματα χρωστάμε στον ελληνικό λαό από το 2010 την ωριμότητα, την ευθύνη και τη συνεργασία πάνω σε ένα σχέδιο, για να ξεπεράσουμε επιτέλους την κρίση. Έρχομαι επιτέλους στο σχέδιο νόμου με τον πομπώδη τίτλο: «Διαφάνεια, αξιοκρατία, αποτελεσματικότητα της Δημόσιας Διοίκησης». Μιλήσατε για μια μεγάλη τομή. Πρόκειται δυστυχώς απλά για τη συνύπαρξη ρυθμίσεων που ήταν αναγκαίες, αλλά και άλλες που αποδεικνύουν τι; Την καθεστωτική σας αντίληψη για τη λειτουργία του κράτους. Από τη μία πλευρά θεσπίζετε το Εθνικό Μητρώο Επιτελικών Στελεχών, απ' όπου θα αντλούνται τα στελέχη που έχουν τα προσόντα για τις θέσεις ευθύνης στο δημόσιο, και από την άλλη πλευρά προστατεύετε επιμελώς τις δικές σας κομματικές επιλογές, μεταθέτοντας την πλήρωση των θέσεων μετά το 2018. Τόσο σίγουρος είστε για την αξιοκρατία και την αποτελεσματικότητα των επιλογών σας που δεν θέλετε να τις βάλετε στη δοκιμασία της αξιολόγησης; Εξαιρείτε, δε, από το μητρώο άξια στελέχη που προέρχονται από τον ιδιωτικό τομέα ή από την τοπική αυτοδιοίκηση. Αλλά φροντίζετε, ταυτόχρονα, να προστατεύσετε συγκεκριμένες γραμματείες και οργανισμούς από το μητρώο. Δίνετε την εντύπωση ότι θέλετε την αξιολόγηση και, ταυτόχρονα, επιλέγετε την ισοπέδωση, τον λαϊκισμό των ολομελειών εργαζομένων και την ακύρωση κάθε κινήτρου στους άξιους και τους ικανούς. Δεν έχετε καταλάβει, κύριοι της Κυβέρνησης, το στοιχειώδες. Μία μεταρρύθμιση δεν γίνεται απλά με επικοινωνιακά τεχνάσματα ή το κλείσιμο του ματιού στους ημέτερους. Η προοδευτική μεταρρύθμιση σημαίνει ότι εξασφαλίζονται συναινέσεις, εξασφαλίζονται άνθρωποι που είναι αποφασισμένοι να δουλέψουν για την υλοποίηση της αλλαγής. Μεταρρύθμιση σημαίνει ότι αλλάζεις νοοτροπίες. Τίποτα απ' όλα αυτά δεν μπορείτε να πετύχετε με τις ρυθμίσεις που έχετε φέρει προς ψήφιση. Σας θυμίζει κάτι το ΑΣΕΠ, τα ΚΕΠ, η «ΔΙΑΥΓΕΙΑ», η δημόσια διαβούλευση νομοσχεδίων; Αυτά, κύριοι της Κυβέρνησης, είναι μεταρρυθμίσεις, αυτά είναι τομές! Γιατί τομές και μεταρρυθμίσεις σε αυτόν τον τόπο έκανε μόνο η μεγάλη δημοκρατική παράταξη και τότε εσείς ήσασταν απέναντι. Δεν έχετε ψηφίσει σχεδόν τίποτα απ' όλα αυτά. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και έρχομαι στο ζήτημα των αγροτών. Όταν λέτε, κύριε Τσίπρα, ότι έχει έρθει η ώρα της αλήθειας, προφανώς έχετε αποφασίσει επιτέλους να κάνετε αυτοκριτική. Προφανώς έχετε αλλάξει γνώμη για όλα όσα λέγατε ανεβασμένος στα τρακτέρ. Εμείς δεν πρόκειται να ανέβουμε στα τρακτέρ. Και πιστεύουμε ότι οι δρόμοι θα πρέπει να είναι ανοιχτοί. Θα πρέπει, όμως, να επιβιώσουν οι αγρότες, γιατί είναι ένας βασικός πυλώνας για την ανάκαμψη της ελληνικής οικονομίας. Και φαίνεται πως έχετε πάρει διαζύγιο με οτιδήποτε παραγωγικό σε αυτόν τον τόπο. Αυτό ήταν το μήνυμα της συνάντησής σας με τους αγρότες. Τι κάνατε; Τους παρουσιάσατε το σχέδιο Θεσσαλονίκη Β΄. Ήρθε η δεύτερη έκδοση. Παρουσιάσατε υποσχέσεις προεκλογικού χαρακτήρα χωρίς κανένα ουσιαστικό περιεχόμενο και δεν διστάσατε μέσα σε αυτές να βάλετε και ψηφισμένες ρυθμίσεις, δηλαδή, κεκτημένα δικαιώματα των αγροτών. Ή δεν τα γνωρίζατε ή νομίζατε ότι μπορείτε ακόμα να κοροϊδεύετε τους αγρότες. Θα πρέπει, λοιπόν, να σκύψετε σοβαρά πάνω από τα προβλήματα, κύριε Πρωθυπουργέ. Αυτήν τη στιγμή οι αγρότες είναι στους δρόμους. Εμείς τους είπαμε ότι πρέπει να σεβαστούν τις δυσκολίες που αντιμετωπίζουν και άλλες παραγωγικές τάξεις αυτής της χώρας και να μην κάνουν ακόμη πιο δύσκολη την επιβίωσή τους. Όμως για να μπορούν να συμμετέχουν οι αγρότες στην εθνική προσπάθεια, θα πρέπει να μπορούν και να παράγουν. Και εσείς τους εξοντώνετε. Σας ευχαριστώ πολύ.
Ευχαριστούμε την κ. Γενηματά, Πρόεδρο της Δημοκρατικής Συμπαράταξης. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τέσσερεις συνοδοί εκπαιδευτικοί από το 3ο Γυμνάσιο Ιωαννίνων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Σταύρος Θεοδωράκης, Πρόεδρος του Κόμματος Το Ποτάμι.
Κυρίες και κύριοι συνάδελφοι, δεν είμαι παλιός στο Κοινοβούλιο, αλλά φοβάμαι ότι δεν κατανοώ αυτό το ποτ πουρί της πρωθυπουργικής ενημέρωσης. Ενημερωθήκαμε ότι θα έρθει ο Πρωθυπουργός να μας ενημερώσει για το σημαντικό θέμα του προσφυγικού. Μίλησε σαράντα λεπτά, δεκατέσσερα από τα οποία για να μας πει τα ίδια πράγματα που είπε και την προηγούμενη φορά στη συνάντηση που είχαμε για το προσφυγικό. Θα ήταν, νομίζω, πιο χρήσιμο για όλους, εάν ο Πρωθυπουργός ήθελε να δώσει μια συνέντευξη Τύπου, να την δώσει και να μην φέρνει μια συζήτηση στο Ελληνικό Κοινοβούλιο χωρίς πραγματικό αντικείμενο και χωρίς να είναι εδώ, να αντικρούσει πιθανώς αυτά που θα του πούμε. Θα μου επιτρέψετε, λοιπόν, να αναφερθώ σε δυο - τρία πράγματα απ' αυτά που έθεσε ο Πρωθυπουργός σε σχέση με το προσφυγικό. Όλοι γνωρίζουμε - και εμείς τα έχουμε πει από την πρώτη στιγμή - τα εγκληματικά λάθη της Κυβέρνησης το 2015 σε σχέση με τους πρόσφυγες και τους μετανάστες, αλλά δεν είναι του παρόντος αυτή η συζήτηση. Πρέπει να γυρίσουμε σελίδα και να μην κοιτάξουμε πάλι πίσω. Να συνειδητοποιήσουμε δηλαδή - και εδώ είμαστε σύμφωνοι, κύριοι του ΣΥΡΙΖΑ - ότι υπάρχει ένας πολύ μεγάλος κίνδυνος μπροστά μας και να ενώσουμε τις φωνές μας. Ίσως έτσι η Ευρώπη να μας ακούσει. Γιατί το λάθος που κάνει σήμερα η Ευρώπη ή τουλάχιστον κάποιοι από την Ευρώπη είναι δυσθεώρητο. Το κάνουν οι συντηρητικές και φοβικές δυνάμεις της Ευρώπης, που θέλουν να ανακόψουν δήθεν τη ροή των προσφύγων, αλλά να την ανακόψουν πού; Να την ανακόψουν, κάνοντας την Ελλάδα μια φυλακή προσφύγων και μεταναστών. Και φοβάμαι ότι δεν κάνουν λάθος. Φοβάμαι ότι κάποια κράτη, κάποιες κυβερνήσεις έχουν μια συγκεκριμένη επιλογή. Δηλαδή, θυσιάζουν το ευρωπαϊκό ιδεώδες, την αλληλεγγύη και τον ουμανισμό στο βωμό κάποιων ταπεινών ενστίκτων και από την άλλη, γίνονται συνομιλητές και τελικά εξυπηρετούν την τουρκική πολιτική που έχει βρει τρόπο, με μοχλό το προσφυγικό, να βγάλει λεφτά και να κερδίσει πόντους στην Ευρωπαϊκή Ένωση. Εμείς πριν από δέκα μήνες, από τη Μυτιλήνη, σας είχαμε πει τι ερχόταν και τι πρέπει να κάνετε. Καθυστερήσατε. Τώρα τρέχουμε όλοι μαζί να μαζέψουμε τα ασυμμάζευτα, με τον μεγάλο κίνδυνο να απειλούμαστε με έξωση από την Σένγκεν. Πριν από δέκα μήνες, λοιπόν, κάναμε προτάσεις και πριν από λίγες ημέρες πήγα στον Πρόεδρο της Δημοκρατίας και έδωσα πάλι δέκα συγκεκριμένες προτάσεις για το προσφυγικό και το μεταναστευτικό. Νομίζω ότι πολλές απ' αυτές τις προτάσεις είναι ενεργές ακόμα, οι περισσότερες απ' αυτές. Προτείναμε - και θα προτείνουμε και στη Συνάντηση των Πολιτικών Αρχηγών - τη σύσταση μιας εθνικής επιτροπής δράσης, όπου θα μετέχουν όλοι οι εμπλεκόμενοι κυβερνητικοί φορείς, αλλά και όλοι οι φορείς της κοινωνίας που ασχολούνται με το προσφυγικό και το μεταναστευτικό. Προτείνουμε, επίσης, έναν εθνικό συντονιστή, ο οποίος θα απευθύνεται και θα λογοδοτεί κατευθείαν στον Πρωθυπουργό. Δεν αρκεί ο Υπουργός Μετανάστευσης, δεν φτάνει. Βέβαια, είπαμε από την πρώτη στιγμή ότι πρέπει να υπάρξει μια νέα διακομματική πλειοψηφία, για να πιεστεί η Ευρώπη, να πιεστούν οι εταίροι μας να κάνουν αποδεκτές τις προτάσεις Γιούνκερ, δηλαδή δημιουργία ευρωπαϊκής συνοριαφυλακής και ακτοφυλακής, κατασκευή hot spot στα παράλια της Τουρκίας και επιστροφή των μεταναστών εντός ολίγων ωρών στα τουρκικά πάλι εδάφη. Δεν είναι εύκολο αυτήν τη στιγμή, με τόσο καθυστέρηση που έχει υπάρξει, να γίνει μία συνολική συμφωνία με την Ευρωπαϊκή Ένωση. Όμως, η χώρα μας θα πρέπει να επιμείνει. Θα πρέπει να βάλουμε στην Ευρώπη δύο - τρία ζητήματα, που νομίζω ότι όλοι μπορούμε να συμφωνήσουμε. Ένα από αυτά είναι ότι οι πρόσφυγες έρχονται στην Ευρώπη και επειδή έρχονται στην Ευρώπη πρέπει να κατανέμονται σε όλα τα κράτη της Ευρωπαϊκής Ένωσης. Επίσης, θα πρέπει τολμηρά να αποφασίσουμε με τη συνεργασία και των άλλων ευρωπαϊκών δυνάμεων, της FRONTEX, με τη συνεργασία και τη βοήθεια των ευρωπαϊκών χωρών, οι μετανάστες να διαχωρίζονται αμέσως από τους πρόσφυγες και να επιστρέφουν στην πρώτη χώρα εκτός Ευρωπαϊκής Ένωσης από όπου ήρθαν, στην περίπτωσή μας, κυρίως από την Τουρκία. Για να συνοψίσω, εμείς υποστηρίζουμε ότι πρέπει να υπάρξει φύλαξη και των θαλάσσιων συνόρων και με τη συμμετοχή του ΝΑΤΟ. Εάν δεχθούν στο ΝΑΤΟ ότι οι πάγιες θέσεις της χώρας μας δεν αμφισβητούνται, το ΝΑΤΟ πρέπει να έχει ρόλο στο Αιγαίο. Θα πρέπει να έχει ρόλο στα τουρκικά παράλια, να εντοπίζει τις καραβιές, να εντοπίζει τους λαθρέμπορους και να αποτρέπει, ει δυνατόν, την ενδυνάμωση των προσφυγικών κυμάτων. Το πρώτο, λοιπόν, είναι η φύλαξη των συνόρων, το δεύτερο είναι επιστροφή στην Τουρκία όσων δεν δικαιούνται άσυλο και το τρίτο είναι αυτό που σας είπα, η παροχή ευρωπαϊκού ασύλου σε όλες τις ευρωπαϊκές χώρες. Είναι σίγουρο ότι το προσφυγικό ξεπερνά αυτήν τη στιγμή τις δυνατότητες της χώρας. Προφανώς, οι Αυστριακοί αποφασίζουν και θα συνεχίσουν να αποφασίζουν με το φόβο της ακροδεξιάς της χώρας τους και θα πρέπει και εμείς να φτιάξουμε ένα μέτωπο με άλλες ευρωπαϊκές δυνάμεις, για να αντιμετωπίσουμε αυτές τις ξενοφοβικές συμπεριφορές. Πάμε, λοιπόν, σε μία Συνάντηση των Πολιτικών Αρχηγών πολύ καθυστερημένα, αλλά εκεί θα θέλαμε κάποιες συγκεκριμένες προτάσεις, όχι ήξεις αφήξεις, κάποιες συγκεκριμένες προτάσεις της Κυβέρνησης ή τέλος πάντων να συζητηθούν οι προτάσεις που και το Ποτάμι, αλλά και η κ. Γενηματά έχει υποβάλει. Θα πρέπει, όμως, να προσέξουμε κάτι, κύριοι συνάδελφοι, ότι όσο καθυστερούμε, χάνονται και άλλες ανθρώπινες ζωές στο Αιγαίο. Και όσο καθυστερούμε, η Ελλάδα γεμίζει στρατόπεδα και δεν εννοώ μόνο τα κέντρα φιλοξενίας των προσφύγων και των μεταναστών, εννοώ τα στρατόπεδα που δημιουργούνται σε όλη τη χώρα. Μίλησα πριν από λίγο με τον κ. Μπουτάρη. Η κατάσταση στη Βόρεια Ελλάδα είναι πάρα πολύ δύσκολη. Υπάρχουν αντισυσπειρώσεις, υπάρχουν προβλήματα πολύ έντονα που δημιουργούνται στις τοπικές κοινωνίες. Εάν δεν αντιμετωπίσουμε εμείς τα προβλήματα, η πολιτεία δηλαδή, να ξέρουμε ότι θα βρεθούμε προ μεγάλων εκπλήξεων. Η ανασφάλεια δηλαδή των κατοίκων σε συγκεκριμένες περιοχές της χώρας, θα τους οδηγήσει σε ακραίες ενέργειες, που δεν θα μπορούν να ελεγχθούν. Πρέπει να αποτρέψουμε την ενίσχυση ρατσιστικών επιλογών και ο μόνος τρόπος για να το αποτρέψουμε, είναι να πάρουμε αποφάσεις, όχι να μην παίρνουμε αποφάσεις. Πάμε τώρα σε ένα θέμα που έθιξε για λίγο ο κύριος Πρωθυπουργός. Μιλώ για τη σπείρα που αποκαλύφθηκε στον χώρο του Τύπου που εκβίαζε - για ποιους; - για να κερδίζει διαφήμιση και να τη μοιράσει. Και βέβαια πρέπει να συγχαρούμε την Ελληνική Αστυνομία για την εξάρθρωση αυτής της σπείρας. Υπάρχουν μερικοί στην Αστυνομία που αντιστέκονται, που επιμένουν. Και παρεμπιπτόντως, μιας και ο λόγος για την Αστυνομία, θα ήθελα να ρωτήσω τον Υπουργό Δημοσίας Τάξεως ποιος είναι ο λόγος που «έφαγαν» στις κρίσεις τον Σταύρο Σταυρόπουλο. Δηλαδή, τι δεν έκανε αυτός ο Αξιωματικός της Ελληνικής Αστυνομίας; Μιλώ για την απομάκρυνση ενός αστυνομικού, που ήταν ο θριαμβευτής σε πολλές μάχες ενάντια στο οργανωμένο έγκλημα και είχε αποκαλύψει αρκετές υποθέσεις διαφθοράς της Αστυνομίας και με την εμπλοκή αστυνομικών, έναν τολμηρό άνθρωπο, έναν τολμηρό αξιωματικό, ο οποίος χάθηκε στις τελευταίες κρίσεις. Από την πρώτη στιγμή διαμαρτυρηθήκαμε, αλλά δεν έχουμε ακούσει μία απάντηση από την πλευρά της Κυβέρνησης για ποιο λόγο οδηγήθηκε στην αποστρατεία αυτός ο εξαιρετικός αστυνομικός. Όμως, πάμε στη σπείρα, που εκβίαζε για να παίρνει διαφημίσεις. Έπαιρνε λεφτά, τα μοίραζε σε κάποιους άλλους και λοιπά και σε αντάλλαγμα έκανε βρώμικες δουλειές. Έχετε δει τα πρωτοσέλιδα αυτής της εφημερίδας, που ο διευθυντής της κατηγορείται για αυτήν την υπόθεση; Τα έχετε δει τα πρωτοσέλιδα; Γιατί αυτά τα πρωτοσέλιδα, αυτός ο άνθρωπος πολεμούσε κυρίως τους αντιπάλους της Κυβέρνησης. Δηλαδή, στα πρωτοσέλιδά τους ήμουν δωροδοκούμενος από τους Ευρωπαίους - δικοί τους οι τίτλοι - , ανιψιός πρώην πρωθυπουργού και άλλα μυθεύματα, εκπρόσωπος των τοκογλύφων, διαπλεκόμενος, αυτά δηλαδή που έλεγαν και ορισμένα στελέχη του ΣΥΡΙΖΑ και των ΑΝΕΛ, ένας κουβάς λάσπη που περιφερόταν από μέσο σε μέσο, σε ακροδεξιά site, σε δικά σας site, σε δικούς σας υπαλλήλους που έχουν site στο διαδίκτυο. Διαφορετικές συμμορίες, ίδιο σόι, όπως λέει ο λαός μας.
Και στην ΕΡΤ!
Και μόλις - προσέξτε! - την προηγούμενη εβδομάδα ο εγκέφαλος της σπείρας αρθρογραφούσε αριστερά, συνάδελφοι, για το πόσο κινδυνεύει ο Πρωθυπουργός από την Google. Γέλασε το διαδίκτυο, αλλά το κείμενο έμεινε και έχει την υπογραφή του ανθρώπου, που κατηγορείται ότι είναι αρχηγός αυτής της σπείρας. Ποια είναι, λοιπόν, η σχέση κάποιων ανθρώπων του ΣΥΡΙΖΑ με αυτά τα κουμάσια; Γιατί υπήρξαν…
Πείτε εσείς!
Πετάτε λάσπη με τον ανεμιστήρα.
Θα σας πω εγώ. Δεν θέλετε να σας πω και δεν θα πω, αν δεν καταλήξουν οι έρευνες. Γιατί εγώ δεν είμαι ΣΥΡΙΖΑ, περιμένω τα αποτέλεσμα, κύριε συνάδελφε.
Η θέση μας είναι ό,τι επέλεξε ο ανακριτής!
Υπήρξαν - και θα τα δείτε στο διαβιβαστικό της Αστυνομίας - μαρτυρίες αυτών των ανθρώπων που συνελήφθησαν, που λένε: Εμείς προωθούσαμε φιλικά πρωτοσέλιδα για την εφημερίδα. Δουλεύαμε και συνεργαζόμασταν με τον επονομαζόμενο «αρχιμανδρίτη». Υπάρχει μία ερμηνεία για το όνομα του Υπουργού. Δεν θέλω να την κάνω εγώ, αλλά θα πρέπει η Κυβέρνηση να δώσει συγκεκριμένες εξηγήσεις για το ποιος ήταν ο αρχιμανδρίτης και ποια ήταν η συνεργασία του με αυτό το κύκλωμα. Θα σας πω κάτι πιο πολιτικό, που θα μπορέσετε ίσως να απαντήσετε και χωρίς να έχετε ειδική γνώση. Γιατί δεν σταματάμε τη ροή πολιτικού χρήματος προς τα μίντια; Έχετε προσέξει μία λεπτομέρεια από αυτή την υπόθεση; Σας ερωτώ: Από πού κι ως πού μία εταιρία όπως η ΕΥΔΑΠ που είναι μονοπώλιο στη χώρα μας έχει το 2016 ένα διαφημιστικό προϋπολογισμό ύψους 1,5 εκατομμυρίου ευρώ. Πείτε μου! Έχετε κάποια απάντηση γιατί η κρατική ΕΥΔΑΠ, που δεν απειλείται από καμία άλλη ΕΥΔΑΠ - γιατί ένα είναι στο σύστημα ύδρευσης στη χώρα μας, της ΕΥΔΑΠ - έχει 1,5 εκατομμύριο διαφημιστικό προϋπολογισμό, αφού λεφτά δεν υπάρχουν;
Πήγαινε δες το.
Και δεν είναι μόνο η ΕΥΔΑΠ. Είναι όλοι οι οργανισμοί, που διατηρούν μεγάλα κονδύλια διαφημιστικά. Για ποιους; Ποιους θέλουν να εκμαυλίσουν;
Οι οργανισμοί σας φταίνε;
Εσείς κάνατε εκπομπές γι' αυτά. Δεν συμφωνείτε ότι πρέπει να γίνεται οικονομία;
Σας παρακαλώ μη διακόπτετε.
Μην υπερασπίζεστε τώρα την ΕΥΔΑΠ, γιατί αν υπερασπίζεστε την ΕΥΔΑΠ έχω να ρωτήσω κι άλλα. Θα ήθελα να ρωτήσω πώς η ΕΥΔΑΠ ενισχύει μία συγκεκριμένη τράπεζα. Είναι πράγματα που είναι σε εκκρεμότητες. Ας αφήσουμε αυτήν την κουβέντα.
Κάνεις ομιλία τώρα με βάση «ΤΑ ΝΕΑ»!
Απαντώ στον Πρωθυπουργό. Χάρηκε ο Πρωθυπουργός που δόθηκε μία απάντηση από την Αστυνομία σε ένα κύκλωμα, όμως αυτό το κύκλωμα θέλει διερεύνηση γιατί αυτοί οι άνθρωποι του κυκλώματος λένε ότι δούλευαν για κάποιους, για την Κυβέρνηση. Δεν είναι ο δικός μου ισχυρισμός, αλλά είναι κάτι που η Κυβέρνηση πρέπει να απαντήσει. Θα πρέπει να πει η Κυβέρνηση για τη σχέση και τα όρια των σχέσεων με αυτούς τους ανθρώπους. Όμως, θα επιμείνω στο πολιτικό μου ερώτημα. Έχω αναφερθεί, κύριοι συνάδελφοι και παλιότερα, γιατί τα φαινόμενα αυτά δεν είναι σημερινά. Στην προηγούμενη Βουλή αναφέρθηκε σε εκείνες τις ολοσέλιδες, δισέλιδες, τρισέλιδες καταχωρήσεις του ΕΟΤ, αυγουστιάτικα, σε ελληνικές εφημερίδες. Οι Έλληνες ήταν σε διακοπές και τότε ο ΕΟΤ, για να ενισχύσει κάποια φύλλα, διαφήμιζε με πολλές χιλιάδες ευρώ τα ελληνικά νησιά. Έχει παρατηρηθεί, λοιπόν, το φαινόμενο από πολύ παλιά, από τους προϊστορικούς πολιτικούς χρόνους. Πάντα η πολιτική ηγεσία κρατάει κάποια κονδύλια στους οργανισμούς για να ενισχύει τα φιλικά φύλλα ή τα φιλικά site. Αυτό, για εμάς, πρέπει να σταματήσει. Εάν θέλετε, λοιπόν, να συμβάλετε στη διακοπή της ροής πολιτικού χρήματος, υπάρχει μια πολύ απλή λύση. Δεν υπάρχει λόγος αυτές οι υπηρεσίες, αυτήν την περίοδο, σε αυτήν την κρίση να έχουν τόσα διαφημιστικά κονδύλια κι αν έχουν, να γίνονται όλα διάφανα. Πού τα δίνουν, πώς τα δίνουν, με τι κριτήρια τα δίνουν, να φαίνονται όλα στο διαδίκτυο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου του Ποταμιού]] Τελειώνω, κύριοι συνάδελφοι. Συζητάμε και συζητήσαμε κάποιες θέσεις της Κυβέρνησης, σε σχέση με το πώς μπορούμε να βελτιώσουμε κάποια πράγματα. Τα πράγματα είναι πολύ πιο απλά στο δημόσιο. Νομίζω ότι εάν πούμε ότι όλα θα είναι διαφανή, όλα θα είναι με διαγωνισμούς, τελειώσαμε. Είναι ένα άρθρο και μια διάταξη που μπορούμε να φέρουμε σε αυτήν την υπόθεση. Να τα κάνουμε όλα διαφανή. Να μην υπάρχουν θέσεις που πληρώνονται, επειδή κάποιος Υπουργός αποφασίζει έτσι ή κάποιος Υπουργός αποφασίζει κάπως αλλιώς. Να υπάρχουν προκηρύξεις για όλες τις θέσεις, να υπάρχει ένα ελάχιστο ανθρώπινο δυναμικό που να δικαιούνται οι Υπουργοί και όλος ο άλλος ο κόσμος να επιλέγεται από το Δημόσιο, μετά από διαγωνισμούς. Εκκρεμεί και μια συγκεκριμένη μας θέση και θέλω να την επαναλάβω εδώ στον Υπουργό, που ασχολείται με τα της δημόσιας διοίκησης. Έχουμε μια συγκεκριμένη θέση που σας την έχουμε πει. Υπάρχει ο νόμος Τσοχατζόπουλου του 1985 και σας το λέμε και θα το ξαναλέμε μέχρι να τον καταργήσετε. Έκανε ο κ. Τσοχατζόπουλος το 1985 τα πολιτικά γραφεία των Υπουργών δημόσιες υπηρεσίες. Να καταργηθεί. Είναι μια ντροπή, είναι μια επιβολή του πολιτικού κομματικού συστήματος πάνω στη δημόσια διοίκηση. Η δική μας πρόταση, κύριε Υπουργέ, είναι ξεκάθαρη, να καταργηθεί ο νόμος. Και κάτι τελευταίο. Επειδή έχετε μια ευαισθησία στα θέματα δικαιοσύνης, όπως είδα, θα ήθελα να ακούσω την άποψή σας για την πρωτοφανή για τα ελληνικά δεδομένα - νομίζω - μήνυση που κατέθεσε η Πρόεδρος του Αρείου Πάγου, η κ. Βασιλική Θάνου, εναντίον ενός κορυφαίου συνταγματολόγου, του Σταύρου Τσακιράκη, επειδή εξέφρασε μια πολιτική άποψη και έκανε κριτική σε μια πολιτική παρέμβαση της κ. Θάνου. Η Πρόεδρος του Αρείου Πάγου μηνύει έναν συνταγματολόγο! Προσέξτε! Και γιατί πρέπει να απαντήσετε;
…(δεν ακούστηκε)
Να σας πω γιατί πρέπει να απαντήσετε. Γιατί πριν από λίγον καιρό περάσατε μία διάταξη που ενίσχυε παραπάνω την αυθαίρετη δράση της κ. Θάνου. Η κ. Θάνου θα πρέπει να καταλάβει ότι ως Πρόεδρος του Αρείου Πάγου θα δέχεται κριτική, πόσω μάλλον από έναν συνταγματολόγο του ύψους και των αγώνων του Σταύρου Τσακιράκη. Σας ευχαριστώ.
Κύριε Πρόεδρε, θέλω τον λόγο.
Όχι, κύριε Φάμελλε. Αυτήν τη στιγμή μιλάνε…
Άφησε συγκεκριμένα αιχμές για την Κυβέρνηση και πρέπει να μιλήσω ως Κοινοβουλευτικός Εκπρόσωπος.
Όχι, σας παρακαλώ! Κανένας Κοινοβουλευτικός. Είμαστε στη διαδικασία των Αρχηγών.
Είναι απαράδεκτα και κατάπτυστα όσα υπονόησε ο κ. Θεοδωράκης.
Όχι, σας παρακαλώ! Μιλάνε οι Αρχηγοί. Κύριε Πρόεδρε της Ένωσης Κεντρώων, έχετε τον λόγο.
Κύριε Πρόεδρε, θα ήθελα τον λόγο.
Όχι, κύριε Υπουργέ, σας παρακαλώ. Θα μιλήσει ο κύριος Πρόεδρος, μετά ο κ. Παππάς από τη Χρυσή Αυγή για δύο λεπτά που έχει ζητήσει τον λόγο και θα κλείσουμε με τον κύριο Υπουργό. Ορίστε, κύριε Πρόεδρε, έχετε τον λόγο.
Καλησπέρα σας. Κύριε Πρόεδρε, κύριοι Υπουργοί, κυρίες και κύριοι συνάδελφοι, ευχαριστώ που είσαστε εδώ να μας ακούσετε. Όμως, θα πω κάτι που συζητούσα προ ημερών με έναν γιατρό, ο οποίος ήταν γιατρός του Ανδρέα Παπανδρέου. Ήταν Πρωθυπουργός ο Ανδρέας Παπανδρέου και του υπέδειξε ο γιατρός, λόγω βεβαρημένης κατάστασης της υγείας του, να μην παρίσταται στη Βουλή πολλές ώρες. Ο Ανδρέας Παπανδρέου του απάντησε «στις συζητήσεις σε επίπεδο Αρχηγών Κομμάτων θα είμαι, ακόμη και μισοπεθαμένος. Θα είμαι από σεβασμό προς τον Κοινοβουλευτισμό». Τι είδους παρουσία ήταν αυτή του κ. Τσίπρα; Ήλθε και απήλθε. Είπε τα δικά του.
Είχε δουλειά.
Α, είχε δουλειά; Είχε δουλειά, ναι είχε δουλειά. Σοβαρά.
Εσείς που είστε δύο μέρες, κύριε Πρόεδρε;
Ήσασταν εδώ, κύριε Πρόεδρε;
Άρα, καλώς ο Πρωθυπουργός λείπει. Μα, ξέρετε γιατί λείπω; Γιατί ξέρω ότι έρχεται μόνο…
Α έτσι…
Συγγνώμη, δίνει το παράδειγμα. Δίνει το παράδειγμα. Δηλαδή, να είμαστε εμείς και ο κύριος Πρωθυπουργός να είναι απών; Δεν καταλαβαίνω.
Σας παρακαλώ, μην κάνουμε διάλογο.
Μα, εδώ η Αίθουσα να μη χαρακτηρίσω πώς έχει γίνει. Συζητώ με τους κυρίους; Έχω τίποτα με τους κυρίους, κύριε Πρόεδρε της Βουλής, εσείς που κάθεστε κάτω στα έδρανα; Μιλάω, λέω κάποια πράγματα και απαντάει ο κύριος με τα γυαλιά, ο άλλος ο κύριος. Τι δουλειά έχουν;
Έχετε δίκιο.
Έχω διάλογο με κανέναν;
Έχετε δίκιο, δεν θα επαναληφθεί.
Σας παρακαλώ, επιτέλους!
Συγγνώμη, κύριε Πρόεδρε.
Εγώ ανέφερα τον σεβασμό του Ανδρέα Παπανδρέου προς τον κοινοβουλευτισμό, που είπε «και μισοπεθαμένος να είμαι, θα παρίσταμαι στις ομιλίες των Αρχηγών των Κομμάτων» - και αυτό να καταγραφεί - ενώ ο κ. Τσίπρας συστηματικά παρίσταται το πολύ - πολύ στην ομιλία του Αρχηγού της Αξιωματικής Αντιπολίτευσης και σηκώνεται και φεύγει. Αυτό μου λέει η εμπειρία των τεσσάρων μηνών που είμαι εδώ μέσα, εκτός αν δεν καταλαβαίνω καλά. Έγιναν κάποιες συζητήσεις στην Αίθουσα για το ότι οι αγρότες επιφυλάσσουν παγίδες εις κάποιους Βουλευτές του ΣΥΡΙΖΑ. Γνωρίζετε τη θέση μου, ότι είμαι και κατά του να κλείνουν οι αγρότες τους δρόμους. Συνέστησα, παρ' ότι είμαι πεπεισμένος για το δίκαιο των θέσεών τους, ότι δεν πρέπει να κλείνουν τους δρόμους, δεν πρέπει να κάνουν καταλήψεις κτηρίων. Όμως, εάν γίνονται επιθέσεις κατά Βουλευτών του ΣΥΡΙΖΑ, ξέρετε καλά ότι γίνονται λόγω αυτών που λέγατε παλαιότερα - που τους τάζατε λαγούς με πετραχήλια - και αυτών που πράττετε τώρα. Αυτή η τεράστια διαφορά μεταξύ αυτών που λέγατε και αυτών που πράττετε, κάνει τους αγρότες να εξεγείρονται. Εσείς τι θέλετε δηλαδή; Να έρχεστε και να παίρνετε την ψήφο, υποσχόμενοι τα πάντα, να πράττετε εντελώς τα διαφορετικά και να σας επαινούν και να σας λένε και μπράβο; Αυτό θέλετε; [[Χειροκροτήματα από την πτέρυγα της Ένωσης Κεντρώων]] [[Θόρυβος από την πτέρυγα του ΣΥΡΙΖΑ]] Ντροπή σας αν θέλετε αυτό! Δεν είναι τόσο ανοήμων ο λαός, όσο θα θέλατε. Ερχόμεθα εις την ουσία του ζητήματος. Ο Πρωθυπουργός κάλεσε τους Αρχηγούς σε ένα πολιτικό συμβούλιο για το προσφυγικό. Επέστρεψε ο Πρωθυπουργός απ' έξω και είπε «ησυχάσαμε μέχρι τις 7 Μαρτίου». Δεν πέρασε ένα εικοσιτετράωρο και συνεκλήθη μια σύνοδος χωρών, στην οποία μετείχαν και μέλη της Ευρωπαϊκής Ένωσης και ενώ ο κύριος Πρωθυπουργός μάς διαβεβαίωνε ότι μέχρι 7 Μαρτίου θα είχαμε απόλυτη τάξη και θα τηρούντο τα πάντα που συμφωνήθησαν, απεδείχθη ότι είναι τα πάντα στον αέρα. Αυτός ο Πρωθυπουργός μπορεί να μένει; Ένας Πρωθυπουργός που διαβεβαιώνει ότι πήγε στη Σύνοδο Κορυφής και έλαβε ρητές διαβεβαιώσεις ότι μέχρι τις 7 Μαρτίου θα σεβαστούν όλα τα κράτη, δεν θα κλείσει κανένα κράτος σύνορα, αυτός ο Πρωθυπουργός μπορεί να μείνει, κατά την άποψή σας; Κρατήστε το. Ένα άλλο ζήτημα είναι ότι είπε και σε μένα ο κ. Καμμένος, σε ενημέρωσή μου, ότι η Τουρκία θα σεβαστεί την απόφαση της 11ης Φεβρουαρίου, την υπογραφή που έβαλε για το ΝΑΤΟ. Έρχεται η Τουρκία χθες και λέει ότι τα Δωδεκάνησα είναι αποστρατιωτικοποιημένη ζώνη και ότι το Καστελόριζο δεν ανήκει στα Δωδεκάνησα κατά την Τουρκία. Άρα, εκείνο το ραντεβού που έκανα με τον κ. Καμμένο, στο οποίο με διαβεβαίωνε ότι έχει λυθεί το θέμα τού πώς αναμειγνύεται το ΝΑΤΟ, τι ευθύνες έχει το ΝΑΤΟ, τι ευθύνες έχει η Τουρκία στο Ναυτικό, τι ευθύνες έχει το Ελληνικό Ναυτικό, κι αυτό χαμένο. Έχουμε, δηλαδή, μία Κυβέρνηση η οποία διαβεβαιώνει και «πριν αλέκτορα φωνήσαι τρις» διαψεύδεται. Σας αρέσει το θέαμα; Σας αρέσει. Έρχεται τώρα ο Πρωθυπουργός, αυτός ο Πρωθυπουργός που δεν παρίσταται στις ομιλίες των Αρχηγών των κομμάτων, και καλεί σε σύνοδο στον Πρόεδρο της Δημοκρατίας για να συναινέσουμε - λέει - στο προσφυγικό. Γιατί; Μόνο στο προσφυγικό πρέπει να συναινέσουμε; Στην αξιολόγηση, η οποία καθυστερεί, δεν πρέπει να συναινέσουμε; Δεν κινδυνεύει πάλι η χώρα με Grexit; Κατά την άποψή σας, η χώρα είναι τακτοποιημένη οικονομικά; Ο κ. Πρωθυπουργός ανέφερε μία ομάδα ζητημάτων, που ανέφερε στους αγρότες και τα θεωρεί αυτά μεγάλες παροχές για να κάνουν πίσω οι αγρότες. Ανέφερε το ένα, ανέφερε το άλλο. Είπα την προηγούμενη φορά, θα το επαναλάβω και τώρα: Οι αγρότες δεν ζητούν το είκοσι να τους το κάνεις δεκαπέντε. Οι αγρότες έχουν την αίσθηση ότι κινδυνεύει ο κλάδος τους, η ζωή τους, ότι χρειάζεται να συνομιλήσουν με τον Πρωθυπουργό και με τους Αρχηγούς των κομμάτων, όχι όμως για το ασφαλιστικό το οποίο θεωρούν προεξοφλημένο και αποτυχημένο, αλλά από μηδενική βάση. Είναι κακό αυτό; Το να θέλει ένας κλάδος, βλέποντας ότι χάνεται, να γίνει συζήτηση από μηδενική βάση, πού σας βρίσκει αντίθετους; Δεν ενδιαφέρεστε για τους αγρότες; Αισθάνονται ότι δεν είναι ζήτημα να μειώσουν τον συντελεστή φορολόγησης. Κινδυνεύει ο κλάδος τους. Αυτό δεν σας αφορά; Χρειάστηκαν σαράντα μέρες για να τους δεχθεί ο Πρωθυπουργός. Ο Πάπας της Ρώμης είναι ο κ. Τσίπρας; O Πάπας της Ρώμης είναι και θέλει σαράντα μέρες; Είναι εξεγερμένη όλη η Ελλάδα και ο κ. Τσίπρας δεν θέλει να δει τους αγρότες;
Αφού δεν πήγαιναν. Τους ζήτησε ο ίδιος ο Πρωθυπουργός.
Διώχνει και μερικούς, διαλέγει ποιους θα δεχθεί και ποιους όχι - αυτή η εικόνα υπάρχει προς τα έξω - και συνεχίζουν οι αγρότες τις καταλήψεις. Αυτό σας αρέσει; Έρχεται η κυρία Πρόεδρος του Αρείου Πάγου και απειλεί ότι όσοι κλείνουν δρόμους, θα υποστούν τις συνέπειες και έρχεται μετά ο Πρωθυπουργός και λέει: «Εμείς θέλουμε με το καλό, με τον διάλογο». Πώς; Από τη μία απειλεί η δικαιοσύνη ότι θα υφίστανται κυρώσεις οι αγρότες και από την άλλη «με το καλό». Τι είναι αυτό; Καρότο και μαστίγιο; Τι νέες μέθοδοι είναι αυτές εις το Κοινοβούλιο; Από τη μία τους απειλείτε με κυρώσεις και από την άλλη τους καλείτε σε διάλογο και είσαστε εσείς που ανεβαίνατε εις τα τρακτέρ και είσαστε εσείς που λέγατε «όλα δικά τους» και υποσχόσασταν τα πάντα;
«Όλα τα κιλά, όλα τα λεφτά».
Ησυχία από κάτω. Σας παρακαλώ.
Είδατε ότι δεν υπάρχει Αίθουσα εδώ, κύριε Πρόεδρε. Οι κύριοι είναι ταραξίες πλέον. Τέλος πάντων. Τι να συζητήσουμε; Μία ομάδα Βουλευτών του ΣΥΡΙΖΑ έχετε καταφέρει να με κάνετε τελείως εναντίον σας, γιατί εγώ τις συμπεριφορές αυτού του είδους δεν τις ανέχομαι. Θα είστε σιωπηλοί και θα ακούτε, όπως είμαστε σιωπηλοί κι εμείς και σας ακούμε. Έχετε ακούσει από τα έδρανά μας να φωνασκούμε όταν ομιλείτε;
Ναι.
Έχετε ακούσει; Μάλλον δεν ξέρετε τι σας γίνεται. Δεν έχω τι άλλο να πω. Οι αγρότες θα κληθούν να μιλήσουν με τους Αρχηγούς των κομμάτων και με τον Πρωθυπουργό, εκτός αν θέλετε να πέσετε και διαλέξατε αυτόν τον αδιέξοδο τρόπο δήθεν συζήτησης, εκτός αν δεν έχετε πρόθεση να κυβερνάτε και αναζητάτε μεθόδους για να δραπετεύσετε. Μόνο αυτήν την εξήγηση μπορώ να δώσω.
Όχι, δεν υπάρχει τέτοιο πρόβλημα.
Ισχυρίζεστε, κύριοι, ότι στο ασφαλιστικό έχετε καλά μέτρα και μάλιστα είπε ο Πρωθυπουργός ότι πλήττονται οι πολύ μεγάλοι και ωφελούνται οι μικροί. Μόνο που δεν το καταλαβαίνουν οι μικροί και μόνο που δεν σας καταλαβαίνουν.
Συμφωνώ απόλυτα.
Έχετε πάρει διαζύγιο με την κοινωνία. Γιατί εάν οι προτάσεις ωφελούν τους πολλούς σε ένα ποσοστό 95% και οι δρόμοι είναι κλειστοί, ή τρελός είναι ο κόσμος ή εσείς. Διαλέξτε.
Εμείς.
Εντάξει, ξέρω ότι διαλέγετε τον κόσμο, γιατί τόσο τον σέβεστε. Αφού σας ψήφισε και ήρθατε εδώ, τώρα μπορείτε να φέρεστε όπως θέλετε. Η κοινωνία, όμως, ζητάει την ψήφο της πίσω, κύριοι, διότι κοροϊδέψατε την κοινωνία.
Ψέματα λες, Πρόεδρε! Μη λες ψέματα!
Γιατί αν τις λέγατε όλα αυτά που κάνετε, ξέρετε πόσο θα παίρνατε; Λέει ο Πρωθυπουργός ότι έχει την έγκριση τριών διαδοχικών εκλογών. Και βάζει την έγκριση με το πρόγραμμα Θεσσαλονίκης του Γενάρη, βάζει το δημοψήφισμα και βάζει την 20η Σεπτέμβρη. Να πάρουμε την τρίτη φορά, που είναι η πιο πρόσφατη. Πήρατε 35%. Ο Καμμένος 3,38%; Έχετε φθορά έκτοτε; Ή μάλλον αύξηση; Άρα, είστε ένα 20%. Έπρεπε να έχετε πιο μεγάλο σεβασμό. Και αν σας προτείνω οικουμενική, σας προτείνω για να λυτρωθείτε.
Στηρίξτε την, Πρόεδρε! Πιστεύω ότι θα μας στηρίξετε.
Θα στηρίξω εσάς; Θα αστειεύεστε.
Κύριε Παπαδόπουλε, σας παρακαλώ!
Είδατε ότι ο κύριος συνεχώς κάνει διάλογο μαζί μου, αλλά δεν με ενοχλεί.
Ναι, είναι λίγο ζωηρός. Ως αγρότης, είναι λίγο ζωηρός.
Αλλά δεν με ενοχλείτε, γιατί μου ζητείτε να στηρίξω. Μετά τα όσα πράττετε και να ήθελα μετά πάθους να σας στηρίξω, με εκδιώκετε. Εσείς είστε ανθρωποδιώκτες! Με το ποσοστό που έχετε - μιλάω στην ουσία εγώ, γιατί μια περιστασιακή κοινοβουλευτική πλειοψηφία μπορεί να υπάρχει, αλλά και αυτή κινδυνεύει και μην είστε απόλυτα βέβαιοι ότι την έχετε - αυτά που κάνετε δείχνουν ασέβεια προς τον λαό, γιατί ο λαός είναι αντίθετος. Δεν μπορεί να τρελάθηκαν και οι δικηγόροι και οι συμβολαιογράφοι και οι γιατροί και οι πάντες να είναι εναντίον σας. Γιατί αν ήταν τρελοί, θα έπρεπε να ήταν εναντίον σας και όταν τους υποσχόσασταν. Τότε, όμως, ήταν υπέρ σας. Ο ελληνικός λαός έχει και ένα άλλο κακό, να παρασύρεται και να του αρέσουν οι ευχάριστες κουβέντες. Λέτε, επίσης, για το οικονομικό ότι θα έρθει η αξιολόγηση και μετά θα πάμε μια χαρά. Μετά βγαίνει το ΔΝΤ και λέει ότι θέλει χωριστό μνημόνιο. Άλλο το μνημόνιο των Ευρωπαίων και άλλο το μνημόνιο του ΔΝΤ. Και εκείνο το μνημόνιο συνήθως είναι χειρότερο, είναι επαχθέστερο. Ξέρετε τι σας γίνεται; Γιατί φοβάμαι ότι έχετε πρόβλημα. Δεν έχετε επίγνωση του τι έρχεται. Λέτε, επίσης, ότι η οικουμενική την οποία προτείνω δείχνει μίσος και απέχθεια προς τον πολιτικό κόσμο. Μα, ο πολιτικός κόσμος εδοκιμάσθη επί πενήντα χρόνια και το μόνο που έκανε είναι ρουσφέτια. Το μόνο που έκανε ο πολιτικός κόσμος είναι να διορίζει, να δίνει θαλασσοδάνεια και να κάνει τέτοιες κινήσεις. Τι φοβάστε, λοιπόν; Τι φοβούνται κάποιοι δημοσιογράφοι; Ότι είναι δοτός ο Πρωθυπουργός, άμα είναι τεχνοκράτης; Ενώ άμα είναι πολιτικός, τι είναι; Άγιος;
Εμένα ρωτάς, Πρόεδρε;
Όχι, εσύ δεν είσαι. Όχι. Άγιος είναι ο Πρωθυπουργός, όταν είναι πολιτικός; Σας λέμε, λοιπόν, ξεκάθαρα ότι αυτή η Βουλή, είτε το θέλετε είτε δεν το θέλετε, πολύ γρήγορα θα δώσει οικουμενική λύση.
Είναι δημοκρατικό τώρα αυτό;
Και θα είστε εσείς που θα την ζητάτε, για να λυτρωθείτε από τα βάρη, τα οποία ήδη έχετε, και δεν τα σηκώνετε. Δεν τα ξέρετε τα βάρη, αλλά υπάρχουν και θα σας καταπλακώσουν. Βιάστηκε ο κύριος Μητσοτάκης να πει ότι προτιμάει εκλογές παρά οικουμενική Κυβέρνηση. Αυτό είναι βιασύνη. Γιατί; Αγαπάμε, δεν αγαπάμε τη χώρα; Αν, δηλαδή, η χώρα, για να έρθουν επενδύσεις, χρειάζεται μια κυβέρνηση με 240 Βουλευτές. Για να πετύχουμε την όποια χαλάρωση του προγράμματος με τους Ευρωπαίους, χρειάζεται μια εικόνα πολιτικής σταθερότητας. Αν τα χρειάζεται αυτήν τη στιγμή η Ελλάδα, ο κύριος Μητσοτάκης προτιμάει εκλογές; Κι αν έρθουν οι εκλογές, θα πάρει τέτοιο ποσοστό που θα έχει 160 Βουλευτές, κατά τη γνώμη του; Πάλι θα βρεθεί με 130-140 Βουλευτές, ακόμα και να βγει πρώτος. Άρα, η ηθική αυτήν τη στιγμή επιβάλλει να κοιτάξουμε τη χώρα και όχι να κοιτάξουμε το τομάρι μας έκαστος. Κάνω έκκληση και προς τη Νέα Δημοκρατία να μη βιάζεται να βγάζει αποφθέγματα για το τι πρέπει να γίνει, διότι πάνω απ' όλα είναι ο πόνος προς τη χώρα που πρέπει να μας ενδιαφέρει και όχι το σχέδιο για το κόμμα μας ή για τον εαυτό μας, οι προσωπικές στρατηγικές.
Δεν είναι απόφθεγμα. Συμπέρασμα είναι.
Εδώ βλέπω ότι σήμερα, ειδικά, άρχισε να κουνάει χαρτιά, τους Μπόγιαρνς, ο κύριος Πρωθυπουργός και αντιστοίχως να μην αφήνουν εσάς να απαντάτε. Αυτό δεν είναι κόσμιο. Ήταν τόσο σοβαρό το έγγραφο που έπρεπε να απαντήσει, κατά τη γνώμη μου, η Αξιωματική Αντιπολίτευση. Θα άξιζε, δηλαδή, κι από την κυρία Γενηματά να πάρουν δέκα λεπτά να απαντήσουν. Είναι θέση δική μου. Όταν επισείεις ένα σοβαρό έγγραφο κατά κάποιου κόμματος, πρέπει να του δίνεις και το δικαίωμα να απαντάει.
Θα δώσουμε, κύριε Λεβέντη.
Συγγνώμη, αλλά έχει σημασία και το πότε απαντάς.
Βεβαίως.
Γιατί όταν αφήνεις να ηρεμήσει…
Όχι, όχι.
Ναι, ναι. Η άποψή μου.
Προηγούνται οι Πρόεδροι…
Επειδή πρόκειται για Αξιωματική Αντιπολίτευση. Είναι το ηθικό μέρος, κύριε Πρόεδρε, για το κατά πόσο δολίως συγκάλυψαν τους φοροφυγάδες.
Καθόλου δολίως.
Είναι σοβαρό αυτό που άφησε να εννοηθεί ο κύριος Πρωθυπουργός.
Θα το δούμε στη συνέχεια.
Κατά τη γνώμη μου, θα έπρεπε να είναι και ο Πρωθυπουργός εδώ, όταν θα απαντούσε η Αξιωματική Αντιπολίτευση. Αυτά είναι πράγματα που πρέπει να αρχίσουμε στην Αίθουσα αυτή να τα αντιλαμβανόμαστε. Όταν υπάρχει μια σημαντική κατηγορία, δικαιούται ο άλλος να απαντάει. Δεν μπορεί να απαντάει μετά μία ώρα, κύριε Πρόεδρε. Είναι θέμα ουσίας, όπως το αντιλαμβάνομαι.
Η Αντιπολίτευση η άλλη τι λέει;
Μας ζητάτε την ψήφο επί διαφόρων νομοσχεδίων. Επειδή αισθανόμαστε ότι το καράβι βουλιάζει, το να καθόμαστε ένα κατάρτι να το βερνικώνουμε είναι βλακεία, κατά την άποψή μου. Δηλαδή, αυτό μοιάζει με τον Τιτανικό. Επνίγετο ο Τιτανικός, είχε ήδη τρυπήσει, και κάποιοι χόρευαν, μη έχοντες επίγνωση. Για να μη μοιάζετε με αυτούς τους μη έχοντας επίγνωση του τι συμβαίνει, παρακαλώ θερμά να αρχίσει αυτή η Βουλή εν ονόματι της αξίωσης του ελληνικού λαού…
Σεβαστείτε μας λίγο! Είμαστε από τις 10 η ώρα το πρωί εδώ.
Γιατί βγήκε και μια δημοσκόπηση. Τον Τσίπρα τον θέλει ένα 20%, ενώ την οικουμενική τη θέλει ένα 45%. Τα αγνοείτε όλα; Κάντε μια δημοσκόπηση!
Τότε να μην κάνουμε εκλογές, αλλά να κάνουμε δημοσκόπηση!
Ακούστε. Ακούστε, σας παρακαλώ! Αν αυτό που προτείνει ο ταπεινός Αρχηγός ενός μικρού Κόμματος, της Ένωσης Κεντρώων, έχει αξία, κάντε μια δημοσκόπηση στέλνοντας παρατηρητές, για να σεβαστείτε το αποτέλεσμα, κι αν δείτε ότι το αποτέλεσμα υπέρ του να γίνει οικουμενική είναι πολύ μεγάλο, ενώ η εμπιστοσύνη προς τη σημερινή Κυβέρνηση είναι πολύ μικρή, έχετε υποχρέωση να σεβαστείτε την κοινωνία! Διαφορετικά η κοινωνία θα πέσει κόπανος επί των κεφαλών σας. Μπορεί να γλιτώσετε από τους αγρότες, γιατί έχετε όλοι αστυνομικούς γορίλλες και σας φυλάνε, αλλά από την κοινωνία δεν θα γλιτώσετε!
Να τα, να τα! Ντροπή! Τι πράγματα είναι αυτά; Ντροπή να απειλείς τους Βουλευτές!
Απείλησα; Από την κοινωνία; Άρα, δεν γνωρίζετε ελληνικά.
Απειλεί, κύριε Πρόεδρε, απειλεί. Αυτά είναι ο εκφοβισμός που έλεγε προηγουμένως ο Πρόεδρος της Βουλής. Τον Πρόεδρο της Βουλής τον ακούσατε; Δεν έχετε δημοκρατικό αίσθημα, κύριε Λεβέντη!
Κύριε Πρόεδρε,…
Συγγνώμη, ποιον;
Τον Πρόεδρο της Βουλής τον ακούσατε;
Κύριε Πρόεδρε.
Θα μου δώσετε λίγα δευτερόλεπτα.
Θα σας δώσω. Θα σας πω, όμως, κάτι.
Εγώ μίλησα για τις κοινωνίες.
Να το ανακαλέσετε.
Να ανακαλέσω επί ποίου;
Είπατε ότι «δεν θα γλιτώσετε από την κοινωνία». Κύριε Πρόεδρε, τον ακούσατε;
Κάποιοι εδώ δεν ξέρουν ελληνικά και θα ξαναπάνε σχολείο.
Είναι ντροπή για το Κοινοβούλιο, κύριε Πρόεδρε! Είπαμε να μη φτάσουμε χαμηλά. Φτάνει, κύριε Λεβέντη!
Εγώ μίλησα για την τιμωρία της κοινωνίας, όχι με ξυλοδαρμούς, μέσω εκλογών. Εγώ μίλησα για δημοκρατία.
Όχι, κύριε Λεβέντη. Να πάρετε πίσω αυτό που είπατε. Ντροπή, κύριε Λεβέντη! Ντροπή για την Ένωση Κεντρώων! Πάρτε το πίσω!
Εσείς ανεβαίνετε σε τρακτέρ και σιγοντάρετε το κλείσιμο των δρόμων.
Να πάρετε πίσω αυτά που είπατε! Ντροπή σας! Πρέπει να ντρέπεστε, κύριε Λεβέντη!
Ντροπή σας εσάς, που δεν ξέρετε ούτε ελληνικά.
Να ανακαλέσετε!
Κύριε Πρόεδρε, με όλο τον σεβασμό, η έκφραση ότι γορίλλες της αστυνομίας φυλάνε τους Βουλευτές του ΣΥΡΙΖΑ… [[Θόρυβος στην Αίθουσα]] Κύριε Πρόεδρε, με ακούτε; [[Θόρυβος στην Αίθουσα]] Κύριε Λεβέντη, σας παρακαλώ!
Δεν έχει δικαίωμα ο λαός να τιμωρεί; Με την ψήφο;
Απείλησε ο κ. Λεβέντης!
Κύριε Λεβέντη… [[Θόρυβος στην Αίθουσα]] Κύριε Λεβέντη, είστε ήρεμος άνθρωπος, αλλά αυτό που εκτοξεύσατε προ ολίγου δεν σας τιμά. Πρώτον, αποκαλέσατε τους αστυνομικούς «γορίλλες» που είναι στη φύλαξη όλων των Βουλευτών, συμπεριλαμβανομένων και των δικών σας…
Κύριε Πρόεδρε, τους αστυνομικούς…
Θα σας δώσω τον λόγο. Να ολοκληρώσω λιγάκι. Και το δεύτερο…
Κύριε Πρόεδρε, υπάρχει θέμα.
Σας παρακαλώ, κύριε Μπαλαούρα. Και το δεύτερο, κύριε Πρόεδρε, είπατε…
Η ερμηνεία που δίνετε είναι λάθος. Αλλάζετε τα λόγια μου…
Θα σας δώσω τον λόγο, κύριε Πρόεδρε, αφού με ακούσετε. Αυτό που είπατε, «γορίλλες αστυνομικοί φυλάνε τους Βουλευτές του ΣΥΡΙΖΑ, για να μην υποστούν…
Τους αστυνομικούς τους τιμώ, αλλά τους βάζετε να σας φυλάνε.
…χειροδικία από τους αγρότες, καταλαβαίνετε ότι πρέπει να ανακληθεί, γιατί…
Από τους αστυνομικούς ζητάω συγγνώμη, αν είπα βαριά φράση. Από εσάς, όχι.
Υπάρχει προτροπή, κύριε Πρόεδρε!
…μοιάζει ως απειλή, για να μην πω τη λέξη «προτροπή».
Ζητώ συγγνώμη, αν είπα βαριά φράση. Η λέξη «γορίλλας» δεν είναι υβριστική.
Αυτό που είπατε, κύριε Πρόεδρε, ήταν ατόπημα. Παρακαλώ να πάρετε τον λόγο, για να ανακαλέσετε και τον χαρακτηρισμό «γορίλλες» και την έμμεση προτροπή για αποδοκιμασία. Σας δίνω τον λόγο.
Λοιπόν, έχω τον λόγο και σας ευχαριστώ. Για μεν τους αστυνομικούς, όταν είπα ότι συνοδεύουν τους Βουλευτές του ΣΥΡΙΖΑ, όταν επισκέπτονται διάφορες περιοχές που υπάρχει κόσμος που πιθανόν να είναι αντίθετός τους…
Δεν έχουμε αστυνομικούς. Ελάχιστοι έχουν αστυνομικούς.
Α, δεν έχετε; Ναι ,αλλά λένε οι τηλεοράσεις ότι αστυνομικοί σας διαφύλαξαν…
Αφήστε λίγο να μιλήσει…
Λένε, όμως, οι τηλεοράσεις συνεχώς ότι αστυνομικοί παρενέβησαν… [[Θόρυβος στην Αίθουσα]] Δεν με αφήνουν να μιλήσω, κύριε Πρόεδρε.
Αφήστε να μιλήσει, σας παρακαλώ. Ορίστε, κύριε Λεβέντη.
Για μεν τους αστυνομικούς, δηλώνω τον σεβασμό μου, γιατί υπό αντίξοους όρους και χαμηλότατους μισθούς, επιτελούν το χρέος τους. Η λέξη «γορίλλες» μπορεί να ήταν ατυχής. Αλλά, επί της ουσίας, εγώ όταν είπα ότι θα τιμωρηθεί ο ΣΥΡΙΖΑ από την κοινωνία, υπονοούσα, επειδή είπε ψέματα πριν, είπε μεγάλες κουβέντες στους αγρότες και σε άλλους κλάδους και στη συνέχεια, με αντιλαϊκά μέτρα, τους παραδίδει στην πυρά όλους αυτούς τους κλάδους και θα υπάρξει βαρύτατη τιμωρία. Επ' αυτού, δεν έχω να ανακαλέσω τίποτα.
Πρέπει να σας πω ότι η πολιτική τιμωρία των πολιτικών προσώπων είναι οι εκλογές και η ψήφος.
Για την ψήφο εννοούσα, κύριε Πρόεδρε.
Χαίρομαι που συμφωνούμε ότι εννοούσατε με την ψήφο. Εκεί εκφράζεται η αποδοκιμασία ή η επιδοκιμασία. Μετά την αγόρευση…
Όταν ανέβαινε στα τρακτέρ, δεν εννοούσε την ψήφο. Απειλούσε κι έκλεινε δρόμους ο κ. Τσίπρας. Δεν εννοούσε την ψήφο!
Καλώς, κύριε Πρόεδρε! Μετά την αγόρευση των πολιτικών Αρχηγών… [[Θόρυβος στην Αίθουσα]] Σας παρακαλώ! Για να προχωρήσουμε τη διαδικασία, στις κοινοβουλευτικές ομάδες που δεν είναι παρών ο Αρχηγός, θα δώσω τον λόγο για λίγο στους Κοινοβουλευτικούς Εκπροσώπους. Έχει ζητήσει τον λόγο ο κ. Δένδιας, ο κ. Παππάς και ο κ. Παπαχριστόπουλος. Δι' ολίγον, όμως, σας παρακαλώ, κύριε Δένδια. Μόνο για πέντε λεπτά.
Θα ανοίξουμε νέο κύκλο, κύριε Πρόεδρε, όμως.
Όχι, λείπει ο κ. Μητσοτάκης. Προφανώς, θα πάρει τον λόγο ο Κοινοβουλευτικός Εκπρόσωπος.
Υπάρχει σχετική διάταξη. Δεν πρόκειται περί χάριτος.
Είναι σαφές. Όχι, δεν είναι χάρη. Σε καμμία περίπτωση! Δεν μιλάει ως Κοινοβουλευτικός. Μιλάει, επειδή λείπει ο Αρχηγός. Έχετε τον λόγο, κύριε Δένδια.
Θα μου δώσει ο κύριος Πρόεδρος τον χρόνο που χρειάζομαι. Eίμαι βέβαιος για αυτό. Κυρίες και κύριοι συνάδελφοι, δεν ήταν σήμερα μια καλή ημέρα για το εθνικό Κοινοβούλιο. Εμένα, πραγματικά, με λύπησε η παρουσία εδώ του Πρωθυπουργού της χώρας, του κ. Αλέξη Τσίπρα. Πρώτον, ο κύριος Πρωθυπουργός ενεκάλεσε τον Αρχηγό της Αξιωματικής Αντιπολίτευσης για την απουσία του από την Αίθουσα. Όταν ο κύριος Πρωθυπουργός θέλει να παρίστανται οι πολιτικοί Αρχηγοί, μπορεί να συγκαλεί προ ημερησίας διατάξεως συζήτηση και να είναι όλοι οι πολιτικοί Αρχηγοί εδώ. Όταν ο κύριος Πρωθυπουργός επιθυμεί να εμφανίζεται στο Κοινοβούλιο για να το χρησιμοποιεί ως ακροατήριο απλώς και μόνον και εισερχόμενος στην Αίθουσα να ομιλεί και να αποχωρεί, το ελάχιστο που δικαιούται να πράττει είναι να κατηγορεί τον Αρχηγό της Αξιωματικής Αντιπολίτευσης για την απουσία του από την Αίθουσα. Εν πάση περιπτώσει, να το ξεκαθαρίσουμε στον Πρωθυπουργό: Εμείς ακροατήριό του δεν πρόκειται να γίνουμε. Συνομιλητές του στο πλαίσιο του κοινοβουλευτικού διαλόγου, βεβαίως, ακροατήριο όχι! [[Χειροκροτήματα από την πτέρυγα της Νέας Δημοκρατίας]] Πάμε τώρα στο περιεχόμενο της ομιλίας του, η οποία θεωρητικά θα έπρεπε να αφορά το υπό κρίση νομοθέτημα. Τα τέσσερα πέμπτα της ομιλίας του τα κατανάλωσε για το μεταναστευτικό - προσφυγικό, το μισό πέμπτο, για να σκανδαλολογήσει κατά της Αξιωματικής Αντιπολίτευσης - θα έρθω σε αυτό στο τέλος - και το υπόλοιπο μικρό κομμάτι, για να επαινέσει ως δήθεν μέγιστη τομή το νομοθέτημα, το οποίο συζητάμε σήμερα. Παρατήρησα την τοποθέτησή του στο μεταναστευτικό. Είχε πολλά να πει για να κατηγορήσει τους Ευρωπαίους εταίρους. Θέλω να σας πω ειλικρινά και έντιμα ότι είμαι έτοιμος να προσυπογράψω αρκετά από αυτά, διότι δεν τιμά την Ευρώπη η στάση σήμερα στο μεταναστευτικό και δεν τιμά πολλές χώρες της Ευρώπης η στάση στο μεταναστευτικό. Ανέμενα, όμως, για να υπάρχει συμπλήρωμα αυτής της θέσης από τον κύριο Πρωθυπουργό, δύο άλλα πράγματα: Το πρώτο ήταν να κατηγορήσει την Τουρκία. Οι ευθύνες της Τουρκίας για την κατάσταση είναι τεράστιες και η ανάμιξη του ΝΑΤΟ, ενώ έχουμε πάρει τέσσερις διαβεβαιώσεις από την Κυβέρνηση ότι αυτό συνιστά τρόπο επίλυσης του προβλήματος, όχι απλώς δεν έχει απολήξει σε βελτίωση της κατάστασης, αλλά έχει επιπλέον, κυρίες και κύριοι της Συμπολίτευσης, υπογραμμίσει εθνικά θέματα, έχει δημιουργήσει όπλα υπέρ της Τουρκίας. Όταν συζητούσαμε, κυρίες και κύριοι συνάδελφοι, σε αυτήν την Αίθουσα για το ΝΑΤΟ, την πρώτη φορά που διαβάσαμε την ανακοίνωση της κοινής αίτησης της Ελλάδος με την Τουρκία, γνωρίζατε ότι τα Δωδεκάνησα δεν θα είναι μέσα στον επιχειρησιακό έλεγχο; Όταν τα συζητούσαμε αυτά, γνωρίζατε πού θα τοποθετηθούν οι φρεγάτες; Γνωρίζατε ότι οι φρεγάτες θα αποτελέσουν απλώς μόνον βάσεις καμερών; Τα ξέρατε αυτά τα πράγματα; Προφανώς δεν τα ξέρατε. Κάνατε εκατόν ογδόντα μοίρες στροφή. Αλλά εκτός από την στροφή εκατόν ογδόντα μοιρών την κάνατε και άτεχνα. Και εκτός αυτού, θέσατε πάλι σε κίνδυνο και εθνικά συμφέροντα, γιατί δεν διασφαλίσατε, πριν φέρετε το ΝΑΤΟ, τους όρους με τους οποίους θα επιχειρούσε το ΝΑΤΟ. Εμείς είμαστε - ίσως - δεξιοί, για την ακρίβεια κεντροδεξιοί. Εσείς, όμως, είστε διαχρονικά αδέξιοι, αλλά γίνεται αυτό εις βάρος των εθνικών συμφερόντων. Περίμενα από τον κύριο Πρωθυπουργό, επίσης, πέραν της συζήτησης για την Τουρκία, τουλάχιστον, να ομολογήσει τις τεράστιες ευθύνες της Κυβέρνησής του, υμών της Συμπολίτευσης. Σας προειδοποιούμε επί ενάμιση χρόνο γι' αυτήν την ιστορία. Σας προλέγουμε με απόλυτη ακρίβεια - είναι στα Πρακτικά της Βουλής - τι πρόκειται να συμβεί. Σας λέμε ότι θα κλείσουν τη χώρα έξω από τη ζώνη Σένγκεν. Σας λέμε ότι θα μας μετατρέψουν σε αποθήκες ψυχών και δεν κάνετε τίποτα άλλο παρά να μας κάνετε ηθικοπλαστικά κηρύγματα, ωσάν μόνο είχατε εσείς το μονοπώλιο της καρδιάς και εμείς καρδιά δεν είχαμε. Κυρίες και κύριοι συνάδελφοι, έχετε τεράστιες ευθύνες. Όταν η Αυστρία έκλεισε τα σύνορά της και έβαλε quota, αυτός ο οποίος ενεκάλεσε την Αυστρία και κάλεσε την Πρέσβη της δεν ήταν ο Υπουργός Εξωτερικών ως όφειλε, αλλά ο κ. Μητσοτάκης. Ο υπουργός Εξωτερικών έκανε διάβημα είκοσι τέσσερις ώρες μετά. Τότε ξύπνησε το Υπουργείο Εξωτερικών, για να υπερασπίσει τα εθνικά συμφέροντα. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, έχω πολλά να σας πω για τα πεπραγμένα στο μεταναστευτικό, χρειάζομαι μισή ώρα. Έχετε, όμως, τεράστιες ευθύνες και σας το λέω και είναι κρίμα που δεν τις καταλαβαίνετε ούτε τώρα, για να προσέλθετε, πραγματικά, σε μια εθνική συνεννόηση. Εθνική συνεννόηση σημαίνει, κατ' αρχάς παραδοχή του σφάλματός μας και μετά συζήτηση για το τι γίνεται από εδώ και πέρα. Έρχομαι στο θέμα του νομοθετήματος για δύο λεπτά. Θέλω να σας πω ότι εδώ έχουμε να κάνουμε με ένα νομοθέτημα που, λυπάμαι να σας πω, μόνο τομή δεν είναι. Θα ευχόμουν να είναι τομή, διότι πράγματι η δημόσια διοίκηση στην Ελλάδα είναι ασθενής. Δεν σας λέω ότι όλα έγιναν ορθά επί της κυβέρνησής μας. Ο Αρχηγός της Αξιωματικής Αντιπολίτευσης, ο κ. Μητσοτάκης, έκανε μια τεράστια προσπάθεια. Ούτε ο ίδιος ισχυρίζεται ότι τα έκανε όλα τέλεια. Βεβαίως, υπάρχει περιθώριο βελτίωσης και αλλαγών, αν θέλετε, και να συνεργαστούμε, αλλά εσείς τι κάνετε; Φέρνετε εδώ ένα νομοθέτημα, το οποίο θα ισχύσει το 2018 και μαζί με αυτό το δήθεν νομοθέτημα τομής φέρνετε δεκαοχτώ τροπολογίες, κυρίες και κύριοι συνάδελφοι, εκ των οποίων οι περισσότερες χαρακτήρος χαρών των αρμοδίων Υπουργών. Αυτά τα πράγματα δεν είναι σοβαρά. Λείπει ο κ. Παππάς, όπως λείπουν και οι περισσότεροι Υπουργοί της Κυβέρνησης, οι οποίοι έρχονται στα έδρανα απλώς και μόνο να χειροκροτήσουν τον Πρωθυπουργό και να αποχωρήσουν. Όμως, θα έπρεπε να εξηγήσει τι έννοια έχει η εξαίρεση από τον νόμο όσων γνωρίζουν αποδεδειγμένα την αραβική και την κινεζική γλώσσα και υπηρετούν σε γραφεία τύπου και επικοινωνίας της χώρας στην οποία ομιλείται η αντίστοιχη γλώσσα. Μπορείτε να μας εξηγήσετε, αν αυτό δεν είναι φωτογραφία, τι είναι; Επειδή μ' αρέσει πάντα να διαβάζω και το κείμενο, ξέρετε τι κινδυνεύετε να πάθετε; Να αφήσετε κάποιον που γνωρίζει αραβικά στο Πεκίνο και κάποιον που γνωρίζει κινέζικα στη Συρία, αλλά εν πάση περιπτώσει. Όσο για τη λίστα εξοικονομήσεων, την οποία έφερε ο κύριος Πρωθυπουργός, θέλω να σας πω, αν έχετε την καλοσύνη, όταν φέρνετε έγγραφα στο Ελληνικό Κοινοβούλιο, μπορούν να έχουν και μια σφραγίδα και μια υπογραφή, για να ξέρουμε από ποιόν προέρχονται;
Εντάξει, τώρα.
Μη διαμαρτύρεστε, διότι, όπως θα σας πω μετά, δεν συνηθίζει να λέει ο κύριος Πρωθυπουργός την αλήθεια στο Ελληνικό Κοινοβούλιο. Την επανακαταθέτω, απλώς για να επισυναφθεί στη διαμαρτυρία μου. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όσον αφορά τον κύριο Βερναρδάκη - δεν του το απευθύνω αυτό ως κατηγορία εδώ - καταθέτω έξι ΦΕΚ για τους δύο συνεργάτες τους. Προφανώς, πολλαπλασιάζονται οι συνεργάτες του από την ομιλία του Πρωθυπουργού μέχρι τώρα. Καταθέτω και αυτό στα Πρακτικά. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα ΦΕΚ, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, τελειώνω, διότι δεν έχω τον χρόνο που θα ήθελα να έχω να μιλήσω. Όμως, πρέπει να σας πω κάτι και να σας το πω από την καρδιά μου, πέρα από την κομματική, βουλευτική μου ιδιότητά, τις απόψεις μου, τις αντιλήψεις μου και την πορεία μου στη ζωή. Αισθάνομαι ότι η χώρα μας βρίσκεται σε ένα κομβικό σημείο. Βρισκόμαστε προ χείλους της αβύσσου, κινδυνεύουμε κάθε μέρα. Αν υπάρχει ένας τρόπος να ξεφύγουμε απ' αυτό, είναι να συνεννοηθούμε όλοι μαζί, κι εσείς κι εμείς και όλοι. Αυτό δεν μπορεί να βασιστεί στο ψέμα και τη συκοφαντία, με σκοπό την πολιτική επιβίωση ενός κόμματος. Ήρθε ο κύριος Πρωθυπουργός εδώ κι ενώ έκανε αυτήν την ομιλία για το μείζον εθνικό θέμα του μεταναστευτικού - προσφυγικού, στο τέλος της ομιλίας του απεκάλυψε γιατί ήρθε. Κατέθεσε το δήθεν σημαντικό αυτό έγγραφο - το οποίο σας επιδεικνύω κι εγώ - στα γερμανικά, χωρίς μετάφραση, το οποίο απεδείκνυε, κατά την άποψή του, την ενοχή της Κυβέρνησης Σαμαρά για την κάλυψη της λίστας Μπόγιαρνς. Κυρίες και κύριοι συνάδελφοι, έχω πάρα πολλά χρόνια να κάνω γερμανικά, ειλικρινά και δεν έχω κανένα ταλέντο στις ξένες γλώσσες. Βέβαια, ούτε ο Πρωθυπουργός έχει και αυτό απεδείχθη κατά τη συζήτηση με τον κ. Κλίντον. Μπορώ, όμως, να σας διαβάσω δύο φράσεις και να τις μεταφράσω; «Zu diesem Zeitpunkt ging es nicht um die Liste».
…(δεν ακούστηκε)
Θα σας το πω ελληνικά, για να το καταλάβετε. Εκείνο τον χρόνο - λέει εδώ ο κ. Μπόγιαρνς - δεν υπήρχε η λίστα. Η λίστα, την οποία - υποτίθεται - απέκρυψε η Κυβέρνηση της Νέας Δημοκρατίας, ο συντάκτης του κειμένου που έφερε ο Πρωθυπουργός καταθέτει σε αυτό το ίδιο το κείμενο ότι λίστα δεν υπήρχε. Λέει και κάτι ακόμα περαιτέρω: «Die Zuordnung zu griechischen Kontoinhabern ist erst 2015 bekannt geworden». Αυτό σημαίνει, κυρίες και κύριοι συνάδελφοι, ότι ούτε είχαν συσχετιστεί τα ονόματα των Ελλήνων με τους λογαριασμούς πριν το 2015. Κυρίες και κύριοι συνάδελφοι, σας το ξαναλέω, είναι έσχατη κατάντια, όταν έρχεστε εδώ - και δεν αναφέρομαι σε σας - όταν έρχεται η Κυβέρνηση και λειτουργεί συκοφαντικά για την Αντιπολίτευση, για να κερδίσει πέντε ή δέκα λεπτών δημοσιότητα στα τηλεοπτικά κανάλια. Έχετε φτάσει σε σημείο έσχατης πολιτικής απελπισίας. Κι όταν μια Κυβέρνηση φτάνει εκεί, μόνο ένα πράγμα μπορεί να κάνει και σας συμβουλεύω και σας προτείνω να το κάνετε αμέσως: Σηκωθείτε να φύγετε, γιατί έτσι ούτε εσείς πάτε πουθενά, αλλά και την πατρίδα βλάπτετε!
Τον λόγο έχει ο Κοινοβουλευτικός Εκπρόσωπος της Χρυσής Αυγής, κ. Χρήστος Παππάς δι' ολίγον.
Ευχαριστώ, κύριε Πρόεδρε. Εμείς δεν χρειαζόμαστε ειδική πρόσκληση και συζήτηση προ ημερησίας διατάξεως. Είμαστε μάχιμοι, είμαστε παρόντες, όπως και ο Γενικός Γραμματέας του Λαϊκού Συνδέσμου Χρυσή Αυγή είναι παρών στα κεντρικά γραφεία της οδού Μεσογείων, προετοιμαζόμενος μαζί με το επιτελείο του για το μεγάλο, το όγδοο συνέδριο του Λαϊκού Συνδέσμου Χρυσή Αυγή σε ένα μήνα περίπου, σε τριάντα δύο ημέρες ακριβώς - δεν ήμουν ποτέ καλός στα μαθηματικά - τον επόμενο Μάρτιο. Άρα, λοιπόν, το αναφέρω προς αποφυγή παρεξηγήσεων και ερμηνειών για την απουσία του Γενικού Γραμματέα. Επίσης, θέλω σε αυτήν εδώ την Αίθουσα να παράγεται πολιτική και επιτέλους, πρέπει να παράγεται πολιτική και να μην ακούμε εκφράσεις χωρίς κάποια πολιτική σημασία, όπως «να σηκωθείτε να φύγετε αμέσως». Αυτός είναι ένας κενός λόγος, είναι ένας λόγος ο οποίος δεν έχει καμμία αξία και τον ακούσαμε πριν από λίγο από τον κ. Δένδια. Η συζήτηση, όμως, η σημερινή δεν είναι για τον κ. Δένδια. Είναι για την παρουσία του Πρωθυπουργού στην Αίθουσα αυτή και αυτά που είπε ο Πρωθυπουργός. Ανέφερε, όπως και όλοι οι Υπουργοί το πρωί, για την κρισιμότητα των στιγμών. Αν το λέγαμε εμείς πριν από λίγο, θα λέγατε πως «εκφέρουμε φασιστικό λόγο», «τι είναι αυτά που λέτε», «να διαγραφεί από τα Πρακτικά» ή οτιδήποτε άλλο. Πλέον κι εσείς οι ίδιοι ομολογείτε την κρισιμότητα της κατάστασης. Σας τα είπαμε και το πρωί και ο λαός γνωρίζει έξω τι γίνεται, κύριε Πρωθυπουργέ. Δυστυχώς, φοβάμαι ότι εσείς έχετε χάσει την επαφή με την πραγματικότητα. Είναι, ξέρετε, το μόνιμο πρόβλημα των ταγών, οι οποίοι κλείνονται σε ένα γυάλινο κλουβί, έναν γυάλινο κόσμο όπου ζουν μια εικονική πραγματικότητα, των αυλοκολάκων και των μανδαρίνων της εξουσίας. Και δυστυχώς, ο κύριος Πρωθυπουργός δεν έχει ξεφύγει από αυτή τη δεινή θέση των εκάστοτε ταγών και εκπροσώπων της εξουσίας. Τη στιγμή αυτή, κύριοι της Κυβέρνησης, ο Πρωθυπουργός της Ουγγαρίας κηρύσσει δημοψήφισμα με το εξής ερώτημα: «Θέλετε η Ευρωπαϊκή Ένωση να καθορίσει την μετεγκατάσταση μη Ούγγρων, χωρίς την έγκριση της Βουλής;» Είναι μέλος της Ευρωπαϊκής Ένωσης. Δηλαδή, κάνει δημοψήφισμα για το αν η χώρα θα εφαρμόσει ή όχι τις αποφάσεις της Συνόδου Κορυφής. Δηλαδή, κύριε Πρόεδρε, κατ' ουσίαν, αυτήν τη στιγμή ζούμε ιστορικές στιγμές και βλέπουμε την Ευρωπαϊκή Ένωση να καταρρέει. Δεν καταρρέει η γερμανοκρατία. Η γερμανοκρατία, δυστυχώς, καλά κρατεί και θα κρατεί όσο υπάρχουν πρόθυμοι. Απευθύνομαι στον κύριο Πρωθυπουργό καλοπροαίρετα - όσο γίνεται να μιλήσεις καλοπροαίρετα σε έναν άνθρωπο που οι αποφάσεις του οδηγούν τη χώρα στο χάος και στην καταστροφή, καλοπροαίρετα και για λόγους ηλικίας, διότι τον περνώ δώδεκα χρόνια ηλικιακά - και λέω: Τολμήστε, κύριε Πρωθυπουργέ. Φανείτε, έστω και αυτή τη στιγμή που η χώρα είναι απομονωμένη και απαξιωμένη - την έχετε καταντήσει εσείς, δεξιοί και αριστεροί «ζητιάνα» της Ευρώπης - τολμήστε και προλάβετε το τσουνάμι που έρχεται. Φανείτε άξιος των περιστάσεων. Μην κάνετε τη χώρα μας αποθήκη απελπισμένων. Τολμήστε κι εσείς ένα δημοψήφισμα όπως η Ουγγαρία κι όχι ένα δημοψήφισμα όπως τον περασμένο Ιούλιο, για να πάρετε ένα δυναμικό «όχι» του ελληνικού λαού για το προσφυγικό και με όπλο αυτό το «όχι» να κλείσετε τα σύνορά μας, τα οποία πρέπει να φυλάει ο τιμημένος Ελληνικός Στρατός και καμμία Frontex και κανένα ΝΑΤΟ. Να είναι ευθύνη του Υπουργείου Εθνικής Άμυνας κι όχι ευθύνη του Υπουργείου Προστασίας του Πολίτη. Επίσης, κύριε Πρωθυπουργέ, έστω και αυτήν την ύστατη στιγμή, διαφοροποιείστε την στρεβλή σας άποψη, η οποία έχει να κάνει με την εμμονή σας στις ιδεοληψίες της νεότητάς σας ως μέλους της ΚΝΕ, περί «ανοιχτών συνόρων». Μιλάτε για ανοιχτά σύνορα, κύριε Πρωθυπουργέ, και καλείτε έτσι κατ' ουσίαν όλους αυτούς τους εισβολείς στην πατρίδα μας. Κύριε Πρωθυπουργέ, αλλάξτε επιτέλους στρατηγική συμμαχία. Εγκαταλείψτε την καταρρέουσα Ευρώπη, γιατί αυτή η Ευρώπη, πραγματικά, είναι η δυστυχία μας. Κάντε την μοναδική εθνωφελή εξωτερική πολιτική. Δηλαδή, κάντε στροφή προς τη Ρωσία. Πείτε «όχι» στο ανθελληνικό ΝΑΤΟ και την Ευρωπαϊκή Ένωση. Κάντε το, όμως, χωρίς τυμπανοκρουσίες. Κάντε το με την κρυφή διπλωματία. Όλα τα κόμματα λένε και ωρύονται εναντίον της κρυφής διπλωματίας. Ευτυχώς ή δυστυχώς, θα έλεγα και τα δύο μαζί, η κρυφή διπλωματία υπήρχε, υπάρχει και θα υπάρχει. Κάντε το, λοιπόν, χωρίς τυμπανοκρουσίες. Μην καίτε το χαρτί που λέγεται Ρωσία. Είναι ελπίδα για την Ελλάδα. Τολμήστε, λοιπόν, κύριε Πρωθυπουργέ. Φοβούμαι, όμως - και τελειώνω, κύριε Πρόεδρε - ότι τα λόγια μου θα παραμείνουν κενός λόγος και εσείς θα συνεχίσετε να λέτε τα γνωστά περί φασιστικού κινδύνου και τις ύβρεις που ακούγονται εδώ κάθε τόσο από όλα τα κόμματα της αντιπολίτευσης, που είναι συνυπεύθυνα για το κατάντημα που έχει αυτήν τη στιγμή η χώρα μας. Και θα μιλάτε δακρύβρεχτα για τις γουρουνοκεφαλές στο Σχιστό, λες και αυτό είναι το θέμα το οποίο αφορά αυτή τη στιγμή το λαό, εάν είναι ο σταυρός. Μιλήσατε πριν από λίγο για πατρίδα και θρησκεία. Ποιος; Ο Αριστερός - άκουσον, άκουσον - Τσίπρας. Κύριε Πρωθυπουργέ, το «stupid» του Σόιμπλε δεν ήταν για εσάς. Να το καταλάβετε αυτό. Το «stupid» ήταν μαχαιριά στα πλευρά της Ελλάδας και έπρεπε να απαντήσετε ως Πρωθυπουργός των Ελλήνων. Με τη στάση σας, δυστυχώς, δεν είστε Πρωθυπουργός των Ελλήνων. Είστε Πρωθυπουργός του ΣΥΡΙΖΑ. Και θα έπρεπε - και τελειώνω, κύριε Πρόεδρε - να μην ονομάζεστε Πρωθυπουργός. Να είστε πλέον ο τρίτος Καγκελάριος της Ευρώπης. Διότι, μετατρέπετε την Ελλάδα σε ένα τεράστιο hot spot με τα κάγκελα και τα σύρματα και είστε ο τρίτος Καγκελάριος μετά από την Καγκελάριο της Γερμανίας, της Αυστρίας. Είστε και εσείς πλέον ο Καγκελάριος της Ελλάδας. Κύριε Δένδια, είπατε αυτά τα «σηκωθείτε να φύγετε γρήγορα κ.λπ.», τα οποία είναι για γέλια. Είναι αντιπολίτευση για γέλια. Θέλω να σας πω ότι εκφέρατε έναν λόγο υποκριτικό και δικολαβίστικο. Είπατε σε ένα σημείο ότι έχετε ψυχή. Θα το αντιστρέψω και θα το κάνω εγώ ερώτημα, γιατί μάλλον δεν έχετε ψυχή. Θα πω: Έχετε ψυχή; Έχετε καρδιά; Αλλιώς σηκωθείτε. Εάν παραμείνετε έτσι, θα μείνετε ραγιάδες εσείς, ραγιάδες τα παιδιά σας και ραγιάδες τα παιδιά των παιδιών σας. Εμείς οι Χρυσαυγίτες δεν είμαστε ραγιάδες. Εμείς γεννηθήκαμε Έλληνες, ελεύθεροι Έλληνες, πιστεύουμε στην πατρίδα, στην πίστη, στην ελευθερία. Και πολεμάμε για μια νέα Ελλάδα, μια Ελλάδα που θα ανήκει στους Έλληνες. Ευχαριστώ.
Τον λόγο έχει ο κ. Παπαχριστόπουλος, στη θέση του κ. Καμμένου, από τους Ανεξάρτητους Έλληνες για πέντε λεπτά.
Ευχαριστώ, κύριε Πρόεδρε. Έκπληκτος άκουσα τον κ. Δένδια να είναι ασυνήθιστα πολύ επιθετικός, γιατί μας έχει συνηθίσει να επιχειρηματολογεί. Μπορεί να διαφωνεί κανείς μαζί του, αλλά συνήθως μιλάει με επιχειρήματα. Θα του συνιστούσα να διαβάσει καλύτερα την μετάφραση του εγγράφου, γιατί είναι ανεπανόρθωτα εκτεθειμένος. Μιλάω για την λίστα. Να διαβάσει τη λίστα με προσοχή. Θα ήθελα ακόμα να αναφερθώ σε δύο περιστατικά που έγιναν αυτές τις μέρες. Ήμουν στην Ολλανδία, όταν ένας μεγιστάνας επιχειρηματίας μεγαλομέτοχος της «AMRO BANK» βρέθηκε να κάνει μια παρανομία. Είχε χτίσει παράνομα μια οικοδομή. Φυλακίστηκε, του γκρέμισαν το σπίτι. Πλήρωσε δέκα φορές πρόστιμο και, όταν βγήκε από τη φυλακή, ζήτησε συγγνώμη από τον ολλανδικό λαό. Σήμερα άκουσα έναν εκδότη - ο οποίος παραπέμφθηκε - έμμεσα να απειλεί την Κυβέρνηση ότι είναι προσωρινή, δηλαδή «θα σας ρίξω». Και δεν είδα κανέναν - θέλω να πιστεύω ότι αυτή η Κυβέρνηση έχει εκλεγεί δημοκρατικά - να ενοχλείται, να ιδρώνει το αυτί του. Θέλω να θυμίσω και κάτι άλλο, κυρίως για τον φίλο μου Βασίλη Λεβέντη, που τον εκτιμώ ιδιαίτερα και ποτέ δεν έχω μιλήσει αρνητικά γι' αυτόν. Θέλω να θυμίσω στον Αρχηγό της Ένωσης Κεντρώων - ξαναλέω ότι έχει τον σεβασμό μου και το εννοώ - ότι ο Σίκατσεκ με τον πιο επίσημο τρόπο, φίλε Πρόεδρε, δήλωσε σε γερμανικό δικαστήριο πάνω από 100 ονόματα από τα δύο μεγάλα κόμματα, που είναι στη SIEMENS και έχουν δωροδοκηθεί. Κανείς δεν ξέρει ποια είναι αυτά τα ονόματα, φίλε Πρόεδρε, και η απάντησή μου είναι στο εξής: Εύχομαι - δεν το ξέρω - να μην είναι εν ενεργεία πολιτικοί, να έχουν περάσει. Όμως, δεν το ξέρουμε. Θέλω, επίσης, να θυμίσω στον σεβαστό Κοινοβουλευτικό Εκπρόσωπο της Νέας Δημοκρατίας ότι είναι πρόσφατο, νωπό το περιστατικό που ο σύμβουλος του τότε Πρωθυπουργού, που διαπραγματευόταν πραγματικά δικά μας θέματα, αποδείχθηκε ότι ήταν και αυτός φοροφυγάς και πήγε και πλήρωσε.
Δεν αποδείχθηκε. Έχει ασκήσει προσφυγή.
Πήγε, τα πλήρωσε, όμως, ξέρετε.
Δεν έχει δικαστεί.
Δεν είναι το ίδιο. Ας είμαστε ακριβείς.
Το δέχομαι, σωστό. Έχετε δίκιο, εντάξει. Του εύχομαι μάλιστα το τεκμήριο της αθωότητας να ισχύσει και να τα πάρει πίσω τα χρήματά του. Άλλο θέλω να πω. Ακούω συχνά τη λέξη «οικουμενική». Την άκουσα σήμερα για πολλοστή φορά από τον Πρόεδρο της Ένωσης Κεντρώων. Κύριε Πρόεδρε, εσείς έχετε εστιάσει πάρα πολύ στην οικουμενική. Σεβαστή η άποψή σας. Δημοκρατία έχουμε, μπορείτε να λέτε την άποψή σας. Οικουμενική με ποιους; Δεν είμαστε όλοι, ξέρετε, ίδιοι σ' αυτή την Αίθουσα.
Τεχνοκράτες εννοώ, όχι πολιτικούς.
Εγώ σας άκουσα με σεβασμό. Ακούστε με. Ποιος πίεζε να δοθεί η «PROTON BANK» στον Λαυρεντιάδη; Ψάξτε να το βρείτε. Θέλω να σας θυμίσω ότι το πολιτικό σύστημα που κυβέρνησε αυτή τη χώρα προσπαθεί με αγωνία να αποδείξει ότι όλα τα δεινά είναι του ενός χρόνου, τώρα. Εγώ να παραδεχθώ ότι κάναμε λάθη, ότι κάναμε λάθος επιλογές κ.λπ.. Ίδιοι σ' αυτή την Αίθουσα δεν είμαστε. Ήδη βλέπουμε ότι ένα μεγάλο κομμάτι από το περιβάλλον του πρώην Πρωθυπουργού έχει πρόβλημα. Τα λέω αυτά, γιατί για εμάς είναι θέμα αρχής σημαντικής. Οικουμενική με ανθρώπους, που με τον άλφα ή βήτα τρόπο έχουν μπερδευτεί σε σκάνδαλα ούτε μια στο δισεκατομμύριο! Άλλο συναίνεση και άλλο συγκυβέρνηση. Να μην τα μπερδεύουμε. Μπορούμε να συνεννοούμαστε, μας φτάνουν οι εκατόν πενήντα τρεις ψήφοι. Θέλω να πω και κάτι άλλο, γιατί ακούστηκε πάρα πολύ, με υψηλούς τόνους σε μια στιγμή που δεν θα έπρεπε: εθνικά θέματα, όπως το ΝΑΤΟ. Σε δυο με δυόμισι ώρες από τώρα θα δοθεί η επίσημη απάντηση από το ΝΑΤΟ για το τι ακριβώς σημαίνει η συμφωνία που έχουμε κάνει. Κάντε λιγάκι υπομονή, γιατί είναι πραγματικά δύσκολες οι στιγμές. Δεν είναι ο Έλληνας Πρωθυπουργός και η Ελληνική Κυβέρνηση. Θέλω απλώς να θυμίσω και να τελειώσω με αυτό ότι ο υπεύθυνος της «FRONTEX», ο ίδιος έχει παραδεχθεί ότι οι ροές έχουν αυξηθεί δεκαοκτώ φορές μετά το χτύπημα στο Παρίσι, μετά την κατάρρευση του ρωσικού αεροπλάνου, μετά το πρόσφατο τρομοκρατικό χτύπημα μέσα στη Δαμασκό και κανείς πια στην Ευρώπη, όσοι έχουν λίγο μυαλό, δεν ενοχοποιεί την Ελλάδα. Αυτοί που την ενοχοποιούν - και αυτό θέλω να το πιστώσω στους Πολιτικούς Αρχηγούς - δεν είναι οι Πολιτικοί Αρχηγοί του δημοκρατικού τόξου. Και συμφωνώ με όσους λένε ότι όχι μόνο στο θέμα των προσφύγων, αλλά και σε άλλα θέματα να υπάρχει συναίνεση. Ξαναλέω, τη συγκυβέρνηση δεν την έχει ανάγκη αυτή η Κυβέρνηση. Έχει ένα μαραθώνιο, είναι σκληροτράχηλος παίχτης και θα τον τελειώσει αυτόν τον μαραθώνιο. Σας το λέω ευθέως, θα τον τελειώσει. Ναι, είναι σε δύσκολη θέση η χώρα, με μια διαφορά: Δεν θα πειστεί ποτέ η κοινωνία, ο Έλληνας πολίτης, ότι αυτή η Κυβέρνηση που μπορεί να έκανε λάθος, να είχε υπερβολές, να έκανε λάθος επιλογές, έβαλε το χέρι στο μέλι. Δεν έβαλε το χέρι στο μέλι αυτή η Κυβέρνηση ποτέ! Να τα ακούν οι Έλληνες πολίτες. Δεν είναι διεφθαρμένη η Κυβέρνηση. Είναι ο μεγάλος της άσσος. Και αυτός ο άσσος, όσο η κοινωνία θα υποφέρει, θα είναι με το μέρος μας. Ευχαριστώ πολύ.
Ευχαριστώ, κύριε Παπαχριστόπουλε. Ολοκληρώνουμε τη συζήτηση με την τοποθέτηση του Υπουργού, του κ. Χρήστου Βερναρδάκη, Αναπληρωτή Υπουργού Εσωτερικών και Διοικητικής Ανασυγκρότησης.
Κύριε Πρόεδρε, Χριστόφορος, όχι Χρήστος.
Συγγνώμη, Χριστόφορος.
Φθάσαμε στο τέλος μιας εξαντλητικής διαδικασίας, όχι με καλό τρόπο. Ο αγαπητός κ. Δένδιας, ο οποίος δηλώνει κεντροδεξιός, αλλά ταυτόχρονα και λίγο θαυμαστής του Ιωάννη Μεταξά, χρησιμοποίησε αυτό που έκανε ο φίλος του Ιωάννη Μεταξά, Ιωσήφ Γκέμπελς, μιλώντας γερμανικά στο Ελληνικό Κοινοβούλιο και όχι μεταφράζοντας, αλλά αποδίδοντας αυτό που ο ίδιος νομίζει ότι γράφτηκε. Διαβάζω, λοιπόν, την ακριβή μετάφραση από τη σημερινή αλληλογραφία του κ. Μπόργιανς: «Μπορώ να επιβεβαιώσω την περιγραφή του τότε Έλληνα προξένου στο Ντίσελντορφ κ. Πλεξίδα, ότι στο πλαίσιο επανειλημμένων συνομιλιών μας του προσέφερα βοήθεια για την ενίσχυση της ελληνικής φορολογικής διοίκησης» - προσοχή τώρα - «καθώς επίσης και για την ανάλυση και αξιολόγηση στοιχείων από cd. Εκείνη την περίοδο, θέμα μας δεν ήταν η λίστα, την οποία παραδώσαμε τον περασμένο Νοέμβριο, μέσω της κεντρικής φορολογικής υπηρεσίας στην ελληνική Κυβέρνηση. Αντικείμενο της συζήτησης το 2012 ήταν πιθανές ενδείξεις για Έλληνες φοροφυγάδες.» Αυτά λέει η μετάφραση του κειμένου, το οποίο απέκρυψε ο κ. Δένδιας, ο οποίος επίσης είχε το θράσος να μιλήσει για έξι συνεργάτες μου και παραθέτει και ένα ΦΕΚ, στο οποίο, βεβαίως, δεν αναφέρει ότι οι περισσότεροι εξ αυτών είναι αποσπασμένοι από τον ήδη υπάρχοντα δημόσιο τομέα.
Όπως ακούστηκε, είναι τεχνογνωσία. Για ξαναδιαβάστε το.
Ξανά. Τι να σας διαβάσω ακριβώς;
Το παρακάτω διαβάστε.
Μισό λεπτό και θα τα βρούμε όλα. Μισό λεπτό, μας βλέπουν.
Δεν μας αφορά …
Προφανώς, δεν σας αφορά, γι' αυτό …
Διαβάστε όλο το κείμενο.
Όλο, εντάξει. «Μπορώ να επιβεβαιώσω την περιγραφή του τότε Έλληνα προξένου στο Ντίσελντορφ κ. Πλεξίδα, ότι στο πλαίσιο επανειλημμένων συνομιλιών μας του προσέφερα βοήθεια για την ενίσχυση της ελληνικής φορολογικής διοίκησης, καθώς επίσης και για την ανάλυση και αξιολόγηση στοιχείων από cd. Εκείνη την περίοδο, θέμα μας δεν ήταν η λίστα, την οποία παραδώσαμε τον περασμένο Νοέμβριο, μέσω της κεντρικής φορολογικής διοίκησης στην Ελληνική Κυβέρνηση. Αυτή η σύνδεση με Έλληνες δικαιούχους κατέστη εφικτή μόλις το 2015. Αντικείμενο της συζήτησης το 2012 ήταν πιθανές ενδείξεις για Έλληνες φοροφυγάδες».
Πιθανές ενδείξεις.
Ναι. Άρα;
Τι άρα;
Πιθανές ενδείξεις για Έλληνες φοροφυγάδες, την οποία η Ελληνική Κυβέρνηση αρνείται να πάρει.
Βγάζετε από αυτό ότι υπήρχε cd και μας το έδωσαν; Έτσι το ερμηνεύετε;
«Καθώς επίσης και για την ανάλυση και αξιολόγηση στοιχείων από cd.» Κοιτάξτε, κύριε Γεωργαντά, δεν ξέρω τι καταλαβαίνετε. Ένας απλός άνθρωπος με ελάχιστες γνώσεις πληροφορικής, ένας μαθητής του δημοτικού καταλαβαίνει ότι υπάρχει μία βάση δεδομένων από την οποία θα απέρρεαν στοιχεία συγκεκριμένα για τους Έλληνες φοροφυγάδες. Πιο συγκεκριμένα δηλαδή. Έχουμε μία μεγάλη βάση δεδομένων, όπου εκεί πέρα υπάρχουν στοιχεία, δηλαδή αριθμοί λογαριασμών, αριθμός καταθέσεων, ονόματα, πατρώνυμα και άλλα στοιχεία από τα οποία μπορούσε η ελληνική διοίκηση να βρει τα συγκεκριμένα στοιχεία για τους Έλληνες φοροφυγάδες.
Όταν θα το είχαμε. Είπε ότι το έδωσαν και δεν το πήραμε; Λέει αυτό το πράγμα;
Μισό λεπτό. Επανέρχομαι στο αρχικό μας θέμα. Υπάρχει μία σημερινή επιστολή. Υπάρχουν και άλλες αλληλογραφίες και δηλώσεις, δεν είναι κρυφά. Μιλάμε για το τι λέει σήμερα η επιστολή στις 24 Φεβρουαρίου 2016 που απέστειλε ο Υπουργός Οικονομικών ο κ. Νόρμπερτ Βάλτερ Μπόργιανς. Τι λέει σήμερα και τι είπε ο κ. Δένδιας. Τι είπε ο κ. Δένδιας; Ο κ. Δένδιας διάβασε ένα κείμενο στα γερμανικά, δηλαδή διάβασε το πάνω μέρος του κειμένου στα γερμανικά και είπε ότι δεν υπήρχε τέτοιο πράγμα. Μπορούμε, λοιπόν, να κατανοήσουμε όλοι τι λέει αυτό το κείμενο. Και εν πάση περιπτώσει, εσείς γιατί κόπτεσθε τώρα; Δεν υπάρχει κανένας λόγος.
Μα, είπατε ότι μας το δώσανε. Αυτή είναι η κατηγορία. Έτσι ακούστηκε από τον Πρωθυπουργό.
Όλα στο φως. Κανείς δεν είναι ένοχος εκ των προτέρων, εννοείται. Όλοι έχουν το τεκμήριο της αθωότητας. Όλα στο φως. Θα πάρουμε και τις απαντήσεις από τους καθ' ύλην αρμόδιους.
Να κάνουμε και εξεταστική.
Βεβαίως. Ναι, να το προτείνετε. Δεν είναι κακή ιδέα. Να το προτείνετε και αν κατέβει, να το ψηφίσετε. Δεν είναι κακή ιδέα. Και εν πάση περιπτώσει, έχουμε να φοβηθούμε τίποτα από την απόλυτη διαφάνεια; Τίποτα. Επομένως, σ' αυτό συμφωνούμε και ας μείνουμε εδώ. Πάμε παρακάτω τώρα. Ο κ. Γεωργιάδης Άδωνις δεν ήρθε σήμερα όλη την ημέρα. Δεν ξέρω πού βρίσκεται. Στα κανάλια ήταν πάντως το πρωί. Του ζήτησα χθες - αλλά λέει διάφορα - να μας φέρει τις αξιολογήσεις, τις οποίες επικαλέστηκε ότι υπήρχαν και οι οποίες έδιναν καταχρηστικές βαθμολογίες αξιολόγησης στους δημοσίους υπαλλήλους. Προφανώς, δεν τις έφερε. Την ώρα που του το είπα, κάτι μου είπε για ένα επίδομα. Άλλα λόγια να αγαπιόμαστε. Πετάμε διάφορες κουβέντες. Όταν ήρθε η ώρα να έρθει σήμερα, δεν έχει εμφανιστεί καν σήμερα στη Βουλή. Καλή πολιτική! Δεν υπάρχουν τέτοια στοιχεία, δυστυχώς, διότι σύμφωνα με τον Υπαλληλικό Κώδικα του 1999 στο σύστημα αξιολόγησης τέτοιες εκθέσεις δεν είχαν ρόλο. Αυτό ήταν το πρόβλημα. Δεν πρόκειται να βρει τέτοια στοιχεία. Επομένως, επικαλούμαστε τώρα δεδομένα, τα οποία δεν υπάρχουν. Έχει κατασκευαστεί, λοιπόν, ο μύθος ότι, όταν έγινε αξιολόγηση - πότε άραγε; - όλοι έπαιρναν άριστα - φοβερό! - ενώ δεν θα έπρεπε. Θα έπρεπε…
Στα δελτία του κάθε προϊστάμενου κάθε χρόνο όλοι άριστα είχαν.
Μπορείτε να μου δώσετε τα στοιχεία;
Όλοι το ξέρουν…
Υπάρχει βάση δεδομένων με τα στοιχεία αυτά;
Στα δελτία που κάνει ο κάθε προϊστάμενος όλοι είχαν εννιά και δέκα. Όλοι το ξέρουμε. Όλη η Ελλάδα το ξέρει.
Το ξέρει όλη η Ελλάδα. Μπορούμε να το μάθουμε και εμείς;
Όχι αξιολόγηση, με την έννοια της αξιολόγησης. Στα δελτία του κάθε προϊσταμένου. Αυτό υπήρχε παλιά.
Α, όχι με την αξιολόγηση. Αυτά τα στοιχεία, που τα ξέρει όλη η Ελλάδα, για να μην λέμε λόγια του αέρα, μπορούμε να τα έχουμε και εμείς για να μπορούμε να τα αξιολογήσουμε, γιατί μπορεί να είναι πραγματικά; Μπορεί και να είναι, όμως, μπορεί και να μην είναι. [[Θόρυβος στην Αίθουσα]] Κοιτάξτε, ξέρετε ποιο είναι το πρόβλημα; Το πρόβλημα είναι ότι προσπαθείτε να καλύψετε αλλά με φύλλο συκής την καταχρηστική και κατασταλτική πολιτική, την οποία ασκήσατε για πέντε χρόνια. Ο κ. Μητσοτάκης μόλις προχθές είπε ότι κάποιος, ο οποίος δεν αξιολογείται καλά - το είπε στη συνέντευξή του στον κ. Χατζηνικολάου - , είναι στο 10% αυτό το ποσοστό. Πώς το ξέρει αυτό το 10%; Αυτό το 10% από πού προκύπτει; Κάποιος, ο οποίος δεν αξιολογείται καλά, είναι στο 10% αυτό το ποσοστό και το οποίο συνήθως δεν αξιολογείται καλά. Ξέρετε τι είναι αυτό; Αυτή είναι η συνήθης - είναι αυτό που κατέθεσε και η κ. Κεραμέως - ποσόστωση, που υπάρχει στις εκπαιδευτικές αξιολογήσεις, ότι έχουμε περίπου ένα 10%, το οποίο είναι άριστο - όμως, κατ' εκτίμηση διαχρονικών στατιστικών δεδομένων - και ένα 10%, το οποίο δεν είναι καλό. Και εμφανίζεστε σήμερα και θέτουν μάλιστα ορισμένοι φωστήρες από το Ποτάμι, γιατί η Νέα Δημοκρατία δεν τολμάει να το βάλει αυτό, δηλαδή δεν τολμάει να συνδέσει την κακή και μάλιστα δεσμευτική αξιολόγηση στο χαμηλό βαθμό διότι αυτό θα υποψιάσει ή θα φοβίσει τον κόσμο της εργασίας στο δημόσιο τομέα, ότι μπορεί να ταυτιστεί με απολύσεις ή με ενδεχόμενες απολύσεις. Όμως, το Ποτάμι, το οποίο δεν έχει τέτοιες αγωνίες πολιτικού κόστους, το θέτει ευθέως. Και στο ερώτημα, κύριε Φωτήλα, επειδή το θέτετε και το ξαναθέτετε, τι θα γίνει με τους κακούς, θέλω να μου απαντήστε το εξής: Αν υποθέσουμε ότι έχουμε ένα 10% με 15% κακούς τη μια χρονιά θα το συνδέσουμε με τι; Με απολύσεις, λέτε εσείς, ή με παραγκωνισμούς ή με κάτι τέτοιο.
Με επανεκπαίδευση και πολλά άλλα.
Το «επανεκπαίδευση», το είπα εγώ και το αμφισβητείτε. Άλλο είναι το ερώτημά μου. Θα κάνουμε ό,τι είναι δυνατόν, αλλά θέση εργασίας δεν θα χάσουμε. Θα επιδιώξουμε να κάνουμε τη δομή καλύτερη, τις συνθήκες καλύτερες κ.ο.κ.. Θέλω να μου πείτε το εξής: Τη μια χρονιά, ας πούμε το 2016, έχουμε ένα 8%, το οποίο είναι κακό. Το 2017 έχουμε άλλο ένα 8%, το οποίο είναι κακό. Το 2018 έχουμε άλλο ποσοστό 8%. Δηλαδή, σε τρία χρόνια έχουμε το ¼, διότι, όταν έχει κλειδωμένες ποσοστώσεις αξιολόγησης, αυτό θα συμβεί. Δηλαδή, λέτε ότι σε τρία χρόνια είναι δυνατόν με ένα οποιοδήποτε σύστημα τέτοιας αξιολόγησης το 1/4 των δημοσίων υπαλλήλων να βρεθούν εκτός δημόσιου τομέα, δηλαδή να χάσουν τη δουλειά τους. Αυτό λέτε. Διότι το 15% ή το 10% δεν είναι μια φορά στα δέκα χρόνια, ας πούμε.
Τα νούμερα αυτά τα ξέρετε εσείς;
Είναι τα ποσοστά, τα οποία ισχυριζόταν ο νόμος Μητσοτάκη για την αξιολόγηση. Δεν το λέω θεωρητικά. Θεωρείται ακόμα ότι αυτό το 10% υπάρχει ως κλειδωμένο. Έχουμε μια ιδεοληψία ότι υπάρχει ένα 10%, το οποίο μπορεί και να υπάρχει - δεν το ξέρουμε - , αλλά δεν μπορούμε να το αποδείξουμε.
Στο Ποτάμι δεν έχουμε ιδεολοψίες.
Ποιο λέτε τώρα;
Λέω ότι στο Ποτάμι δεν έχουμε ιδεοληψίες.
Σωστά. Εντάξει. Άρα, μην έχετε κι αυτές τις εμμονές με το τι θα κάνουμε αυτούς που θα αξιολογηθούν άσχημα. Πάμε παρακάτω τώρα. Πού συμφωνούμε; Υπάρχει κάποια συμφωνία; Υπάρχει. Ότι έχουμε ένα δημόσιο το οποίο είναι κακό. Και αυτό δεν το λέει μόνο ο Βαρβαρέσος τη δεκαετία του '50, το λέει και ο Μητσοτάκης το 2016. Προσέξτε, όμως, ποια είναι η διαφορά. Ο Βαρβαρέσος, ο καημένος, δεν άσκησε ποτέ πολιτική. Άλλωστε δεν ήταν…
Άσκησε εμμέσως.
Ναι, άσκησε εμμέσως, αλλά δεν διοίκησε τουλάχιστον την δημόσια διοίκηση. Ο κ. Μητσοτάκης, λοιπόν, λέει το εξής, το οποίο είναι πολύ ενδιαφέρον, γιατί είναι η περιγραφή της κατάστασης κι εδώ θα συμφωνήσω: «Εγώ δεν λέω ότι αυτοί που τοποθετούσαμε σε διοικήσεις είχαν κακές προθέσεις. Ήταν παντελώς άσχετοι με το αντικείμενο, δηλαδή δεν γνώριζαν από χρηματοπιστωτική διαχείριση». Φαντάζομαι ότι το αναφέρει επί παραδείγματι αυτό το συγκεκριμένο. «Αυτό συνέβαινε πολύ συχνά. Γιατί συνέβαινε; Γιατί είχαμε ακριβώς αυτήν την λογική. Πρέπει να πάμε να τακτοποιήσουμε κολλητούς και φίλους στο ευρύτερο καθεστώς. Και το είχαμε και εμείς σαν Νέα Δημοκρατία». Αυτή είναι μια απόλυτα κυνική ομολογία για τον τρόπο με τον οποίο γινόταν όλα αυτά τα χρόνια και από τη Νέα Δημοκρατία - και ο σημερινός Αρχηγός το αναγνωρίζει προς τιμήν του - , αλλά βεβαίως κι από όλο το πολιτικό σύστημα μέχρι σήμερα αυτή η επιλογή και η αξιολόγηση των στελεχών, εξ ου και τα φαινόμενα των αναθέσεων κι όχι των επιλογών, εξ ου και τα φαινόμενα της κομματικοποίησης, της απόλυτης κομματικοποίησης των πάντων. Πώς θα πάμε; Έτσι; Και, κύριοι της Δημοκρατικής Συμπαράταξης ή της ΔΗΜΑΡ ειδικότερα, δεν είσαστε αθώοι του αίματος αυτού. Διότι το 4-2-1 έγινε επί των ημερών σας και έχει την υπογραφή στελεχών που αλληλογραφούσαν και έλεγαν: Στο νοσοκομείο της Λάρισας, ο δικός μας, αυτός - το όνομα. Παραπονέθηκε, λέει, το ΠΑΣΟΚ ότι δεν πήρε τους δύο που του αναλογούσαν στο διοικητικό συμβούλιο του Νοσοκομείου Πύργου, παραδείγματος χάριν. Αυτά είναι αλληλογραφίες, είναι στοιχεία. Τέσσερα - δύο - ένα, καρτέλ, γενικευμένο καρτέλ στο κράτος, γενικευμένο πολλά χρόνια τώρα.
Εννέα - ένα τώρα. Μεγαλύτερη επιτυχία!
Εντάξει, θα το δούμε. Και πάμε τώρα, λοιπόν, εμείς και λέμε «το Μητρώο». Και επειδή λέτε: «Από πότε το Μητρώο;», θυμάμαι τον κ. Φωτήλα ο οποίος είπε στην πρώτη συνεδρίαση της επιτροπής ότι και με τα δύο χέρια θα το ψήφιζε. Κύριε Φωτήλα, τώρα το μητρώο για τους γενικούς γραμματείς. Τώρα. Έως τις 30-9-2016 όλες οι θέσεις προκηρύσσονται και καλύπτονται μέχρι το τέλος του χρόνου. Τώρα! Συμφωνείτε; Πάμε; Ψηφίστε το, λοιπόν. Ιδού η Ρόδος, ιδού και το πήδημα. Ιδιωτικός τομέας.
Έχουμε κι άλλη τροπολογία, κύριε Υπουργέ;
Όχι, είναι αυτή που κατατέθηκε ως νομοτεχνική βελτίωση. Την έχουμε καταθέσει. Δεν την έχετε δει αυτή;
Που λέει «διοικητικοί γραμματείς»;
Ναι, αυτή. Διοικητικοί γραμματείς και αναθεώρηση της νομοθεσίας περί κυβερνητικών οργάνων, όχι με προεδρικό διάταγμα, αλλά με νόμο - ιδού η Ρόδος, ιδού και το πήδημα και τώρα - για να το κάνουμε, για να ορίσουμε ποια είναι τα πολιτικά γραφεία και ποια είναι τα κυβερνητικά όργανα, διότι πράγματι οι γενικοί γραμματείς μέχρι σήμερα εμπεριέχονταν στο προεδρικό διάταγμα περί κυβερνητικών οργάνων. Αυτό είναι αλήθεια. Γι' αυτό και έλεγε ο κ. Βορίδης ότι είναι πολιτικά πρόσωπα. Γι' αυτό το έλεγε. Διότι είναι τυπικώς πολιτικά πρόσωπα, στην ουσία είναι κομματικές επιλογές, και στην πράξη είναι ένα κομματικοδιοικητικό υβρίδιο. Αυτός είναι ο τραγέλαφος της ελληνικής διοίκησης. Θα τον αλλάξουμε, ναι ή όχι; Θέλετε να τον αλλάξουμε; Εδώ είμαστε να τον αλλάξουμε και με μεγάλη συναίνεση να μην είναι με προεδρικό διάταγμα, αλλά με νόμο. Όχι δηλαδή με την εξουσία, με τον απόλυτο έλεγχο της εκτελεστικής εξουσίας ή του Υπουργού που λέτε ότι κάνουν και δείχνουν οι Υπουργοί κ.ο.κ.. Διότι, δεν είναι μια καλή μεταρρύθμιση, καλή ιδέα, το μητρώο, αλλά εν πάση περιπτώσει, ας δούμε και γιατί όχι η τοπική αυτοδιοίκηση και γιατί όχι ο ιδιωτικός τομέας και γιατί όχι οι δικηγόροι και γιατί όχι οι γιατροί και γιατί όχι οι μηχανικοί. Ή θα κάνουμε μια σοβαρή πολιτική αλλαγή του δημοσίου, με σεβασμό στο ανθρώπινο δυναμικό του δημοσίου ή θα ανακυκλώσουμε αυτήν την κατάσταση που υπάρχει σήμερα. Εδώ θα συμφωνήσω με πολλούς καλόπιστους και πολλές καλόπιστες που λένε ότι δεν μας χρειάζονται τόσο οι μεταρρυθμίσεις όσο οι εφαρμογές. Αυτό είναι γεγονός. Διότι πολλές μεταρρυθμίσεις από τις παλιές έγιναν και ό,τι εφαρμόστηκε σωστά, καθιερώθηκε. Σε αυτό δεν έχουμε κανένα πρόβλημα να αναγνωρίσουμε ότι το ΑΣΕΠ ήταν μια κατάκτηση χρόνων. Ακούσατε, όμως, και κάποιον εισηγητή που είπε ότι παραιτήθηκε από το ΠΑΣΟΚ, διότι το κόμμα του υπονόμευε το ΑΣΕΠ. Ο Αναστάσιος Πεπονής πράγματι, έφυγε με αυτόν τον καημό, ότι το ΑΣΕΠ υπονομευόταν. Ιδού η Ρόδος, για τρίτη φορά, ιδού και το πήδημα. Να αναβαθμίσουμε το ΑΣΕΠ, λοιπόν. Να το στελεχώσουμε. Θα έλθετε μεθαύριο στην στελέχωση του ΑΣΕΠ; Ή ως ανεξάρτητη αρχή θα φύγουμε από την πίσω πόρτα, για να μην στελεχωθεί το ΑΣΕΠ και να μείνει ακέφαλο; Υπάρχουν πολλές παρατηρήσεις που ακούστηκαν, οι οποίες ήταν προφανώς σωστές. Έγινε μια εξαντλητική διαβούλευση σε αυτό το νομοσχέδιο. Τόσο εξαντλητική δεν νομίζω ότι έχει ξαναγίνει. Αλλά εγώ έχω την πεποίθηση ότι πολλές φορές συζητάμε χωρίς να καταλαβαίνουμε ή χωρίς να ασχολούμαστε ο ένας με το τι λέει ο άλλος. Ακόμα και σήμερα άκουσα αιτιάσεις, οι οποίες δεν είναι μόνο ανύπαρκτες, αλλά δείχνουν ότι δεν έχει διαβαστεί καν το σχέδιο νόμου. Δεν έχει διαβαστεί, δεν έχει γίνει μια συστηματική προσπάθεια να διαβάσουμε και να καταλάβουμε το τι συμβαίνει. Παραδείγματος χάριν, κάποιος ομιλητής είπε: «Πώς θα εξασφαλίσουμε τώρα ότι δεν θα παίρνουν άριστα;». Είναι ένα εύλογο ερώτημα, πράγματι. Δεν σημαίνει ότι επειδή δεν γινόταν δεν υπάρχει ο κίνδυνος. Αυτό είναι μια πραγματικότητα. Μα δεν είδατε ότι καθιερώνουμε ειδική γενική διεύθυνση παρακολούθησης και καταγραφής όλων των δεδομένων της αξιολόγησης, απρόσωπα; Δεν το είδατε αυτό; Το είδατε. Φτιάχνουμε εφαρμοστικές δομές, οι οποίες μπορούν να παρακολουθούν και οι οποίες μπορούν να μας πουν, παρακολουθώντας διαχρονικά τα δεδομένα, πού πράγματι, ποιος διοικητής, ποιος γενικός διευθυντής, ποιος γραμματέας ακολουθεί συστηματικά και διαχρονικά μια πολιτική προσωπικών πελατειακών σχέσεων μέσα στο δημόσιο. Ποιος και γιατί. Και εκεί μπορούμε να έχουμε συντελεστές στάθμισης αυτής της βαθμολόγησης. Διότι, το πρόβλημά μας είναι να λειτουργήσει όλο αυτό το πράγμα και η αγωνία είναι εύλογη. Υπάρχουν και άλλα τέτοια παραδείγματα τα οποία δεν θα αναφέρω. Θέλω να πω κάτι γιατί έγινε πολύ συζήτηση για τις άλλες διατάξεις.
Θα χρειαστείτε πολύ χρόνο, κύριε Υπουργέ;
Όχι, τελειώνω με αυτήν τη φράση μόνο, που αφορά τις άλλες διατάξεις. Θέλω να σας πω το εξής: Προσωπικά δεν είμαι καθόλου ευχαριστημένος με την εικόνα του να έχουμε έναν νόμο και πολλές άλλες διατάξεις. Είναι γεγονός. Δεν μας τιμά ως Κοινοβούλιο.
Και τροπολογίες.
Ναι, και τροπολογίες. Βέβαια, να διαχωρίσουμε δύο πράγματα. Ο διάλογος μπορεί, πράγματι, να βελτιώνει ορισμένα πράγματα. Εγώ σας το είπα από την αρχή. Δεν είναι κάτι δεδομένο. Δεν τα ξέρει όλα ένας ή μια ομάδα. Και δεν σημαίνει πως ό,τι ακούγεται είναι για τον κάλαθο των σκουπιδιών. Δεν συμβαίνει κάτι τέτοιο. Τουλάχιστον σε αυτήν την περίπτωση εδώ. Δεν ξέρω τι γίνεται σε άλλες περιπτώσεις. Επομένως, πράγματι μπορούμε να πούμε ότι μέχρι και τώρα μπορούσαμε να κάνουμε βελτιώσεις, διορθώσεις, υποδείξεις. Γιατί όχι; Είναι μια ανοιχτή κοινοβουλευτική διαδικασία. Έτσι δεν πρέπει να γίνεται; Αν υπάρχει μια ιδέα που κάποιος έχει δίκιο καλόπιστα, δεν πρέπει να την ενσωματώσουμε; Το δυστύχημα είναι άλλο. Ότι είναι τέτοια η αντικειμενική πραγματικότητα της όξυνσης των προβλημάτων στο χώρο της διοίκησης, όπου πράγματι είμαστε αναγκασμένοι να νομοθετούμε υπό καθεστώς έκτακτης ανάγκης. Αυτό το καταλαβαίνετε κι εσείς, διότι κι εσείς γίνεστε δέκτες τέτοιων προβλημάτων. Δεν προέκυψαν τώρα. Εδώ έχουμε ιστορίες και εκκρεμότητες, όπως είναι το άρθρο για τους επιτυχόντες του ΑΣΕΠ του 1997, που εκκρεμεί κοντά είκοσι χρόνια και το αναγνωρίζετε όλοι και θα το ψηφίσετε, ελπίζω, όλοι. Είναι μία εκκρεμότητα είκοσι χρόνων. Αντιλαμβάνεστε ότι έχουμε στερήσει ως κράτος το δικαίωμα από κάποιους ανθρώπους να δουλέψουν και δεν έχουμε κάνει καλό ούτε στο δημόσιο ούτε στους ανθρώπους αυτούς ούτε στην οικονομία ούτε στα ασφαλιστικά ταμεία ούτε πουθενά; Ερχόμαστε και έρχεστε κι εσείς ακόμα και κάνετε προτάσεις και τροπολογίες πάνω σ' αυτό και πολλές απ' αυτές τις έκανα δεκτές και πολλές δεν τις έκανα δεκτές, γιατί μπορεί να έγιναν μερικές δεκτές, αλλά και πάρα πολλές δεν έγιναν. Γιατί δεν έγιναν; Διότι αντιλαμβάνομαι ότι το πολύ «κύριε ελέησον» είναι προβληματικό. Πράγματι, υπάρχουν ζητήματα τα οποία πρέπει να δούμε με μεγαλύτερη προσοχή. Πρέπει να τα εντάξουμε σε μία λογική και μ' αυτόν τον τρόπο, κατά τη γνώμη μου, πρέπει να νομοθετούμε, αλλά σας λέω ότι εγώ προσωπικά θα ζητήσω απ' όλους τους Υπουργούς, επειδή έχουν πια και αυτήν την εμπειρία της νομοθέτησης, να υπάρξει ένας πολύ καλύτερος και πολύ πιο οργανωμένος προβληματισμός και προγραμματισμός για τον τρόπο με τον οποίον γίνονται όλες αυτές οι νομοθετήσεις, γιατί πρέπει πράγματι να πάμε σε συνθήκες και σε κανόνες καλής νομοθέτησης. Αυτό θα βοηθήσει κι εσάς πολύ περισσότερο και τη διαβούλευση θα βοηθήσει και τη συμμετοχή και θα μας βοηθήσει όλους, εν πάση περιπτώσει, να φτιάξουμε έναν καλύτερο δημόσιο τομέα υπέρ των πολιτών - ξαναλέω - και υπέρ του δημοσίου συμφέροντος, διότι εκεί είναι το κλειδί, κατά τη γνώμη μου. Εκεί θα πρέπει να συμφωνήσουμε ή να διαφωνήσουμε. Δημόσιο συμφέρον υπέρ των πολιτών. Αυτά ήθελα να σας πω. Νομίζω ότι στα επόμενα χρόνια έχουμε τη δυνατότητα με ανοικτό μυαλό να φτιάξουμε ένα καλύτερο δημόσιο, πάντοτε με σεβασμό στις δυνάμεις που έχει ο δημόσιος τομέας και όχι μόνο ο δημόσιος, προφανώς. Μη λέω τα αυτονόητα. Επειδή, όμως, ξεκινάμε από το ανθρώπινο δυναμικό του δημόσιου τομέα, πρέπει να σεβαστούμε την εμπειρία του, τις εργασιακές του δυνατότητες, τις εργασιακές σχέσεις στο δημόσιο και νομίζω ότι όλα θα γίνουν καλύτερα γι' αυτόν τον «μεγάλο ασθενή» που περιγράφεται από τη δεκαετία του '50. Σας ευχαριστώ πολύ.
Κύριε Πρόεδρε, επειδή ο κ. Υπουργός…
Κύριε Πρόεδρε…
Κύριε Πρόεδρε, ο κύριος Υπουργός άφησε να εννοηθεί ότι ο κ. Δένδιας κατέθεσε ανακριβή στοιχεία.
Δεν είπα κάτι τέτοιο.
Θέλω διευκρινίσεις από τον κύριο Υπουργό.
Κυρία Κεραμέως, έχετε τον λόγο για να εξηγήσετε. Αυτό είναι ευαίσθητο θέμα.
Ευχαριστώ, κύριε Πρόεδρε.
Κύριε Πρόεδρε, κι εγώ να απαντήσω επειδή με ρώτησε ο κύριος Υπουργός…
Κι εγώ θέλω τον λόγο, κύριε Πρόεδρε.
Δεν υπάρχει περίπτωση. Καλά, καλά. Καθίστε κάτω. Θα τα λύσουμε όλα. Κυρία Κεραμέως, έχετε τον λόγο.
Κύριε Υπουργέ, είδατε ότι με πολύ σεβασμό, εγώ, προηγουμένως δεν κατέθεσα ΦΕΚ και δεν το έκανα γιατί το θεωρώ μάταιο. Να έχετε όσους συμβούλους θέλετε, όμως στην Εθνική Αντιπροσωπεία πρέπει να λέμε αλήθεια. Η ερώτηση τώρα είναι η εξής: Ο κύριος Πρωθυπουργός είχε πει ότι έχετε δύο μετακλητούς. Ο κ. Δένδιας κατέθεσε έγγραφα, ΦΕΚ, τα οποία δείχνουν ότι έχετε τουλάχιστον έξι. Ερωτώ ενώπιον της Εθνικής Αντιπροσωπείας: Έχετε δύο μετακλητούς, όπως είπε ο Πρωθυπουργός, ή έχετε παραπάνω, ή διαφορετικά μας λέτε ότι τα ΦΕΚ είναι ανακριβή; Αυτή είναι η ερώτηση.
Καλώς. Κύριε Υπουργέ, έχετε τον λόγο για να απαντήσετε.
Είδατε, λοιπόν, ότι πρέπει να είμαστε λίγο προσεκτικοί; Δεν είπε «μετακλητούς». Είπε «συνεργάτες».
Έχω τα Πρακτικά, κύριε Υπουργέ.
Τα επικαλούμαι. Είπε «συνεργάτες». Ανατρέξτε, παρακαλώ.
Είναι στις 27-1. Ο Πρωθυπουργός έχει πει «μετακλητούς». Τα έχω εδώ.
Εμείς τώρα λέμε τι είπε ο κ. Δένδιας. Θα μου πείτε τι είπε ο Πρωθυπουργός; Δεν είπε ο κ. Δένδιας; Κατέθεσε για έξι συνεργάτες.
Μετακλητούς έχετε δύο ή περισσότερους;
«Μετακλητούς» τι εννοούμε; Εννοούμε ανθρώπους που τους έχουμε πάρει όχι αποσπασμένους από το δημόσιο. Εγώ έχω τρεις μετακλητούς.
Στο ΦΕΚ φαίνονται τέσσερις.
Οι υπόλοιποι είναι αποσπασμένοι από τον δημόσιο τομέα.
Καλώς, κύριε Υπουργέ. Θα ρωτήσουν κάτι για ένα λεπτό ο κ. Θεοχαρόπουλος και ο κ. Φωτήλας. Κύριε Υπουργέ, απαντάτε και κλείνουμε. Ορίστε, κύριε Θεοχαρόπουλε, έχετε τον λόγο.
Ευχαριστώ. Κύριε Υπουργέ, πραγματικά με πολύ μεγάλη έκπληξη άκουσα την τοποθέτησή σας. Ως Πρόεδρος της Δημοκρατικής Αριστεράς θέλω να σας πω κάτι: Η ΔΗΜΑΡ και το ΠΑΣΟΚ συμμετείχαμε σε μία κυβέρνηση και η Νέα Δημοκρατία, όπως ξέρετε πολύ καλά, ήταν εκείνη τη στιγμή το κόμμα το οποίο είχε τις περισσότερες βουλευτικές έδρες. Αυτήν τη στιγμή είστε στην Κυβέρνηση ο ΣΥΡΙΖΑ και οι Ανεξάρτητοι Έλληνες κι εσείς είστε το κόμμα που πλειοψηφείτε σ' αυτήν τη συνεργασία. Γιατί σας το λέω αυτό; Γιατί αναφερθήκατε «πετώντας λάσπη στον ανεμιστήρα» πριν από λίγο, χωρίς να καταθέσετε τίποτα. Στο κλείσιμο της ομιλίας σας αναφερθήκατε στο παρελθόν. Εγώ μπορούσα να μην σας αναφέρω τίποτα - γιατί είμαι Πρόεδρος της Δημοκρατικής Αριστεράς τώρα, δεν ήμουν τότε - αλλά αναφερθήκατε πετώντας λάσπη, χωρίς να καταθέσετε τίποτα. Σας προκαλώ να καταθέσετε αν έχετε στοιχεία για όλα αυτά που είπατε. Εγώ θα σας πω, όμως, ότι εσείς τώρα έναν χρόνο που κυβερνάτε - ο ΣΥΡΙΖΑ - έχετε κάνει τα στελέχη της περιφερειακής εκπαίδευσης - τα δεκατρία στελέχη - με τον κανόνα 11-2. Αν αυτό σας τιμά ως κόμμα της Ριζοσπαστικής Αριστεράς να το πείτε στο Σώμα, γιατί εγώ θεωρώ ότι δεν τιμά την Αριστερά αυτός ο τρόπος. Και στήνετε σε όλες τις διαδικασίες ένα κομματικό κράτος, το οποίο πολλές φορές σας έχουμε πει ότι όχι μόνο δεν τιμά τον ΣΥΡΙΖΑ αλλά δεν τιμά τη χώρα αυτήν τη στιγμή στην κατάσταση που βρίσκεται. Θα μπορούσα να αναφερθώ σε πάρα πολλά παραδείγματα. Θα πρέπει, λοιπόν, να είμαστε πιο προσεκτικοί όταν μιλάμε για τέτοια θέματα. Και σας το λέω, γιατί είδατε πριν από λίγο το συναινετικό πνεύμα που προσπαθούμε να χειριστούμε ορισμένα θέματα και θα το δείτε και σε λίγο στην ψηφοφορία επί των άρθρων. Εμείς δεν θεωρούμε ότι όλα όσα πράττετε είναι λάθος. Πρώτος σάς είπα, πριν στην ομιλία μου, ότι σας τιμά ότι έχετε δεχτεί ορισμένες τροπολογίες της αντιπολίτευσης, της Νέας Δημοκρατίας, του ΚΚΕ και της Δημοκρατικής Συμπαράταξης. Αλλά αυτό στο τέλος, στο κλείσιμο της ομιλίας σας «να πετάξετε λάσπη στον ανεμιστήρα» δεν σας τιμά και παρακαλώ να το πάρετε πίσω.
Κύριε Φωτήλα, έχετε τον λόγο.
Ήθελα μόνο να πω κάτι σχετικά με τους δημοσίους υπάλληλους, οι οποίοι κρίνονται ακατάλληλοι. Είπατε ότι εάν σε ένα, δύο ή τρία χρόνια το 1/4 των δημοσίων υπαλλήλων κριθούν ακατάλληλοι τι θα γίνει, πού θα πάμε; Κατ' αρχάς η απάντηση είναι ξεκάθαρη. Ελπίζω και πιστεύω ότι το 1/4 των δημοσίων υπαλλήλων δεν είναι ακατάλληλοι. Εάν δε γνωρίζουν ότι θα υπάρξουν κάποιες συνέπειες σχετικά με την αξιολόγησή τους, τότε θα μειωθούν ακόμα περισσοτέρο. Όμως, εάν αποδειχθεί ότι πράγματι το 1/4 είναι ακατάλληλοι, η απάντηση είναι ξεκάθαρη: Πρέπει να απομακρυνθούν και με διαφανείς διαδικασίες να αναπληρωθούν με νέους. Ξέρετε, δεν είναι θέμα ιδεολογίας ή πολιτικής. Είναι θέμα κοινής λογικής. Ούτε το δημόσιο ούτε ο ιδιωτικός τομέας μπορεί να πληρώνει ανθρώπους για το τίποτα. Ευχαριστώ.
Κύριε Υπουργέ, αν υπάρχει απάντηση έχετε τον λόγο.
Κύριε Πρόεδρε, θα ήθελα να κάνω μια ερώτηση στον Υπουργό.
Όχι καμμία. Αν είναι δυνατόν τέτοια ώρα να ανοίξουμε συζήτηση!
Νομίζω ότι το θέλει και ο κύριος Υπουργός.
Κύριε Παπαθεοδώρου, δεν υπάρχει περίπτωση. Δεν ακούγεστε. Κύριε Υπουργέ, θα απαντήσετε μόνο σε ό,τι ερωτηθήκατε. Πολύ σύντομα απαντήστε, για να μπούμε στη ψηφοφορία.
Μια ερώτηση!
Δεν υπάρχει ερώτηση αυτήν τη στιγμή. Καμμία!
Να απαντήσω στον κ. Θεοχαρόπουλο…
Καταργείτε τους γενικούς γραμματείς;
Δεν είναι δυνατόν! Κύριε Υπουργέ, σας παρακαλώ. Δεν ανοίγουμε νέο διάλογο. Ακούσατε δύο θέσεις.
Θα πρέπει να μας πει αν καταργεί τους γενικούς γραμματείς.
Δεν υπάρχει συζήτηση. Είναι αδύνατον να ανοίξουμε νέα συζήτηση.
Μα, θα πρέπει να μας πει…
Δεν ακούγεστε. Σας παρακαλώ! Δεν μπορούμε να απαντήσουμε έτσι. Κύριε Υπουργέ, απαντήστε για ένα λεπτό και κλείνουμε.
Κύριε Υπουργέ…
Δεν είναι δυνατόν, κύριε Παπαθεοδώρου, σας παρακαλώ! Κύριε Υπουργέ, δεν θα απαντήσετε στον κ. Παπαθεοδώρου. Δεν θα ανοίξουμε νέα συζήτηση!
Μα θα το ψηφίσουμε, κύριε Πρόεδρε.
Όχι, όχι! Απαντήστε, κύριε Υπουργέ.
Στον κ. Θεοχαρόπουλο θα απαντήσω. Κύριε Θεοχαρόπουλε, δεν ξέρω αν εσείς συμμετείχατε από τόσο υψηλές ηγετικές θέσεις εκείνη την περίοδο. Ο λαός λέει: «Όποιος έχει τη μύγα μυγιάζεται» και μιλάω για το 4-2-1 για τα οποία λέτε ότι θέλετε στοιχεία. Ο λαός λέει «όποιος έχει τη μύγα μυγιάζεται» και λέει και κάτι άλλο: «Μην ξύνεστε στη γκλίτσα του τσοπάνη».
Αυτό σας λέμε.
Προφανώς και υπάρχουν στοιχεία και αλληλογραφίες, αλλά - προσέξτε - εγώ δεν θέλω να σας κατηγορήσω αυτήν τη στιγμή, διότι το πρόβλημα το δικό μου είναι πολιτικό, όχι να σας αποδείξω. Αυτό νομίζω ότι μπορούμε να το κάνουμε πάρα πολύ εύκολα και νομίζω ότι εσάς προσωπικά θα σας εξέπληττε κιόλας. Το πρόβλημα είναι πολιτικό όμως. Το 4-2-1, δηλαδή το καρτέλ της δημόσιας διοίκησης το δεχόμαστε; Όχι προφανώς. Όποιος πει ότι το δέχεται νομίζω ότι θα είναι έξω από την κοινή λογική. Δεν το δέχεστε. Αλλά έλα, όμως, που αυτή ήταν η συνήθης πρακτική, όχι τώρα, αλλά πάρα πολλά χρόνια. Αυτό είναι το πρόβλημα. Θα ξεκινήσουμε από τη θεραπεία αυτού του προβλήματος; Σε αυτό νομίζω ότι συμφωνούμε. Από εκεί και πέρα τα άλλα θα τα βρούμε στην πορεία.
Ευχαριστούμε, κύριε Υπουργέ. Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Εσωτερικών και Διοικητικής Ανασυγκρότησης: «Εθνικό Μητρώο Επιτελικών Στελεχών Δημόσιας Διοίκησης, Βαθμολογική Διάρθρωση Θέσεων, Συστήματα Αξιολόγησης, Προαγωγών και Επιλογής Προϊσταμένων (διαφάνεια - αξιοκρατία και αποτελεσματικότητα της Δημόσιας Διοίκησης) και άλλες διατάξεις». Σε όλες τις Κοινοβουλευτικές Ομάδες έχει μοιραστεί το πλάσμα του νομοσχεδίου, καθώς και αναλυτικός κατάλογος των τροπολογιών, ώστε να ξέρουμε ακριβώς τι ψηφίζουμε. Γνωρίζετε βέβαια ότι είναι πάρα πολλά τα άρθρα και οι τροπολογίες και θα χρειαστούμε αρκετή ώρα. Άρα, να είμαστε συγκεντρωμένοι όσο είναι δυνατόν.
Κύριε Πρόεδρε, θα ήθελα να κάνω μια δήλωση για την τροπολογία 230. Θα πούμε «ναι» εκτός από τις αποστολές στο ΝΑΤΟ και την Ευρωπαϊκή Ένωση.
Κύριε Πρόεδρε, θα ήθελα να δηλώσω ότι εμείς θα πούμε «όχι» στο άρθρο 25 κι αυτό όχι γιατί έχει ενσωματώσει την τροπολογία που εμείς έχουμε καταθέσει, αλλά για τους λόγους που αναφέραμε τόσο στις επιτροπές όσο και εδώ στην Ολομέλεια.
Εισερχόμαστε στην ψήφιση των άρθρων. Ερωτάται το Σώμα: Γίνεται δεκτό το άρθρο 1 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 17 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 23 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς, το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 29 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 30, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 30 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 31, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς το άρθρο 31 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 32- παλαιό 33- ως έχει;
Παρών.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 32- παλαιό 33- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33- παλαιό 34- ως έχει;
Κατά πλειοψηφία.
Κατά πλειοψηφία.
Παρών.
Συνεπώς το άρθρο 33- παλαιό 34- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34- παλαιό 35- ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 34- παλαιό 35- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35- παλαιό 36- , όπως τροποποιήθηκε από τον κύριο Υπουργό;
Κατά πλειοψηφία.
Παρών.
Παρών.
Κατά πλειοψηφία.
Παρών.
Συνεπώς το άρθρο 35- παλαιό 36- έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 36- παλαιό 37- ως έχει;
Κατά πλειοψηφία.
Παρών.
Συνεπώς το άρθρο 36- παλαιό 37- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37- παλαιό 38- ως έχει;
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 37- παλαιό 38- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38- παλαιό 39- ως έχει;
Παρών.
Συνεπώς το άρθρο 38- παλαιό 39- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39- παλαιό 40- , όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 39- παλαιό 40- έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 40- παλαιό 42- ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς το άρθρο 40- παλαιό 42- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41- παλαιό 43- , όπως τροποποιήθηκε από τον κύριο Υπουργό;
Παρών.
Παρών
Παρών.
Συνεπώς το άρθρο 41- παλαιό 43- έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 42- παλαιό 44- ως έχει;
Παρών.
Κατά πλειοψηφία.
Κατά πλειοψηφία.
Παρών.
Συνεπώς το άρθρο 42- παλαιό 44- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43- παλαιό 46- ως έχει;
Συνεπώς το άρθρο 43- παλαιό 46- έγινε δεκτό ως έχει ομοφώνως. Ερωτάται το Σώμα: Γίνεται δεκτό το άρθρο 44- παλαιό 47- ως έχει;
Κατά πλειοψηφία.
Παρών.
Παρών.
Κατά πλειοψηφία.
Συνεπώς το άρθρο 44- παλαιό 47- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45- παλαιό 49- ως έχει;
Κατά πλειοψηφία.
Κατά πλειοψηφία.
Παρών.
Παρών.
Συνεπώς το άρθρο 45- παλαιό 49- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46- παλαιό 51- ως έχει;
Κατά πλειοψηφία.
Συνεπώς το άρθρο 46- παλαιό 51- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47- παλαιό 52- ως έχει;
Παρών.
Παρών.
Παρών.
Συνεπώς το άρθρο 47- παλαιό 52- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48- παλαιό 53- ως έχει;
Κατά πλειοψηφία.
Παρών.
Συνεπώς το άρθρο 48- παλαιό 53- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49- παλαιό 54- ως έχει;
Κατά πλειοψηφία.
Παρών.
Συνεπώς το άρθρο 49- παλαιό 54- έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 217 και ειδικό 2 ως έχει;
Παρών.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 217 και ειδικό 2 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 218 και ειδικό 3 ως έχει;
Παρών.
Παρών.
Συνεπώς η τροπολογία με γενικό αριθμό 218 και ειδικό 3 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 227 και ειδικό 10, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 227 και ειδικό 10 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 228 και ειδικό 11, όπως τροποποιήθηκε από τον κύριο Υπουργό;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 228 και ειδικό 11 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 252 και ειδικό 22 ως έχει και η οποία εντάσσεται στο άρθρο 8 του νομοσχεδίου;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Συνεπώς η τροπολογία με γενικό αριθμό 252 και ειδικό 22 έγινε δεκτή ως έχει κατά πλειοψηφία και εντάσσεται στο άρθρο 8 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 254 και ειδικό 24 ως έχει;
Κατά πλειοψηφία.
Παρών.
Συνεπώς η τροπολογία με γενικό αριθμό 254 και ειδικό 24 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 255 και ειδικό 25 ως έχει;
Παρών.
Συνεπώς η τροπολογία με γενικό αριθμό 225 και ειδικό 25 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 256 και ειδικό 26 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Παρών.
Συνεπώς η τροπολογία με γενικό αριθμό 256 και ειδικό 26 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 258 και ειδικό 28 ως έχει;
Συνεπώς η τροπολογία με γενικό αριθμό 258 και ειδικό 28 έγινε δεκτή ως έχει ομοφώνως και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 259 και ειδικό 29 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 259 και ειδικό 29 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 260 και ειδικό 30 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 260 και ειδικό 30 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 261 και ειδικό 31 ως έχει;
Παρών.
Συνεπώς η τροπολογία με γενικό αριθμό 261 και ειδικό 31 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 262 και ειδικό 32 ως έχει;
Παρών.
Συνεπώς η τροπολογία με γενικό αριθμό 262 και ειδικό 32 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 263 και ειδικό 33 ως έχει και η οποία εντάσσεται στο άρθρο 31 του νομοσχεδίου;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Παρών.
Συνεπώς η τροπολογία με γενικό αριθμό 263 και ειδικό 33 έγινε δεκτή ως έχει κατά πλειοψηφία και εντάσσεται στο άρθρο 31 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 265 και ειδικό 35 ως έχει;
Παρών.
Παρών.
Κατά πλειοψηφία.
Παρών.
Κατά πλειοψηφία.
Παρών.
Συνεπώς η τροπολογία με γενικό αριθμό 265 και ειδικό 35 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 267 και ειδικό 37 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Παρών.
Συνεπώς η τροπολογία με γενικό αριθμό 267 και ειδικό 37 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 268 και ειδικό 38 ως έχει;
Παρών.
Παρών.
Παρών.
Παρών.
Παρών.
Συνεπώς η τροπολογία με γενικό αριθμό 268 και ειδικό 38 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 219 και ειδικό 4, όπως τροποποιήθηκε από τον κύριο Υπουργό;
Κατά πλειοψηφία.
Παρών.
Συνεπώς η τροπολογία με γενικό αριθμό 219 και ειδικό 4 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 221 και ειδικό 5 ως έχει και η οποία εντάσσεται στο άρθρο 25 του νομοσχεδίου;
Παρών.
Κατά πλειοψηφία.
Παρών.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 221 και ειδικό 5 έγινε δεκτή ως έχει κατά πλειοψηφία και εντάσσεται στο άρθρο 25 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 222 και ειδικό 6 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 222 και ειδικό 6 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 223 και ειδικό 7 ως έχει και η οποία εντάσσεται στο άρθρο 39 του νομοσχεδίου;
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 223 και ειδικό 7 έγινε δεκτή ως έχει κατά πλειοψηφία και εντάσσεται στο άρθρο 39 του νομοσχεδίου. Ερωτάται το Σώμα: Γίνεται δεκτή η τροπολογία με γενικό αριθμό 230 και ειδικό 13 ως έχει;
Συνεπώς η τροπολογία με γενικό αριθμό 230 και ειδικό 13 έγινε δεκτή ομοφώνως και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 234 και ειδικό 14 ως έχει;
Παρών.
Παρών.
Συνεπώς η τροπολογία με γενικό αριθμό 234 και ειδικό 14 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 250 και ειδικό 20 ως έχει και η οποία εντάσσεται στο άρθρο 39 του νομοσχεδίου;
Παρών.
Κατά πλειοψηφία.
Παρών.
Συνεπώς η τροπολογία με γενικό αριθμό 250 και ειδικό 20 έγινε δεκτή ως έχει κατά πλειοψηφία και εντάσσεται στο άρθρο 39 του νομοσχεδίου Ερωτάται το Σώμα: Γίνεται δεκτή η τροπολογία με γενικό αριθμό 264 και ειδικό 34 ως έχει;
Κατά πλειοψηφία.
Συνεπώς η τροπολογία με γενικό αριθμό 264 και ειδικό 34 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 266 και ειδικό 36 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 266 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 245 και ειδικό 18 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Παρών.
Συνεπώς η τροπολογία με γενικό αριθμό 245 και ειδικό 18 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 253 και ειδικό 23 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 253 και ειδικό 23 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 257 και ειδικό 27 ως έχει;
Κατά πλειοψηφία.
Κατά πλειοψηφία.
Παρών.
Κατά πλειοψηφία.
Συνεπώς η τροπολογία με γενικό αριθμό 257 και ειδικό 27 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Παρών.
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης, προαγωγών και επιλογής προϊσταμένων (διαφάνεια - αξιοκρατία και αποτελεσματικότητα της Δημόσιας Διοίκησης) και άλλες διατάξεις», έγινε δεκτό επί της αρχής και επί των άρθρων. Δέχεστε στο σημείο αυτό να ψηφίσουμε το νομοσχέδιο και στο σύνολο;
Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Εθνικό Μητρώο Επιτελικών Στελεχών Δημόσιας Διοίκησης, βαθμολογική διάρθρωση θέσεων, συστήματα αξιολόγησης, προαγωγών και επιλογής προϊσταμένων (διαφάνεια - αξιοκρατία και αποτελεσματικότητα της Δημόσιας Διοίκησης) και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.24΄ λύεται η συνεδρίαση για αύριο ημέρα Πέμπτη 25 Φεβρουαρίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.